
CHRONIQUES  ABRMES. 


^^1K" 


Pour  che  que  dou  temps  passé  j'ay  mis  mon  estudie  à 
ordonner  et  traitier  des  guerres  des  deux  rois,  c'est-assavoir 
de  cheluy  de  France  et  de  clieluy  d'Engleterre,  et  que  à  la 
comteraplation  de  mon  très-chier  et  redoubté  seigneur 
monseigneur  Robert  de  Namur,  seigneur  de  Renais  en 
Flandres  et  de  Biaufort-sur-Meuse  ,  je  en  fîch  ung  grant 
livre  en  prose  ,  je  me  suis  depuis  avisés  que  je  abrégeroie 
ceste  matère,  qui  tant  est  plaisant  à  oïr  et  à  recorder  ,  et 
raetteroie  tous  les  fais  qui  contenut  sont  en  che  grant 
livre,  sur  briefs  parolles  par  manière  de  croniques  ;  car  bien 
avient  que  pluisieurs  seigneurs  et  dames  et  gens  d'aultre 
estât  prendent  grignourplaisanche  à  oïr  traitier  et  recorder 

2  ORIGINE    DES    GUERRES 

telles  matères  ou  semblables  sur  briefs  parlers  que  quant 
il  sont  sy  prolongiet  ;  mais,  ains  que  je  commenche  à  entrer 
et  traiter  de  le  noble  et  puissant  matère  du  vaillant  et 
poissant  roy  Édowart,  qui  sy  noblement  et  sy  vaillamment 
vesqui  et  régna,  et  du  noble  et  vaillant  monseigneur 
Édowart,  prinche  de  Galle  ,  son  aisné  fils ,  je  remonsteray 
la  cause  et  condition  pour  quoy  la  guerre  et  la  liayne  s'es- 
meut  et  commencha  jadis  entre  yauls  et  le  roy  Phelippe  , 
qui  fut  chief  de  ceste  guerre  de  la  partie  des  Franchois  ,  et 
en  après  par  succession  de  guerre,  le  roy  Jehan,  ses  fils,  et 
le  roy  Charles,  fils  à  che  roy  Jehan.  Sy  vous  dis  que  dedens 
ces  croniques  abrégies  en  la  fourme  et  manière  que  vous 
trouvères  et  verres  ,  se  toutes  les  lisiés  ,  vous  y  trouvères 
et  verres  en  escript  otant  de  grans  fais  d'armes  et  de 
haultes  emprises  et  mervilleuses  que  en  nulles^  ystoires 
dont  on  puist  parler  ,  ne  recorder  depuis  le  création  du 
monde  et  qu'on  commença  premiers  à  guerrier. 


Premièrement  pour  mieulx  entrer  en  la   matière  dont  je 

voeltraitier,  voir  est  que  après,  l'apaisement  des  guerres  de 

Flandres  et  de  Franche,  qui  furent  sy  grandes  et  sy  grosses 

et  dont  tant  de  vaillans  hommes  morurent  en  la  bataille   de 

Courtrav  et  ailleurs  ,  pour  che  temps  estoit  rois  en  France 

ungro/quis'apelloit  Phelippe;   et  pour   che  qu'il    estoit 

beaus  de  corps  et  de  viaire  et  de  tous  aultres  membres  , 

communément  on    l'apelloit    le  biel    roy    Phelippe.    Che 

biau   roy  Phelippes  eult  trois   fils   et  une  fille  de  léal  ma- 

riaige.  Lv  aisné  des  fieuls  otànon  Louis,  et  fut  du  vivant  de 

son  pèreVoy  de  Navare  ,  et  l'apella-on  le  roy  Hustin.  Le 

second  ot  non  Phelippes  le  Biau.  et  le  tiers  ot  non  Charles  ; 

et  furent  tous  trois  rois   de  France  après  le  roy  Phelippe 

leur  père,  par  droite  succession,  sans  avoir  hoir  masle  de 
leurs  chars  engenrés  par  léal  mariage.  Che  biau  roy 
Phelippes  de  son  vivant  ot  gherre  durant  en  Flandres  et 
maria  sa  fille  ,  qui  s'apelloit  Ysabel,  au  roy  Edouart  d'An- 
gleterre ,  fil  au  bon  roy  Edouart.  Chils  roy  Édouart  ,  de 
ceste  dame  ,  fille  au  biel  roy  Phelippe  ,  ot  deus  fieus  et 
deus  filles.  Li  aisné  fils  ot  non  Édouart  de  Windesor  ;  le 
second,  Jehan  de  Eltem.  Il  mourutjone.  Ly  aisnée  des  filles  , 
Ysabel ,  ot  espousé  le  roy  David  de  Escoche.  Ly  seconde 
qui  ot  non  Marie,  ot  le  duc  de  Gherles  nommé  Renault. 

Or  avint  que  quant  chil  trois  fils  du  biel  roy  Phelippe 
furent  mors  ,  ly  uns  après  l'autre  ,  sans  avoir  hoir  masle 
de  leur  char  par  léal  raariaige  ,  après  le  mort  du  darain 
roy  qui  ot  non  Charles  ,  ly  douze  pers  de  France  ne  don- 
nèrent point  le  royaulme  à  leur  sereur  qui  estoit  roine 
d'Angleterre  ,  pour  tant  qu'il  voloient  dire  ,  et  maintenir 
encores  voellent ,  que  le  royaulme  de  France  est  bien  sy 
noble  que  il  ne  doit  mie  aler,  ne  descendre  à  fumelle  ,  ne 
conséquemment  à  fil  de  fumelle.  Car,  ensy  que  il  voellent 
dire,  ne  maintenir,  ly  fieuls  de  fumelle  ne  peult  avoir  droit , 
ne  succession  ,  de  par  se  mère,  venant  là  où  sa  mère  n'a 
point  de  droit,  syque  par  ces  raisons  ly  douze  pers  et  ly 
barons  de  Franche  donnèrent  de  leur  commun  accort  à 
monsigneur  Phelippe  de  Vallois  ,  fils  jadis  à  monsigneur 
Charles  ,  conte  de  Valois  ,  et  frère  du  biel  roy  Phelippe  , 
le  royaulme  et  l'irtaige  de  France  ,  et  le  couronnèrent  roy, 
et  en  estèrent  la  roynne  d'Angleterre  et  son  fils  qui  estoit 
lioirs  masles  et  nepveu  au  roy  Charles  ,  par  laquelle  suc- 
cession ly  royaulme  leur  appartenoit ,  et  consentirent  ce  à 
Phelippe  de  Valois  qui  n'estoit  que  cousin  germain.  C'est 
le  point  et  le  certains  articles  pour  quoy  les  guerres  et  les 
tribulations  ont  esté  en  France,  ensy  que  vous  orés  esclar- 
chir  chy-après  par  manière  de  croniques. 


4  FAIBLESSE 

Il  est  bien  vray  que  le  roy  d'Engleterre,  pères  de  ce  dit 
roy  Edouart  ,  sur  qui  notre  matère  est  fondée  ,  gouverna 
moult  diversement  son  royalrae  et  fîst  pluiseurs  diverses 
manières  de  justices  par  l'enort  d'un  chevalier  que  plus 
créoit  et  amoit  que  tout  le  monde,  qui  avoit  esté  nouris  avec- 
ques  luy  d'enfanche  et  qui  estoit  son  cousin  et  poisans 
lions  et  riches  en  Engleterre.  Sy  l'appelloit-on  raonsigneur 
Hue  le  Despensier.  Chemessires  Hues  et  messires  Hues,  son 
père  ,  avoient  tellement  atrait  le  roy  d'Engleterre  à  leur 
oppinion  que  il  povoient  plus  que  tout  le  demorant 
d'Engleterre. 

En  ce  tamps  régnoit  ung  roy  en  Escoche  ,  qui  s'apiel- 
loit  le  roy  Robert  de  Brus.  Che  roy  Robert  avoit  esté,  du 
vivant  le  père  de  ce  roy  Edouart,  durement  vexés  et  travil- 
liés  par  guerre,  et  tout  sur  son  royaulme,  syque  quant 
che  bon  roy  Edouart  fu  mors  et  son  fils  le  roy  Edouart 
vint  à  le  couronne,  qui  ne  fu  mie  de  sy  grant  vaillance  que 
son  père  ,  che  roy  Robert ,  qui  entendy  le  foible  consail 
que  il  créoit  et  le  discort  que  il  avoit  entre  le  roy  et  les 
hauls  barons  d'Engleterre  ,  s'avisa  que  il  se  contrevenge- 
roit  de  l'anoy  et  despit  que  les  Englès  ly  avoient  fait.  Et 
avoit  à  che  dont  sy  nettement  perdu  son  roialme  d'Escoche 
que  il  se  tenoit  entre  les  montaignes  devers  Abredaine,  et 
n'osoit  entrer  en  le  doulche  Escoche.  Sv  assambla  tous  ses 
amis  ,  monseigneur  Guillîfme  de  Douglas,  monseigneur  le 
conte  Patris  ,  le  conte  de  Mouret ,  monseigneur  Robert  de 
Versy,  monseigneur  Simon  Fresiel  et  pluisieurs  autres ,  et 
chevauchèrent  avant  à  grant  exploit  ;  et  reconquirent  villes 
et  chasteaulx  en  Escoche  ,  que  les  Englès  tenoient,  et 
reprirent  la  bonne  cité  de  Bervich  ,  et  reconquirent  brief- 
ment  tous  les  casteaux  d'Escoche  ,  Handebourch,  Duber- 
tain,  Dondieu,  Dombare,  Dalquest,  Saint-Jehan-Ston,  Don- 
fremelin,  Abredane  et  pluisieurs  autres,  et  vinrent  finable- 

ment  mettre  le  siège  devant  le  fort  castel  de  Stourvelin  en 
Escoche  et  apressèreut  moult  cheaux  de  dedens.  Ces  nou- 
velles vinrent  en  Engleterre  que  les  Escochois  avoient  tout 
reconquis  leur  païs ,  excepté  le  castel  de  Stourvelin. 
Dont  s'esmurent  le  roy  et  tous  les  barons  et  communaulté 
d'Engleterre  pour  venir  en  Escoche,  et  exploittèrent  tant 
que  il  vinrent  assés  près  de  Stouvelin.  Le  roy  Robert  de 
Brus  et  ly  barons  d'Escoche  qui  là  se  tenoient  à  siège  , 
sitost  que  il  entendirent  que  le  roy  d'Engleterre  et  sa  puis- 
sance estoient  venus  pour  yaulx  combatre  et  lever  le  siège, 
il  se  rengièrent  et  ordonnèrent  tantost  devant  ceulx  et 
combatirent  caudement  le  roy  d'Engleterre  et  les  Englès, 
ainchois  que  il  se  peuissent  logier  ,  ne  aviser  plache  ;  et  là 
ot  grant  bataille  cruelle  et  dure  qui  dura  longement.  Mais 
iinablement  les  Englès  furent  desconfis,  et  convint  le  roy 
fuir  et  messire  Hue  le  Despensier  ;  autrement  il  euissent 
esté  pris  ,  et  dura  ceste  cache  des  Escochois  as  Englès 
trois  jours  ,  et  furent  racachiet  jusques  à  la  rivière  de 
Thin  ,  et  y  ot  des  Englès  mors  plus  de  quarante  mille  et 
moult  de  vaillans  hommes.  Et  sur  retour  que  ly  rois  d'Es- 
coche fist ,  il  prist  le  fort  chastel  de  Struvelin  ;  car  ly 
Englès  qui  le  tenoient,  le  rendirent  sauve  leur  vies. 

Pour  chelle  desconfiture  ,  qui  fut  sy  grande  et  si  damai- 
gable  pour  les  Englès  et  pour  le  royaulme  d'Engleterre  , 
furent  durement  enhay  de  pluiseurs  hauls  barons  d'En- 
gleterre et  de  le  communaulté  messires  Hues  le  Despensier 
ly  pères  et  ly  fils  ,  et  en  murmurèrent  et  parlèrent  villai- 
nement  sur  leur  partir,  et  disoientbien  que  par  leur  consail 
et  pour  ce  que  il  avoient  trop  longement  tenut  le  roy  en 
ses  déduis,  estoit  ches  damaiges  venus. 


Quant  messires  Hues  le  Despensier  et  son  fils  entendy 

que  on  parloit  et  murmuroit  vilainement  sur  luj  et  sur  son 
père  ,  sy  en  fut  durement  courouchiés  ,  et  enorta  et  con- 
silla  tellement  le  roy  que  ung  jour  ,  en  plain  consail  ,  ens 
ou  palais  de  Wesmonstre  dehors  Londres  ,  ly  rois  en  fist 
prendre  vingt-deux,  tous  des  plus  hauls  barons  d'Engleterre, 
et  là  décoller  sans  loy  et  sans  jugement,  et  par  espécial  son 
bon  oncle  le  conte  Thomas  de  Lenclastre,  dont  ce  fut  grant 
pité  ,  car  nus  ne  l'avoit  déservy  ;  mais  nuls  n'en  osoit  par- 
ler du  contraire.  Et  avoit  à  che  dont  le  roy  d'Engleterre 
un  frère,  que  on  appelloit  le  conte  Ammont  de  Kent,  qui  en 
fut  aussi  en  grant  aventure  ;  mais  messires  Hues  le  Des- 
pensier  sy  ne  parosa  sy  descouvertement  à  ce  jour  faire 
ses  emprises. 


Depuis  ne  dem.oura  gaires  de  temps  que,  par  l'enort  de 
ce  messire  Hue  le  Despensier  ,  le  roy  d'Engleterre  prist 
sy  grant  haine  à  madame  sa  femme  et  au  conte  de  Kent , 
son  frère  ,  qui  fut  preudons  et  vaillans  hons,  que,  se  il  les 
euist  tenus,  il  les  euist  fait  morir.  Et  convint  la  bonne 
dame  royne  Ysabel  et  son  jovène  fil  et  le  conte  de  Kent  et 
monsigneur  Rogier  de  Mortemer  partir  secrètement  et 
yssir  hors  d'Engleterre,  et  s'en  vinrent  en  France  devers 
le  roy  Charles  qui  frère  estoit  à  Ja  dame  et  qui  régnoit  pour 
ce  temps  ,  qui  moult  doucement  et  moult  liement  à  ce 
commenchement  les'rechupt  et  les  retint  delés  luy  pour 
l'amour  de  sa  seur  et  de  son  nepveu  le  jovène  Edouart , 
et  furent  à  Paris  l'espasse  de  trois  ans.  Là  en  dedens  se 
pourcacha  la  bonne  dame,  et  pria  aucuns  barons  et  cheva- 
liers dou  roialme  de  France  pour  luy  aidier  à  ramener  et 
conduire  en  Engleterre  et  de  luy  vengier  du  Despensier  , 
qui  ce  contraire  luy  avoit  porté  ;  et  fist  tant  que  elle  ot 

bien  cinq  cens  chevaliers  et  escuiers  tout  apparliet  à  son 
commandement  et  du  consentement  du  roy.  Car  ossy 
aucuns  barons  et  chevaliers  d'Engleterre  et  consauls  des 
bonnes  villes  ,  qui  haioient  che  Despensier  ,  li  avoient 
sénefié  secrètement,  que,  se  elle  povoit  tant  exploitier  que  elle 
peuist  amener  en  Engleterre  jusques  à  mille  lances,  parmy  le 
confort  que  elle  y  trouveroit,  elle  revenroit  à  son  entente 
et  destruiroit  ses  anemis.  Et  messires  Hues  le  Despensier 
qui  entendy  que  la  royne  d'Engleterre  se  pourvéoit  de  gens 
d'armes  pour  amener  en  Engleterre  et  par  l'acort  de  son 
frère  le  roy  Charles,  se  y  prouvey  grandement  de  remède 
sur  ce  :  je  vous  diray  comment.  Car  il  avoit  tant  d'or  et 
d'argent  comme  il  volloit  ;  car  tout  le  roialme  d'Engleterre 
estoit  subgès  à  luy.  Il  fist  tant  et  donna  tant  du  sien  et 
l'envoia  à  ceulx  qui  le  roy  de  France  gouvernoient  et  par 
lequel  consail  il  faisoit  tout,  que  tout  il  furent  retourné  et  le 
roy  tellement  infourmès  contre  sa  seur  que  il  commanda 
sur  le  hart  que  il  ne  fust  chevaUer  ,  ne  escuiers  qui  se  par- 
tesist  de  son  royalme  pour  aleren  Engleterre  à  l'ayde  de 
sa  seur.  Et  quant  la  bonne  dame  cuida  avoir  gens  d'armes, 
elle  n'en  eult  nul  ;  mais  le  convint  partir  et  vidier  le 
royalme  et  se  compaignie,  et  s'en  vint  en  Haynau  au  plus 
tost  que  elle  pot  et  trouva  en  la  ville  de  Valencienne  le 
bon  conte  Guillame  de  Haynau  et  monsigneur  Jehan  de 
Haynau  son  frère,  auxquels  elle  raconta  en  pleurant  toutes 
ses  mésaventures  et  ses  fortunes  et  comment  elle  estoit 
enchacie  du  roy  son  marit  par  l'ennort  d'un  chevalier  qui 
s'appelle  messire  Hues  le  Despensier.  Adont  ly  doy  vaillant 
seigneur  le  resconfortèrent,  et  dist  le  conte  que  il  luy  bail- 
leroit  vollentier  trois  ou  quatre  cens  lances  pour  faire  che 
voiage,  et  là  s'y  offrirent  grant  plenté  de  chevaliers,  et  s'offry 
che  gentil  messire  Jehan  de  Haynau  à  estre  saudoiers  pour 
la  dame  et  meneurs  et  chief  de  ses  gens  d'armes  :  duquel 

serviche  la  bonne  dame  ot  grant  joie  et  en  remerchia  gran- 
dement les  seigneurs. 


Depuis  ceste  promesse  et  ordenance   ne  demoura  mie 
grant  tamps  que  messires  Jehans  de  Haynau  pria  les  com- 
paignons,  chevaliers  et  escuiers,  de  Haynau,  dont  il  estoit 
le  plus  acoint,  et  fist  tant  que  il  ot  bien  trois  cens  armeures 
de  fer,  vaillans  hommes,  chevaliers  et  escuiers,  et  fist  faire 
ses  prouvéances  à  Dourdrec  en  Hollande  ;  et  quant  tout 
fut  fait ,  il  prist  congiet  au  conte  Guillame  son  frère  et  à 
madame  la  contesse  sa  seur  ,   et  osy  fist  la  bonne  royne 
d'Engleterre,  qui  se  metoit  au  conduit  de  che  gentil  cheva- 
lier dessus  nommé.    Sy  exploitèrent  tant  par  leurs  journées 
que  il  arivèrent  à  Dourdrec,  et  là  montèrent  en  mer.  Quant 
il  orent  vent   propise,   il   se  partirent  pour  aller  devers 
Engleterre  et  cuider  arriver  en  ung  port  en  Engleterre  ; 
mais  ly  vent  leur  fu  sy  contraire  que  il  n'y  pourent  venir  , 
ne  à  cent  lieues  près,  et  de  che  leur  fist  Dieu  belle  grâce  ; 
car,  se  il  y  fussent  là  arivé  ,  il  eussent  esté  perdu  davan- 
taige.  Car  messires  Hues  le  Despensier,  qui  savoit  tout  le 
convin  et  le  conduite  de  la  dame  et  comment  à  gens  d'armes 
elle  volloit  venir   ou   païs  ,    avoit  prouveu  sur  le  passaige 
plus  de  dix  mille  hommes  qui  tous  estoient  aparliet  de 
•  mettre   à  l'espée  la  royne  d'Engleterre  ,  son  fils  et  tous 
les  autres,  sans  nulluy  prendre  à  merchy  ;   mais  fortune 
les  fist  ariver  sur  le  sablon  en  ung  moult  sauvaige  et  moult 
«livers  païs,  et  se  logèrent  ce  premier  jour  ens  es  bruières 
et  ne  savoient  où  il  estoient  arivés.  Quant  che  vint  à  l'en- 
demain  ,  il  chevauchèrent  tant  à   mont   et  à  val   que   ils 
trouvèrent  aucun  hamel   et  gens  dedens  qui  leur  dirent 
où  il  estoient  d'aventure ,  syqu'il    vinrent  ce  jour  à  une 

grosse  abéie  que  on  dist  Saint-Ammon.  Là  se  reposèrent-il, 
et  rafreschirent  yaulx  et  leurs  chevaulx  par  trois  jours,  et 
firent  enquerre  par  aucuns  de  leurs  coureurs  englès  là 
où  ly  roy  et  messires  Hues  le  Despensier  se  tenoient.  Il 
entendirent  par  le  raport  de  cheauls  que  il  estoient  en  la 
ville  et  ou  chastel  de  Bristo.  Sy  se  ordonnèrent  pour  yaulx 
traire  chelle  part. 


Nouvelles  vinrent  sur  le  païs  que  la  royne  d'Eugleterre 
estoit  arivée  atout  gens  d'armes,  Sy  en  furent  grandement 
resjoys  chil  qui  estoient  de  se  partie,  et  se  partirent  tantost 
chevaliers  et  escuiers  de  leurs  maisons  et  se  tirèrent  par 
devers  la  bonne  dame  et  son  fil  et  leurroutte.  Sy  saluèrent  la 
royne  ,  et  elle  ossy  yaulx.  Sy  tirèrent  leur  chemin  au  plus 
droit  qu'il  porent,  en  traversant  le  païs,  par  devers  Bristo  ; 
et  tous  les  jours  leur  croissoit  gens.  Tant  esploitèrent  qu'il 
vindrent  près  de  la  ville  de  Bristo,  qui  est  une  bonne  ville  et 
grosse,  riche  et  marchande  ,  séant  sur  un  bon  port  de 
mer.  Quant  chil  de  Bristo  entendirent  que  leur  dame  la 
royne  d'Engleterre  et  son  fils,  le  conte  de  Kent  et  messirc 
Jehan  de  Haynau  et  grant  foison  de  chevaliers  et  escuyers 
d'Engleterre,  qui  estoient  de  la  partie  de  la  dame,  venoient 
là  pour  yaulx  aségier  ,  sy  doubtèrent  à  perdre  corps 
et  biens,  et  sentirent  tantost  que  c'estoit  pour  la  cause  de 
messire  Hue  le  Despensier  le  père  et  du  conte  de  Arondel  qui 
avoitsa  fille,  qui  se  tenoient  en  la  ville,  que  là  il  venoient  ; 
car  messire  Hues  ly  fieulx  se  tenoit  avecq  le  roy  ou  chas- 
tiel  qui  est  moult  fort,  séans  sur  la  mer.  Sy  envolèrent 
les  bourgois  de  la  ville  pour  traitier  devers  madame  la 
royne  et  les  seigneurs  qui  là  estoient ,  en  priant  que  on 
les  volsist  prendre  à  merchy  ,  et  que  vollentiers  se  ren- 

droient ,  sauf  leurs  corps  et  leurs  biens.  La  royne  et  son 
consail  ne  se  veurent  mie  à  ce  acorder  ,  se  il  ne  pooient 
faire  dudit  messire  Hue  et  du  conte  d'Arondel  leur  vollentê. 
Les  ambassadeurs  retournèrent  en  la  ville  et  recordèrent 
as  bourgois  che  que  il  avoient  trouvé.  Les  bourgois  regar- 
dèrent que  il  valloit  mieus  que  deus  hommes  raorussent, 
que  sy  bonne  ville  que  Bristo  fust  perdue  ,  et  tout  chil 
mort,  qui  dedens  estoient.  Sy  ouvrirent  leurs  portes  contre 
leur  dame  par  composition  telle  que  on  ne  doit  à  nuUuy 
riens  fourfaire  fors  à  ces  deus.  On  leur  tint  moult  bien  che 
que  on  leur  promist.  Et  furent  pris  en  leur  ostel  le  conte 
d'Arondel  et  messires  Hues  le  Despensier  le  viel,  qui  estoit 
bien  de  aige  de  quatre-vingts  à  quatre-vingt-dix  ans,  et 
nourissoit  et  gardoit  les  enfans  du  roy  Jehans  d'Eltem  ,  et 
les  deux  fillettes  qui  furent  amenées  à  madame  leur  mère  , 
qui  en  ot  grant  joie  quant  elle  les  tint.  Sy  firent  aségier 
le  castel  par  dedens  la  ville  de  Bristo,  où  le  roy  et  messire 
Hue  le  Despensier  estoit ,  qui  n'estoient  mie  à  leur  aise  , 
quant  il  se  virent  ensy  enclos  entre  leurs  ennemis,  et  se 
ne  atendoient  point  de  secours  de  nul  costé. 


Quant  che  vint  à  l'endemain  que  le  chastel  de  Bristo 
fut  aségié  ,  madame  la  royne  fist  amener  par  devant  luy 
messire  Hues  le  Despensier  et  le  conte  de  Arondel,  et  là 
parla  monsigneur  Thomas  Waghe  ,  mareschal  de  l'ost. 
Adont  fist  lire  et  compter  tous  leurs  fourfais,  et  furent 
jugiet  à  mourir  par  le  jugement  des  plus  anchiens  et  sages 
chevaliers  de  l'ost,  et  furent  amené  par  devant  le  chastel. 
Là  leur  fist-on  trenchier  les  testes,  veant  le  rov  et  messire 
Hue  le  fil  ,  se  veoir  le  volloient,  qui  là  dedens  estoient  en 
grant  angoisse  de  cuer  ,  che  poés  bien  croire.  Après  ceste 

justiche  faitte,  on  aséga  encore  le  chastel  de  plus  près  , 
sans  assaillir  ;  car  bien  savoient  ly  chevaliers  qui  là 
estoient,  que  de  force  il  ne  seroit  point  pris.  Quant  le  roy  et 
messires  Hues  le  Despensier  virent  que  c'estoit  à  certes  ou 
que  estre  pris  ou  affamés  là  dedens  les  convenoit ,  sy  se 
advisèrent  que  de  nuit  il  se  metroient  en  ung  batiel  de  pes- 
keur  et  s'en  iroient  par  mer  waucrant:  tantost  seront  eslon- 
giet  et  arivé  en  Galles.  Ensy,  comment  il  le  pourpensoient, 
il  le  firent,  et  se  mirent  de  nuit,  entre  auls  deus  tant  seuUe- 
ment,  tout  secrètement,  en  ung  petit  batiel,  et  se  cuidèrent 
eslongier  ;  mais  Dieu  ne  le  volt  mie  consentir.  Car  quant 
ils  voUoient  aler  avant ,  le  vent  les  retournoit  et  reboutoit 
devant  Bristo ,  et  furent  en  cheluy  estât  quatre  jours  , 
dont  cens  de  l'ost  avoient  grant  amiration  et  n'euissent 
jamais  supposé  que  che  fust  le  roy,  ne  messires  Hues  le 
Despensier.  En  la  fin  ,  messire  Henry  ,  fils  au  visconte  de 
Biaulmont ,  entra  en  une  barge  ,  et  sy  fist  naigier  jusques 
au  batiel  luy  douzième  d'archiers,  et  les  raconsiévy  as  rives 
et  les  prist  et  les  ramena  en  l'ost ,  et  en  fist  présent  à 
madame  la  roy  ne  et  à  monsigneur  Jehan  de  Haynau  ,  qui 
en  orent  grant  joie  et  qui  dyrent  tantost  :  «  Vechy  nostre 
«  guerre  afinée  ».  Sy  fust  pris  et  mis  en  prison  le  dit  messire 
Hues  ,  et  le  roy  d'Engleterre  fut  délivrés  au  seigneur  de 
Bercler  ,  et  luy  fust  bailliés  sur  la  teste  que  il  le  gardast 
bien  et  le  tenist  tout  ayse  de  boire  et  de  mengier  ,  tant 
qu'il  viveroit.  Car  bien  savoient  ly  barons  du  pays  que  tout 
che  que  il  avoit  fait ,  c'estoit  par  l'ennort  et  consail  de 
messire  Hue  le  Despensier.  Le  sire  de  Bercler  atout  grant 
armée  eumena  le  roy  d'Engleterre  avoecq  lui  en  son  chas- 
tel de  Bercler  sur  le  rivière  de  Saverne  et  là  le  tint  et 
garda,  ensy  que  commandé  et  ordonné  luy  fu. 

A  i'endemain  ,  quant  la  royne  ot  pris  la  saisine  et  pos- 
session du  chastel  de  Bristo  ,  elle   se  party  et  prist  le  che- 

min  de  Londres;  car  les  bonnes  gens  de  la  cité  le  volloient 
veoir.  Sy  s'en  allèrent  celle  part  à  grant  pooir  et  à  grant 
arroy,  et  faisoit  enmener  avoec  elle  monsigneur  Hue  le  Des- 
pensier  monté  sur  le  plus  povre  et  maigre  cheval  de  tout 
l'ost ,  affublé  d'un  mantel  tout  semé  de  cloquettes  qui  son- 
noient ,  et  quant  il  passoit  parray  quelque  ville  que  ce  fust, 
on  sonnoit  pardevaut  luy  grant  foison  de  trompettes  , 
affin  que  il  fust  mieus  veus  et  congneus.  Ensy  cheminèrent- 
il  tant  que  il  aprochèrent  Londres  et  vinrent  à  une  cité 
que  on  apelle  Harfort.  Là  s'arestèrent ,  et  eult  consail  la 
roynne  que  ledit  messire  Hues  seroit  là  justichiés  et  que  on 
ne  le  menroit  plus  avant. 

En  le  cité  de  Harfort  tint  sa  feste  de  laToussain  madame 
la  royne  d'Engleterre  ,  et  là  furent  grant  foison  de  cheva- 
liers et  d'escuyers  du  pays  ,  tant  pour  veoir  monsigneur 
Jehan  de  Haynaut ,  qui  estoit  chief  et  avoit  esté  de  ceste 
emprise  ,  que  pour  estre  à  le  justice  de  messire  Hue  le 
Despensier.  Tantost  après  le  feste  ,  messires  Hues  le  Des- 
pensier  fut  amené  devant  madame  la  roynne  et  les  barons 
qui  là  estoient  asamblés  pour  ce  fait  mesmes.  Là  ly  furent 
leut  et  recordet  tous  ses  faits  par  escript,  et  tous  les  oït  lire, 
et  oncques  ne  dist  riens  à  l'encontre  ,  syque  là  endroit  il 
fu  jugiés  par  les  barons  et  chevaliers  de  mourir  en  telle 
manière  comme  vous  orés.  Premièrement  il  fu  traynés 
sur  ung  bahut  à  trompes  et  à  naquaires  par  toute  la  cité 
de  Harfort ,  de  rue  en  rue  ,  et  puis  fu  amenés  en  une 
grande  plache  en  la  ville  ,  là  où  tout  le  peuple  estoit 
assamblés.  Là  endroit  fut-il  loyés  hault  sur  une  esquielle  , 
syque  chascun  petit  et  grant  le  povoient  veoir  ;  et  avoit- 
on  fait  en  ladite  plache  ung  grant  feu.  Quant  il  fu  ensy 
loyés,  on  lui  coppa  tout  premièrement  le  \ît  et  les  géni- 
toircs  ,  pour  tant  que  il  estoit  hérittes  et  sodoraittes  ,  ens}' 
que  on  disoit  meismement  du  roy,  et  pour  che  avoit  le  roy 


LA  REINE  ENTRE  A  LONDRES.  13 

décachiet  la  royne  en  sus  de  luy  et  par  son  enhort.  Quant 
che  dessus  dit  luy  fut  coppé  ,  on  les  jetta  ou  feu  et  furent 
arses.  Après  on  lui  fendy  le  ventre,  et  luy  osta-on  son  cuer 
et  le  coraille ,  et  tout  jetta-on  ou  feu  ,  pour  tant  que  il 
estoit  faus  de  cuer  et  traîtres  et  que  par  son  traître  consail 
et  enhort  le  roy  avoit  honny  son  royaulme  et  mis  à  mes- 
chief  et  avoit  fait  décoller  les  plus  grans  et  les  plus  nobles 
de  sancq  de  tout  son  royalme,  dont  il  estoit  moult  afoiblis  ; 
en  après  on  lui  copa  la  teste,  et  fut  envoyé  à  Londres  et  fu 
mise  sur  le  pont  en  ung  cercle  au  debout  d'une  lanche  ,  et 
puis  fu  esquartelés  et  envoyés  as  quatres  souveraines  chités 
d'Engleterre.  Ensy  fina  le  dit  messire  Hues  le  Despensier. 


Après  ceste  justice  faite  ,  la  roynne  et  messire  Jehan  de 
Haynau  se  partirent  atout  leur  gens  de  Harfort  et  chevau- 
chèrent vers  Londres  et  esploitèrent  tant  par  leur  journées 
que  il  vinrent  à  Londres  ;  et  là  furent  recheu  à  grant 
joye  du  maieur  de  la  ville  et  des  bonnes  gens  qui  moult 
désiroient  à  veoir  la  dame  et  le  fils  le  jovène  Edouart.  Sy 
rechut  la  foyalté  des  hommes  de  la  ville  laditte  roynne  ou 
nom  de  son  fils.  Assés  tos  après  le  vinrent  veoir  ou  palais 
de  Wesmoustier  ,  où  elle  se  tenoit  dehors  Londres  ,  tout 
ly  prélat  et  les  chevaliers  d'Engleterre  qui  encore  ne 
l'avoient  veu,  et  ly  firent  grant  réverense  ,  et  ossy  à  che 
gentil  chevalier  monsigneur  Jehan  de  Hainau  ,  desquels  il 
fu  grandement  honnourés.  Et  fu  avisé  et  regardé  que  au 
Noël  qui  venoit,  la  roynne  feroit  à  Wesmoustier  une 
assemblée  de  tous  les  barons  et  chevaliers  et  prélas  d'En- 
gleterre et  des  consaulx  des  bonnes  villes  pour  avoir  avis 
et  conseil  comment  on  useroit  de  celle  besoigne  ;  car  le 
royalme  d'Engleterre  ne    povoit    longement"  estre    sans 

gouverneur.  Sy  fust  ceste  chose  acordée  et  publye  de  par 
le  royne  parmy  le  royaulme.  Et  se  cuidoit  devant  che  Noël 
partir  messire  Jehan  de  Haynaii  et  retourner  arière  en 
Haynau  ;  mais  la  roynne  et  son  consail  ne  veurent  que  se 
partesist  et  luy  en  prièrent  tant  que  il  demoura.  Mais  le 
plus  grant  partie  des  chevaliers  de  Haynau  qui  avoecques 
luy  avoient  esté  venus,  retournèrent ,  tels  que  messire 
Robert  de  Bailluel ,  messires  Sanses  de  Bieaurieu  ,  le  siro 
de  Floyon  ,  le  sire  de  Gommegnies  ,  le  sire  de  Aubrechi- 
court ,  le  sire  de  Mastain  ,  messire  Sanses  de  Boussut ,  le 
sire  de  Montigny  et  pluiseurs  autres  ,  et  ly  gentils  che- 
valiers ,  à  la  prière  de  madame  et  du  conte  de  Kent, 
demora.  Et  sachiés  que  chil  qui  se  partirent  ,  enportèrent 
hors  d'Engleterre  grant  or  et  grant  argent  et  riches 
joiaulx  qui  leur  furent  présentés. 


Encontre  le  solempnité  du  Noël  vinrent  à  Londres  tout 
ly  prélas  d'Engleterre  ,  conte  ,  barons,  chevalier  et  con- 
saulx  des  pors  ,  chités  et  bonnes  villes  ,  et  là  ot  ou  palais 
de  Wesmoustier  par  quatre  jours  grant  parlement ,  et 
là  fut  leu  en  publicque  tout  le  fait  du  roy  d'Engleterre 
qui  encore  vivoit,  et  que  diversement  et  raauvaisement  il 
avoit  gouvernet  et  menet  ses  gens  et  son  royalme.  Sy  fu 
dit ,  avisé  et  arresté  par  grant  délibération  de  consail  que 
ung  tel  hons  n'estoit  mies  dignes  de  porter  couronne,  ne 
de  gouverner  royaulme,  et  que  on  fesist  son  aisnet  fils  roy, 
et  ly  pères  fust  tenus  en  prison,  ensy  que  devant,  tout  son 
vivant.  Sur  chel  arrest  et  accord  fut  couronnés  le  jour  de 
le  Nativité  Nostre-Signeur  Tan  de  grâce  mil  trois  cent 
vingt-feix  ens  ou  palais  de  Wesmoustier  dehors  Londres  le 
noble  et  vaillant  roy  Édouart  d'Engleterre  ou  seiziesme  an 
de  son  eaige. 


d'Edouard  m.  15 

Au  couronnement  dudit  roy  et  à  sa  solempnité  firent 
grant  feste  et  noble  et  qui  longement  dura  ,  et  là  fut 
moult  honnourés  de  tous  les  chevaliers  d'Engleterre 
mesires  Jehans  de  Haynau.  Sy  dura  la  feste  plus  de  quinze 
jours.  Après  la  feste  se  partirent  chascun  ,  et  là  vinrent 
nouvelles  à  messire  Jehan  de  Haynau  d'un  tournoy  qui  se 
devoit  tenir  à  Condet-sur-l'Escault  où  ses  frères  li  conte  et 
le  gentil  roy  de  Behaigne  y  dévoient  estre  et  grant  foison  de 
seigneurs  de  l'Empire  et  de  Franche.  Adont  prist  congiet 
le  gentil  chevalier  ,  ne  nuls  ne  l'euist  retenu  ,  à  madame 
la  royne  et  à  son  fils  le  jovène  roy  et  au  conte  de  Kent  et 
à  tous  les  barons  qui  delés  le  roy  estoient.  Quant  la  roine 
vey  que  retenir  ne  le  povoit,  se  luy  donna  liement  congiet, 
et  luy  fist  présent  de  grans  dons  et  biaus  joyaulx,  et  à  tous 
cheulx  qui  delés  luy  estoient  demoret,  et  luy  donna  le  roy 
de  présent  toute  sa  vie  durant  seize  cens  mars  de  revenue 
et  les  florins  délivrés  à  Bruges  et  là  payés,  et  à  Phelippe  de 
Castiaus,  son  mestre  d'ostel,  escuier  et  consillier,  cent  mars 
à  payer  parellement.  Après  ches  besoignes  faittes  et  le 
congiet  prins  ,  retourna  le  chevalier  en  Haynau  où  il  fut 
grandement  rechut  du  conte  son  frère  et  de  tous  les  barons, 
et  bien  le  valloit ,  car  au  vray  dire  il  avoit  fait  un  biel 
voiage  et  une  haulte  emprise  dont  il  en  devoit  bien  estre 
honnourés  ,  et  ossy  fut-il  tout  son  vivant  et  est  encores  de 
tous  cheaus  qui  en  oient  parler. 


Nous  nous  tairons  ung  petit  de  parler  de  luy  ,  et  parle- 
rons du  roy  d'Engleterre  et  conterons  comment  il  usa  le 
premier  an  de  son  couronnement.  Il  se  consilla  le  plus  au 
conte  de  Kent ,  son  oncle  ,  et  à  monseigneur  Rogier  de 
Mortemer  ,  et  ausy  à  madame  sa  mère.  Ne  demeura  gaires 


46  ROBERT  BRUCE  DÉFIE  EDOUARD  III. 

de  temps  que  le  roy  Robert  de  Brus  ,  roy  d'Escoche  ,  qui 
bien  avoit  entendu  le  discention  du  royalme  d'Engleterre 
et  comment  le  royalme  estoit  afoiblis  des  nobles  et  des 
vaillans  hommes  que  ly  roys  sou  père  avoit  fait  mourir  , 
sycomme  chy  dessus  est  dit ,  fist  defRer  che  jovène  roy 
d'Engleterre,  et  luy  manda  par  ses  hiraus  que  il  vendroit 
mettre  le  siège  devant  la  bonne  cité  de  Ewruich  et  que 
il  ne  s'en  partiroit  sy  l'aueroit  ou  on  luy  lèveroit  le 
siège. 


Quant  le  jovène  roy  d'Engleterre  entendy  ces  nouvelles, 
et  ossy  madame  sa  mère,  sy  ne  leur  furent  mie  trop  plai- 
sant. Adont  il  s'en  resconfortèrent  le  mieulx  qu'il  peurent 
et  s'avisèrent  que  derechef  il  prieroient  che  gentil  chevalier 
monseigneur  Jehan  de  Hainau  que  il  les  volsist  venir  con- 
forter à  cinq  ou  six  cens  lances.  Quant  ces  nouvelles  vinrent 
au  gentil  chevalier  ,  sy  en  fut  tout  resjoïs  et  dist  aus  mes- 
saigiers  que  il  estoit  tout  aparliés  ou  serviche  du  roy  d'En- 
gleterre et  de  madame  sa  mère.  Sy  se  pourvey  tantost 
seloncq  ce  ,  et  pria  tous  les  compaignons  que  il  pensoit 
avoir  ,  lesquels  furent  tous  apparilliés  d'aler  avoecq  luy 
pour  le  grant  proufit  que  il  en  atendoient  et  que  cens  qui 
devant  y  avoient  esté,  avoient  fait.  Sy  ot  de  sa  cherge 
monseigneur  Jehan  de  Haynau  le  seigneur  d'Engien  ,  le 
seigneur  de  Havrech  ,  le  seigneur  d'Antoin  ,  le  sei- 
gneur de  Fagnoelles,  monseigneur  Fastre  dou  Ruelt ,  mon- 
.seigneur  Robert  et  messire  Guillame  de  Bailluel  ,  mon- 
seigneur AUart  de  BrufFel ,  monseigneur  Michiel  de  Ligne  , 
messire  Jehan  deMontigny,  monseigneur  Sanse  de  Bousseu, 
le  seigneur  de  Goumegnies  ,  messire  Percheval  de  Séme- 
ries  ,  le  seigneur  de   Bieaurieu  ,    le   seigneur   de  Floyon  , 

Haynuiers  ;  du  païs   de  Flandres  y  vinrent  monseigneur 
Hector  Villain,  messire  Jehan  de  Robais,  messire  Wauffars 
de  Gistelle  ,  messire  Guillame  de  Strates  ,  messire  Gossuin 
de  la  Muelle  et  pluiseurs  autres  ;  du  pays   de  Hasebain  y 
furent  messires  Jehan  li  Biauls  et    messires   Henri   ses 
frères,  messire  Godefrois  de  le  Capelle  ,  messires  Hues  de 
Hay  ,  messire  Jehan  de  Libines  ,  messire  Lambert  du  Pels, 
messires  Guillame  de  Hers  ;  du  pays  de  Brabant ,   le  sire 
de  Dufle  ,  messire  Thiéry  de  Wallecourt ,  messire  Rase  de 
Grés  ,  messire  Jehan  de  Gasebeck,  messire  Jehan  Pillifre, 
messire  Gilles  de  Cotterebbe,  ly  trois  frères  de  Harlebecque, 
messire   Gautier   de   Hoteberghe   et  pluiseurs  autres.  De 
Cambrésis,  d'Artois   et  de  Vermendois  y  vinrent  auchun 
chevaliers  et  escuiers  sans  païer  pour  leur  corps  avan- 
chier  et  pour  l'espérance  de  avoir  grant  proufit,   ensy  que 
devant  avoient  eu.  Le  gentil  chevalier  messire  Jehan   de 
Haynau  se  hasta  dou  plus  qu'il  peust  atout  sa  charge,  sy- 
que  quant  toutes  ses  prouvéanches  furent  faites,  il  se  party 
de  Haynau  atout  grant  foison   de   belle   gens   d'armes  et 
esploita  tant  qu'il  vint  à  Wissant.  Là  trouva-il  passaigiers 
d'Engleterre  qui  l'attendoient,  et  là  séjourna  deus  jours 
tant  que  toutes  ses  gens  furent  prest,  et   passa   la  mer  et 
toute  sa  route,  et  vint  à  che  jour  au  port  de  Douvres,  et 
là  séjourna  deus  jours •  tant   que  toutes  ses   gens  furent 
yauls  et  leur  chevaus  rafresquy,  et  enquist  du  roy  là  où 
il  estoit.  On  luy  dit  que  il  s'en  aloit  à  grant  esplois  vers 
Escoche  ;  car  les  Escossois  estoient  entrés   en  Engleterre, 
qui  ardoient  le  païs  à  grant  loisir.  Adont  se  party  messire 
Jehan  de  Haynau  de  Douvres  ,  et  se  mist  au  chemin   au 
travers  parray  Engleterre   pour  venir   à   Ewruich  ,   une 
moult  riche  cité   séant    sur  le  rivière  de  Hombre  ou  nort, 
Sy  esploita  tant  par  ses  journées  qu'il  y  vint,   et  toute  se 
route  ,  et  il  estoient  bien  cinq  cens  lances,  et  là  trouvèrent 

le  jovène  roy  d'Engleterre  et  madame  sa  mère  et  toute 
leur  gens  qui  rechureat  moult  liement  le  gentil  chevalier 
et  les  chevaliers  de  sa  compaignie  ,  tout  pour  l'amour  de 
luy.  Sy  furent  tous  logiés  ensamble  et  à  leur  ayse. 


De  le  venue  monseigneur  Jehan  de  Haynau  furent  le  roy 
et  madame  sa  mère  et  leurs  consauls  moult  resjoïs.   Or 
avint  que  le  jour  de  la  Trinité  ,  pour   le  gentil  chevalier 
mieulx  festoïer  ,  le  roy  tint  ens  ou  cloistre  des  Cordeliers  à 
Ewruich  moult  grant  court ,  et  y  eut  plus  de  cinq  cens 
chevaliers  séans  à  table  et  bien  cinq  cens  dames  et  demoi- 
selles avoecques  la  mère  du  roy.  Entreus  que  on  estoit  à 
celle  feste  ,  aucun  garçon  des  Haynuiers  prirent  parolles 
pour  ung  jeu  de  dés  as  autres  varies  archiers  du  conté  de 
LinchoUes.  Le  débat  mouteplia  tant  que  tout  ly  archier  de 
chelui  pais  s'en   meslèrent  et  assaillirent   les  Haynuiers. 
Et  furent  les  chevaliers  et  escuiers  qui  là  estoient  avecques 
monseigneur  Jehan  de  Haynau,  en  grant  péril  de  estre  tous 
mors.  Mais  il  se  deifendirent  et  gardèrent  sy  bien,  que  il 
en  tuèrent  plus  de  trois  cens,  et  les  reboutèrent  tous  hors 
de  la  ville.  Sur  la  fin  le  roy  y  envoia  ses  chevaliers  et  com- 
manda sur  le  hart  que   nuls   ne  mesfesist  à  monsigneur 
Jehan  de  Haynau,  ne  à  ses  gens.   Lors  se  retrairent  chil 
archiers  de  Lincholle  tout  courouchiés,  pour  ce  que  il  ne 
pooient  vengier  leur  compaignons,  et  disoient  bien  en  mane- 
chant  les  Haynuiers  que,  anchois  que  il  vidaissent  Engle- 
terre,  ils  le  comparroient  chièrement.  Sy  vous  dy  que  les 
Haynuiers  et  toute  leur  route  estoient  tous  les  jours  et  toutes 
les  nuits  en  grant  doubte  ,  et  se  tenoient  pour  le  doubte  de 
ces  Englès  toudis  nuit  et  jour  armés. 

Quant  le  roy  d'Engleterre  et  asamblé  tout  ses  gens,  et  il 
entendy  que  les  Escochois  ardoient  bien  près  de  là  et 
estoient  entré  en  la  terre  de  Northonbrelant  et  avoient 
passé  la  rivière  de  Thin  au  desseure  du  Noef-Chastel ,  sy 
se  party  de  Ewruich  et  laissa  là  madame  sa  mère  ,  et  se 
mist  au  chemin  pour  trouver  les  Escochois.  Et  avoit  bien 
en  sa  routte  huit  mille  hommes  d'armes  et  vingt  mille 
archiers  et  bien  trente  mille  d'autre  gens  commune  ,  et 
chevauchèrent  si  avant  que  ung  jour  au  matin  il  perchurent 
les  fumières  que  les  Escocois  faisoient  en  son  pays ,  dont 
il  furent  moult  courouchiés.  Tantost  lymarescault  ordonnè- 
rent leur  gens  et  firent  trois  batailles  bien  et  faitichement, 
ensy  que  pour  tantost  combatre  ,  et  cheminèrent  toute  jour 
en  cheluy  estât  à  l'adrèche  pour  trouver  les  Escochois  ; 
mais  nuls  n'en  trouvoient ,  et  se  veoient  devant  les  fus  , 
mais  il  n'y  pooient  venir  pour  la  cause  des  montaignes.  Sy 
se  logèrent  sur  une  petite  rivière  de  bon  heure,  et  orent 
consail  comment  ils  se  pourroient  maintenir.  Sy  fu  ensy  dit 
et  ordonné  que  à  heure  de  minuit  on  se  partesist  de  là  et 
laissast  chascun  son  charoy  et  tout  son  harnas  horsmys 
armeures,  et  presist  et  toursast  chascun  un  pain  derièreluy 
à  guise  de  braconnier  ;  et  que,  se  on  volloit  bien  esploitier, 
on  trouveroit  les  Escochois  au  matin,  et  seroient  désavan- 
chiet  à  ung  passaige  où  il  convenoit  que  il  rapassaisent  le 
rivière  de  Thin.  Sy  fu  ensy  fait  que  ordonné  fu  ,  et  se  par- 
tirent à  heure  de  minuit  toute  gens  d'armes  et  archiers  à 
piet  et  à  cheval  ,  en  siévant  les  banières  du  marisal,  qui 
chevauçoient  devant ,  ne  nuls  ne  les  osoit  fourpasser.  Sy 
cheminèrent  toute  celle  nuit  parmy  vauls  et  parmy  roches 
et  montaignes  et  parmy  mares  plus  de  vingt-deux  lieues 
englesses,  et  eurent  moult  de  mesquief.  Toutesfois  à  soleil 
levant ,  il  furent  tout  à  chepas  sur  ceste  rivière  de  Thin,  où 
ils  cuidoient  que  les  Escochois  deuissent  rapasser  ;  mais  il 

estoient  plus  loings  de  eulx  que  il  n'estoient  l'autre  jour. 
Sy  pleut  che  jour  routièreraent  jusques  à  heure  de  nonne 
que  le  rivière  se  rengrossa  tellement  que,  se  il  volsissent 
rapasser,  il  ne  peuissent,  et  se  n'avoient  que  mengier  ,  ne 
feure,  ne  avaine  pour  leur  chevaus  qui  ne  mengèrent  fors  que 
jenestre  et  bruyères,  et  n'avoient  de  quoy  faire  feu  ,  et  sy 
ne  savoient  où  ils  estoient.  Lors  commenchèrent  les  aulcuns 
à  murmurer  sur  le  consail  du  roy  et  à  parler  villainement, 
et  disoient  que  le  roy  estoit  trahis  et  mal  consilliés  ,  quant 
on  menoit  tel  peuple  ensy  ,  et  que  là  seroient  tout  affamé 
et  perdu.   Adont  fut  avisé  que  on  envoyroit  chevaucheurs 
avant  et  arière  pour  savoir  là  où  il  pouroient  estre  ;   car  il 
n'y  avoit  nul  qui  le  seuist  justement.  Adont  se  partirent  de 
l'ost  aucuns  escuiers  par  le  commandement  du  roy ,  qui 
chevauchèrent  tant  que  il  trouvèrent  bosquillons   qui   ou- 
vroient  ens  ou  bois,  qui  leur  dirent  le  vérité  dou  pays  leur 
il  estoient ,  et  que  il  pooit  avoir  de  le  plus  prochaine  ville, 
que  on  distleNoef-Castiel-sur-Thin,  quinze  lieues  englesses 
et  jusques  à  Carduel  vingt-cinq  ,  qui  sist  en  la  terre  de 
Galles.  Che  rapport  rapportèrent  chil  qui  y  furent   envoyet 
de  l'ost.  Adont  furent  envoyet  gens  en  ces  deus  villes,  et 
lànonchié  de  par  le  roy  que  qui  pourvéanches  aporteroit  en 
l'ost,  on  lepairoit  moultbien.  Adont  leur  vinrent  prouvanches 
du  Noef-Castel  sur  petits  chevaux,  mules   ou  sommiers  , 
pain  mal  cuit  et  vin  petis  en  baril,  et  sy  coustoit  le  denier 
quatre  :  encores  tout  eureus  qui  en  povoit  avoir.  Telle  estoit 
le  intention  du  roy  et  de  son  consail  que  de  là  il  ne  parti- 
roient  jusques  à  tant  que  il  aroient  chertaines  nouvelles 
des  Escochois  ,  et  que  les  dis  Escochois  ne  povoient  pas 
ailleurs  rapasser  le  rivière,  fors  que  par  che  passaige.  Les 
Escochois  d'autre  part  quêroientles  Englès  et  les  atendoient 
sur  ung  autre  passaige,  et  riens  ne  savoit  ly  uns  de  l'autre. 
En  cel  estât  furent  dix-huit  jours.   Sy  vous  dy  que  les 

Englès  eurent  moult  de  disettes  et  de  pouvretë  ;  car  toudis 
nuit  et  jour  il  gisoient  en  leur  armures,  et  faisoient  les 
Haynuers  deus  gaits,  l'un  pour  les  Escochois,  et  l'autre  pour 
les  archiers  de  Lincholle ,  que  il  doubtoient  plus  que  les 
Escochois.  Quant  on  ot  esté  certain  temps  devant  che  pas- 
saige  et.que  on  se  comiiiença  à  tanner  et  à  bonne  cause, 
car  trop  y  avoient  de  pouvreté,  il  fut  dit  de  par  le  roy  que 
s'il  y  avoit  là  aucun  escuier  qui  se  volsist  avanchier  et 
tant  travillier  de  raporter  certaines  nouvelles  des  Escochois, 
le  roy  le  feroit  prestement  chevalier  et  luy  donroit  cent 
livres  d'estrelin  de  revenue.  Adont  montèrent  à  cheval 
pluiseurs  escuiers  qui  désiroient  à  avoir  che  proufïit  et 
honneur  ,  et  se  mirent  en  enqueste.  Dont  il  avint  à  uug 
escuier  englès  ,  qui  s'apelloit  'J'homelin  Housagre  ,  que  il 
chevaucha  sy  avant  que  d'aventure  il  s'enbaty  entre  les 
Escochois  qui  estoient  logiet  sur  une  montaigne  à  sept 
petites  lieues  pries  des  Englès,  et  riens  n'en  savoieut.  Sy 
fut  pris  l'escuyers  et  amené  devant  messire  Guillame  de 
Douglas  et  le  conte  de  Mouret,  chiefs  et  meneurs  des  gens 
d'armes  ;  car  le  roy  d'Escoche  n'y  estoit  mye  présens.  Quant 
les  seigneurs  et  les  barons  d'Escoche  virent  l'escuier  englès 
devant  yaulx,  il  luy  demandèrent  dont  il  venoit  et  quelle  cose 
il  quéroit.  Et  il  leur  dist  tout  la  vérité  et  comment  le  roy 
d'Engleterre  et  ses  gens  les  avoient  quis  et  demandé  jà  le 
terme  de  vingt  jours.  Dont  dist  messires  Guillame  de  Dou- 
glas, qui  ot  grantjoie  de  ces  nouvelles  :  «  Chertés,  compains, 
«  puisque  vous  estes  venus  jusques  à  chy  pour  chelle 
«  cause  ,  nous  vous  quiterons  vostre  prison  ;  car  nous  vol- 
«  Ions  que  vous  soies  chevalier  et  que  vous  gaigniés  cent 
«  livres  de  tierre  à  l'estrelin,  et  se  dires  ensyau  roy  etàvos 
«  seigneurs  que,  se  il  nous  quièrent  et  ont  quis,etnous  les 
«  quérons,  et  que  droit  chy  il  viengnent,  et  il  nous  trouve- 
«  ront.  »  L'escuier  fut  moult  joïeus  de  cesteresponse,  et  leur 

dist  :  «  Signeur,  grant  merchy  ,  et  je  le  diray  au  roy  et  as 
«  barons  par  delà.  »  Adont  se  party  d'eulx  et  chevaucha 
tant  que  il  vint  en  l'ost  devers  le  roy  d'Engleterre  ;  et  là 
vinrent  toutly  barons  pour  oïr  nouvelles,  «  Sire,  dist  l'es- 
«  cuierauroy,  je  ay  veut  et  trouvé  lesEscos  et  parlé  à  iaus, 
((  et  sont  bienlogiet  sur  une  montaigne  à  sept  petites  lieues  de 
«  chy,  et  vous  ont  quis  et  là  atendu  ung  grant  temps  ,  et 
((  vous  désirent  à  trouver  otant  bien  que  vous  faites  eulx,  et 
«  demain  au  matin  je  vous  menray  à  celle  part  ,  et  les  vous 
«  monstreray,  se  il  vous  plaist;  carildient  que  il  vous  aten- 
«  deront.  »  De  ces  nouvelles  fut  le  roy  et  tout  les  barons  qui  là 
estoient,  resjoys  ;  car  il  leur  sembloit  bien  que  il  aroient  fin 
de  leur  queste  et  dou  travail  où  il  avoient  esté.  Adont  fist  le 
roy  l'escuier  chevalier  et  lui  tint  son  convenent  et  ly  assigna 
ses  cent  livres  de  revenue  là  où  il  les  volt  avoir  ;  et  se 
desloga  tantost  le  roy  de  là  ,  et  tout  l'ost ,  et  s'en  vinrent 
le  droite  voie,  ensy  que  le  nouvel  chevalier  les  menoit  devers 
les  Escochois  ,  et  se  logèrent  à  heure  de  vespres  en  ung 
biau  camp  plain  de  bled  qui  trop  bien  vint  à  point  à  leurs 
chevaulx;  car  il  estoient  magres  et  foullés  et  mal  ostelés. 
Sy  passèrent  la  nuit  au  mieulx  qu'il  peurent,  et  entendirent 
à  mettre  leur  armures  à  point,  ensy  que  ceulx  qui  se  cui- 
doient  bien  à  l'endemain  combattre. 

Quant  che  vint  au  point  du  jour,  le  jovène  roy  oit  messe 
et  se  acommunia  ,  et  furent  dites  pluiseurs  messes  en  l'ost, 
et  s'acumenièrent  cheulx  qui  veurent,  et  puis  dînèrent  de 
ce  qu'il  eurent ,  et  chevauchèrent  en  trois  batailles  bien 
ordonnéement  devers  les  Escochois,  et  alèrent  tout  le  pas 
jusque  environ  heure  de  prime.  Ils  vinrent  en  ung  beau 
prêt  sur  une  petite  rivière,  et  les  Escochois  estoient  d'autre 
part  sur  une  montaigne  ronde  et  ague  de  tous  lés,  excepté 
du  costé  par  où  les  Escochois  estoient  montés.  Ossy  trestost 
que  il  aperchurent  les  Englès  venir,  il  s'ordonnèrent  ensy 

que  pour  tantost  combatre  en  le  monstre  de  la  montaigne, 
et  là  se  tinrent  franchement  bien  pavisiet ,  ordonné  et 
apresté  sans  eulx  bougier.  Le  roy  d'Engleterre  et  tous  ses 
gens  qui  tantost  les  Guidèrent  combatre,  se  tirèrent  celle 
part  ;  mais  les  Escochois  n'avoient  nulle  volonté  de  des- 
cendre. Sy  furent  là  les  Englès  devant  les  Escochois  tout  le 
jour.  Bien  puelt  estre  que  il  y  eult  aucuns  Englès  qui,  pour 
leur  corps  avanchier  ,  alèrent  escarraouchier  contre  les 
Escochois  ;  mais  pou  y  conquirent,  et  furent  en  cel  estât 
tout  le  jour.  Quant  che  vint  au  soir,  les  Englès  se  retrairent 
et  râlèrent  en  ces  biaus  prés  sur  celle  meisme  rivière,  et 
au  raieus  se  logèrent  qu'il  peurent.  Et  environ  heure  de 
minuit ,  les  Escochois  qui  estoient  sur  la  montaigne,  com- 
menchèrent  à  sonner  grans  foisons  de  trompes  et  de  cors  et 
faire  tel  noise  que  il  sembloit  proprement  que  tout  ly  diable 
fussent  là  descendut  entre  yaulx  ,  et  les  Englès  tant  assés 
cougnisoient  leur  coustume.  En  tel  estât  furent-il  l'un  devant 
l'autre  trois  jours,  et  au  quatrime  jour  les  Englès  regardè- 
rent sur  la  montaigne.  Adont  ne  virent  nuls  Escochois  , 
dont  il  furent  grandement  esmervilliet,  et  les  Guidèrent  bien 
avoir  perdus.  Or  vous  diray  :  les  Escochois  estoient  partis 
environ  heure  de  minuit  de  celle  montaigne  et  estoient  allés 
sur  une  autre  à  quatre  lieues  ensus,  et  sur  ceste  meisme 
rivière,  plus  forte  que  la  première.  Adont  furent  envoiet 
devant  aucun  coureurs  d'Engleterre  pour  savoir  se  on 
aroit  aucunes  nouvelles  des  Escochois.  Ceulx  que  il  envoyè- 
rent, y  furent  et  raportèrent  la  vérité  et  que  il  estoient 
logiet  et  aresté  assés  près  de  là.  Dont  le  roy  et  tout  l'ost  se 
délogièrent  et  s'en  vinrent  logier  devant  celle  seconde  mon- 
taigne. 

A  celle  première  nuit  se  départi  messire  Guillame  de 
Douglas  ,  ung  moult  vaillant  chevalier,  de  la  montaigne  à 
quatre  cens  armeures  de  fer,  et  passa  la  dite  rivière  bien  en 

SUS  ,  et  s'en  vint  férir  en  l'est  des  Englès  et  les  recuUa 
tellement  que  il  en  ochist,  et  ses  corapaigons,  et  en  navra 
et  percha  plus  de  deux  cens.  Quant  il  ot  fait  son  emprise  , 
il  retourna  sans  damaige  et  ramena  tous  ses  gens  :  de 
laquelle  chevauchie  il  fut  moult  honnourés  d'amis  et 
d'anemis.  Depuis  furent  les  Englès  plus  soigneus  de  garder 
leur  ost.  En  cel  estât  furent-il  cinq  jours  l'un  devant 
l'autre  ,  et  rengiet  et  ordonné  ensy  que  pour  cornbatre  , 
et  riens  n'y  avoit  fait  fors  aucunes  escarmouches  d'archiers 
et  de  compaignons  qui  s'avançoient  pour  gaignier  ly  ung 
sur  l'autre.  Le  sixième  jour  à  une  escarmuche  qui  faite  fut, 
prisrent  les  Englès  ung  chevalier  d'Escoche,  et  fut  mené 
par  devant  le  roy  et  les  barons  d'Engleterre,  lequel  cheva- 
lier moult  envis  voUoit  dire  as  seigneurs  leur  convine.  Sy 
fust-il  tant  enquis  et  examinés  que  il  dist  que  leur  souve- 
rain avoient  entre  iaulx  acordé  le  matin  que  chascun 
fust  armés  au  vespre  et  que  chascun  siévist  le  banière 
messire  Guillame  de  Douglas  ,  quel  part  qu'il  vouroit  aller 
et  que  ceste  ordonnanche  fust  tenue  en  secret  ;  mais  le 
chevalier  ne  savoitde  certain  quelle  cose  il  avoient  empensé 
de  faire.  Sur  che  eurent  les  seigneurs  qui  là  estoient ,  con- 
sail,  et  avisèrent  et  ymaginèrent  que  selonc  ces  paroles  il 
pouroient  par  nuit  bien  venir  resvillier  l'ost ,  ensy  que  il 
avoient  fait  autre  fois  ,  et  assalir  à  deus  costés.  Sy  ordon- 
nèrent de  faire  trois  gaits  plus  grans  que  devant,  et  furent 
toute  nuit  armés  en  instanche  de  ce  que  pour  atendre  les 
Escochois.  Quant  che  vint  sur  le  point  du  jour,  deus  trompeur 
furent  pris  des  Englès,  qui  disoient  :  «  Signeur,  que  faites- 
«  vous  chy  ?  Les  Escochois  se  sont  partys  devant  minuit,  et 
«  sont  ore  moult  loing.  »  Adont  furent  menés  les  dis  trom- 
peurs devant  les  seigneurs  pour  dire  ceste  nouvelle.  On  ne 
les  lessa  point  aller  ,  et  cuidoient  les  Englès  du  premier 
que  il  le  desissent  pour  eulx  déchevoir  ;  mais  les  trompeurs 

raettoient  leur  teste  en  abandon  que  il  estoit  ensy.  Adont 
furent  envoiet  environ  solleil  levant  aucun  Englès  sur  la 
montaigne  dont  les  Escochois  estoient  partis  ,  et  n'en 
trouvèrent  nuls,  mais  grant  foison  de  bestes  toutes  tuées, 
pour  tant  que  il  volloient  que  les  Englès  n'en  euissent 
nulle  aise  ,  et  tout  che  raportèrent-il  as  seigneurs  de  l'ost. 
Adont  se  tint  le  roy  pour  confus  et  décheus  ,  et  veoit  bien 
que  de  poursiévir  les  Escochois  il  n'aroient  point  de  proufît. 
Sy  avisèrent  que  il  se  retrairoient  devers  le  Noef-Chastel. 
Sy  se  deslogèrent  et  se  mirent  au  chemin  ,  et  le  première 
ville  que  il  trouvèrent ,  che  fu  Durem  ,  où  il  y  avoit  grant 
foison  de  leur  harnas.  Sy  s'en  vint  le  roy  au  Noef-Castel 
et  là  se  rafresqui  trois  jours  ,  et  au  quatrième  il  se  party 
et  s'en  vint  à  Durem  ,  et  là  donna-il  le  plus  grant  partie 
de  ses  gens  congiet  ;  mais  il  retint  delés  luy  monseigneur 
Jehan  de  Haynau  et  les  Hainuiers,  et  chevauchèrent  en  le 
compaignie  du  roy  jusques  à  la  cité  de  Ewruich  ,  où  il 
trouvèrent  madame  la  mère  du  roy  qui  rechut  son  fil  et 
les  seigneurs  à  grant  joie. 


Ensy  fu  cheste  grande  et  dure  armée  départie,  que  le  roy 
Edouart  fist  le  premier  an  de  son  couronnement  contre  les 
Escochois.  Lors  se  départirent  toutes  gens  d'armes  du  roy, 
et  retourna  chascun  en  son  pais  ,  et  lors  prist  messire 
Jehan  de  Haynau  congiet  du  roy  et  de  madame  sa  mère  et 
à  tout  son  consail.  Le  roy  ly  donna  voUentiers  et  à  tous 
les  Haynuiers,  et  les  remerchia  grandement  de  leur  bon 
serviche  ,  et  les  fist  païer  sy  largement  que  il  furent 
content.  Et  quant  il  se  partirent ,  le  roy  les  fist  convoïer 
jusques  à  Douvres  à  grant  armée  pour  le  doubte  des  archiers 
de  LinchoUes  qui  trop  les  haioient  pour  les  choses  chy- 
devant  dites  ;  car  pluiseurs   fois  les  avoient  manechié  de 

ochire  ou  de  mourdrir  à  leur  retour  ,  mais  il  n'en  orent 
garde,  ançois  passèrent  la  mer  par  le  conduite  du  roy 
sans  péril  et  sans  dangiers  ,  et  retournèrent  en  Haynau 
et  se  départirent  là  tout  ly  ung  de  l'autre.  Sy  fu  ledit  mes- 
sire  Jehan  de  Haynau  moult  bien  festiés  du  conte  son  frère 
qui  avoit  eu  pluiseurs  grans  angousses  pour  le  bataille 
de  ches  archiers. 


Ne  demora  mie  long  terme  depuis  que  madame  la  royne 
d'Engleterre  et  ly  conte  Aimon  de  Kent,  le  conte  Henry  de 
Lenclastre  ,  messire  Rogier  de  Mortemer  et  cil  qui  estoient 
demourant  delés  le  jone  roy  et  de  son  consail,  avissèrent  et 
ymaginèrent  par  grant  consultation  que  le  jone  roy  d'Engle- 
terre seroit  bon  à  marier.  Sy  regardèrent  où  ,  et  dirent 
adont  entr'eulx  que  on  ne  le  povoit  mieulx  assener,  ne 
marier  que  à  l'une  des  filles  de  che  vaillant  et  honnouré 
prinche  le  conte  Guillame  de  Haynau  ,  qui  sy  grant  amour 
et  courtoisie  avoit  fait  à  la  royne  d'Engleterre  et  à  son  fils, 
et  qui  aydiet  luy  avoit ,  quant  tout  le  monde  luy  avoit 
failly  ,  et  envoiet  son  frère  et  ses  gens  pour  luy  aydier  à 
reconquerre  son  pais  ,  ou  aultrement  il  estoit  perdus. 

Chel  avis  et  consauls  fu  tenus,  et  fut  demandet  au  jone 
roy  quelle  chose  il  en  diroit.  Il  respondy  que  il  n'y  sen- 
toit  que  tout  bien  et  que  plus  vollentiers  le  prendroit-il 
que  aultre  part.  Et  lors  luy  fu  demandé  à  laquelle  il  avoit 
mieus  son  plaisir  ;  car  le  conte  de  Haynau  avoit  trois  filles  à 
marier,  et  le  royrespondit  :  «  A  le  plus  jovène,  exepté  une, 
«  qui  s'apelle  Phelippe.  »  Car  celle  luy  avoit  toudis  monstre 
plus  d'amour  que  nulle  des  aultres,  du  tamps  que  il  fu  en 
Haynau.  Lors  furent  lettres  escriptes,  et  envoiet  une  belle 
ambassade  ,  deus  évesques  et  ung  conte  et  six  chevaliers, 
pour  prier  au  conte  de  Haynau  que  il  volsist  mademoiselle 

Phelippe  sa  fille  acorder  à  cause  de  mariage  au  jone  roy 
d'Engleterre,  et  en  fist  prier  madame  la  royne  à  raessire 
Jehan  de  Haynau  ,  oncle  de  la  demoiselle. 

Adout  passèrent  l'ambassade  la  mer  à  Wissant ,  où  le 
passage  estoit  lors  tout  commun  ,  et  puis  chevauchèrent 
tant  par  leurs  journées  qu'ils  vinrent  en  Haynau,  et  alèrent 
premièrement  devers  messire  Jehan  de  Haynau  ,  oncle  de 
la  dite  fille  ,  pour  tant  que  il  en  estoit  le  plus  aprochiés 
après  le  père,  et  luy  monstrèrent  leurs  lettres  et  le  con- 
tenu de  che  que  ils  avoient  à  faire.  Le  gentil  chevalier 
respondy  que  vollentiers  il  y  seroit  pour  yauls  et  que  che 
n'estoit  mie  petite  chose  de  sa  nièche  ;  car  sa  seur  ,  ly 
maisnée  ,  auroit  à  mari  le  roy  d'Allemaigne  ,  qui  jà  tiroit 
à  estre  empereur  de  Rome.  Assés  tos  après  amena  messire 
Jehan  de  Haynau  les  seigneurs  d'Engleterre  et  le  consayl 
du  roy  devers  son  frère  le  conte  ,  qui  estoit  en  la  ville  de 
Valenciennes  où  adont  il  se  tenoit ,  et  vinrent  à  son 
ostel ,  et  on  entama  la  matère  bellement  et  saigement ,  et 
lors  fist  le  conte  grant  feste  as  Englès  et  les  rechut  gran- 
dement, car  bien  le  savoit  faire  mieulx  que  nul  prinche  , 
et  ossy  fist  madame  la  contesse  sa  femme. 

Que  vous  feroie-je  long  conte  ?  Le  traitiet  fut  fait ,  et 
acorda  le  conte  sa  fille  au  roy  d'Engleterre  à  cause  de 
mariage  ,  mais  que  le  pape  en  volsist  dispenser  ,  car  il 
y  avoit  entre  auls  du  costé  de  France  grant  consanguinité. 
Les  Englès  prirent  ce  péril  seur  yauls  et  envolèrent  tan- 
tost  eu  Avignon  quatre  chevaliers  et  deus  clers  de  droit , 
qui  sy  bien  esploitèrent  au  pape  Jehan  tant  que  il  dispensa 
che  mariage,  et  retournèrent  à  Valenchiennes  à  grant  joye 
et  monstrèrent  les  hurles  de  dispensation.  Lors  espousa  ly 
évesque  de  Lincholle  le  fille  du  conte  de  Haynau  ou  non 
du  roy  d'Engleterre  par  la  vertu  d'une  procuration  ,  et 
puis  retournèrent  arière  en  leur  pais  et  recordèrent  com- 

ment  ilavoientesploitiet;  et  entr'euls  furent  faites  toutes  les 
ordenanches  bien  à  point  de  la  jone  royne  d'Engleterre  , 
ensy  comme  à  elle  apertenoit ,  de  toutes  choses  ,  et  fut 
pryé  messire  Jehan  de  Haynau  ,  son  oncle  ,  pour  aller  en 
sa  corapaignie  en  Engleterre  ,  lequel  l'acorda  vollentiers. 
Et  quant  tout  fut  apresté  selonc  leur  estât,  elle  se  party  du 
bon  conte  son  père  et  de  madame  sa  mère.  Elle  fut  bien 
acompaignie  de  chevaliers  et  d'escuiers  et  de  dames  et 
demoiselles  ,  et  la  convoya-l'on  parray  Artois  jusqu'à  Wis- 
sant.  Là  trouva-on  les  nefs  d'Engleterre  toute  aparlies  qui 
estoient  venus  querre  toute  la  compaignie.  Sy  entrèrent 
dedens  ceulx  et  celles  qui  dévoient  passer  la  mer  avecques 
la  royne.  Sy  arivèrent  à  Douvres  ,  et  là  se  reposèrent  tant 
que  les  nefs  furent  toute  deschergies  ,  et  puis  se  partirent 
et  chevauchèrent  devers  Saint-Thomas-en-Cantorbye. 

Sytost  que  la  venue  de  la  jone  dame  fut  seue  en  Engle- 
terre, on  vint  contre  elle  à  grant  révérense,  et  tous  les  sei- 
gneurs et  contes,  dames  et  demoyselles  requeilloient  messire 
Jehan  de  Haynau  moult  honnourablement ,  car  bien  le 
savoient  faire.  Ensy  fu  la  jone  dame,  en  l'aige  de  quatorze 
ans  ,  amenée  jusques  à  la  cité  de  Londres  ,  où  elle  fut 
recheue  à  grant  honneur.  Che  fu  bien  raison.  Des  festes 
et  des  esbatemens  ,  tant  comme  joustes  et  autres,  y  furent 
fais  pour  l'amour  d'elle  ;  car  jamais  ne  venroye  au  coron  : 
pour  che  le  lairay  atant,  et  demora  la  royne  en  Engleterre 
delés  le  roy  son  marit.  Sy  s'entramèrent  grandement  l'un 
l'autre,  ensy  que  nature  l'ensaigne. 

Adont  prist  congiet  messire  Jehan  de  Haynau  du  roy  et 
de  sa  nièche,  et  revint  en  Haynau  et  laissa  à  sa  nièche  ung 
jone  escuier  qui  s  apelloit  Wautelet  de  Masny  ,  que  mon- 
seigneur son  père  luy  donna  ,  qui  depuis  se  porta  et  s'é- 
prouva sy  bien  en  Engleterre  que  il  y  conquist  grant  hon- 
neur ,  ensy  comme  vous  orés  en  ces  cronicques.  Or  parle- 

rons-nous  des  Escochois  ung  petit  et  du  roy  Robert  de 
Brus  comment  il  fina. 


Après  che  que  les  Escochois  se  partirent  par  nuit  de  la 
montaigne  là  oii  le  jone  roy  Édouart  et  les  seigneurs  d'En- 
gleterre  les  avoient  aségiés  ,  il  chevauchèrent  vingt-deux 
lieues  de  che  sauvaige  pais  sans  arester  ,  et  rapassèrent 
celle  rivière  de  Thin  assés  près  de  Carduel  en  Galles.  Et 
l'endemain  il  retournèrent  en  leur  païs,  et  se  partirent  l'un 
de  l'autre  par  l'ordennanche  des  seigneurs,  et  en  râla  chas- 
cun  en  sa  maison.  Assés  tost  après  fut  pourcachiet  par 
vaillans  hommes  et  saiges  tant  d'Escoche  comme  d'Engle- 
terre  unes  trièves  entre  l'un  roy  et  l'autre,  et  fu  légière- 
ment  acordé  des  deux  parties  pour  tant  que  le  roy  d'Escoche 
quéy  en  grant  maladie  et  ne  pooit  mais  chevaucher  ,  et  le 
roy  d'Engleterre  estoit  jovènes.  Sy  furent  celles  trièves 
prises  six  ans  durant ,  et  furent  bien  tenues  le  vivant  du 
roy  d'Escoche.  Et  congnut  que  mourir  devoit.  Sy  manda 
par  devant  luy  en  sa  cambre  tous  les  plus  hauls  barons  et 
prélats  d'Escoche.  Quant  il  furent  tout  venus ,  il  leur  dist 
moult  douchement  que  mourir  luy  convenoit ,  ensy  qu'il 
veoit.  Sy  leur  dist  et  pria  moult  douchement,  et  leur  charga 
son  fils  David,  et  quant  il  seroit  en  eaige,  il  le  mariaissent 
en  lieu  honnourable  et  luy  aydaissent  à  conseillier  et  à 
garder  le  royaume.  II  ly  eurent  tout  en  convent.  Après  se 
retourna  le  roy  devers  monseigneur  Guillame  de  Douglas, 
et  ly  dist  moult  douchement  :  «  Gentils  chevalier  et  com- 
«  pains,  je  vous  prie  que  vous  m'acordés  ung  don.  »  Messire 
Guillame  ,  qui  envis  ly  euist  escondit ,  ly  dist  :  «  Chiers 
«  sires,  demandés,  et  je  le  vous  acorde  volontiers.  »  Adont 
respondy  ly  rois  :  «  Chiers  amis  ,  grant  merchy.  Vous 
«  savés  que  j'ay  eut  voUenté  ,  il  a  grant  temps  ,  que,  se  je 

povoie  avoir  achevé  mes  besoignes  au  lés  par  dechà  con- 
tre les  Englès,  que  jeyroie  au  Saint-Sépulcre  en  Jhérusa- 
lera  et  viseter  le  saint  mont  de  Calvaire  ;  et,  Dieu  merchy, 
les  besoignes  au  lés  pardechà  de  mon  royaulme  sont  assés 
en  bon  estât  ;  mais  je  suis  sy  apressé  de  maladie  ,  ensy 
;(  que  vous  poés  veoir,  que  mourir  me  convient,  Sy  voel  et 
ordonne  que  ,  quant  je  seray  mort ,  que  on  oeuvre  mon 
corps  et  que  on  y  prengne  mon  cuer  et  le  faites  enbasmer 
(  et  l'emportés   avecques   vous    en   la   sainte   terre ,  car 
(  mieudre  chevalier  de  vous  ne  ly  pouroit  porter  ;  et  ensy 
(  m'en  acquiterés-vous  devers  Dieu  ,  et  sy  ensy  en  moray 
(  plus  aise.  »  Lors  respondy  messire  Guillame  de  Douglas 
et  dist  :  «  A  !   chier  sire  ,  vous  me   chergiés   trop   grant 
chose,  qui  voilés  que  le  cuer   d'un  sy  vaillant  homme  et 
roy  que  vous  estes  ,  je  porte  au   Saint-Sépulcre.    Chiers 
sire  ,    il  y  a  chy   de   moult  vaillant  hommes   et  riches 
et  puissans,  qui  sont  mieulx  tailliés  de  faire  che  voiage 
que  je   ne  soie  ;    sy   leur   rechergiés  ,    et  je   vous  en 
prie.  »  Adont  dist, le  roy  :  «  A  !  chiers  sires,   compains 
et  amis,  vous  le  m'avés  acordé.  Sy  vous  prie  que  vous  le 
me  tenés,  et  jou  en  moray  plus  ayses ,  car  j'ay  plus  grant 
fianche  en  vous  que  en  tout  le  monde.  »  Messire  Guillame 
de  Douglas  s'avisa  et  dist  :  «  Chertés  ,  monsigneur,  je  suy 
moult  courouchiés  de  che  que  je  vous  voy  en  che  point, 
et,  puisqu'il  vous  plaist  que  je  faiche  che  voiage,  je  le 
ferai  vollentiers  et  le  vous  acorde  liement.  » 
Depuis  ne  demoura  gaires  que  le  dit  roy  Robiert  de  Brus 
trespassa  de  che  siècle  ,  et  fut  ouvert  ensy  que  ordonnet 
avoit,  et  son  cuer  prins  et  enbasmés  et  chargiet  à  che  gentil 
chevalier  qui  bien  s'en  acquita,  ensy  que  vous  orés  recorder 
chy-après.   Sy  fu  le  roy  Robert  d'Escoche  ensevelys    en 
l'abbéye  de  Donfremelin  en  Escoche,   et  trespassa  l'an  de 
grâce  mil  trois-eens  et  vingt-sept  le  neuvième  jour  de  sep- 
tembre. 


DE   ROBF.RT    BRUCE.  ôl 

Apriès  le  trespas  de  che  roj  Robert,  ly  barons  et  les 
prélats  du  joyaulme  d'Escoche  couronnèrent  à  roy  son 
jovène  fils  David  et  le  marièrent  haultement,  ensy  que  en 
convent  l'avoient  au  père  ,  à  la  seur  du  roy  d'Engleterre, 
mademoiselle  Isabel. 

Depuis  ne  demoura  gaires  de  temps  que  messire  Guil- 
lame  de  Douglas  ,  pour  son  voiage  accomplir,  tantost  au 
mars  ensievant  se  party  d'Escoche  luy  vingt-cinquième  , 
que  chavaliers  et  escuiers,  et  y  estoit  le  conte  de  Mouret 
en  la  compaignie.  Sy  vinrent  en  quatre  vasseaulx  ariver  à 
l'Escluse  en  Flandres  ,  pour  là  savoir  et  enquerre  des  nou- 
velles de  tous  pays  et  s'il  y  avoit  nuls  estraigiers  qui 
volsissent  passer  outre  en  Jhérusalem  ;  et  se  tenoient  tout 
quoy  en  leur  navire  et  s'y  tinrent  le  terme  de  quinze  jours 
qu'il  reposèrent  là  à  l'ancre.  Sy  vous  dyqueil  tenoient  estât 
royal  ossy  grant  et  ossy  estofFet  que  dont  que  le  roy  y  fut 
personnellement ,  et  faisoient  tous  les  jours  leur  diner  et 
leur  soupper  corner  et  tromper  moult  solempnellement ,  et 
estoient  en  leur  ostel  venut  et  requeilliet  moult  lyement 
toute  gens  de  bien  et  d'onneur,  et  leur  donnoit-on  de  deus 
manières  de  vin  à  boire  et  des  espisses  ,  quant  il  se  vol- 
loient  embattre.  Finablement,  messire  Guillame  de  Douglas 
entendy  que  le  bon  roy  Alphons  de  Castille  avoit  grant 
guerre  au  roy  de  Grenade  et  que  c'estoit  le  plus  prochain 
fait  d'armes  sur  les  ennemis  de  Dieu,  qui  fust  aparant.  Sy 
dist  que  il  se  volloit  traire  celle  part ,  et  se  désancra  du 
port  de  l'Escluse  et  singla  devers  Castille,  et  tant  esploita 
qu'il  ariva  en  la  compaignie  de  aucuns  Espaignos  au  port 
de  Séville.  Là  se  reposèrent  par  quatre  jours.  Au  cin- 
quième ,  il  se  partirent,  et  puis  yssirent  des  bateaulx  et 
montèrent  à  cheval ,  et  allèrent  devers  le  roy  Alphons  qui 

estoit  devant  Arsésille  ,  et  le  roy  les  rechut  et  leur  fist 
grant  chière  ,  et  le  roi  de  Castille  ne  demeura  gaires  de 
temps  que  les  Sarasins  firent  une  reveue  sur  les  camps,  et 
estoient  bien  trente  raille  en  trois  batailles.  Là  furent  les 
Espaignos  et  les  crestiens  tout  rangiet  et  ordonné  devant 
eulx,  et  se  cuidèrent  ce  jour  combatre.  Messire  Guillame  de 
Douglas,  le  conte  de  Mouret  et  leur  route  ot  bien  cinq  cens 
armes  de  fier  ,  et  se  tenoient  d'un  lés  sur  les  camps  ,  et 
cuidèrent  bien  que  les  Espaignos  les  deuissent  siévir.  Sy 
allèrent  de  grant  vollenté  commenchier  la  bataille  as  Sara- 
sins, ensy  queceulxqui  avoient  pluschier  estredes  premiers 
que  des  darains.  Les  Espaignos  qui  là  estoient  et  qui 
bien  les  oïrent  asambler  as  Sarasins  ,  se  tinrent  tous  cois 
sur  leur  pais  ,  ne  oncques  ne  s'en  partirent ,  ne  firent 
samblant  de  conforter  les  Escochois  ,  et  furent  les  bons 
chevaliers  ,  messire  Guillame  de  Douglas  et  le  conte  de 
Mouret  et  bien  dix  chevaliers  d'Escoche,  qui  s'estoient  mis 
en  che  volage  pour  l'amour  de  messire  Guillame  ,  tous 
mors  ,  ne  de  tout  leur  gens  n'en  escappa  nul ,  dont  che 
fut  pité  et  domaige  et  défaulte,  et  tout  par  les  Castelens  qui 
bien  les  eussent  secourut ,  se  il  eussent  voUut.  Et  ensy 
demeura  le  cuer  du  roy  d'Escoche  en  Castille,  ne  il  ne  fu 
porté  plus  avant.  Or  revenons  au  jone  roy  d'Engle- 
terre  et  ossy  as  besongnes  de  France. 


Encore  vivoit  en  che  temps  le  roy  Charles  de  France  , 
fils  du  biel  roy  Phelippe  et  frère  à  la  royne  Ysabiel  d'En- 
gleterre.  Cieulx  roy  Charles  de  France  eut  trois  femmes, 
La  première  fu  fille  au  conte  d'Artois  ,  et  elle  garda  mal 
son  mariage  :  sy  morut  en  prison.  La  seconde  fut  fille  à 
l'empereur  Henry  de  Luxembourcq  et  seur  au  bon  roy 
Chai-les  de  Behaigne.   De  ceste  dame  ,   qui   estoit  moult 

humble  et  moult  doulche  ,  le  roy  en  eut  ung  fils  qui  morut 
jone  ,  et,  assés  tost  après  ,  la  mère  et  le  fil  morurent  à 
Isodun  en  Berry  tous  deux  et  assés  souppechonneusement. 
Et  en  après  prist  le  roy  Charles  à  femme  la  royne  Jehenne, 
seur  au  roy  de  Navare.  Celle  dame  demoura  ençainte  de 
luy.  Quant  le  roy  Caries  deubt  mourir  ,  il  manda  les 
douze  pers  de  France  et  les  barons,  et  leur  dist  ensy  :  «  Sei- 
«  gneurs  ,  vous  veés  que  mourir  me  convient ,  ensy  que  il 
«  plaistàNostre-Seigneur.  Je  vous  rechergeray  ma  femme  la 
«  royne  ;  elle  est  ençainte  de  moy.  S'elle  porte  hoir  malle  , 
«  ils  sera  roy  ;  se  c'est  une  fille,  sy  ordonnés  de  la  couronne 
«  de  France  à  votre  consienche  et  avis,  et  le  donnés  au  plus 
«  prochain  hoir  masle  :  autrement  n'en  saroie  ordonner,  » 
Il  respondirent  tout  que  ensy  le  feroient,  et  puis  après  ung 
pau  de  temps  le  roy  Charles  morut  et  fut  ensevely  à  Saint- 
Denis  en  Franche. 


Ne  demoura  gaire  de  tamps  après  que  ly  douze  pers  et 
les  saiges  du  royalme  de  France  s'asamblèrent  à  Paris 
et  regardèrent  qui  seroit  manbours  tant  que  la  royne 
Jehenne  seroit  acouchie.  Sy  ordonnèrent  par  commun  acort 
messire  Phelippes  de  Vallois,  fils  jadis  au  conte  de  Vallois. 
En  che  terme  se  ajut  la  royne  enchainte  du  roy  Charles  et 
délivra  d'une  fille  ,  de  quoy  tout  le  royalme  fut  moult  cou- 
rouchiés  et  tourblés  ;  et  de  rechief  se  mirent  ensamble  ly 
douze  pers  et  les  saiges  du  royalme  de  France  et  regar- 
dèrent qui  seroit  roy.  Sy  eslurent  pour  le  plus  prochain  à 
leur  avis  de  par  le  commun  acort  de  tout  le  royalme  mes^ 
sire  Phelippe  de  Vallois,  et  fu  couronnés  à  Paris  le  jour  de 
la  Trenité  l'an  de  grâce  Nostre-Seigneur  mil  trois-cent 
vingt-huit. 


XVII.  —  FROISSART. 

Assés  tos  après  s'esmeut  che  roy  Phelippe  de  Vallois 
pour  venir  en  Flandres  sur  les  Flamens.  Adont  ceulx  de 
Bruges,  d'Ippre  et  de  le  chastelerie  de  Bergues  et  de  Cas- 
siel  avoient  leur  seigneur  le  conte  Lois  bouté  hors  de  Flan- 
dres, et  avoient  les  Flamens  fait  entre  eulx  ung  cappitaine 
qui  s'apelloit  Clais  Dennekins  ,  outrageux  homme  durement. 
Or  se  tenoint  chil  Flamencq  d'un  acort  et  li  autre  sur  le 
mont  de  Cassel,  syque,  à  la  complainte  du  dit  conte  ,  le  roy 
Phelippes  esmeut  ses  gens  et  fit  un  grant  mandement ,  et 
vint  logier  à  Aire  et  là  environ  et  puis  desoubs  le  mont  de 
Cassel,  et  là  furent  les  Franchois  je  ne  say  quans  jours  à 
tentes  et  pavillons  ,  et  après  se  ordonnèrent  sur  les  camps 
devant  les  Flamens  qui  estoient  bien  quinze  mille  hommes, 
et  se  ordonnèrent  moult  orguilleusement  devant  l'armée 
du  roy  ,  qui  là  estoit  venue  sur  yaulx.  Et  les  Flamencq 
les  prisèrent  sy  pau  que  à  mervelles,  et  s'avisèrent  ung  jour, 
et  droit  à  heure  de  nonne  il  se  partirent  du  mont  de  Cas- 
sel tout  rengiés  et  ordonnés  ,  et  avoient  en  pourpos  que 
de  venir  à  la  tente  du  roy  de  Franche  et  point  arester  nulle 
part ,  sy  aroient  là  esté.  Sy  avallèrent  le  dit  mont  sy 
coyement  que  oncques  nul  ne  s'en  donna  garde.  Sy  furent 
tous  jus  et  bien  avant  en  l'ost ,  et  tuèrent  ung  chevalier  de 
Franche  en  venant,  qui  s'apelloit  messire  Renault  de  Lore, 
que  d'aventure  il  encontrèrent.  On  les  perchut.  L'ost 
s'estourmy  et  fut  en  grant  haste  criet  alarme.  Adont  tout 
chascun  s'arma  au  plus  tost  que  il  porent. 

Le  conte  de  Haynau  et  messire  Jehan  son  frère  ,  qui  là 
estoient  atout  grant  compaignie  de  Haynuiers  ,  lesquels 
estoient  logiet  à  l'un  des  bous  de  l'ost ,  furent  les  premiers 
qui  virent  les  Flamens.  Sy  s'armèrent  incontinent,  et  toute 
leurs  gens  ,  et  firent  adont  un  très-grant  secours  au  roy  de 
France  et  as  Franchois  ;  car,  se  il  ne  fussent  sy  tos  venus 
au  devant  des  Flamens  qu'il   firent  et  que  il  leur  coppèrent 

la  voie  ,  pour  certain  il  euissent  audit  roy  porté  moult 
grant  damaige.  Et  là  eut  moult  grande  bataille  et  dure  et 
bien  maintenue  ,  et  furent  les  Flamens  fort  assaillis  de 
tous  costés,  et  tellement  en  vint  que  il  perdirent  plache  et 
les  convint  fuir.  Adont  le  conte  de  Haynau  et  messire 
Jehan  son  frère  se  combatirent  moult  vaillamment  et 
rechurent  de  ces  plançons  de  Flandres  mains  pesans 
horions.  Finablement  les  Flamens  furent  desconfis  et  presque 
tous  mors,  et  demorèrent  tous  leurs  capitaines  ochis  sur  la 
plache,  et  furent  les  banières  du  roy  de  Franche  portées 
sur  le  mont  de  Cassel.  Geste  bataille  fut  l'an  de  grâce  mil 
trois-cent  vingt-huit ,  le  jour  Saint-Bertemieu. 

Par  chelle  desconfiture  des  Flamens  qui  fut  faite  à  Cassel 
du  roy  Phelippe  ,  le  premier  an  de  son  couronnement , 
s'en  vint  le  conte  Lois  de  Flandres  arière  en  son  hiretaige 
de  Flandres  ,  et  lui  furent  rendues  toutes  ses  droitures. 
Après  che  s'en  retourna  le  roy  Phelippe  en  France,  et 
donna  congiet  à  toutes  ses  gens  d'armes,  et  s'en  retourna 
chascun  à  son  ostel. 


En  che  temps  fut  informés  le  jone  roy  d'Engleterre  trop 
diversement  sur  son  oncle  le  conte  Ayraon  de  Kent,  et  ly 
fut  dit  par  monseigneur  Rogier  de  Mortemer,  qui  l'avoit 
cuelliet  en  grant  haine  ,  et  par  envie  ,  que  il  se  gardast  et 
que  son  oncle  le  voloit  enpoisonner  pour  le  convoitise  de 
venir  à  l'iretaige  d'Engleterre.  Le  roy  d'Engleterre  crut 
trop  follement  et  trop  légièrement  che  consail ,  et  manda 
soudainement  son  oncle  à  Wesmoustier  ,  et  luy  dist  que 
mourir  luy  convenoit  ;  car  il  estoit  traître  contre  luy  ,  et 
oncques  le  preudome  ne  se  peult  escuser  ,  et  fut  décollés  , 
dont  maintes  gens  d'Engleterre   furent  courchiés  et  cou- 


3G  SUPPLICE  DE  ROGER  DE   MORTIMER. 

gnurent  bien  que  c'estoit  par  hayne  et  par  envie  de  par 
madame  la  mère  du  roy  et  monseigneur  Rogier  de  Morte- 
mer.  Sy  n'en  furent  oncques  depuis  tant  amé  que  devant. 


Assës  tos  après  une  vois  courut  et  renommée,  que  la  mère 
du  roy  d'Engleterre  estoit  enchainte  des  fais  de  monsei- 
gneur Rogier  de  Mortemer.  Sy  fu  ceste  chose  noteffye 
que  on  ne  le  peult  excuser  ,  et  furent  pris  tout  deus  (la 
royne  et  messire  Rogier)  par  le  requeste  de  tout  le  pays,  et 
fut  ledit  messire  Rogier  jugiet  et  condampnés  à  morir  , 
pour  tant  qu'il  s'estoit  fourfais  d'avoir  engroissiet  sa 
dame  et  la  mère  de  son  seigneur  ,  et  pour  tant  ossy  que 
à  tort  et  par  envie  et  que  péchiet  estoit  meu  pour  ce  que 
par  faulse  information  il  avoit  fait  morir  le  conte  de  Kent, 
que  tout  le  royalme  d'Engleterre  amoit.  Sy  fut  li  dit  messire 
Rogier  exécutés  à  mort  de  celle  mort  que  on  fist  morir 
monseigneur  Hughes  le  Despensier  ,  et  la  royne  d'Engle- 
terre fut  envoyée  en  ung  manoir  sur  les  marches  de  Galles, 
moult  belle  place  ,  et  là  ly  furent  ordonnés  chevaliers  et 
escuiers  ,  dames  et  demoiselles,  pour  elle  servir  ;  mais  elle 
ne  povoit  partir  dudit  clos. 

Après  che  que  le  jone  roy  d'Engleterre  eut  faites  ces 
deus  justices  ,  il  reprist  nouvel  consail  et  se  gouverna 
depuis  par  bonne  ordonnance. 


Or  advint  environ  ung  an  après  que  le  roy  Phelippe 
eust  esté  couronné  ,  il  eut  advis  et  consail  que  il  mande- 
roit  son  cousin  le  roy  d'Engleterre  que  il  lui  venist  faire 
hommaige  ,  ensi  que  il  luy  apertenoit,  de  la  duché  d'Aqui- 
taine et  de  la  conté  de  Pontieu  et  de  la  conté  de  Monstreul, 

et  sy  furent  envoyet  grans  messagiers  et  honnourables 
ensy  comme  il  appertenoit  ,  asquels  le  jone  roy  et  madame 
laroyne  firent  grant  feste  et  les  rechurent  honnourablement. 
Le  roy  d'Engleterre  fu  conseilliés  de  respondre  ,  et  dist 
que  volientiers  à  le  feste  qui  revenoit  il  yroit ,  et  ceste 
response  souffist  bien  aux  messagiers  du  roy  de  France, 
et  retournèrent  arière  en  Fraiice.  Le  roi  Phelippes  ,  pour 
rechevoir  son  cousin  le  roy  d'Engleterre  honnourablement, 
.fist  faire  ung  très-grant  apparail  en  le  cité  d'Amiens. 
Quant  le  jour  vint  que  le  roy  d'Engleterre  y  deust  estre  , 
il  y  fu  en  très-grant  aroy,  et  passa  la  mer  à  cinquante  che- 
valiers pour  son  corps  ,  et  trouva  le  roy  Phelippe,  ly  qua- 
trième de  rois  ,  le  roy  de  Behaigne,  le  roy  de  Navare  et  le 
roi  de  Maillorque.  Sy  y  eult  en  che  temps  en  la  chité 
d'Amiens  grant  feste  et  grant  reviaus,  et  y  fust  le  roy  d'En- 
gleterre et  ses  gens  très-honnourablement  rechut ,  et  fist 
là  hommage  au  dit  roy  de  Franche  de  tout  che  que  faire 
devoit  et  que  à  luy  apertenoit  ,  tant  que  le  roy  de  France 
et  ses  consauls  furent  bien  content.  Après  toutes  ces 
choses  faites  ,  le  roy  d'Engleterre  prist  congiet  au  roy  de 
France  et  as  autres  rois  ,  et  puis  s'en  party  et  retourna 
arière  en  Engleterre. 


L'omme  du  monde  qui  plus  ayda  le  roy  Phelippes  à  par- 
venir à  la  couronne  de  France  ,  che  fu  messire  Robert 
d'Artois  ,  qui  estoit  le  plus  hault  baron  de  Franche  et  le 
mieulx  enlinagés  et  estrais  de  roiale  geste,  et  avoit  à  femme 
la  seur  germaine  du  roy  Phelippe  ,  et  avoit  tondis  esté  ses 
plus  espéciaulx  amis  en  tous  estas.  Et  fut  bien  par  l'es- 
passe  de  trois  ans  que  en  France  estoit  tout  fait  par  luy  , 
et  sans  luy  on  n  osoit  riens  faire.  Après  avint  que  che  roy 

Phelippe  emprist  et  acuella  messire  Robert  d'Artois  en  sy 
grant  hayne  à  l'ocoison  d'un  plait  qui  estoit  esmeult  devant 
luy  ,  dont  le  conte  d'Artois  estoit  accusé  ,  que  ly  dit 
messire  Robert  avoit  gaigniet  par  le  vertu  d'unes  lettres 
que  messire  Robert  mist  avant  (et  elles  n'estoient  mies 
vraies,  sycomme  on  dist),  que,  se  le  roy  l'euisttenu,  en  son 
air  il  l'euist  fait  pendre  sans  remède  ,  et  à  che  avoit  la 
royne  de  France  grant  couppe  ;  car  le  plait  estoit  contre  le 
duc  Ode  de  Bourgogne  son  frère.  Sy  y  bouta  sy  fort  que 
le  roy  le  fist  banir  publicquement  et  prist  ses  deus  enfans 
qui  estoient  ses  neveus  ,  Jehan  et  Charles  ,  et  les  tint  en 
prison  tant  que  il  vesquirent.  Et  ne  fu  nulle  terre  dechà 
la  mer  qui  peuist,  ne  osast  soustenir  le  dit  messire  Robert, 
pour  le  doubte  du  roy  de  France.  Sy  le  soustint  le  plus 
longement  le  ducq  Jehan  de  Brabant ,  qui  ly  presta  son 
chastel  d'Argentuelle,  Mais  le  roy  Phelippes  fist  deffîer  le 
duc  de  Brabant  pour  celle  cause  ,  et  envoia  douze  prinches 
qui  ardirent  le  pays,  et  y  furent  les  Lyégois  adont  jusques  à 
huit  [fois].  Et  convint  finablement  que  ly  duc  donnast  congiet 
à  monseigneur  Robert  d'Artois  ,  son  cousin  ,  ou  il  euist 
rechut  grant  damaige.  Sy  se  party  le  dit  messire  Robert 
d'Artois  tous  desconfortés  ,  et  entra  en  mer  à  l'Escluse  et 
esploita  tant  qu'il  ariva  au  kay  de  Londres  en  Engleterre. 
Sy  demanda  après  le  roy  ,  et  on  luy  dist  qu'il  estoit  à 
Windesore.  Sy  se  traist  celle  part  et  s'acointa  sy  bellement 
du  roy  qu'il  lui  fist  grant  chière  et  le  tint  delés  lui,  et  là 
dist  le  roy  que  il  n'y  aroit  garde  d'omme  du  monde  ,  tant 
fust  ennemis. 

Quant  mesire  Robert  d'Artois  eut  esté  une  espasse  de 
temps  delés  le  roy  d'Engleterre  ,  et  il  eut  apris  le  pais  et 
à  congnoistre  les  barons  et  les  chevaliers  qui  tout  luy 
monstroient  grant  samblant  d'amour  ,  sy  ne  povoit  oublier 
le  grant  despit  que  le  roy  Ph lippe  ,  son  bieau-frère  ,  ly 

faisoit  et  avoit  fait  à  petite  cause  et  tollut  sa  signorie  et 
emprisonnet  ses  ■  enfans  et  bany  de  son  royalme.  Sy 
s'avisa  que  il  s'en  vengeroit,  se  il  povoit ,  et  porteroit  au 
roy  Phelippe  grant  contraire.  Ils  ,  qui  estoit  bien  enlan- 
gagiet  et  saiges  et  soubtil  en  ses  besoingnes,  comença  petit 
à  petit  à  enfourmer  le  jone  roy  d'Engleterre  que  le  roy 
Phelippes  de  Vallois  luy  tolloit  son  hiretaige  de  France  , 
dont  il  deuist  estre  rois  par  proismeté  de  sanc  et  de 
linaiges;  car  le  roy  Charles  darain  trespassés  ,  duquel 
Phelippes  de  Vallois  tenoitl'iretaige,  avoit  esté  son  oncle  , 
frère  germain  à  sa  mère  ,  et  cheluy  Phelippes  ne  luy  estoit 
que  cousins  germins.  Ensy  estoit  recullés  ledit  roialme 
ung  point. 


A  ces  parolles  entendy  le  roy  d'Engleterre  vollentiers  ; 
mais  il  n'en  esploitta  raie  sy  très-tost.  Car  point  ne  le 
trouva  en  son  conseil  ;  car  autres  besoingnes  lui  sour- 
vindrent  contre  les^scochois  ,  où  il  eut  grant  guerre  pour 
la  cause  de  la  cité  de  Bervich  ,  que  ly  roy  Robert  de  Brus 
avoit  conquis  sur  les  Englès,  et  se  le  voult  le  roy  d'Engle- 
terre ravoir,  quoyque  le  roy  David  fuist  ses  sourouges. 
Sy  le  deffîa  ,  et  vint  mettre  le  siège  devant  la  dite  chité  de 
Bervich  à  grant  puissanche  et  le  reconquist  sur  les 
Escochois  l'an  rail  trois-cent  trente-trois  ,  en  après  le  bon 
chastel  de  Stuvelin  et  tout  le  pais  d'Eschoce  jusques  à  la 
mer  d'Escoche  et  à  la  rivière  Taye  quy  keurt  à  Saint- 
Jehan-Ston,  et  partout  mist  gardes  et  gens  d'armes,  et  guer- 
ria  tellement  son  seurouge  que  il  luy  convint  partir  et 
widier  d'Escoche  ,  et  s'en  vint  en  Franche  à  Paris  et  là 
amena  sa  femme,  et  releva  sa  terre  du  roy  Phelippe  et  fist 
grant  alliance  à  luy,  parray   tant  que  lo  roy  Phelippe  ly 

deust  aidier  à  conforter  contre  les  Englès,  ensy  qu'il  fist, 
et  envoya  moult  de  gens  d'armes  par  mer  en  Escoche  , 
qui  là  firent  guerre  as  Englès  qui  là  se  tenoient.  Mais 
sachiés  que  les  Franchois  et  Escochois  ne  l'avoient  raye 
d'avantaige  contre  les  Englès  ;  car  pour  che  tamps  tenoit-on 
la  guerre  en  Escoche  ou  non  du  roy  d'Engleterre  ,  et  en 
estoient  capitaine  messire  Gautier  de  Masny  et  messire  Guil- 
lame  de  Montagu  qui  puis  fut  conte  de  Saliebrin.  Ces  deux 
chevaliers  y  firent  tant  de  grans  fais  d'armes  que  che  fut 
mervelles,  et  y  eult  pluiseurs  dures  et  grans  rencontres  par 
pluiseurs  fois  ,  et  ne  s'osoient  les  Escochois  tenir  fors  ens 
es  forests  de  le  Sauvaige-Escosse  ,  et  par  espécial  en  la 
forest  de  Gédour.  Là  ne  les  aloient  point  les  Englès  qué- 
rir. En  ces  chevauchies  et  armées  d'Escoche  aquirent  ces 
deux  chevaliers  dessus  dis  haulte  honneur  et  grant  renom- 
mée ,  et  par  espécial  messire  Gautier  de  Masny  ,  et  fist 
en  che  tamps  messire  Guillame  de  Montagu  faire  une  for- 
teresse contre  les  Escochois  ,  qui  se  nomme  Rosebourcq  , 
qui  n'estoit  que  devant  une  bastille  ,  qui  siet  sur  les 
marches  de  deux  royalmes  de  l'une  partie  d'Escoche  ,  et 
estoient  cappitaine  et  souverain  et  meneur  de  la  guerre  pour 
le  roy  d'EsCoche  ,  leur  seigneur  ,  qui  estoit  en  Franche  , 
messire  Guillame  de  Douglas,  neveus  de  che  Guillame  qui 
demora  eu  Grenade  ,  et  le  jone  conte  de  Mouret  ,  messire 
Robert  de  Versy  ,  messire  Simon  Fressiel ,  et  Alexandre 
de  Ramesay.  Sy  avoient  souvent  les  Escochois  et  les  Englès 
des  rencontres  et  escarmuches  les  uns  contre  l'autre.  Une 
fois  perdoient  et  l'autre  fois  gaignoient ,  mais  sur  tous 
enportoit  le  cry  des  Englès  et  des  Escochois  messire 
Gautier  de  Masny. 

Or  revenons  à  la  matère  et  au  pourpost  de  monseigneur 
Robert  d'Artois  qui  enortoit  et  consilloit  le  roy  d'Engle- 
terre  tempre  et  tart  que  il  deraandast  et  callengast  son 
droit  hiretaige  et  le  couronne  de  France  que  messire 
Phelippes  de  Vallois  ses  cousins  ly  tenoit  et  dont  il  l'avoit 
désavanchiet.  Le  roy  d'Engleterre  ,  qui  pour  che  tamps 
estoit  moult  jone  ,  y  entendi  moult  YoUentiers  ;  mais  che 
luy  sambloit  sy  grant  chose  de  entreprendre  et  demander 
la  couronne  de  Franche  ,  que  il  ne  s'en  osoit  avanchier  ; 
car,  tout  considéré  en  luy-mesmes  ,  se  il  le  demandoit  et 
puis  en  déchéoit ,  il  luy  tourneroit  à  grant>blame.  Ossy 
d'autre  part  grant  vergogne  et  honte  ly  seroit,  se  par  se 
deifaulte  il  perdoit  son  hiretaige.  Sy  en  eult  le  roy  sur 
ceste  matère  pluiseurs  consauls  ,  et  consillèrent  entre  luy 
et  ses  gens  d'Engleterre.  Finablement  le  roy  Édouart  fu 
consilliés  des  plus  autentiches  de  son  consail  que  il 
envoyast  ung  esbassade  notable  devers  le  conte  de  Hainau 
son  bieau-père,  liquels  estoit  ung  prinche  saiges  et  ymagi- 
natif,  assavoir  que  il  diroit  ce  que  il  en  diroit ,  et  que  har- 
diement  il, en  fesist  tout  ce  que  il  en  diroit  de  faire.  Che  con- 
saulx  fu  tenus.  Adont  y  envoyast- on  une  esbassade  , 
et  y  ala  messire  Thumas  Waghe,  mariscal  de  Engleterre,  le 
sire  de  Persy,  le  sire  de  Neufville,  le  sires  de  Manne  et  deux 
clers  en  droit  pour  aller  en  Haynau  et  remonstrer  toutes  ces 
besoignes  au  gentil  conte.  Sy  s'ordenèrent  et  se  partirent 
pour  aller  en  Haynau,  et  passèrent  la  mer  et  exploitèrent 
tant  que  il  vinrent  à  Vallenchiennes.  Là  trouvèrent  le 
conte  de  Haynau  qui  gisoit  malades  de  goûtes.  Sy  allèrent 
devers  luy,  et  furent  rechut  moult  grandement  du  conte  et 
de  la  contesse,  pour  tant  que  il  estoient  au  roy  d'Engleterre 
et  à  sa  fille  la  royne  d'Engleterre. 

Ces  seigneurs  qui  là  estoient  envoiet  de  par  le  roy  d'En- 
gleterre, monstrèrent  au  conte  moult  bellement  et  moult 

saigement  la  cause  pour  quoy  ils  estoient  là  venus  et  com- 
ment leroy  d'Engleterre,  son  bieau-fîls,  estoit  infourmés  que 
il  avoit  grant  droit  à  la  couronne  et  hirtaige  de  Franche.  Sy 
ne  volloit  mie  son  droit  laissier  déquéir,  se  le  conte  luy 
consilloit  ;  et  puis  luy  monstrèrent  comment  le  roy  d'En- 
gleterre ymaginoit  et  pensoit  le  fait  à  emprendre  à  guerrier 
le  royalme  de  France,  desquelles  choses  il  demandoit  avoir 
consail.  Quant  lebonconteGuillamesde  Haynau  eult  entendu 
les  paroles  de  ces  seigneurs  d'Engleterre  et  la  raison  que 
ly  roys  son  fils  mettoit  en  avant,  S}''  les  tint  moult  pour 
saiges  et  avisées,  et  respondy  en  disant  :  «  Certes,  sei- 
gneurs, je  tieng  à  moult  saige  mon  fils  que  telle  chose 
jette  et  présume  que  de  guerrier  sy  grant  chose  que  le 
royalme  de  France.  Ossy  je  ne  voroie  pas  que  par  mon 
conseil  que  on  laissast  son  droit  aller  et  que  il  se  soufre- 
sist  du  calengier.  Et  sachiés  que  il  fauroit  bien  à  mon 
fils  avoir  aultre  ayde  que  la  mienne,  se  guerrier  volloit  le 
royalme  de  France  ;  car  mes  pais  est  petit.  Je  aroie 
plus  chier  ung  prouffit  pour  mon  fils  et  pour  ma  fille  que 
pour  mon  serouge.  Sy  vous  diray  que  vous  ferés.  Vous 
retournerés  devers  mon  fils  et  ly  dires  que  je  luy  con- 
(  seille  que  il  se  traie  en  AUemaigne  et  s'acointe  de  mon 
(  fils  le  roy  d' AUemaigne  et  du  marquis  de  Jullers  et  des 
barons  de  l'Empire.  Se  il  le  volloient  aidier,  sa  guerre  en 
;(  seroit  plus  belle,  et,  se  il  a  leur  ayde,  sachiés  que  moy 
(  et  Jehan  mon  frère  ne  luy  faurons  raie.  »  Alors  dirent  ly 
Englès  :  «  Chertés,  sires,  vous  nous  avés  bien  consilliet  et 
(  loiaument ,  et  nous  ferons  tout  che  que  vous  nous 
dittes,  »  Depuis  ne  séjournèrent  gaires  et  prirent congiet 
et  retournèrent  ainsi  en  Engleterre  devers  le  roy  qui  vol- 
lentiers  owy  le  responce  de  son  bieau-père  le  conte  de 
Haynau,  et  dist  que  il  feroit  tout  che  que  le  conte  luy  con- 
seilloit.  Sy  s'aprestèrent  le  plus  brief  que  il  pourent,  et  fist 

se  navire  aparlier  tout  coyement  sur  le  rivière  de  Tamise 
pour  aler  par  mer  et  pour  venir  ou  Rin  en  Hollande  et 
jusques  à  Meyenche.  On  luy  dit  que  l'empereur  Lois  de 
Bavières  se  tenoit  Là  pour  le  tamps,  et  dist  que  il  menroit 
avecques  luy  monseigneur  Robert  d'Artois,  son  cousin,  qui 
l'ayderoità  acointier  des  Allemans. 


En  che  temps  et  devant  avoit  eut  le  roy  Phelippes  grant 
désir  et  dévotion  d'aller  en  Surie  en  la  sainte  terre  sur  les 
infidèles  pour  eulx  guerrier,  et  avoit  enchergiet  la  crois,  et 
avec  luy  par  compaiguie  le  roy  d'Aragon,  le  roy  de  Behai- 
gne,  le  roy  de  Navare,  le  roy  de  Mayogres  et  plusieurs  haulx 
barons  de  France.  Et  faisoit  le  dit  roy  Phelippe  preschier 
la  crois  partout  et  voUoit  ouvrir  son  passaige  et  prester 
vaissiaulx  et  navires  et  vivres  à  tous  chrestiens,  et  avoit  fait 
faire  au  port  de  Aiguemorte  et  au  port  de  Lares  de  Monpel- 
lier  et  sur  les  bendes  de  la  mer  là  en  che  pais  les  plus  belles 
et  les  plus  grosses  prouvéanches  de  vins  et  de  chars  sallées 
et  de  byscuit  que  on  ouist  parler  depuis  deux  cens  ans,  et 
voUoit  passer  sans  faulte.  Et  disoit-on  pour  che  tamps  que 
le  roy  de  Honguerie  et  le  roy  de  Sésilleet  le  roy  de  Chipre  fai- 
soient  ossy  leurs  pourvéanches  grandes  et  grosses  d'autre 
part  pour  atendreles  pèlerins  de  Dieu,  et  tout  che  avoit  com- 
fermé  le  pappe  Bénédict  qui  régnoit  pour  che  temps,  et  se 
fust  chils  passaiges  fais,  et  n'est  mies  doub te,  car  grant 
nouvelles  vinrent  au  roy  Phlippes  que,  se  il  se  partoit  de 
son  royalme,  il  se  metteroit  en  aventure  de  tout  perdre  ; 
car  on  espéroit  que  le  roy  d'Engleterre  par  l'ennort  de 
messire  Robert  d'Artois  luy  feroit  guerre,  et  aquéroit  pour 
estre  plus  fors  l'ayde  des  Aleraans,  syque,  ces  parolles 
misses  en  doubte,  le  dit  roi  Phelippe  retarda  son  voiage 

et  s  escusa  pour  celle  sayson  qu'il  devoit  passer,  à  tous  ceulx 
asquels  il  avoit  donné  à  entendre  qu'il  paseroit,  et  par 
espécial  as  Genevois  dont  il  avoit  trait  avant  sur  les  costes 
de  Franche  grant  foison  de  gallées,  de  nefs  et  de  barges 
toutes  apparillies  ,  et  ne  se  volloit  mie  partir  ,  sur  l'in- 
formation que  il  avoit,  jusques  à  tant  que  il  verroit  à  quel 
fin  le  roy  d'Engleterre  se  vouroit  traire  et  se  il  luy  feroit 
guerre  selonc  che  que  infourmés  estoit. 


Quant  le  roy  d'Engleterre  Édouart  fut  apparillies,  et 
cheus  qui  avecques  lui  dévoient  aller  en  Alemaigne  (che  ne 
fut  point  trop  grant  quantité  de  seigneurs  ,  car  il  y  volloit 
aller  tout  secrètement,  affin  qui  il  en  fust  mains  de  nou- 
velles), il  entra  en  son  batel  desoubs  le  castel  de  Londres 
sur  le  Tamise,  et  messire  Robert  d'Artois  delés  luy,  et  le 
conte  de  Norhantoune  et  le  conte  de  Hostidonne  et  jusques 
à  dix  chevaliers  tant  seullement,  et  se  départirent  du  kay 
de  Londres  à  quatre  vaisseaux  tant  seullement  parmy  les 
pourvéanches.  Sy  entrèrent  de  le  Tamise  en  la  mer  et  cos- 
tièrent  Flandres  et  puis  Zellandes  et  Hollandes,  et  entrèrent 
ou  Rin  et  firent  tant  que  il  vinrent  à  Convallenche  là  où 
il  trouvèrent  l'empereur,  qui  rechut  moult  liement  le  roy 
d'Engleterre,  quant  il  sceut  que  c'estoit  ils,  et  messire 
Robert  d'Artois  et  tous  les  autres  barons  et  chevaliers  qui 
là  furent,  pour  l'amour  du  roy  d'Engleterre. 

Le  roy  Édouart,  qui  moult  diligent  fu  de  sa  besoigne, 
remonstra  là  au  roy  d'Alemaigne  che  pour  quoy  il  estoit 
venus,  sy  saigement  par  l'enhort  de  messire  Robert  d'Artois 
que  le  dit  empereur  entendy  bien  vollentiers  et  respondy  à 
sa  requeste  et  dist  que  pour  son  droit  aydier  à  poursivéir 
ils  leconforteroitetaideroit  très-vollentiers.  C'estoit  raison, 

puisque  là  s'estoit  retrait  en  cause  de  confort  et  de  consail  ; 
et  ensy  respondy  le  marquis  de  Julers  et  le  marquis  de  Mise 
et  d'Eurient,  le  marquis  de  Blanquebourc,  le  conte  des  Mons 
et  l'archevesque  de  Maianclie.  «  Et  pour  che,  bieau-frère, 
«  dist  l'empereur  Loys  de  Bavières,  que  che  ne  se  puelt 
«  mieulx  faire  sy  soudainement  que  vous  n'aies  l'acort  du 
a  duc  de  Brabant,  rostre  cousin,  qui  trop  vous  puelt  aidier 
«  en  ceste  querelle,  se  il  veult ,  par  le  confort  de  son  pais 
«  et  de  ses  gens ,  pour  y  ariver  et  venir,  vous  vos  retrairés 
«  en  vostre  pais  au  plus  tost  que  vous  pourés.  Vous  aquerés 
«  l'amour  du  dit  duc  et  des  Brabançons  et  ossy  des  Fla- 
«  mens,  se  vous  povés  avoir,  et  vous  tenrés  sur  che  pays 
«  en  Flandres  ou  en  Brabant,  là  où  bon  vous  samblera, 
«  et  entreus  je  procureray  et  esploiteray  tant  devers  mes 
«  gens  que  vous  en  ares  grant  partie  ,  et  atout  ce  vous 
«  promech  et  vous  dy  que  nulle  faulte  ne  trouvères  en  mes 
«  parolles,  quel  que  che  soit,  de  ma  bouche,  ne  de  la  bouche 
«  de  l'empereur.  » 

Alors  fut  le  roy  d'Engleterre  tous  resjois,  et  monstrèrent 
là  ensamble  grant  signes  d'amour  ;  et  là  estoit  la  royne 
d'AUemaigne  madame  Margrite,  fille  au  conte  de  Haynau  et 
seur  germaine  à  la  royne  d'Engleterre,  qui  rendoit  grant 
paine  envers  le  roy  son  marit  que  le  roy  d'Engleterre,  son 
bieau-frère,  fust  adrechiés  de  ses  besoignes  ;  et  tant  en  che 
voiage  esploita  le  roy  d'Engleterre  que  il  trouva  l'empereur 
tout  tel  ou  plus  avant  que  il  le  voUoit  avoir,  et  y  eult  grans 
alianches  ensamble  faites  et  grant  confédération  et  tout 
par  le  sens,  advis  et  pourvéanche  de  messire  Robert  d'Ar- 
tois, qui  consilloit  le  jone  roy  d'Engleterre  de  tout  ce  qu'il 
devoit  faire. 

Sy  vous  dis  que  le  roy  d'Engleterre  donna  en  la  court 
de  l'empereur  grans  dons  et  grans  joiaulx  as  barons  , 
chevaliers  et  escuiers,    et  fist  tant  que  à  che  premiers  il 

aquist  grant  grâce.  Quant  il  eut  tout  fait  che  pour  quoy  il 
estoit  là  venus  ,  il  prist  congiet  et  se  départy  de  l'empe- 
reur moult  amiablement  et  entra  en  sa  navire,  Sy  singla 
tant  par  mer,  et  toutes  ses  gens,  tant  que  il  ariva  au  kay 
à  Londres  et  en  che  propre  lieu  dont  il  estoit  partis.  Sy 
fut  rechut  à  grant  joie  de  toutes  gens.  Depuis  se  refîst  ung 
grant  parlement  à  Londres  de  tous  les  barons  et  prélas 
d'Engleterre  ,  et  là  leur  remonstra  ly  rois  che  que  il  avoit 
trouvé  de  l'empereur  et  des  Allemans.  Chel  afaire  leur 
pleust  moult  bien  ;  mais  encore  il  fut  dit  au  roy  et  con- 
seilliet,  pour  mieulx  faire  que  lessier,  que  il  envoiast  une 
erabassade  devers  le  conte  de  Haynau  pour  lui  tout  conter 
et  en  priant  que  le  conte  de  luy-mesmes  envoiast  en  Franche 
pour  sommer  le  roy  de  Franche  ,  ancois  que  guerre  ,  ne 
destructions  de  pays,  ne  ochission  de  peuple  se  meist  entre 
France  et  Engleterre  et  pour  éviter  plus  grans  maulx  qui 
s'en  pouroient  suyr. 

Sy  furent  ordonnés  de  aller  à  Valenchiennes,  ou  là  où 
le  conte  seroit,  l'évesques  de  Lincholle  et  l'évesque  de 
Durem  ,  le  conte  de  Norhantonne  ,  le  conte  de  Salbry  , 
messire  Thomas  de  Hollandes  et  messire  Jehan  de  Har- 
tecelle.  Sy  se  partirent  les  seigneurs  du  roy  d'Engleterre, 
et  montèrent  en  mer  et  arivèrent  en  Hollandes  ;  car  jà 
ne  s'osoient  les  Englès  bonnement  fier  de  venir  en  Flandres. 
Car  le  conte  Lois  de  Flandres  avoit  mis  gens  d'armes  en  gar- 
nison, à  la  requeste  du  roy  de  France,  en  l'ille  de  Quasant, 
quifaisoientmoultdemalsurlamer  etpar  espécial  as  Englès, 
quant  il  les  povoient  enclore.  Tant  esploitèrent,  les  seigneurs 
d'Engleterre  que  il  vinrent  en  Haynau  en  la  ville  de  Valen- 
chiennes ,  là  où  il  furent  liement  rechut  de  par  le  conte 
et  de  madame  la  contesse  pour  la  cause  de  leur  fille. 

Le   consail    du   roy    d'Engleterre   monstra    saigement 

audit  conte  sur  quelle  matère  il  estoient  là  venu  ,  ensy 
que  chy-dessus  est  dit  ;  et  le  conte  ,  qui  moult  ymaginatif 
estoit  et  qui  en  tous  affaires  moult  cler  veoit  ,  respondy 
tantost  que  son  bieau-fils  estoit  bien  conseilliés  et  que  il 
ne  volloit  que  raison.  Dont  dist  le  conte  :  «  Pour  l'amour 
«  de  mon  bieau-fil  et  de  mon  serouge  le  roy  Phelippe  ,  et 
«  pour  obvyer  à  ches  besongnes  ,  je  envoyray  ma  femme 
«  la  contesse  en  Franche  devers  le  roy  son  frère,  qui  luy 
«  prira  de  par  moy  que  il  vueillepar  dechà  envoler  son  con- 
«  sail ,  et  nous  arons  ossy  celuy  de  l'Empire  et  cheluy 
«  d'Engleterre.  »  [Les  seigneurs  englès]  qui  le  conte  oïrent 
ensy  parler  ,  furent  moult  resjoïs  et  dirent  :  «  Monsei- 
«  gneur,  che  sera  bien  fait.  Vous  povés  à  ces  besoignes 
«  grandement  aydier  et  adrechier  :  par  vous  et  par  vostre 
«  ordonnance  s'en  volt  nostre  sire  le  roy  d'Engleterre  du 
u  tout  desduire.  » 


Depuis  ne  demoura  gaires  de  temps  que  madame  la 
contesse  Jehanne  de  Haynau  fut  envoyée  en  Franche  de 
par  le  conte  son  marit  qui  n'y  volloit  que  tout  bien  ;  et  en 
la  compaignie  de  la  bonne  dame  ala  messire  Jehan  de 
Haynau  ,  son  frère.  Sy  esploitèrent  tant  par  leur  journées 
que  il  vinrent  à  Paris  où  il  trouvèrent  le  roy  ,  le  conte 
d'Alenchon  et  grant  foison  de  seigneurs  qui  reçurent  la 
dite  contesse  et  messire  Jehan  de  Haynau  moult  lieraent , 
et  furent  euls  deus  menés  devers  le  roy  qui  grandement 
fut  resjoïs  de  la  venue  de  sa  seur.  Quant  il  eurent  fait  les 
ungs  à  l'autre  grans  foisons  d'amour  et  de  révérences  , 
la  bonne  dame  commença  à  entamer  la  matère  pour  quoy 
elle  estoit  venue.  Le  roy  par  samblant  y  entendy  vollen- 
tiers  et  en  fist  assés  conte  ,  et  en  respondy  à  sa  seur  que 
il  en  aroit  avis  et  conseil.  Ensy  se  départirent  ce  jour  sur 

cel  estât.  Depuis,  ne  say  quel  terme,  le  roy  se  consilla 
après  as  barons  de  France  assavoir  quelle  cose  en  estoit 
bonne  à  faire  et  à  respondre.  Se  m'est  advis  que  le  roy 
fut  adont  conseilliës  que  ,  pour  l'amour  du  conte  de  Hay- 
nau  ,  qui  s'ensonnioit  pour  le  bien  de  ceste  besoigne  ,  il 
dist  que  il  envoiroit  une  soufissant  esbassade  à  Vallen- 
chiennes  pour  oyr  dire  les  Englès  plus  clèrement  quel  choses 
il  voUoient  mettre  en  avant,  et  seroient  fort  les  seigneurs 
qui  là  venroient,  par  procuration  royalle  de  accepter  tous 
proches  d'accort  et  de  pais.  Et  fut  le  jour  assinés  à  esfcre 
en  la  ville  de  Valenchienne  dedens  l'Asension, 

Sur  cel  estât  se  départi  la  bonne  dame  de  Haynau  de 
•son  frère  le  roy  Phelippe  et  de  son  aultre  frère  monsei- 
gneur Charles  conte  d'Alenchon,  et  retourna  arière  et  fist 
tant  par  ses  journées  que  elle  vint  à  Vallenchiennes.  Quant 
elle  fut  revenue  avec  monseigneur  Jehan  de  Haynau  en 
sa  compaignie ,  elle  fist  relation  à  son  seigneur  et  marit 
et  as  seigneurs  d'Engleterre  qui  là  estoient,  comment  elle 
avoit  exploitiet  et  que  le  roy  vollentiers  y  envoiroit 
dedens  le  jour  de  l'Assension  au  plus  tart  une  embassade 
de  par  luy.  De  ceste  response  et  de  che  messaige  se  conten- 
tèrent bien  les  seigneurs  d'Engleterre,  et  osy  fist  le  conte, 
et  reraerchièrent  grandement  les  Englès  la  contesse  de 
Haynau  que  tant  s'estoit  travillie  pour  eulx  ,  et  elle  res- 
pondy  que  elle  l'avoit  fait  vollentiers. 


En  après  escripsirent  en  Allemaigne  .  en  priant  moult 
douchement  le  conte  de  Haynau,  les  seigneurs  d'Engleterre 
qui  là  estoient  commis  de  par  le  roy  ,  as  aucuns  hauls 
barons  et  prélats  d' Allemaigne  et  de  l'Empire  que  il  vol- 
sissent  venir  à  Valenchiennes  et  y  estre  à  la  journée  contre 
les  Franchois,  et  espécialleraent  ils  en  prioient  le  duc  de 

Brabant  ,  mais  il  s'en  excusa  saigement.  Se  vinrent  à 
Valenchiennes  le  conte  de  Gueldres,  le  marquis  de  Julers, 
le  marquis  de  Misse  et  d'Eurient ,  le  marquis  de  Blancke- 
bourq,  le  conte  de  Clèves  ,  le  conte  de  Mons  ,  messire 
Renault  de  Backehem,  le  sire  de  Fauquemont  et  pluiseurs 
autres  de  l'Empire,  et  ossy  l'évesque  de  Trêves  etl'évesque 
de  Convalenche  qui  envoies  y  furent  de  par  l'empereur.  Et 
sachiés  que  tous  ches  seigneurs  vinrent  en  la  ville  de 
Vallenchiennes  et  tenoient  grant  estât.  Se  y  furent  là  tout 
le  quaresme  et  y  firent  leurs  Pasques  tant  que  le  jour  de 
TAsension  passa,  et  ossy  la  Pentecouste,  et  nul  François 
n'aparoit ,  dont  ils  estoient  tout  esmervilliés  ,  ne  point  ne 
s'en  voloit  ly  rois  escuser  ,  et  par  espécial  le  conte  de 
Haynau  en  avoit  grant  engaigne  pour  ce  que  à  sa  prière 
tant  de  vaillans  hommes  et  de  bonnes  gens  s'estoient 
travilliés. 


Alors  fut  aviset  que  derechief  on  envoiroit  madame 
la  contesse  de  Haynau  en  France  assavoir  pour  quoy  le 
roy  ses  frères  avoit  défailly  à  sa  journée  à  laquelle  il  avoit 
prorais  et  sayellet  de  y  envoler.  Sy  se  remist  derechief  la 
bonne  dame  au  chemin.  Le  sire  d'Antoing  et  le  sire  de 
Fauquerelle  furent  en  la  compaignie  de  madame  la  con- 
tesse de  Haynau  ;  car  messire  Jehan  de  Haynau  n'y  volt 
adont  aler  ,  et  dist  que  jamais  n'enteroit  en  Franche  fors 
le  bachinet  en  la  teste  ,  dont  les  seigneurs  orent  grant 
joie.  Ladite  contesse  esploita  tant  par  ses  journées  que 
elle  vint  à  Paris,  Se  y  trouva  le  roy  à  grant  foison  de  sei- 
gneurs .  Sy  se  traist  tantost  la  dite  dame  devers  son  frère 
le  roy  de  Franche  ,  et  ly  renouvella  les  parolles  endevant, 
lesquelles  ly  rois  avoit  accordées,  et  ly  demanda  pourquoy 
il  n'avoit  envoiet  à  Vallenchienes  ,  ensy  que  dit  estoit.  Le 

XVII.  —  FROISSART.  4 


50  L.\    COMTESSE    DE    HAINAUT 

roy  regarda  sur  sa  seur  ,  et  dist  :  «  Ma  seur  ,  bien  me 
«  souvient  de  la  journée  ,  et  depuis  en  ay  parlet  à  mon 
«  consail  et  moult  consilliet  à  mes  gens.  Sy  ay  trouvet  en 
«  consail  que  en  riens  je  n'estoie  tenus  de  y  envoier  à  Val- 
«  lenchiennes  pour  traitier,  ne  parlementer  as  Englès,  car 
«  che  sont  toutes  frivolles.  Le  roy  d'Engleterre  est  mes 
«  hommes,  il  m'a  fait  [foy]  liège  ethommaigeje  ne  say qu'il 
«  veult  dire  du  sourplus.  Se  il  voelt  perdre  sa  terre  que  il 
«  tient  par  dechà  la  mer,  je  le  verrai  vol len tiers  ;  car  tan- 
«  tost  sera  donnée  à  cheus  qui  bien  me  serviront.  » 

Lors  la  bonne  dame  ,  quant  elle  oy  son  frère  le  roy  en 
celle  voie  et  ensy  consilliet ,  sy  commença  à  mettre  grant 
doubte.  Adont  dist  :  «  Chiers  frères  ,  le  roy  d'Engleterre  a 
«  acquis  amis  de  tous  lés  et  par  espécial  en  l'empire 
«  d'Alemaigne.  Sy  seroit  bon  ,  che  me  samble  ,  anchois 
«  que  grant  mesquiefs  en  venist  ,  que  on  vous  mesist 
((  d'acort;  car  il  demande  à  avoir  droit  moult  grant  à  la 
«  couronne  de  Franche  par  la  sucession  du  roy  Charles  , 
«  son  oncle.  » 

De  ches  parolles  ne  fist  le  roy  que  rire,  et  dist  :  «  Ma 
«  seur,  se  je  perdoie  mon  hiretaige  par  manache,  je  seroie 
«  bien  fortunés.  »  Oncques  la  bonne  dame  n'en  pot  autre 
chose  avoir  ,  ne  esploiter.  Adont  se  parti  du  roy  et  prist 
congiet,  et  au  conte  d'Alençon,  son  frère,  et  retourna  arière 
vers  Haynau  ,  et  fist  tant  par  ses  journées  quelle  vint  à 
Valenchiennes. 

Quant  les  préias  et  les  barons  d'Alemaigne  et  d'Engle- 
terre ,  qui  là  estoient  et  qui  tout  le  temps  séjourné  y 
avoient ,  entendirent  que  la  bonne  dame  estoit  revenue  , 
sy  eurent  grant  désir  de  oyr  les  nouvelles,  et  s'en  vinrent 
devers  le, conte  et  où  la  contesse  de  Hainau  estoit.  Adont 
la  bonne  dame  recorda  tout  en  hault  et  en  général  la  res- 
ponse  du  roy  Phelippes  ,    son   frère,  et  tout  che   que  elle 

avoit  trouvé  en  luy.  Quant  les  barons  d'Engleterre  et  le 
conte  de  Haynau  entendirent  che  ,  sy  en  furent  durement 
courouciiiés  ,  et  dirent  les  Englès  que  le  roy  Phelippes  les 
prisoit  et  cremoit  peu  ,  quant  il  n'avoit  daigniet  tenir  sa 
journée  à  eulx.  Lors  se  consillèrent  ly  uns  à  l'autre  com- 
ment il  en  pouroient  esploitier,  et  sur  les  parolles  de  ladite 
contesse  en  demandèrent  cousaii  au  conte  de  Haynau  qui 
de  riens  ne  volloit  cancheler  ,  mais  aler  droiturièrement 
avant  :  «  Seigneurs  ,  vous  avés  à  retourner  en  Engleterre 
«  devers  vostre  seigneur  mon  bieau  fils  ;  sy  le  me  sallués 
«  assés  de  fois,  et  luy  dires  de  par  moy  et  de  par  nous  que 
«  à  toutes  ses  besoigues  nous  luy  serons  aydant  et  prest 
«  pour  l'amour  de  nostre  fille  ,  et  luy  présenterons  pays 
«  et  chevanche  ,  confort  et  consail  bien  vollentiers  ,  et, 
«  anchois  que  vous  retournés  ,  puisque  commenchiet  avés , 
«  je  vous  loroie  que  vous  sceuissiés  l'intention  de  nostre 
«  cousin  ,  le  duc  de  Brabant ,  et  s'il  voldroit  aydier  nostre 
«  fils  en  ches  besoignes.  Au  voir  dire  ,  il  y  est  moult 
«  tenus ,  et  seroit,  se  il  volloit,  car  il  est  son  cousin  ger- 
«  main.  »  Adont  respondirent.  :  «  Vous  nous  avisés  de  che 
«  dont  nous  vous  volimes  parler  et  demander.  »  Adont  regar- 
dèrent, présent  le  conte  ,  lesquels  de  leur  compaignons 
yroient  en  Brabant.  Sy  y  furent  ordonnés  l'évesque  de  Lin- 
choUe  et  le  conte  de  Norhantonne. 

Ces  deus  seigneurs  se  partirent  de  Valenchiennes  et 
esploitèrent  tant  que  ils  vinrent  à  le  Weure.  Là  trouvèrent- 
il  le  duc  Jehan  de  Brabant ,  qui  leur  fist  grant  chière  et 
les  rechut  honnourablement.  Sy  entamèrent  les  dessus  dit 
leur  matère  ,  et  remonstrèrent  che  pour  quoy  ils  estoient 
là  venus.  Le  dit  duc  y  entendy  vollentiers  et  en  respondy 
tantost  clèreraent ,  disant  que  par  linage  il  estoit  tenus  de 
aidier  et  consillier  son  chier  cousin  le  roy  de  Engleterre  , 
et  dist  ensy  :  «  Seigneurs  ,  vous  retournerés  en  Engleterre 

«  devers  nostre  cousin  le  roy  ,  et  luy  dires  de  par  nous 
«  que  il  viègne  armé  ou  désarmé  ,  ensy  que  il  luy  plaist. 
tt  Nous  luy  presterons  terre  et  païs  pour  ariver  et  demorer 
«  du  tout  à  son  ayse  et  voUenté.  Et  quant  il  sera  venus  et 
«  nous  Tarons  oyt  parler  ,  il  trouvera  espoir  en  nous  plus 
«  grant  confort  que  il  ne  cuide.  » 

De  ces  paroUes  et  responses  furent  moult  joieux  les 
Englès.  Sy  se  partirent  moult  liement  du  duc  de  Brabant 
qui  leur  fist  donner  et  présenter  de  bieaulx  juaulx  à  leur 
département  et  revinrent  en  Haynau  à  Valenchiennes 
devers  le  conte  ,  et  leur  compaignons  et  les  Allemans  qui 
là  les  atendoient ,  asquels  il  recordèrent  tout  che  que  vous 
avés  oyt ,  et  ensy  se  desfit  che  parlement  et  prirent  tout 
congiet  li  uns  à  l'autre,  et  retournèrent  en  leur  pays  les 
Allemans  ,  et  les  Englès  vinrent  en  Hollande  à  Doudrec , 
et  là  montèrent-il  en  mer  pour  aller  en  Engleterre  ;  car 
ils  n'osoient  passer  parmy  Flandres  pour  le  doubte  des 
gens  du  conte  Lois  de  Flandres. 

Quant  ces  seigneurs  d'Engleterre  furent  retournés  arière 
en  leur  païs  devers  le  roy  ,  il  luy  recordèrent  de  point  en 
point  comment  il  avoient  esploitiet,  et  se  escusèrent  de  che 
que  il  avoient  tant  demouret;  car  en  alant  et  en  venant  il 
avoient  bien  séjourné  neuf  mois,  mais  trop  séjournèrent. 
Les  raisons  y  sont,  et  longues  à  démener;  car  vous  les  avés 
oyes.  Mais  à  ung  grant  parlement  qui  se  fist  à  Londres, 
le  roy  fut  consilliés  que  il  envoiast  gens  d'armes  en  Flan- 
dres ,  pour  combatre  aucuns  chevaliers  et  escuiers  qui 
gardoient  l'ille  de  Quagant ,  lesquels  avoient  rués  jus 
pluiseurs  Englès  en  cel  esté  ,  entretant  que  les  Englès 
estoient  à  Vallenchieunes. 


Adont  trespasa  de  che  siècle,  en  l'ostel  de  Hollande  à 

Vallenchiennes,  le  conte  Guillame  de  Haynau,  dont  le  pays 
fut  durement  tourblés  et  désollés.  Sy  fu  ensevelys  en 
1  église  des  Cordeliers  en  Vallenchiennes,  et  là  luy  fut  fait 
son  serviche  grant  et  noble  ,  et  avoit  le  conte  ung  fils  que 
on  nomoit  Guillame,  lequel  fu  conte  de  Haynau  après  son 
père,  et  régna  poissaument  tant  qu'il  vesquy  ,  et  ot  qua- 
tre filles  ,  dont  le  conte  en  avoit  marié  les  trois.  Li  aisnée 
ot  non  Margrite  et  estoit  pour  clie  tamps  royne  d'Alle- 
maigne  et  empereis  de  Rome  ;  le  seconde  ot  nom  Jehanne, 
qui  estoit  contesse  de  Juliers  ;  le  tierche  ot  nom  Phelippe, 
la  noble  et  bonne  royne  d'Engleterre;  et  la  maisnée  Ysabel, 
qui  estoit  encores  à  marier  et  fu  un  grant  tamps  depuis 
le  trespas  son  père ,  et  depuis  ot-elle  à  marit  raessire 
Robert  de  Namur  ,  et  fu  dame  de  Renais  en  Flandres  et 
de  Bieaufort-sur-Meuse. 


En  l'armée  que  le  roy  d'Engleterre  envoya  en  Flandres, 
y  eut  mille  hommes  d'armes  et  deus  milles  archiers.  Sy 
fu  leur  cappitaine  le  conte  Henry  d'Erby  ,  fils  au  conte 
Henry  de  Lenclastre,  et  messire  Gautier  de  Mauni.  Sy  se 
partirent  de  Gravesandes  sur  le  Tamise,  là  où  il  avoient 
fait  toute  leur  prouvéanche  et  leur  asamblée  ,  et  nagèrent 
tant  par  mer  que  il  vinrent  à  Cagant ,  là  où  estoient 
bien  quatre  mille  Flamens  et  grans  foisons  de  chevaliers  et 
d'escuyers  de  parle  conte,  et  là  estoient  messire  Guis  de 
Flandres  ,  frère  bastart  au  conte  Loys  de  Flandres,  et 
messire  Gille  de  Trief,  le  ducres  de  Halluin ,  messire  Jehan 
de  Roden,  messire  Jehan  et  messire  Simon  de  Bruckedent 
et  Pierres  d'Englemoustier  et  pluiseurs  autres,  qui  se 
mirent  tantost  en  bataille  pour  combatre  les  Englès.  Et 
quant  les  Englès  virent  venir  les  Flamens  ,  comme 
vaillans  gens,  il  prirent  terre,  volsissent  les  Flamens  ou 

non  ,  et  se  ordonnèrent  sur  le  sablon  et  aprochèrent  leurs 
ennemis.  Là  eult  grant  bataille,  et  firent  pluiseurs  fais 
d'armes  d'un  costé  et  d'aultre,  et  finablement  les  Englès 
obtinrent  la  plache  et  desconfirent  les  Flamens.  Et  y 
morut  dix-huit  chevaliers  ,  et  fu  pris  messire  Guis  de 
Flandres  ,  qui  vaillaument  s'y  corabaty  ;  et  y  morut  bien 
trois  mille  Flamenc  ,  parmy  ceulx  qui  salloient  en  la  mer  , 
et  fut  toute  Fille  de  Cagant  toute  desrobée  et  puis  arse. 
Geste  bataille  fut  l'an  de  grâce  mil  IirXXXVII  ,  le  jour 
Saint-Martin  en  yvier. 

Après  le  desconfiture  faite  des  Flamens  en  l'ille  de  Ga- 
gant ,  les  Englès  entrèrent  en  leur  batieau  et  s'en  retour- 
nèrent en  Engleterre.  S'y  enmenèrent  leurs  prisonniers  , 
et  esploitèrent  tant  que  il  vinrent  à  Londres,  et  là  trouvè- 
rent le  roy  ens  ou  palais  de  Wesmoustier  ,  à  qui  ils 
rccordèrent  comment  il  avoient  fait.  Le  roy  leur  en  seut 
moult  grant  gret  de  che  qu'il  avoient  sy  bien  besoignet 
que  avoir  desconfy  leur  anemis  et  conquis  l'ille  de 
Casant ,  et  fu  moult  lies  de  la  prise  de  messire  Guis  de 
Flandres,  et  l'onnoura  assés  selonc  son  estât  et  le  laissa  aler 
parmy  Londres  recreu  sur  sa  foy. 


Tantost  après  le  roy  d'Engleterre  fist  clore  tous  les  pas 
de  mer  afin  que  nulles  laines  ne  venissent  en  Flandres. 
Adont  le  pais  de  Flandres  fut  en  grant  tribulation,  et  la 
draperie  toute  perdue.  En  che  temps  fist  justicier  le  conte 
de  Flandres  monseigneur  Simon  le  Gourtrisien,  qui  estoit 
de  Gant ,  et  le  fist  morir  sans  cause  de  rayson  ,  et  fut  pour 
che  que  il  avoit  compaignet  les  Englès  en  Brabant  et  en 
Hainau  et  ossy  en  Flandres  ;  dont  ceulx  de  Gant  furent 
durement  courouchiés  sur  le  conte ,  car  chil  sires  Simon 
Courtisien  estoit  bourgois  de  grant  linage  et   durement 

vaillans  et  saiges  hommes  ,  et  de  bonne  renommée.  Sy 
prirent  tous  ceulx  de  Gant  leur  signeur  en  telle  hayne  que 
depuis  il  ne  s'osa  tenir  clèrement  ,  ne  couvertement  en  la 
ville  de  Gant ,  mais  s'en  vint  tenir  à  Terremonde.  Et  le 
roy  d'Engleterre  qui  tiroit  à  atraire  à  amour  et  à  sa 
cordelle  ceulx  de  Flandres  et  qui  bien  savoit  que  le  conte 
n'y  estoit  point  bien  amés  pour  le  grant  justiclie  qu'il  y 
avoit  fait ,  et  par  espécial  en  la  ville  de  Gant ,  adont 
manda  à  ceulx  de  Gant  que,  se  il  volloient  estre  de  son 
acort ,  il  leur  rendroit  l'estaple  et  la  marchandise  des 
laines  sans  lequel  il  ne  povoient  vivre  ,  car  la  commu- 
naulté  de  la  ville  de  Gant  estoit,  pour  la  deffaulte  de  wa- 
gnage,  eu  grant  dangier. 

Or  se  resveilla  et  leva  un  bourgois  de  Gant,  qui  s'apel- 
loit  Jacques  d'Artevelle ,  saige  homme  et  ymaginatif 
durement  et  qui  tantost  eult  toute  la  communaultë  de  son 
acort  pour  faire  et  defFaire  tout  che  que  ordonner  et 
entreprendre  voUoit.  Cheluy  Jacques  d'Artevelle  estoit 
durement  bien  enlangaigiet.  Sy  fist  plusieurs  sermons,  et 
sy  s'y  porta  que  par  lui  fu  le  conte  enchachiés  et  boutés 
hors  du  pais  de  Flandres  ,  et  disoit  bien  à  son  coramen- 
chement  que  plus  proufitable  leur  estoit  estre  de  la  partie 
des  Englès  que  de  la  partie  de  Franche  ;  car  tous  proufis 
et  toutes  bonnes  marchandises  profitables  et  nécessaires 
pour  eulx  leur  venoient  d'Engleterre  ou  par  le  dangier 
d'Engleterre  ,  tant  que  laines  pour  drapper  ,  dont  tout  le 
pais  de  Flandres  estoit  soustenus ,  car  sans  draperie  et 
marchandise  coramunaument  il  ne  pouroient  vivre. 

Che  Jaques  de  Hartevelle  en  peu  de  temps  monta  en  sy 
grant  fortune  et  en  telle  grâce  des  Flamens  que  c'estoit 
tout  fait  quanques  il  volloit  deviser  et  commander  par  toute 
Flandres  ,  et  estoit  sy  bien  enlangaigiet  et  de  sy  saiges 
paroUes  et  si  vives  que  par  ses  langaiges  et  pour  che  que 

il  monstroit  vérité  (che  estoit  bien  avis  à  ceux  de  Gant), 
il  le  firent  mestre  et  souverain  prumièrement  d'eux  et 
puis  de  tout  le  pais  de  Flandres  ,  car  en  son  commenche- 
ment  ceux  de  Bruges  ,  de  Ypres  et  de  Courtray  furent 
rebelles  à  ses  oppinions  ;  mais  ceulx  de  Gant  qui  toudis 
ont  esté  mestre  et  souverain  de  toutes  les  villes  et  les 
pays  de  Flandres,  de  forche  les  firent  obéir  et  estre  enclins 
et  obéissant  à  eulx  et  à  Jaques  de  Hartevelle  qui  emprist 
le  gouvernement  de  Flandres.  Et  convint  le  conte  Lois 
widier  et  partir,  et  s'en  vint  en  Franche  déliés  le  roy 
Phelippes,  son  cousin,  qui  le  rechut  liement  et  luy  assina 
rentes  pour  lui  et  madame  sa  femme  vivre  et  entretenir 
leur  estât  ;  car  en  le  conté  de  Flandres,  le  vivant  de 
Jacques  de  Hartevelle,  eurent-ils  moult  petit. 

Chils  Jacques  fu  tantost  sy  grans  et  sy  eslevés  que  je 
vous  conteray;  car,  se  aucuns  contredisoit  à  ses  parolles  , 
il  avoit  toudis  après  luy  allant  aval  la  ville  de  Gant 
soixante  ou  quatre-vingt  varies  armés,  entre  lesquels  en 
y  avoit  deux  o  trois  qui  savoient  aucuns  de  ses  secrès, 
et  quant  il  encontroit  ung  homme  que  il  haioit  ou  qu'il 
avoit  en  soupechon  ,  cheus  estoit  tantost  tués  ;  car  il 
avoit  commandé  à  ses  varies  :  «  Osy  tost  que  jou  encontre 
«  ung  homme  et  je  vous  fais  ung  tel  seigne  ,  sy  le  tués 
«  sans  déport,  con  grant  ou  con  hault  qu'il  soit ,  sans 
«  atendre.  »  Ensy  avenoit  souvent ,  et  en  fist  en  celle 
manière  pluiseurs  grans  maistres  tuer,  par  quoy  il  estoit 
sy  redoubtés  que  nul  n'osoit  parler  contre  chose  que  il 
volsist  faire,  ne  à  paine  penser  de  luy  contredire.  Et  tan- 
tost que  les  quatre-vingts  variés  l'avoientraconduit  à  l'ostel, 
chascun  aloit  disner  à  sa  maison,  et  après  disner  ,  il  reve- 
noient  devant  son  ostel ,  et  là  estoient  jusques  à  tant  que 
il  aloit  devant  la  ville  ,  et  ensy  le  conduisoient  jusques  au 
souper ,  et   avoit  chascun  compaignons  six  gros  le  jour 

de  Flandres  de  gaiges  ,  et  les  faisoit  bien  payer  de  sep- 
maine  en  semayne  ,  et  encores  avoit-il  partout  en  les 
villes  et  chasteleries  de  Flandres  sergans  et  saudoyers  à 
ses  gaiges  pour  faire  tous  ses  commandemens  et  espier 
et  savoir  se  il  y  avoit  nulle  part  personne  qui  fust  rebelles 
à  luy,  ne  qui  desist,  ne  enfourmast  nulluy  contre  ses  vollen- 
tës  ;  et  sy  tos  que  il  en  savoit  aucuns  en  une  ville  ,  il  ne 
cessa  jamais  tant  que  il  l'euist  fait  banir  et  fait  tuer  sans 
déport.  Jà  cheluy  ne  s'en  seust  garder,  quelque  grant 
mestre  qu'il  fust,  et  mesmement  tous  les  plus  poissans  de 
Flandres  ,  chevaliers  et  escuiers  et  bourgois  de  bonnes 
villes  ,  qu'il  pensoit  qu'il  fussent  favorable  au  conte  en 
aucune  manière  ,  il  banisoit  de  Flandres  et  levoit  la  moitié 
de  leur  biens  et  laissoit  l'autre  moytié  de  leur  revenue 
pour  la  femme  et  enfans  ;  et  ceulx  qui  ensy  estoient  banis, 
se  tenoient  à  Saint-Omer  le  plus  ,  et  les  apelloit-on  en  la 
ville  les  avolés  ou  les  outre-avollés.  Et  briefment  à  parler, 
il  n'y  eult  oncques  en  Flandres,  ne  en  autre  pais  conte, 
duc ,  ne  prinche,  ne  autre  seigneur ,  qui  peuist  avoir 
ung  pais  mieulx,  ne  sy  à  sa  voUenté,  comme  cheluy 
Jacques  avoit  et  eut  longement.  Il  faisoit  lever  les  rentes 
et  les  tonlieux  ,  les  vinaiges  et  les  droitures  et  tout 
les  revenues  que  le  conte  devoit  avoir  et  qui  à  luy  apper- 
tenoient ,  quelque  part  que  che  fust  parmy  Flandres  ,  et 
toutes  les  malletotes,  Sy  en  despendoit  la  moitié  à  sa  vol- 
lenté,  et  l'autre  moitié  metoit  au  trésor;  et  quant  il  volloit 
dire  que  argent  luy  failoit ,  on  le  créoit  partout ,  car  on 
ne  osoit  dire  au  contraire.  Et  quant  il  en  volloit  emprun- 
ter à  aucuns  bourgois  sur  son  non  ,  il  n'estoit  nuls  qui 
l'osa  escondire,  et  tant  estoit  redoubtés  parmy  le  pais  de 
Flandres. 

Cheluy  Jaques  d'Artevelle  avoit  le  cuer  plus  englès  que 
françois  et  pressa  tant  la  querelle  du  roy  d'Engleterre  parmy 

Flandres  que  tout  le  païs  fut  englès.  Et  manda  et  escripsy 
au  roy  d'Engleterre ,  parmy  grans  consauls  et  traitiers 
qui  furent  entre  les  Flamens  et  les  Englès  ,  que  il  venist 
seurement  en  Flandres  ensy  que  il  luy  plaisoit.  Les  Fla- 
mens le  verroient  moult  vollentiers  et  moult  le  désiroient 
à  veoir.  Le  roy  d'Engleterre  [ossy]  moult  désiroit  par 
moien  de  aquerre  en  Flandres  ,  en  Haynau  et  en  Brabant, 
des  amis. 

Adont  fut  le  roy  d'Engleterre  moult  resjoïs  de  l'aliance 
que  il  avoit  en  Flandres  ,  et  tint  Jacques  de  Hartevelle  en 
grant  amour  ;  car  bien  savoit  que  c'estoit  par  le  dit  Harte- 
velle. Sy  fist  le  roy  d'Engleterre  rendre  à  Flamens  tout  les 
droitures  de  mer  et  laissa  courir  toute  marchandise  parmy 
leur  pays  et  remist  l'estaple  de  laines  à  Bruges,  qui  esloin- 
giet  leur  estoit ,  dont  les  Flamens  en  eurent  grant  joie. 


Assés  tos  après  le  dit  roy  d'Engleterre  s'avisa ,  parmy 
le  consail  et  enhort  qu'il  eut  de  messire  Robert  d'Artois , 
que  il  vendroit  prendre  port  en  Flandres  ou  en  Brabant, 
auquel  les  il  plaisoit  au  duc  de  Brabant ,  son  cousin  ,  au 
duc  de  Gheldres,  au  conte  de  Mons,  au  marquis  de  Julers, 
au  seigneur  de  Faulquemont  et  à  Jaques  de  Hartevelle 
et  à  ceulx  qui  dévoient  aydier  à  fayre  sa  guerre.  Sy  fist 
faire  ses  prouvëances  grandes  et  grosses  sur  mer,  et  se 
party  de  Londres  bien  acompaigniés  de  contes  et  de  barons 
et  de  chevaliers,  et  en  sa  compaignie  fu  madame  sa  femme, 
avecques  luy  messire  Robert  d'Artois  qui  s'apelloit  conte 
de  Richement.  Sy  esploitèrent  tant  que  il  arivèrent  au 
havre  d'Anvers  ,  où  il  furent  rechut  à  grant  joie  des  bour- 
gois  de  la  ville. 

Quant  le  duc  de  Brabant  sceut  la  venue  de  son  cousin 
le  roy  d'Engleterre,  sy  envoia  devers  luy  de  ses  chevaliers  à 

cause  de  le  bienvignier,  et  \y  joues  conte  de  Haynau ,  ses 
serouges,  le  vint  veoir.  Et  osy  fist  Jaques  de  Hartevelle, 
entre  lequel  et  le  roy  il  eult  grans  alianches  et  apro- 
chemens  d'amours.  Depuis  vinrent  ces  seigneurs  d'Ale- 
maignes  les  uns  après  les  autres,  qui  moult  le  désiroient 
à  veoir.  Sy  eult  là  grant  parlement  ensamble,  asquels  le 
jone  conte  de  Haynau  ne  voUoit  point  estre  ,  mais  disoit 
à  elle  commenchement  qu'il  demouroit  franchois  et  delés 
le  roy  son  oncle.  Le  roy  d'Engleterre  tiroit  à  guerroier 
le  royalme  de  France  et  calengier  son  droit ,  sycomme  il 
estoifc  informés,  et  là  gisoit  en  la  ville  d'Anvers  à  grant 
frait  et  y  fu  plus  d'un  an  ;  car  le  duc  de  Brabant  , 
son  cousin,  le  defFréoit  clie  qu'il  povoit,  et  nooit  entre 
deus  yawes,  car  il  luy  donnoità  entendre  bien  souvent  au 
roy  d'Engleterre  qu'il  luy  aideroit ,  et  au  roy  de  France 
que  jàne  seroit  fors  que  bon  Franchois.  Et  pour  luy  escu- 
ser  et  tenir  en  amour  le  roy  de  Franche  ,  il  euvoia  en 
Franche  un  sien  chevalier,  le  plus  secret  qu'il  euist ,  mes- 
sires  Loys  de  Cranehen,  et  l'ordonna  là  demeurer  et  estre 
tous  quoy  delés  le  roy  de  Franche  ,  lequel  chevalier  s'en 
aquita  léalment  ;  car,  quant  il  venoit  nouvelles  en  la  court, 
et  le  roy  Phelippes  estoit  enfourmés  que  ly  duc  de  Bra- 
bant ,  son  cousin  ,  estoit  à  tous  les  parlemens  du  roy  d'En- 
gleterre, et  qu'il  volloit  soustenir  la  querelle  du  roy  d'En- 
gleterre, ledit  chevallier  Loys  l'escusoit  et  alloit  au  devant 
et  disoit  :  «  Ha,  chier  sire  et  nobles  roy  ,  ne  créés  nulles 
«  parolles  ,  car  le  duc  de  Brabant  vous  est  léal  ;  car  jà 
«  ne  sera  englès,  quel  samblant  que  il  monstre  au  roy 
«  d'Engleterre,  et,  se  il  se  tient  delés  luy,  c'est  pour  bri- 
«  sier  son  opinion,  et  de  luy  est  sy  proçain  de  sanc  et  de 
«  linage  qu'il  convient  à  le  fois  que  il  luy  faiche  com- 
«  paignie.  » 

Ensy   se   passa  le   temps   moult    longement ,    tant   que 
madame  la  roy  ne   d'Engleterre  ajut  en  la  ville  d'Anvers 

d'un  bieau  fils  que  on  apella  Lion,  et  fu  depuis  duc  de 
Clarense,  sycomme  vous  orés  chy-avaut  en  ces  croniques. 
Entreuls  que  madame  la  royne  d'Engleterre  gisoit ,  s'en 
ala  le  roy  d'Engleterre  à  Gant,  et  fu  là  environ  quinze 
jours,  et  là  eult  ung  parlement.  Se  y  fu  le  duc  de  Brabant, 
le  conte  de  Haynau  ,  ses  oncles,  le  duc  de  Gueldres  ,  le 
marquis  de  Julers,  le  seigneur  de  Fauquemont  et  messire 
Wallerans  de  Ligny.  Là  ne  savoient  les  seigneurs  tant 
consillier,  ne  trouver  voie,  ne  manière,  comment  il  peuissent 
avoir  cause  de  guerrier  le  roy  de  France,  ne  aydier  le  roy 
d'Engleterre  ,  quant  un  clerc  du  duc  de  Brabant ,  qui 
s'apelloit  Jehan  de  le  May  ère  ,  y  trouva  voie  ,  et  fu 
ses  consail  creus  et  oïs  ;  car  il  dist  ensy  :  «  Messeigneurs, 
«  je  vous  voy  trestous  arester  et  abuser  sur  ung  estât  que 
«  je  vous  esclarchiray  vollentiers  ,  se  vous  voilés  ,  et  je 
«  vous  le  dèclareray.  Vechy  le  roy  d'Engleterre  ,  qui  chy 
«  est  en  vostre  présenche,  et  demande  avoir  le  confort  et 
«  ayde  de  vous,  et  vous  ne  lui  povés  bonnement  donner,  ne 
«  acorder  pour  guerrier  le  roy  de  Franche  ,  se  che  n'est 
«  par  un  point  que  je  vous  diray.  Il  s'en  voist  pardevers 
«  le  roy  d'Allemaigne  ,  lequel  est  empereur  de  Romme, 
«  et  faiche  tant  envers  luy  qu'il  le  establisse  es  parties  de- 
«  chà  vicaires,  ou  envoie  son  vicaire  par  deçà  et  devers 
«  vous  [réclamer]  ou  non  de  l'empereur  toute  obéissance,  et 
«  il  vous  menra  là  où  il  luy  plaira.  »  Les  seigneurs  regar- 
dèrent adont  l'un  l'autre,  et  puis  dirent  :  «  Il  dist  vérité.  » 
Ensy  fut  l'avis  et  consail  de  Jehan  le  Mayère. 

Alors  s'arestèrent  tous  ces  seigneurs  de  l'Empire  qui 
là  estoient,  et  ordonnèrent  que  le  roy  d'Engleterre  s'en 
yroit  devers  le  roy  d'Allemaigne  et  esploiteroit  tant  que  par 
dechà  le  Rin  seroit  vicaires  de  l'empereur. 

Sur  chel  estât  s'en  retourna  le  duc  de  Brabant ,  le  duc 
de  Gueldre  et  le  conte  de  Haynau  en  leur  païs,  entretamps 
que  le  roy  d'Engleterre  s'en  ala  devers  l'empereur,  et  pria 
son  serouge  le  marquis  de  Jullers  qu'il  volsist  aller  en  sa 
compaignie  ,  et  il  luy  acorda  vollentiers.  Sy  se  party  le 
roy  d'Engleterre  de  Gant  et  enraena  aucuns  barons 
d'Engleterre  avec  luy  et  messire  Robert  d'Artois  ,  et 
passa  tout  parmy  Brabant  et  Hazebain,  et  vint  à  Tret  et  à 
Jullers.  Là  trouva  le  marquis  qui  se  mist  en  sa  route , 
et  sy  esploitèrent  tant  par  leur  journées  que  il  vinrent 
à  Convalanche,  là  où  l'empereur  estoit ,  qui  le  rechut 
liement.  En  ce  temps  esploita  tant  le  roy  d'Engleterre 
pour  son  argent,  car  moult  cousta  son  fait  à  pourchacier, 
et  fist  tant  au  roy  d'AUemaigne,  que  il  luy  bailla  lettre  et 
ordonna  son  vicaire  le  roy  d'Engleterre  par  tout  son 
empire,  pour  semonre  tous  gens  de  fief  ,  barons  et  cheva- 
liers et  escuiers  ,  et  mener  là  où  il  luy  plairoit.  Et  en 
furent  ces  ordonnances  escriptes,  et  levées  lettres  et 
instrument  publicque  aprouvant  tous  ces  fais,  et  là  jurèrent 
pluiseurs  grans  seigneurs  de  l'Empire  à  estre  prest  pour 
servir  le  roy  d'Engleterre  osy  tos  que  il  les  semonroit. 
Adont  fu  fait  le  conte  de  Jullers  marquis  de  Jullers.;  et 
[le  marquis  de  Jullers  et]  le  duc  de  Gueldre  renouvelèrent 
pluiseurs  nouveltés  en  la  court  de  l'empereur  ou  non  du  roy 
d'Engleterre. 

Quant  tout  ces  choses  furent  faites  ,  et  du  consail  et 
consentement  de  l'empereur  ,  et  osy  des  aliés  qui  là 
estoient  présens  ,  et  que  tout  y  furent  appelles  ,  alors 
le  roy  d'Engleterre  prist  congiet  et  s'en  retourna  arière 
en  la  ville  d'Anvers  où  madame  sa  femme  estoit  encore. 
Et  là  eult  de  rechief  à  sa  revenue  ung  grant  parlement,  et 
nus  ne  s'y  oublia  de  y  venir.  Et  là  y  fu  Jaques  de  Hartevelle, 
qui  soustenoit  grandement  le  partie  du  roy  d'Engleterret, 
[et  ossy]  le  duc  de  Brabant,  le  conte  de  Haynau,   messire 

Jehan  de  Haynau  ,  le  duc  de  Gueldre  ,  le  conte  de  Jullers, 
le  sire  de  Fauquemont  et  tout  ly  alliés  ;  et  là  remonstra 
le  roy  d'Engleterre  ses  lettres  et  tout  che  que  il  avoit 
enpiétré  devers  l'empereur  et  requis  ,  et  ledit  roy  à  tous 
ses  seigneurs  que  il  le  volsissent  servir  ,  ensy  que  ses 
lettres  contenoient.  Là  n'en  y  eult  nul  qui  se  peuist  escuser, 
ne  volsist,  fors  le  duc  de  Brabant  ;  mais  encore  cancliela-il 
ung  petit  et  dist  :  «  Sire  ,  nous  serons  tous  aparlié  pour 
«  aller  là  où  il  vous  plaira  en  l'Empire,  au  commande- 
«  ment  de  l'empereur  ,  mais  non  mie  où  vous  voiles  aller.  » 
Et  dit  le  roy  d'Engleterre  :  «  Devant  la  cité  de  Cara- 
«  bray ,  car  elle  est  de  l'Empire  ,  dont  elle  deuist 
«  obéir  à  l'empereur  ,  et  elle  est  contraire  et  obéist  au 
«  roy  de  France,  et  là  vous  voel-jou  mener,  et  le  conquer- 
«  rons  ,  sy  plest  à  Dieu,  se  nous  poons.  »  Che  fu  bien 
l'acort  de  tous.  Lors  respondy  le  duc  de  Brabant  et  dist 
encores  que  envis  se  tournoit  englès  et  envis  le  laissoit , 
mais  il  avoit  là  parlet  et  agambé  sy  avant  que  il  ne 
povoit  reculler  ,  et  avoit  tant  recheu  d'or  et  d'argent  du 
roy  d'Engleterre  que  il  ne  s'en  povoit  escuser.  Lors  dist  : 
«  Chier  cousin  ,  puisque  ensy  est  que  là  vous  nous  voilés 
«  mener  ,  sy  deffyés  le  roy  de  France  bien  hastivement  , 
«  et  vous  traies  celle  part ,  et,  sy  trestost  que  je  saray 
«  que  vous  serés  devant  Cambray  ,  je  vous  y  venrai  servir 
«  à  douze  cens  lanches,  »  Le  roy  d'Engleterre ,  qui  veist 
vollentiers  que  ses  besoignes  fuissent  avanchies  ,  dist  : 
«  Je  le  feray  vollentiers.  »  Ensy  se  départy  le  parlement 
sur  cest  estât ,  et  s'en  vint  adont  ledit  roy  à  Brouselles 
avec  le  duc  ,  son  cousin  ,  où  il  fu  recheus  joieusement , 
et  s'acointa  sy  bien  des  Brusellois  et  des  chevaliers  et 
escuiers  de  Brabant,  que  tout  se  mirent  à  son  comman- 
dement ,  mais  que  leur  syre  le  volsist.  Quant  le  roy 
d'Engleterre   eult   là  esté   bien   ung  mois  ,  il  s'en  départy 

et  s'en  retourna  vers  Gant,  sur  cel  estât  que  pour  esmou- 
voir  ses  gens  et  pour  aller  avant  et  venir  devant  Cambray, 
ensy  que  l'ordonnanche  portoit.  Lui  venu  à  Gant ,  il  y 
trouva  la  royne  sa  femme  en  l'abéie  de  Saint-Pierre,  qui 
jà  y  estoit  venue  ,  et  là  tinrent  leur  ostel.  Sy  estoit 
souvent  vissités  de  Jaques  de  Hartevelle  et  des  bourgois 
de  Gant ,  et  madame  la  royne  ,  des  bourgoises. 


En  che  temps  envoia  deffyer  le  roy  d'Engleterre  le  roy 
de  France  par  levesque  de  LincoUe  qui  flst  bien  son 
messaige  en  la  ville  de  Paris  ,  et  lîst  [tant]  que  le  roy  de 
Franche  se  tint  bien  pour  déifiés,  et  retourna  arière  à 
Gant  vers  le  roy  son  seigneur  qui  le  vey  vollentiers  et  \y 
demanda  au  retour  quel  semblant  le  roy  Phelippe  avoit 
dit,  ne  fait  :  «  Certes  ,  dist  l'évesque,  il  n'en  fist  que  rire, 
«  et  dist  que  vous  aviés  songiet  que  cuidiës  estre  roy  de 
«  Franche.   » 

Or  avint  que  quant  le  roy  Phelippe  se  vit  defFyet  du 
roy  d'Engleterre  ,  il  n'en  flst  mie  grant  conte  ,  et  fist 
coppyer  tantost  les  lettres  de  defiîanche  et  les  envoya 
partout  [vers]  les  hauls  seigneurs  qu'il  pensoit  avoir  à  ayde  et 
confort ,  est-assavoir  devers  le  roy  de  Behaigne  ,  l'évesque 
de  Liège  ,  le  duc  de  Loraine  ,  le  conte  de  Bar  et  ensy 
devers  les  autres.  Adont  il  envoia  gens  d'armes  en  la  cité 
de  Cambray  et  avecques  eulx  messire  Gallois  de  le 
Baume  et  messire  Tibaut  de  Moreul  ,  le  sire  de  Neuf- 
chastel ,  le  sire  de  Roie  ,  le  sire  de  Coucy  ,  le  sire  de 
Raineval  et  bien  cinq  cens  lanches  de  bonnes  gens 
d'armes ,  car  bien  pensoit  que  il  seroient  assalis.  De 
chela  prouveirent  la  cité  et  de  toutes  autres  choses ,  et  osy 
prouveirent  tous  les  casteaux  d'environ. 

Or  reviens  au  roy  d'Engleterre  ,   qui  se  tenoit  en  la 

ville  de  Gant.  Osy  tost  que  il  eult  deifyet  le  roy  Phelippe 
et  que  le  roy  Phelippe  se  tint  pour  defFyet  et  qu'il  eult 
fait  saysir  le  conté  de  Poitou  par  son  connestable  et  le 
conté  de  Ghines ,  le  dit  roy  d'Engleterre  cuida  tantost 
partir  et  venir  devant  Cambray  ;  mais  il  n'eut  mie  ses 
gens  sy  tantost  prest  ,  espécialeraent  le  duc  de  Brabant , 
et  détrièrent  les  AUemens  à  venir  de  la  Saint-Jehan-Baptiste 
jusque»  en  my-aoust  et  plus  avant. 


En  che  détriement  fist  ung  grant  envaïsement  messire 
Gautier  de  Mauny  ,  car  il  se  party  de  Gant  du  roy 
d'Engleterre  atout  quarante  lanches  et  chevaucha  tant  jour 
et  nuit  qu'il  vint  à  Mortaigne-  sur-  l'Escaut ,  à  quatre 
lieues  de  Tournay  ,  et  droit  par  ung  ajournement  il  entra 
à  l'une  des  portes  en  ladite  ville  de  Mortaigne  et  le 
conquist,  et  fu  sire  de  la  ville  ,  excepté  du  castiel ,  et  fu 
de  ses  gens  toute  pillie  ,  et  croy  que  il  l'euist  bien  tenue  , 
se  il  volsist  ;  mais  il  sentoit  encores  le  roy  d'Engleterre 
trop  loings  et  cheux  de  Tournay  trop  près.  Sy  s'en  party  ; 
mais  ses  gens  boutèrent  le  feu  en  la  ville,  et  fu  ensy  que 
près  toute  arse.  Encore  de  celle  empointe  il  s'en  vint  en 
Cambrésy  à  Thun-l'Évesque  ,  qui  se  tenoit  françois  ,  et 
le  conquist  sur  ung  ajournement  vaillaument ,  et  prist 
dedens  le  castelain  et  tous  ceulx  qui  le  gardoient  ,  lequel 
pour  ces  deus  choses  en  le  tanips  de  adont  on  tint  de  moult 
hault  emprise  et  moult  grant  vaillance  ;  et  quant  messire 
Gautier  se  party  de  Thun-l'Évesque  ,  il  institua  messire 
Gilles  Grignart ,  son  frère  ,  à  garder  le  castel  de  Thun  , 
et  grant  foison  de  bons  compaignons  de  guerre  ,  lesquels 
firent  grant  escarmuches  et  envaïes  à  ceulx  de  Cambray 
et  ou  pays  de  Cambrésis.  Et  puis  s'en  retourna  ledit 
Gautier  ù  Gant  devers  le  roy,  son  seigneur  ,  qui  le  vey 

voUentiers  et  qui  jà  avoit  oit  parler  de  ses  adventures  , 
si  luy  en  savoit  bon  gré  et  le  tenoit  pour  ung  des  plus 
aventureus  de  son  ostel  et  vaillans. 


Le  roy  d'Engleterre  s'en  vint  tenir  à  Willevort  pour 
che  que  ses  gens  de  Engleterre  ,  qui  avoient  passet  la 
mer  ,  où  bien  estoient  deux  mille  hommes  d'armes  et 
quatre  mille  archiers,  qui  estoient  là  logiet  en  ches  bieaux 
prés  ou  environ  ,  et  là  furent  de  la  Madelaine  jusques 
après  le  Notre-Dame  en  septembre.  Adont  s'en  party  ;  car 
les  AUemans  commençoient  à  venir  vers  luy,  ensy  que 
mandé  les  avoit  et  semons  par  le  vertu  des  privilèges  de 
l'Empire  ,  et  s'escripsoit  et  appeloit  partout  avec  son  title 
vicaires  de  l'Empire,  et  esploita  tant  ledit  roy  d'Engleterre 
qu'il  vint  à  Mons  en  Haynau,  et  avec  luy  grant  foison  de 
ses  gens  ,  et  eut  au  départir  ung  parlement  à  Malignes  , 
et   convint    que   le  duc   de  Brabant   venist  devers    luy. 

En  la  ville  de  Mons  et  environ  se  logèrent  le  roy  de 
Engleterre  et  ses  gens  ,  et  là  estoit  le  jone  conte  de 
Haynau  qui  le  rechut  liement  et  l'onnoura  moult  et  fîst 
honnourer  par  ses  chevaliers  de  son  pays. 

Quant  le  roy  eult  séjourné  en  la  ville  de  Mons  deux 
jours  ,  il  s'en  party  et  ala  devers  Valenchiennes  et  entra 
en  la  ville  lui  quarantième  seullement,  et  toutes  ses  gens 
prirent  le  chemin  de  Haspre  et  se  logèrent  sur  la  rivière 
d'Escaillon. 

Le  roy  d'Engleterre  dessendy  en  la  Salle  à  Valenchienne. 
Le  conte  de  Haynau  et  messire  Jehan  de  Haynau  estoient 
avec  luy.  Ensy  que  ces  seigneurs  raontoient  les  degrés 
de  la  Salle  ,  il  s'arestèrent  tout  quoy  ,  car  l'évesque  de 
Lincolle  parla  et  dist  ensy  :  «  0  Guillames  d'Ausoire  , 
«  évesque  de  Cambray  ,  nous  vous  admonestons  de  par 

«  le  roy  d'Engleterre ,  lieutenant  et  vicaire  de  par 
«  monseigneur  Lois  de  Bavière ,  roy  d'Aleinaigne  et 
«  empereur  de  Rorame  ,  que  vous  ouvriés  les  portes  de  la 
«  chité  de  Cambray  et  receulliés  son  vicaire.  »  Là  ne  fu 
nuls  qui  respondesist  pour  le  dit  évesque.  Ensy  fu-il 
requis  et  amonesté  par  trois  fois  ,  et  après  le  dit  évesque 
adreça  sa  parolle  vers  monseigneur  le  conte  de  Haynau  et 
dist  :  «  Sire,  toutevoies  nous  vous  requérons  de  serviche 
«  en  venant,  saulf  vostre  despens,  devant  la  cité  de 
«  Cambray  ,  comme  hommes  de  l'empereur  ,  pour  aydier 
«  et  constraindre  le  dit  évesque  qui  est  en  désobéis- 
«  sanclie  et  tous  les  rebelles  d'icelluy  pays.  »  Le  conte 
respondy  et  dist  :  «  Evesques  ,  je  m'en  aquyterai 
«  vollentiers  ,  sy  avant  que  ije  en  suys  tenu.  »  Depuis 
ne  y  eult  rien  fait,  ne  parlet  ;  mais  montèrent  amont  en  la 
Salle  et  furent  là  en  grant  revel  ,  et  soupa  le  roy  che  soir 
en  la  Salle  du  conte  ,  et  y  j ut  cette  nuit,  et  l'endemaiii 
s'en  party  et  fu  aconvoyés  jusques  à  Haspre  où  ses  gens 
l'atendoient. 

Adont  prist  congiet  le  conte  de  Haynau  au  roy  et  de  son 
oncle ,  et  au  prendre  congiet  luy  dirent  que  il  fust  tout 
prest  dedens  trois  jours  et  venist  devers  luy  atout  cinq 
cens  lanches  ,  et  que  jà  estoient  fait  leur  mandement  de 
toute  pars. Le  roy  d'Engleterre  respondy  :  «  Dieu  en  ayde  !  « 
Sy  retournèrent  les  dessus  dit  seigneurs  à  Valenchiennes  , 
et  le  roy  d'Engleterre  et  toutes  ses  gens  s'en  allèrent 
mettre  le  siège  devant  la  cité  de  Cambray. 

Ne  demora  gaires  de  temps  après  que  le  conte  de  Haynau 
et  messire  Jehan  ,  son  oncle  ,  et  leurs  gens  s'en  vinrent 
devant  Cambray  et  prirent  plache  et  se  ordonnèrent  là  par 
manière  de  siège.  En  après  vint  le  duc  de  Gueldres  ,  le 
conte  de  Julers  ,  le  conte  de  Mons  ,  le  marquis  de  Misse 
et  le  sire  de  Fauquemont ,  messire  Ernoul  de  Bakehem,  le 

sire   du  Vort   et  tous   les  AUemans  de  dessus  le  Rin  ,  qui 
alyés  estoient  au  roy  d'Eugleterre  ,   et   passèrent  parmy 
Haynau  et  esploitèrent  tant  que  il  vinrent  devant  Cambray, 
et  encores  n'i  estoit  point  le  duc  de  Brabant,  de  quoy  tous 
les  autres  seigneurs  s'esmervilloient  pour  quoy  il  demouroit 
tant,  quant  il  avoit juret  et  convenanciet  par  sa  foy  que 
il  y  venroit  sy  tost  que  les  seigneurs  seroient  venus  devant 
Cambray.  Adont  renvoia  le  roy  d'Engleterre  devers  luy  et 
luy  mandant  que  il  tenist  che  qu'il'  avoit  promis  et  juré. 
Quant  le  duc  de  Brabant  vey  que  c'estoit  acertes  que  aller 
devant  Cambray  luy  convenoit,  ou  aultrement  il  seroit  trop 
reprochiés  de  son  honneur  ,  lors  list  son  mandement  que 
tous  chevaliers  et  escuiers  de  son  pays  venissent  à  Brou- 
selles  et  envoia  devant  son  compaigon  le  sire  de  Kuck  pour 
aviser  plache  devant  Cambray   là  où  le  duc  se  trairoit  et 
ossy  ses  gens.  En  après  vint  le  duc  de  Brabant  atout  douze 
cens  hommes  d'armes  ,  que  chevaliers  ,  que  escuiers  ,  et 
esploita  tant  que  il  vint  devant  Cambray  et  se  loga  avec. 
les  autres.  Osy  tost  que  il  fust  venus  ,  il  fu  requis  du  roy 
d'Engleterre  qu'il  volsist  deffier  le  roy  de  Franche  ,   ensy 
qu'il  apertenoit  et  que  en  convent  l' avoit.   Sy  le   fîst  et 
l'envoia  deffyer  à  Compiégne   là   où   il   se  tenoit.   Quant 
messire  Loys  de  Cranehen  ,  chevalier  dudit  duc  ,  entendy 
ces  nouvelles  ,  ils  qui  tondis  avoit  escuset  le  duc  de  Bra- 
bant ,  son  seigneur  ,   de  toute  souppechon   ,   alors   vint 
devers  le  roy  de  Franche  en  grant  air  de  cuer  ,  et  telle- 
ment se   courouça  que  il  s'en  couça  malades  ,  de  laquelle 
maladie  il  en  morut. 

Au  siège  qui  fu  devant  la  chité  de  Cambray  vinrent  plui- 
seurs  grans  seigneurs  d'AUemaigne  à  saudée  et  à  gaiges 
du  roi  d'Engleterre,  et  se  y  vint  bien  trente  mille  Flamens 
en  la  compaignie  de  Jaques  de  Hartevelle  pour  servir  le  roy 
d'Engleterre.  Et  fu  là  le  siège  ung moult  grans  temps,  dont 

il  y  eult  pluiseurs  assaulx  et  escarmuches,  mais  riens  ne 
conquirent ,  car  elle  estoit  forte  et  bien  frumée  ,  'et  sy 
estoit  adont  bien  gardée  et  defFendue  de  bonnes  gens 
d'armes  ,  que  le  roy  de  Franche  y  avoit  envoiet ,  et  ensy 
fut  tout  le  pays  d'environ  ars  et  gasté  et  pilliés  ;  et  Jehan 
de  Haynau  et  le  sire  de  Fauquemont  y  firent  pluiseurs 
assaulx  ,  mais  pau  y  gaignèrent ,  car  le  sire  de  Coucy 
avoit  là  mis  des  chevaliers  de  Vermandois  qui  vaillaument 
le  defFendirent ,  car  il  n'eurent  point  de  damaige.  Sy  fu  là 
le  siège  devant  Cambray  environ  cinq  sepraaines  ,  et  pres- 
que tous  les  jours  il  y  avoit  escarmuche  ou  assault ,  et  tra- 
villoient  les  Haynuiers  plus  cheux  de  Cambray  que  tous 
les  autres. 


Quant  le  roy  d'Engleterre  vey  que  là  il  séjournoit  à  grant 
despens  ,  et  que  riens  n'y  conquestoit ,  et  que  la  chité 
estoit  si  bien  prouveue  de  bonnes  gens  d'armes  que  jamais 
il  ne  l'aroit ,  si  eult  consail  que  il  s'en  partesist  et  mar- 
chast  plus  avant  en  Franche  ,  en  requérant  bataille  ,  se 
avoir  le  povoit,  à  son  adversaire  le  roy  Phelippe.  Sy  se 
deslogèrent  de  devant  Cambray ,  et  donna  à  Jaques  de 
Hartevelle  congiet  et  as  Flamens  de  retourner  en  Flandres, 
et  les  remerchia  grandement  de  che  que  s'estoient  travilliés 
de  là  venir  à  sa  prière.  Ensy  se  départirent  les  Flamens. 
Et  le  roy  d'Engleterre  et  tous  les  autres  prindrent  leur 
chemin  pour  venir  au  Mont-Saint-Martin  ;  car  on  leur 
disoit  que  le  roy  de  Franche  estoit  à  Péronne  en  Vermen- 
dois  et  avoit  là  grant  foison  de  gens  d'armes. 

Le  jone  conte  de  Haynau  dit  au  roy  d'Engleterre  que  sy 
avant  que  ly  Empire  se  porteroit,  il  yroit  ;  et  quant  il  deut 
entrer  en  Franche  ,  il  luy  dist  :  «  Sire  roy  d'Engleterre  et 
«  bieau  frères  ,  je  croy  que  je  me  suis  bien  acquîtes  devers 

«  VOUS  du  commandement  de  l'empereur.  Vechy  delà  ceste 
«  rivière  le  royalme  de  Franche  ,  et  le  roy  est  mes  oncles, 
«  et  est  à  neuf  lieues  près  de  chy  et  a  fait  son  mandement, 
«  et  m'a  jà  mandet  et  escript  que  je  luy  doy  serviche  et 
«  homage.  Se  l'yray  servir.  »  —  «  Bieau  frère,  respondy 
«  le  roy  d'Engleterre,  vostre  compaignie  me  plaisoit  gran- 
«  dément  ;  mais  je  ne  voel  pas  que  vous  vo  desloyautés 
«  pour  mon  serviche.  Adieu  vous  dy,  jusques  au  revoir.  » 
Ensy  se  départirent  ly  uns  de  l'autre  Le  conte  de  Haynau 
prist  congiet  et  prist  le  chemin  de  Péronne  en  Vermendois, 
et  le  roy  d'Engleterre  cheluy  du  Mont- Saint-Martin.  Et 
osy  tost  que  il  furent  passés  la  rivière  ,  ils  entrèrent  en 
Franche.  Le  dit  roy  fist  chevalier  Henry  de  Flandres  et  lui 
donna  en  Flandres  deux  cens  livres  de  rente  à  sa  nouvelle 
chevallerie. 

Le  roy  d'Engleterre  s'en  vint  logier  à  l'abéye  du  Mont- 
Saint-Martin  et  y  fu  quatre  jours  ;  et  entreulx  que  se 
tenoient  là  ,  ses  gens  couroient  tout  le  pais  environ  ,  et 
vinrent  jusques  à  Bapaumes  et  bien  près  de  Péronne  et 
jusques  à  Saint-Quentin.  Sy  ardirent  et  essillèrent  tout  le 
païs . 


Or  avint  que  en  che  séjour  raessire  Jehan  de  Haynau 
à  toute  sa  route  se  party  de  l'ost,  et  ossy  le  sires  de  Fauque- 
mont  ,  le  sire  de  Berghes  ,  le  sire  de  Cuck  ,  le  sire  de 
Baudesen  et  messires  Henry  de  Flandres  ,  et  estoient  bien 
cinq  cens  lanches.  Sy  chevauchèrent  tant  que  il  vinrent 
jusques  à  Honnencourt ,  une  ville  non  pas  trop  grant , 
mais  bien  frumée  ;  et  y  avoit  une  abéie  dont  le  abbé  en 
estoit  seigneur  ,  et  là  s'estoient  retrait  les  gens  du  plat  païs 
(eulx  et  leur  biens).  Adont  ches  chevaliers  et  leur  gens  , 
pour  aquerre  honneur  ,  sy  se  tirèrent  celle  part ,  et  là  eult 

grant  assault  et  dur  ,  et  vint  dams  abé  en  bon  aroy,  et  se 
tint  devant  la  porte  à  bailles  en  bon  convenant  et  fîst  la 
porte  de  la  ville  ouvrir  toute  ,  et  avoit  au  devant  fait  faire 
une  baille  de  gros  baus  au  travers  de  la  rue  devant  la  porte, 
syque  ces  seigneurs  qui  là  estoient,  s'arestoient  tout  devant 
ces  bailles  et  commenchèrent  assallir  de  grant  vollenté. 
Là  eult  fait  pluiseurs  assaus,  et  se  tenoit  messire  Henry  de 
Flandres  tout  devant ,  sa  lanche  en  sa  main,  et  lançoit 
entre  ces  bailles  et  assalloit  de  grant  vollenté  ;  et  là  estoit 
dams  abé  au  devant  de  la  baille  ,  qui  s'aventuroit  hardie- 
inent ,  car  il  estoit  grans  et  poissaus  et  hardis  assés  et  bien 
fourmes  de  tous  membres  ,  et  brisoit  à  le  fois  les  cops 
que  messire  Henry  jettoit. 

Or  avint  que,  en  lançant  et  en  escarraii chant,  chils  abbé 
apoingna  la  lanche  de  che  messire  Henry  et  le  tira  à  luy  si 
roit  que  il  tira  le  chevalier  jusques  à  baille  ,  et  l'euist  tiré 
dedens  ,  se  le  chevalier  n'eust  laissiet  aler  sa  lanche,  et 
demora  à  l'abé,  ou  autrement  il  euist  perdu  son  brach  : 
laquelle  chose  on  tint  à  grant  proesse  pour  l'abé  ,  car 
messire  Henry  en  fut  tout  honteux.  Sy  dura  cel  assault  toute 
jour  ajournée,  et  y  eult  mort  ung  chevalier  hollandois  qui 
estoit  desoubs  monseigneur  Jehan  de  Haynau,  qui  s'apel- 
loit  messire  Herman  Bisses  ,  et  blechiet  moult  d'autres. 
Quant  che  vint  au  soir  ,  les  dis  assallans  retournèrent  tout 
travilliet  sans  riens  faire  et  revinrent  à  leur  logis. 


l 


Encore  estoit  le  roy  d'Engleterre  au  Mont-Saint-Martiu. 
Sy  se  party  le  matin  ,  et  prirent  le  chemin  de  Tierrasse 
devers  Oregni  ;  car  il  avoit  entendu  que  le  roy  de  Franche 
estoit  à  Péronne  en  Vermendois  atout  grant  assamblée  de 
gens  d'armes  ,  et  disoit-on  qu'il  aprochoit  et  les  venroit 
combatre.    Pour  tant  se   volloient-ils   aviser   et   prendre 

pièche  de  terre,  Sy  chevauchèrent  tout  bellement  devers 
Fémy  et  devers  Farvacque  pour  venir  à  l'Esquelle  et  à 
Guise.  Sy  avint  que  la  route  du  seigneur  de  Fauquemont  et 
de  messire  Ernoul  de  Braquehen  et  de  monseigneur 
Henry  de  Flandres  s'en  vint  à  Oregni-Saint-Benoit ,  une 
bonne  ville,  et  avoit  adont  une  moult  belle  abéye  de  dames. 
Sy  fu  par  asault  la  ville  prise,  et  ochis  grant  foison  de  gens 
de  la  ville  ,  et  toute  la  ville  et  abëie  arse  ,  dont  che  fut 
grant  pité  ,  et  puis  passèrent  outre. 

Or  avint  que  l'évesque  de  Lincolle  et  messire  Renault 
de  Gobehem  et  messire  Gautier  de  Mauny  atout  cinq 
cens  lances  passèrent  outre  la  rivière  d'Oise,  et  entrèrent 
en  la  terre  du  seigneur  de  Couchy,  et  ardirent  tout  le  plat 
pais  environ  Saint-Quentin  et  chevauchèrent  jusques  bien 
près  de  Laon,  et  prirent  leur  tour  pour  venir  à  Cressy- 
sus-Selles,  et  ardirent  la  bonne  ville  de  Cressy,  où  bien 
avoit  trois  cens  hostels,  et  s'en  revinrent  à  Guise  ,  et  là 
trouvèrent-il  monseigneur  Jehan  de  Haynau  et  le  seigneur 
de  Fauquemont  atout  ses  gens,  et  alors  se  combatoient 
à  aulcuns  Franchois  qui  gardoient  le  pont  et  la  rivière  de 
par  monseigneur  Charles  de  Blois  à  qui  la  ville  estoit , 
siques,  quant  les  Englès  vinrent  de  l'autre  costé,  les  Fran- 
çois se  retrairent  ou  castel  ;  et  passèrent  adont  l'évesque 
de  Lincolle  et  leur  route  au  pont.  Sy  fut  la  ville  de  Guise 
toute  arse,  et  ly  mollin  abatu,  ne  oncques  n'en  fu  riens  dé- 
porté, quoyque  la  contesse  de  Blois  leur  priast,  et  estoit 
la  contesse  ou  castel,  qui  seur  estoit  à  messire  Jehan  de 
Haynau  qui  là  estoit  présent  et  qui  en  pria  assés.  Depuis 
vinrent  devers  le  roy  d'Engleterre  qui  estoit  logiés  à  Far- 
vacques. 

Che  propre  jour  vint  le  roy  de  Franche  à  Saint-Quentin 
atout  sy  grant  foison  de  gens  d'armes  que  c  estoit  grant 
mervelles  à  recorder  ,  et  ne  peurent  tout  logier  en  la  ville, 

mais  il  se  logèrent  ens  es  villaiges  d'environ,  et  poursiévoit 
le  dit  roy  les  Englès  caudement,  car  il  les  voUoit  combatre. 

Tant  esploita  le  roy  d'Engleterre  et  tout  son  ost ,  où 
bien  avoit  quarante  mille  hommes  ,  et  s'en  vint  à  la  Cap- 
pelle  en  Terrache,  et  ardirent  ses  gens  toute  la  ville  du 
Louvion,  qui  estoit  au  conte  de  Blois,  et  ossy  ardirent  la 
ville  de  la  Cappelle,  et  puis  s'en  vinrent  à  le  Flamengherie. 

Entre  le  Flamengherie  et  Bueronfosse  s'en  vint  logier 
le  roy  d'Engleterre,  et  dist  que  il  n'yroit  plus  avant ,  sy 
aroit  veu  ses  ennemis  et  combatu  le  roy  de  Franche  et  sa 
puissance  qui  le  siévoient  moult  efforchiement.  Et  s'en 
vint  che  soir  logier  le  roy  de  France  entre  la  Cappelle 
en  Terrasse  et  Bueronfosse.  Sy  se  reposèrent  celle  nuit 
les  deus  ost  qui  estoient  à  mains  de  deus  lieuvves  près 
l'un  de  l'autre   et  firent  grant   gait  de   chascune  partie. 

Quant  che  vint  au  matin  ,  le  sire  de  Faigneulles  et  le 
sire  de  Thupegny,  qui  estoient  de  la  route  du  jone  conte 
de  Haynau,  qui  estoit  delés  son  oncle  le  roy  de  Franche  , 
montèrent  sur  deus  coursiers  moult  vistes  et  moult  appers,  et 
dirent  entr'euls  :  «  Alons  veoir  l'ost  du  roy  d'Engleterre,  » 
Sy  y  allèrent  tout  d'un  acort  sur  les  camps  ,  et  avint 
que  le  sire  de  Faigneulles  avoit  un  jone  coursier  dure- 
ment rades  et  mal  enbridés  ,  que  le  conte  de  Haynau  luy 
avoit  donné ,  sique  à  sallir  ung  fosset  il  s'esfréa  et 
emporta  ledit  seigneur  de  Faigneulles  ,  vaulsist  ou  non , 
parmy  les  camps  ens  ou  logis  du  roy  d'Engleterre.  Le  sire 
de  Thupigny  ,  qui  vey  l'aventure  et  qui  nuls  tallent  n'avoit 
de  faire  che  voiage  ,  retourna  ,  et  son  compaigon  s'embati 
maugré  luy  entre  les  AUemans.  Sy  fu  pris  et  amenés 
au  logis  de  messire  Jehan  de  Haynau  ,  de  quy  il  se 
renouma,  et  ledit  messire  Jehan  le  raplega  de  sa  rainchon. 
Sy  se  retourna  arière  le  sire  de  Faigneulles  en  l'ost  du 
conte  de  Haynau  et  recorda  son  aventure.  Sy  en  eulrent 
les  seigneurs  bon  ris. 

Entre  les  Franchois  et  les  Englès  n'avoit  que  une 
seulle  lieue  de  pays  pour  chevauchier  de  l'un  à  l'autre. 
Sy  regardèrent  adont  les  seigneurs  de  l'un  host  à  l'autre  , 
pour  savoir  où  on  se  combateroit ,  et  furent  ung  venredy 
tout  rengiet  et  ordonnet  ly  uns  devant  l'autre  et  mis  en 
ordenanche  de  bataille.  Et  là  fu  fait  chevalier  de  la 
main  du  roy  d'Engleterre  messire  Jehan  Candos ,  qui 
depuis  fu  sy  bon  et  sy  vaillant  chevalier  en  toutes 
plaches.  Le  roy  de  Franche  ,  à  che  que  on  disoit ,  avoit 
bien  deux  cens  mille  hommes  ,  que  à  pied,  que  à  cheval, 
et  furent  conté  par  nombre  tous  les  barons  qui  estoient 
en  sa  compaignie.  Se  y  eult  XI"  et  XV  bannières 
et  dix- sept  cens  chevaliers.  Et  là  fut  le  roy  de  Behaigne  , 
le  roi  de  Navare  ,  le  roy  d'Escoche  ,  le  duc  de  Normendie, 
le  duc  de  Bourgongne  ,  le  duc  de  Bourbon  ,  le  conte 
d'Allenchon  ,  le  conte  de  Haynau  ,  le  conte  de  Flandres  , 
le  conte  de  Blois  ,  le  conte  de  Bar  et  tant  de  grans 
seigneurs  que  à  mervelles  seroit  à  recorder.  Et  avint  que 
entre  les  batailles  ung  lieuvre  sally  hors  d'un  buisson.  Sy 
fu  escryet  au  haro  après  luy,  et  cuidèrent  adont  pluiseurs 
gens ,  qui  derière  estoient ,  que  ceulx  de  devant  se 
combatissent.  Si  eult  fait  à  che  jour  pluiseurs  chevaliers 
que  depuis  on  apelloit  les  chevaliers  du  Lieuvre.  Ensy 
furent  ches  seigneurs ,  tant  englès  comme  franchois  , 
et  aloient  l'un  devant  l'autre  par  ung  venredy  ,  et  point 
ne  se  combatirent ,  dont  on  s'en  peult  moult  esmervillier 
pour  quoy  il  le  laissèrent  ;  car  il  y  avoit  de  toutes 
parties  grans  foisons  de  gens  d'armes,  et,  à  che  que  j'ay 
depuis  owit  recorder,  il  tint  plus  en  la  partie  du  roy  de 
Franche  que  en  cheluy  du  roy  d'Engleterre  ,  car  il  y 
avoit  tant  de  fouré  chapprons  qui  estoient  du  consail  du 
roy  de  Franche  ,  lesquels  brissèrent  la  journée  ;  car  qui 
euist  crut   le   roy   Phelippe  ,    on  se   fust  combatus   sans 


74  RETRAITE   DES   ANGLAIS. 

faulte  ,  et  ne  désiroit  aultre  chose.  Sy  se  départy  ensy 
celle  journée  sans  riens  faire  ,  qui  fu  à  Buironfosse  l'an 
rail  IIPXXXIX  le  XXV^  jour  du  mois  d'octobre. 

Quant  ce  vint  au  soir  ,  chacun  se  retraita  son  logis. 
Sy  eurent  pluiseurs  consauls  et  grans  amirations  pour 
quoy  on  n'estoit  combatu. 


A  minuit  le  roy  d'Engleterre  mist  tout  son  consail 
ensamble  pour  savoir  quel  chose  il  feroit  et  comment 
il  se  maintenroit.  Le  duc  de  Brabant ,  qui  estoit  ses 
cousins  germains  et  qui  estoit  là  le  plus  grant  de  tout 
son  consail  ,  dist  et  conseilla  que  on  se  retrairoit  et 
que  pour  celle  saison  on  avoit  assés  ghuerryet ,  car 
l'yvier  aprochoit ,  et  que  le  roy  d'Engleterre  avoit  fait 
bien  son  devoir  et  allé  et  chevauchiet  ou  royalme  de 
Franche  et  ars  et  moult  gasté  le  pais  ,  et  atendu  ses 
ennemis  ,  et  puis  avoit  esté  tous  rengiés  et  ordonnés  et 
mis  en  bataille  ,  l'un  devant  l'autre  ,  et  point  ne  furent  ses 
ennemis  si  hardis  de  les  venir  combatre  ,  pour  laquelle 
cose  on  doit  tenir  à  grant  honneur  l'emprise  du  roy 
d'Engleterre.  Adont  fut  creut  le  consail  du  duc  de 
Brabant ,  et  se  partirent  le  semmedy  au  matin.  Le  roy 
d'Engleterre  et  toute  sa  compaignie  passèrent  devers 
Avesnes  et  tout  à  travers  le  pays  de  Haynau  et  desoubs 
Bieaumont  et  le  Sambre  et  au  pont  à  Avesne.  Et  s'en 
retourna  chascun  à  son  ostel  ;  mais  le  roy  d'Engleterre 
s'en  vint  à  Brouselles  denprès  son  cousin  le  duc  de 
Brabant ,  et  là  séjourna  quinze  jours  ,  et  les  AUemans 
retournèrent  en  leur  pays,  et  eurent  chascun  en  conyent 
par  leur  foy  que  à  l'esté  il  retourneroient  tout  à  le  semonse 
et  mandement  du  roy  d'Engleterre  de  aler  quel  part  que  il 
luy  plairoit. 

Or  vous  parlerons  ung  petit  de  Testât  du  roy  de   France 
et  comment  il  se  partirent  de  Buironfosse. 


Che  venredy  au  soir  retourna  le  roy  Phelippe  à  son 
logis  ,  tout  courouchiës  ,  et  dist ,  sycomrae  je  oy  compter 
depuis  ,  que  il  salleroit  tous  ses  amis  pour  ung  denier 
de  pain  ,  et  estoit  en  sy  grant  mautalent  de  che  que  on 
n'estoit  combatu  ,  que  appaines  l'en  povoit-on  rapuisier. 
Finablement  quant  il  eult  assés  fronchiet ,  on  le  rapaisa  , 
et  ly  dirent  ceiilx  qui  plus  privés  et  amis  estoient  de 
luy  ,  que  il  avoit  fait  très-vaillaument ,  car  il  avoit  ses 
ennemis  chaciet  et  bouté  hors  du  royalme  ,  et,  à  tout 
considérer  ,  le  roy  d'Engleterre  n'avoit  riens  fait  fors  que 
perdre  son  temps  et  aluet  son  argent ,  et  qu'il  lui  conven- 
roit  faire  beaucop  de  telles  armées  ,  anchois  que  il  euist 
conquist  le  royalme  de  Franche,  et  que  par  feu  et  fumières 
jamais  ne  le  conquerroit.  Sy  donna  ledit  roy  au  matin  le 
semmedy  congiet  à  toutes  ses  gens,  et  s'en  vint  le  dit  roy 
à  Saint-Quentin  et  là  se  tint  plus  de  quinze  jours.  Sy 
envoia  messire  Godemar  du  Fay,  ung  moult  saige  cheva- 
lier ,  devers  la  cité  de  Tournay  pour  garder  le  pais  ,  car 
très  adont  se  doubtoit-iî  des  Flamens  ,  et  avec  luy  grant 
foison  de  gens  d'armes,  et  envoia  encores  dedens  le  castel 
et  ville  de  Mortaigne-sur-l'Escault  monseigneur  Édouart  de 
Bcaugeu  et  ensy  par  toutes  les  villes  et  fortrèches 
marchisans  à  l'Empire.  Et  quant  il  eult  tout  fait  et 
ordonnet  ,  il  se  tira  envers  Paris. 

Depuis  ordonna  le  roy  Phelippe  gens  d'armes  sur  les 
frontières  d'Engleterre  et  sur  la  mer  ,  et  ou  païs  de 
Normendie  grant  navire  où  il  avoit  grant  foison  de 
Genevois  et  de  Normans  ,  desquels  Barbevaire  et  messire 
Hues  Kiérès  et  Bahucès  estoient  patrons  et  gouverneur. 

Sy  estoient  bien  ces  escumeurs  de  mer  soixante  mille 
hommes,  et  firent  moult  de  destourbiers  à  marchans  allans 
et  venant  en  Flandres.  Et  alèrent  ung  jour  courir  en 
Engleterre  et  prirent  terre  ou  havre  de  Hantone,  et  furent 
seigneur  de  la  ville  ung  jour  et  le  coururent  toute  et 
ardirent,  et  ochirent  grant  foison  d'hommes  et  de  femmes 
et  d'enfans,  et  puis  se  retrairent  en  la  mer  ;  et  de  le 
destruction  de  Hantone  fut  le  roy  d' Engleterre  moult 
courouchiés  quant  il  seult  les  nouvelles,  et  dist  que  cel 
outraige  il  leur  seroit  encore  chièrement  rendut  , 
ensy  qu'il  fist ,  sycomme  vous  orés  recorder  tempre- 
ment. 

Or   parlerons  du   roy    d'Engleterre  ,   qui   estoit  en    la 
ville  de  Gaud. 


Après  ce  que  le  roy  d'Engleterre  eult  fait  celle  armée 
en  France  ,  sycomme  chy-dessus  est  dit ,  et  que  toute 
ses  gens  se  furent  départy  et  chascun  râlé  à  son  lieu  , 
il  s'en  vint  en  la  ville  de  Gant  oii  madame  sa  femme 
se  tenoit ,  et  là  eult  pluiseurs  consaulx  et  parlemens 
as  Flamens  ,  et  toudis  contoit  ses  affaires  à  Jaques  de 
Hartevelle  ,  qui  estoit  son  compère  et  grans  amis  ,  et 
qui  avoit  en  la  main  tous  les  Flamens  pour  faire  sa 
voUenté.  Le  roy  d'Engleterre  avoit  intention  de  retourner 
chel  yvièr  en  son  païs  et  sur  l'esté  retourner  atout 
grant  foison  de  gens  d'armes  et  d'archiers  et  de  venir 
aségier  la  cité  de  Tournay  ,  et  tout  che  dist-il  à  Jaques 
d'Artevelle  ,  qui  bien  estoit  de  son  acort. 

Les  Flamens  ,  qui  par  samblant  aimoient  moult  le 
roy  d'Engleterre  ,  luy  dirent  ung  jour  :  «  Sire  roys  ,  se 
«  vous  voilés  parfaitement  avoir  l'amour  de  nous  et  le 
«  serviche   sur   le  royalme  de  Franche  ,    sy    enchergiés 

«  les  armes  de  Franche  ;  car  autrement  nous  ne  vous 
«  povons  bonnement  servir  contre  le  dit  royalme  ,  se 
«  nous  ne  voilons  estre  escumeniés.  A  che  sommes- 
ci  nous  obligiet  de  pièça.  Et  quant  vous  ares  che  encher- 
«  giet ,  comme  roy  de  Franche  ,  vous  nous  requerés  de 
«  serviche  pour  vostre  droit  hiretaige  aidier  à  recon- 
«  quérir  que  à  tort  on  vous  oste ,  et  ensy  vous  nous 
«  ares  tout  aparliés.  » 

Quant  le  roy  d'Engleterre  entendy  che  ,  sy  fut  dure- 
ment pensis  et  ne  respondy  mie  sy  trestost ,  fors  tant 
qu'il  en  seroit  consillié.  Sy  se  départyrent  adont  sus  cel 
estât  les  Flamens  ,  et  dit  que  dedens  trois  jours  il  en 
responderoit  ;  car  dur  estoit  au  roy  d'Engleterre,  sicomme 
il  disoit ,  d'enchergier  les  armes  et  le  non  de  che  dont  il 
ne  savoit  se  jamais  il  y  aroit  riens  ,  et  que  à  trop  grant 
blâme  luy  pouroit  retourner.  D'autre  part ,  il  considéroit 
la  bonne  vollenté  et  le  grant  affection  des  Flamens  qui 
de  che  le  requéroient  et  qui  en  son  conquest  trop  aydier 
et  valloir  luy  pouroient ,  et  que  sans  che  ,  puisque  en  teste 
l'avoient ,  jamais  il  n'en  auroit  l'aide  ,  ne  le  confort ,  sy- 
que  ,  tout  considéré  et  pensé  le  bien  contre  le  mal ,  il  fu 
sy  consilliet  qu'il  encherga  les  fleurs  de  lis  de  France. 
Adont  furent  les  Flamens  tous  resjoïs  ,  et  dirent  que  il 
yroient  partout  avec  luy  là  où  il  volroit. 


Quant  le  roy  d'Engleterre  eult  tous  ses  besoignes 
ordonnées  ,  il  se  party  de  Gand  et  vint  à  l'Escluse,  et  là 
trouva-il  ses  vaissiauls  tout  apparilliés  qui  l'atendoient. 
Sy  monta  et  tout  sa  route  en  mer  et  singla  tant  qu'il' 
ariva  à  Londres  au  quay  sur  le  Tamise  ,  et  laissa  madame 
sa  femme  en  la  ville  de  Gant  delés  les  Flamens  et  Jaques 
de  Hartevelle  qui   souvent  la  visetoit.   Aussy  faisoit  le 

conte  de  Haynau  son  frère  et  madame  la  contesse  sa 
femme  ,  fille  au  duc  de  Brabant ,  et  madame  de  Vallois 
sa  mère ,  qui  se  tenoit  en  l'abéie  de  Fontenelles  delés 
Valeuchiennes  ,  et  ossy  faisoient  les  dames  et  demoyselles 
et  bourgoises  de  Gand.  Sy  advint  que  la  dite  royne 
d'Engleterre  en  celle  saison  s'ajut  d'un  bieau  fil  en 
l'abbéye  de  Saint-Pierre  de  Gant,  qui  ot  à  non  Jehan  contre 
le  duc  de  Brabant  qui  le  leva ,  et  fut  depuis  duc  de 
Lenclastre  ,  pour  che  qu'il  eut  à  mariage  la  fille  au  bon 
duc  Henry  de  Lenclastre  et  de  madame  Blanche. 


Nous  retournerons  à  aucunes  besoignes  et  incidenses  qui 
advinrent  en  Haynau  cel  ivier  et  l'estet  ensiévant,  entreus 
que  le  roy  d'Engleterre  estoit  en  son  pays.  Vous 
savés  comment  messire  Gautier  de  Mauny  prist  par 
proesse  le  fort  chastel  de  Thun-l'Évesque  sur  la  rivière  de 
l'Escaut.  Sy  estoit  dedens  messire  Gregnars  de  Mauny  , 
ses  frères  ,  qui  travilloit  durement  ceulx  de  Cambray  ;  car 
près  tous  les  jours  couroit-il  jusques  à  portes.  Tant  alla 
et  vint  qu'il  l'en  mesquéy  ;  car  ung  jour  il  y  fist  son 
emprise  ensy  que  d'usaige  avoit  fait.  A  che  jour  y  estoit 
venus  nouvellement  ung  canonne  ,  neveu  de  l'évesque  ,  qui 
s'apelloit  Guillame  Rollans  ,  appert  homme  d'armes.  Che- 
liiy  s'arma  et  monta  à  cheval,  et  issy  hors  de  Cambray  atout 
pluiseurs  campaignons  de  guerre  ,  et  s'en  vint  de  cop  de 
lanche  jouster  audit  messire  Gregnart  de  Mauny  ,  qui  pau 
le  prisa.  Ly  aventure  vint  ensy  que  ly  Franchois,  qui  Gas- 
cons estoit ,  consiéwit  le  chevalier  tellement  que  il  lui 
perça  le  cors,  et  le  chevalier  quéy  mort,  et  il  n'y  eult  plus 
riens  fait.  Ses  gens  l'enportèrent  tout  raort^au  chastel  de 
Thun.  Là  estoient  les  deus  frères  ,  Jehan  et  Thierry  ,  qui 
durement  en  furent  courchiés  ;  mais  amender  ne  le  povoient, 
tant  que  à  ceste  fois. 

Assés  tost  après  avint  que  cheux  de  Carabray  issirent 
hors  et  vinrent  à  ung  petit  chastelet  qui  estoit  là  près,  qui 
s'apelloit  Relenges ,  del  hirtaige  monseigneur  Jehan  de 
Haynau  ,  et  le  gardoit  ung  sien  fils  bastart ,  jone  escuier, 
qui  s'apelloit  Jehan.  Cheulx  de  Cambray  espièrent  qu'il 
estoit  sy  fort  gellet  que  on  povoit  bien  aller  sur  le  glache. 
Sy  vinrent  à  che  dit  fort  et  l'assallirent.  Sy  n'y  firent 
riens.  Lors  retournèrent  à  Cambray  ;  mais  au  partir  il 
raanechèrent  moult  ceulx  du  castiel,  et  dirent  que  l'endemain 
il  y  retourneroient  plus  fort  la  moitié  ,  et  feroient  tant  que 
il  l'aroient,  et  metroient  tout  à  l'espëe.  Quant  che  vint  à 
minuit,  cheulx  qui  dedens  estoient,  se  conseillèrent  l'un  à 
l'autre  ,  et  virent  bien  que  longement  tenir  ne  se  povoient  ; 
car  on  les  aprochoit  de  trop  près.  Sy  eulrent  consail  de 
widier  ,  ensy  qu'il  firent ,  et  s'en  vinrent  à  Valenchiennes 
et  à  l'endemain  cheulx  de  Cambray  yssirent  esforchiement 
hors  et  vinrent  à  Relenges  et  trouvèrent  que  les  com- 
paignons  s'en  estoient  party  et  avoient  bouté  le  feu  dedens. 
Sy  le  prirent  et  l'abatirent  moult  villainement. 


Vous  devés  savoir  que  en  ce  temps  ,  de  par  le  roy  de 
Franche  ,  estoit  messire  Godemars  duFay  tout  gouverneur 
et  capitaine  de  la  chité  de  Tournay  et  de  Tournésis  et  des 
fortresses  environ  ;  et  ossy  le  sire  de  Beaugeu  ,  de  la  ville 
et  du  castel  de  Mortaigne  ,  et  de  Saint- Amant ,  le  sénescal 
de  Carcassone  ,  et  de  Douay  messire  Émars  de  Poitiers,  et 
de  la  cité  de  Cambray  messire  Mille  de  Mirepois  ,  le 
Gallois  de  le  Baume  ,  savoyens  ,  et  le  sire  de  Villers 
et  de  Rousillon  ,  et  ossy  messire  Tibaud  Moruel.  Ches 
sauldoyers  de  Cambray  et  du  Castel-en-Cambrésis  dësi- 
roient  moult  que  il  peuyssent  avoir  congiet  de  courir  en 
Haynau  ,  qui  leur  estoit  voisine  ,   pour  contrevengier  les 

despis   que   les   Haynuiers ,    sycomme   il   disoient ,    leur 
avoient  fait  au  siège  de  Cambray. 

En  che  tamps  estoit  le  conte  de  Haynau  tous  cois  à  Paris 
delés  le  roy  de  Franche.  Li  évesque  de  Cambray  ,  qui  ren- 
doit  grant  paine  au  consail  du  roy  que  on  peuist  de  Cam- 
brèsis  courir  en  Haynau  ,  se  complendoit  trop  amère- 
ment du  conte  de  Haynau ,  et  disoit  que  c'estoit  chelui  ou 
siège  estant  devant  Cambray  qui  plus  leuravoit  fait  et  porté 
de  damaiges.  Encore  plus  avant  il  disoit  que  tout  couverte- 
ment  le  conte  de  Haynau  estoit  bons  Englès  ;  car  il  avoit 
esté  au  parlement  du  roy  d'Engleterre  en  Brabant  et 
Flandres  et  savoit  tout  leur  secret  et  avoit  encores 
grant  alianches  as  Englès.  Tant  dist  et  tant  procura  et 
tant  esploita  che  dit  évesque  que  le  consail  du  roy  se  con- 
tourna à  che  que  on  fesist  aucuns  despits  au  conte  de 
Haynau  ,  non  mie  au  nom  du  roy  de  Franche  ,  mais  soubs 
ombre  du  duc  de  Normendie  qui  estoit  bauls  de  Cambrésis. 
Sy  trestost  que  ceste  cose  fut  acordée  ,  les  saudoyers  de 
Cambray  le  seurent.  Sy  se  partirent  ung  soir  ,  samedi  des 
Brandons  ,  et  vinrent  courir  jusques  à  Haspre.  Sy  cou- 
rurent toute  la  ville  et  le  pillèrent  et  puis  l'ardirent ,  et. 
quant  il  eulrent  che  fait ,  il  s'en  retournèrent  à  sauveté  en 
la  chité  de  Cambray. 

Nouvelles  vinrent  à  Valenchiennes  et  jusques  au  jone 
conte  de  Haynau  qui  celle  nuit  y  dormoit.  Alors  se  leva,  et 
fist  armer  et  monter  à  cheval  toute  manière  de  gens  ,  et 
monta  à  cheval  tout  prumier  et  se  mist  as  champs  ,  et 
tant  esploita  qu'il  vint  à  Haspre  ;  mais  les  François  estoieut 
jà  retraits.  Sy  retourna  le  dit  conte  vers  Vallenchiennes,  et 
ala  vers  l'abéie  de  Fontenelles  où  madame  sa  mère  estoit, 
à  laquelle  il  dist  et  se  complaindy  grandement  des  saul- 
doyers  de  Cambray  ,  qui  che  despit  luy  avoient  fait.  La 
bonne  dame  apaisa  son  fils  de  tout  che  qu'elle  peult ,  mais 

riens  n'y  vally  ;  car  le  conte  dist  et  jura  que  il  seroit  tem- 
prement  chier  vendu  sur  le  royalme  de  Franche. 

Depuis  ceste  avenue  ne  demora  gaires  de  tamps  que  le 
sire  de  Vrevius  et  le  vidamme  de  Chalons  et  leur  gens 
alèrent  deviers  Aubenton  par  le  Térasse  et  entrèrent  en  la 
terre  monseigneur  Jehan  de  Haynau  et  coururent  de  chy  à 
Chimay  ,  et  ardirent  tous  les  fourbours  de  Chymay  ,  dont 
messire  Jehan  de  Haynau  fu  durement  courouchiés  et 
s'en  plaindy  à  son  neveu  le  conte  ,  lequel  l'en  apaisa  che 
qu'il  peult ,  et  dist  que  teraprement  il  seroit  chier 
comparé. 


Adont  se  party  le  conte  de  son  païs  et  s'en  ala  en  Bra- 
bant  et  conta  au  duc  sen  grant  sire  les  despis  que  les 
Franchois  luy  avoient  fait.  Le  duc  luy  dist  :  «  Bieau  fils, 
«  quant  vous  volrés  ,  je  vous  presteray  gens  assés  pour 
«  vous  aydier  à  contrevengier.  «  Le  conte  dist  :  «  Grant 
«  merchy.  »  Et  tout  ensy  luy  dist  Jaques  de  Hartevelle  que 
le  duc  de  Brabant  avoit  fait.  Sy  retourna  ledit  conte  en  son 
pais,  etfist  ung  parlement  en  la  ville  de  Mons  en  Haynau  que 
tous  les  fiévés  ,  prélas  et  autres  ,  de  la  conté  venissent 
à  che  parlement.  Adont  furent  d'un  acort  que  le  conte 
envoiast  deffier  le  roy  de  Franche  et  séellassent  avecques 
luy  tous  cheulx  qui  deflfier  le  volloient,  et  là  furent  escriptes 
et  sellées  lettres  de  deffianches,  et  sellèrent  tous  les  barons 
de  la  conté  de  Haynau  et  tous  cheulx  qui  riens  ne  tenoient 
du  roy  de  Franche,  et  renvoièrent  leur  hommaiges,  excepté 
le  sire  de  Naste.  Cheluy  se  party  de  eulx  et  ne  veult  oncques 
deffier  le  roy  de  Franche  :  de  quoy  le  conte  saisy  toutes  ses 
terres  de  Haynau,  ne  oncques  depuis  ne  luy  volt  rendre. 

On  porta  les  deffianches  du  conte  de  Haynau  à  Paris , 
et  les  porta  l'abbé  de  Crespin  ,   qui  s'apelloit   Thibau  ,  et 

XVII.  —  FROISSART.  6 


82  SAC 

les  bailla  au  roy  de  Franche  ,  qui  n'en  fist  que  rire  ,  et 
dist ,  quant  il  les  vey  ,  que  ses  neveu  estoit  ung  fols.  Le 
conte  de  Blois  ,  qui  estoit  là  présent  et  qui  tenoit  grant 
hiretaige  en  Haynau  (la  terre  d'Avesne  et  de  Landrechie), 
et  qui  cousins  germains  estoit  au  conte  de  Haynau  ,  deus 
fois  de  père  et  de  mère  ,  renvoya  ses  hommaiges  audit 
conte  et  demoura  franchois  et  delés  le  roy  Phelippes  son 
oncle  :  che  fu  rayson  ,  car  il  estoit  ung  des  pers  de 
France. 


Osy  tost  que  l'abbé  de  Crespin  fu  retournés  en  Haynau 
et  il  eut  dit  et  compté  au  conte  de  Haynau  comment  il 
avoit  esploitiet,  le  conte  fut  tous  prouveus  de  faire  son 
emprise ,  et  fist  ung  grant  mandement  de  gentils 
hommes  et  chevaliers,  et  s'asamblèrent  tous  en  la  ville 
de  Mons ,  et  puis  s'en  partirent,  et  chevauchèrent  fort 
devers  Chiraay  et  firent  tant  que  il  vinrent  devant  Au- 
benton.  En  la  ville  d'Aubeuton  en  Terrasse  estoient  en 
garnison  le  vydame  de  Chalon,  ung  moult  vaillant  che- 
valier, et  ses  deus  fils,  jones  escuiers,  et  le  sire  de  Vrevin. 
Adont  s'ordonnèrent  les  Haynuiers  tout  autour,  et  se 
mirent  en  arroy  pour  assallir  la  ville.  Là  avoit  bien  cinq 
cens  lances  de  Brabant  que  ly  duc  y  avoit  envoiet  pour 
conforter  son  fils.  Sy  firent  ces  gens  d'armes  trois  assauls 
grans  de  gens  bien  estoffés.  Se  y  eult  pluiseurs  gens  ble- 
chiés  de  dedens  et  dehors,  et  finablement  les  Haynuiers 
se  esploitèrent  tant  et  sy  bien  que  de  forche  il  entrèrent 
en  la  ville  et  le  conquirent,  et  se  retrairent  tous  les  gen- 
tils hommes  en  la  plache  devant  le  moustier  et  là  se  mirent 
à  deffense  bien  vaillaument ,  et  là  fist  le  vidâmes  de  Cha- 
lon ses  deus  fils  chevaliers.  Messire  Jehan  de  Beaumont , 
sire  de  Vervin,  n'osa  deraorer,  mais  monta  à  cheval  le  plus 


d'aubenton.  85 

tost  qu'il  pot,  et  pristle  chemin  de  Vervin  et  vint  à  son  chas- 
tel  ;  car  bien  savoit ,  se  raessire  Jehan  de  Haynau  le  tenoit , 
que  il  l'ociroit  sans  raenchon,  tant  fort  le  hayoit  pour  ce 
qu'il  avoit  ars  ses  terres.  Messire  Jehan  de  Haynau 
entendy  que  le  sire  de  Vervin  s'enfuioit.  Sy  se  party  d'Au- 
benton,  montés  sur  ung  coursier,  et  toutes  ses  gens  après 
luy,  qui  en  eurent  congnoissauce. 

Entre  Aubenton  et  Vervin,  à  deus  lieues  près,  si  vous 
dy  que  sur  le  chemin  de  Vervin  avoit  pluiseurs  gens 
d'Aubenton  ,  mais  tous  ceulx  qui  furent  trouvé  sur  les 
chemins  ,  eurent  dur  encontre  ;  car'  les  Haynuiers  les 
abatoient  et  les  ochioient  sans  pité.  Sy  dura  ceste  chasse 
jusques  à  portes  de  Vervin,  et  se  sauva  le  sire  de  Vervin 
par  le  bonté  de  son  cousier  ,  ne  oncques  ne  fu  ratains. 
Lors  retourna  messire  Jehan  de  Haynau  moult  courouchiés, 
quant  il  vit  que  il  n'aroit  autre  chose. 

Le  vidame  de  Chalon  et  celui  de  Moretestoientenla  ville 
d'Aubenton ,  qui  se  recuellèrent  en  la  place  devant  le 
moustier  et  se  combatirent  assés  vaillaument  as  Hen- 
nuiers  che  que  durer  peurent  ;  mais  che  ne  fu  point 
plenté.  Là  fu  pris  le  vidame  ,  et  ses  deus  fils  ochis,  et  plus 
de  deux  cens  d'autres  ,  et  fut  toute  la  ville  pillie,  qui 
estoit  grande  et  grosse  et  bien  marchande  et  remplie  de 
drapperie  ,  et  puis  fu  toute  arse  et  exillie. 

Adont  se  partirent  les  Haynuyers  et  vinrent  à  l'endemain 
à  Maubier-Fontaines  et  là  se  logièrent.  A  leur  départe- 
ment ,  la  ville  fu  toute  arse  ,  et  le  pays  d'environ  tout 
gastés  ;  puis  vinrent  à  Signy-le-Grant  et  à  Signy-le- 
Petit ,  et  livra  au  chastel  ung  assault,  et  fu  laiens  Bauduiu 
de  Beaufort ,  ung  escuier  d'onneur  et  appert  homme 
d'armes  durement,  [et]  eult  le  bras  rompus  ,  et  le  convint 
depuis  chevauchier  en  litière. 

Ensy  se  portèrent  le  conte  de  'Haynau  et  le  sire  de 

Beaumont  ses  oncles.  Il  ardirent  et  gastèrent  et  exillèrent 
en  ceste  emprise  et  en  la  Tiérache  plus  de  quarante  villes 
en  contrevengant  les  despis  que  cheulx  de  Cambrésys  et 
Cambray  luy  avoient  fait.  Et  quant  il  eurent  fait  leur 
emprise  ,  il  retournèrent  en  Haynau  ,  chergiés  pluiseurs 
cars  de  drap  et  joyaulx.  Sy  se  départirent  là  ly  uns  de 
l'autre  ,  et  prirent  congiet  au  conte  qui  leur  donna  liement, 
et  puis  s'en  râla  chascun  à  sa  maison. 


Assés  tos  après  le  revenue  d'Aubenton  ,  il  prist  vollenté 
au  conte  de  Haynau  d'aller  en  Engleterre  juer  et  veoir 
le  païs  de  son  serouge  le  roy  d'Engleterre.  Sy  fist 
ordonner  toute  ses  besoignes  sur  cet  estât  que  pour  fère 
che  voiage,  et  institua  son  oncle  messire  Jehan  de  Haynau 
bally  et  gouverneur  de  tout  le  païs  de  Haynau  pour  en 
user  à  son  entention  jusques  à  sou  retour.  Tantost  après 
ceste  ordonnance,  il  prist  congiet  et  monta  à  cheval  et  se 
party  et  se  mist  au  chemin  ,  et  vint  en  Hollande  et  monta 
en  mer  ou  havre  de  Dourdrecq  et  singla  tant  que  il 
vint  en  Engleterre  et  ala  devers  le  roy  qui  le  rechut  à 
grant  joie. 

Nous  nous  tairons  ung  petit  du  conte  de  Haynau  et 
parlerons  du  duc  du  Norraendie  qui  mist  sus  une  grant 
armée  pour  venir  en  Haynau  en  instanche  de  ardre  tout 
le  païs  et  asigier  Vallenchienne  et  contrevengier  les  despis 
que  les  Haynuyers  luy  avoient  fait  en  Terrasse. 


Le  roy  Phelippe  de  Franche  ,  sy  tost  qu'il  oy  recorder 
comment  le  conte  de  Haynau  avoit  ars  et  gasté  son  pays  de 
Tiérasse,  sy  fu  moult  courouchiés,  et  dist  à  son  fils  le  duc 
de  Normendie  :  «  Jehan,  beau  fils,  prendés  de  mes  gens  tant 

«  que  vous  vores  avoir,  et  chemines  deviens  Haynau  et 
«  contrevengiés  sur  mon  nepveu  les  despis  que  il  nous  a 
«  fait,  et  ne  déportés  ville,  ne  hamel  :  mettes  tout  en  feu  et 
«  en  flame  ,  et ,  se  nulle  assamblée  se  fait  contre  vous  de 
«  gens  d'armes  ,  sy  m'en  escripsiés.  Je  y  envoyerai  tantost 
«  tant  de  gens  que  pour  combatre  tous  venans.  » 

A  ches  parolles  obéy  le  duc  de  Normendie  moult  vollen- 
tiers  ;  car  ossy  il  désiroit  grandement  à  venir  en  Haynau 
et  visseter  le  pais  ,  car  point  n'aimoit  son  cousin  le  conte 
de  Haynau.  Adont  fist  ung  mandement  très-graut  à  estre 
en  la  ville  de  Saint-Quentin.  Tost  furent  venus  tous  cheulx 
que  mandé  avoit.  Il  partirent  de  Saint-Quentin  et  s'en 
vinrent  devers  Bouçain  pour  venir  vers  le  Chastel-en-Cam- 
brésis  ;  car  par  ce  costé  voloient-il  entrer  en  Haynau  ,  et 
estoient  bien  dix  mille  combatans.  Sy  vinrent  sy  avant 
qu'il  passèrent  le  Chastel-en-Cambrésis  ,  et  se  logèrent  à 
Montais  à  l'entrée  de  Haynau. 


En  che  tamps  ayoit  ung  sénescal  en  Haynau ,  qui 
s'appelloit  messires  Gérart  ,  appert  homme  et  bon  cheva- 
lier. Sy  se  tenoit  en  garnison  au  Quennoy,  et  entendy  par 
ses  espies  que  le  duc  de  Normendie  estoit  party  de  Saint- 
Quentin  atout  grant  armée  et  s'en  venoiten  Haynau.  Sy  se 
avisa  le  dit  sénescal  que  la  première  nuit  que  il  y  logeroient,  il 
resveilleroit  l'ost  de  grant  fachon.  Sy  se  party  tout  secrète- 
mentdu  Quennoy  atoutcenthommes  d'armes  tant seullement, 
et  chevauchèrent  de  nuit  et  vinrent  à  Forest  assés  près  de 
là  où  les  Franchois  estoient  logiés.  Et  pour  che  que  en  che 
temps  il  faisoit  brun  et  qu'il  peuissent  mieulx  congnoistre 
l'un  l'autre,  il  vestirent  chascun  sur  leur  harnast  ung  blanc 
vestement ,  et  puis  chevauchèrent  tout  souef  et  sy  avant 
qu'ils  entrèrent  en   la   ville   de   Montais  ,   sans  che  qu'il 

fussent  de  nul  apercheus  ,  et  ne  faisoient  là  point  de  gait  ; 
car  il  cuidoient  estre  là  tout  asseurés.  Evous  ledit  sénescal 
et  sa  route  qui  s'en  vinrent  férir  de  plain  eslais  enmy 
le  logis  des  Franchois  en  escriant  :  «  Haynau  !  Haynau  !  » 
et  le  sénescal  tout  devant  ;  et  s'embatirent  d'aventure 
à  ung  hostel  près  là  où  le  duc  de  Normendie  estoit  logiés. 
Sy  entrèrent  ens  ;  sy  tuèrent  le  seigneur  de  Bailleul  , 
normant,  et  [fiancèrent  prison]  le  signeur  de  Briaulté.  Sy 
furent  assailly  de  grant  manière.  Là  fu  pris  le  sire  de 
Briauté,  et  mors  le  sire  de  Bailleul.  Lors  Franchois  se 
commenchèrent  à  estourmyr  et  à  vidier  hors  de  leurs  hostels 
et  alumer  grant  feu  et  torses  et  de  venir  vers  l'ostel  du 
duc  de  Normendie  qui  estoit  esvilliés  et  s'armoit.  Quant 
les  Hennuyers  eurent  fait  leur  emprise  ,  il  se  recuellèrent 
bellement  et  saigement ,  et  puis  se  mirent  au  retour.  Il 
ne  furent  point  siévys.  Sy  laissèrent  les  besoignes  en  cel 
estât  et  enmenèrent  jusques  à  huit  prisongniers  ,  cheva- 
liers et  escuiers  ,  et  furent  au  jour  au  Keusnoit.  A  l'ende- 
main  ,  le  duc  de  Normendie  sceut  que  le  sénescal  de 
Haynau  les  avoit  resvilliés  ,  sy  le  tint  à  grant  outrayge  , 
et  dist  bien  que  chièrement  luy  seroit  rendu  s'il  venoit  à 
point. 

Sy  se  desloga  le  duc  chelui  jour  et  s'en  vint  logier  à 
Sollemmes  et  tout  contreval  ches  bieau  prés  sur  la  rivière 
de  Selles. 


Le  sire  de  Fauquemont  estoit  pour  le  temps  en  garnison 
en  la  ville  de  Maubeuge.  Sy  avoit  entendu  par  ses  espies 
que  les  Franchois  approchoient  durement  Haynau  et  qu'il 
estoient  logiés  sur  la  rivière  de  Selles.  Sy  party  de  Mau- 
beuge atout  sa  compaignie  ,  à  heure  de  vespres,  et  chevau- 
cha tant  que  devant  minuit  il  vint  sur  la  dite  rivière  et  le 

passa  à  nef ,  et  ossy  firent  toute  ses  gens,  et  se  féry  ,  en 
escriant  :  «  Fauquemont  !  »,  ens  ou  logis  du  duc  de  Nor- 
mendie. 

Che  soir  faisoit  le  gait  lé  sire  de  Craon  à  cinq 
cens  hommes.  Sy  se  traist  avant  ;  mais  anchois  qu'il 
peuist  venir  jusques  as  Allemans  ,  il  eulrent  fait  leur 
emprise  ,  et  demora  sur  la  plache  mort  de  le  partie  des 
Franchois  le  sire  de  Pickegny  :  de  quoy  le  duc  de 
Normendie  fu  moult  courouchiés.  Sy  retourna  le  sire  de 
Fauquemont  et  sa  gent ,  et  rapassèrent  la  rivière  sans 
damaige ,  et  vinrent  au  point  du  jour  au  Quesnoy. 
Sy  trouvèrent  là  le  sénescal  de  Haynau  ;  sy  firent  grant 
congnoissance. 

Che  propre  jour  ,  s'en  vint  le  sénescal  en  son  chastel 
de  Werchin  ,  pour  le  garder  contre  les  Franchois  ;  car 
bien  sçavoit  qu'il  estoit  haïs.  Et  le  sire  de  Fauquemont 
retourna  à  Maubeuge  ,  et  messire  Thiéry  de  Wallecourt 
demoura  au  Quesnoy  qu'il  avoit  en  garde  et  ot  garnison . 

Or  vous  parlerons  du  duc  de  Normendie. 


Le  duc  de  Normendie  fu  durement  courchiés  de  che 
que  les  Haynuiers  l'avoient  ensy  resvilliet  par  deux  fois 
et  commanda  au  matin  à  toute  ses  gens  armer  et  passer  la 
rivière  et  entrer  en  Haynau.  Ensy  fu  fait  qu'il  com- 
manda. Sy  s'armèrent  les  Franchois  ,  et  estoit  marisal  de 
l'ost  le  sire  de  Saint-Venant.  Là  estoit  le  connestable  de 
France  le  conte  d'Eu  Raouls.  Alors  passèrent  au  matin 
la  rivière  de  Selles  ,  et  se  mirent  au  chemin  pour  entrer 
en  Haynau  au  lés  devers  le  Quesnoy.  Sy  commenchièrent 
les  coureus  à  aller  en  pais  ,  et  estoient  cinq  cents  lanches, 
et  commenchèrent  à  ardoir  tout  le  pais  environ  le  Quesnoy 
et  là  en  che  contour  en  allant  vers  Bavay  ,  et  ardirent  la 

bonne  ville  de  Bavay  ,  et  puis  Sebourcq  et  Sebourquiel , 
Wargny,  Gomegnies,  Preus  ,  Bry  et  Soullettes,  Samous  , 
Villers  ,  Presiel ,  Erraasval,  plus  de  soixante  villes  et 
villaiges ,  et  s'en  vinrent  les  Franchois  logier  sur  la 
rivière  d'Umtiel.  Che  fu  environ  l'Asension  ,  l'an  mil  IIIc. 
XL  que  le  duc  de  Normendie  ardy  ensy  Haynau  ,  et  se 
logèrent  devant  le  Quesnoy  et  avisèrent  se  il  y  pouroient 
riens  conquerre.  Sy  le  virent  trop  forte,  et  s'en  retour- 
nèrent les  dis  coureus  devers  le  duc  de  Normendie  ,  qui 
estoit  logiés  sur  la  rivière  d'Umtiel ,  entre  Semeries 
et  Pris.  A  l'endemain  ses  gens  ardirent  Bermeraing 
et  Vertaing  ,  Calaumes  et  grant  foison  de  villaiges  quy  là 
estoient ,  et  Faulraars  et  Auburit.  Et  s'en  vint  le  duc 
logier  sur  le  montde  Castres  à  deray-lieue  de  Valenchiennes, 
et  là  ordonna  ses  batailles  ;  car  on  luy  dit  que  cheulx  de 
Vallenchiennes  le  venroient  combatre  ,  car  tant  orguilleus 
et  présumptueus  estoient  ,  et  le  duc  les  eult  veu  vollen- 
tiers.  Quant  il  eult  là  esté  l'espasse  de  cinq  heures  et  qu'il 
vey  que  nul  ne  venoit,  il  envoia  le  connestable  de  Franche 
et  sou  raarisal  atout  cinq  cens  hommes  d'armes  courir  devant 
Valenchiennes,  etvinrent  de  chy  à  bailles  de  la  ville. 

A  che  jour  estoient  en  la  ville  de  Vallenchienne  le  conte 
de  Warvich  et  le  conte  de  Kenfort,  que  le  roy  d'Engleterre 
avoit  laissiet  à  Gand  delés  madame  sa  femme.  Si  estoient 
venu  à  Vallenchiennes  pour  la  cause  de  ce  que  on  avoit 
entendu  que  le  duc  de  Normendie  se  venoit  tenir  celle 
part.  Ches  deus  chevaliers,  avecque  la  communalté  de  la 
ville  ,  euissent  trop  vollentiers  veu  que  on  fust  vidiet 
contre  eulx,  et  que  on  euist  recueilliet  cheux  qui  estoient 
venut  jusques  à  bailles  ;  mais  messire  Henri  d'Anthoing, 
qui  pour  le  temps  estoit  gardiens  de  Valenchienne  de  par 
monseigneur  Jehan  de  Haynau,  ne  le  veult  oncques  consen- 
tir, et  dist  et  jura  que  jà  personne  n'en  ysteroit,  et  fist  faire 

le  ban  de  par  le  prouvost  de  la  ville,  que  sur  la  teste 
nuls  ne  vidast  hors  de  la  ville  sans  commandement.  Sy 
gardèrent  le  porte  Cambrisienne,  où  celle  estourmye  estoit, 
le  sire  de  Mastaing  et  le  sire  de  Floyon. 

Quant  le  connestable  de  Franche  et  sa  route  eurent  fait 
leur  emprises  et  il  virent  que  nuls  ne  venoit  ,  il  s'en 
retournèrent  tout  bellement  devers  les  Marlis  et  les  ardi- 
rent,  et  puis  la  ville  d'Asnoy,  et  s'en  retournèrent  devers 
le  duc  qui  se  commenchoit  à  deslogier  pour  traire  devers 
Maing  et  Fontenelle.  Là  s'en  vinrent  ly  Franchois  logier 
celle  tierche  nuit.  A  l'endemain  bien  matin,  il  s'en  parti- 
rent ,  et  eult  le  duc  de  Normendie  conseil  que  il  s'en 
retournast  devers  Cambray,  et  là  passèrent  l'Escaut  pour 
entrer  en  Ostrevant  et  pour  tout  ardoir  le  pays.  A  son 
département  de  la  ville  de  Maing,  où  il  estoit  logiés,  ardi- 
rent  les  Franchois  Denaing  et  l'abéie  de  Fontenelles,  où 
madame  sa  tante  estoit  logie  ;  mais  elle  se  tenoit  à  Valen- 
chiennes,  de  laquelle  chose  le  duc  fut  durement  blâmé,  et  sy 
ardirent  les  Franchois  Trit,  Monchiaulx,  Pourinchiaus  et 
tout  le  pays  de  Haynau  ou  chemin  de  Cambray.  Sy  s'en  vint 
le  duc  logier  en  la  cité  de  Cambray,  et  là  se  tint  ung 
grant  tamps  pour  savoir  quel  part  il  se  trayroit. 


En  che  tamps  s'en  vint  Jaques  de  Hartevelle  et  se  party 
de  Gand  atout  grant  foison  de  Flamens,  et  avoit  entention 
de  venir  mettre  le  siège  devant  Tournay.  Sy  senefia  son 
emprise  au  conte  de  Sallebrin,  qui  pour  le  tamps  se  tenoit 
en  garnison  en  la  ville  d'Ypre,  et  que  il  y  voulsist  estre. 
Le  conte  de  Sallebrin  ne  volt  mie  désobéyr,  mais  s'apresta 
du  plus  tost  que  il  peult,  et  cueilla  tous  ses  compaignons, 
où  il  povoit  avoir  soixante  lanches,  et  se  mist  au  chemin,  et 
cnraena  les  arbalestriers  de  la  ville  d'Ypre  avec  luy,  et 

chevauchèrent  devers  "Warneston.  Or  les  convenoit-il  passer 
asés  près  de  la  ville  de  Lille,  qui  estoit  françoise.  Sy  fu  seu 
leur  allée  par  espies  en  la  ville  de  Lille. 

Adont  se  mirent  en  esbuque  cheux  de  Lille,  et  firent 
trois  agais,  et  en  chascuue  route  a  voit  cinq  cens  compai- 
gnons.  De  che  ne  se  doubtoient  les  Flamens  ,  et  chevau- 
choient  sur  la  conduite  de  monseigneur  Vafflart  de  le 
Crois,  qui  moult  longement  avoit  guerryet  ceulx  de  Lille 
et  porté  pluiseurs  damaiges,  et  sy  savoit  toute  les  torses 
et  les  chemins  de  autour  de  Lille.  Sy  avoit  empris  de  mener 
les  Englès  et  Flamens  sauveraent  et  sans  péril  au  dehors  de 
Lille  ,  mais  il  faly  à  son  pourpost  ;  car,  quant  il  vint  à  che 
pas  où  il  cuidoit  passer,  il  retourna  ,  car  il  y  trouva  tel 
empeschement  et  tel  tramquis,  que  c'estoit  chose  impossible 
de  y  passer.  Sy  fu  tous  esbahis,  et  dist  ensy  au  conte  de 
Sallebrin  :  «  Monsigneur,  on  nous  a  defFendu  le  voie  par 
«  chy  depuis  que  je  n'y  passay,  et  se  n'y  a  pas  quinze 
«  jours.  Si  vous  consaille,  puisque  par  chy  passer  ne 
«  povons,  que  nous  retournons  arière  et  prendons  ung 
«  autrechemin,  oùje  vous  menray.  [Che]  sera  plus  loing  de 
«  chestuy  environ  trois  lieues  ,  mais  nous  yrons  sauve- 
«  ment  et  sans  dangier  de  cheulx  de  Lille.  » 

Adont  s'avisa  et  aresta  le  conte  de  Salbrin,  et  dist  :  «  II 
«  nous  fault  au  vespre  estre  au  Pont-de-Fier,  où  Jaques  de 
«  Hartevelle  nous  atent  ;  car  ainsy  je  luy  ai  mandé.  Allons 
«  au  bout  de  che  fosset  :  nous  trouverons  voie.  Cheus  de 
«  Lille  ne  nous  querroient  jamais  chy.  »  Quelle  chose  que 
messire  Vafflars  desist,  ne  quelle  cose  que  il  leur  remons- 
trast,  oncques  le  conte  de  Sallebrin  ne  le  volt  croire,  que 
il  ne  alast  au  debout  du  fosset,  et  puis  entra  en  un  vert 
chemin  qui  tout  droit  les  mena  là  où  cheulx  de  Lille  avoient 
fait  leur  embusque,  et  ne  s'en  donnèrent  garde,  sy  furent 
droit  sur  eulx,  et  ne  peurent  reculler.  Messire  Wafïlart  de 

le  Croix,  qui  toudis  se  doubtoit,  ala  derière,  syque,  osy 
trestot  que  il  perchut  cheux  de  Lille,  il  retourna  son  cour- 
sier et  se  féry  parmi  ung  grans  mares  et  se  bouta  en  ung 
vivier  et  entre  rossiauls  et  glamons.  Là  fu  tout  le  jour 
jusques  au  vespre  qu'il  ysy  hors  à  la  nuit,  au  mieulx  qu'il 
pot,  et  se  sauva  bien,  et  le  virent  cheux  de  Lille  partir, 
mais  point  ne  le  poursieuwirent  ;  car  il  ne  savoient  pas  que 
che  fust  messire  Wafflars,  et  entendirent  à  envayr  et  assa- 
lir  le  conte  de  Sallebrin  et  sa  route,  qui  furent  tantost 
avironnet  de  plus  de  mille.  Lors  virent  bien  que  deffense 
ne  leur  valloit  riens.  Sy  se  rendirent,  sauves  leur  vies. 
Ensy  les  prirent  cheux  de  Lille,  et  les  menèrent  dedens  la 
ville  à  grant  joie  ;  et  là  avoit  ung  jone  escuier,  nepveu  au 
pape  Bénédic  qui  lors  régnoit  pour  le  temps,  qui  s'apelloit 
Raimraons,  qui  là  estoit  venus  pour  son  corps  avanchier. 
Sy  estoit  chis  très-richement  armés.  Sy  s'esmeut  entre  les 
communs,  qui  pris  l'avoient,  dissençion  pour  sa  prise,  syque 
par  envie  et  mauvaiseté  il  fut  ochis,  quoyque  le  conte  de 
Sallebrin  et  les  riches  hommes  de  la  ville  en  furent  dure- 
ment courouchiés,  mais  amender  ne  le  peurent.  Ensy  de 
cheulx  de  Lille  fut  pris  messire  Guillame  de  Montagut,  conte 
de  Sallebrin,  et  depuis  fu  mené  en  prison  à  Paris  devers  le 
roy  Phelippes,  qui  le  veult  avoir  et  veoir,  et  qui  de  sa 
prise  sceult  trop  grant  gret  à  cheulx  de  Lille. 

Ches  nouvelles  seut  Jaques  de  Hartevelle  ,qui  se  tenoit  au 
Pont-de-Fier  entre  Audenarde  et  Tournay.  Sy  en  fu  sy 
courouchiés,  quant  il  le  sceut,  qu'il  en  rompy  son  voiage  et 
son  emprise,  et  se  retrait  à  Gand,  et  donna  congiet  à  tous 
les  Flamens  pour  celle  fois. 

Or  parlerons  du  duc  de  Normendie  ,  qui  estoit  retr^is 
en  la  cité  de  Cambray.  Sy  avoit  envoyet  grans  gens 
d'armes  à  Douay ,  lesquels  alèrent  en  Ostrevant  et  y 
ardirent  plus  de  quarante  villaiges  ,    et  ossy    cheulx  de  le 

garnison  de  Bouchaiu  passèrent  oultre  vers  Aubenchuel, 
et  ardirent  en  Artois  et  en  Cambrésis  grant  foison  de 
villes  et  de  villaiges  ,  et  puis  s'en  retournèrent  sans 
dangiers.  Ensy  couroient  ung  jour  les  Haynuiers  sur  les 
Franchois,  et  les  Franchois  sur  les  Haynuiers. 


En  che  temps  estoit  cappitaine  du  chastel  d'Escauduevre- 
sur-l'Escault ,  à  une  bonne  lieue  de  Cambray  ,  messire 
Gérart  de  Sassegnies  ,  par  l'ordonnance  de  messire  Jehan 
de  Haynau  ,  qui  avoit  le  gouvernement  de  la  conté  de 
Haynau  ,  entreulx  que  son  nepveu  le  conte  estoit  en 
Engleterre  ,  sycomme  chy-dessus  est  dit.  Je  ne  say  com- 
ment il  avint ,  ne  par  quelle  procuration  che  fut  fait, 
mais  il  vendy  le  dit  chastel  et  le  livra  as  Franchois  ,  et 
fu  pris  le  dit  chevalier  de  ceux  de  Thun  à  l'issir  hors  de 
Cambray  ,  où  il  avoit  l'argent  avoecq  luy.  Se  fu  amenés 
à  Mons  en  Haynau,  et  là  fut  justichiés,  et  ung  sien  escuier 
avoecq  luy  ,  qui  avoit  consenti  le  mal  à  faire.  De  le  prise 
du  chastel  d'Escaudeure  furent  les  Haynuiers  moult  cou- 
rouchiés  ;  car  cheulx  de  Cambray  l'abatirent  rés-à-rés  de 
terre  et  enmenèrent  la  pierre  à  leur  ville  et  en  firent 
faire  deux  de  leur  portes ,  le  porte  Robert  et  une 
aultre. 


En  che  taraps  que  le  duc  de  Normendie  séjournoit  à 
Cambray  ,  se  tenoit  le  dit  évesque  de  Cambray  delés 
luy  ,  et  se  complaindoit  souvent  à  lui  des  Haynuiers  ,  et 
di^pit  ensy  que  le  conte  de  Haynau  et  ses  gens  avoient 
fait  plus  de  daraaige  au  pais  de  Cambrésis  et  à  la  cité  de 
Cambray  que  ne  fist  le  roy  d'Engleterre  ,  syque,  parmy 
l'information  de  l'évesque  ,  le  duc  de  Normendie  se  party 

ung  jour  avoecques  toutes  ses  gens  et  s'en  vint  mettre  le 
siège  devant  Thun-l'Évesque  ,  que  les  Haynuiers  tenoient , 
de  laquelle  fortresse  estoit  cappitaine  ung  gentil  chevalier, 
vaillant  homme  d'armes,  et  avoecques  luy  avoit  pluiseur 
bons  escuiers  de  Haynau  ,  qui  vaillaument  et  hardie- 
ment  s'y  portèrent.  Ledit  duc  assëga  le  ehastel  de  Thun 
au  lés  devers  Ostrevant,  et  y  fîst  mener  tous  les  gros  engiens 
de  Cambray  et  de  Douay  et  lever  pardevant  le  dit 
ehastel.  Et  jettoient  nuit  et  jour  pierres  de  fais  et  tant  que 
tout  le  comble  de  le  fortresche  fut  tout  abatut ,  et  n'y 
avoit  mais  riens  que  les  parois  ,  et  se  tenoient  ens  es  che- 
liers  ;  ne  oncques  on  ne  vit  gens  plus  vaillaument  tenir  et 
souffrir  chou  que  cheux  de  Thun  souffrirent ,  car  encore 
pour  eulx  plus  grever  et  enpunaysier,  ceulx  du  dehors  fai- 
soient  jetter  par  leur  grans  engiens  chevaus  et  bestes 
mortes.  Che  les  grevoit  plus  que  autres  choses.  En  cel 
dangier  furent-il  bien  ung  mois. 

Or  revint  le  conte  de  Haynau  en  son  pays,  qui  moult  avoit 
esté  désirés.  Sy  trestot  que  il  sceut  les  nouvelles  que  le  dit 
son  cousin  et  les  Franchois  avoient  ars  et  gasté  son  païs,  sy 
en  fu  durement  courouciés  et  dist  que  chièrement  le  com- 
paroient,  se  longement  vivoit,  et  qu'il  venroit  lever  le  siège 
de  devant  Thun  et  conforter  ses  bonnes  gens,  qui  sy  vail- 
laument là  se  tenoient.  Sy  s'en  alla  le  conte  en  Brabant  et 
en  Flandres,  et  [tant]  fîst  que  le  duc  de  Brabant  et  Jaques  de 
Hartevelle  et  tous  les  Flamens  li  eurent  couvent  de  luy 
aydier  et  de  venir  avecques  luy  devant  Thun  et  combatre 
les  Franchois.  Sy  escripsy  encore  le  conte  au  duc  de  Gueldre, 
au  conte  de  JuUers,  au  conte  des  Mons  et  au  conte  de  Naraur 
et  à  tous  ses  amis,  avec  lesquels  il  avoit  grant  alianches, 
que  à  che  besoing  il  ne  [luy]  volsissent  point  fallir.  Tous  ces 
seigneurs  furent  prests  de  luy  servir,  et  s'en  vinrent  eulx 
et  leur  gens,  et  se  partirent   de  leur  pays  et  vinrent  en 

Haynau  et  jusques  à  Valenchiennes,  et  là  vint  Jaques  de  Har- 
tevelle  atout  soixante  mille  Flamens.  Sy  passèrent  tout 
outre  ,  et  s'en  vinrent  logier  outre  l'Escault  contre  les 
Franchois.  Sy  avoit  en  l'ost  du  dit  conte  plus  de  cent  milles 
testes  armées.  Et  quant  cheulx  de  la  garnison  de  Thun, 
qui  sy  apressés  estoient,  virent  leurs  gens  venir,  adont 
furent  tous  resjoïs.  Et  avint  que  le  conte,  pour  eulx  oster 
de  che  péril,  envoya  escharmuchier  l'ost  et  ensoingnier  ;  et 
entreulx  messire  Richart  et  les  autres  partirent  de  Thun  le 
castel,  et  se  mirent  en  nacelles,  que  on  leur  envoya  sur 
l'Escault.  Sy  vinrent  en  l'ost  et  laissèrent  leur  fortresse  ; 
mais  au  partir  ils  boutèrent  le  feu  dedens,  qui  tout  par- 
destruisit. 

Le  conte  de  Haynau  et  toutes  ses  gens  chy-dessus  nom- 
més se  tinrent  ung  grant  tamps  contre  les  Franchois,  et 
euissent  vollentiers  veu  que  on  les  euist  combatus.  Il  ne 
désiroient  autre  chose,  et  en  estoit  le  conte  moult  engrant 
pour  la  cause  de  che  que  il  gisoit  là  à  grant  frait.  Le  duc  de 
Normendie  d'autre  part  luy  faisoit  che  destry  tout  de  gré 
pour  le  cause  de  che  que  il  volloit  son  cousin  le  dit  conte 
apouverir.  Et  envoia  le  dit  conte  pluiseurs  fois  à  François 
requérir  journée  de  bataille,  mais  les  mesaigiers  estoient 
toudis  respondu  si  couvertement,  que  on  ne  se  savoit  sur 
quoy  apoier.  Ensy  se  destrièrent-il  l'un  de  l'autre:  dont  il 
avint  que  par  droite  convenanche  le  conte  de  Haynau  se  des- 
loga  et  se  retrait  en  Haynau  et  donna  tous  ses  gens  congiet. 


En  che  temps  estoit  sur  mer  le  roy  d'Engleterre  atout 
quatre  mille  hommes  d'armes  et  huit  mille  archiers,  bien 
pourveus  de  barges  et  de  nefs,  et  party  de  son  pais  en 
instanche  de  che  que  pour  ariver  en  Flandres,  ensy  que 
promis  l'avoit  au  partir,  pour  venir  devant  Tournay.  Sa 

venue  savoient  bien  les  Normans  et  les  grosses  naives  du 
roy  de  Franche,  qui  toute  la  saison  avoient  vaucré  sur  mer. 
Sy  estoient  ancres  et  ares  tés  devant  l'Escluse,  en  instanche 
de  che  que  pour  atendre  la  venue  du  roy  d'Engleterre,  et 
estoient  plus  de  quarante  raille  hommes,  Genevois  et  Nor- 
mans et  Picars,  tout  escumeurs  de  mer  ;  car  bien  savoient 
que   en   celle  saison  il  devoit  venir  en  Flandres.  Le  roy 
d'Engleterre,  comme  vaillans  homs  et  de  grant  emprise, 
quant   il  se  party   de  son  pais,  savoit  bien  que  ches  gens 
de  mer   l'atendoient  et  que  il  les  trouveroit,  et  sy  ne  volt 
mie  refuser  pour  che,  ne  que  son  voiage  fust  brisiés,  mais 
se   mist  sur  mer  bien  et  hardiement  ,  et  trouva   ancrés 
devant  l'Escluse,  entre  Blancqueberge  et  Quaisant,  les  dessus 
dit  escumeurs,  qui  estoient  mis  en  agait  et  en  grant  ordon- 
nanche,  et  qui  bien  le  cuidoient  par  bataille  desconfîre  et 
atrapper.  Sy  entra  le  vaillant  roy  entre  eulx  très-hardie- 
ment,  et  point  ne  les  resoingna,  non  plus  que  il  euist  grant 
peuple  avecque  luy.  Là  ot  grant  bataille  et  dure  et  qui 
longement  dura,  et  fait  pluiseurs  grans  proesses  d'armes,  et 
y   convint  le  roy  d'Engleterre   et  "les  bons  chevaliers  et 
escuiers  de  son  royalme  souffrir  moult  de  paine.  Touttes- 
fois  fînablement  par  la  grâce  de  Dieu  il  obtint  la  plache, 
et  furent  tout  ces  Normans  et  leur  sexte  desconfis,  mors 
ou  noyés,  et  messire  Hues  Kières  et  Bahucès  leur  patron 
mors  et  mis  à  bort.  Sy   se  sauva  Barbevaire,  Marans  et 
Mestriel,  et  entrèrent  en  une  barge,  quant  il  virent  le  des- 
confiture. Che  fut  une  moult  belle  journée  pour  le  roy  d'En- 
gleterre ;  car  il  mist  là  à  fin  plus  de  quarante  mille  hom- 
mes, qui  tant  avoient  fait  de  mal  sur  la  mer  que  sans  nom- 
bre, ne  il  n'estoit   nul  marchans  qui  devant  ceste  bataille 
osast  aler  sur  mer.  A  ceste  desconfiture  parfaire,  vinrent 
les  Flamens  du  Francq  de  Bruges,  de  Noef-Port  et  du  pays 
environ,  qui  grandement  aydèrent  le  roy  d'Engleterre  et  le 

rafresquirent  en  sa  bataille,  laquelle  bataille  fu  l'an  de 
grâce  Nostre-Seigneur  mil  IIP.  et  XL ,  la  nuit  Saint- 
Jehan-Baptiste. 

A  celle  nuit  et  tout  le  jour  Saint- Jehan-Baptiste,  se  tint 
le  dit  roy  d'Engleterre  en  grant  revel  en  sa  navire  devant 
l'Escluse.  Au  tierch  jour  il  yssirent  hors  de  leur  vaissaulx 
et  prirent  terre.  Sy  s'en  vint  le  dit  roy,  et  le  conte  d'Erby, 
son  cousin,  et  aulcun  seigneur  qui  là  estoient ,  tout  à 
piet  en  pèlerinage  à  Nostre-Dame  de  Ardenbourc.  Sy  eult  là 
belles  offrandes.  Tantost  [fu]  la  venue  du  roy  sceue  en  Flan- 
dres, en  Brabant  et  en  Haynau,  et  estoient  ches  seigneurs 
nouvellement  party  de  Thun-l'Évesque.  Si  furent  durement 
resjoïs  du  roy,  de  deus  choses  :  la  prumière  pour  la  belle 
journée  qu'il  avoit  euwe  sur  ses  anemis,  l'autre  pour  che 
que  il  avoit  rapaset  la  mer.  Sy  vinrent  contre  luy  à  Gand, 
où  jà  estoit  venus,  et  le  conjoïrent  douchement,  et  il  ossy 
eulx.  Là  eulrent  grant  parlement  ensamble  et  grans  alian- 
ches,  et  par  espécial  entre  Flandres  et  Haynau  et  Bra- 
bant, et  sellèrent  ces  trois  pays  adont,  l'un  annexé  dedens 
l'autre,  pluiseurs  grans  conjonctions  d'amours,  qui  depuis 
se  sont  mal  tenu.  Là  fu  ordonné  que  chascuns  seigneur 
se  retrairoit  en  son  pays  et  regarderoit  à  ses  besoignes,  et 
tantost  à  la  Madelaine  chascun  venroit  avecques  le  dit  roy 
mettre  le  siège  devant  Tournay.  Sy  se  retray  chascun  sur 
cel  estât,  et  se  prouveirent  au  mieulx  qu'il  peurent. 


Le  roy  de  Franche,  qui  en  che  tamps  se  tenoit  en  la 
chité  d'Aras,  et  qui  bien  savoit  en  partie  l'emprise  du  roy 
d'Engleterre  et  de  ses  alyés,  ne  mist  mie  en  oubly  la  bonne 
chité  de  Tournay  ,  mais  l'envoya  rafresquir  de  bonnes  gens 
d'armes,  tels  que  le  conte  de  Fois  et  ses  deux  frères,  le 
conte  Aymery  de  Narbonne,   le  connestable  de  Franche 

conte  d'Eu,  et  le  conte  de  Ghines,  son  fils,  monseigneur 
Aimart  de  Poitiers,  monseigneur  Joffroy  de  Chargny,  mon- 
seigneur Gérart  de  Monfaucon,  ses  deux  marsecauls  messire 
Robert  Bertran  et  le  seigneur  de  Trye,  le  seigneurdeKayeu, 
le  seigneur  de  Crésèques,  le  sénescal  de  Poitou,  le  seigneur 
de  Chastillon,  messire  Jehan  de  Landas  et  pluiseurs  autres 
bons  chevaliers  et  escuiers,  qui  vollentiers  y  alèrent  par 
l'ordenanche  du  roy  pour  leur  corps  avanchier.  Sy  enten- 
dirent ces  seigneurs  à  portes,  as  murs,  as  barbakennes  , 
as  bailles  et  à  tout  che  que  nécessité  leur  estoit  en  la  ville, 
et  ossy  à  toute  l'artillerie  remettre  à  point.  Les  prou- 
vost  de  la  cité  visetèrent  toute  la  ville,  et  le  povre  autre- 
tel  et  cheulx  qui  bien  n'estoient  pourveu  pour  atendre  le 
siège,  il  les  firent  partir. 

Quant  le  jour  de  la  Madelaine  fut  venus  et  que  les 
blés  estoient  par  les  camps  assés  bons  pour  les  chevaulx, 
et  les  avaines  ,  le  roy  d'Engleterre  tout  prumièrem.ent  se 
mist  à  voie  ,  et  s'en  vint  asségier  Tournay  à  six  raille 
hommes  d'armes  et  dix  mille  archiers  et  otant  de  Galois  , 
et  se  mist  le  siège  à  le  porte  Sainte-Fontaine ,  en 
remontant  amont  devers  la  porte  de  Saint-Martin.  Tout 
li  prumier  qui  vinrent  après  luy  et  qui  asségèrent,  [furent] 
les  Flamens,  et  vint  là  Jaques  de  Hartevelle  atout  LX°* 
Flamens.  Sy  se  logèrent  en  ces  bieau  près  desoubs  la 
porte  Sainte-Fontaine  ,  en  comprendant  l'Escault  de  nefs 
et  de  vasseaus  ,  et  comprendoit  leur  ost  grant  espase  de 
terre.  En  après  vint  le  conte  de  Haynau  ,  le  conte  de 
Namur  en  sa  compaignie  ,  monseigneur  Jehan  de  Haynau  , 
"son  oncle  ,  le  seigneur  d'Engien  ,  le  seigneur  de  Havrech, 
le  seigneur  de  Lingne  ,  le  seigneur  de  Lens  ,  le  seigneur 
de  Brabenchon ,  le  sénescal  de  Haynau  ,  le  seigneur 
d'Antoing  ,  et  avoit  bien  le  dit  conte  deux  mille  lanches  , 
tant  de    Haynau   comme   de   Hollande ,    et  vingt   mille 

Hollandois.  Sy  se  loga  ledit  conte  au  lés  devers  Epplechin. 
En  après  vint  le  duc  de  Brabant  atout  quatre  mille 
hommes,  que  chevaliers,  que  escuiers  ,  et  trente  mille 
de  commune.  En  après  vint  le  duc  de  Gheldre  ,  le  conte  de 
Jullers  ,  le  marquis  de  Brankebourc  ,  le  sire  de  Faucque- 
mont ,  messire  Ernoul  de  Backehen  ,  le  marquis  de  Mise 
et  d'Eurient,  le  conte  de  Mons  et  autant  d'autres.  Sy  se 
logèrent  tout  environ  Tournay  et  les  nombra-on,  et 
estoient  bien  deus  cens  milles  hommes  ,  et  estoient  logiet 
par  telle  manière  que  nul  n'en  povoit  entrer  ,  ne  ysssir 
en  la  ville  que  il  ne  fust  veus  ,  et  avoient  ceulx  de 
Tournay  ,  pour  eulx  mieulx  forteffier  ,  enterré  sept  de 
leur  portes.  Sy  estoient  bien  au  large  ,  et  leur  venoient 
de  Haynau  et  de  Brabant  grant  foison  de  vivres.  Sy 
estraindirent  et  constraindirent  cheulx  de  Tournay  et  par 
espésial  par  assauls  d'engiens  ,  car  aultrement  n'estoit-che 
mie  ;  car  chascuns  seigneurs  avoit  en  son  ost  ses  engiens 
qui  jettoient  pierres  de  fais  dedens  Tournay  ,  nuit  et  jour  , 
qui  leur  portoit  grant  damaige  ,  et  tuoient  les  gens  en 
leurs  lis  et  en  allant  la  voie  par  les  rues  ,  dont  il  estoient 
là  dedens  moult  efFraet.  Sy  vous  dy  que  par  assauls  de 
la  main  les  Flamens  de  leur  costé  les  travilloieut  et 
curioient  plus  que  nul  autres  ,  et  le  conte  de  Haynau  des 
courses  que  il  fist  autour  de  Tournay  ;  car  il  ardy  en 
poudre  la  ville  d'Orchies  et  plus  de  quarante  villaiges  ens 
ou  pais  ,  et  assaly  Saint-Amant  et  de  forche  le  prist , 
et  furent  tous  mors  cheulx  qui  dedens  estoient ,  et  le 
sénescal  de  Carcasonne  ossy,  qui  cappitaine  en  estoit,  et  ly 
abéie  arse  et  destruite.  Et  depuis  revint  le  dit  conte  devant 
le  castiel  de  Mortaigne  et  le  fist  assaillir  de  deux  costés 
par  trois  jours  ;  mais  le  sire  de  Beaugeu  ,  qui  dedens 
estoit  avoecques  foisons  de  bonne  gens  d'armes  ,  le  garda 
et  defïendy   sy  bien  que  point  de  damaige  il  n'y  eult,  ne 

cheulx  de  le  fortrèche.  Presque  tous  les  jours  le  conte 
de  Haynau  chevauchoit  d'une  part  et  d'autre  pour  querre 
les  armes.  Ung  heure  reboutoit  ses  ennemis,  et  l'autre 
heure  estoit  reboutés  ,  eusy  que  il  avient  souvent  en 
telles  adventures  et  par  espésial  à  cheulx  qui  demandent 
les  armes. 


Le  roy  de  Franche,  qui  se  tenoit  en  la  chité  d'Aras  et 
y  estoit  tenu  tout  l'esté,  entendi  comment  le  roy  d'Engle- 
terre  et  tous  ses  allés  avoient  tellement  asségiet  la  cité  de 
Tournay  que  ung  oselet  ne  s'en  peuist  mie  partir  sans  con- 
giet,  et  que  elle  estoit  en  grant  péril  d'estre  perdue,  se  elle 
n'estoit  confortée  :  pour  quoy  le  roy  de  Franche  voUoit  tous 
autres  affaires  mettre  jus  et  à  cheluy  entendre,  car  trop 
luy  touchoit  pour  sa  bonne  chité  conforter.  Se  fist  ung  très- 
grant  et  très-espécial  mandement  et  commandement  par 
tout  son  roialme  que  tout  chevaliers  et  escuiers  venissent 
devers  Aras.  Sy  pria  le  dit  roy  à  aucuns  de  ses  amis  de 
l'Empire,  tels  que  le  roy  de  Behaigne,  monseigneur  Caries, 
son  fils,  le  duc  de  Loraine,  le  conte  de  Bar,  l'évesque  de 
Liège,  l'évesque  de  Mes  et  pluiseurs  aultres  grans  seigneurs, 
qui  tout  obéirent  et  vinrent  à  son  mandement  et  ordon- 
nanche,  et  vinrent  tous  ces  seigneurs  devers  le  roy  ev 
grant  arroy,  et  se  présentèrent  de  grant  voUenté  à  son 
serviche. 


Le  roy  de  Franche,  qui  moult  grant  peuple  avoit  assam- 
blé,  s'en  vint  logier  au  Pont-à-Bouvinnes,  à  trois  lieues 
près  de  ses  ennemis,  et  pooient  courir  li  uns  sur  l'autre  tous 
les  jours  et  faire  aucunes  appertises d'armes,  ensy  que  sou- 
vent faisoient  :  dont  il  advint  que  une  compaignie  de  Hay- 
nuiers  se  mistsuspar  l'enhort  de  messire  Wafflart  de  Crois, 


urwvcrcff^. 


100 


CHEVAUCHÉE 


qui  leur  dist  que  trop  bien  les  menroit  et  qu'il  savoit  bi^ 
tout  le  païs.  Sy  chevauchèrent  ches  chevaliers  et  escuierà 
de  Haynau,  desquels  messire  Guillame  de  Bailleul  estoit 
chief,  et  allèrent  devers  le  Pont-à-Tressin,  et  pooient  estre 
environ  six-vingts  compaignons.  Geste  propre  matinée  che- 
vauchoient  d'autre  part  les  Liégois,  desquels  messire  Robert 
de  Bailleul,  frères  audit  messire  Guillame,  estoit  chief;  car 
il  estoit  avecques  l'évesque  de  Liège,  qui  estoit  ses  sires,  et 
riens  ne  savoientli  uns  de  l'autre.  Ly  Haynuiers  qui  estoient 
premierslevés,  chevauchèrent  celle  matinée  moultavarit,  et 
faisoit  si  grant  bruyne  que  à  paynes  pooient-il  veoir  devant 
eulx,  et  passèrent  le  Pont-à-Tressin,  et  les  menoit  le  dit 
Wafflart.  Quant  il  fut  outre  le  pont,  ils  ordonnèrent  que 
messire  Guillame  de  Bailleul  et  la  banière  demourroit  toute 
coie  au  pont ,  et  messire  Waflars  de  la  Crois,  messire 
Rasses  de  Moncheaulx,  messire  Jehan  de  Sorre  et  messire 
Jehan  de  Wargny  courroient  devant,  et  allèrent  sy  avant 
que  s'embatirent  en  l'ost  du  roy  de  Behaigne  et  de  l'évesque 
de  Liège  ,  qui  assés  près  du  pont  estoient  îogiés  ;  et  avoit 
le  nuit  fait  le  ghait,  en  l'ost  le  dit  roy  ,  le  sires  de  Momo- 
rensy.  Quant  les  coureurs  haynuyers  les  virent  ,  sy  leur 
sallirent  au  devant  hardiement,  Sy  reboutèrent  ces  cou- 
reurs moult  asprement,  et  y  eult  adont  là  moult  bons  com- 
paignons ;  car  les  Haynuiers  vaillaument  s'y  esprouvèrent. 
Toutefois,  pour  revenir  à  leur  banière  ,  ils  se  retrairent 
devers  le  Pont-à-Tressin.  Evous  les  Liégois  et  Luxem- 
boursins  après  eulx,  et  eulx  venus  au  pont,  là  y  eult  grant 
bataille,  et  fu  consilliet  à  monseigneur  Guillame  de  Bail- 
leul qu'il  rapassast  le  pont,  et  sa  banière  ;  car  il  avoient 
encores  de  leurs  compaignons  outre.  Sy  rapassèrent 
Haynuiers  au  mieulx  qu'il  peurent,  et  y  eult  en  rapassant 
maintes  appertises  de  fait  d'armes  et  maintes  prises  et 
maintes  rescouses.  Et  avint  que  messire  WafHars  de  Crois 


DE   WAFFLART  DE   LA   CnOIX.  104 

fu  de  syprès  suivis  que  il  ne  peult  rapasser  le  pont.  Sy  douta 
le  péril  qu'il  ne  fust  pris  ,  et  s'avisa  que  il  se  sauveroit , 
et  yssy  hors  de  la  presse  ,  et  entra  en  ung  vert  chemin 
entre  sauchois  et  mares,  et  se  bouta  entre  rosiauls  et  fon- 
taines et  autres  petis  buissons  ,  et  dist  que  là  il  se  tenroit 
jusqu'à  la  nuit.  Quant  Luxemboursins  et  Liégois  furent 
venus  sy  puissans  que  la  banière  fut  ruée  jus  et  convint 
messire  Guillame  fuir  ,  le  demeurant  des  Haynuiers  furent 
tous  mors  et  desconfîs  par  le  banière  de  messire  Robert 
de  Bailleul  en  laquelle  il  s'enbatirent ,  et  cuidoient  que  che 
fust  la  leur  et  non  estoit.  Là  eult  dur  hustin,  et  furent  les 
dis  Haynuiers  rués  jus,  et  y  furent  mors  de  leur  costé  trois 
bons  chevaliers,  messire  Jehan  de  Wargny  ,  messire  Gau- 
tier de  Pontelarce  et  messire  Guillame  de  Pipenpois  et 
pluiseurs  autres  ,  dont  che  fu  damaiges  ,  et  pris  messire 
Jehan  de  Sorre,  messire  Deniauls  de  Blezé,  messire 
Rasses  de  Moncheaulx  et  messire  Loys  de  Juppeleu  et 
pluiseurs  autres  ,  et  retournèrent  le  demeurant  au  mieulx 
qu'il  pourent,  avecques  messire  Guillame  de  Bailleul,  qui 
en  fut  tout  honteux. 

Or  avint  que  fauconniers  qui  volloient  leurs  faulcons,  en 
perdirent  à  chel  endroit  où  messire  WaufHars  estoit  boutés, 
syque  par  celle  aventure  il  fu  trouvés  et  racusés  et  chachiet 
de  gens  d'armes  de  l'ost  des  gens  le  seigneur  de  Saint- 
Venant  ,  qui  le  prinrent  et  le  gardèrent  ung  jour  et  ne  le 
volloient  mie  rendre  ,  tant  que  ils  seurent  comment  la 
besoigne  s'estoit  portée.  Le  roy  le  veult  veoir  et  le  rendy 
et  donna  à  ceulx  de  Lille  eu  recompensation  de  la  prise  du 
conte  de  Sallebrin  ,  que  pris  avoient ,  à  eulx  faire  leur 
volenté.  Ceulx  qui  le  hayoient  pour  le  grant  guerre  que 
fait  leur  avoit ,  le  menèrent  à  Lille  et  le  firent  là  morir  de 
moult  cruelle  mort  et  à  grant  martire. 

Ensy  ala  et  vint  de  le  chevauchée  des  Haynuiers.  Mes- 
sire Guillame  de  Bailleu  et  les  Haynuiers  perdirent ,  dont 

le  conte  et  tous  les  autres  furent  courouchiés  ;  et  messire 
Robert ,  ses  frères  ,  gaigna  ,  dont  le  roy  Phelippes  et  tout 
les  Liégois  furent   resjoïs.  Ensy  se  passa  ceste  besoigne. 


Pour  ce  ne  demoura  gaires  que  le  conte  de  Haynau  ne 
courust  tous  les  jours  et  ne  fist  aucuns  fais  d'armes  ,  et 
vint  passer  oultre  la  rivière  de  le  Scarp  ,  qui  keurt  à 
Douay  ,  et  ardy  la  ville  et  l'abéie  de  Marchiennes  ,  et  y  fu 
pris  messire  Ames  de  Wernans  ,  qui  gardoit  l'abéye  ,  et  y 
eult  grant  assault.  Sy  vous  dy  que  le  conte  ,  en  contre- 
vengant  les  despis  que  les  François  luy  avoient  fait  en  celle 
saison,  fist  pluiseurs  damaiges  d'un  lés  et  de  l'autre  ens  ou 
royalme  de  Franche  ,  et  estoit  plus  aigre  de  guerrier  et  de 
souvent  chevauchier  que  nuis  des  aultres. 


Encores  y  eult  une  compaignie  de  Haynuiers  ,  assés  tes 
après  che  que  messire  Guillame  de  Bailleu  fu  revenus  ,  et 
se  advisèrent  cheulx  qui  l'entreprirent ,  que  il  le  feroient 
sans  parler  à  leur  marescauls  et  en  priroient  aulcuns 
Allemans.  Des  Haynuiers  y  estoient  messire  Florens  de 
Biaurieu ,  messire  Olyfars  de  Ghistelle  ,  le  sire  de  Gom- 
megnies  ,  le  sire  de  Semeries,  le  sire  de  Floyon  ,  le  sire  de 
Sars  et  pluiseurs  aultres  ;et  des  Allemans  le  sire  de  Ken- 
keren  ,  messire  Thiellemans  de  Sausy,  messire  Renault  de' 
Scouvort  et  pluiseurs  aultres  ,  et  estoient  bien  trois  cens 
lanches  tout  d'une  alianche  ;  et  se  partirent  sans  che  que 
le  conte  de  Haynau  ,  ne  messire  Jehan  de  Haynau  ,  ses 
oncles  ,  en  sceust  riens.  Sy  vinrent  passer  au  Pont-à- 
Tressin  ,  oîi  leurs  gens  avoient  esté  rués  jus  des  Liégois. 
Quant  il  furent  oultre  ,  il   ordonnèrent  à   estre   coureur 

monseigneur  Florent  de  Biaurieu  ,  messire  Olyphart  de 
Ghistelle,  monseigneur  le  bastart  de  Haynau  et  messire 
Robert  de  Glennes. 

Celle  nuit  avoient  fait  le  ghet  en  l'ost  du  roy  de  France 
le  sires  de  Memorensy,  et  se  devoit  retraire  ,  quant  ches 
coureulx  vinrent ,  qui  alèrent  sy  avant  que  il  se  firent  cha- 
chier  des  François  ,  et  furent  reboutés  jusques  au  Pont-à- 
Tressin  ,  et  là  fu  pris  messire  Oliphart  de  Ghistelle.  Quant 
les  autres  compaignons  virent  venir  les  Franchois  ,  adont 
sallirent  sus  les  Allemans  et  Haynuiers,  et  les  reboutèrent, 
et  furent  rués  les  François  jus  ,  et  y  fu  pris  le  sires  de 
Memorensy  et  monseigneur  Renault  de  Schonvort ,  et  y 
furent  prins  de  la  partie  des  Franchois  plus  de  quatre- 
vingts  prisonniers  ;  et  les  Haynuiers  et  les  Allemans  retour- 
nèrent en  l'ost  moult  joieulx  ,  et  les  Franchois  retournèrent 
devers  le  roy  Phelippes  ,  lequel  fut  durement  courouchiés. 


Ensy  se  tint  et  continua  le  siège  devant  la  cité  de 
Tournay  ,  et  l'avoit  le  roy  d'Engleterre  tellement  asségiet 
que  tous  les  jours  y  avoit  aulcuns  fais  d'armes  fais.  Ladite 
cité  fu  sy  bien  soingnie  et  gardée  des  bonnes  gens  d'armes 
qui  dedens  Tournay  estoient ,  que  nuls  damaiges  ne  leur 
vint  ;  mais  il  eurent  grant  défaulte  de  vivres  et  euissent 
eu  se  le  siège  se  fust  tenus  plus  longement  qu'il  ne  fist. 

Entre  l'un  ost  et  l'autre  chevauchoit  et  se  faisoit  mener 
et  charier  madame  de  Vallois  ,  seur  au  roy  Phelippes  et 
mère  du  conte  de  Haynau.  Avecque  elle  estoit  messire 
Loys  d'Augimont ,  ung  chevalier  qui  bien  estoit  ouïs  et 
veus  de  toutes  parties.  Geste  bonne  dame  et  cheluy  che- 
valier se  travillèrent  tant  de  aller  d'un  costé  et  d'autre  et 
firent  tant  que  on  prendroit  de  chascun  costé  quatre  nota- 
bles hommes  ,  dont  de  la  partie  de  Franche  furent  pris, 

pour  faire   le  traitiet,   le  roy  de  Behaigne  ,   l'évesque   de 
Liège  ,  le  duc  de  Bourbon  et  le  conte  d'Alenchon  ,  et  de  la 
partie  du  roy  d'Angleterre  le  duc  de   Brabant ,   le  conte 
d'Erby  ,  le  conte  de  Norhantonne  et  l'évesque  de  Londres. 
Entre  ches  bons  huit  seigneurs  estoit  toudis  celle  bonne 
dame  de  Vallois  ,  qui  prioit  à  l'un  et  l'autre  sy  piteuse- 
ment que  grant  pité  seroit  à  recorder.  Sy  furent  ces  sei- 
gneurs trois  jours  en  une  cappelle  vers  Esplechin,  et  firent 
tant  que  une  trièves  furent  prinses  durant  trois  ans  entre 
ces  deus  roys  et  leurs  alliés,  et  à  l'estet  qui  revenroit , 
dévoient  envoyer  les  deux  rois  de   par  eulx  aucunes  per- 
sonnes notables  en  la  cité  d'Aras,  et  là  seroient  de  par  le 
pappe    deus    cardinaux    qui    ayderoient    à   conduire    les 
besoignes.  Sur  cel  estât  furent  les  trièves  publyes  et  criées 
en  l'ost  de   l'une  partie  et  d'autre ,  et  ossy  dedens  la  cité 
de  Tournay.  Sy  devés  savoir  que  cheulx  de  Tournay  furent 
moult  resjoïs  de  celles  trièves,   car   elle  leur  vint  bien  à 
point.  Et  ensy  se  partirent  les  deux  osts,  et  retourna  chas- 
cun  à  son  ostel.  Alors   prindrent  les  Allemans  et  Braban- 
çons congiet  du  roy  d'Engleterre,  et  retourna  chascun  en 
son  pais,  et  le   conte  de  Haynau  ossy  en  son  pais,   et  fist 
au  départir  du   siège  crier  une  joustes  et  grant  feste  à 
Mons  en  Haynau  de  quarante  chevaliers  contre  tous  venans; 
et  y  eult  moult  belle  jouste,  et  y  fu  le  roy  d'Engleterre  , 
le  duc  de  Brabant,  Jaques  de  Hartevelle   et  grant  foison 
d'autres  seigneurs,  et  furent  les  joustes  moult  belles,  et, 
après  la  feste  faite,   chascun  se  party  et  alla  là  où   il    leur 
plaisoit,    et   s'en   revint  le  roy  d'Engleterre  à  Gand,  où 
madame  sa  femme  estoit. 


Sy  ordonna  le   roy  d'Engleterre  toutes  ses  besoignes, 
et  s'en   râla  en   son  païs  ,  et  laissa    par  dechà  le  conte 

d'Erby  ,  son  cousin,  et  le  conte  de  Norhantonne  et  l'éves- 
que  de  Lincholle  pour  estre  à  che  parlement  et  traitiet 
qui  se  devoit  faire  en  la  ville  de  Aras  ;  mais  riens  de  pais 
ne  s'v  pot  trouver,  ne  esploitier,  Sy  y  furent  deus  cardi- 
naulx.  Le  cardinal  de  Naples  et  le  cardinal  de  Penestres 
y  furent  envoyet  en  légation  de  par  le  pappe  Bénédict  ; 
et  osy  de  par  le  roy  de  France  y  fut  le  conte  de  Flandres, 
le  conte  de  Bar,  le  sire  de  Saint-Venant,  l'évesque  de 
Ausoire.  Ches  traiteurs  et  ces  cardinaulx  se  tinrent  là 
ensamble  plus  de  trois  mois  ;  mais  il  n'y  peurent  trouver 
nulle  fin  de  pais,  Sy  se  départirent  sur  cel  estât,  et  en 
ala  chascun  en  son  lieu.  Nous  vous  lairons  à  parler  de 
ceste  besoigne  et  parlerons  des  guerres  de  Bretaigne. 


Après  ce  que  le  siège  devant  Tournay  avoit  esté  et  fut 
dit  que  chascun  ralast  à  son  ostel ,  le  duc  de  Bretaigne  , 
qui  là  avoit  esté  en  grant  aroy  et  servy  le  roy  Phelippes 
à  plus  de  XV  lanches  de  barons  et  chevaliers  de  Bre- 
taigne ,  prist  congiet  au  roy  de  Franche  et  retourna  en 
son  pais  ;  et,  quant  il  vint  sur  le  chemin  ,  une  maladie 
luy  prist ,  de  laquelle  il  mourut  à  Roen  ,  et  quant  le  duc 
de  Bretaigne  trespassa  de  che  siècle  ,  il  n'avoit  nul  oir 
de  sa  femme ,  ne  oncques  n'eult  nul  enfant.  Sy  avoit  un 
frère  de  par  sa  mère,  qui  estoit  conte  de  Monfort.  Che  duc 
avoit  ung  autre  frère  germain  de  père  et  de  mère  ,  qui 
avoit  esté  mariés  ,  et  estoit  de  celluy  demorée  une  jone 
fillette ,  laquelle  damoiselle  ledit  duc  avoit  mariée  à 
monseigneur  Charles  de  Blois  ,  frère  au  conte  de  Blois  et 
nepveu  au  roy  de  Franche  ,  et  Tavoit  ledit  duc  mariée  en 
son  vivant  et  à  grant  linage  pour  le  cause  de  ce  que  il  se 
doubtoit  que  ,  après  son  décès  ,  le  conte  de  Monfort ,  son 
frère  ,  ne  volsist  clamer  droit  à  l'iretaige  de   Bretaigne. 

Et  tout  che  que  le  duc  en  pensoit ,  il  en  avint  ;  car  osy 
tost  que  le  conte  de  Monfort  peult  savoir  que  le  duc  son 
frère  estoit  mors  ,  il  vint  en  Bretaigne  ,  et  s'en  vint  en 
Nantes,  qui  est  une  des  plus  souveraynes  cités  de  Bretaigne, 
et  fist  tant  aus  bourgois  et  à  cheux  du  pais  d'entour  que 
on  le  rechut  à  seigneur ,  comme  le  plus  prochain  oir  du 
duc  son  frère  ,  qui  trespassés  estoit ,  et  \y  firent  trestout 
serment  et  homage  comme  au  duc  de  Bretaigne,  et  [ot]  le 
féaulté  des  bourgois  de  Nantes  et  de  cheux  du  pais 
d'environ.  Il  alla  à  la  contesse  ,  sa  femme  ,  qui  seur 
germaine  estoit  du  conte  Loys  de  Flandres  ,  laquelle  dame 
avoit  bien  le  cuer  d'omme  et  de  lion  ,  et  eurent  consail 
ensamble  que  ils  tenroient  une  grant  feste  et  solempnelle 
en  la  cité  de  Nantes  et  là  veroient  leurs  amis.  Se  fut 
senifiet  par  tout  les  chités  ,  les  seigneuries  et  les  bonnes 
villes  de  Bretaigne ,  en  mandant  que  nuls  ne  volsist 
fallir  qu'il  ne  fust  à  ceste  feste. 

En  che  terme  pendant  et  le  feste  atendant ,  le  conte 
de  Monfort  se  party  de  Nantes  atout  grant  foison  de  gens 
d'armes  ,  et  s'en  alla  devers  la  cité  de  Limoges  ,  où  le 
trésor  de  son  frère  estoit.  Quant  il  fu  parvenu  jusques  à  là, 
il  s'acointa  si  bien  des  bourgois  de  Limoges  qu'il  le  rechu- 
rent à  seigneur  et  lui  firent  féaulté  et  homaige  et  lui  ensen- 
gnèrent  le  trésor  du  duc  son  frère,  qui  estoit  moult  grant. 
Sy  le  prist  et  cherga ,  et  fist  tout  enporter  avec  lui ,  et 
s'en  vint  à  Nantes ,  et  dist  à  sa  femme  comment  il 
avoit  bien  esploitiet.  De  ceste  chose  eult  la  dame  grant 
joie. 


Or  avint  le  jour  que  le  mandement  estoit  de  celle  feste, 
qui  se  devoit  tenir  à  Nantes  ,  mais  nuls  n'y  vint  de  tous 
ceulx   qu'il   avoit  priet,  ne  mandés  ,   fors  seulement    ung 

grant  baron  ,  messire  Hervi  de  Lion.  Néantmains  le  conte 
tint  sa  feste  au  mieulx  et  au  plus  bellement  qu'il  peult  des 
gens  qu'il  eult ,  et  s'avisa  que  tantost  et  caudement  il 
metteroit  gens  d'armes  sus  ,  et  yroit  conquerre  tout  le 
demorant  du  pais  et  constraindre  tous  rebelles.  Ensy 
qu'il  le  pourposa  ,  il  le  fist ,  et  assambla  tous  ceulx  dont 
il  se  povoit  aydier,  et  se  tray  hors  de  Nantes  et  alla  devers 
ung  fort  chastel  séant  sur  la  mer  ,  qui  s'apelloit  Braist , 
dont  messire  Garnier  de  Clisson ,  ung  moult  gentil 
chevalier  et  vaillant ,  estoit  cappitaine  ,  cousins  au  duc 
nouvellement  mort  et  à  le  femme  monseigneur  Charles  de 
Blois.  Et  disoit  bien  chils  chevaliers  que  jà  n'obéiroit  au 
conte  de  Moufort ,  inais  garderoit  la  ville  et  le  chastel 
de  Braist  pour  l'iretière  le  femme  de  monseigneur  Charle 
de  Blois. 

Tant  esploita  le  conte  de  Monfort  à  toute  son  host ,  où 
bien  avoit  XII"  hommes  ,  que  uns  ,  que  aultres  ,  qu'il  vint 
devant  la  ville  et  mist  le  siège  et  le  fist  fort  assallir  de 
tous  lés  ,  et  messire  Gernier  et  ceulx  de  dedens  se  deflfen- 
dirent.  Sy  furent  là  ly  barons  et  les  sauldoiers  du  conte 
bien  VII  jours  que  riens  ne  firent.  Au  VHP  jour  avint 
que,  à  une  grande  escarmuche,  qui  fut  devant  les  barières, 
messire  Garnier  de  Clichon  et  ses  gens  yssirent  hors  de  la 
porte  et  se  combatirent  moult  vaillaument  et  recullèrent 
de  commenchement  les  gens  du  conte  ;  mais  ils  raoute- 
plièrent  sy  que  de  forche  ils  furent  sy  fort  reboutés  vers 
la  fortresche  à  grant  meschief.  Le  gentil  chevalier  ne 
voUoit  mies  estre  des  prumiers  rentrant ,  mais  se  tenoit 
tout  darrains  :  si  se  combatoit  de  l'espée  moult  vaillau- 
ment ,  et  demora  tant  en  luy  combatant  sur  le  rive  que 
ses  gens  rentrèrent  en  le  fortresche  et  avallèrent  le 
traille ,  et  demoura  ledit  chevalier  dehors  ,  et  là  fut-il 
assaillis  de  grant  manière ,   et  il  se  defiendy  de  grant 

couraige  ;  et  pour  luy  aidier  et  remettre  par  desoubs  le 
traille  dedens  le  chastiel  ,  il  gettoieiit  d'amont  pierres 
et  traioient  quairaulx  ,  et  firent  tant  que  messire  Garniers 
fut  remis  dedens  ,  mais  che  fut  à  grant  meschief ,  et  eult 
plus  de  quatorze  plaies.  Si  se  retrairent  tantost  Tune  partie 
et  l'autre.  Des  naverures  que  messire  Graniers  [ot,  il]en  mo- 
rut  au  septième  jour.  Sy  le  sceut  le  conte  de  Monfort;  sy  en 
fu  durement  joieulx,  et  cheulx  dedens  trop  fort  courchiet,  et 
leur  convint  par  chelle  voie  rendre  leur  fortresche,  et  en 
prist  le  saisine  le  conte  de  Monfort,  et  mist  gens  de  par  luy 
pour  le  garder  et  ung  chevalier  [en]  qui  moult  se  fioit,  àcas- 
tellain,et  puis  se  desloga  de  là  et  s'en  al  a  atout  son  ost 
devant  la  cité  de  Rennes. 


A  tant  esploita  lecdit  conte  de  Monfort  qu'il  vint  devant 
la  cité  de  Rennes  ,  qui  tantost  se  clouy  ,  et  firent  grant 
samblant  pour  eulx  tenir  et  defFendre.  Et  avoient  pris  à 
cappitaine  ung  chevalier  qui  estoit  des  marches  de  là  ,  qui 
s'appelloit  messire  Henry  de  Pennefort ,  vaillant  homme. 
Quant  le  conte  fut  venus  devant  Rennes  ,  il  l'aséga  ,  car  il 
menoit  grant  gens  après  luy ,  et  le  fist  assalir  ;  mais 
jamais  ne  l'euist  eut ,  se  n'euist  esté  par  l'outraige  de  leur 
cappitaine.  Car  ung  jour  ,  il  s'en  party  atout  IIIc  compai- 
gnons  et  vint  assaillir  l'ost.  Sy  fu  au  retour  entre  l'ost  et 
le  chité  enclos  de  messire  Hervi  de  Lion  ,  qui  avoit  fait  le 
gait  .  et  là  fu  prins,  et  tout  cheulx  ,  qui  avecques  luy 
issyrent  ,  estoient  ou  mort  ou  prins  en  la  plache  et  amenât 
en  l'ost  dudit  conte  et  en  sa  tente  ,  qui  en  ot  grant  joie  , 
quant  il  vey  le  capitaine  de  la  ville.  Se  dist  le  conte 
que  il  le  feroit  pendre  près  de  la  cité  ,  et  fist  lever  unes 
fourques  droit  devant  les  fossés  et  amener  le  capitaine , 
et  fist  asavoir  à  ceulx  de  Rennes  que  on  penderoit  sans 

merchy  leur  capitaine  ,  se  il  ne  rendoient  la  ville.  Et 
quant  les  bourgois  de  la  ville  de  Rennes  veirent  que  on 
voUoit  pendre  leur  capitaine,  et  qu'il  ne  veoient  nul  secours 
qu'il  leur  venist  de  nul  costé  ,  il  furent  tous  esbahis.  Sy  se 
consillèrent  entre  eulx  que  il  ne  volloient  point  perdre  le 
chevalier  qui  tant  de  biens  leur  avoit  fait.  Alors  se  ren- 
dirent et  se  mirent  en  l'obéisance  du  conte  et  luy  jurèrent 
foy  et  loyaulté  à  tenir  de  che  jour  en  avant.  Lors  y  entra 
ledit  conte  et  toutes  ses  gens,  et  s'y  reposèrent  deux  jours. 
Easy  eult  le  conte  de  Monfort  la  bonne  cité  de  Rennes,  et 
puis  s'en  party  et  chevauça  vers  la  ville  de  Hambon. 


De  Hambon  estoit  gardes  et  souverain  de  la  ville  Olivier 
de  Pennefort,  frère  germain  à  monseigneur  Henry.  Quant 
messire  Henry  sceut  que  on  se  tiroit  celle  part ,  sy  se 
doubta  de  son  frère,  lequel  il  le  sentoit  bon  home  d'armes  , 
et  que  il  ne  se  fist  ochire  à  l'escarmuche  et  issir  follement 
hors  contre  eulx.  Sy  dit  audit  conte  :  «  Monseigneur,  j'en- 
«  tens  que  vous  chevauchiés  devers  Hambon  pour  l'avoir. 
«  Saciés  que  Hambon  est  inprenable  ;  mais  je  y  ay  ung 
«  frère  qui  est  capitaine,  qui  s'apelle  Olivier.  Bailliés-moy 
«  de  vos  gens  ;  je  y  chevaucheray.  Je  cuide  tel  atourner 
«  mon  frère  que  nous  arons  bien  la  ville  de  Hambon  à  pau 
«  défait.  »  —  «  Par  ma  foy,  respondy  le  conte,  sire  Henry, 
«  vous  dites  bien  ;  et,  se  parlés  loyaument,  de  che  jour  en 
«  avant  adjousteray  foy  en  Vous.  Sy  prendés  de  mes  gens 
«  che  que  bon  vous  en  samble.  » 

Lors  se  départy  ledit  messire  Henry  de  l'ost ,  à  trois 
cens  lanches  ,  et  allèrent  devant,  et  fist  tant  que  il  vint  à 
Hambon.  Olivier  de  Pennefort  eiitendy  que  son  frère  veuoit. 
Sy  en  eult  grant  joie  ,  et  cuida  que  che  fust  pour  luy  con- 
forter. Sy  monta  tantost  à  cheval,  et  fist  ouvrir  les  portés, 

et  yssy  contre  luy  et  le  trouva  sur  les  camps.  Ossy  tost 
que  messire  Henry  vey  son  frère  ,  sy  se  traist  vers  luy  et 
le  prist  par  le  main  ,  tout  en  riant ,  et  lui  dit  :  «  Mon 
«  frère  ,  vous  estes  mon  prisonnier  ;  et  encores  vault-il 
«  mieus  que  vous  le  soyés  que  à  ung  autre.  »  —  «  Com- 
a  ment?  dist  Olivier;  estes-vous  de  le  partie  de  Monfort?  » 
—  «  Oïl ,  che  respondy  messire  Henry  ,  car  de  force  ce 
«  m'a  convenut  estre  ,  et  vous  le  serés  ossy  ;  car  c'est 
«  ung  gentil  chevalier,  et  sy  se  rent  tout  le  pais  à  luy. 
a  Nous  ne  povons  mie  seul  faire  partie  pour  monseigneur 
«  Charle  ,  qui  point  n'apert  en  che  pais.  »  Tant  parla  et 
sermonna  son  frère  que  ledit  Olivier  se  converty  d'estre  de 
le  partie  de  Monfort ,  et  rechut  ledit  conte  à  seigneur  et 
luy  fist  féaulté  et  hommaige  et  le  mist  en  la  forte  ville  de 
Hambon.  Sy  y  demoura  Olivier  souverain,  et  y  mist  le 
conte  gardes  de  par  lui. 


Alors  se  party  le  conte  ,  et  ala  devant  Vennes  ,  qui  ossy 
se  rendy  ,  et  de  là  il  s'en  vint  devant  le  chastel  de  Roche- 
périot.  Sy  en  estoit  chastelain  ung  gentil  chevalier  ,  qui 
s'appelloit  messire  Olivier  de  Cliçon  ,  cousin  germain  au 
sire  de  Clichon,  qui  dist  bien,  quant  le  conte  fu  là  venus 
devant  le  chastel ,  que  jà  ne  obéiroit  à  luy  et  que  il  ne 
tenoit  autre  seigneur  hiretier  en  Bretaigne  fors  messire 
Charles  de  Blois  et  madame  sa  femme. 

Le  conte  de  Monfort  fut  devant  ledit  chastel  quinze  jours 
et  y  livra  pluiseurs  assaulx  ;  mais  il  n'y  fist  riens  ,  dont  se 
party  de  là  et  s'en  ala  devant  ung  autre  chastel  à  dix 
lieues  de  là  ,  que  on  apelloit  Auroy,  que  le  roy  Artus  fist 
jadis  fonder  et  faire.  De  che  chastiel  d'Auroy  ,  qui  est  bel 
et  fort ,  estoient  gardien  et  souverains  messire  Joffrois  de 
Malatray  et  messire  Yvons  de  Thingry  ,  qui   de  prumiera 

estoient  en  bonne  vollenté  de  bien  tenir  et  garder  le  for- 
tresche,  et  en  firent  grant  samblant  ;  car  de  cinq  ou  six 
assaulx  qu'il  eurent ,  on  ne  les  peut  oncques  adamagier. 
Lors  furent  prises  une  trièves  par  le  consail  de  messire 
Henry  de  Lion  ,  qui  estoit  du  consail  du  conte  ,  et  vinrent 
les  deux  chevaliers  en  l'ost  parler  au  conte  et  à  son  consail 
sur  aseuranches.  En  che  parlement  y  fut  tant  parlementé  , 
que  il  s'acordèrent  à  estre  de  le  partie  du  conte  ,  et  lui 
firent  serment  et  homaige  de  ce  jour  en  avant ,  et  demoura 
ledit  chastiel  d'Auroy  en  la  possession  et  saisine  dudit 
conte  ,  et  puis  passa  oultre  ,  et  se  trait  devers  ung  autre 
fort  chastiel  que  on  apelloit  Goy-le-Foriest.  Cheluy  qui 
chastelain  en  estoit ,  veoit  que  le  conte  avoit  grant  ost  et 
que  tout  le  pais  se  rendoit  à  lui.  Sy  se  rendy  et  devint 
homme  audit  conte. 

En  après  ils  s'en  allèrent  devant  une  chité  que  on  apelle 
Craais.  Sy  y  estoit  l'évesque  du  lieu  et  l'avoit  en  signourie. 
Chils  estoit  oncles  de  messire  Henry  de  Lion,  syque,  par  le 
traitié  de  luy,  il  ouvry  la  cité  à  la  venue  du  conte  et  le 
rechut  à  seigneur  ,  par  ordonnanche  telle  que,  se  ung 
autre  venoit  ou  pays  ,  qui  plus  grant  droit  monstrast  à 
l'iretaige  que  le  conte  n'euist,  il  est  quite  de  sa  foy  et  de 
son  hommaige.  Ensy  le  rechut  le  conte,  ne  oncques  l'évesque 
n'en  veult  faire  autre  chose.  Tant  s'esploita  le  conte  de  Mon- 
fort  que  il  conquist  tout  le  pais.  Bien  pou  de  villes  et  de 
chasteaux  y  demourèrent  qu'il  ne  furent  en  son  obéissance. 


Quant  le  conte  de  Monfort  eult  tout  ce  fait  et  qu'il  se 
senty  au  dessus  de  ses  besongnes,  il  s'en  vint  en  la  ville  de 
Grède,  ung  bon  port  sur  la  mer,  et  là  entra  en  navire,  luy 
XX«  de  chevaliers,  et  fist  tant  qu'il  ariva  en  Engleterre.  Sy 
demanda  après  le  roy  d'Engleterre,  et  on  luy  dist  que  il 

estoit  à  Windesore.  Sy  chevauca  tant  celle  part,  que  il 
vint  devers  le  roy,  et  quant  il  seult  le  venue  de  luy,  il  lui 
fist  grant  cliière  et  bon  samblant,  et  encore  plus  quant  il 
sceut  qu'il  estoit  là  venu  pour  luy  faire  homaige  et  relever 
la  duché  de  Bretaigne  de  luy.  Sy  en  prist  le  roy  le  foy  et 
l'oramaige  dudit  conte  de  Monfort,  et  le  roy  luy  jura  que 
il  ly  aideroit  à  porter  oultre  et  deffendroit  contre  tout 
homme,  et  en  fut  le  roy  moult  joieulx,  pour  ce  que  le  pais 
de  Bretaigne  lui  estoit  une  belle  entrée  et  moult  proufi- 
table  pour  luy  pour  entrer  ou  royalme  de  France.  Après 
ces  coses  faites  et  cel  homaige  pris  ,  le  conte  de  Monfort 
prist  congiet  et  donna  de  moult  beaulx  joieaulx  aux  sei- 
gneurs, chevaliers  et  autres,  et  lors  il  retourna  en  Bretaigne 
devers  madame  la  contesse  sa  femme,  et  s'en  vint  séjourner 
en  la  cité  de  Nantes. 


Les  nouvelles  de  grant  temps  estoient  venues  au  roy 
Phelippe  et  à  monseigneur  Caries  de  Blois  ,  qui  tenoit  à 
estre  le  droit  hiritiers  de  Bretaigne,  comment  le  conte 
de  Monfort  prendoit  en  Bretaigne  cités,  villes  et  chastieaulx 
et  metoit  en  son  obéisanche  ;  et  tout  ce  soufroit  le  roy, 
car  bien  savoit  que  tos  l'aroit  amendé,  quant  il  volroit,  et 
voloit  ledit  conte  du  tout  par  droit  et  le  jugement  des  pers 
de  Franche  condampner  en  son  tort. 

Or  advint  autres  nouvelles  au  roy  et  à  monseigneur 
Charles  de  Blois,  qui  plus  luy  donnèrent  à  penser  ;  car  il 
leur  fut  dit  que  ledit  conte  de  Monfort  avoit  esté  en 
Engleterre  devers  le  roy  relever  la  ducé  de  Bretaigne  et  les 
appartenances  du  roy  d'Engleterre,  que  faire  ne  povoit, 
ne  devoit,  dont  trop  grandement  s'estoit  meffais.  Sy  eult 
le  dit  roy  Phelippes  avis  et  consail  sur  che  que  le  conte  de 
Monfort  seroit  mandés,  ensy  qu'il  fut,  par  sergans  d'armes 

du  roy,  qui  esploitèrent  tant  qu'il  vinrent  en  la  cité  de 
Nantes,  où  il  trouvèrent  le  dit  conte  de  Monfort,  auquel  il 
monstrèrent  leurs  lettres.  Le  conte  les  rechut  grandement 
et  lieraent,  et  lisy  les  lettres  du  roy,  et  respondy  tost, 
et  dist  que  il  yroit  volontiers  et  que  il  estoit  tenus  de  obéir 
à  son  naturel  seigneur  le  roy  de  France.  Sy  se  pourvey 
bien,  ensy  que  à  luy  apartenoit,  et  se  party  de  Nantes  ; 
mais  sachiés  que  clie  fut  tout  outre  le  consail  de  madame  sa 
femme,  car,  se  il  l'euist  crut,  il  n'y  fust  jà  entrés .  Toutesfois 
il  fist  tant  que  il  vint  à  Paris,  bien  acompaignés  de  che- 
valiers et  d'escuiers. 

Quant  on  entendy  que  le  conte  de  Monfort  venu  estoit, 
on  en  fu  tout  resjoïs,  et  à  le  cause  de  luy  le  roy  avoit 
mandé  tous  les  plus  espéciaulx  de  son  conseil,  et  le  second 
jour  que  le  conte  fu  venus  à  Paris,  il  s'en  vint  ou  palais 
devers  le  roy  et  les  barons  qui  là  l'atendoient,  et  entra  en 
une  cambre  où  estoient  le  roy  et  messire  Charle  de  Blois, 
son  nepveu,  le  duc  de  Bourgogne,  le  duc  de  Normendie  et 
grant  plenté  de  seigneurs.  Sy  les  enclina  tous  ledit  conte,  et 
fut  moult  regardés  des  uns  et  des  autres,  quant  là  dedens 
il  entra. 

Le  conte  s'en  vint  devant  le  ro)'  et  s'agenoulla  et  lui  dist  : 
«  Monseigneur,  vous  m'avés  mandé,  et  je  suis  venus  à  vostre 
«  mant.»  —  «C'est  voirs,  dist  le  roy.  Conte,  deche  vous  sai-je 
«  bon  gré,  mais  je  m'esmerveille  moult  pourquoy,  ne  com- 
«  ment  vous  avés  esté  entreprendre  de  vostre  voUenté  le 
«  gouvernement  de  la  ducé  de  Bretaigne,  où  vous  n'avés 
«  nul  droit  ;  car  il  y  a  plus  prochain  de  vous,  que  vous 
«  voilés  déshireter,  et  pour  vous  enforchier,  vous  estes  aies 
u  devers  nostre  adversaire  le  roy  d'Engleterre,  et  avés 
«  ladite  ducé  relevé  de  luy  et  fait  féaulté  et  hommaige, 
«  ensy  que  on  le  m'a  conté.  »  Le  conte  dist  :  «  Ha!  sire,  ne 
«  le  créés  pas  ;  car  vraiement  vous  estes  de  che  mal  infor- 

«  mes.  Je  le  feroie  moult  envis,  mais  de  le  proïsmeté  dont 
«  vous  me  parlés,  il  m'est  avis,  sauve  vostre  grâce,  que  vous 
«  mesprendés  ;  car  je  ne  say  nuls  sy  prochain  du  duc  de 
«  Bretaigne,  mon  frère  darrain  trespassé,  comme  je  suis. 
«  Et,  se  jugiet  estoit  par  droit  que  uns  aultres  y  euist  plus 
«  grant  droit,  je  n'aroie  pas  honte  de  moy  en  déporter.  » 
Adont  dist  le  roy  :  «  C'est  bien  dit.  Or  vous  defFen-je  que 
«  en  quanques  vous  vos  povés  fourfaire,  que  vous  ne  vous 
u  partes  de  Parisjusques  à  tant  que  du  droit  sera  déclaré 
«  etjugié  parles  pers  de  France.  »  Le  conte  respondy  : 
H  Sire,  vollentiers.  »  A  tant  se  fina  le  parlement. 

Le  conte  de  Monfort  s'en  revint  à  son  ostel  durement 
pensis  ,  et  entra  en  une  chambre  et  commencha  à  buchier 
et  à  ymaginer  sur  ses  besongnes  et  le  jugement  des  pers  ; 
car  il  [se]  estoit  trop  grandement  fourfais,  quant  il  avoit  esté 
en  Engleterre  et  relevé  autruy  hiretaige  du  roy  d'Engle- 
terre.  Che  luy  estoit  ung  grant  préjudise.  Sy  ,  tout 
considéré  ,  il  dist  en  soy-meisme  qu'il  retourneroit  en 
Bretaigne  et  pérsévéreroit  en  son  propos  et  tenroit  la  terre 
de  forche  ;  car  bien  veoit  que  par  le  jugement  des  pers  de 
Franche  il  l'avoit  perdue  ,  car  tout  estoient  contre  luy  et 
tout  pour  monseigneur  Charles  aidier. 

Lors  ledit  conte  prist  consail  à  aucuns  de  ses  chevaliers 
qui  bien  le  consillèrent  de  retourner  arière  en  Bretaigne. 
Sy  fist  le  malade  toute  celle  journée  ,  et  quant  che  vint  à 
la  nuit ,  il  monta  à  cheval  et  se  party  de  Paris  lui  troi- 
sième ,  que  point  les  portes  n'estoient  adont  frumées. 
Et  esploita  tant  que  il  revint  à  la  cité  de  Nantes  devers 
madame  sa  femme  qui  vollentiers  le  vit  ;  et  ses  gens  le 
siévirent  et  se  partirent  de  Paris. 


On  puelt  bien  savoir  que  le  roy  Phelippes  fut  durement 

courouchiés  ,  ossy  fut  messire  Charles  de  Blois  ,  quant  il 
sceurent  que  ledit  conte  estoit  ensy  escapés.  Toutesfois 
il  atendirent  jusques  au  jour  qui  asignés  estoit,  que  les 
pers  et  les  barons  de  Franche  furent  audit  jour  en  la 
chambre  du  roy  et  déterminèrent  de  celle  besongne.  Sy 
jugèrent  en  sentenche  du  tout  la  duché  de  Bretaigne  à 
monseigneur  Charle  de  Blois  ,  et  en  ostèrent  le  conte  de 
Monfort  par  deux  raisons.  Ly  une  fut  pour  tant  que 
madame  la  femme  Charle  estoit  fille  du  frère  germain  au  duc 
nouvellement  mort  de  père  et  de  mère  ,  duquel  en  le  droite 
ligne  la  duché  leur  venoit  ,  et  que  le  conte  de  Monfort 
qui  estoit  d'un  autre  père  que  dont  le  conte,  n'y  avoit 
riens  ,  par  celle  raison  de  droit  ;  et  l'autre  raison  estoit 
que ,  se  il  fust  ensy  que  le  conte  de  Monfort  y  euist 
aucun  droit  de  par  son  frère  ,  se  l' avoit  ledit  conte  fourfait 
par  deux  raisons  :  l'une  pour  tant  que  il  l' avoit  relevé 
d'autre  seigneur  que  du  roy  de  France  ,  de  quoy  on  le 
devoit  tenir  en  fief  ;  l'autre  raison  estoit ,  pour  tant  que 
il  avoit  fourpassé  le  commandement  de  son  seigneur  le 
roy  de  Franche  et  brisiet  son  arest  et  sa  prison ,  et  s'en 
estoit  party  sans  son  congiet. 

Quant  che  jugement  fut  rendu  par  les  pers  de  France  , 
le  roy  appella  monseigneur  Charle  ,  son  nepveu  ,  et  luy 
dist  :  «  Bieaux  nepveu  ,  vous  avés  jugement  pour  vous 
«  d'un  bel  hiretaige  et  grant  :  Dieu  en  soit  loés  !  Or  vous 
«  hastés  et  pryés  vos  amis  ,  le  conte  de  Alenchon  ,  mon 
«  frère  et  vostre  oncle  ,  mon  fils  le  duc  de  Normendie  et 
«  vos  autres  cousins  ,  que  vous  aident  à  le  conquerre 
«  contre  ledit  conte  ,  qui  s'en  est  mis  en  possession  (je 
«  croy  que  il  ne  vous  fauront  mie),  par  quoy  le  conte  ne 
«  se  puist  trop  enforchier  et  mettre  les  Englès  en 
«  Bretaigne  ;  car  mon  adversaire  ne  pouroit  avoir  plus 
«  belle    entrée     pour    moy    porter    grant    contraire.  » 

Monseigneur  Charle  de  Blois  s'agenoulla  devant  le  roy 
son  oncle  ,  et  dist  :  «  Monseigneur  ,  vous  dittes  bien  ,  et 
«  Dieu  le  vous  puist  mérir  et  rendre  ;  car  tous  chils 
«  proufis  et  avanchement  me  vient  de  vous.  » 

Là  pria  ledit  messire  Charle  les  seigneurs  ,  Tun  après 
l'autre  ,  que  il  le  volsissent  aidier  à  reconquerre  son  hire- 
taige  ;  et  tous  lui  acordèrent. 


Depuis  ne  demoura  gaires  de  temps  que  messire  Charles 
se  party  de  Paris  et  prist  le  chemin  d'Angiers  ;  et  vinrent 
là  après  le  conte  d'Allenchon,  le  duc  de  Normendie,  le  duc 
de  Bourgogne,  le  duc  de  Bourbon,  le  conte  de  Tancarville, 
le  connestable  de  France  ,  le  sire  de  Coucy  ,  le  sire  de 
Craon  ,  le  sire  de  Suilly  et  grant  foison  de  barons  de 
France  ,  et  estoient  bien  ,  quant  tous  furent  venus  et 
asamblés ,  six  mille  hommes  d'armes  et  vingt  mille 
d'autres  gens  ,  parray  les  Genevois  qui  estoient  desoubs 
messire  Charles  Grimaulx  et  messire  Hoste  Doire  ;  et  fut 
mariscaulx  de  tout  l'ost  ung  très-bon  et  hardy  chevalier  , 
qui  s'appelloit  messire  Loys  d'Espaigne.  Sy  se  partirent 
d'Angiers  à  très-grande  compaignie  de  gens  d'armes  ,  et 
allèrent  devers  Bretaigne  ,  et  vinrent  devant  ung  très- 
fort  chastel  qui  estoit  de  la  partie  du  conte  de  Monfort. 
Sy  l'aségèrent  et  y  livrèrent  pluiseurs  assaus  ,  ançois  que 
il  le  peuissent  avoir  ,  et  se  tint  moult  fort ,  et  en  le  fin 
il  l'eurent  par  composition  ,  et  se  partirent  sauf  leur  vies  , 
et  messire  Charle  eult  le  saisine  dudit  chastel  :  se  y 
mirent  garnison  de  gens  et  de  vivres.  Puis  passèrent 
oultre  et  vinrent  devant  une  ville  qui  est  à  quatre  lieues 
de  Nantes,  et  l'appelle-on  Quarquefoure  :  sy  le  prinrent 
de  forche  ,  car  elle  se  tenoit  de  la  partie  du  conte  ,  et  fu 
toute  arse  ,   et  y  eut  mort  grant  foison  de  cheulx    de  la 

ville.  Alors  les  François  se  partirent  et  cheminèrent  tant 
que  il  virent  la  cité  de  Nantes.  Sy  le  aségèrent  tout 
autour  ,  car  bien  estoient  gens  pour  che  faire  ;  et  le 
conte  de  Monfort  et  messire  Henry  de  Lion  ,  qui  se 
tenoient  en  la  cité  ,  n'en  furent  de  riens  effraies  ,  car 
il  estoient  gens  fors  assés  pour  eulx  deffendre  et  tenir. 

Or  advint  que  ledit  messire  Henry  ,  qui  moult  désiroit 
les  armes  ,  yssy  hors  une  matinée  atout  deux  cens  com- 
paignons  des  plus  soufisans,  et  yssirent  par  une  posterne  , 
et  vinrent  resvillier  l'ost,  et,  au  retour  qu'il  firent,  il  encon- 
trèrent  XV  sommiers  chergiés  de  prouvéanches  quivenoient 
en  l'ost.  Sy  les  vorent  faire  retourner  en  la  cité.  Et  en  ce 
détry  et  touellement ,  cheulx  de  l'ost  s'armèrent  et  vinrent 
enforchiement  pour  secourre  les  sommiers  ,  et  tant  que  il 
ne  entrèrent  point  tout  en  la  cité.  Messire  Henry  et  ses 
gens  demourèrent  sy  longeraent  sur  la  plache  entre  lost  et 
les  barières,  que  il  y  eurent  grant  damaige  ;  car  il  y  euît  de 
ses  gens  pris  bien  VI"  par  une  autre  embusque  que 
messire  Loys  d'Espaigne  leur  fîst  ,  et  fut  près  prins  ledit 
messire  Henry  :  toutesfois  il  retourna  en  Nantes  ,  mais 
che  fut  à  moult  grant  dangier. 


De  celle  aventure  fut  le  conte  de  Monfort  moult  courou- 
chiés  ,  et  en  parla  fellement  audit  messire  Henry  ,  et  luy 
dist  que  il  s'en  peuist  bien  estre  passés  de  avoir  fait  celle 
yssue  et  qu'il  estoit  trop  bon  chevalier  de  par  le  diable. 
Messire  Henry  prist  en  sy  grant  despit  les  parolles  du 
conte ,  que  oncques  puis  il  ne  l'ama  ,  et  bien  lui  raonstra  ; 
car  secrètement  il  se  mist  à  traitier  avecques  les  bourgois 
de  Nantes  qui  veoient  leurs  frères  ,  parens  et  amis  prison- 
niers en  l'ost  et  eulx  aségiés  ,  et  sy  ne  savoient  à  quel  fin 
il  en  venroient ,  tant  que  acort  se  fist  entre  monseigneur 

Charles  et  lesdits  bourgois  ,  et  entrèrent  les  François  en 
Nantes  et  vinrent  en  l'ostel  où  le  conte  de  Monfort  dor- 
inoit  ,  et  fut  pris  en  la  chambre  des  gens  de  monseigneur 
Charles,  et  la  cité  rendue.  Et  sachiés  que  le  conte  fut  moult 
esbahis  ,  quant  il  se  vit  prins  et  mis  es  mains  de  ses  enne- 
mis ,  qui  tantost  l'envoièrent  à  Paris  à  II"  lances  par  le 
connestable  de  France  devers  le  roy  de  Phelippes  qui  en  ot 
grant  joie,  et  n'en  volsist  pas  tenir  cent  mille  florins,  et  le 
list  mettre  en  prison  ou  chastel  de  Louvre  ,  et  dist  que 
jamais  n'isteroit  de  là,  et  y  mist-on  bonnes  gardes  et  leur 
charga-on  sur  la  teste.  Ensy  eubt  messires  Charles  de  Blois 
de  venue  la  chitë  de  Nantes,  et  devinrent  tous  sy  hommes, 
et  messire  Henry  de  Lion  lui  fist  serment  ,  qui  par  avant 
avoit  tant  consiliié  le  conte  de  Monfort  ;  et  madame  sa 
femme  et  ses  enfans  estoient  en  Hambon  avec  aucuns  che- 
valiers de  Bretaigne  que  le  conte  son  marit  y  avoit  laissiet. 
Sy  furent  moult  esbahis  quant  elle  sceut  les  nouvelles  de 
la  prise  de  son  marit  ;  mais  ,  comme  dame  plaine  de  grant 
consail  et  de  confort,  elle  se  resconforta,  et  ossy  tout  ses 
hommes  ,  et  dist  que  ,  sy  plaist  à  Dieu  ,  elle  feroit  bonne 
guerre  et  avoit  or  et  argent  assés  pour  le  maintenir. 

Quant  messires  Charles  de  Blois  et  les  signeurs  qui  là 
estoient ,  virent  que  le  conte  de  Monfort  estoit  prins  et 
qu'il  estoient  seigneur  de  Nantes  ,  sy  eurent  consail  de 
retourner  en  France  ;  car  il  estoient  là  à  grant  frait.  Sy 
dirent  ensy  le  conte  d'Alenchon  et  le  duc  de  Normendie  à 
messire  Charles  de  Blois  :  «  Bieau  cousin  ,  vous  demorrés 
«  en  che  pais  ,  et  vous  lairons  messire  Louis  d'Espaigne 
«  et  une  autre  partie  de  ches  gens  d'armes,  et  nous  retour- 
«  nerons  en  Franche  ;  car  nous  créons  assés  ,  puisque 
«  nous  tenons  le  conte  de  Monfort ,  que  vostre  guerre  est 
«  finie.  Il  n'est  nuls  de  par  luy  qui  doie  gherrier  ;  et,  se 
«  guerre  vous  sourvient,  fust  de  Engleterre  ou  d'ailleurs  , 

«  nous  vous  venrons  secourir ,  car  nous  ne  sommes  pas 
«  loing.  »  Dechesparolles  se  tint  grandement  content  ledit 
raessires  Charles  ,  et  les  en  remerchia.  Adont  prirent  con- 
gié  à  lui  et  à  madame  sa  femme  qui  s'appelloit  ducesse  de 
Bretaigne  ,  et  retournèrent  tous  en  France  ,  et  chascun 
râla  en  son  pais. 

Ensy  demeura  le  conte  de  Monfort  en  dangier  ,  et  mes- 
sire  Charles  de  Blois  et  sa  femme  se  tinrent  toute  celle 
saison  en  la  cité  de  Nantes.  Sy  vinrent  pluiseurs  chevaliers 
et  barons  de  Bretaigne  faire  hommage  audit  messire 
Charles  et  le  tinrent  à  seigneur  de  par  madame  sa  femme, 
tels  que  le  viceconte  de  Rohen  ,  le  sire  de  Clichon  ,  le  sire 
de  Bieaumanoir  ,  le  sire  d'Ansenis  ,  le  sire  d'Avaugor  ,  le 
sire  de  Malatrait ,  le  sire  de  Gargolle  ,  le  sire  de  Cuitin  , 
le  sire  de  Lion  ,  messire  Charles  de  Dignant ,  le  sire  de 
Crais,  le  sire  de  Rieus  et  pluiseurs  autres  barons  et 
chevaliers. 


Aussy  en  demeura  aulcuns  du  costé  de  la  contesse  de 
Monfort ,  qui  se  tenoit  à  Hambon  ,  de  laquelle  dame  je 
vous  voel  un  petit  parler,  pour  le  grant  confort  dont  elle 
fut  plaine  ;  car  elle  avoitcuer  d'homme  et  de  lion.  Quant 
elle  vey  que  ses  sires  estoit  prins  et  en  mains  de  ses  enne- 
mis ,  dont  elle  pensoit  mieulx  que  on  le  feroit  morir, 
que  autre  chose  ,  elle  prinst  ung  jone  vallet ,  que  elle 
avoit  à  fil ,  que  on  appelloit  Jehan  ,  ensy  que  son  père , 
et  chevauça  de  fortresse  en  fortresse  (en  toutes  celles 
qui  se  tenoient  pour  luy)  ,  en  remonstrant  as  chevaliers 
et  escuiers  et  as  bourgois  des  chités  et  bonnes  villes  son 
jone  fils,  et  leur  dist  par  trop  bieaulx  langaige  :  «  Mes 
«  amis,  mes  bonnes  gens,  veschy  vostre  droit  hiretier  et 
«  seigneur  :  se  je  ay  qui  vous  fera  les  grans  dons.  Se  je 

«  ay  perdu  monseigneur  par  traïson,  veschy  son  restor  , 
«  mon  fil  et  le  sien.  Ne  vous  desconfortés,  ne  esbahysiés 
«  point  pour  ce  ,  car  encores  ferons-nous  bonne  gherre  ; 
«  car  j'ay  or  et  argent  assés  pour  vous  en  tant  donner 
«  que  bien  vous  devera  soufBre  ,  et  sy  treuveray  à  mon 
«  fil  un  tel  mambour  pour  vous  aydier  à  garder  contre 
«  tous  vos  anemis.  » 

Ensy  ala  ladite  contesse  de  plache  en  plache  ,  et  en 
renouvelant  hommaige  et  priant  à  ses  gens  que  ils  se 
volsissent  bien  acquiter  en  tous  estas  et  tenir  le  serment 
que  juret  avoient ,  et  elle  leur  seroit  bonne  dame  ,  et  tous 
ly  eurent  en  couvent.  Quant  elle  ot  ensy  fait ,  elle  se 
party  de  Hambon  ,  et  monta  en  mer  à  privée  maisnie  , 
et  laissa  son  fil  en  la  garde  de  monseigneur  Henry  de 
Pennefort  et  de  Olivier  son  frère,  et  fist  tant  que  elle  vint 
en  Engleterre  devers  le  roy  ,  qui  le  rechut  liement  et  qui 
le  reconforta  de  toutes  ses  besoignes  ,  et  qui  luy  dist  et 
proraist  seurement  que  elle  aroit  temprement  tel  confort 
que  pour  résister  à  ses  ennemis.  Sur  che  retourna  la 
contesse  et  vint  en  Hambon,  et  en  fist  sa  souveraine  gar- 
nison,  car  c'est  une  des  fortes  villes  de  Bretaigne. 

En  che  tamps  courut  aultres  nouvelles  au  roy  d'En- 
gleterre ,  dont  il  ne  se  donnoit  garde  et  pour  quoy  le 
confort  de  la  dame  fut  grandement  arrières,  et  ne  l'eut 
mie  sy  tost  qu'elle  cuida  avoir  :  le  cause  pour  quoy  , 
je  le  vous  diray. 


Vous  avés  bien  chy-dessus  oy  recorder  comment  le 
roy  Édouart  d'Engleterre  mena  tel  guerre  au  jone  roy 
David  d'Escoche,  son  serouge  ,  que  il  lui  convint  vidier 
son  royalme  et  venir  demeurer  en  France  delés  le  roy 
Phelippe  ,   et    sy  fu  plus  de  six  ans    que  oncques  en  ce 

terme  pendant  il  n'osa  retourner  en  son  pais  ;  car  il  se 
tenoit  luy  et  sa  femme  à  Paris  delés  le  roy  qui  leur  paioit 
tout  leurs  despens  ,  et  combien  que  che  roy  d'Escoche 
fust  en  Franche  ,  ne  se  abstenoient  mie  pour  ce  ses  gens 
de  faire  guerre  aux  Englès  ;  car  il  y  avoit  pour  ce  tamps 
quatre  moult  vaillans  chevaliers  qui  maintenoient  la  guerre 
aveuc  les  autres  chevaliers  d'Escoche  ,  tels  que  messire 
Guillame  de  Douglas,  nepveu  à  l'autre  bon  Guillame  qui 
demoura  en  Grenade  ,  et  le  jone  conte  de  Mouret ,  qui 
demoura  avec  luy,  messire  Robert  de  Versy,  messire 
Simon  Fresiel  et  un  escuier  qui  s'apelloit  Alexandre  de 
Ramesy.  Ces  chine  firent  pluiseurs  fais  d'armes  et  ren- 
contres sur  les  Englès  ,  et  messire  Guillame  de  Dou- 
glas reconquist  par  son  sens  et  vaillanche  le  fort  chastel 
de  Handebourcq  ,  que  les  Englès  tenoient,  et  puis  vinrent 
mettre  le  siège  par  devant  Struvelin  ,  et  le  reconquirent, 
et  tous  les  chastieaulx  qui  avoient  esté  du  roy  Robert 
de  Brus  ,  excepté  Brevick  et  Rosebourc  ,  lesquels  es- 
toient  garnys  de  bonnes  gens  d'armes,  par  quoy  les 
Escochois  n'y  povoient  advenir.  Et  nientmains  faisoient 
ches  chevaliers  d'Escoche  souvent  chevauchies  et  des 
armées  jusques  en  les  terres  le  sire  de  Persy  et  le  sire 
de  Noefville.  Une  heure  estoient  rechachiet,  et  l'autre 
fois  gaignoient,  et  l'autre  fois  perdoient  ;  mais  ceulx 
des  frontières  d'Escoche  sentoient  bien  que  messire 
Guillame  de  Montagut ,  conte  de  Salbrin  ,  estoit  prison- 
niers en  Franche  ,  car,  se  il  y  fust,  les  Escos  n'euissent 
oset  chevauchier  sy  avant. 


Or  vinrent  les  nouvelles  de  ches  barons  d'Escoche  au 
roy  David  ,  qui  se  tenoit  en  Franche  ,  et  lors  ledit  roy 
d'Escoche  fut  délibéré   de  retourner  en  son  païs  ,  car  \\ 

estoit  assés  en  bon  estât  :  sy  yroit  faire  guerre  as  Englès 
et  conforter  ses  gens.  Adont  le  roy  d'Escoche  en  parla 
au  roy  de  France  :  sy  en  fut  bien  content.  Le  roy  David 
prist  congiet  et  se  party  ,  et  sa  femme  avec  luy  ,  et  luy 
bailla  le  roy  de  France  grant  foison  de  gens  d'armes  , 
et  monta  en  mer  à  Harfleur  en  Normendie,  et  nagèrent 
tant  qu'ils  arivèrent  à  Saint-Jehan  en  Escoche  ,  sur  le 
rivière  de  Taye. 

Quant  on  sceut  en  Escoche  que  le  roy  David  estoit 
arivé  ,  sy  en  furent  moult  resjoïs,  et  le  vinrent  veoir  ,  et 
parla  à  barons  et  chevaliers  de  son  royalme ,  et  les 
barons  d'Escoche  le  reconvoièrent  ensy  que  on  doit  faire 
son  seigneur  ,  que  long  tamps  n'avoient  veu  ;  et  depuis  ne 
demeura  gaires  que  il  fist  un  grant  mandement  et  com- 
mandement que  tous  fiévés  et  arière-fiévés  fussent  à  ung 
certain  jour  en  la  ville  de  Hamdebourcq  ;  car  il  volloit  aller 
en  Engleterre.  Adont  s'esmurent  gens  de  tous  costés  de 
tout  le  pais  d'Escoche  ,  et  eult  ledit  roy  pluiseurs  sou- 
doiers  de  Norwèghe  et  de  Danemarche,  et  luy  vint 
encores  par  prière  et  par  amour  un  sien  serouge  du 
royalme  de  Suède,  qui  s'apelloit  Robert  conte  d'Orkenay. 
Là  vint  le  conte  de  Mouret,  le  conte  de  Surlant,  le  conte 
de  Mare  ,  le  conte  de  Bosquem,  le  conte  de  Saint- Andrieu, 
l'évesque  d'Abredanne,  le  sire  de  Bresy  et  tous  les  barons 
et  fiévés  d'Escoche  ,  et  furent  bien  tous  ensamble  six 
mille  hommes  d'armes  et  quarante  mille  d'autres  gens  , 
parmy  ceulx  de  le  Sauvaige-Escoche  que  Jehan  des 
Adtulles  amena.  Sy  se  logèrent  tous  ces  gens  autour  de 
Hamdebourcq  ,  et  puis  s'en  partirent  sans  faire  long 
séjour  ;  car  ils  désiroient  d'entrer  en  Engleterre.  Et 
estoient  toutes  ces  gens  à  cheval ,  et  poctoient  par  derière 
eulx  de  la  farine  tant  seullement  pour  faire  du  pain  pour 
vivre  à  nécessité  pour  XVIII  ou  XX  jours  ;  car  Escochois 

en  chevauçant  sont  moult  sobres,  et  aussi  sont  Englès. 
Sy  passa  le  roy  et  ses  gens  emprès  le  chastel  de  Rose- 
bourcq,  et  point  ne  Tassai lirent,  et  puis  se  ravallèrent  sur 
le  marine  devers  Bervich,  sans  point  asallir,  ne  bouter  feu 
en  Engleterre,  et  costièrent  Bervich  et  tiroient  à  venir 
vers  le  Noef-Chastel  et  vers  la  cité  de  Durem  ,  et  furent 
en  bon  païs  pour  porter  plus  grant  daraaige  as  Englès. 
Sy  entrèrent  les  Escochois  en  le  conté  de  Northombre- 
lant  etardirent  moult  villainement  la  terre  du  seigneur  de 
Persy  et  du  seigneur  de  Noefville. 


Ches  nouvelles  vinrent  en  Engleterre  à  Windesore,  où  le 
roy  setenoit,  que  les  Escochois  estoient  resvilliés  et  ardoient 
son  païs  et  estoient  entrés  à  puissanche  en  la  conté  de 
Northombrelant.  De  ches  nouvelles  fut  le  roy  moult  des- 
plaisant, et  fist  ung  mandement  publier  parmy  son  royalme 
que  toutes  gens  d'armes  traissent  avant  et  se  missent  au 
chemin  devers  la  cité  de  Ewruich.  Nuls  n'osa  désobéir,  et  le 
roy  se  raist  au  chemin  pour  aler  contre  les  Escochois,  mais  il 
ne  se  seurent  [tant  haster]  les  gens  du  roy,  ne  le  roy,  que 
les  Escochois  ne  furent  passés  la  rivière  de  Thin  deseure 
le  Noef-Chastiel  et  qu'il  ne  fussent  venus  à  Durem;  il  assal- 
lirent  la  chité  par  telle  manière  que  il  le  prinrent  de  forche, 
et  y  conquirent  moult  grant  avoir,  et  le  pillèrent  toute,  et 
puis  l'ardirent  et  église  et  tout.  Et  quant  il  eurent  ainsy 
fait,  il  toursèrent  tout  l'avoir  et  se  misrent  au  chemin,  et 
prirent  leur  retour  devers  le  Noef-Chastiel,  et  estoient  sy 
fort  chergiés  que  à  paine  povoient  aler  avant.  Sy  se  logèrent 
devant  le  Noef-Chastiel,  et  dirent  que  il  assairoient  se  par 
assault  il  le  pouroient  conquerre.  Sy  l'asallirent  ung  jour 
tout  entir  par  trois  ou  quatre  fois,  mais  riens  n'y  firent; 
car  il  y  avoit  dedens  bien  IIP  armeures  de  fer,  qui  le  ville 
aydèrentà  garder,  et  ossy  elle  estoit  forte. 

Quant  che  vint  par  nuit,  que  les  Escochois  tous  lassés  et 
travilliet  furent  retrais  à  leur  logis  ,  le  cappitaine  du  Noef- 
Chastiel  s'avisa  que  il  resvilleroit  les  Escochois.  Sy  fîst 
armer  tous  les  compaignons  de  là  dedens  et  monter  à  che- 
val, et  estoient  environ  deux  cens,  et  otant  qui  gardèrent 
le  porte.  Sy  chevaucèrent  ces  Englès  coiement  jusques  à  tant 
que  il  vinrent  en  l'ost,  et  trouvèrent  les  Escochois  tous  en- 
dormis, sans  faire  gait.  Sy  se  férirent  en  l'ost  et  en  criant 
leur  cry,  en  abatant  et  ochiant  là  Escochois  à  forche,  et 
allèrent  adont  sy  avant  que  il  vinrent  au  logis  du  conte  de 
Mouret.  Là  ot  grant  hustin,  et  fut  le  dit  conte  prins  en 
sa  tente,  et  pluiseurs  de  ses  gens  mors,  et  s'en  retournèrent 
devers  le  Noef-Chastiel  et  rentrèrent  dedens  sans  nuls  dan- 
giers,  anchois  que  les  Escochois  furent  estourmis.  Quant 
les  Escochois  seurent  le  prise  du  conte  de  Mouret,  sy 
furent  comme  tous  foursenés,  et  passèrent  celle  nuit  à  grant 
malaise  ;  et,  quant  che  vint  au  matin,  il  s'armèrent  et  se 
mirent  en  ordonnanche  pour  assaillir  ,  et  assallirent  le 
Noef-Chastiel  par  pluiseurs  assaulx,  et  dura  ledit  assault 
par  quatre  jours,  mais  riens  n'y  firent  ;  et  lorsque  il  virent 
que  riens  n'y  povoient  faire  ,  il  se  partirent  et  alèrent 
devers  Carduel  en  Galles,  car  par  là  volloient-il  retourner 
en  leur  païs. 

Assés  près  de  là  en  le  marche  de  Northombrelant  et  de 
Galles  siet  le  chastel  de  Sallebrin,  dont  le  conte  estoit  sires, 
qui  estoit  prisoniers  à  Paris,  sycommevous  avés  chy-dessus 
oyt  ;  mais  dedens  son  chastiel  estoit  madame  sa  femme, l'une 
des  plus  belles  dames  du  monde,  et  le  gardoit  messire  Guil- 
lame  de  Montagut,  nepveu  audit  conte  de  Sallebrin,  et  le  roy 
d'Escoche  et  tout  son  ost  prist  son  chemin  par  devant  ledit 
chastiel,  sy  chergiet  d'or  et  d'argent  et  de  tous  autres 
pillaiges  qu'il  avoit  conquis  en  la  contrée  de  Northombre- 

lant,  que  à  paine  povoient-il  aller  avant.  Quant  ly  ost  fut 
tout  outre  pasée  sans  faire  nul  asault  à  ladite  fortresse, 
messire  Guillame  s'avisa  que  il  ysseroit  hors  de  la  ville  et 
que  il  aroit  part  au  butin  que  il  enmenoient.  Sy  fist  monter 
tous  ses  hommes  à  cheval,  et  puis  se  partirent,  et  povoient 
estre  environ  quarante  lanches.  Sy  s'en  vinrent  férir  de 
plain  estuel  en  cheulx  qui  chevauçoient  derière.  Lors  y 
ot  de  mors  et  de  navrés  grant  foison,  et  des  chevaulx  [prins] 
tous  chergiés  de  bagues  qu'il  avoient  conquis,  et  les  me- 
nèrent dedens  le  chastiel  de  Sallebrin. 

Le  roy  d'Escoche  et  ses  barons  oyrent  ces  nouvelles  com- 
ment ceulx  du  chastel  de  Sallebrin  estoient  yssus  et  leur 
avoient  porté  damaige.  Adont  commanda  le  roy  que  chas- 
cun  se  traist  devers  le  chastiel,  car  il  les  feroit  assallir.  Sy 
retourna  chascun,  et  y  fist  grant  assault,  et  maint  hommes 
y  eult  blechiés  dedens  et  dehors  ;  et  se  logèrent  les  Esco- 
chois  tout  autour,  et  firent  tendre  leur  tentes.  Et  dist  le 
roy  que  point  ne  se  partiroit,  sy  aroient  conquis  la  con- 
tesse  et  tous  cheulx  qui  dedens  estoient,  et  se  contreven- 
geroient  du  damaige  que  messire  Guillame  de  Montagut  leur 
avoit  fait.  Quant  che  vint  au  soir,  cheulx  du  chastel  virent 
que  les  Escos  se  logoient  :  sy  ne  leur  pleust  mie  trop  bien, 
car  [tout]  considéré,  à  le  longue  il  ne  se  povoient  tenir  contre 
tel  peuple.  Sy  regardèrent  entr'eulx  à  laprière  de  leurdame 
lequels  s'aventuroit  pour  passer  de  nuit  parmy  l'ost  et  yroit 
querre  secours  au  roy  d'Engleterre ,  qui  estoit  venus  à 
Evruich  et  qui  riens  ne  savoit  de  che  siège.  Tous  refusè- 
rent ;  mais  messire  Guillame  de  Montagut  ne  le  refusa 
pas,  anchois  se  party  à  minuit  monté  sur  ung  bon  cour- 
sier et  passa  parmy  l'ost.  Oncques  ne  fu  appercheus  ,  et 
vint  l'endemain  à  Wervich  '  et  trouva  le  roy  d'Engleterre 

'  Lisez  :  Evruich. 


126  PÉRILS    DE    LA    COMTESSE    DE    SALISBURY. 

et  plus  de  quarante  mille  hommes  qui  estoient  tout  esmer- 
villiés  que  les  Escochois  estoient  devenus.  Sy  leur  en  dist 
raessire  Guillame  les  nouvelles  ,  et  pria  le  roy  pour 
madame  sa  tante  qu'il  le  venist  secoure  et  que  il  se  hastat, 
car  il  estoient  apressés  durement.  Le  roy  fut  moult  lies  de 
ces  nouvelles,  et  se  mist  au  chemin  à  tout  son  ost,  et 
passèrent  les  Englès  chejour  la  rivière  de  Thin,  et  tant 
se  hastèrent  et  laissèrent  tout  leur  carois  et  leur  grant 
harnas  derière  eulx,  et  se  mirent  à  cheval  tout  parmy  ces 
montaignes  ,  et  messire  Guillame  de  Montagut  les  menoit, 
car  bien  congnisoit  le  païs  et  les  adresses,  et  vindrentà  dix 
lieues  près,  le  second  jour,  où  les  Escochois  estoient. 

Lors  ces  nouvelles  sceut  le  roy  d'Eschoce  qui  là  estoit  au 
siège,  et  se  faisoient  fort  de  prendre  la  fortresse,  et  Teuis- 
sent  eu,  se  le  roy  d'Engleterre  ne  se  fust  sy  hasté.  Et  quant 
le  roy  d'Escoche  et  les  Escochois  seurent  que  le  roy  d'En- 
gleterre atout  sa  puissance  estoit  bien  près  de  là  ,  sy 
n'eurent  pas  consail  de  les  atendre,  mais  se  deslogèrent, 
ettoursèrent  leurs  biens  le  plus  tost  qu'il  porent,  et  se  par- 
tirent de  Sallebrin,  et  fut  environ  heure  de  tierche;  et  le  roy 
d'Engleterre  vint  à  none.  Sy  fut  durement  courouchiés  quant 
il  sceut  que  les  Escochois  estoient  partis.  Nientmains  il 
les  siévy  à  route  et  se  loga  ce  soir  à  trois  lieues  près 
d'eulx,  et  l'endemain  il  fut  nonne  ains  que  ly  ung  [les]  virent; 
mais  les  Escochois  estoient  à  l'entrée  de  leur  païs  et  avoient 
les  grandes  forests  au  dos  où  au  besoing  il  se  povoient 
retraire,  ne  jamais  les  Englès  ne  les  euissent  là  cachiés. 
Ensy  furent  les  Englès  et  les  Escochois  trois  jours  devant 
l'un  l'autre  en  une  marche  entre  Galles  et  Escoche,  que  on 
dist  Cambray  *  et  les  bos  de  Saint-Amant  ;  et  y  eult  entre 
l'une  partie  et  l'autre  en  ces  trois  jours  pluiseurs  parlemens, 

*  Il  faut  peut-être  lire  :  Carabrie  (Curaberland). 

et  furent  les  coses  si  bien  démenées  que  unes  trièves  furent 
acordées  de  trois  ans,  et  fut  délivré  le  conte  de  Sallebrin 
pour  le  conte  de  Mouret.  Ensy  retourna  chascun  en  son 
pais,  sans  aller  plus  avant. 


Ensy  sedéparty  ceste  grosse  armée,  et  retourna  le^Toy 
d'Engleterre  à  Londres,  et  pour  ceste  armée  et  emprise  ne 
fut  point  la  contesse  de  Monfort  secourue.  Et  lors  quant  le 
roy  fut  revenus,  il  ordonna,  sycomrae  vous  orés  cy-après  ; 
mais,  entreus  que  le  roy  d'Engleterre  fut  en  Escoche,  se 
passa  le  saison,  et  revint  le  duc  de  Normendie  en  France, 
et  l'esté  ensiévant  le  roy  Phelippe  envoia  en  Bretaigne 
grans  compaignies  de  gens  d'armes,  et  y  fust  son  connes- 
table  le  conte  de  Ghines,  le  conte  de  Fores  ,  le  conte  de 
Boulongne,  le  duc  de  Bourbon,  messire  Jaques  de  Bourbon 
son  frère  et  grant  foison  de  seigneurs,  et  s'en  vinrent  en 
Bretaigne,  et  trouvèrent  que  messire  Charles  de  Blois  avoit 
aségiet  le  cité  de  Rennes  dont  messire  Guillame  de  Cadu- 
dal ,  ung  chevalier  vaillant,  estoit  capitaine  ;  et  lors  les 
seigneurs  de  France  renforchèrent  le  siège  devant  la  cité  de 
Rennes,  et  moult  grant  assanlt  y  firent,  qui  moult  longe- 
ment  dura.  Finablement  elle  se  rendy  par  composition  [telle] 
que  tous  ceulx  qui  voldroient  demorer  de  la  partie  de 
la  contesse,  demourèrent  et  s'en  alèrent  à  Hambon,  et  les 
autres  allèrent  de  la  partie  de  monseigneur  Charles.  Surcel 
estât  et  ordenanche  se  party  messire  Guillaume,  et  s'en 
vint  à  Hambon,   où  la  contesse  luy  fist  grant  chière. 


Après  ce  que  la  cité  se  fut  rendue  à  messire  Charles  de 
Blois  ,  il  s'en  alèrent  devant  Hambon,  pour  aségier  la  con- 
tesse dedens  ladite  ville  ,  dont  le  chastel  de  Hambon  séoit 

sur  la  mer  ,  et  pooient  ariver  les  nefs  jusques  audit  castel, 
syque  raessire  Charles  et  les  François  assëgèrent  par  terre 
et  non  autrement,  Sy  firent  pluiseurs  assaus  et  mervilleux, 
et  avoieut  grant  engiens  là  amené  de  Nantes,  et  les  firent 
drechier  devant  la  ville  et  fortresche  ,  et  jettoient  nuit  et 
jour  ;  et  y  ot  pluiseurs  sallies  contre  leurs  ennemis  ,  et 
estoit  la  contesse  armée  et  à  cheval,  et  aloit  de  rue  en  rue 
et  resconfortoit  ses  gens  de  bon  coraige. 

Encore  fist  plus  celle  contesse  ;  car  ung  jour  que  tous  les 
seigneurs  estoient  à  l'assault,  elle  monta  hault  en  une  tour 
pour  regarder  en  la  mer  ,  pour  veoir  quant  le  secours 
d'Engleterre  ,  que  elle  atendoit ,  venroit.  Sy  vit  que  tout 
l'ost  estoit  à  l'asault ,  excepté  les  garçons  qui  gardoient 
les  chevaus.  Sy  descendy  de  celle  tour  et  monta  sur  ung 
coursier,  et  fist  monter  cent  compaigons  avec  luy,  et  yssy 
par  une  posterne  et  s'en  vint  par  derière  en  l'ost ,  et 
bouta  le  feu  ens  es  logis  des  François  et  leur  porta  grant 
damaige  ;  car  bien  le  tiers  de  leurs  très  et  pavillons  fut 
tout  ars  et  enmené.  Quant  ceulx  de  l'ost,  qui  asalloient , 
virent  le  feu  en  leur  logis  ,  il  laissèrent  l'assault  et  revin- 
rent à  leur  logis,  et  furent  tous  ensongniés  de  estaindre 
leur  feu  ;  et  la  contesse  s'en  ala  à  Braist  à  trois  lieues 
de  là. 

Quant  che  vint  l'endemain,  ces  seigneurs  de  France  , 
qui  avoient  beaucoup  perdu  ,  se  logèrent  plus  saygement , 
et  firent  logis  de  feuUes  et  de  che  que  il  porent  trouver  , 
et  puis  s'armèrent  et  vinrent  par  devant  le  castel  ,  et 
commenchèrent  à  gaber  cheux  de  la  fortresche  en  disant  : 
«  Seigneurs,  allés  quérir  votre  contesse  ;  car  elle  est  en 
«  voie  ,  car  vous  ne  le  verés  dèsoremais.  »  Dont  clieulx 
de  Harabon  en  estoient  moult  courchiés.  La  contesse 
qui  bien  pensoit  que  ses  gens  estoient  en  grant  anoy 
pour  luy  ,  se  party  de  Braist  au  tierch  jour,  et  enmena 

bien  cinq  cens  corapaignons  et  envoia  devant  à  Hambon 
dire  que  on  l'atendesist  et  que  elle  revenoit.  Sy  vint  sur 
l'une  des  elles  de  l'ost  et  se  bouta  en  Hambon  à  plaine 
nonne,  volsissent  ou  non  les  François,  dont  il  furent  moult 
esmervelliés  comment  elle  avoit  le  hardement  de  entre- 
prendre tel  outraige  que  d'aller  et  venir  ensy  ,  et  les 
aucuns  le  tinrent  à  grant  proesse. 


I 


Ches  seigneurs  de  l'ost  veirent  que  point  n'aroient 
Hambon  à  leur  ayse,  car  il  y  avoit  dedens  trop  bonne  gens 
d'armes.  Sy  ordenèrent  que  messire  Loys  d'Espaigne  et 
une  partie  de  ceulx  de  l'ost  s'en  yroient  mettre  le  siège 
devant  le  castel  d'Auroy,  et  li  autre  demouroient  devant 
Hambon.  Sy  se  départirent  atout  II"  hommes  achevai  et  III" 
à  piet,  Genevois  et  autres,  et  s'en  vinrent  devant  le  chastel 
d'Auroy  et  le  assêgèrent  :  sy  en  estoient  cappitaine  deus 
vaillans  chevaliers  de  par  la  contesse  de  Monfort,  messire 
Henry  et  messire  Olivier  de  Pennefort,  et  [avoient]  foison 
de  bons  compaignons  de  guerre,  qui  jamais  ne  se  fussent 
rendus  ;  et  à  quatre  lieues  près,  est  la  bonne  ville  de  Ven- 
nes,  qui  tenoit  pour  la  contesse,  dont  messire  Joffroy  de 
Malatrait  estoit  capitainne. 


D'autre  part,  siet  la  bonne  ville  de  Dignant  en  Bretaigne, 
qui  adont  n'estoit  frumée  que  de  palis  et  de  bons  fossés 
assës  parfons.  Sy  en  estoit  capitaine  ung  vaillant  cheva- 
lier, qui  s'apelloit  le  chastelain  de  Guingant  ;  mais  il  n'es- 
toit  adont  point  dedens,  et  estoit  à  Hambon  avec  la  con- 
tesse,  mais  son  fils  le  gardoit. 

Entre  Vennes  et  Dignant  siet  ung  fort  chastiel,  que  on 

apelle  la  Roche-Périot,  qui  se  tenoit  de  la  partie  de  raes- 
sire  Charle  de  Blois,  et  en  estoit  capitaine  ung  escuier  de 
Bourgogne  qui  s'apelloit  Gérart  de  Malain,  et  avoit  en  sa 
coinpaignie  LX  compaignons  de  Bourgogne,  et  encore  y 
estoit  ung  chevalier  de  Prouvenche,  qui  s'apelloit  raessire 
Pierre  Portebeuf.  Et  ceulx  de  la  garnison  de  le  Roche-Périot 
couroient  sy  souvent  et  constraindoient  tellement  cheulx  de 
Venues  et  de  Dignant  que  nuls  n'osoit  issir  hors. 

Or  advint  que  messire  Renauls  de  Ghingant,  cappitaine 
de  Dignant,  fist  ung  jour  embusque  sur  eulx,  tellement  que 
il  prist  ledit  Gérart  de  Malain,  luy  XXV®  de  ses  compaignons, 
et  les  mena  prisonniers  en  la  ville  de  Dignant,  dont  il  acquist 
grant  grâce,  et  allèrent  de  ce  jour  en  avant  les  marchans  et 
les  bonnes  gens  plus  seurement  de  l'un  à  l'autre,  que  il 
n'euissent  fait. 


Si  demoura  messire  Pierre  Portebeuf  castelain  de  Roche- 
Périot,  et  le  siège  se  tint  devant  Auroy  et  devant  Hambon, 
oîi  il  y  eut  pluiseurs  grant  assault  et  escarmuches,  et  tant 
que  ceulx  de  la  ville  et  la  contesse  se  commencèrent  moult  à 
doubter,  et  veissent  vollentiers  que  confort  leur  fust  venus 
d'Engleterre,  ensy  qu'il  flst  hastievement  ;  car  le  roy,  qui 
ne  veult  pas  oublier  la  contesse,  y  envoia  messire  Gautier 
de  Mauny  atout  IIP  lanches  et  VP  archiers  ;  mais  il  eurent 
sur  mer  trop  grant  fortune,  par  quoy  il  y  furent  plus  de 
quarante  jours. 

Cils  secours  vint  trop  grandement  à  point  à  la  ducesse  ; 
car  ses  gens  estoient  en  vollenté  de  eulx  rendre  aux  Fran- 
chois,  et  en  avait  porté  le  traitiet  messire  Henry  de  Lion, 
et  se  fussent  rendus  dedens  trois  jours.  Ensy  estoit-il  acor- 
dés,  quant  messire  Gautier  de  Mauny  vint,  et  ot  en  sa  com- 
paignie  mille  combatans,  et  entrèrent  à  plain  voille  ou  havre 

de  Hambon  ,  dont  la  coiitesse  et  tout  les  compaignons 
furent  moult  resjois  et  rechurent  moult  liement  messire 
Gautier  de  Mauny  et  tous  ses  gens,  et  furent  logiés  tous  en 
la  ville.  Messire  Gui  de  Lion,  oncles  à  mesire  Henry,  qui  à 
Hambon  estoit,  n'en  fut  mie  trop  lies  ;  car  il  tiroit  fort  de 
la  partie  dé  messire  Charles  de  Blois  plus  que  de  la  con- 
tesse.  Sy  demanda  ensy  à  monseigneur  Amaury  de  Cli- 
chon,  qui  là  estoit,  et  as  fi-ères  de  Quierich  et  as  autres 
compaignons,  quelle  leur  entente  estoit  et  se  il  demouroient 
delés  la  coutesse,  et  il  respondirent  que  oy.  Dont  dist  mes- 
sire Guis  :  «  Il  nous  fault  partir  de  compaignie  ;  car  je 
«  yray  devers  messire  Charles  qui  a  plus  grant  droit  à 
«  l'iretaige  deBretaigne,  que  n'a  la  contesse.  »  Sy  se  party  de 
Hambon  sur  cel  estât,  et  vint  en  l'ost  devers  les  seigneurs 
de  Franche,  qui  en  eurent  grant  joie,  et  tous  les  autres 
Bretons  demorèrent  de  la  partie  de  la  contesse. 

Quant  messire  Gautier  de  Mauny  fu  venus  dedens  Ham- 
bon, il  regarda  la  fortresche  comment  les  enghiens  de  l'ost 
avoient  empiriet  la  muraille  du  chastel,  et  par  espécial  ung 
grant  engien  qui  estoit  assis  devant  la  porte.  Sy  jura  l'àrae 
de  son  père  que  ançois  qu'il  bût,  ne  mangast,  il  yroit  veoir 
se  il  pouroit  abatre  che  grant  engien,  qui  tant  avoit  travil- 
lié  cheulx  du  chastiel.  Sy  fist  armer  toutes  ses  gens,  et  lui- 
mesmes  s'arma,  et  ossy  s'armèrent  tous  cheulx  de  laiens  et 
tous  les   seigneurs ,   et  estoient  bien  V"  à  cheval   et  V'^ 
archiers.  Sy  fîst  messire  Gautier  de  Mauny  ouvrir  la  porte, 
et  cheluy  engien  estoit  devant  la  porte,  Sy  s'en  vinrent  tous 
les  compaignons  par  là  et  chevauchèrent  jusques  à  l'engien, 
dont  il  y  avoit  LX  compaignons  qui  le  gardoient.  Sy  furent 
tous  mors  ou  prins,  Adont  se  commença  l'ost  à  esmouvoir 
et  criant  alarme.  Sy  vinrent  devers  cheluy  engien,  mais  il 
trouvèrent  que  messire  Gautier  et  les  Englès  l'avoieut  jà 
avironné,  et  firent  tant  les  dis  Englès  que  l'engien  fut  aba- 

tut  et  tout  découpé,  maugré  tout  les  Franchois,  et  retour- 
nèrent les  Englès  et  tous  les  compaignons  en  Hambon,  sans 
nul  damaige.  Adont  vint  la  contesse  acoller  et  baisier 
messire  Gautier  et  les  chevaliers,  et  les  festyer  et  honnou- 
rer,  et  ne  demoura  gaires  après  de  tamps  que  messire  Henry 
de  Lion,  le  viceconte  de  Roem,  messire  Charles  de  Dignant 
et  cheulx  qui  là  devant  Hambon  estoient,  se  partirent  et  se 
deslogèrent  ;  car  il  virent  bien  qu'il  perdoient  leur  paine  , 
pour  tant  que  la  garnison  estoit  si  grande  et  sy  renforchie 
et  que  tous  les  jours  il  povoient  plus  perdre  que  gaigner. 
Sy  s'en  alèrent  tout  devant  le  chastiel  d'Auroy,  où  messire 
Charles  de  Biois  estoit,  et  y  avoit  jà  sis  ung  grant  tamps, 
et  lui  contèrent  comment  la  contesse  estoit  secourue  de 
grant  secours  ;  car  les  Englès  y  estoient  grosse  puissance. 


De  ces  nouvelles  fut  moult  desplaisant  messire  Charles, 
mais  amender  ne  le  peult.  Sy  tint  franquement  son  siège 
devant  lechastel  d'Auroy,  et  constraindy  tellement  cheulx  de 
la  forteresse  qu'il  les  convint  rendre  ;  mais  che  fut  par  trai- 
tiet  qu'il  se  partirent,  sauf  leur  vie,  et  s'en  retournèrent 
à  Hambon  devers  la  contesse  qui  moult  fut  courouchie, 
quant  elle  sceut  que  elle  avoit  perdu  che  fort  chastel 
d'Auroy. 

Quant  messire  Charles  de  Blois  se  fu  mis  en  possession 
et  saisine  du  chastiel  d'Auroy  et  qu'il  eut  mis  nouvelles 
gens  et  prouvisyon,  il  eult  conseil  que  il  s'en  yroit  devers 
Vennes,  ensy  qu'il  tist ,  avecq  une  partie  de  ses  gens. 
Messire  Loys  d'Espaigne,  messire  Gui  de  Lion  ,  messire 
Henry  de  Lion,  le  viceconte  de  Rohem,  le  sire  de  Clichon, 
le  sire  de  Malatrait  et  plusieurs  barons  de  l'ost  s'en  allè- 
rent devant  la  ville  de  Dignant  qui  n'estoit  pour  le  temps 

de  lors  frumée  fors  de  fossés  et  de  pallis,  et  le  asségèrent. 
Dedens  estoit  raessire  Renault  de  Ghingant,  fils  au  chas- 
telain  de  Ghingant ,  ung  vaillant  chevalier,  qui  ne  fut  mie 
trop  esbahis  de  la  venue,  mais  se  deffendy  moult  vaillau- 
ment  de  cinq  ou  de  six  assaulx  que  ly  François  firent. 
Finablement  messire  Lois  et  ses  gens,  qui  estoient  vaillans 
gens,  passèrent  l'ieaue  et  vinrent  à  ces  pallis  et  les  cop- 
poient  de  grandes  cuignies  ;  et  quant   cheulx  de  la    ville 
virent    ce  ,   ils  doubtèrent  le  péril  que  de  forche  il  ne 
fussent  pris,  et  commenchèrent  à  traitier  pour  eulx  rendre, 
et  s'assamblèrent  sur  le  marchiet,  et  prinreut  trièves  audit 
messire  Lois,  tant  qu'il  se  fussent  consilliés  et  qu'il  eussent 
parlet  ensamble.  A  che  conseil  tout  le  commun  de  la  ville  estoit, 
[mais]  ne  volt  oncques  y  estre  le  capitaine,  et  disoit  qu'il  estoit 
fors  assés  pour  eulx  tenir  deux  ou  trois  jours  ,  tant  que 
leur  secours  seroit  venus  de  Hambou.  Cheulx  de  la  ville 
ne  voulrent  mie  à   che   acorder,    ne   entendre,    ne  eulx 
mettre  en  ce  péril.   Sy  prirent  leur  capitainne  de  forche 
et  le  ochirent  enmy  la  plache  ,  dont  che  fut  damaige,  et 
puis  se  rendirent  audit  Loys  d'Espaigne,  qui  en  prist  le 
serment  et  hommaige,  et  leur  donna  pour  capitaine  Gérart 
de  Malain,   qu'il  trouva  laiens  en  prison  ,   et  puis  orent 
consail  quelle  part  il  yroient.  Sy  prist  messire  Lois  d'Es- 
paigne tant  seullement  cheulx  de  sa  eherge,    et  renvoia 
tout  les  compaignons  en  l'ost  de  messire  Charles  de  Blois 
qui  avoit  aségiet  la  ville  de  Venues.  Adont  messire  Jofi'roy 
deMalatrait  estoit  capitaine,  et  messire  Hoste  DorneetThon- 
dal,  son  compaignon,  maistre  des  Genevois,  et  [guerryoient 
par]  convoitise  de  plus  gaignier,  et  prirent  cheux  la  bonne 
ville  de  Garlande,  où  il  conquirent  grant  avoir,  et  fut  ladite 
ville  arse,  et  puis  montèrent  en  mer  pour  s'en  aler. 

Entreulx  que  messire  Charles  de  Blois    estoit  devant 
Vennes  à  plus  de  XL"  hommes  ,   avint  que  ceulx  de  la 
garnison  de  Ploermel,  qui  fut  assés  près  de  là,  où  il  povoit 
avoir  en  garnison  LX  lanches  ,  issirent  à  ung  ajournement 
et  vinrent  resvillier  l'ost  et  y  firent  grant  damaige.  Ly  ost 
s'estourmy,   et  furent  cheus  reboutés   et  chachiés  jusques 
à  leur  fort,  et  perdirent  tout  che  qu'il  avoient  gaigniet  et 
une  partie  de  leurs  gens.  A  che  retour  que  cheulx  de  Tost 
firent,   il  furent  sy  escaufés  et  sy  estourdis  ,  que  il  s'en 
vinrent  assallir  couraigeusement  la  ville  ,  que  elle  fut  en 
aventure   d'estre  prise  par  forche.  Ly  bourgois  qui  doub- 
tèrent  le  péril  et  qui  veoient  le  forche  de  monseigneur 
Charles ,  prirent  trièves  pour  eulx  rendre  à  l'endemain  , 
et  leur  fu  acordée.   Sy   furent  che  jour  en  grant  traitiet, 
et  le  nuit  ossy,  et  se    volloient    rendre  ;    mais    messire 
JofFrois   de  Malatrait  leur  desconsilla.  Finablement    il  ne 
peurent   venir   à   chief  que   ne   se   rendissent,    et  quant 
messire  JofFroy  vit  che,  il  s'en  party  du  commenchement, 
et  yssy  hors,  quant  on  parlementoit,  et  se  raist  au  chemin  , 
et  s'en  vint  à  Hambon  devers  la  contesse  et  monseigneur 
Gautier  de  Mauny  ,   à  qui  en  conta  les  nouvelles.  Messire 
Gautier   s'arma   et   fist   armer   tous   les  compaignons  de 
Hambon  ,   Englès  et  Bretons,    et   estoient   bien   VP   lan- 
ches et  IX*"  archiers,  et  se  partirent  en  istance  que  pour 
venir  à  Vennes  brisier  les    trièves    et  traitiés   et  rafres- 
chir  la  chité  ;  mais,   quant  il  furent  à  une  lieue   près,   il 
entendirent  que  la  cité  estoit  rendue,  et  messire  Charles 
de  Blois  estoit  dedens.    Sy   en  furent  moult  courouchiés. 
Nonpourquant   messire    Gautier  dist  que,  puisqu'il  estoient 
sur  les  camps  ,   que  point  ne  retourneroient  ,  se  aroient 
trouvé  aventure.  Et  entandy  que  messire   Lois  d'Espaigne 
chevauchoit  et  avoit   prins  la  ville  de  Garlande   et  estoit 
sur  mer  pour  aller  en  l'isle  de  Camparlé   envers   la  cité 
de  Grède.   Sy   prist  tantost  ce  chemin,  et  messire  Charles 

de  Blois  prist  le  serment  et  homaige  de  ceulx  de  Vennes, 
et  y  laissa  dedens  capitaines  messire  Henry  de  Lion  et 
le  sire  de  Clichon  et  grant  foison  de  gens  d'armes  ,  et  puis 
se  tira  devers  la  cité  de  Craais  et  y  mist  le  siège. 


Quant  messire  Loys  d'Espaigne  et  sa  route  se  furent 
party  du  port  de  Garlande,  il  allèrent  tant  par  mer  que 
il  arivèrent  en  Bretaigne  bretonnant ,  en  l'isle  de  Cam- 
perlé  ,  assés  près  de  Camper-Corentin  et  de  Saint-Mahieu- 
de-Fine-Posterne  ,  et  issirent  de  leurs  vasseaulx  et  mon- 
tèrent à  cheval  ,  et  allèrent  ardoir  et  reuber  tout  le  païs , 
et  trouvèrent  sy  grant  avoir  qu'il  gaignèrent  tant  que 
mervelle  seroit  à  racompter,  et  tout  aportèrent  en  leur 
navie.  Et  encore,  pour  plus  gaignier,  ledit  messire  Loys 
ne  se  volt  mie  mettre  sy  tos  au  retour,  mais  s'en  vint  cou- 
rir devant  Saint-Mahieu  et  fist  assalir  la  ville. 

Messire  Gautier  de  Mauny,  messire  Amaury  de  Clichon, 
messire  JofFroy  de  Malatrait ,  les  deux  frères  de  Penne- 
fort,  messire  Guillarae  de  Cadudal  et  ceulx  qui  de  Hambon 
estoient  yssu,  sieuvoient  monseigneur  Loys  à  trache,  et 
vinrent  à  Garlande  ,  là  oii  messire  Lois  estoit  monté  en 
mer.  Sy  trouvèrent  toute  celle  navie,  qui  moult  bien 
estoit  prouveue  de  grant  avoir  ,  et  furent  moult  esmer- 
villiés  où  tant  en  avoient  conquis.  Si  tuèrent  tous  cheulx 
qui  le  gardoient ,  et  puis  se  partirent  en  trois  batailles 
pour  plus  tost  trouver  leurs  ennemis  ,  et  laissèrent  une 
partie  de  leurs  gens  pour  garder  la  navie,  et  puis  s'adre- 
chèrent  vers  les  feus  que  ledit  Lois  faisoit  bouter. 

Ches  nouvelles  vinrent  à  messire  Lois  d'Espaigne,  que 
les  Englès  estoient  arivés  moult  puissant  et  le  quéroient. 
Sy  rassambla  et  recueilla  ses  gens  au  plus  tost  qu'il  pot , 
et  se  mist  à  voie  pour  venir  devers  sa  navie  ,  mais  il  eult 

rencontre  ;  car  il  trouva  sur  les  camps  l'une  des  batailles, 
où  estoit  raessire  Gautier  de  Manny.  Sy  se  mist  en  conroy, 
et  envoia  quérir  une  des  autres  batailles,  qui  n'estoit 
point  loing  de  là  ;  et  quant  ils  oïrent  ces  nouvelles,  il  se 
hastèrent,  et  trouvèrent  que  leurs  gens  se  combatoient 
et  en  avoient  fort  à  faire  ;  car  messire  Lois  les  avoit 
assallis  de  grant  vollenté.  Et  quant  les  autres  furent 
venus  ,  là  ot  grant  bataille  ,  et  fut  messire  Lois  descon- 
fis, et  son  fils  mort  ,  et  le  convint  fuir  ,  et  s'en  vint  à  se 
navie,  et,  quant  il  cuida  entrer  ens  ,  il  trouva  gens  qui 
le  gardoient,  pour  quoy  il  n'y  peult  entrer,  mais  se  bouta 
en  ung  lieu.  Ung  pau  alors  vinrent  de  ses  gens  là,  et 
fist  tant  que  il  vint  en  Garlande  ,  et  monta  là  à  cheval,  et 
se  sauva  au  mieulx  qu'il  pot  ;  mais  de  toutes  ses  gens 
il  n'en  demoura  que  douze,  et  vint  en  l'ost  devant  Craais 
011  messire  Charles  de  Blois  estoit,  et  luy  recorda  ces 
nouvelles. 


Quant  messire  Gautier  de  Mauny  sceut  que  messire 
Lois  d'Espaigne  leur  estoit  escapés  (et  l'avoit  toudis  cau- 
dement  poursiévy  par  mer  et  par  terre) ,  adont  montèrent 
en  mer  pour  venir  à  Hambou  ;  mais  il  eurent  veut  con- 
traire. Sy  leur  convint  prendre  terre  à  trois  lieues  près 
de  Dignant,  et  firent  tant  que  il  vinrent  assés  près  de  la 
Roche-Périot,  et  dist  messire  Gautier  de  Mauny  que  il 
volloit  aller  courir  devant  le  chastel  et  l'assallir  ,  et  chas- 
cun  s'y  acorda.  Alors  estoit  la  fortresche  bien  furnie  de 
gens  de  guerre,  dont  moult  bien  se  deffendirent. 

Gérart  de  Malain  ot  ung  frère,  qui  s'apelloit  Renier 
de  Malain,  capitaine  d'un  chastel  assés  près  delà,  que  on 
apelloit  Fauet.  Quant  il  entendy  que  ly  Englès  faisoient 
assault  au  chastel  de  son  frère,  lors  s'arma,  et  toutes  ses 

gens  ,  et  estoient  bien  XL  iances  ,  et  s'avisa  que  il  ven- 
roit  vers  la  Roche-Périot  pour  veoir  se  il  ne  pouroit 
aidier  son  frère.  Che  jour  eult  sy  grant  assault  au  fort  , 
que  deus  chevaliers  d'Engleterre,  messire  Jehan  Boutil- 
lier  et  messire  Jehan  de  Frenay,  y  furent  durement 
navré,  et  furent  aporté  hors  de  la  presse  en  ung  prêt. 
D'aventure  Renier  de  Malain  ,  qui  chevauchoit  à  XL 
lances  devers  la  Roche-Périot,  trouva  les  deus  chevaliers 
là  gisans.  Sy  les  prirent  et  les  emportèrent  avec  eulx. 

Les  nouvelles  vinrent  à  messire  Gautier  et  à  ses  com- 
paignons,  entretant  que  on  assaloit  le  plus  fort,  que  ceulx 
de  la  garnison  du  chastel  de  Fauet  estoient  yssus  hors 
et  avoient  trouvé  les  deus  chevaliers  et  les  menoient  en 
leur  chastel  prisonniers.  Lors  veissiés  gens  monter  à 
cheval  hastivement  et  courir  après  pour  les  rescourre. 
Par  chelle  manière  cessa  l'asault,  dont  cheulx  de  Roche- 
Périot  furent  bien  eureus  ;  car  on  dist  que  ,  se  l'aven- 
ture ne  fust  venue,  les  Englès  les  eussent  conquis.  Et, 
quoyque  messire  Gautier  se  hasta,  il  ne  peurent  tant 
exploitier  que  Renier  de  Ma'ain  ne  fust  rentrés  en  son 
chastiel  de  Fauet  et  tout  à  sauveté,  et  ly  doy  chevaliers 
furent  prisonniers.  Et,  quoyque  les  Englès  fussent  lassés 
et  travilliet  ,  quant  il  vinrent  devant  le  fort,  il  se  mirent 
à  assalir  asprement  et  furent  en  cel  estât  jusque  à  la  nuit  ; 
mais  riens  n'y  conquirent.  Sy  se  logèrent  et  dirent  que 
l'endemain  il  rasailleroient  ladite  place  et  point  n'en  par- 
tiroient,  sy  raroient  les  dis  chevaliers. 

Gérart  de  Malain  sceut  tout  pour  quoy  sy  soudaine- 
ment les  Englès  estoient  partis,  et  che  que  son  frère 
avoit  fait  pour  l'amour  de  luy,  et  comment  les  Englès 
estoient  allé  devant  Fauet  pour  le  conquerre,  se  il  povoient. 
Sy  s'avisa  que  il  feroit  à  son  frère  le  pareil  serviche.  Il 
monta  tantost  à  cheval,  et  s'en  vint  à  la  ville  de  Dignant, 

et  trouva  messire  Pierre  Pourtebeuf,  son  compaignon  , 
et  luy  conta  la  besoingne.  Lui  et  messire  Pierre  prièrent 
et  requirent  à  cheulx  de  Dignant  que  il  se  volsissent  tant 
travillier  que  pour  conforter  son  frère  qui  estoit  asségié. 
Cheulx  de  Dignant  s'i  acordèrent,  et  à  l'endemain  bien 
matin  se  mirent  tout  au  chemin  pour  aller  devers  Fauet, 
et  estoient  bien  IIII'"  hommes,  et  les  menoient  messire 
Gérart  et  Renier. 

Ces  nouvelles  vinrent  en  l'ost  à  messire  Gautier  de 
Mauny  comment  cheulx  de  Dignant  estoient  yssus  à  forche 
et  venoient  pour  le  combatre.  Messire  Gautier  de  Mauny 
et  ses  gens  se  mirent  ensamble  et  se  consillèrent  que  il 
feroient.  Tout  considéré,  ils  regardèrent  que  il  estoient 
moult  travilliés,  et  que  ceux  de  Vennes  et  cheulx  de 
Dignant  et  le  pais  qui  estoient  fort  esmeu,  leur  pouroient 
porter  grant  damaige.  Sy  se  consillèrent  de  eulx  retraire 
et  retourner  vers  Hambon.  Sy  se  partirent  incontinent, 
et  firent  tant  que  il  vinrent  à  Hambon,  et  quant  ceulx 
de  Dignant  seurent  les  nouvelles  ,  il  retournèrent  arière 
en  leur  ville.  Ensy  demeura  le  chastel  de  Fauet  en  pais, 
et  les  deux  chevaliers  prisonniers. 


Tans  fist  messire  Charle  de  Blois  devant  Craais  que  il 
se  rendirent  et  firent  serment  audit  Charles.  Adont  se 
desloga,  et  se  recuellèrent  tous  ensamble  ,  et  se  avisèrent 
que  il  feroient,  et  dirent  que  il  yroient  derechef  devant 
Hambon  ;  car  bien  de  gens  assés  estoient  pour  tenir  le 
siège,  car  le  roy  Phelippe  y  envoia  encore  mille  comba- 
tans  ,  pour  che  qu'il  savoit  bien  que  messire  Gautier  et 
les  Englès  estoient  yssus  d'Engleterre  et  retrait  dedens 
la  ville  de  Hambon  pour  aidier  la  contesse.  Lors  fut  le 
siège  devant  Hambon  grans  et  fors,  et  tous  [les  jours]  y 
avoit  fait  aucuns  fais  d'armes. 


PRISE   DE   JUGON. 

Ung  jour  vint  messire  Loys  d'Espaigne  à  raessire 
Charles  de  Blois,  et  lui  demanda  ung  don.  Messire  Charle, 
qui  pas  ne  savoit  quel  chose  il  volloit  demander,  luy  octrya; 
car  envis  ly  euist  escondy,  car  moult  de  serviches  lui 
avoit  fait.  Adont  luy  demanda  à  avoir  les  deux  chevaliers 
englès  qui  estoient  en  prison  en  Fauet.  Il  ly  furent  acordé, 
et  lui  furent  amené  ;  et  lors  dist  messire  Lois  d'Espaigne 
que  il  les  feroit  pendre  devant  la  ville  en  contrevengant 
la  mort  de  son  fil  et  de  ses  gens,  qu'il  avoient  tuet.  Alors 
furent  tous  les  barons  de  l'ost  durement  courouchiés,  et 
ossy  fut  messire  Charle  ;  mais  pour  prière  que  on  en 
peuist  faire,  ledit  messire  Lois  ne  s'en  volloit  déporter , 
et  euissent  esté  pendu  sans  nulle  faulte.  Mais  le  gentils 
chevalier  messire  Gautier  de  Mauny  et  les  compaignons 
de  Hambon  par  proèche  yssirent  hors  et  les  délivrèrent 
de  péril  et  les  remenèrent  sain  et  saulf  en  Hambon  ,  dont 
on  le  tint  à  grant  vaillanche  ;  et  assés  tost  après  ceste 
avenue  ,  avint  que  les  seigneurs  de  l'ost  regardèrent  que 
là  au  siège  riens  n'y  conquestoient,  et  n'estoit  mie  apa- 
rant  que  riens  conquerre  y  peuissent,  et  que  l'ivier  apro- 
choit.  Sy  jettèrent  leur  advis  que  unes  bonnes  trièves 
seroient  prinses  entreulx  à  ceulx  de  la  contesse  ,  et  ensy 
furent-elles  faites  de  la  Pentecouste  ,  l'an  mil  CCC.XLI  , 
jusqu'à  la  Pentecouste  mil  CCC.XLIL 


Ensy  se  deffit  le  siège  de  devant  Hambon  ,  et  se  dépar- 
tirent les  seigneurs  de  Franche  ,  et  s'en  ala  chascun  en 
son  lieu  ,  excepté  aucuns  du  linage  de  messire  Charles  de 
Blois  ,  qui  demourèrent  delés  luy  pour  lui  consillier.  Et 
celle  trieuve  durant ,  avint  que  la  bonne  ville  de  Jugon  fu 
prise  des  gens  messire  Charles  ;  car  messire  Robert  de 
Bieaumanoir  chevauchoit  ung  jour.  Sy  trouva  d'aventure 
ungbourgois  qui  estoit  de  Jugon,  qui  alloit  de  ville  à  aultre 

pour  sa  marchandise.  Sy  le  prist  ledit  messire  Robert ,  et 
dist  qu'il  le  pendroit ,  s'il  ne  faisoit  rendre  la  ville  de 
Jugon  dont  il  estoit,  et  le  bourgois  eult  paour  :  se  s'y  acorda. 
Et  avint  que  le  propre  nuit  que  fut  rentré  eu  Jugon  ,  il 
ouvry  les  portes  ,  car  il  estoit  sy  bien  cru  de  cheulx  de  la 
ville  que  il  povoit  bien  che  faire  ,  et  mist  ens  messire 
Robert  et  ses  gens. 

Adont  cheulx  de  la  ville  furent  moult  esbahis  ,  et  adont 
se  tirèrent  ou  chastel  ,  et  le  bourgois  avec  eulx,  de  paour 
que  il  eut  que  il  ne  se  perchussent  de  son  fait.  Et  adont  il 
fut  pris  de  ceulx  du  chastel  et  pendus  à  ung  crestiel ,  et 
puis  rendirent  le  chastiel  à  messire  Robert  de  Bieauraa- 
noir  ;  car  autrement  il  euissent  esté  prins  ,  car  il  ne  se 
povoient  tenir.  Ensy  fu  la  ville  de  Jugon  à  monseigneur 
Charle  de  Blois  qui  estoit  en  la  chité  de  Craais  :  sy  demeu- 
rèrent en  pais. 

Le  XII®  jour  de  may  ensiévant ,  tint  le  roy  d'Engleterre 
une  moult  grande  et  noble  feste  ,  et  y  furent  tous  les  sei- 
gneurs d'Engleterre  et  le  conte  Guillaume  de  Haynau  et 
messire  Jehan  de  Hainau,  son  oncle  :  sy  fut  la  feste  moult 
grande,  et  y  eult  grosses  joustes,  dont  messire  Henry  de 
Beaumont  y  fut  ochis  ,  fils  du  vies  conte  de  Bieaumont , 
dont  on  en  fut  moult  dollant ,  et  l'ochit  le  conte  de  Hay- 
nau ,  mais  amender  ne  le  povoit.  Geste  feste  dura  XV 
jours. 

Alors  vinrent  au  roy  d'Engleterre  pluiseurs  nouvelles 
de  divers  pais  ,  d'Eschoche  ,  de  Poitou  ,  de  Saintonge  , 
de  Gascongne,  de  Flandres.  Alors  le  roy  bailla  response  à 
cheulx  qui  plus  lui  touçoient.  Adont  vint  la  contesse 
[de  Monfort] ,  et  amena  ses  deux  fils  ,  et  moult  prioit 
le  roy  d'Engleterre  de  avoir  confort  et  ayde  ,  et  ly  disoit 

que  messire  Charles  de  Blois  et  les  Franchois  estoient  jà 
sy  fors  au  pays  qu'il  avoient  près  tout  conquist ,  syque  le 
rois  ,  pour  aidier  la  bonne  dame  ,  ordonna  et  pria  messire 
Robert  d'Artois  ,  son  cousin,  d'aller  en  Bretagne  avecques 
le  contesse  et  d'estre  chief  de  ceste  armée. 

Messire  Robert  ne  l'euist  jamais  refusé  ,  et  prist  la 
cherge  ,  et  alla  avec  luy  le  conte  de  Salbry  ,  le  conte  de 
Kenfort ,  le  conte  de  Pennebourcq  ,  messire  Thomas  de 
Hollandes,  le  sire  de  Stanfort ,  le  sire  de  la  Warre ,  le  sire 
de  Bieaucamp  et  grant  foison  d'autres,  et  furent  bien  mille 
hommes  d'armes  et  deux  mille  archiers.  Sy  montèrent  en  mer 
et  vinrent  devers  Bretaigne  ,  et  arivèrent  à  Saint-Mahyeu- 
de-Fine-Posterne,  et  se  tenoit  de  la  partie  de  la  contesse. 
Che  fu  environ  le  Saint-Jehan- Baptiste  l'an  mil  CGC. 
XLII  ,  quant  la  guerre  estoit  jà  ouverte  entre  la  con- 
tesse et  Charles  de  Blois  ,  et  se  tenoit  le  dit  messire 
Charles  en  la  ville  de  Rennes.  Sy  tos  que  messire  Robert 
d'Artois  ot  des  Bretons  en  sa  route,  les  Etiglès  pri- 
rent terre  et  se  rafreschirent  à  Saint-Mahieu  deus  jours  , 
et  puis  se  partirent  et  vinrent  mettre  le  siège  devant  la 
cité  de  Venues.  Pour  che  tamps  en  estoient  capitaine  mes- 
sire Henry  de  Lion  et  le  sire  de  Clichon. 

Entreulx  que  messire  Robert  d'Artois  tenoit  son  siège 
devant  Vennes  avecque  ceulx  qu'il  avoit  amené  d'Engle- 
terre  et  les  gens  de  la  contesse  qui  estoient  pour  elle  , 
coururent  les  Englès  tout  le  pais  d'environ,  et  tenoient  les 
camps. 

Or  advint  que  à  ung  moult  grant  assault  que  les  Englès 
firent,  [il]  s'y  portèrent  sy  vaillaument  que  de  forche  il 
concquirent  les  bailles  et  entrèrent  de  forche  dedens,  et  y  fut 
près  prins  messire  Olivier  de  Clichon  et  messire  Henry  de 
Lion  ;  mais  il  se  sauvèrent  par  derière  et  s'enfuirent,  et  y 

perdirent  tout  le  leur  et  le  plus  grant  partie  de  leur  gens. 
Sy  fut  ladite  ville  prinse  ,  et  en  fut  messire  Robert  sires 
et  maistre  ,  dont  les  Englès  et  les  Bretons  et  la  ducesse 
furent  moult  joieulx  ,  et  vinrent  une  partie  des  Englès  en 
l'ordonnanche  du  conte  de  Sallebrin  ,  du  conte  de  Quen- 
fort  et  du  conte  de  Cornuaille  à  mille  hommes  d'armes  et 
trois  mille  archiers  mettre  le  siège  devant  la  cité  de  Rennes, 
et  Guidèrent  atrapper  messire  Charles  de  Blois  dedens  ; 
mais  il  en  estoit  partis  et  venus  à  Auroy.  Pour  che  ne 
rompirent  mie  les  Englès  leur  pourpos  que  il  ne  tenissent 
le  siège  ;  mais  la  cité  estoit  moult  renforchie  ,  et  sy  avoit 
dedens  de  bonnes  gens  de  guerre,  qui  bien  gardoient  la  ville. 

Vous  devés  bien  savoir  que  grant  murmure  estoit  ou 
païs  de  Bretaigne  de  la  prinse  de  Venues  ,  et  plus  sur  la 
partie  de  messire  Olivier  de  Clichon  et  messire  Henry  de 
Lion  que  sur  nul  autre  ,  et  disoient  communaument  les 
communaltés  que  il  avoient  tray  la  ville  ,  et  non  avoient; 
car  de  la  prise  et  de  la  mésavenue  estoient  moult  courou- 
chiés  et  plus  que  nuls  ,  et  bien  le  monstrèrent  ;  car,  au 
Y"  jour  que  la  cité  eut  esté  prinse  ,  ces  deus  chevaliers 
rasamblèrent  et  recuellèrent  leur  gens  ,  et  firent  tant  qu'il 
eurent  bien  V™  hommes  ,  et  s'en  vinrent  devant  la  cité  de 
Vennes  et  l'asségèrent  et  puis  l'asallirent. 

Messire  Robert  d'Artois  et  les  Englès  ,  qui  dedens 
estoient,  furent  trop  orguilleux  et  yssirent  hors  de  leurs 
barières  trop  avant  pour  combatre  les  Franchois.  Le  sire  de 
Clichon  et  messire  Henry  de  Lion  et  leurs  gens  s'y  esprou- 
vèrent  sy  bien  et  sy  vaillaument  qu'il  reboutèrent  leurs 
ennemis  sy  aigrement  que  il  entrèrent  aveucq  eulx  en  la 
porte,  et  là  eult  grant  hustin,  et  y  fut  messire  Robert  d'Ar- 
tois fort  navrés  et  enporté  à  grant  mesquief  hors  de  la 
presse,  et  perdirent  les  Englès  la  plache,  et  les  convint 
partir  et  enfuir,  et  en  y  ot  foison  de  mort  et  de  prins.  Et 

ceulx  qui  escapèrent,  vindrent  à  messire  Robert  d'Artois 
et  au  sire  de  Stanfort,  et  perdirent  tout  le  leur  et  une  par- 
tie de  leur  gens,  et  vinrent  à  Hambon  devers  le  contesse  et 
devers  messire  Gautier  de  Mauny,  qui  furent  moult  cou- 
rouchiés  des  nouvelles, 

Ensy  fut  reconquise  par  les  deus  barons  la  cité  de 
Vennes,  et  y  demoura  messire  Robert  d'Artois  navrés,  de 
laquelle  navrure  il  en  mourut;  car  je  enteiidy  que  il  se 
garda  mal ,  et  fut  ensevely  à  Londres  en  Engleterre  à 
l'église  des  Augustins,  Ensy  fina  ledit  messire  Robert 
d'Artois,  qui  fu  moult  vaillant  chevalier  et  qui  mist  de 
commenchement  les  guerres  et  dissensions  entre  le  rojalme 
de  Franche  et  le  royalme  d'Engleterre. 


De  la  mort  de  messire  Robert  d'Artois  fut  moult  le  roy 
d'Engleterre  courouchiés,  et  jura  que  jamais  n'entenderoit 
à  autre  chose,  sy  l'aroit  contrevengiet  et  tellement  atourné 
Bretaigne  que  il  y  parroit  quarante  ans  à  venir.  Adont  fist 
le  roy  un  grant  mandement  et  asambla  IIII""  hommes 
d'armes  et  VIII"  archiers,  et  fist  faire  toutes  ses  prou- 
véanches  à  Hantonne,  et  là  trouva  sa  navire  toute  preste. 
Alors  le  roy  monta  en  mer,  et  avecque  lui  le  conte  Henry 
d'Erby,  le  conte  d'Arondel,  le  conte  de  Wervich,  le  conte  de 
Herfort,  le  conte  de  Northantonne,  le  conte  d'Artesselles  , 
le  sire  de  Persy,  le  sire  de  Ros,  le  sire  de  Felleton,  le  sire 
de  Luzy,  le  sire  de  Noefville  et  pluiseurs  grans  barons 
d'Engleterre.  Sy  nagèrent  tant  qu'il  arivèrent  en  Bretaigne 
à  Saint-Mahieu-de-Fine-Posterne  en  Bretaigne  bretonnant, 
et  issirent  de  leurs  batieaux,  et  furent  les  seigneurs  cinq 
jours  en  ladite  ville  en  euîx  rafresquissant  et  tant  que  leur 
nefs  furent  toutes  deschergies,  et  puis  montèrent  et  se 
mirent  à  chemin  pour  venir  devers  la  cité  de  Vennes. 

Ches  nouvelles  vinrent  à  messire  Charles  de  Blois,  qui 
se  tenoit  à  Auroy,  que  le  roj  d'Engleterre  estoit  arivés  en 
Bretaigne  moult  enforchiement,  et  ne  savoit  encore  quelle 
part  il  se  volloit  traire.  Ledit  messire  Charles  se  party 
d' Auroy  et  envoia  quérir  madame  sa  femme,  et  s'en  vint  à 
la  cité  de  Nantes,  et  de  toutes  ches  besoignes  et  de  Testât  du 
roy  d'Engleterre  et  de  Bretaigne,  il  le  seneHa  au  roy  Phe- 
lippe,  son  oncle,  et  quant  le  roy  de  Franche  seut  ces  nou- 
velles, lors  prist   consail. 

Quant  le  roy  d'Engleterre  fut  venus  devant  Venues, 
adont  y  mist  le  siège  le  second  jour  que  fut  là  venus, 
Adont  la  contesse  de  Monfort  et  messire  Gautier  de  Mau- 
gny  et  les  compaignons  de  Hambon  vinrent  veoir  le  roy 
d'Engleterre,  et  l'onnourèrent  et  festièrent  comme  à  leur 
seigneur  doient  faire,  et  puis  prinrent  congiet,  et  la  con- 
tesse s'en  vint  à  Hambon,  et  les  chevaliers  et  gens  de 
guerre  deraourèrent  delés  le  roy. 

Quant  le  roy  d'Engleterre  eult  sis  devant  le  chité  de 
Venues  environ  dix  jours  et  il  eult  ung  petit  apris  le  pais, 
il  s'avisa  que  il  lairoit  là  son  cousin  le  conte  d'Erby  au  siège 
et  les  Bretons,  et  puis  atout  son  ost  il  chevaucheroit  outre 
devers  la  cité  de  Rennes  pour  veoir  ses  gens  qui  là  se 
tenoient  au  siège.  Sycomme  il  pourposa,  il  le  fist,  et  se 
party  de  Vennes  atout  ses  gens  et  chemina  tant  qu'il  vint 
devant  Rennes.  Se  y  trouva  le  conte  de  Cornuaille  et  le 
conte  de  Kenfort  et  pluiseurs  chevaliers  et  escuiers  englès 
et  bretons.  Se  y  fut  le  roy  bien  venus,  et  eurent  grant  joie 
de  sa  venue.  Sy  se  tint  là  le  roy  au  siège  avecq  eulx  six 
jours  ,  et  entreulx  il  y  eult  quatre  assaulx  ;  mais  riens  n'y 
conquirent ,  car  la  cité  estoit  bien  forte  et  bien  garnie  de 
bonnes  gens  d'armes. 


SIÈGE   DE    NANTES.  145 

Le  roy  d'Engleterre,  qui  tiroit  à  trouver  raessire  Charles 
de  Blois  ,    son   cousin  ,   pour  combatre  à   luy  ou  l'aségier 
dedens  une  ville,  entendy  que  messire  Charles  estoit  dedens 
Nantes  ,  et  dist  le  roy  que  il  yroit  celle  part ,   et  prinst 
congië  à  ses  gens,  qui  estoient  devant  Rennes,  et  les  laissa 
à   leur   siège  ,  et  puis   se   party  et   esploita  tant  par  ses 
journées  que  il  vint  devant  Nantes  et  l'aséga  de  l'un  des 
lés  ;   car  la  ville  est  sy  grande  que  il  fauroit  bieaucop  de 
gens  pour   l'aségier.  Toutesfois   il  entendy   que   messire 
Charles   de   Blois   estoit   dedens.   Sy  envoya  ses  hiraulx 
devers  luy  pour  requérir  bataille.  Messire  Charles  n'eut  pas 
en  consail  de  respondre  au  roy  pour  accepter  journée  de 
bataille  ;   mais  dist  au  hirau  que  le  roy  n'estoit  pas  bien 
consillié,  quant  il  se  faisoit  partie  pour  celui  qui  nul  droit 
n'y  avoit  as  hiretaiges  de  Bretaigne,   et  que  che  estoit  tout 
cler  ,  et  ne  cuidoit  riens  avoir  meffait  au  roy  ,  par  quoy  il 
luy  flst  guerre.  Le  roy  d'Engleterre  de  ceste  response  ne 
se  tint  mies  bien  content ,    et  fist   assallir  ses   gens  par 
pluiseurs  fois  la  cité  de  Nantes  et  courir  tout  le  pais  de 
environ  par  son  marisal ,  mais  à  ladite  cité  ne  pooit-il  rien 
conquerre  ;   car  elle  estoit  bien  gardée   de  bonnes  gens 
d'armes.    Sy   se  avisa  le  roy  d'Engleterre  que  il  lairoit  là 
une  partie  de  ses   gens,  et  atout  les  autres  il  yroit  courre 
le  païs  et  aprendroit  à  congnoistre  la  duché  de  Bretaigne. 
Sy  ordonna  à  demorer  devant  Nantes  le  conte  d'Arondel  , 
le  conte  de  Wervich  ,  le  conte  de  Huntitone ,  le  sire  de 
Persy  ,  le  sire  de  Moutbray  ,    le  sire  de  Felleton  ,  le  sire 
de   Luzi    et  M  hommes    d'armes   et     II™  archiers  ,    et 
puis  passa  oultre,  ardant  et  exillant  le  pais  ,   et  quant  il 
vint  devant  la  ville  de  Dignant  en  Bretagne  ,  là  s'aresta 
et  y  mist  le   siège.    Et  dedens  la   ville  de   Dignant  estoit 
capitaine  de  par  messire  Charles  de  Blois  messire  Pierre 
Porteboef  ,   ung    vaillant  chevalier ,    et  avoit   avec   luy 
pluiseurs  compaignons  ables  et  vailîans. 

XVII.  —  FROISSART.  iO 

Ensy  tint  le  roy  d'Engleterre  en  celle  saison  en  Bre- 
taigne  quatre  sièges.  Sj  vous  dy  que  les  Englès  àchascun 
de  leurs  sièges  se  portoient  assés  vaillaument  et  tenoient 
leur  ennemis  si  court  que  il  ne  osoient  yssir  hors,  et  y 
avenoit  souvent  à  chascun  de  ces  sièges  des  bieaux  fais 
d'armes  devant  leur  barières  ;  car  les  chevaliers  et  escuiers, 
pour  leur  honneur  exauchier  et  leur  corps  avanchier  , 
venoient  combatre  main  à  main  à  leur  barières,  et  par  espé- 
cial  devant  la  cité  de  Venues,  et  y  advenoit  plus  de  telles 
aventures  qu'ailleurs  ;  car  le  sire  de  Clichon  et  messire 
Henry  de  Lion  ,  qui  gardoient  la  ville,  ne  se  tenoient  pas 
derière  ,  mais  faisoient  souvent  aporter  leur  pennon  as 
bailles  ,  et  là  se  combatoient ,  et  une  heure  perdoient  et 
l'autre  gaignoient. 

Pardevant  Venues  y  avoit  de  vaillans  chevaliers  englès, 
le  conte  d'Erby,  le  sire  de  Mauny,  le  baron  de  Stanfort, 
le  sire  de  Gobehem  et  moult  d'autres,  et  avint  ung  jour 
que  une  telle  escarmuche  se  fist  devant  les  bailles,  qui 
dura  moult  longeraent  jusques  au  soir.  Les  Englès  vol- 
loient  atraire  hors  leurs  ennemis  :  sy  firent,  et  chassè- 
rent tant  que  par  soubtillesse  il  recuUèrent  sy  avant  que 
le  sire  de  Clichon  et  messire  Henry  de  Lion  furent  fort 
envaïs  et  assallis  et  près  enclos  entre  leurs  ennemis  en  la 
porte.  Touteffois  au  retraire  il  furent  sy  fort  poursiévys  des 
Englès  que  il  furent  prins  desoubs  le  porte  de  la  cité,  et 
eussent  les  Englès  adont  esté  signeur  de  la  chité  ,  mais 
cheulx  qui  estoient  sur  la  porte  ,  avallèrent  le  porte-cou- 
liche  ,  et  demeurèrent  les  deux  chevaliers  par  dehors  ,  et 
le  bers  de  Stanfort  fut  enclos  par  dedens  et  prins  de  cheulx 
de  la  ville.  Adont  se  retrait  chascun,  et  fut  prins  le  sire 
de  Clichon  et  le  sire  de  Lion. 

Adont  fut  grant  nouvelle  parmy  le  pais  de  Bretaigne 
de  ceste  avenue  ,  et  en  fist  le  roy  d'Engle terre  grant  joie 
au  siège  de  Dignant.  Adont  le  roy  fist  assallir  la  ville  de 
Dignant  moult  fort  et  par  plusieurs  assaulx.  ToutefFois 
le  roy  fist  entrer  grant  foison  de  gens  d'armes  et  archiers 
en  batelès,  et  allèrent  jusques  au  pallis  par  les  fossés  ,  et 
adont  firent  tant  par  forche  que  il  rompirent  le  pallis  et 
entrèrent  en  la  ville  et  chassèrent  tout  devant  eulx.  Tous 
les  bourgois  furent  durement  eiFraés,  quant  il  virent  les 
Englès  en  leur  ville.  Adont  s'enfuy  chascun  au  mieulx 
que  il  pot,  et  enmenoient  femmes  et  enfans,  et  laissèrent 
tout  ;  car  il  n'avoient  mie  loisir  de  le  prendre,  ne  porter  à 
sauveté.  Messire  Pierre  Portebuef  et  les  sauldoiers  qui 
là  estoient  de  par  messire  Charles  de  Blois,  se  recuellèrent 
en  la  place  du  marchiet,  avec  eulx  aucuns  bourgois  de  la 
ville  ,  et  se  combatirent  une  espace  as  Englès  ;  mais  il  ne 
peurent  durer  contre  la  puissance  du  roy,  car  ceulx  qui 
estoient  entré  par  les  fossés  en  la  ville,  vinrent  as  portes 
et  les  ouvrirent  ,  par  quoy  le  roy  et  toutes  ses  gens 
entrèrent  dedans  sans  dangier.  Ensy  fut  la  ville  de  Dignant 
en  Bretaigne  conquise  ,  et  y  ot  de  mors  et  de  prins  grant 
foison  ,  et  y  eult  grant  butin  ;  car  elle  estoit  durement 
bonne  en  marchandise.  Quant  les  Englès  en  eurent  fait 
leur  vollenté,  il  l'ardirent  en  partie,  et  puis  se  party  le 
roy,  et  vint  derechief  au  siège  devant  Venues  où  son 
cousin  le  conte  d'Erby  et  ly  barons  d'Engleterre  estoient. 


Bien  estoit  infourmés  le  roy  Phelippes  du  roy  d'Engle- 
terre et  de  la  puissanche  que  il  avoit  en  Bretaigne  pour 
conforter  la  contesse  de  Monfort  et  comme  il  avoit  aségié 
Vennes,  Nantes,  Rennes  et  Dignant,  et  estoit  tout  le  plat 
païs  par  luy  et  par  ses  gens  ars  et  essilliet ,  dont  moult 

luy  desplaisoit.  Lors  jura  le  roy  l'âme  de  son  père  qui 
fut  conte  de  Vallois  ,  que  il  y  remédira,  et  lors  fist  ung 
très-espëcial  mandement  de  toutes  gens  d'armes  et  saul- 
doyers  genevois  et  d'autres  pais,  pour  tirer  en  Bretaigne, 
que  tous  y  viègnent,  et  de  estre  à  Angiers.  Là  vinrent  le 
duc  de  Bourgogne  ,  le  conte  de  Blois  ,  le  duc  de  Bourbon  , 
le  conte  de  Fores,  le  conte  de  Pontieu,  messire  Jaques  de 
Bourbon  ,  le  conte  de  Valentinois,  le  daulfin  d'Auvergne, 
le  conte  de  BouUongne,  le  conte  de  Ventadour  ,  le  conte 
de  Ghines,  connestable  de  France,  le  sire  de  Couchy,  le  sire 
de  Roie,  le  sire  de  Sully  et  tant  de  barons  que  jamais  on 
ne  les  aroit  nommés  ,  et  quant  il  furent  tous  ensamble 
en  la  cité  d'Angiers  et  du  Mans  et  là  environ  ,  il  furent 
bien  X""  hommes  d'armes  et  X""  arbalestriers  tous  genevois, 
et  XX™  bediaux.  De  toutes  ces  gens  d'armes  fist  et  insti- 
tua le  roy  Phelippes  son  fils  le  duc  de  Normendie  de  estre 
gouverneur  et  chief. 

Alors  se  partirent  ceste  armée  de  la  cité  d'Angiers  et  de 
là  entour,  et  cheminèrent  vers  Bretaigne.  Et  ensy  que  les 
seigneurs  de  France  venoient ,  ches  nouvelles  vinrent  as 
barons  d'Engleterre  ,  qui  estoient  devant  Nantes,  que  les 
François  venoient  là  trop  esforchiement  et  pour  lever  le 
siège.  Sy  mandèrent  au  roy  d'Engleterre  la  venue  des 
Franchois,  qui  estoit  devant  Venues.  Quant  le  roy  englès 
sceut  de  vérité  que  le  duc  de  Normendie  et  telle  baronie 
de  France  venoient  en  Bretaigne,  sy  eult  consail  que  met- 
teroit  ses  sièges  tout  en  ung,  ensy  que  il  fist,  et  remanda 
tous  cheulx  qui  estoient  au  siège  devant  Nantes  et  devant 
Rennes,  et  les  fist  tous  venir  avecques  luy  devant  Vennes 
pour  y  estre  plus  fors,  se  les  François  y  venoient ,  et  mist 
toute  sa  navire  en  saulf  lieu  ou  havre  de  Hambon  et  ou 
havre  de  Braist ,  et  tint  toudis  francquement  le  siège 
devant  Vennes. 

Tant  esploitèrent  les  seigneurs  de  Franche  que  il  vin- 
rent à  Nantes  où  il  furent  recheu  à  grant  joie  de  monsei- 
gneur Charles  de  Blois  et  des  barons  de  Bretaigne,  qui 
moult  désiroient  leur  venue.  Sy  se  repousèrent  là  six  jours, 
et  en  ce  terme  il  eurent  conseil  que  il  se  tiroient  devers 
Vernies  et  lèveroient  le  siège  et  combateroient  les  Englès.  Sy 
se  mirent  à  chemin  et  esploitèrent  tant  que  il  vinrent  assés 
près  de  Venues.  Sy  se  logèrent  ches  seigneurs  de  France  , 
dont  le  duc  de  Normandie  estoit  chief,  et  se  logèrent  du 
costé  de  la  ville  ;  et  les  Englès  estoient  de  l'autre  costé.  Et 
tellement  se  fortefîèrent  les  uns  et  les  autres  pour  les 
escarmuches  et  les  resvellemens  de  nuit,  que  il  ne  povoient 
entrer,  ne  chevauchier  l'un  desus  l'autre,  fors  que  par  ung 
certain  pas.  Et  cheluy  pas  fut  tousjours  de  nuit  et  de  jour 
bien  gardés  entre  l'os  des  François  et  les  Englès,  et  là 
avoit  un  petit  bras  de  mer  où  bien  souvent,  quant  la  mer 
en  estoit  rallëe,  tout  estoit  sec,  et  povoit-on  aisément  che- 
vauchier sur  le  sabelon.  Là  eult,  tandis  qu'il  furent  l'un 
devant  l'autre,  tantmaintes  joustes  de  chevaliers  et  d'es- 
cuiers  des  deus  parties,  qui  le  faisoient  à  la  fois  par  fais 
d'armes  pour  leur  corps  avauchier. 


Che  siège  durant,  le  roy  Phelippes  vint  à  Nantes  et  ne 
passa  plus  avant.  Sy  envoia...  (i),  et  y  avoit  plusieurs  grans 
traitiés  entre  les  parties  ,  et  par  espécial  deux  cardinaulx  y 
estoient,  qui  portoient  les  paroUes,  le  cardinal  de  Pierre- 
goth  et  le  cardinal  d'Ostun,  et  là  furent  envoies  de  par  le 
pape  Clément  VI.  Sy  se  mirent  ches  deux  prélas  avecque 
le  conte  de  Flandres  ,  qui  estoit  frère  de  le  contesse  de 
Monfort,  et  le  seigneur  de  Ghistelles,  et  eurent  grant  paine 

'  La  phrase  est  incomplète  dans  le  manuscrit. 

de  acorder  la  contesse  de  Monfort  à  messire  Charle  de 
Blois  ;  et  finablement  tant  parlementèrent  que  unes  trièves 
furent  prinses  d'une  partie  et  d'autre  durant  trois  ans,  et 
devoit  tenir  chascun  et  possesser  che  dont  il  estoit  saisis, 
et  demouroit  Venues  à  messire  Charles  de  Blois,  pour  tant 
que  ses  gens  le  tenoient,  et  furent  escangiet  le  sire  de 
Cliçon  et  le  baron  de  Stanfort  l'un  pour  l'autre,  et  messire 
Henry  de  Lion  deraora  prisonniers  au  roy  d'Engleterre, 
dont  il  fut  moult  courouchiés,  et  se  tint  mal  content  de  che 
que  on  ne  luy  avoit  fait  grâce  ausy  bien  que  au  sire  de 
Clichon,  de  quoy  il  en  avint  depuis  grant  mal,  sycomme 
vous  orés  recorder  chy-après  en  brief. 

Ensy  par  les  traitiës  des  deulx  cardiuaulx  et  bonnes 
gens  qui  s'en  ensonnièrent,  se  départy  ceste  grosse  armée , 
et  furent  les  trièves  prises  des  deulx  roys  et  de  tous  leurs 
alliés  et  adhérens  à  durer  trois  ans  ,  et  en  furent  escriptes 
lettres  et  séellées  et  confremées  ,  et  puis  s'en  retourna 
chascun  en  son  pais.  Le  roy  de  Engleterré  et  toute  ses 
gens  prirent  congiet  à  la  contesse  de  Monfort ,  et  le  roy 
Phelippes,  qui  s'estoit  tenus  à  Nantes  et  qui  avoit  séellé 
tout  che  traitiet,  se  party  et  donna  congiet  à  toute  ses  gens 
d'armes  et  s'en  retourna  arière  en  Franche. 


Ne  demoragaires  de  temps  de  puissedy  que,  ou  quaresme 
ensiévant,  que  messire  Olivier  de  Clichon  fut  mandés  à 
Paris  et  acusés  de  traïson,  et  l'en  convint  mourir  ,  et  ne 
s'en  peult  oncques  purgier,  ne  excuser,  qu'il  ne  fust  décol- 
lés, dont  son  linage  fut  durement  courouchiés,  mais  amen- 
der ne  le  pourent. 

Encore  pour  tel  cas  samblable  furent  décollé  à  Paris 
autres  hauls  barons  de  Bretaigne  et  de  Normendie,  le  sire  de 
Malatrait  et  son  fils,  le  sire  d'Avaugor,  messire  Tibaut  de 

Montmorlion  ,  le  sire  de  Rochetison  et  plusieurs  autres  , 
jusques  à  quatorze  ,  dont  che  fut  damaige  et  pité,  et  croy 
bien  que  sy  vaillans  hommes  que  cheulx  estoient,  ne  pensè- 
rent oncques  mauvaiseté  ,  ne  trayson.  Pour  ceste  justiche 
avinrent  depuis  en  France  moult  de  maulx,  dont  le  royalme 
de  France  en  eult  depuis  moult  à  souffrir. 


En  ce  taraps  vint-il  en  voUenté  au  roy  d'Engleterre  de 
rédifyer  le  biau  chastieau  de  Windesore  et  de  faire 
une  congrégation  de  chevaliers  ,  où  quel  chastiel  anchien- 
nement  la  Table  Ronde  avoit  esté  faite  et  ordonnée,  dont 
tant  de  bons  chevaliers  estoient  yssus,  et  seroient  en  celle 
ordonnanche  quarante  chevaliers  ,  sy  les  nommeroit-on 
les  chevaliers  du  Bleu  Gertier  ,  et  à  solemniser  tous  les 
ans  le  jour  Saint-Gorge.  Et  pour  celle  feste  commenchier 
le  roy  d'Engleterre  assambla  de  tout  son  païs  contes  , 
barons  et  chevaliers  ,  et  leur  dist  son  entention  et  le 
grant  désir  qu'il  avoit  de  le  feste  emprendre.  Sy  lui 
acordèrent  liement ,  pour  tant  que  che  leur  sambloit  une 
honnourable  chose  et  où  tout  amour  se  nouriroit.  Adont 
furent  esleu  quarante  chevaliers  par  avis  et  par  renommée 
les  plus  preulx  de  tous  les  autres  ,  tant  ou  royalme  d'En- 
gleterre comme  dehors,  voire  de  cheulx  qui  se  tenoient 
homme  et  chevalier  du  roy  ;  et  séellèrent  et  s'obligèrent 
sur  leur  foy  et  par  serment  avecque  le  roy  à  tenir 
et  à  poursiévyr  le  feste  et  les  ordonnanches  telles  que 
elles  estoient  acordées  et  séellées.  Et  fist  le  roy  fonder 
et  édeffier  une  capelle  de  Saint-Gorge,  ou  dit  chastel  de 
Windesore  ,  et  y  estably  canonnes  pour  Dieu  servir,  et 
les  arenta  et  prouvenda  bien  et  largement  ;  et,  pour  celle 
feste  mieulx  congnoistre  et  exauchier  ,  le  roy  d'Engleterre 
fist  crier  une  joustes  parmy  son   royalme   à   y  estre   à 

Windesore  le  XX"  jour  d'avril  l'an  mil  CCCXLIII,  et 
envoia  ses  héraulx  outre  la  mer  en  Flandres,  en  Haynau  , 
en  Brabant  et  en  l'Empire,  et  donnoit  à  tous  chevaliers, 
de  quel  pais  qu'il  fussent,  saulf  allant  et  saulf  venant  XV 
jours  après  la  feste. 

En  che  tamps  vinrent  les  nouvelles  au  roy  englès  du 
signeur  de  Clichon  que  le  roy  Phelippe  avoit  fait  décoller  , 
et  le  signeur  de  Malatrait  et  son  fils,  et  des  autres  cheva- 
liers de  Bretaigne  et  de  Normendie.  Sy  en  fut  le  roy 
durement  esmervilliés  et  courouchiés,  et  luy  sambla  ,  et 
ossy  à  aucuns  de  son  consail,  que  le  roy  Phelippes  l'euist 
fait  en  son  despit.  Sy  eult  son  affection  et  ymagination  de 
faire  morir  samblablement  messire  Henri  de  Lion ,  que 
tenoit  prisonnier,  et  en  ot  tantmaint  dure  pensée  sur  luy, 
et  l'eusit  fait  sans  faulte  en  son  air,  se  n'euist  esté  son  cousin 
le  conte  d'Brby  qui  alla  au  devant  et  lui  rompy  sa  vollenté 
et  lui  dist  moult  saigement  :  «  Monseigneur,  se  le  roy 
«  [de  Franche]  a  fait  sa  félonnie,  pour  che  ne  ferés-vous 
«  pas  le  vostre,  car  le  chevalier  que  vous  tenés,  ne  le  doit 
«  mie  comparer  ;  mais  mettés-le  à  raenchon  raysonnable, 
«  ensy  que  on  doit  faire  ung  chevalier,  et  sy  ferés  vostre 
«  honneur.  Et  sy  vous  en  sara-on  grant  gré  partout  oîi 
«  on  ora  parler  de  vous.  »  Le  roy  d'Engleterre  s'enclina 
as  parolles  de  son  cousin,  et  lui  en  sceut  bon  gré,  et 
manda  ledit  Henry  pardevant  luy,  qui  estoit  moult  efFraés  ; 
car  bien  cuidoit  que  le  roy  le  deuist  faire  morir,  et  jà  l'en 
avoit-on  dit  aucune  chose.  Se  lui  dist  le  roy  :  «  Messire 
«  Henry,  nostre  aversaire  le  roy  de  Franche  a  fait  trop 
«  grant  cruaulté,  quant  en  nostre  despit  il  a  mis  à  mort 
«  .sy  vaillans  chevaliers  que  le  signeur  de  Clichon  ,  le 
«  signeur  d'Avaugor,  le  signeur  dp  Malatrait,  le  signeur  de 
((   Quaintin,    le   signeur    de   Rochetison   et  tels   et  tels. 

((  C'est  ung  raeffait  qui  ne  fait  mie  à  pardonner.  Et 
«  sachiés  que  samblablement  je  fesisse  de  vous,  et  avoie 
((  en  mon  consail  de  che  faire  ,  se  che  n'euist  esté  mon 
«  cousin  le  conte  d'Erby  qui  nous  en  a  priet  (et  à  sa 
«  prière  je  suis  descendu  ,  sy  l'en  sachiés  gré),  et  c'est 
«  que  je  vous  mette  à  raenchon,  et  je  le  feray  vollentiers. 
«  Je  say  assés  bien  que  vous  pairies  bien  trente  mille 
«  florins  ,  se  je  vous  volloie  apresser  ;  mais  je  vous  quit- 
«  teray  pour  dix  mille  ,  parmy  tant  que,  à  vostre  retour  , 
«  sans  aller  autre  part,  vous  yrés  tout  droit  devers  *mon 
«  aversaire  de  Vallois,  et  li  dires  que  je  luy  mande 
{(  que  il  nous  samble  ,  à  notre  consail  ossy  ,  que  il  a 
«  enfraint  et  brisiet  les  trièves  qui  furent  prinses  et 
«  ordonnées  devant  Venues,  quant  en  nostre  despit  il 
«  a  fait  mourir  sy  vaillans  hommes  tels  et  tels  et  sans 
«  nul  title  de  raison,  pour  quoy  nous  le  defRons,  et  lui 
«  ferons  guerre  hastivement.  Et  lui  dite  che  de  par  nous, 
«  et  vostre  raenchon  paires  dedens  deus  mois,  vous 
«  revenus  par  delà  la  mer,  et  la  porterés  à  Bruges  ou 
«  ferés  aporter.  Et  encores  dirés-vous  à  tous  chevaliers 
«  et  escuiers  du  roialme  de  Franche  ,  à  qui  vous  parle- 
«  rés  ,  qu'il  ne  laissent  mie  pour  che  à  venir  à  nostre 
«  feste  ;  car  il  aront  bon  sauf-conduit  et  sauvegarde  ,  et 
«  leur  ferons  bonne  chière  ,  ne  jà  ne  leur  monstrerons 
«  nul  mautalent.  »  Messire  Henry  de  Lion  fut  tous  res- 
joïs  ,  quant  il  sceut  que  il  n'aroit  garde  de  mort  et  que 
passeroit  parmy  paiant  sa  raenchon  ;  et  grandement 
remerchia  le  roy  et  le  conte  d'Erby,  et  dist  que  son  mes- 
saige  il  feroit  à  son  povoir.  Ne  demora  gaires  de  tamps 
qu'il  se  party  d'Engleterre  et  monta  à  Hantonne  pour 
ariver  en  Bretaigne  ;  mais  il  fist  [tel]  tourment  sur  la 
mer  ,  que  quant  il  eut  pris  terre,  il  luy  convint  chevau- 
cliier  en  litière  jusques  à  Paris  ,  et  fist  son  messaige  au 

roy  Phelippe  ,  et  s'aquita  bien  ,  et  envoia  dix  mille  florins 
à  Bruges  dedens  son  terme,  et  ne  peult  aller  en  personne, 
car  il  s'acouça  au  lit,  dont  il  mourut.  Dieu  en  ait  lame  ! 
Ensy  fina  messire  Henry  de  Lion  ,  dont  la  contesse  de 
Monfort  fut  moult  lie  ;  car  che  luy  estoit  ung  grant 
ennemy  en  Bretaigne.  Or  retournerons-nous  au  roy  d'En- 
gleterre. 

Le  roy  d'Engleterre  tint  ens  ou  chastiel  de  Windesore  sa 
faste  moult  grande  et  moult  noble  ,  et  y  eult  plus  de  trois 
cens  chevaliers  joustant  et  bien  quatre  cens  dames  et 
demoiselles  ,  et  fu  la  feste  bien  ordonnée  ,  et  fourjousta  de 
cheulx  de  dedens  messire  Franque  de  Halle  ,  et  de  cheulx 
de  dehors  le  conte  des  Mons  en  Allemaigne  et  un  escuier 
d'Escoche,  qui  se  nommoit  Alexandre  de  Ramesay  ,  et  de 
cheulx  dedens,  le  prinche  de  Galles  ;  et  dura  ceste  feste 
quinze  jours  ,  et  y  eult  moult  noble  feste. 


La  feste  durant  vinrent  nouvelles  au  roy  d'Engleterre 
de  pluiseurs  païs  ,  et  par  espésial  de  Gascoingue  ;  car  à 
celle  feste  furent  ly  sire  de  Labreth,  le  sire  de  Muchident, 
le  sire  de  Pumers  ,  le  sire  de  Lespare  ,  qui  remonstrèrent 
au  roy  comment  son  païs  d'Acquitaine  se  perdoit  et  que 
chils  de  Bourdeaulx  estoient  en  trop  grant  dangier  ;  car  le 
conte  de  Laille  ,  le  conte  de  Comminges  ,  le  viceconte  de 
Carmaing  et  pluiseurs  autres  de  la  partie  du  roy  de 
France  se  tenoient  à  Bregerach  et  estoient  mestre  et 
signeur  des  camps  et  de  la  rivière  ,  et  ne  pooit  nuls  aler  , 
ne  chevauchier,  qui  se  nommoit  englès  ,  qui  ne  fust  pris 
ou  tué,  sicques  ches  dessus  dit  Gascons  remonstrèrent  ces 
besongnes  au  roy  d'Engleterre  et  lui  prièrent ,  là  où  il  n'y 
pooit  venir  ,  que   il  leur  volsist  baillier  pour  capitaine  et 

mambour  son  cousin  le  conte  d'Erby.  Le  roy  ,  qui  moult 
enclin  estoit  de  aidier  ses  gens  ,  s'y  acorda  vollentiers. 
Adont  ordonna  ledit  conte  d'Erby  de  aller  en  Gascongne 
à  IIIIc  hommes  d'armes  et  rail  archiers  pour  garder  les 
frontières.  D'aultre  part,  le  conte  de  Pennebruck  eut 
cherge  de  Ile  hommes  d'armes  et  IIIIc  archiers  ;  le  conte 
de  Kenfort ,  11^  hommes  d'armes  et  II*  archiers  ;  et  furent 
prins  tous  en  Engleterre.  Adont  pria  le  conte  d'Erby  à 
messire  Gautier  de  Mauny  que  en  che  voiage  il  voulsist 
estre  son  compaignon  ;  car  ledit  conte  le  tenoit  pour  tout 
le  railleur  chevalier  d'Engleterre.  Messire  Gautier  ,  qui 
désiroit  les  armes  et  son  corps  avanchier  et  qui  lors 
estoit  en  la  fleur  de  sajonesse,  ne  se  fist  point  plenté  prier  , 
mais  ly  accorda  liement  et  prist  sa  cherge  de  ses  gens 
desoubs  lui  ;  car  très  dont  endevant  avoit  messire  Gautier 
à  son  commandement  grant  foison  de  bons  compaignons  et 
d'archiers,  quant  il  volloit  aller  en  une  armée  ,  car  tout  le 
servoient  vollentiers  pour  les  hardies  emprises  de  luy  ,  sa 
proèche  et  son  eur  ,  car  oncques  ne  fut  ledit  Gautier  en 
plache  qui  ne  fust  pour  luy  et  pour  ses  gens.  Celle  fortune 
ot-il  tout  son  vivant ,  dont  ly  chevaliers  et  escuiers  et  les 
compaignons  de  guerre  le  amoient  de  mieulx. 

Quant  tous  ches  gens  d'arraes  et  archiers  ordonné  pour 
aller  en  Gascongne  furent  prest,  il  alèrent  vers  Hantonne  , 
où  leur  navire  estoit.  Là  raontèrent-il  en  mer  et  firent 
tant  que  il  vinrent  au  havre  de  Bourdiauls  sur  la  rivière 
de  Gironne,  [et  estoient]  bien  quatre-vingts  gros  vasseauls 
sans  les  pourvéanches.  De  la  venue  du  conte  d'Erby  et  des 
Englès  furent  les  bourgois  de  Bourdieaux  granderaent 
resjoïs,  et  les  rechurent  liement  et  les  logèrent  tout  à 
leur  aise.  Sy  mirent  les  chevaulx  et  le  harnast  hors  des 
batieaulx  et  mirent  tout  en  la  cité.  Sy  se  rafreschirent  là 
douze  jours  eulx  et  leur  chevaulx. 

En  che  terme  et  en  che  séjour  ordonna  le  conte  d'Erby 
toutes  ses  besoignes  ,  et  manda  et  escripsy  à  toutes  gens 
d'armes  où  il  les  penssoit ,  ne  povoit  avoir  ,  espésiallement 
en  Gascongne  ,  et  y  vint  le  sire  de  Monférant ,  le  sire  de 
Chaumont ,  messire  Alexsandre  ,  son  frère  ,  le  sire  de 
Courton,  le  sire  de  Chastre,  le  sire  de  Condon  et  pluiseurs 
aultres  chevaliers  et  escuiers  ,  qui  ne  désiroient  autre 
chose  fors  que  d'avoir  une  bonne  cappitaine  englès  qui 
chevauchast  contre  les  Franchois.  Quant  il  furent  tous 
asamblet,  ledit  conte  d'Erby  se  trouva  acompaigniés  de 
XIP  hommes  d'armes  ,  IIII"  archiers  et  III""  brigans  à 
lanches  et  à  pavais  :  sy  se  party  de  Bourdieaulx  ,  et 
prirent  le  chemin  de  Bregerach  qui  siet  sur  la  rivière 
de  Géronde  à  quatre  lieues  de  là  ,  et  vinrent  che  soir  gésir 
à  ung  chastiel  et  villaige  que  on  appelle  Monquq  ,  qui  siet 
à  une  lieue  de  Bergerach. 

Ces  signeurs  de  France  et  de  Gascongne,  qui  en  Brege- 
rach se  tenoient  en  garnison,  furent  tous  informés  que  les 
Englès  venoient.  Sy  en  furent  moult  joieulx,  et  dirent  qu'il 
seroient  ly  biens  venus,  et  ne  daignèrent  rompre  leur 
pont,  mais  dirent  qu'il  les  combateroient  l'endemain.  Après 
boire  ,  le  conte  d'Erby  dist  à  ses  gens  en  mocquerie  quMI 
volloit  souper  en  la  ville  de  Bregerach  et  que  chascuns 
fust  avissés  sur  ce.  Adont  s'armèrent  compaignons  viste- 
ment,  et  montèrent  à  cheval,  et  s'ordonnèrent  pour  mainte- 
nir la  bataille,  les  archiers  devant,  et  vinrent  à  Bregerach. 
Ils  trouvèrent  bien  à  qui  parler,  car  là  avoit  grant  foison 
de  seigneurs  de  Gascongne  sur  le  pont ,  et  leur  banière 
devant  eulx.  Là  commencha  le  hustin  ,  grant  et  fort ,  et 
archiers  à  traire  ,  qui  tantost  recullèrent  ces  Gascons,  et 
fut  ledit  pont  conquis  de  forclie  ,  et  s'en  partirent  ceulx 
qui  le  tenoient,  et  se  retrairent  en  la  ville.  Au  retraire  en 
la  ville  et  au  conquerre  le  pont  y  eult  sy  grant  presse  et  sy 

pouvre  aroy  pour  les  Franchois,  que  les  Euglès  entrèrent 
en  le  porte  et  le  conquirent ,  et,  se  caudement  il  fussent 
adont  allés  avant ,  il  euissent  pris  le  plus  grant  partie  de 
ches  seigneurs  en  leur  ostel,  qui  toursoient  et  faisoient  tour- 
ser  pour  leur  en  aler.  Mais  nennil,  car  il  cuidoient ,  pour 
che  que  le  ville  estoit  grande  et  esparse,  que  il  le  fesisent 
par  malisse,  pour  eulx  atraire  dedens  la  fremeté.  Sy  eurent 
[conseil]  le  conte  de  Laille,  le  conte  de  Pierregoth  et  les 
autres  de  leur  partie,  et  s'en  allèrent  hors  de  la  ville  et  pri- 
rent leur  chemin  devers  le  Roille;  et  quant  les  bourgois  de 
Bregerach  virent  le  pouvre  ordonnanche  des  Gascons  et  qu'il 
les  laissoient ,  adont  vinrent  au  devant  du  conte  d'Erby,  et 
luy  prièrent  qu'il  les  volsist  prendre  à  merchy  et  de  che  jour 
en  avant  il  seroient  bons  Englès  et  léal.  Le  conte  en  ot 
pité.  Sy  les  prist  à  merchy,  et  commanda  que  nuls  ne  four- 
fesist  riens  à  la  ville  de  Bregerach  englesse,  et  sy  rafFres- 
chit  là  deus  jours,  et  tout  son  ost,  et  puis  passa  outre  , 
et,  par  le  consail  du  sénescal  de  Bourdieaulx,  il  prirent  le 
chemin  de  Pierregoth.  Et  ensy  que  les  Englès  chevau- 
choient,  il  trouvèrent  en  leur  chemin  ung  chastiel  que  on 
appelloit  Lango,  duquel  le  vighiers  de  Toulouse  estoit  capi- 
taine. Sy  se  arestèrent  par  devant,  et  dirent  que  ill'aroient 
anchois  que  il  separtesissent.  Sy  se  mirent  à  assallir,  et  là 
furent  ung  jour  tout  entir,  que  oncques  ne  le  pourent  avoir. 
Sy  se  deslogèrent  celle  nuit,  et  l'endemain  retournèrent  à 
l'asault.  Quant  le  capitaine  vit  que  ces  Englès  ne  parti- 
roient  point,  sy  les  aroient,  et  que  confort  ne  luy  apparoit 
de  nul  costé  ,  et  que  Bregerach  estoit  englesse,  sy  pria 
pour  faire  traitiet,  et  se  rendy  sauve  leurs  vies,  pour  aller 
quelle  part  que  il  voldroient,  et  tout  che  leur  fut  acordé. 
Ensy  eurent  les  Englès  le  castel  de  Lango  ,  et  le  donna 
ledit  conte  d'Erby  à  ung  escuier  d'Engleterre,  qui  s'apelloit 
Jehan  Malevrier,  et  puis  allèrent  vers  la  ville  du  Lach. 

Cheulx  du  Lach  furent  sy  effraies  de  la  venue  des 
Englès,  que  il  vinrent  au  devant  traitier  au  conte  d'Erby, 
et  aportèrent  les  clefs  et  se  rendirent  et  jurèrent  à 
estre  de  clie  jour  en  avant  bons  et  léal  Englès  parmy  tant 
que  il  demorroient  en  pais  ;  et  passèrent  outre  sans 
entrer  en  la  ville,  mais  il  baillèrent  graut  foison  de 
vivres,  et  chevauchèrent  vers  Pinac  ,  et  se  rendirent , 
et  puis  la  tour  de  Prudaire  que  XL  Gascon  gar- 
doient ,  et  puis  allèrent  vers  Bieaumont-en-Laillois.  Là 
furent  les  Englès  quatre  jours  par  devant ,  et  y  firent 
pluiseurs  assauls  ;  car  elle  estoit  forte  et  bien  prouveue, 
et  cuidoient  les  bourgois  de  la  ville  estre  conforté  du  conte 
de  Laille  ,  leur  seigneur  ,  mais  non  furent  ;  car  il  estoit 
retrais  en  la  cité  de  Toulouse  et  laissoit  les  Englès  tenir 
les  camps.  Quant  il  virent  che  ,  il  se  rançonnèrent  à  dix 
mille  escus  ,  et  en  eulrent  bon  ostaige  ,  qui  furent  envoies 
à  Bourdieaulx  ,  et  ne  dévoient  dedens  deux  ans  point 
grever ,  ne  empeschier ,  ne  faire  guerre  as  Englès  ;  et 
parmy  tant ,  il  demorèrent  en  l'obéissance  de  leur  seigneur 
et  en  pais.  Et  après  il  allèrent  devers  Laille  ,  souveraine 
ville  du  conte  ,  et  estoient  capitaines  deux  chevaliers  du 
pais  ,  raessire  Phelippe  de  Dion  et  messire  Ernault ,  son 
frère  ,  à  cent  combatans,  que  le  conte  y  avoit  estably  et 
envoies.  Sy  s'arestèrent  toutes  ces  gens  d'armes  parde- 
vant  la  ville  ,  et  dirent  que  elle  estoit  bien  prendable  ,  et 
avissèrent  de  quel  costé  il  l'asauroient.  Sy  se  ordon- 
nèrent tout  pour  l'asallir  ,  et  fut  la  ville  de  Laille  adont 
assaille  de  moult  grant  puissanche  ,  et  y  eut  de  mors  et  de 
navrés  d'un  costé  et  d'autre.  Et  finablement  fu  sy  continué 
d'assault  que  les  Englès  les  euissent  eu  de  forche  et 
fussent  entré  dedens  à  leur  ayse  ,  quant  les  bourgois  de 
la  ville  ,  qui  doubtèrent  à  perdre  corps  et  biens  ,  allèrent 
au  devant  et   dirent  à  chevaliers   qui   estoient   leur  capi  • 

taines  ,  que  il  se  volloient  rendre  ;  car  plus  chier  avoient 
à,  estre  en  Tobéysanche  du  roy  d'Engleterre,  et  se  fussent 
sauvés  et  leur  ville  ,  que  il  fussent  mors  ou  tout  perdu 
sans  recouvrier.  Quant  raessire  Phelippes  et  messire 
Renault  veirent  che,  il  parlèrent  pour  eulx  et  traitièrent 
tellement  que  eulx  et  leur  gens  s'en  partirent  sans 
damaige  ,  et  la  ville  demoura  englesse,  et  y  laissa  le  conte 
d'Erby  en  garnison  le  signeur  de  Montférant  en  Gascongne 
à  deux  cens  compaignons  de  guerre. 

Après  la  conqueste  de  Laille  en  Gascongne,  les  Englès 
prirent  Bonival,  et  puis  entrèrent  en  la  conté  de  Pierregoth, 
et  vinrent  devant  Bourdielle  ;  mais  riens  n'y  firent,  car  elle 
estoit  trop  forte.  A  che  jour  estoit  le  conte  à  Pierregoth 
en  sa  ville.  Quant  les  Englès  vinrent  devant,  sy  le  trouvè- 
rent trop  fort  et  bien  prouveu  de  bonnes  gens  d'armes  et 
d'artillerie.  Sy  s'en  alèrent  lesdits  Englès  devant  le  chastel 
de  Pellagrue.  Entretant  que  il  se  retrairent,  le  conte  de 
Pieregoth  yssy  hors  de  sa  ville  atout  IF  lances  et  vint 
férir  en  la  queue  des  Englès  ;  mais  nécessaire  lui  fust  que 
il  retournast  et  qu'il  trouvast  les  portes  ouvertes  ,  car  à 
Il  son  retour   il   fut  si    près   chassiet  dedens  sa  ville  qu'il 

perdy  une  partie  de  ses  gens  et  quatre  de  ses  chevaliers  , 
et  il-meismes  il  fut  abatu  desoubs  la  porte  de  Pierregoth, 
et  le  sauvèrent  ses  gens  à  grant  mesquief.  Sy  se  partirent 
I  lesdits  Englès  ,  et  vinrent  de  celle  enpeinte   tout   enflamé 

devant  Pellegrue.  Sy  le  prindrent  et  tuèrent  tout  cheulx 
qui  le  gardoient.  Sy  y  mist  le  conte  d'Erby  des  nouvelles 
gens  ,  et  puis  passa  outre,  et  allèrent  devers  Auberoche, 
qui  estoit  uns  des  bieaus  chastieaus  de  toute  la  marche. 

Cheulx  d'Auberoche  n'estoient  point  trop  bien  prouveus 
d'artillerie  ,  ne  de  gens  de  guerre  ,  et  en  estoit  chastelain 
ung  escuier ,  simple  homme  et  qui  mal  congnisoit  les 
armes.  Sy  fut  sy  effraés   de    la  venue  du  conte  d'Erby, 

pour  tant  qu'il  entendy  que  tout  le  païs  se  rendoit  à  luy  , 
que  il  n'osa  nul  assault  atendre  ,  et  envoia  ung  hirault 
devers  le  conte  d'Erby  pour  traitier  ;  et  dist  le  hirau  que 
le  capitaine  rendroit  vollentiers  le  chastel ,  mais  que  on 
le  laissast  partir  en  pais  et  toutes  ses  gens  qui  partir  vol- 
droient.  Le  conte  ot  grant  joie  de  ces  nouvelles,  et  dist 
qu'il  s'en  consilleroit  et  que  il  en  renderoit  response 
quant  il  seroit  devant  la  plache,  et  tout  che  disoit  par 
couverture  ;  car  bien  savoit  que  elle  estoit  moult  forte. 
Sy  chevaucha  devant  la  plache  atout  son  ost  ,  et  quant 
il  vint  devant  Auberoche  ,  encores  fut  ly  chastelain 
moult  esbahis,  et  plus  que  devant,  quant  il  vit  tant  de  gens 
d'armes.  Adont  vint  à  la  barière  ;  car  le  conte  le  fist 
apeller  ,  et  là  oiFry  ledit  chastelain  de  rendre  le  chastel , 
sauve  sa  vie  et  ses  biens.  Le  conte  lui  dist  que,  pour  che 
que  il  parloit  sy  biel  ,  que  il  luy  feroit  grâce  ,  et  que  vol- 
lentiers il  le  lairoit  partir  et  cheulx  qui  partir  volroient , 
mais  riens  du  leur  n'enporteroient,  Elas  !  le  chastelain 
n'avoit  cure  comme  il  partesist,  mais  que  il  fust  hors  des 
mains  des  Englès.  Sy  s'acorda  à  che  que  le  conte  volloit , 
et  se  party  d'Auberoche  et  délivra  les  clefs  de  la  for- 
tresche  au  conte  d'Erby  ,  et  puis  s'en  ala  le  capitaine  à 
Toulouse  devers  le  conte  de  Laille  ,  à  qui  il  conta  ces 
nouvelles.  Alors  le  conte  fu  sy  courouchiés  ,  quant  il  sceut 
que  les  Englès  avoient  Auberoche  ,  que  il  fist  prendre  l'es- 
cuier  et  jeter  en  la  rivière  et  le  noyer.  Che  fu  son  paiement 
qu'il  en  eult  et  à  bonne  cause  ;  car  à  pau  de  fait  il  rendy 
une  trop  bonne  fortresse  et  qui  depuis  cousta  trop  grande- 
ment à  Fran chois  et  à  ceulx  du  pays. 

Quant  le  conte  d'Erby  fut  saisis  du  chastel  d'Auberoche, 
il  en  ot  grant  joie  ,  et  dist  bien  qu'il  le  pourveroit  bien 
autrement  que  le  conte  de  Laille  n'avoit  fait.  Sy  y  ordonna 
à  demorer  LX   hommes  d'armes  et  C  archiers,  messire 

Franque  de  Halle  ,  messire  Alain  d'Estincode  et  messire 
Jehan  de  Lindehalle,  et  puis  passa  outre  atout  son  ost 
deviens  la  ville  de  Liebourne,  en  retournant  vers  Bour- 
diaulx,  et  esploita  tant  que  il  vint  devant  Liebourne,  et 
l'asëga  tantost,  et  y  firent  pluiseurs  assauls.  Li  bourgois 
de  la  ville,  quant  asségié  se  virent  des  Englès  et  la  puissanche 
du  conte  d'Erby  et  que  nul  secours  ne  aparoit  de  nul  costé, 
sy  se  commenchèrent  à  efFraer  et  à  entrer  en  traitié  devers 
le  conte  d'Erby.  Sy  se  rendirent  sauve  leurs  vies  et  leurs 
biens,  et  jurèrent  estre  bons  Englès  de  che  jour  en  avant, 
et  obéirent  à  eulx  vollentiers  et  à  ses  commis,  et  ouveri- 
rent  leurs  portes.  Sy  entra  le  conte  d'Erby  dedens  la  ville, 
et  ses  gens.  Ensy  eult  le  conte  d'Erby  la  ville  de  Liebourne, 
et  conquist  en  che  voiage  plus  de  soixante  bonnes  villes 
fremées  et  bons  chastieaux,  et  mist  tout  en  l'obéissance  et 
hommage  du  roy  d'Engleterre. 

Entreus  que  le  conte  d'Erby  se  tenoit  en  Liebourne,  il 
regarda  que  pour  ceste  saison  il  en  avoit  fait  assés.  Sy 
ordonna  et  départy  ses  gens  et  les  envoia  par  les  villes  et 
plaches  que  il  avoit  conquis,  pour  estre  mieulx  au  deseure 
du  pais,  et  ordonna  le  conte  de  Pennebrucq  en  garnison  à 
tout  che  que  il  avoit  de  gens  d'armes  estre  en  la  ville  de 
Bregérach,  et  ordonna  messire  Estiévène  de  Tomby  et 
messire  Alexandre  Ansiel  et  LX  lanches  et  otant  d'ar- 
chiers  à  demourer  à  Liebourne,  et  puis  ala  à  Bourdieaulx, 
le  conte  de  Kenfort  et  messire  Gautier  de  Mauny  en  sa 
compaignie,  et  renvoia  le  sire  de  Labreth  et  tous  les 
autres  Gascons  eu  leur  pais  et  leur  dist  au  départir,  se  il 
est  besoing,  que  il  les  redemanderoit  ;  mais  pour  la  saison 
il  n'en  pensoit  plus  faire.  Alors  il  se  partirent  dudit  conte 
tout  content  et  retournèrent  en  leur  lieu,  et  le  conte  d'Erby 
se  tint  à  Bourdieaulx  où  il  estoit  moult  amés  des  bourgois 
et  des  dames  et  demoiselles  de  la  ville. 

Osy  tost  que  le  conte  de  Laille  en  Gascongne  peult 
savoir  que  le  conte  d'Erby  avoit  laissiet  les  camps  et  qu'il 
avoit  donné  congié  à  ses  gens  d'armes,  sy  fist  ung  mande- 
ment et  assambla  tout  che  que  il  pot  avoir  de  gens 
d'armes  et  autres  du  pais  à  estre  à  Toulouse  dedens  un 
brief  jour  qu'il  ordonna  ;  car  il  dist  que  il  volloit  tenir 
les  camps,  comme  les  Englès  avoient  fait.  Et  fut  toute  son 
armée  preste,  car  il  estoit  lieutenant  du  roy  de  France  eii 
cheluy  pais ,  et  vinrent  tous  ses  gens  à  Toulouse  et 
furent  bien  III™  hommes  à  cheval  et  VP"  à  piet.  Quant  il 
se  virent  tous  ensamble  ,  il  se  consillèrent  quelle  part  il 
yroient,  alors  dirent  que  il  yroient  devers  Auberoche  et 
là  mettre  le  siège  ;  car  trop  leur  desplaisoit  de  che  que 
les  Englès  le  tenoient,  et  à  ceulx  de  Toulouse.  Adont  se 
partirent  de  Toulouse  en  belle  ordonnanche  et  estoient 
bien  sans  le  caroy  XIl'"  ,  et  tant  esploitèrent  qu'il  vinrent 
devant  Auberoche.  Sy  l'aségèrent  tout  autour  ;  car  bien 
estoient  gens  pour  le  faire.  Là  estoient,  avec  le  conte  de 
Laille,  le  conte  de  Pierreghot,  le  conte  de  Quaremaing,  le 
conte  de  Comminges,  le  conte  de  Valentinois  ,  messire 
Charles  de  Poitiers,  les  frères  du  visconte  de  Villemur,  le 
visconte  de  Thalar  ,  le  visconte  de  Brunikiel  ,  le  visconte 
de  Mirendon,  le  sire  de  Tharide  ,  le  sire  de  Labarde  ,  le 
sire  de  Pincornet,  messire  Aghos  des  Bans  et  bien  IIP  che- 
valiers, tous  vaillans  hommes,  syque  ces  seigneurs  firent 
maint  assault  à  le  fortresse  d'Auberoche  ;  mais  le  chastiél 
estoit  sy  bien  pourveus  de  bonnes  gens  d'armes  et  d'archiers 
que  assault  que  il  fesissent,  ne  leur  grevoit  riens,  Sy  advi- 
sèreut  ces  seigneurs  de  Franche  que  il  n'asalleroient  plus 
ensy.  Lors  mandèrent  grans  engiens  en  la  ville  de  Toulouse, 
lesquels  furent  amenés  devant  la  fortresse,  lesquels  engiens 
jettoient  nuit  et  jour  et  débrisèrent  et  effondrèrent  toutes 
les    tours,    et   y   avoit   quatre   grans  engiens  qui  jetoient 

grans  fais  qui  travilloient  durement  les  chevaliers  et  ceulx 
de  laieiis  ,  et  fut  ahatu  tous  leur  combles,  et  leurs  che- 
vaulx  ochis.  Quant  les  chevaliers  veirent  che  ,  sy  se  com- 
menchèrent  à  effraer,  et  se  fussent  voUentiers  rendu 
saulves  leur  vies  ;  mais  les  Franchois  ne  les  volloient  mie 
ensy  avoir,  se  il  ne  se  rendoient  à  leur  vollenté.  Adont 
avisèrent  que  il  metteroient  ung  varlet  hors  en  aventure  , 
qui  porteroit  unes  lettres  en  la  ville  de  Bourdiauls  au 
conte  d'Erby  que  les  venist  secourre.  Sy  escripsirent  unes 
lettres  ,  et  baillèrent  la  lettre  à  ung  varlet,  lequel  aval- 
lèrent  de  nuit  ens  es  fossés.  Ledit  varlet  ne  peult  sy  coie- 
ment  aller,  que  il  ne  fust  pris  du  gait  et  mené  le  matin  à 
la  tente  du  conte  de  Laille,  les  lettres  sur  luy,  et  là  furent 
mandés  tous  les  seigneurs  de  chil  ost ,  qui  oïrent  lire  les 
lettres  et  seurent  en  quel  dangier  ceulx  du  chastel  estoient. 
Sy  en  eurent  grant  joie,  et,  pour  contrarier  les  Englès, 
loièrent  le  varlet  les  pies  et  les  mains  et  la  lettre  au  col , 
et  puis  par  vergonne  il  le  jettèrent  en  la  fortresse.  Or 
furent  les  compaignons  plus  esbahis  que  devant,  quant  il 
virent  leur  messagier,  qui  point  n'avoit  fait  son  raessaige. 
Ces  nouvelles  vinrent  au  conte  d'Erby  à  Bourdieauls  par 
une  espie  qui  tout  che  avoit  veu  et  oy  comment  ceulx  d'Au- 
beroche  estoient  en  grant  dangier  et  ne  les  volloient  les 
Franchois  prendre  à  merchy.  Tantost  le  conte  d'Erby  fist 
armer  tout  che  que  il  avoit  de  gens  d'armes  et  d'archiers  , 
et  pooient  estre  environ  IX'' ,  et  escripsy  au  conte  de 
Pennebourc  ,  qui  se  tenoit  en  se  garnison,  que  à  tel  jour 
il  fust  à  Liebourne  ;  car  il  aloit  combatre  les  Franchois 
et  lever  le  siège,  ou  il  perderoit  tout.  Et  manda  ensy  à 
toutes  les  garnisons  d'entour  luy,  dont  il  pensoit  estre 
secourus,  puis  se  party  atout  che  qu'il  avoit  de  gens,  et 
messire  Gautier  de  Mauny  et  le  conte  de  Kenfort ,  et 
chevauchoit  tout  couvertement,   que  de  nuit,  que  de  jour. 

Il  s'en  vint  bouter  à  Lieboun.e  ,  et  se  tint  là  jusques  à 
l'endemain  à  midi  que  cuidoit  que  le  conte  de  Pennebourcq 
et  ses  gens  deuissent  venir,  et  point  ne  venoient,  ne  nulles 
nouvelles  n'en  ooient  :  dont  le  conte  d'Erbj  en  estoit  moult 
courouchiés  ,  car  bien  sentoit  en  quel  dangier  les  corapai- 
gnons  d'Auberoche  estoient.  Si  les  euist  vollentiers  secou- 
l'Ut,  et  conforté,  à  quel  mescliief  queche  fust,  car  mies  ne  les 
voiioit  laissier  perdre. 

Quant  le  conte  d'Erby  \ey  que  le  conte  de  Pennebroucq 
ne  venoit  point ,  ne  nulles  nouvelles  n'estoient  de  luj  ,  sy 
s'avisa  qu'il  se  metteroient  sur  les  champs  et  que  espoir 
il  le  trouveroient  tout  en  uilact  vers  leurs  ennemis,  Sy  se 
party  de  Liebourne  à  che  que  il  avoit  de  gens  ,  et  n'ot 
que  IIP  hommes  d'armes  et  YT  archiers,  et  chevaucha 
tout  souef  en  souratendant  le  dessus  dit  conte  ,  et  s'en  vint 
bouter  en  ung  bois  assës  près  de  l'ost  des  Franchois,  et 
toudis  souratendant  la  venue  du  conte  de  Pennebourcq  et 
ses  gens.  Quant  che  vint  à  heure  de  vespre,  que  jy  sollaus 
se  commenchoit  à  abaissier ,  le  conte  d'Erby  demanda 
consail  à  messire  Gautier  de  Mauny  comment  il  se  main- 
tendroient.  «  Sire  ,  dist  messire  Gautier  ,  puisque  nous 
«  veons  nos  ennemis  pardevant  nous  ,  qui  tiennent  nos 
«  compaignong  en  grant  dangier  ,  vergonne  et  blâme  nous 
«  seroit  trop  grant  de  retourner  sans  riens  faire.  Res- 
«  traindons  nos  armes  et  rechainglons  nos  chevaulx,  et 
«  puis  chevauçons  autour  de  che  bois  et  nous  frapons 
«  soudainement  en  l'ost  de  ces  Franchois.  Nous  leur 
«  porterons  grant  damaige.  Espoir  les  desconfirons-nous  , 
«  seloncq  che  que  il  ne  sèvent  riens  de  nostre  venue.  » 
«  —  Sur  ma  foy,  dist  le  conte  d'Erby,  messire  Gautier,  se  je 
«  refusoie  che  consail  ,  il  me  deveroit  estre  reprouvé.  » 
Adont  descendirent-il  tous  de  leur  chevaulx  et  les  rechain- 
glèrent,  et  puis  remontèrent  et  chevauchèrent  outre  ung 

petit  bois  où  il  estoient  desseudu  premiers  et  avoient  beu 
ung  cop.  Quant  il  vinrent  sur  le  debout,  au  lés  devers  leurs 
ennemis  ,  il  se  mirent  en  bonne  ordenanche  ,  et  n'estoient 
que  mille  combatans,   uns  et  aultres.    Or  regardés  qu'il 
firent  ;  car  ly  Gascons  estoient  bien  X™  combatans.  Evous 
venus    ces  Englès  en  courant,   et  crièrent  à  haulte  vois  : 
«  Saint  Gorge  !  »  et  entrèrent  en  l'ost  des  François  qui  de 
che  ne  se  doubtoient  ,  mais  soupoient  les  aucuns  ,  et  les 
autres  juoient  à  tables  et  as  dés  ,  et  les  autres  dormoient 
et  esbatoient ,   ensy  que  gens  tout  asseurés  qui  n'avoient 
doubte  de  uulluy.  Adont  furent  moult  efFraés  et   esbahis  , 
quant  il  oïrent  crier  :  «  Alarme  !  Tray  !   Tray  !    Vechy  les 
«  Englès!  »  Adont  veissiés  gens  fuir  sans  conroy  et  sans  aroy 
et  laissier  tentes,  très  et  pavillons,  et  ne  savoient  où  aller 
pour  estre  à  garant  ;   car  les  Englès  ,   qui  estoient  bien 
montés  et  tout  avissés  de  che  que  il  dévoient  faire  ,  adont 
leur  venoient  au  devant  et  les  abatoient  et   ochioient  et 
navroient.  Bien  est  vérité  que  aulcuns  seigneurs  s'armoient 
et  recuelloient,  et   se  mirent  en  ordonnanche  pour  eulx 
deffendre  ;  mais  che  ne  leur  vally  riens  ,  car  il  furent  sou- 
pris  sy  soudainement  et  tellement  envay  et  espars  qu'il  ne 
'se  peurent  rasambler  ,  et  rechurent  trop  grant  damaige. 
Messire  Franke  de   Halle  et  les    chevaliers  qui    dedens 
Auberoche  estoient ,   virent  tos  que  leur  gens  estoient  là 
venus  pour  lever  le  siège  et  combatre  les  François  :  sy  s'ar- 
mèrent et  montèrent  à  cheval  et  vinrent  à  le  desconfiture. 
Là  fu  prins  le  conte  de  Laille,  le  conte  de  Pierregoth,  le  conte 
de  Quarmaing,  le  conte  de  Vallentinois,  messire  Charles  de 
Poitiers  ,   messire  Aghos  de  Baus    et  plus  de  vingt-deux  , 
que  contes  ,   que  viscontes  ,   que  barons  de  Gascongne,  et 
bien  cent  et  cinquante  chevaliers  ,  et  y  eut  mors  desus  la 
plache,  que  uns,  que  autres,  plus  de  trois  milles.  Geste  ba- 
taille fut  l'an  mil  CGC  XLIIII  le  XXVI»  jour  du  moisd'aoust. 

Après  ceste  desconfiture,  qui  fu  devant  Auberoche,  sy 
grande  et  grosse  pour  les  Gascons  (et  se  perdy  depuis  tout 
le  pays,  car  il  fut  trop  afoiblis),  le  conte  d'Erby  et  messire 
Gautier  de  Mauny  et  ceulx  de  leur  partie  se  tinrent  celle 
nuit  tout  ayse  es  logis  des  Franchois,  car  bien  trouvèrent 
de  quoy,  et  entendirent  à  leur  prisonniers.  Sy  renchonnè- 
rent  les  aucuns,  et  ossy  aulcuns  crurent  courtoisement  sur 
leur  foi  à  revenir  à  Bourdiaulx  dedans  un  chertaiu  jour. 
Ensy  passèrent  ycelle  nuit.  Quant  che  vint  à  l'endemain,  il 
allèrent  en  Auberoche  pour  eulx  rafrescir,  et  y  furent  et 
disuèrent,  et  droit  à  heure  de  disner  vint  le  conte  de  Penne- 
bourcq  atout  HT  lances,  qui  durement  fu  courouchiés,  quant 
il  entendy  que  les  Gascons  avoient  esté  rués  jus  sans  luy.  Et 
en  parla  par  félonnie  au  conte  d'Erby  ;  mais  le  conte,  tout 
en  riant,  l'en  apaisa.  Depuis  ceste  ordounanche  ne  demoura 
gaire  de  tamps  que  il  retournèrent  chascun  en  sa  garnison, 
et  le  conte  d'Erby  et  messire  Gautier  de  Mauny  s'en  retour- 
nèrent à  Bourdieaulx,  et  là  se  repousèrent  et  démenèrent  du 
bon  tamps  toute  la  saison  et   l'ivier  ensiévant. 

Quand  che  vint  environ  Pasques  ,  que  les  arbres  com- 
menchent  à  flourir,  le  conte  d'Erby  ne  volt  mie  pren- 
dre trop  long  séjour,  et  dist  que  il  volloit  aller  veoir  ses 
ennemis.  Sy  fist  son|'mandement  grant  et  espéciaulx,  et 
tout  obéirent  à  luy  et  vindrent  à  Bourdieaulx  devers  luy. 
Et  quant  tous  furent  venus,  sy  se  trouva  bien  XIIc  lances 
et  XVc  archiers  et  mille  piétons.  Adont  se  partirent  toute 
ces  gens,  et  les  conduisit  le  conte  d'Erby,  et  chevauchèrent 
vers  la  Riolle,  et  tant  esploitèrent  qu'il  y  vinrent  ;  mais  ain- 
chois  qu'il  y  venissent,  il  prinrent  en  leur  chemin  le  castiel 
de  Saint-Basille,  qui  se  rendy  à  eulx,  et  puis  le  chastiel  de 
La  Roche-Millon,  et  le  concquirent  de  forche,  et  furent 
tout  mors  cheulx  qui  dedens  estoient,  et  après  il  vinrent 
devant  Mont-Ségur,   et  y  fut  ledit  conte  d'Erby   quinze 

jours,  et  y  fist  faire  pluiseurs  assauls  ançois  que  il  le 
peuist  avoir,  car  le  chastiel  estoit  garny  de  bonnes  gens 
d'armes  de  le  conté  de  Fois,  qui  nullement  ne  se  volloient 
rendre.  Finablement  ly  Englès  y  entrèrent  de  forche  et  le 
conquirent,  et  y  furent  tous  mors  ou  pris,  excepté  cinq  ou 
six  gentils  hommes,  qui  furent  pris  à  merchy  par  le  con- 
gnoissance  de  monseigneur  Alexandre  de  Caumont,  ung 
baron  de  Gascongne,  qui  là  estoit,  par  lequel  ledit  conte 
usoit  par  son  consail  es  marches  de  Gascongne.  Adontprist 
le  conte  d'Erby  la  fortresche  de  Mont-Ségur,  et  le  fist 
réparer  et  rafreschir  de  nouvelles  gens  ,  et  puis  passa 
oultre,  et  vint  devant  le  chastel  d'Aguillon.  Le  chastiel 
siet  sur  deus  rivières,  et  estoit  moult  fors,  et  y  avoit  ung 
chastelain  durement  simple  homme,  et  bien  le  monstra  ; 
car,  quant  il  vit  le  conte  d'Erby  et  les  Englès  là  venir,  il 
eut  si  grant  doubte,  pour  che  que  il  ne  sentoit  confort  de 
nul  costé,  et  que  les  dis  Englès  prenoient  en  leur  chemin 
villes  et  chastieaux,  et  que  riens  ne  se  tenoit  devant  eulx, 
que  il  ne  se  rendesist,  et  dist  que  il  se  renderoit  sauve  sa 
vie  et  leur  biens,  et  tous  cheulx  dedens  qui  par  y  estoient. 
Alors  le  conte  d'Erby  fut  moult  joieulx,  quant  il  eult  bien 
avissé  la  plache  et  le  garnison,  que  dont  que  le  roy  d'En-  • 
gleterre  euist  gaigniet  deux  cens  mille  florins.  Sy  le  prouvy 
de  bonnes  gens  d'armes  et  de  tout,  et  leur  bailla  sur  leur 
teste,  et  puis  chevaucha  tant  que  il  vint  devers  la  Riolle. 
Quant  cheulx  de  Toulouse  et  du  pais  de  Toulousain 
entendirent  que  la  ville  et  le  chastiel  d'Aguillon  estoit  prins 
et  en  la  main  des  Englès,  si  en  furent  durement  courou- 
chiés,  et  firent  tant  que  il  prirent  le  chastelain  qui  gardé 
i'avoit,  et  le  menèrent  en  la  cité  de  Toulouse.  Sy  fut  mis  à 
mort  par  le  vois  du  peuple  [pour  ce]  que  on  lui  mettoit  sus 
traïson,  ne  oncques  escusanche  que  il  peust  monstrer,  ne 
lui  aida  riens  ;  car,  se  il  se  fust  tenus  tous  cois  là  dedens 


168  PRISE 

enfreraés  dedens  le  pourpris  d'Aguillon  ,   les  Englès  de 
forche  ne  l'euissent  jamais  eut. 


Quant  le  conte  d'Erby  et  le  conte  de  Pennebrucq  et  toute 
leurs  gens  furent  venu  devant  la  Riolle  ,  sy  l'aségèrent  de 
grant  fachon  et  par  bonne  ordonnanche  ;  et  par  dedens  la 
ville  avoit  ung  chevalier  de  Prouvenche  à  capitaine,  qui 
s'apelloit  messire  Aghos  des  Baus ,  vaillans  hommes  et 
hardy  chevalier,  et  qui  desoubs  lui  teuoit  pluiseurs  bons 
compaignons  d'armes.  Les  bourgois  de  la  ville  de  la 
Riolle  ûbéissoient  et  faisoient  tout  par  son  consail,  et  tant 
que  le  conte  d'Erby  et  les  Englès  furent  là  plus  de  neuf 
semaines  ;  et  y  avoit  grans  engiens  qui  jettoient  nuit  et 
jour  dedens  la  ville,  qui  esbahisoient  durement  ces  dis 
bourgois  ,  mais  messire  Aghos  les  resconfortoit  et  aseuroit 
che  qu'il  povoit.  Cils  voldroient  bien  que  leur  capitaine  fust 
mains  hardis,  car  il  doubtoient  le  péril  et  tout  à  pierdre  , 
corps  et  biens,  et  pluiseurs  fois  en  parlèrent  à  leur  capi- 
taine, messire  Aghos,  qui  se  commencha  à  doubter  de  eulx. 
Sy  se  retrait  ledit  cappitaine  en  la  fortresse,  et  ses  gens  et 
leurs  biens  et  vivres,  et  mirent  tout  o  chastiel  de  le  Riolle. 
Et  puis  dist  à  ceulx  qui  dedens  la  ville  estoient  :  «  Faites 
«  che  que  vous  voilés  ;  car  les  Englès  ne  ra'aront  mie.  » 
Ensy,  ossy  tost  que  cheulx  de  la  ville  virent  que  ledit 
messire  Aghos  estoit  retrait  ens  ou  chastiel,  il  en  furent 
moult  joieulx,  et  commenchèrent  à  traitier  devers  aucuns 
chevaliers  de  l'ost,  que  le  conte  d'Erby  y  envoia,  et  y  ala 
messire  Alexandre  de  Caumont  et  messire  Gautier  de 
Mauny,  et  le  traitié  fut  tels  que  il  se  rendirent  sauve  leur 
corps  et  leur  biens,  et  firent  serment  que  de  che  jour  en 
avant  estre   bon  Englès.  Ensy   eult  le   conte   d'Erby  la 

ville  de  le  Riolle  ;  mais  il  n'eut  inie  à  che  jour,    ne  grant 
tamps  après,  le  chastiel. 

Ce  propre  jour  que  le  conte  d'Erby  entra  en  la  ville 
de  la  Riolle  ,  vint  un  bourgois  de  la  Riolle  à  messire 
Gautier  de  Mauny,  et,  pour  luy  complaire,  il  le  mena 
droitement  sur  la  tombe  de  son  père  qui  là  estoit  ensevely 
en  une  église  dedeus  la  ville  ,  que  le  sire  de  Mirepois  de 
jadis  avoit  ochis  sur  le  chemin  en  revenant  de  pèlerinage  de 
Saint-Jacque  en  Galice,  du  temps  que  le  conte  de  Vallois , 
frère  au  bieau  roy  Phelippe  ,  séoit  devant  la  Riolle  qui 
pour  che  tamps  de  lors  se  tenoit  englesse  ;  mais  les 
Franchois  le  conquirent,  quant  il  y  eulrent  bien  sis  ung 
an.  Et  le  cause  pour  quoy  il  ochirent  ledit  chevalier  ,  che 
fu  pour  che  que  à  ung  tournoy  qui  fu  jadis  devant  Cam- 
bray  ,  le  Borgne  de  Mauny  avoit  par  mésaventure  ochis 
le  nepveu  audit  évesque  de  Cambray,  qui  estoit  de  cheulx 
de  Mirepois  ;  mais  pais  et  amendise  en  estoit  toute  faite. 
Nientmains  les  linages  de  celuy  ochirent  le  chevalier, 
et  fu  là  ensevelis.  Depuis  en  prist  messire  Gautier  sy 
grande  venganche  qu'il  destruisy  tout  cheulx  de  Mirepois  , 
la  guerre  durant  qu'il  fut  en  Gascongne,  et  en  ochit  de 
de  sa  main  pluiseurs,  le  marescaulx  de  Mirepois  et  aultres. 
Quant  il  sceut  de  vérité  que  c'estoit  monseigneur  son 
père  qui  là  avoit  esté  ensevelis  ,  il  donna  à  l'homme  qui 
euseigniet  l' avoit  ,  cent  nobles  ,  et  le  tist  desfouir  et  les 
os  mettre  en  ung  sarcut,  et  le  fist  enporter  en  la  ville  de 
Vallenchienne  et  derechief  là  fist  ensevelir  delés  madame 
sa  femme  en  l'église  des  Cordeliers. 

Le  conte  d'Erby  aséga  le  chastel  de  la  Riolle  et  dist 
que  jà  ne  s'en  partirait  ,  si  l'aruit  ;  car  ,  se  il  demouroit 
franchois  ,  tout  ce  que  il  aroit  conquis,  seroit  perdu  par 
ledit  chastiel.  Sy  y  fist  ledit  conte  faire  pluiseurs  asauls  , 
mais  pau   y   conquist.    Messire  Aghos  espéroit  de  avoir 

confort  des  Franchois  et  que  le  roy  y  deuist  envoler, 
sycomme  il  luy  avoit  rnandet  et  escript,  et  sur  celle 
fianche  se  tenoit-il  sy  franchement  ,  et  rechut  pluiseurs 
grant  assauîs  ,  et  se  tint  sy  longement  que  toutes  ses 
prouvëanches  commeuchèrent  à  fallir.  Lors  s'avisa-il  qu'il 
ne  se  povoit  plus  en  cel  estât  tenir  et  que  secours  ne 
luy  venoit  de  nul  costet.  Sy  entra  en  traitiet  devers  les 
chevaliers  du  conte  d'Erby,  tels  que  messire  Richart  de 
Stampfort  et  messire  Gautier  de  Mauny.  Le  traitiet  se 
Hst  par  le  moïen  de  messire  Alexandre  de  Caumont,  que 
ils  se  party  sans  damaige  et  rendy  la  fortresse  ,  et  ly 
pardonna  le  conte  son  mautalent,  que  moult  grant  il  avoit 
eut  sur  lui  pour  ce  que  tant  s'estoit  tenus,  et  qui  moult 
luy  avoit  fait  despendre  d'argent  en  tenant  che  siège 
devant  la  ville  et  le  castie!.  Ensy  fut  la  Riolle  pour 
che  tamps  englesse  et  le  demora  depuis  plus  de  vingt- 
sept  ans.  Sy  le  fist  le  conte  d'Erby  réparer  et  refaire  , 
et  y  mist  gens  et  prouvéanche  et  artillerie. 


Le  conte  d'Erby  se  party  de  la  Riolle,  et  alla  atout  son  ost 
devers  Montpesas  ,  qui  est  ville  belle  et  forte  et  de  bonne 
garde.  Cheulx  de  la  ville  et  du  pais  d'environ  estoient  là 
retrait  sur  l'espéranche  du  fort  lieu,  etyavoient  amenet 
leur  biens.  Sy  ne  se  voldrent  mie  sy  tos  rendre  que  le  conte 
y  fut  venus  ;  mais  se  firent  assallir  ,  et  y  eult  le  conte 
mors  et  blechiés  de  ses  gens  ,  dont  il  fut  moult  courou- 
chiés.  En  la  lin  les  Englès  le  prinrent,  et  y  eult  ochis 
grant  foison  de  ceulx  de  la  ville,  pour  tant  que  il  s'estoient 
fait  assallir.  Sy  donna  ledit  conte  la  ville  à  ung  sien 
escuiei* ,  ({ui  s'apelloit  Thomas  de  Bancestre  ,  et  y  laissa 
en  garnison  LX  archiers  ,  et  puis  alla  devers  la  ville  de 
Mauron  ;  et  quant  il  fut  là  venus,  il  fist  assallir  radement , 

mais  il  ne  l'eurent  mie  par  leur  assault.  Sy  se  logèrent 
là  celle  nuit,  et  l'eudemain  il  le  gaignèrent  par  l'avis  et 
le  consail  de  messire  Alexandre  de  Caumont ,  car  il  dist 
au  conte  :  «  Monseigneur  ,  vous  partirês  de  chy  soudaine- 
«  ment  et  lairés  la  plus-grant  partie  et  vostre  harnas 
«  derrière,  et  chevaucherés  devant  atout  vostre  ost ,  et 
«  je  me  raetterai  en  esbusque  atout  111"=  lances.  Je  croy  bien 
«  que  cheulx  de  la  ville  videront  par  présomption  et 
«  isteront  hors  et  venront  sur  vostre  harnas  ;  et  tan- 
«  tostjeles  enclouray  ,  syque  il  ne  pouront  rentrer  en 
«  la  ville,  et  vous  retourneres  ausy  ,  et  ensy  seront-il 
«  mors  ,  et  la  ville  prise.  »  Tout  en  telle  manière  il  fut 
fait  ,  et  se  party  le  conte,  et  mist  tout  son  harnast 
derière  soy,  et  messire  Alexandre  se  mist  en  embuscade. 
Et  cheulx  de  la  ville  ,  qui  furent  présomptueux  mal  avisé, 
issirent  bien  Y"  hors  de  leur  ville,  pour  gaignier  sur  les 
gens  du  conte,  et  se  férirent  eus  es  harnas.  Et  messire 
Alexandre  se  bouta  entre  la  ville  et  eulx,  enescriant  :  «  Cau- 
«  mont  !  Au  signeur  de  Caumont  !  »  et  «  Herby  à  le  rescouse  !  » 
Là  furent  cheulx  de  Mauron  attrapé  ;  car  oncques  piet 
n'en  escapa  ,  que  ne  fussent  tout  mors  ou  prins.  Après 
firent  rendre  la  ville  de  Mauron  et  le  mettre  en  obéisance 
du  conte  d'Erby.  Et  y  estably  ung  chevalier  englès  de 
par  luy  pour  estre  cappitaine  et  LX  archiers  et  LX  bediaulx 
atout  pavais.  Et  puis  passa  outre,  et  vint  devers  Villefranche- 
en-Agenois.  Sy  le  conquist  par  assault,  et  ardy  la  ville, 
et  laissa  le  chastiel  qui  estoit  en  dehors,  assés  simple- 
ment ,  dont  depuis  se  repenty.  Et  passa  outre  deviers 
Thonis  sur  la  Géronde  ,  et  le  prirent  ses  gens  anchois 
que  il  y  fust  venus.  Sy  se  rafrescby  ,  et  tout  ly  ost ,  trois 
jours,  et  puis  chevaucha  devers  la  chité  d'Angolesma  ; 
mais,  ainçois  qu'il  y  parvenist,  il  trouvèrent  le  fort  chas- 
tiel de  Damassem  en  Angolesmois ,  Sy  le  asségèrent  et  y 

furent  quatre  jours  ,  et  le  conquirent  par  assault.  Sy  le  fist 
ledit  conte  réparer  et  ordonner  de  toute  chose  ,  et  de  là 
il  s'en  vint  devant  Angolesrae.  Et  ensy  concquéroit  le 
conte  d'Erby  en  la  Basse-Gascongne  chités  ,  villes  et  chas- 
tieaulx,  et  faisoit  rendre  à  luy  et  mettre  eu  l'obéysanche 
du  roy  d'Engle terre  ,  son  signeur  ,  et  se  ne  ly  alloit  nul 
au  devant  ;  car,  ensy  que  vous  savés,  l'année  précédente  , 
tous  les  barons  de  Gascongne  franchois  avoient  esté  mors 
ou  pris  devant  Auberoche,  pour  quoy  nulle  recouvranche 
ne  se  povoit  mettre  sus  ou  pais  des  gentils  hommes,  car 
encore  estoient  le  plus  prisonniers  as  Englès,  qui  ne  se 
povoient  armer. 

Quant  le  conte  d'Erby  et  toutes  ses  gens  furent  venu 
devant  la  cité  et  chastiel  d'Angolesme,  il  monstrèrent  grant 
samblant  que  de  faire  siège  et  que  de  le  assallir  ;  car  il 
faisoient  mener  avec  eulx  et  charier  engiens  dont  il  esbahi* 
soient  grandement  ceulx  des  plaches  devant  qui  il  venoient. 
Cheulx  de  la  cité  d'Augolesme  veoient  et  entendoient  que 
tout  le  pais  se  rendoit  as  Englès,  et  que,  quant  il  conqué- 
roient  une  ville  de  forche,  les  gens  estoient  mors,  et  toute 
la  ville  pillie.  Adont  doubtèrent  de  quéir  en  tel  estât,  pour 
quoy  il  entrèrent  en  traitiés  devers  le  conte,  et  fut  tel  le 
traitiet  que  il  envoiroient  douze  de  leurs  bourgois  des  plus 
notables  en  ostaiges  à  Bourdieaulx,  qui  là  seroient  ung 
mois.  Se,  dedens  ce  mois,  le  roy  de  Franche  ou  personne  de 
par  luy  venoient  sy  fort  ou  pais  que  pour  combatre  les 
Englès,  ou  tenir  le  camp,  que  les  Englès  ne  les  ossaissent 
atendre,  ils  raroient  leurs  bourgois,  sans  quelques  despens, 
ne  péril,  et  demouroit  leur  chité  franchoise.  Et  se  le  con- 
traire estoit,  que  confort  ne  leur  venist,  il  serenderoient[as] 
Englès  et  se  metroient  en  l'obéissance  du  conte  d'Erby. 
Ledit  conte  entendy  à  ces  traitiés,  et  leur  acorda  parmy 
les  plaiges  que  il  livrèrent ,   puis  retournèrent  oultre  en 

raprochant  la  bonne  cité  de  Bourdieaulx  ;  car  bien  li  sam- 
bloit  et  à  plui^^eurs  des  siens  que  il  avoient  pour  celle  sai- 
son assés  avant  esté  en  Franche.  Et  ossy  on  luy  avoit  dit 
que  ceulx  de  la  garnison  de  Blaves  constraindoient  dure- 
ment par  la  rivière  de  Géronde  cheulx  de  Bourdiaulx.  Sy 
.s'avisa  ledit  conte  qu'il  venroit  mettre  le  siège  devant 
Blaves,  ensy  qu'il  fist.  Par  dedens  Blaves  estoient  en  garni- 
son pour  cappitaines  messire  Guichart  d'Angle  et  messire 
Guillame  de  Roçouwart,  deux  vaillans  chevaliers  de  Poito, 
et  qui  petit  s'efFréoient  de  la  venue  du  conte  ;  car  il  avoient 
avec  eulx  grant  foison  de  bons  compaignons  de  guerre. 
Le  siège  pendant  devant  Blaves,  le  conte  de  Kenfort,  atout 
deux  cens  lances,  s'en  vint  devant  Mirabiel  et  courut  le 
païs  environ  Ausnay ,  et  entra  en  Saintonge,  et  puis 
retourna  en  l'ost  et  amena  grant  proie. 


Ly  mois  espira,  que  cheulx  d'Angolesme  [se  dévoient 
rendre,  se  il  n'estoient  point  secouru]  :  il  ne  le  furent 
point  adont,  pour  quoy  il  les  convint  rendre,  ou  aultrement 
il  eussent  perdu  leur  hostaiges.  Sy  devinrent  englès,  et 
firent  serment  et  obéisanche  au  conte  d'Erby  pour  et  o 
nom  du  roy  d'Engleterre,  et  lors  [i]  establi  ledit  conte  ung 
cappitaine  qui  s'apelloit  Jehan  de  Nordvich  ,  vaillant 
homme  ;  et  estoit  tousjours  le  siège  devant  Blaves. 


En  che  tamps  et  en  celle  saison  esquéy  en  l'indination  et 
hayne  du  roy  de  Franche  ung  grant  baron  de  Normendie, 
qui  avoit  à  nom  messire  Godefïroy  de  Harcourt,  et  le  con- 
vint vidier  et  partir  du  royalme  de  Franche  ;  car,  se  le  roy 
l'eust  tenu,  on  i'euist  pendu.  Sy  s'en  vint  en  Brabaut,  car 
il  estoit  du  linaige  au  duc  Jehan  de  Brabant,  et  y  avoit 


174  MORT    DE   JACQUES  DARTEVELDE. 

bonne  revenue  par  an  en  bon  hiretaige.  Quant  ledit  messire 
Godeffroy  se  vey  ensy  banis  et  esoachiës  du  royalme  de 
Franche,  sy  en  fut  durement  courouchiës,  et  dist  que  il 
s'en  contrevengeroit,  se  il  povoit,  et  se  party  de  Brabant, 
quant  il  eut  là  esté  un  terme  dalés  le  duc,  son  cousin,  qui 
recheu  l'avoit  moult  liement,  et  prist  congié  et  vint  en 
Flandre,  et  entra  en  mer  à  l'Escluse  et  fist  tant  qu'il  vint 
en  Engleterre  devers  le  roy  qui  lui  fist  grant  feste. 

Messire  Godeffroy  s'acointa  sy  bien  du  roy,  que  le 
roy  le  retint  de  son  ostel  et  de  son  consail  pour  l'un  des 
espésiaulx ,  et  luy  donna  cinq  cens  mars  de  rente  par  an 
assigné   moult  bien  en  Engleterre. 


En  che  tamps  esquéy  ossy  Jaques  de  Hartevelle  en  grant 
haine  de  ceulx  de  Gand,  ne  say  par  quel  affaire,  et  tant 
que  il  le  tuèrent,  dont  le  roy  d'Engleterre  fut  moult  dol- 
lant,  quant  il  le  sceult,  mais  amender  ne  le  peult  ;  et  ly 
rois  de  Franche  et  le  conte  de  Flandres  en  furent  moult 
lies  ,  car  il  leur  avoit  esté  trop  contraire  pour  avanchier  le 
roy  d'Engleterre. 


En  che  temps  et  en  ceste  saison  meismes  séoit  devant  le 
ville  et  chité  d'Utrec,  en  le  Basse-Frise,  le  conte  Guillame 
de  Haynau,  fils  au  bon  conte  Guillame  qui  morut  à  Valen- 
chiennes  ;  et  estoit  devant  ladite  ville  atout  grant  foison 
de  noble  gens  et  de  bonne  gens  que  il  avoit  en  sa  compai- 
gnie,  et  [sy]  contrainsdy  ceulx  d'Utrec,  que  il  les  mist  à 
raison  et  les  fist  obéir  à  luy.  Assés  tos  après,  environ  le 
Saint-Rémy,  au  départir  de  che  siège  entra- il  en  mer  ou 
havre  de  Doudrec,  pour  aller  en  Frise  et  pour  conquerra  le 
païs,  car  il  s'en  disoit  signeur.  Sy  prist  terre  en  une  place 

atout  grant  foison  de  nobles  chevaliers  et  escuiers,  où  bien 
LX°  Frisons  l'atendoient,  qui  le  combatirent  ossy  tos 
que  il  ot  pris  terre,  et  là  eult  grant  foison  de  Frisons 
mors,  mais  Haynniers  y  furent  desconfis,  et  le  conte  mors, 
et  [de]  tous  les  nobles  qui  avec  luy  estoient,  petit  s'en 
sauva.  Messire  Jehan  de  Haynau,  son  oncle,  à  toute  sa 
route,  ariva  d'autre  part  que  le  conte  ,  et  les  Frisons 
venoient  sur  luy  ;  et  adont  se  sauva,  au  mieulx  que  il  pot, 
en  Haynau.  De  la  mort  dudit  conte  vaca  le  conté  de  Hay- 
nau ;  car  nuls  hoirs  n'en  estnit  demouré  de  lui,  ne  de  madame 
sa  femme,  fille  du  duc  de  Brabant.  Sy  se  traist  avant  par 
droit  de  sucession  madame  Magrite,  sa  sœur  aisnée,  femme 
de  l'empereur  de  Rome  Loys  de  Bavière. 


.  Bien  estoit  le  roy  Phelippes  infourmés  des  conquestes 
que  le  conte  d'Erby  et  les  Englès  avoient  faites  ens  ou  pais 
d'Acquitaine.  Sy  en  estoit  durement  courchiés  ,  et  dist  que 
che  ne  faisoit  mie  à  souffrir  et  que  il  y  pourveroit  de 
remède.  Sy  s'avisa  que  il  y  envoiroit  le  duc  de  Normendie,. 
son  fils  ,  et  le  duc  de  Bourgogne,  le  duc  de  Bourbon  et 
grant  foison  de  bons  chevaliers  pour  reconquerre  che 
pais  et  combatre  les  Englès.  Et  ensy  que  il  le  devisa  ,  il 
le  fist ,  et  institua  son  chier  fils  le  duc  de  Normendie 
à  aller  celle  part  à  tel  nombre  de  gens  que  mener  il 
vojloit.  Le  duc  ,  qui  amoit  les  armes  et  [avoit]  à  deffendre. 
et  garder  l'iretaige  qui  luy  devoit  revenir ,  obèy  au 
commandement  son  père  le  roy,  et  fist  ses  ordonnanches 
tost  et  appertement  ,  et  se  party  de  Paris  et  enmena. 
avecque  lui  grant  foison  de  chevaliers  de  Normendie  ,  de 
Picardie  et  des  basses  marches  ,  et  osy  d'autre  part ,  du 
païs  de  Bourgogne,  d'Auvergne  et  d'autre  part.  Et  tant 
esploita  ledit  duc  par  ses  journées  que  il  vint  en  la  cité  de 

Toulouse-la-Gaillarde ,  où  ses  mandemens  estoit.  Là 
séjourna  ledit  duc  tant  que  toutes  ses  gens  furent  venus  , 
le  duc  de  Bourgogne  ,  ses  oncles  ,  messire  Phelippe  de 
Bourgogne,  conte  d'Artois  et  de  Boulongne,  et  le  duc  de 
Bourbon  ,  le  daulfîn  d'Auvergne  ,  le  conte  de  Fores  ,  le 
conte  de  Vailentinois  et  grant  baronie  d'autre  part ,  et  le 
sénescal  de  Bieaucaire  ,  le  sénescal  de  Carquasonne  ,  le 
sénescal  de  Roergue  ,  le  sénescal  de  Quersin  ,  le  sénescal 
de  Limosin,  le  sénescal  d'Aghenois,  le  sénescal  de  Bigorre. 
Et  avoit  bien  le  duc  de  Normandie  en  sa  route  en 
son  host  cent  mille  hommes  ,  que  uns  ,  que  aultres. 

Tantost  après  la  feste  du  Noël  ,  le  duc  de  Normendie  se 
par-ty  de  Toulouse  en  grant  estât  et  en  bon  ordenanche  , 
tout  avisés  quelle  part  il  se  trairoit ,  et  estoient  marisal 
de  son  ost  le  sire  de  Memorensy  et  le  sire  de  Saint-Venant, 
et  allèrent  premiers  devant  le  chastiel  de  Miremont ,  que 
les  Englès  avoient  conquis  en  celle  mesme  saison.  Sy 
Tasallirent  tantost  et  sans  délay  ,  et  y  livrèrent  grant 
assault  et  dur  et  qui  dura  ung  jour  tout  entier,  ne  oncques 
che  prumier  jour  on  ne  le  peut  conquerre  ;  et  le  second 
jour  rasallirent  ledit  castiel  ,  et  y  ot  des  Genevois  qui  bien 
se  pavisoient  et  allèrent  sy  avant  et  sy  fort  s'aventurèrent 
que  de  forche  il  prirent  le  chastiel  .  et  furent  près  tous 
mors  les  Englès  qui  dedens  estoient  ;  et  y  mirent  nouvelles 
gens,  et  puis  passèrent  oultre,  et  allèrent  vers  Villefranche- 
en-Aginois  et  tant  esploitèrent  que  il  y  vinrent.  Sy 
l'aségèrent  ,  et  à  che  jour  n'y  estoit  point  le  capitaine 
messire  Thomas  de  Kock  ;  mais  estoit  à  Bourdieaulx 
devers  le  conte  d'Erby.  Toutefois  les  Englès  qui  estoient 
dedens  Villefranche  ,  se  deffendirent  vaillaument  ;  mais 
les  Franchois  estoient  sy  grant  nombre  et  sy  bien  pourveu 
d'artillerie  qu'il  ne  peurent  durer  ,  et  fut  la  ville  prinse  , 
et  ochis  la  plus  grant  partie  des  saudoiers,  et  arse  la  ville  ; 

et  (luant  il  enrent  ensy  esploitié  ,  ils  passèrent  outre  et 
laissèrent  le  chastiel  tout  entier  sans  garde  et  sans  abatre, 
dont  depuis  s'en  repentirent ,  et  allèrent  devant  la  chitë 
d'Angolesme,  et  l'asegèrent  tout  entour  ;  car  bien  estoient 
gens  pour  che  faire. 

Quant  le  conte  d'Erby  ,  qui  se  tenoit  à  Baurdieaulx 
entendy  que  le  duo  de  Normendie  estoit  venus  à  si  grant 
host  en  Acquitaine  pour  reconquerre  les  villes  e't  les 
chastieauix  que  concquis  avoit,  et  que  jà  avoit  prins  Mire- 
mont,  et  ossy  Villefranche,  et  toute  reubée,  mais  au  chastiel 
n'avoient-i!  point  esté,  anchois  l'avoient  laissiet  tout  vaghe, 
il  appella  quatre  chevaliers  des  siens.  Sy  leur  pria  et 
enjoindy  que  il  s'en  allaissent  devers  Villefranche  et 
entrassent  ou  chastiel  et  le  reparaissent  et  le  tenissent 
contre  tout  venant  ;  et ,  se  il  avoient  besoing  ,  il  les  yroit 
secoure  :  de  che  fussent-ils  tout  asseurés.  Les  quatre 
chevaliers  obéirent,  tels  que  je  vous  nommeray  :  messire 
Estienne  de  Tomby ,  messire  Richart  de  Hesbedon 
messire  Raoul  de  Hastinghes  et  messire  Normand  de 
Smefordes.  Ches  quatre  chevaliers,  à  l'ordonnanche  du 
conte,  prirent  C  lanches  et  IIP  archiers  et  s'en  allèrent 
devers  Villefranche.  Sy  se  boutèrent  ens  ou  chastiel ,  que 
les  François  avoient  laissiet,  et  coururent  moult  avant  ens 
ou  pais,  et  y  amenèrent  grant  foison  de  vivres  ,  de  quoy  le 
duc  de  Normendie  et  les  barons  de  France  furent  moult 
courouchiés  ,  quant  il  sceurent  ces  nouvelles  ,  et  que  les 
Englès  s'en  estoient  saisy. 

Quant  le  conte  d'Erby  ordonna  pour  aller  à  Villefranche 
les  chevaliers  dessus  nommés  ,  il  lui  souvint  de  la  garni- 
son  d'Aguillon  ,  et  sy  institua  monseigneur  Gautier  de 
Mauny  ,  messire  Franque  de  Halle  ,  messire  Jehan  de 
Lille  ,  messire  Thomas  Kok  .  messire  Robiert  de  Noef- 
ville  et  messire  Jehan  de  la  Souce  et  pluiseurs  autres 

èsquels  il  sefioit,  de  aller  celle  part,  et  leur  dist  : 
«  Seigneur  et  compaignon  ,  vous  savés  et  entendes  que  le 
«  duc  de  Normendie  est  trop  efForcliiement  venus  en  che 
«  pais  et  que  nous  ne  sommes  pas  gens  assés  pour  le 
«  combatre.  Sy  nous  faura  guerrier  par  garnisons  ;  et 
«  pour  che  je  vous  envoie  en  Aguillon  que  nullement  je 
«  ne  voldroie  perdre,  car  je  le  tieng  pour  mon  garde-corps. 
«  Et  prendés  des  gens  d'armes  et  archiers  che  que  bon 
«  vous  samble  et  que  le  fortresse  puelt  porter.  »  Ces 
chevaliers  obéirent ,  et  dirent  que  vollentiers  il  yroient. 
Sy  se  partirent  de  Bourdiaulx  atout  VF  armes  de  fer 
et  ir  archiers,  et  chevauchèrent  tant  qu'il  vinrent  à 
Aguillon.  Sy  se  boutèrent  en  la  ville  ,  et  coururent  tout 
le  pais  d'environ,  et  y  amenèrent  grant  foison  de  pour- 
véanches. 


Le  siège  pendant  devant  Angolesme  ,  mist  une  chevau- 
chie  de  gens  d'armes  sus  le  sénescal  de  Biaukaire;  mais 
il  en  pria  anchois  le  duc,  et  le  duc  lui  acorda,  pour  tant 
que  il  le  sentoit  bon  chevalier.  Sy  furent  en  celle  chevau- 
chie  environ  Vl""  lanches,  et  il  avoit  pluiseurs  grans 
signeurs  de  Franche  et  d'Auvergne  ,  et  chevauchèrent 
tout  sur  le  confort  dudit  sénescal  qui  congnoissoit  le  pais  , 
et  tant  esploitèrent  que  il  vinrent  devant  ung  bois  assés 
près  d'une  ville  qui  s'apelloit  Anthonis,  qui  nouvellement 
estoit  rendue  as  Englès,  et  estoient  là  dedens  VP"  lanches 
et  Iir  archiers,  qui  disoient  que  bien  se  defFenderoient  , 
se  on  les  assaloit.  Là  vint  une  espie  des  Franchois  au 
devant  du  sénescal  de  Bieauquaire  ,  qui  leur  dist  Testât 
de  la  ville  et  quel  gens  dedens  il  estoient.  «  Et  vous  dy, 
«  monsigneur,  dist  l'espie,  que  j'ay  veu  à  che  matin  yssir 
«  la  plus  belle  proie  de  la  ville,  qui  est  en  ces  mares  chy- 

«  devant ,   que  je  veisse  oncques  mais  yssir  de  la  ville  ; 
((  car  bien  me  samble  que  il  y  a  bien  VP  bestes  àcornes.    » 
—  u  Messigneurs,  dist  le  sénescal  de  Bieaucaire  ,  je  vous 
«  diray  que  nous  ferons.   Je  m'en  chevaucheray  devant  à 
«  LX  lanclies,  car  je  cougnois  assés  che  païs  ,  et  acuel- 
H  leray  celle  proie  et  le  vous  amenray  en  ceste  vallée  (sy 
«  leur  nomma),  et  là  m'atenderés.   Se  les  Englès   issent 
«  hors,  je  me  feray  chassier,  et  vous  saurés  avant ,  et  ensy 
«  arons-nous  et  hommes  et  proie  et  ville   aussy.  »   Tout 
ensy  qu'il  ordonna,  il  le  firent,    et  chevauchèrent  couver- 
tement   et   se   mirent   en   esbuque    en   une  grande  vallée 
au  dehors  de  la  ville,  et  le  sénescal  ,   atout  LX  lanches  , 
chevaucha  autour  de  la  ville  et  vint  à  un  prêt ,  là  où  ^tout 
le  proie  estoit.  Sy  s'espardirent  ces  Franchois,  et  assem- 
blèrent celle  proie  et  le  chassèrent  devant  eulx.  Le  cry 
monta  en  la  ville  ;   les  gaites  cornoient ,    et  les  Englès 
s'armèrent  et  s'asamblèrent  en  la  plache  ,  et  montèrent 
à  cheval  et  issirent  hors  de  la  ville  et  se  mirent  as   camps 
pour  rescoure  leur  proie,  et  tant  chevauchèrent  que  assés 
près   de    l'embusque   il   raconsiévirent   les    François.    Sy 
dirent  :  «  Par  Dieu,   seigneur,  vous  avés  trop  grant   mar- 
te chiet  de  nos  bestes;  vous  ne  les  enmenrés  mie  ensy.  » 

Adont  se  hastèrent  les  Franchois  pour  eulx  faire  chas- 
sier,  et  vinrent  sur  leur  embusque.  Adont  sallirent  plus 
de  V  lanches  de  bonne  gens,  qui  tantost  eurent  rué  jus 
ceste  compaignie,  et  furent  mors  ou  prins  ,  que  oncques 
Englès  n'en  escapa.  Et  ensy  demoura  le  proie  as  dit 
Franchois  par  l'emprise  du  sénescal,  et  reprirent  la  ville, 
qui  estoit  englesse  ,  puis  le  repeuplèrent  d'autres  gens 
d'armes  et  le  pourvirent  ,  et  retournèrent  l'endemain 
devant  Angolesme  atout  leur  prisonniers  et  leur  proie. 
De  eeste  avenue  eult  grant  joie  et  grant  vois  et  grant 
renommée  le    sénescal    de  Biaukaire   pour   tant    que    il 

avoit  conduite  et  mise  sus  le  chevauchie,  [comment  que] 
il  euist  des  plus  grans  signeurs  qu'il  ne  fust,  assés. 


Tant  fut  le  duc  devant  la  cliité  d'Angolesme  que  par 
traitiet  elle  se  rendy  ;  car  elle  dësiroit  à  estre  franchoise. 
Sy  s'en  partirent  les  Eng!ès  qui  dedens  estoient  ,  sans 
damaige  ,  et  enportèrent  leurs  biens  et  retournèrent  à 
Bourdieaulx.  Adont  entra  le  duc  (]o  Normandie  dedens 
la  cliitë  à  grant  joie  ,  et  s'y  reposa  cinq  jours  ,  et  puis 
chevaucha  oultre  atout  son  ost  et  ala  devant  le  chastiti 
de  Damassem,  et  y  fu  le  duc  qu'nze  jours  devant,  anchois 
que  il  le  peust  avoir ,  et  fînablement  les  Franchois  le 
prirent  de  forche  ,  et  y  morurent  tous  les  Englès  qui 
dedens  [estoient  sans  nulluy]  prendre  à  merchy,  et  fu 
ravitailiet  de  nouvel,  et  y  mist  bonne  garnison,  et  puis 
se  partirent  et  allèrent  devers  Thonis  qui  siet  sur  la 
rivière  de  Géronde,  et  tant  exploitèrent  que  il  y  vinrent. 
Sy  le  trouvèrent  bien  prouveue  d'Englès  et  de  Gascons, 
qui  le  gardoient  et  le  deflfendirent  vaillaument  ung 
grant  taraps  ,  et  y  avoit  tous  les  jours  assault  ou  escar- 
muche  ;  et  tant  y  fu  le  duc  que  par  composition  que  les 
Englès  et  les  Gascons  firent  ,  qui  dedens  en  garnison 
estoient ,  il  s'en  partirent  saulf  leur  vies  et  leurs  biens, 
et  cheulx  de  la  nation  de  la  ville  demorèrent  Franchois  , 
enpy  que  aultre  fois  avoient  esté  ,  et  ensy  fut  la  ville  de 
Thonis  sur  Géronde  [reconcquise]  ,  et  le  regarnirent  de 
nouvelles  gens,  et  puis  chevaucha  outre  devers  le  chemin 
d'AguilIon;  mais  il  trouvèrent  en  leur  voie  le  Port-Sainte- 
Marie  sur  celle  mesme  rivière  ,  et  là  avoit  environ  Ile 
armes  de  fer,  Englès  et  Gascons,  qui  gardoient  le  passaige, 
qui  moult  vaillaument  se  deffendirent  ;  mais  finablement 
il  ne  peureut  adont  résister  contre    la    puissanche   des 

Franchois,  et  furent  desconfîs  ,  et  le  passaige  conquis,  et 
furent  tout  mors  ou  pris  ;  et  y  mirent  nouvelle  garnison 
pour  garder  ledit  passaige,  et  puis  chevauchèrent  devers 
Aguillon  ,  qui  est  une  moult  belle  plache  et  séant  en  le 
pointe  de  deux  rivières  ,  dont  est  l'une  la  rivière  de  Lot 
et  chiet  en  Géronde  ,  qui  porte  grant  navire  pour  aller 
par  tout  le  monde. 


Sy  tost  que  le  duc  de  Normendie  et  ches  seigneurs  de 
France  furent  venu  devant  Aguillon,  il  s'espardirent  en 
ches  prés  et  tendirent  tentes  et  pavillons  et  prirent  grant 
logis  ;  car  c'estoit  l'intention  du  duc  de  Normendie  que 
point  ne  s'en  partiroit,  sy  l'aroit.  Et  là  eult  le  plus  bieau 
siège  et  le  plus  grant  et  qui  longement  dura  et  oîi  il  y  eult 
fait  pluiseurs  bieaus  fais  d'armes,  que  on  euist  oy  parler 
dedens  grant  temps  ;  car  tous  les  jours  y  avoit  assault  ou 
escarmuche,  ne  on  ne  vey  oncques  gens  faire  sy  grans  fais 
d'armes  que  cheulx  firent,  qui  dedens  estoient,  et  dessus 
tous  en  avoit  la  huée  messire  Gautier  de  Mauny,  comme 
chevaliers  qui  plus  soigneus  en  estoit  et  qui  plus  souvent 
as  camps  sur  ses  ennemis  estoit  et  qui  plus  les  resvilloit 
et  qui  ses  compaignons  plus  resconfortoit. 

Quant  les  seigneurs  et  grant  barons  de  Franche  furent 
venu  devant  Aguillon  et  il  eurent  bien  advisé  et  considéré 
le  plache,  il  regardèrent  que  il  ne  povoient  venir  jusques  à 
la  fortresche,  se  il  ne  passoient  la  rivière  qui  est  large  et 
longue  et  parfonde,  et  leur  convenoit  faire  un  pont  pour  le 
passer.  Sy  commanda  le  duc  de  Normendie  que  le  pont  fust 
fait,  quel  que  coustast.  Ouvriers  furent  mandés  et  mis  en 
oeuvre.  Quant  les  chevaliers,  qui  dedens  estoient  en  garni- 
son en  Aguillon,  virent  que  ce  pont  estoit  fais  oultre  le 
moienne  de  la  rivière,  il  firent  aparrillier  trois  navires  et 

entrèrent  ens,  et  pnis  chassèrent  tous  ches  ouvriers  en  voie 
et  les  gardes  ,  et  desfirent  tout  che  que  ces  ouvriers 
avoient  fait  et  carpenté,  et  y  avoient  grant  temps  mis  à  le 
faire.  Quant  les  barons  de  Franche  virent  che,  il  firent 
apariier  autres  navires  pour  aller  à  rencontre  d'eulx,  et 
mirent  dedens  grant  foison  de  gens  d'armes  et  d'arbales-- 
triers,  et  commandèrent  les  ouvriers  à  ouvrer  et  à  car- 
penter  ung  pont.  Quant  il  eurent  ouvré  jusnues  à  midy  , 
messire  Gautier  de  Mauny  et  ses  compaignons  entrèrent 
derechief  ens  es  nef  et  vinrent  combatre  ches  gens  d'armes 
et  ches  ouvriers,  et  en  y  eult  grant  foisen  de  mors  et  àe, 
blechiés,  et  perdirent  les  Franchois,  et  convint  les  ou- 
vriers chesser,  et  fut  romput  et  deffait  tout  ce  que  fait 
avoient.  Ensy  dura  chelle  rihotte  tantraaint  jours,  et  ton- 
dis estoit  che  au  recommenchier.  Finablement  les  seigneurs 
de  Franche  y  vinrent  sy  estoféement  et  sy  fort  que  le 
pont  fut  fais  bons  et  fors. 

Or  passa  le  duc  et  toute  son  ost  oultre  armé  et  ordonné, 
et  assaillirent  de  grant  forche  Aguillon  ;  mais  riens  n'y 
conquirent,  et  dura  l'asault  ung  jour  entier.  Sy  retournè- 
rent au  soir.  Quant  che  che  vint  au  matin,  ches  seigneurs 
de  Franche  avisèrent  que  il  partiroient  leur  ost  en  quatre 
parties.  Le  premier  ast^auroit  du  matin  jusques  [à  prime  ; 
le  second  de  prime  jusques]  à  midy  ;  le  tierch  de  midy 
jusques  à  viespre  ;  le  quart  de  vespre  jusques  à  la  nuit. 
Ensy  fut  fait,  que  il  ordonnèrent,  et  assallirent  par  celle, 
ordonnanche  six  jours  ;  mais  il  trouvèrent  si  vaillans  gens 
que  rien  n'y  conquirent,  fors  des  mors  et  des  blechiés  grant 
foison.  Quant  ces  seigneurs  eurent  ensy  travilliés  leur  gens 
et  [veirent]  que  tous  les  jours  perdoient  et  riens  ne  gai- 
gnoient,  sy  eurent  nouvel  consail  qu'il  cessei'oient  de  ches 
assauls  et  l'asaulroient  par  grant  engiens  qu'il  avoient  et 
qu'il  mandcroient  derechief  en  la  cité  de  Toulouse.  Sy  furent 

ces  eiigiensde  Tost  assis,  et  cheulx  de  Toulouse  osy,  quant  on 
les  eult  là  amenés,  Sj  commenchèrent  à  jetter  pour  enfon- 
drer  la  fortresche  ;  mais  cheulx  d'Aguillon  estoient  sy  bien 
et  sy  fort  bretesquiés  et  sy  saigement  garité  que  ces 
assauls  oncques  ne  les  adamaigièrent  de  riens,  et  avoient 
les  chevaliers  englès  qui  là  dedens  estoient ,  aultres 
engiens  qu'il  firent  lever  et  jetter  contre  les  engiens  des 
Franchois,  et  brissèrent  tous  jusques  à  six,  dort  ceulx  de 
l'ost  eurent  moult  grant  mautalent,  mais  amender  ne  le 
peurent.  Easy  estoit  le  chastiel  d'Aguillon  assallis,  et  cheulx 
qui  dedens  estoient,  par  pluiseurs  assaulx  et  par  diverses 
manières  ;  car  presque  toutes  les  sepraaines  on  y  trouvoit 
aucunes  choses  de  nouvel  pour  eulx  volloir  porter  damaige. 
Le  siège  durant  devant  Aguillon  ,  il  avenoitbien  souvent 
que  messire  Gautier  de  Mauny  s'en  yssoit  hors  atout  C  ou 
VI"  compaignons  ,  et  s'en  alloit  atout  ses  gens  passer  la 
rivière  de  leur  costê,  et  ramenoient  les  Englès,  voiant  ceulx 
de  l'ost ,  pluiseurs  fois  grant  proie  ,  dont  les  Franchois 
avoient  grant  anuy.  Et  advint  ung  jour  que  messire 
Charles  de  Memorensy,  marisal  de  l'ost,  chevauchoit  atout 
V*  compaignons  ,  tous  à  cheval  ,  et  ramenoit  grant  proie 
devers  l'ost,  que  il  avoit  fait  acuellier  sur  le  pais,  pour 
avitaillier  l'ost.  Sy  s'encouterèrent  d'aventure  de  costé 
Aguillon  messire  Gautier  de  Mauny  et  messire  Charles  de 
Memorensy.  Gautier  n'euist jamais  refusé,  mais  l'assally 
moult  hardiement,  et  là  eut  dur  hustin  et  fort,  et  maint 
homme  reversés  par  terre  et  mors,  et  des  aultres  blechiés. 
Et  sy  bien  s'esprouvèrent  les  Englès,  parmy  l'ayde  du 
conte  de  Pennebrucq,  qui  yssy  hors  de  la  ville  atout  che 
que  il  peult  avoir  de  gens,  que  les  Franchois  n'enmenèrent 
point  leur  butin,  mais  fut  mené  au  chastiel ,  maugré  eulx, 
et  rentrèrent  lesdis  Englès  ;  et  messire  Gautier  de  Mauny 
et  le  conte  de  Pennebrucq  estoient  derrière  combatant,  et 

entrèrent  dedens  Aguillon  ,  maiigré  les  Franchois  et  sans 
point  de  darnaige  ,  dont  il  furent  grandement  loet  et  prisiés 
de  cheulx  dedens  et  de  cheulx  de  dehors. 

De  tels  encontres  y  avoit  souvent  sans  assault,  et  les 
Franchois  escarmuchoient  presque  tous  les  jours  à  ceulx 
du  chastiel  ,  et  se  arguoit  durement  le  duc  de  Normendie 
pour  tant  que  cheulx  d' Aguillon  se  tenoient  sy  vaillans  ,  et 
estoit  l'intention  du  duc  que  ne  s'en  partiroit  par  nulle  con- 
dition ,  se  11  rois  son  père  neleremandoit,  sy  aroit  conquis 
la  fortrepse  ,  quoy  que  il  deust  couster.  Or  avisèrent  les 
barons  de  Franche  ,  qui  là  estoient ,  une  aultre  manière 
d'assault  ;  et  fist  en  ung  jour  armer  tous  cheulx  de  l'ost,  et 
commandèrent  les  seigneurs  que  cheulx  de  Toulouse  et 
cheuls  de  Quarquasone  ,  cheulx  de  Bieaukaire  et  leur 
sënescauldift  assallissent  du  matin  jusques  à  midy ,  et 
cheulx  de  Roergue,  de  Quer>yn,  d'Agenois  à  leur  retraire 
au  vespre  ,  et  cheulx  qui  premier  y  pouroit  gaignier  le 
pont  de  le  porte  du  chastiel  ,  on  luy  donroit  cent  escus 
d'or.  Et  depuis  derechief  le  duc  de  Normendie  ,  pour 
mieulx  furnir  cel  assault ,  fist  venir  et  assembler  sur  la 
rivière  grant  foison  de  nefs  et  de  callans.  Ly  pluiseurs 
entrèrent  eus  pour  passer  la  rivière  ,  et  les  autres  pas- 
sèrent au  pont.  Cheulx  du  castiel,  qui  virent  l'ordonnanche 
de  l'assault ,  furent  tout  apparilliet  pour  eulx  deffendre. 
Adont  commencha  ung  trop  plus  fort  assault  qu'il  n'y  euist 
encorres  eu.  Qui  veist  gens  abondonner  vies  et  corps  et 
approchier  le  pont  pour  le  convoitise  de  gaigner  les  cent 
escus  que  le  duc  avoit  promis  ,  et  presser  l'un  sur  l'autre, 
sycomme  par  envie,  et  qui  regardast  ossy  ceulx  du  chastiel 
eulx  deffendre  vaillaument,  il  s'en  peuist  bien  esmer- 
villier.  Finablement,  au  fort  de  la  besongne  ,  aucuns  se 
mirent  sur  une  nachièle  en  l'ieaue  par  dessoubs  le  pont,  et 
jetèrent  grans  cros  et  havès  audit  pont ,  et  puis  tirèrent  sy 

fort  qu'il  rompirent  les  caines  qui  le  pont  tenoient,  et  aval- 
lèrent  jus  par  forche.  Qui  adont  veyst  gens  lanchier  sur  che 
pont  et  tresbuscier  l'un  sur  l'autre  dix  ou  douze  en  ung 
mont,  et  veist  cheulx  de  la  porte  d'amont  jetter  grans 
caillaulx  et  pos  plain  de  cault  et  grans  mariens  ,  bien 
peuist  veoir  grant  mervelle  ,  et  gens  meshaigniês  morir 
et  tresbusquier  en  l'ieaue.  Toutesfois  fut  le  pont  concquis 
par  forche  ;  mais  il  cousta  grandement  de  leur  gens  ,  plus 
qu'il  ne  vaulsist.  Quant  ly  pons  fu  gaigniés  ,  ceulx  de  l'ost 
eulrent  plus  affaire  que  devant ,  car  il  ne  peulrent  avisser 
voie  comment  ilpeuissent  gaignier  le  porte.  Sy  s'en  retour- 
nèrent à  leur  logis,  car  il  estoit  tart ,  etavoient  mestier  de 
reposer.  Quant  il  furent  retrait ,  ceulx  du  chastiel  yssirent 
hors  et  refirent  leur  pont  plus  fort  que  devant. 

Assës  tost  après  vinrent  en  l'ost  deus  mestres  enghi- 
gneour  envoiet  en  grant  parement  devers  le  duc  de  Nor- 
mendie  et  les  signeurs  de  son  consail  ,  et  dirent ,  se  on  les 
voUoit  croire  et  livrer  bos  et  ouvriers  à  foison  ,  ils  feroient 
cas  fors  et  hauls  sur  quatre  grandes  fortes  nefs  que  on 
menroit  jusques  au  mur  du  chastiel  ,  et  seroient  sy  haulx 
que  il  sourmonteroient  les  murs,  par  quoy  ceulx  qui  dedens 
lesdis  cas  se  tenroient ,  se  combateroieut  de  main  à  main  à 
cheulx  qui  sur  les  murs  seroient.  A  ches  paroUes  entendy 
le  duc  vollentiers,  et  commanda  que  ces  quatre  cas  fuissent 
fais  ,  quoy  qu'il  coustaissent ,  et  que  on  mesist  en  oeuvre 
tous  les  carpentiers  du  pais  et  que  on  les  païast  bien  et 
largement ,  pour  quoy  il  ouvraissent  plus  vollentiers  et 
mieulx  et  plus  apertement.  Ces  quatre  cas  furent  fais  à  la 
devise  et  ordonnanche  des  maistres  en  quatre  fortes  nefs  ; 
mais  on  y  mist  longement ,  et  coustèrent  moult.  Quant  il 
furent  parfais,  et  les  gens  d'armes  dedens  qui  ceulx  du 
chastiel  dévoient  combatre  ,  et  quant  il  eurent  passet  la 
rivière  ,  cheulx  [du  chastiel]  firent  descliquier  quatre  mar- 

tinès  ,  que  il  avoient  nouvellement  fait  faire  pour  remédier 
contre  ces  quatre  cas.  Ches  martinès  jettoient  si  grosses 
pierres  et  sy  souvent  sur  elles  cas  que  il  furent  bien  tost 
débrisiés  et  sy  froissiés  que  les  gens  d'armes  qui  dedens 
estoient  et  cheulx  qui  les  conduissoient,  ne  se  peulrent 
dedens  garder  ,  ne  garandir.  Sy  les  convint  retourner 
arière  ,  anchois  qu'il  fussent  oultre  la  rivière  ,  et  en  fut  ly 
uns  effondres  au  fons  de  l'ieaue,  et  la  plus  grant  partie  de 
cheulx  qui  dedens  estoient ,  noies  ,  dont  che  fut  pité  et 
domaige  ,  car  il  y  avoit  des  bons  chevaliers  et  escuiers  qui 
entrés  y  estoient  pour  leurs   corps  avanchier. 

Quant  le  duc  de  Normendie  et  les  seigneurs  de  Franche 
virent  le  grant  meschief  et  que  par  che  il  ne  povoient  venir 
à  leur  entente,  il  furent  moult  courouchiés,  et  firent  les 
trois  aultres  nefs  et  les  cas  chesser  et  retraire,  et  issir 
hors  tous  ceulx  qui  dedens  estoient.  Sy  ne  savoient  les 
seigneurs  aviser  tour,  ne  manière,  ne  engien  comment  il 
peuissent  le  fort  chastiel  d'Aguillon  conquerre,  et  se  n'y 
avoit  prinche,  ne  baron,  tant  fust  grant  seigneur,  ne  pro- 
chain au  duc  de  Normendie,  qui  osast  parler  du  deslogier; 
car  le  duc  en  avoit  parlé  moult  avant  qu'il  ne  s'en  partiroit, 
sy  aroit  le  castiel  à  sa  vollenté,  et  ceulx  qui  dedens  estoient, 
se  son  père  ne  le  remandoit  :  ceste  assaulvation  de  jure- 
ment il  y  avoit  mis.  Sy  avisèrent  les  seigneurs  qui  là 
estoient ,  le  duc  Oedes  de  Bourgogne,  ses  oncles,  et  le  duc 
de  Bourbon  son  cousin  ,  que  le  connestable  de  Franche, 
contes  de  Ghines,  et  le  conte  de  ïancarville,  cambrelans 
de  Franche,  retourneroient  en  Franche  et  conteroient  au 
roy  comment  l'afaire  et  le  siège  d'Aguillon  alloit.  Sy  se 
partirent  de  l'ost  et  alèrent  en  France  devers  le  roy  et  la 
royne,  qui  les  rechurent  liement  pour  la  cause  des  nou- 
velles qu'il  aportoient  de  leur  chier  fils  le  duc  de  Normen- 
die ;  mais  pour  che  ne  le  remandërent-il  mie  à  celle  fois.- 

Or  nous  soufferons  à  parler  du  duc  de  Normendie  :  sy 
parlerons  de  l'armée  du  roy  d'Engleterre  et  comment  il 
vint  en  Normendie  et  delà  à  Cressy  en  Pontieu. 


Bien  avoit  oy  recorder  le  roy  d'Engleterre  que  ses  gens 
estoient  durement  fort  apressés  du  duc  de  Normendie, 
lequel  avoit  mis  le  siège  devant  le  fort  chastiel  d'Aguillon, 
et  que  le  conte  d'Erby,  son  cousin,  qui  se  tenoit  à  Bour- 
dieaus,  n'estoit  mies  fors  assés  pour  lever  le  siège.  Sy  se. 
avisa  qu'il  mettroit  sus  une  grosse  armée  de  gens  d'armes 
et  de  archiers,  et  enmenroit  son  jovène  fils,  le  prinche  de 
Galles,  avecque  luy  et  liiy  aprendroit  las  fais  d'armes  pour, 
guerrier,  et  tout  clie  consilloit  messire  Goddefroy  de  Har- 
cliourt,  affiu  que  il  se  t'ust  contrevengiet  du  tort  que  le 
roy  Phelippes  luy  avoit  fait.  Sy  flst  le  roy,  environ  le. 
Saint-Jehan-Baptiste,  l'an  mil  IIP  XL VI,  ung  très-grant 
et  très-espésial  mandement  et  commandement  des  barons, 
chevaliers  et  escuiers  de  son  païs  à  estre  à  Hantone  tout 
prest  pour  passer  la  mer  le  XV®  de  juUet,  et  envoia  ledit  roy 
parmy  ses  cités  et  bonnes  villes  d'Engleterre,  à  l'élection 
querre  tous  les  railleurs  archiers,  qu'il  y  fuissent  à  chejour 
qui  estoit  asignés,  et  vinrent  devers  le  roy  à  Hantone,  et  fut 
toute  la  navire  preste,  et  entrèrent  ens  le  roy,  son  fils,  six 
contes,  vingt-deux  barons,  quatre  cens  chevaliers  et  tout  en 
somme  six  mile  hommes  d'armes  et  douze  milles  archiers 
et  environ  ^ix  milles  G.allois.  C'estoit  grant  bieauté  à  veoir 
la  navire  naigier  sur  mer,  et  les  enseignes  et  les  banières 
venteler  sur  la  mer.  Sy  y  avoit  environ  quatre  cens  nefs.  Là 
fist  le  roy  sur  mer  messire  Godefroy  de  Harcourt  estre 
patron  de  toute  la  navire.  Che  messire  Godefroy  avoit 
très  le  mouvement  consilliet  et  dist  au  roy  :  «  Sire,  je 
«  vous  feray  prendre  terre   en  Normendie  et  sur  bon  et 

«  cras  pais  où  nul  ne  fut  oncques.  Vous  ares  très-belle 
«  guerre,  et  pourés  chevauchier  seurement  jusques  à  Paris, 
<'  ne  jà  nuls  ne  vous  yra  au  devant,  et  par  che  se  deiFera 
«  le  siège  de  devant  Aguillon,  car  je  congnois  tout  le  païs 
«  et  toute  la  marche,  là  où  je  vous  voel  mener  ;  car  il  n'i  a 
«  rieu,  fontaine,  ne  rivière  où  jou  n'ay  esté  voiler  de  mes 
«  oisieaulx,  et  congnois  tous  les  passaiges  par  où  on  puelt 
«  entrer,  ne  yssir  en  Normendie.  »  Syque  au  pourpost  et 
consail  de  messire  Goddefroy  le  roy  d'Engleterre  s'estoit 
assés  asentés,  et  pour  ce  l'avoit-il  fait  patron  de  toutes  les 
navires  et  maistre  amiral,  et  le  conte  de  Warvich  avecques 
luy  par  compaignie.  Sy  ariva  le  roy  et  prist  terre,  et  toute 
sa  navire,  en  Constantin  en  le  Hoghe-Saint-Vast.  Là  les 
adrecha  de  sa  bien  venue  messire  Goddefroy  de  Harcourt 
par  umaige  et  par  amour.  Ensy  que  le  roy  yssoit  de  sa  nef 
pour  prendre  terre,  il  s'escuella  si  fort  que  il  chéy  moult 
radement  sur  le  sablon,  et  tant  que  le  sanc  lui  sally  hors 
dunes.  Lors  dirent  ses  gens  :  «  Sire  ,  retrayés-vous.  Chils 
«  signes-chy  ne  nous  plaist  mie  »  —  «  Pourquoy  ?  respondy 
«  le  roy  ;  il  m'est  moult  plaisant,  car  le  terre  me  désire,  » 
Ensy  prist  le  roy  Edouart  port  et  terre  ,  en  le  Hoghe- 
Saint-Vast  ,  en  l'isle  de  Constantin.  Sy  se  logèrent  che 
jour  et  l'autre  après  sur  les  camps  en  eulx  rafreschisant  et 
en  metant  hors  leurs  chevaulx  et  leur  harnast.  Le  second 
jour  ,  il  entendirent  à  ordonner  leur  besoignes  et  à  ordon- 
ner leur  batailles  et  à  veoir  comment  il  chevaucheroient. 
Sy  se  mirent  en  très-bonne  ordonnance  ,  en  trois  parties. 
Sy  devoit  aller  l'une  des  parties  tout  serrant  le  marine  pour 
trouver  le  bon  païs  ,  et  allèrent  devers  Barfleu  au  destre 
lés  ;  et  la  seconde  partie  au  senestre.  Et  le  roy  et  son 
fils  et  se  bataille  chevauchoient  au  millieu  ;  et  tous  les 
soirs  se  dévoient  retrouver  ensamble.  Sy  se  mirent  au 
chemin  ,  et  messire  Godefroy  de  Harcourt  et  le  conte  de 

Wervic ,  atout  XV*  compaignons  ,  chevauçoient  selonc 
la  marine  ,  et  estoient  les  archiers  en  leur  navire,  et  pren- 
doient  toutes  les  navires  que  il  rencontroient ,  et  les  enme- 
noient  avec  eulx  ;  et  les  aultres  qui  alloient  selonc  la 
marine  de  l'autre  costé  ,  pilloient  et  roboient  tout  le  pais. 
Si  alèrent  tant  par  terre  et  par  mer  que  il  vinrent  à 
Bartleu  ,  ung  port  de  mer  et  une  grosse  ville  ,  qui  tantost 
fut  prise  des  Englès  ;  car  elle  n'estoit  point  fremée.  Sy  fu 
toute  pillée  et  arse  et  destruite  ,  et  l'avoir  mis  es  nefs, 
et  en  estoient  les  gouverneurs  le  conte  de  Hostidonne 
et  messire  Jehan  de  Beaucamp  ,  et  firent  les  Englès  les 
bourgois  de  Barfleu  entrer  avecq  eulx  en  leur  navire  ,  par 
quoy  il  ne  puissent  estre  dëcheu  ,  puis  passèrent  oultre 
et  vinrent  à  une  grose  ville  en  Constentin,  qui  est  au  roy 
de  Navare  ,  qui  s'apelle  Quarentin,  et  moult  bien  fremée; 
mais  les  bourgois  doubtèrent  à  perdre  leur  corps  et  leur 
biens  :  sy  abandonnèrent  tout ,  mais  que  on  leur  laissast 
leur  vies.  Et  puis  vinrent  à  Chierbourg.  Là  ne  peurent-il 
entrer  ;  car  elle  est  trop  forte.  Sy  ardirent  tout  le  païs 
d'environ  et  conquirent  moult  d'avoir  ;  carie  païs  estoit 
cras,  et  enmenèrent  grant  foison  de  riches  hommes  pour 
païer  ranchon.  Or  parlerons-nous  de  la  chevauchie  du 
roy  d'Engleterre  qui  estoit  d'une  autre  part. 

L'armée  du  roy  d'Engleterre  alla  d'une  autre  part  entre 
les  villaiges  sur  le  plain  païs.  Sy  le  trouvèrent  moult  bon 
païs  et  plain  de  tous  biens.  Ly  marisal  du  roy  d'Engle- 
terre ,  qui  devant  alloient ,  trouvèrent  moult  de  cras  beufs 
et  cras  moutons  :  sy  en  firent  garnison  et  en  envoioient 
en  l'ost  du  roy.  Et  ne  alloient  de  jour  que  trois  ou  quatre 
lieues  ,  et  se  logoient  tousjours  à  tierche  ou  à  raidy  ,  et 
tous  les  soirs  se  retrouvoient  les  batailles  ensamble  ,  voire 
se  il  n'avoient  tant  à  souffrir  que  il  ne  peuissent  retourner. 
Ceulx  qui  aloient  à  senestre  ,   le   conte  d'Arondel  et  le 

conte  de  Suffort  et  messire  Thomas  de  Hollandes  ,  se 
ordonnoient  en  tel  manière  que  ceulx  de  la  bataille  du 
roy  alloient  tout  ardant  et  exsillant  le  païs.  Sy  se  reti- 
rèrent-il  par  devers  Saint-Lo  en  Constentin. 

Ces  nouvelles  vindrent  au  roy  Phelippe  de  Franche  que 
le  roy  d'Engleterre  estoit  arivé  en  Normendie  par  le 
conduite  de  messire  Godefroy  de  Harcourt ,  et  ardoit  et 
exsilloit  tout  le  païs  ,  et  qu'il  tiroit  à  venir  vers  Kern. 
Quant  le  roy  entendy  ces  nouvelles  ,  sy  fu  moult  pensif. 
Adont  demanda  son  connestable  le  conte  d'Eu  et  de 
Ghines  et  le  conte  de  Tancarville ,  qui  nouvellement 
estoient  revenu  de  devant  Aguillon,  de  aller  eu'x  tenir  à  Kern 
et  defFendre  la  ville  et  le  garder  contre  les  Englès.  Ches 
deux  seigneurs  obéirent  au  commandement  du  roy.  Adont 
se  partirent  de  Paris  et  allèrent  tant,  et  leur  compaignie 
(dont  il  y  avoit  moult  belle  compaignie  de  chevaliers)  ,  et 
firent  tant  que  il  vinrent  à  Kem,  et  trouvèrent  pluiseurs 
bons  chevaliers  à  Kem  et  parmy  ceulx  de  la  ville,  dont 
il  estoient  bien  XX™  hommes.  Et  encores  le  roy  Phelippe 
de  rechief  fîst  escripre  grant  mandement  à  ses  fiévés  et 
à  ses  amis  ,  en  priant  que  il  fussent  à  Paris  le  plus  brief 
que  faire  se  povoit ,  et  par  espécial  il  fist  prier  et  envoia 
devers  le  roy  de  Behaigne,  son  cousin,  et  le  duc  de 
Loraine  et  l'évesque  de  Mes  et  messire  Jehan  de  Haynau 
qui  nouvellement  estoit  devenus  franchois  ,  et  lejovène 
conte  Guillame  de  Namur  et  grant  foison  de  cheulx  de 
l'Empire  ,  auxquels  il  avoit  afinité  ,  que  il  venissent  à 
Paris  atout  la  plus  grant  puissanche  que  il  poussent. 

Or  parlerons  du  roi  d'Engleterre,  comment  il  persévéra  , 
ils  et  tous  ses  ost,  qui  estoit  moult  belle  et  moult  grande 
selonc  la  puissanche  de  son  païs,  qui  n'est  mie  sy  peuplé  de 
gens  d'armes  que  le  royalme  de  Franche;  mais  toutcho  que 
il  avôit,  estoient  gens  à  l'eslite  et  toute  fleur  de  chevallerie  : 

des  estraigniers  n'y  avoit  que  six  chevaliers  ,  et  av  oit  dit 
le  roy  d'Engleterre  en  celle  saison,  que  tant  que  il  euist 
foison  d'estraigniers  avecques  iuy  ,  que  il  ne  peult  onc- 
ques  bien  faire  la  besongne.  Ensy  chevauchèrent  les 
Englès  ,  tout  ainsy  que  messire  Goddefroy  de  Harcourt 
les  menoit ,  et  tant  fist  que  il  vinrent  à  Saint-Lo-le-Cons- 
tentin  ,  qui  estoit  ville  grande  et  grosse  et  plaine  de 
draperie  ,  et  bien  avoit  de  manans  dix  à  douze  mille 
hommes  parmy  les  ouvriers  de  draps. 


Quant  le  roy  d'Engleterre  fut  venus  jusques  à  là,  sy  se 
loga  au  dehors  de  la  ville  en  une  abéie  ,  et  ne  volt  mie 
aller  en  la  ville  pour  le  doubte  du  feu  ,  et  envoia  son 
marisal  et  les  archiers  courir  jusques  à  la  ville  ,  qui  tan- 
tost  fut  conquise  ;  car  les  gens  qui  estoient  en  la  ville  , 
n'estoient  point  de  defFense  ,  car  estoient  simple  gens  , 
laboureulx  et  marchans  et  ouvriers  qui  faisoient  leur  dra- 
perie ,  et  pour  le  temps  de  lors  ne  savoient  que  estoit 
de  guerre  ;  car  oncques  n'avoient  porté  espée,  fors  ung 
baston  de  blanc  bcs  pour  les  chiens  ,  allant  de  ville 
à  aultre. 

Ensy  fut  la  bonne  ville  de  Saint-Lo-le-Constentin  conc- 
quise  et  arse  et  gastée  ,  et  y  conquirent  les  Englès  tant 
d'avoir  que  à  mervelle  seroit  à  racompter  ,  et  ne  faisoient 
les  varies  compte  de  draps,  ne  de  fourures,  fors  que  d'or  et 
d'argent,  et  de  che  trouvèrent-ils  assés,  car  les  gens  en 
estaient  moult  bien  furnis.  Là  eult  graiit  destruction  de  peu- 
ple, dont  che  fut  pité  et  damaige,  mais  ensy  se  font  les 
guerres.  Sy  fu  la  ville  toute  arse  et  gastée,  et  les  grans 
avoirs  menés  à  cars  et  à  carettes  jusques  à  leur  navire. 

Ensy  que  les  Englès  aloient,  les  siévoient  leurs  nefs  selonc 
la  marine,  et  puis  prirent  leur  chemin  pour  aller  à  plus 
grosses  villes,  pour  aller  devers  Kern,  qui  estoit  pour  che 
tamps  grande,  noble  et  riche,  et  encore  est  maintenant,  car 
elle  est  bien  recouvrée.  Sy  vous  dy  que  il  y  a  deus  moult 
grosses  abéies  et  moult  belles,  qui  sont  séans  l'une  au  cou- 
ron  de  la  ville  et  l'autre  dedens  Kern,  et  y  a  grant  plenté 
d'églises  nobles  et  riches,  de  bourghesies  et  de  dames  et 
demoiselles,  et  y  keurt  une  rivière  que  on  apelle  Ourne  , 
que  la  mer  remonte  deux  fois  entre  nuit  et  jour  ;  et  à  deux 
lieues  de  Kem  a  ung  chastiel  que  on  apelle  Austrehem,  sur 
ceste  mesme  rivière  de  Oiirne,  où  toutes  les  grosses  nefs 
arivent,  et  jusques  à  là  vint  la  navire  du  roy  d'Engleterre, 
sycomme  chy-dessus  est  dit. 

En  la  ville  de  Kem  estoient  à  che  tamps  venus  grant 
foison  de  bonnes  gens  d'armes  ;  mais  il  ne  furent  mie  mais- 
tre,  ne  seigneur  de  la  ville,  dont  il  leur  en  mesquéy  ;  car 
le  communalté  de  Kem  avoient  fait  leur  monstre.  Sy  s'es- 
toient  bien  trouvé  quarante  mille  hommes  defFensables,  et 
leur  ville  gardée.  Sy  jurèrent  par  leurs  armes  qu'il  se 
meteront  as  champs  contre  les  Englès  et  les  combateront  ; 
car  che  seroit  grant  honneur  pour  eulx,  se  il  les  desconfi- 
soienl.  Le  connestable  et  le  conte  de  Tancarville  et  les 
bons  chevaliers  que  là  estoient  plus  de  deux  cens,  leur 
avoient  dit  :  «  Signeurs,  vous  serés  tous  assés  ensongniés 
«  de  garder  vostre  ville,  et  laissiés-vous  consillier,  et  vous 
«  n'y  perderés  riens.  »  Cheulx  de  Kem  respondirent  qu'il 
n'en  feroient  riens  et  que  briefment  il  yroient  combatre  les 
Englès. 

Che  jour  se  levèrent  les  Englès  moult  matin,  et  s'aparil- 
lèrent  pour  aler  celle  part,  et  oit  ledit  roy  messe  devant  le 
sollail  levant,  et  puis  monta  à  cheval,  et  le  prinche  son 
fils  et  messire  Goddefroy  de  Harcourt  et  tous  les  aultres, 

et  se  mirent  en  ordenanche  de  bataille,  ensy  que  pour  tan- 
tost  combatre  ;  car  ou  avoit  dit  au  roy  que  cheulx  de  Kern 
s'estoient  vantés  de  luy  combatre,  dont  le  roy  ot  moult 
grant  joie.  Cheulx  de  la  ville  de  Kera  entendirent  que  le 
roy  d'Engleterre  estoit  bien  près  d  eulx ,  et  s'estoient 
moult  matin  levet  et  armet  et  yssis  ais  camps  tout  hors 
de  leur  ville  bien  demi-lieue  arière  et  là  rengiet  et  ordonné 
pour  maintenir  bataille,  et  ne  faisoient  compte  de  cheva- 
lier, ne  de  signeur  qui  là  fust,  Evous  le  roy  d'Engleterre 
et  ses  gens  venir  en  trois  batailles  drut  et  bien  serrés.  Sy 
tost  que  les  gens  de  Kem,  qui  le  soir  estoient  sy  hardis, 
veirent  les  gens  d'armes  aprochier  sy  bien  armés,  et  qu'il 
virent  ces  archiers  tirer  et  venir  sur  eulx  ,  adont  tout 
ravoir  du  monde  ne  les  euist  mie  retenus  que  il  ne  s'en- 
fuissent ensy  que  gens  tous  efFraés  et  desconfîs  ;  ne  pour 
chose  que  les  gentils  hommes  qui  là  estoient  en  la  bataille 
et  qui  vollentiers  se  fussent  acquité ,  peuissent  dire ,  ne 
faire  entendre  pour  demeurer,  [on  ne  les  euist  mie  retenus], 
mais  ne  tendirent  fors  à  retourner  en  la  ville,  et  avoient 
sy  grant  haste  pour  trouver  le  chemin  de  la  porte  qu'il 
chéoient  et  tresbusquoint  l'un  dessus  l'autre.  Adont  dis- 
rent  le  conte  de  Ghines  et  le  conte  de  Tancarville  : 
«  Regardés  le  pouvre  desroy  de  ches  meschans  gens,  il  se 
«  sont  desconfis  de  eulx-mesmes,  et  perderont  nous  et 
((  eulx  et  la  ville  ousy  par  leur  outraige.  » 

Lors  veissiés  Englès  fourer  à  venir  sur  ceulx  de  Kem  et 
abatre  par  mons  et  ochire  sans  pité  et  rebouter  en  leur 
ville  et  rentrer  avoecq  eulx  ;  car  nul  ne  demouroit  k  le 
porte.  Là  eult  la  plus  grant  obscureté  du  monde  ,  ne  à 
paine  peurent  rentrer  le  conte  de  Ghines  et  le  conte  de 
Tancarville  en  la  porte.  Toutefois  lanchant  et  escarmuchant 
il  y  entrèrent,  et  une  route  de  chevaliers.  Quant  il  virent 
l'ocision  de  ceulx  de  la  ville,  sy  se  espardirent,'et  se  sau- 

vèrent  qui  sauver  se  pot,  et  en  ala  une  route  de  cheva- 
liers et  d'escuiers  devers  le  chastiel,  et-ossy  de  ceulx  de  la 
ville.  Tous  cheuls  qui  à  tamps  y  porent  venir  ,  furent 
eureulx;  car  il  n'eurent  garde. 

Les  deux  contes  et  neuf  chevaliers  montèrent  à  sauvetë 
en  une  porte.  Sy  n'estoient  mies  là  bien  aseurés.  Il  regar- 
dèrent un  chevalier  qui  n'avoit  que  ung  oel,  nommé  raes- 
sire  Thomas  de  Hollande,  qui  entroit  avecq  sa  banière  en 
la  ville.  Le  connestable  et  le  conte  de  Tancarville  le  recon- 
gneurent  ;  car  il  l'avoient  veu  en  Prusse  et  ailleurs.  Sy 
l'apellèrent  en  passant  et  le  bûchèrent  et  lui  dirent  : 
«  Messire  Thomas,  messire  Thomas,  venés  avant  et  parlés 
((  à  nous.  Sy  nous  ostés  de  che  péril  et  de  ches  gens  qui 
«  nous  voellent  ochire  sans  raerchy.  »  Messire  Thomas  de 
Hollandes  leva  le  chief  contremont  et  les  recongnut.  Sy 
en  ot  grant  joie,  et  che  fu  raison  ;  car  il  gaigna  là  cent 
mille  escus.  Sy  monta  les  degrés  de  la  porte.  Les  deulx 
contes  vinrent  contre  lui  et  se  rendirent  ses  prisonniers, 
et  osy  firent  tous  les  aultres  chevaliers.  H  les  prist  moult 
lieraent  et  mist  bonne  garde  delés  eulx  afin  que  on  ne  leur 
fesist  nul  outraige,  et  puis  passa  oultre  et  brisa,  che  jour, 
à  che  que  je  oy  racompter  depuis,  la  maise  voulenté  des 
Englès,  en  tant  que  de  vioUer  puchelles  et  de  ochire  femmes 
et  enfans.  Sy  y  eult  fait  tant  de  oribles  fais  et  de  grans 
ochisions  et  de  destructions  d'églises  et  de  maisons,  que 
che  fut  grant  pité. 

Ensy  eult  le  roy  d'Engleterre  en  che  voiage  la  bonne 
ville  de  Kern  en  Normendie,  et  y  fut  trois  jours,  et  y  conc- 
quirent  les  Englès  ung  si  fier  avoir  et  sy  grant  que  sans 
nombre,  et  tout  fut  envoie  à  Austrehem  et  mis  en  leur 
navire.  Sy  le  renvoia-on  et  tout  l'avoir  devant  conquis  et 
toute  leur  navire  en  Engleterre  par  le  conte  de  Hostiton  à 
Yc  combatans,  et  ossy  y  furent  mené  tous  les  prisonniers. 

le  connestable  et  le  conte  de  Tancarville  et  bien  VL»  che- 
valiers et  XV  riches  hommes  normans  ,  que  de  Kern, 
que  de  Saint-Lo  et  de  Barfleu,  qui  depui.-s  paièrent  grant 
renchon. 


Après  la  destruction  de  la  ville  de  Kern  et  que  le  roy 
d'Eugleterre  eut  ordonné  et  fait  che  que  dessus  dit  est,  et 
que  il  se  furent  alégiés  de  leur  prisonniers  et  de  leur  avoir 
et  rafreschy  trois  jours  en  ladite  ville  et  qu'il  en  eulrent  fait 
leur  vollenté,  sy  se  mirent  au  chemin  en  trois  batailles, 
puis  ne  rompirent  ces  ordonnanches  et  s'en  allèrent  par 
devers  Évrues,  pour  trouver  la  rivière  de  Saine  et  le  cras 
pais,  mais  point  ne  tournèrent  à  Évrues,  car  elle  est  trop 
forte  et  trop  bien  fremée  mais  s'en  allèrent  vers  Louviers, 
une  ville  grande  et  estendue  et  riche  mallement ,  plus 
grosse  et  plus  marchande  assés  que  la  cité  de  Evrues.  Les 
Englès,  sy  trèstost  qu'il  furent  là  venus,  il  le  conquirent 
et  entrèrent  ens  ;  car  nul  n'ala  au  devant,  et  sy  n'avoit 
point  de  deffense.  Sy  fu  pillie,  arse  et  gastée,  et  y  gaignè- 
rent  les  Englès  moult  grant  avoir,  et  puis  passèrent  oultre. 
Sy  entrèrent  en  le  conté  de  Evrues  en  che  bon  cras  païs  , 
en  aprochant  le  cité  de  Roen,  mais  point  n'y  tournèrent , 
anchois  s'en  allèrent  vers  Vernon.  Sy  ardirent  la  ville,  et 
au  chastiel  n'y  firent  riens.  Après  il  ardirent  Vernuel  et 
tout  le  païs  d'environ  Roen,  et  allèrent  selon  la  rivière, 
tant  qu'il  vinrent  au  pont  à  Poissy  ;  mais  il  le  trouvèrent 
deffait,  mais  encore  y  estoient  les  estacques  et  les  gistes. 
Sy  séjourna  là  tant  le  roy  que  le  pont  fut  refais  bons  et 
fors,  pour  passer  oultre  bien  et  aisément,  et  passèrent 
oultre,  et  se  loga  le  roy  en  l'abéie  de  Poissy,  et  y  tint  court 
ouverte  le  nuit  et  le  jour  de  Nostre-Dame  mi-aoust,  et 
[durant]  che  séjour  que  le  roy  fist,  il  fist  courre  son  mari- 

chai  tout  environ  le  pais,  et  allèrent  bien  près  de  Paris 
jusques  au  Bourcq-cle-la-Royne  et  ardirent  Saint-Clo  , 
Saint-Germain-en-Laie  et  le  Monjoie-Saint-Denis,  tant  que 
les  flamesques  en  voUoient  à  Paris  et  que  ceulx  de  Paris 
eulrent  grant  paour,  car  elle  n'estoit  point  pour  che  tamps 
fremée,  et  encore  furent-il  plus  effraés  quant  le  roy  se 
party  de  Poissy. 


Le  roy  prist  le  chemin  de  Bieauvoisis  et  entra  en  Vexin, 
tondis  ardant  et  exsillant  le  pais  derrière  luy.  Et  ensy  que 
il  chevauchoient,  messire  Godefroy  de  Harcourt,  qui  estoit 
ung  des  marisaulx,  et  le  prumier  toudis  sur  le  païs,  pour 
tant  que  il  savoit  tous  les  passaiges,  encontra  d'aventure 
les  bourgois  d'Amiens  et  de  Bieauvais  qui  s'en  aloient  vers 
le  roy  de  Franche  en  grant  aroy  et  atout  grant  carroy,  et 
estoient  bien  II1"\  Sy  les  combatirent  messire  Godefroy  et 
le  conte  de  Warvic,  qui  estoient  compaignons  ensamble,  et 
les  desconfîrent,  et  en  y  eult  mort  XV^  et  pris  grant  foi- 
sou  des  plus  souffisans,  et  fu  conquis  tout  leur  harnas  et 
leur  carroy  et  toutes  les  ocubes  et  pavillons,  dont  le  roy 
d'Engleterre  en  ot  grant  joie  au  soir,  et  se  tint  pour  bien 
servi  de  ces  ostieuls  que  ly  dessus  dit  bourgois  menoient  en 
l'ost  du  roy  de  Franche  ;  et  estoit  le  roy  d'Engleterre  logiet, 
quant  son  marisal  revint ,  eu  une  abëie  moult  belle  et 
moult  riche,  que  on  apelle  Saint-Messien,  assés  près  de  le 
chité  de  Bieauvais. 

A  l'endemain  que  le  roy  s'en  fu  partys ,  il  regarda 
derière  luy.  Sy  vit  que  l'abéie  ardoit  :  sy  en  fu  durement 
courouchiés  ;  car  à  la  prière  des  moines,  qui  avoient 
fait  grant  présent  de  bons  vins,  il  leur  avoit  acordé 
[asseuranche]  ,  et  fist  pendre  vingt  de  ceulx  qui  le  feu  y 
avoient  bouté,  et  donna  encores  as  moines  vingt  des  plus 

riches  personnes  qu'il  euist  de  la  cité  de  Bieauvais  ,  en 
restituant  leur  damaige  :  de  quoy  ces  vingt  paièrent  l'un 
pour  l'autre  chascun  vingt  escus  à  ceulx  de  Saint-Messien 
pour  la  réfection  de  leur  abéie,  et  ne  se  vot  oncques  le 
roy  quiter  de  leur  foy  aultrement  ,  jusques  à  tant  qu'il 
eurent  paiet. 

Sy  ne  se  pourent  tenir  les  marisaulx  d'Engleterre  que 
il  ne  allaissent  courir  devant  Bieauvais,  mais  il  le  trouvè- 
rent sy  forte  qu'il  s'en  partirent  sans  riens  faire,  fors 
tant  que  il  ardirent  les  fourbous.  L'endemain  il  se  par- 
tirent et  passèrent  devant  Argies,  qui  estoit  au  conte  de 
Blois.  Sy  abatirent  et  ardirent  le  chastiel  et  toute  la 
ville  ,  et  puis  vinrent  jusques  à  Pois,  où  il  y  a  deux 
bieaux  chastieaulx  ;  mais  nuls  des  signeurs  n'i  avoit,  ue 
nulle  garde  ,  fors  deux  pucelles  à  demoiselles  ,  filles 
au  seigneur  de  Pois,  qui  tantost  euissent  esté  vioUées, 
se  n'euissent  esté  deux  chevaliers  d'Engleterre  qui  les 
rescourent.  Che  furent  messire  Jehan  Campdos  et  le 
sire  de  Basset.  Chils  les  menèrent  devers  le  roy  qui  les 
rechut  doulchement  et  les  fist  mener  à  sauveté  à  Corbie. 
Chelle  nuit  parlementèrent  les  bons  hommes  de  Pois  et 
cheulx  du  chastiel,  et  se  renoonnèrent  aux  raareschaulx 
à  paier  douze  cens  florins  dedens  trois  jours,  parmy  tant 
que  la  ville  et  le  chastiel  estoient  respitet  d'ardoir,  et  ossy 
ramener  ceulx  seurement  en  leur  ost  qui  les  florins 
requelleroient.  Quant  che  vint  à  l'endemain  ,  que  tout 
furent  deslogiés,  il  dirent  as  Englès  qui  demorés  estoient, 
que  riens  n'en  pairoient,  et  les  voldrent  encore  ochire. 
Ceulx  se  partirent  au  plus  bellement  que  il  porent  ,  et 
.  vinrent  en  l'ost,  qui  jà  estoit  eslongie  deux  lieues  :  sy 
recordèrent  ces  nouvelles.  Tantost  les  marisaulx  retour- 
nèrent atout  grant  foison  de  gens  d'armes  et  vinrent 
derechief  à  Pois  et  ochirent  grant  foison  de  gens  de  la 

ville,  et  ardirent  la  ville  et  les  deux  chastieaulx,  et  puis 
retournèrent  en  l'ost  qui  les  atendoit  sur  les  camps. 
Alors  se  partirent  tousensamble,  et  vinrent  ce  jour  à  Araiu- 
nes  et  là  s'arestèrent  pour  avoir  avis  lequel  chemin  il  ten- 
roient  et  où  il  passeroient  la  rivière  de  Somme. 


Or  voei  raconter  du  roy  Phelippes  de  France  ,  qui 
estoit  à  Saint-Denis,  et  ses  gens  là  environ  ,  et  tous  les 
jours  ly  croissoient  gens  ,  et  venoient  de  tous  costés  tant 
de  l'Empire  que  des  parties  de  Franche,  et  sy  aten- 
doit le  conte  de  Savoie  et  messire  Lois  de  Savoie  . 
son  frère,  qui  estoient  priés  et  mandés  à  milles  lanches. 
Sy  se  party  le  roy  de  Saint-Denis  en  instance  de  che  que 
pour  trouver  le  roy  d'Engleterre  et  le  combatre  où  que 
che  fust ,  et  le  cuidoit  bien  atraper  entre  les  rivières  de 
Somme  et  de  Saine  ;  car  trop  luy  touchoit  et  desplaisoit 
la  destruction  qu'il  avoit  faite  sur  son  royalme.  Sy 
chevaucha  tant  le  roy  de  Franche  par  ses  journées  qu'il 
vint  à  Coppegny  à  trois  lieues  près  de  la  chité  d'Amiens  , 
et  là  s'aresta  pour  atendre  ses  gens  qui  venoient  de  toutes 
pars  et  pour  aprendre  du  convenant  des  Englès. 


Or  parlerons  du  roy  d'Engleterre,  qui  estoit  arestés 
à  Arainnes,  sycomme  vous  avés  oit,  et  avoit  moult  bien 
entendut  que  le  roy  de  France  le  siévoit  à  sy  grant  peuple 
que  c'estoit  mervelles.  Sy  regardoit  et  yraaginoit  où  il 
pouroit  trouver  passaige  ,  ne  chemin  pour  passer  oultre 
la  rivière  de  Somme,  qui  est  grande  et  parfonde.  Sy 
apella  ses  deus  mareschaulx  et  leur  dist  :  «  Chevauchiés 
«  devant  et  aies  taster  le  passaige  où  que  soit,  et  nous 
^(  passerons  Somme.    Et   retournés   chy  ;    vous   nous   y 

i<  trouvei'ës.  »  Les  marisaulx  respondirent  :  «  Volentiers.  » 
Sy  se  partirent  de  l'ost  bien  acompaigniés  de  gens  d'ar- 
mes et  d'archiers  ,  et  passèrent  parmy  Loncq  pour  en 
venir  au  pont  de  Rémy-sur-Somme  ;  et  sy  le  trouvèrent 
bien  garny  et  prouveu  de  chevaliers  et  d'escuiers  et  des 
gens  du  pais.  Et  vinrent  les  Englès  jusques  à  une  grosse 
ville  que  on  apelle  Fontaines-sur-Somme.  Sy  le  prirent 
les  Englès,  et  l'ardirent  toute  et  reubèrent  ;  car  elle 
n'estoit  point  fremèe  ,  et  vinrent  à  une  autre  ville  que  on 
nommoit  Loncq-en-Pontieu.  Sy  ne  peurent  gaigner  le 
pont  ;  car  il  estoit  bien  garnys.  Sy  se  mirent  en  paine  pour 
le  conquerre  ;  mais  il  fut  bien  defïèndus.  Sy  s'en  partirent 
et  chevauchèrent  devers  Peckigny,  et  trouvèrent  la  ville 
et  le  pont  et  le  chastiel  bien  furny  :  pour  quoy  jamais  ne 
l'euissent  pris.  Ensy  avoit  le  roy  de  Franche  pourveu  et 
garnis  fes  destrois  et  les  passaiges  sur  la  rivière  de  Somme, 
par  quoy  les  Englès  ne  peuissent  passer,  et  avoit  monsei- 
gneur Godemar  du  Fai  envoie  à  la  Blanche-Taque  entre 
Saint-Vallëry  et  le  Crotoy  desoubs  Abeville  à  plus  de 
mille  lanches  et  tous  ceulx  du  pais  pour  là  garder  le  pas- 
saige  de  la  rivière  de  Somme.  Sy  retournèrent  les  mari- 
saulx devers  le  roy  d'Engleterre  et  ly  contèrent  comment 
il  avoit  trouvés  les  destrois  et  les  passaiges  sy  fort  et  sy 
bien  gardés  que  impossible  estoit  de  y  passer.  De  che  fu  le 
roy  tout  mérancolieux. 

Ce  propre  soir  vint  le  roy  de  Franche  couchier  à 
Amiens  et  cuidoit  les  Englès  trouver  à  l'endemain  à 
Arainnes  ;  mais  le  roy  et  les  Englès  se  deslogèrent  et  s'en 
allèrent. devers  Abeville-en-Pontieu,  et  s'en  vint  li  roys 
che  jour  à  Gisement  au  soir,  et  le  roy  de  France  au  dis- 
ner  à  Arainnes  et  là  se  loga.  Quant  le  roy  d'Engleterre 
se  party  de  Oisemont  ,  encore  ne  savoit-il  oii  il  passeroit 
le  Somme.   Sy  se  aresta  sur  les  camps  et  fist  demander  se 

il  avoit  là  nul  homme  ,  fust  prisonnier  ou  aultre,  qui  ly 
seuist  enseigner,  ne  monstrer  le  passaige.  Adont  vint 
avant  ung  varlet  qui  prisoniers  estoit,  et  dist  ;  «  Sires,  se 
«  vous  me  volés  quiter  ma  ranchon  et  ma  prison,  je 
«  vous  ensaigneray  et  monstreray  bon  passaige  où  vous 
«  passerés  seurement  ,  sur  ma  teste  ,  et  toute  vostre  ' 
«  host.  »  —  «  Oyl,  par  ma  foy,  dist  le  roy,  et  vingt  de  tes 
«  compaignons,  se  tu  les  voels  avoir,  »  Adont  ly  dist  le 
varlet  :  «  Sire,  ehy-dessoubs  a  ung  lieu  en  la  Somme  , 
«  que  on  dit  la  Blanche-Taque.  Quant  le  mer  est  retrette, 
«  on  le  passe  aysiement  à  cheval  et  ausy  à  piet,  ensy  que 
«  on  voelt,  et  quant  elle  flue,  la  plus  grosse  nefs  d'Es- 
«  paigne  y  passeroit.  Sy  vous  avanchiés  :  espoir  trouverés- 
«  vous  le  passaige  en  point.  » 

Le  roy  de  ces  nouvelles  fut  moult  lies  et  dist  :  «  Par 
«  ma  foy,  je  te  feray  tout  riche,  se  trouve  vérité  en  ta 
«  parolle.  »  Lors  fist-il  avanchier  son  ost,  et  allèrent 
devers  ledit  pasaige  ,  et  fist  [tant]  qu'il  y  vint.  Che  fu  bien 
à  point ,  car  le  mer  se  commenchoit  à  en  raller. 

Adont  s'aresta  le  roy  en  atendant  ses  gens,  son  harnas 
et  son  caroy.  Adont  fist  le  varlet  venir  devant  luy,  qui  le 
passaige  lui  avoit  ensegniet.  Sy  ly  quita  sa  prison  et  tous 
ses  compaignons  ,  et  luy  fist  donner  cent  escus  ,  et  puis 
dist  à  ses  marissaulx  :  «  Chevauchiés  oultre  ou  nom  de 
((  Dieu  et  de  saint  Gorge.  Sy  aies  combatre  ces  Franchois 
«  qui  par  delà  nous  atendent.  »  Adont  se  férirent  les  mari- 
saulx  en  la  rivière  qui  jà  estoit  presque  toute  retrette,  et 
gens  d'armes  et  arcbiers  après  eulx,  Messire  Godemar 
du  Fay  et  ses  gens  estoient  delà  la  rivière,  syque,  pour 
eulx  acquiter  et  garder  le  passaige  ,  il  se  mirent  tantost 
en  l'ieaue  contre  eulx.  Là  eult  fait  à  ce  pasaige  et  en  la 
rivière  pluiseurs  belles  joustes  et  maintes  apertises  d'armes 
et  pluiseurs  reversés  en  l'ieaue   des  ungs  et  des  aultres. 

Toutefois  les  Englès  vinrent  sy  enforchieraent  que  il  con- 
quirent la  rivière  et  prirent  terre  et  desconfirent  tous  les 
poulins  et  Normans  qui  là  estoient,  et  y  fut  pris  le  conte 
de  Dreus,  le  sire  de  Castillon,  le  sire  de  Pois,  le  sire  de 
Bruenne,  le  sire  de  Crésecque,  le  sire  de  Bourbouc  et  mes- 
sire  Hectors  Kiérès  et  grant  foison  de  chevaliers  et  d'es- 
cuiers.  Et  en  y  eult  mors  ,  que  d'un  ,  que  d'autre,  bien 
six  mille,  et  s'enfuy  messire  Godemars  et  se  sauva.  Adont 
passèrent  les  Englès  tout  oultre  sans  péril  et  sans  damaige, 
et  leur  vint  sy  à  point  que  le  roy  de  Franche  et  les  Fran- 
chois  les  siévoient  sy  cauldement  que  il  les  euist  laens 
trouvés  ,  se  Dieu  ne  les  euist  prouveu  de  ce  passaige  ,  et 
quant  il  furent  tous 'oultre,  le  mer  commença  à  revenir 
ensy  que  coustume  est. 

Quant  les  Englès  se  trouvèrent  oultre  le  Blanche-Taque 
et  leur  ennemis  desconfis  ,  sy  furent  tous  resjoïs  quant  il 
sentirent  la  rivière  de  Somme  au  dos,  et  eurent  che  jour 
en  pensée  de  logier  en  la  ville  de  Noyelles  ;  mais  n'en 
firent  riens,  pour  tant  que  la  ville  et  le  chastiel  estoient 
à  la  contesse  d'Aumarle,  uièche  à  messire  Goddefroy  de 
Harcourt.  Sy  en  fut  la  terre  toute  respitée,  et  passèrent 
les  Englès  oultre  en  aprochant  Créchy  et  La  Broie  ,  et  ly 
marisaulx  alèrent  courir  jusque  au  Crotoy.  Sy  trouvèrent 
sur  le  sablon  et  ens  es  nefs  vins  qui  estoient  as  marchans 
de  Poitou  et  de  la  Rochelle.  Sy  eulrent  tantos  tout  vendu. 

Che  propre  jeudy  au  soir  vint  le  roy  de  Franche  gésir 
en  la  ville  d'Abeville  pour  passer  la  Somme  à  pons,  luy 
et  ses  gens  ;  car  ils  ne  pourent  passer  à  la  Blanche-Taque. 
Sy  avoit  ledit  roy  de  Franche  sy  grant  peuple  que  tout  ne 
se  peurent  mie  logier  en  la  ville  ,  et  se  logièrent  tout  à 
l'environ.  Et  avoit  ledit  roy  intention  de  corabatre  les 
Englès  comment  que  il  fust. 

Le  roy  d'Engleterre  chevaucha  le  venredy  tout  souef 
sans  luy  fourhaster,  et  envoia  ses  marissaulx  courir 
devers  Saint-Riquier,  et  puis  revinrent  à  heure  de  raidy  , 
et  furent  toutes  leur  batailles  remyses  ensamble.  Sy  se 
logièrent  à  chelle  heure  assés  près  de  Créchy-en-Ponthieu 
en  belle  plache  et  large  pour  veoir  tout  le  pais  d'environ. 
Et  dist  adont  le  roy  d'Engleterre  à  ses  gens  :  «  Prendons 
«  chy  plache,  car  je  ne  yray  plus  avant,  sy  arons  veu 
«  nos  ennemis  ;  et  bien  y  a  cause  que  chy  je  les  atens  , 
«  car  je  suis  sur  le  droit  hiretaige  de  madame  ma  mère  , 
«  qui  luy  fut  donnée  en  mariaige.  Sy  le  volray  defFendrn 
«  et  callengier  contre  mon  adversaire  Phelippes  de  Val- 
«  lois.  »  Ses  gens  obêyrent  et  se  logièrent  ensy  que  com- 
mandé leur  fut  ;  et  pour  che  que  le  dit  roy  savoit  bien 
que  il  n'avoit  point  tant  de  gens  à  le  septième  partie  que 
le  roy  Phelippes  avoit,  il  fist  par  ses  marisaulx  et  par 
aucuns  vaillans  hommes  regarder  et  adviser  la  plache 
pour  avoir  leur  avantaige,  et  congnoistre  le  lieu  oîi  il  se 
combateroient,  se  combatre  les  convenoit.  Sy  y  allèrent 
ceulx  qui  commis  y  furent  de  par  le  roy  ,  et  allèrent  tout 
autour  sur  les  camps  et  prirent  leur  railleur  plache  à  leur 
avis  ,  et  là  se  retrairent  et  se  logièrent ,  et  mirent  tout 
leur  caroy  et  leur  harnas  derière  eulx  et  monstrèrent  bien 
■qu'il  atendoient  leurs  ennemis. 

Che  vendredy  toute  jour  se  tint  le  roy  de  Franche 
dedens  la  ville  d'Abeville  en  atendant  ses  gens  qui  point 
n'estoient  encores  venus  ,  et  pour  savoir  les  certaines 
nouvelles  des  Englès  ,  où  il  estoient  retrais  ;  car  on  luy 
avoit  dit  au  matin  qu'il  s'enfuioient  et  qu'il  estoient  jà 
bien  près  de  Boulongne.  Mais  à  heure  de  vespre,  on  luy 
raporta  aultres  nouvelles,  et  qu'il  estoient  logiés  près  de 
Crécy.  Ches  darainnes  nouvelles  furent  plaisant  au  roy 
de   Franche.    Sy  fu  che  venredy   plus  lies  et  plus  joieulx 

qu'il  n'avoit  esté  puis  ung  mois,  et  fist  prier  tous  les  haulx 
barons  et  seigneurs  qui  dedens  Abeville  estoient ,  de  venir 
souper  avec  liiy  à  l'abéie  Saint-Pierre  en  grant  joie,  et 
parlèrent  les  seigneurs  de  moult  de  fais  d'armes  ,  et  puis 
alèrent  repouser. 

Quant  che  vint  le  samedy  au  matin  ,  le  roy  Phelippes 
se  leva  assës  matin  et  oyt  la  messe,  et  ossy  firent  tous 
les  grans  seigneurs,  le  roy  de  Behaigne,  raessire  Charles 
de  Behaigne  ,  ses  fils,  qui  jà  avoit  enchergiet  les  armes 
[d'Aleraaigne],  le  roy  de  Navare,  le  conte  de  Blois  ,  le 
conte  de  Flandres,  le  duc  de  Loraine,  messire  Jehan  de 
Haynau,  et  puis  burent  un  cop.  Sy  sonnèrent  les  trom- 
pettes ,  et  puis  s'armèrent  toute  manière  de  gens,  et  mon- 
tèrent à  cheval  ,  et  se  mirent  as  champs,  et  là  avoit  tel 
peuple  que  mervelles  estoit  à  regarder. 

Che  samedy  au  matin  se  levèrent  les  Englès  environ 
soleil  levant  et  oïrent  messe,  et  en  y  eult  dite  en  pluiseurs 
lieux  et  se  acuraenia  le  roy  et  le  prinche  son  fils  et  tous 
ceulx  qui  acumenier  se  voldrent,  et  puis  se  mirent  sur 
les  camps,  et  là  atendoient  en  bataille  leurs  ennemis  ,  et 
ordonnèrent  les  marisaulx  trois  batailles.  La  première 
ot  le  prinche  de  Galles  ,  et  le  fist  là  le  roy  chevalier  et 
pluiseurs  aultres  pour  l'amour  de  luy  ,  et  le  mist  en  la 
garde  de  monseigneur  Renault  de  Gobehem  et  de  messire 
James  d'Audelet.  En  la  bataille  du  prinche  estoient  les 
deus  marisaulx  messire  (}odefroy  de  Harcourt  et  le  conte 
de  Wervic  ,  le  conte  de  Renfort ,  le  conte  de  Sufort  ,  le 
baron  de  Stanfort ,  messire  Jehan  de  Camdos  qui  estoit 
tenus  pour  ung  moult  vaillant  hommo  d'armes  et  saige, 
et  estoit  delés  le  banière  du  prinche,  laquelle  messire 
Thomas  Ourduwich  portoit.  Là  estoient  le  sire  de  le  Ware, 
le  sire  de  la  Poule,  le  sire  de  Basset  et  plus  de  deux  mille 
hommes  d'armes   et  quatre  mille  archiers.  En  la  seconde 

bataille  estoient  le  conte  de  Norhantonne,  le  conte  de  Her- 
fort,  le  conte  d'Arondel,  le  sire  de  Manne,  messire  Hoes 
de  Hastinges ,  le  sire  de  Villeby,  messire  Thomas  Bisse  et 
pluiseurs  aultres,  qui  estoient  douze  cens  lanches  et  deus 
railles  archiers.  En  la  tierche  bataille  estoit  le  roy  bien 
acorapaigniés  de  barons  et  de  chevaliers  et  de  aultres.  Sy 
estoit  delés  luy  le  conte  de  Sallebrin,  le  conte  d'Areselles, 
le  conte  de  Cornuaille,  le  sire  de  Lusy,  le  sire  de  Persy, 
le  sire  de  Neufville,  le  sire  de  Ros,  le  sire  de  Felleton  . 
messire  Thomas  de  Hollandes  et  messire  Jehan  de  Harte- 
celle.  Sy  vous  dy  que  à  che  jour  et  en  che  voiage  le  roy 
avoit  par  droite  élection  toute  le  fleur  de  chevaliers.  Sy 
trait  le  roy  bien  ensus  de  la  bataille  sur  le  mote  d'un 
molin  à  vent  pour  mieulx  veoir  autour  de  luy.  Sy  feirent 
les  Englès  ung  grant  parc,  et  furent  avironé  de  leur  caroy. 
Quant  toute  leur  batailles  furent  ordonnées  par  grant  loisir, 
le  roy  monta  sur  ung  petit  cheval,  et  à  nu  chief  il  alla  de 
reuc  en  renc  parlant  à  ses  gens  doulchement  en  eulx 
priant  et  amonestant  de  sy  bonne  fachon  qu'il  en  estoient 
tous  resjoïs,  et  puis  leur  donna  congiet  d'eux  desjuner. 
Sy  burent  et  mengèrent  ung  petit  et  s'assirent  sur  la  verde 
herbe  pour  estre  plus  frise  et  plus  nouvel,  se  combatre  les 
convenoit,  ensy  que  il  espéroient  bien  que  ouyl.  Or  parle- 
rons du  roy  de  Franche  et  comment  il  parsévéra  depuis 
que  il  fut  issus  de  la  ville  d'Abeville  et  chevauca  vers  ses 
anemis. 

Quant  le  roy  de  France  vint  sur  les  camps  ,  il  fu  cou- 
silliés  que  il  envoiast  trois  ou  quatre  de  ses  chevaliers 
tous  les  plus  vaillans  par  renommée  chevauchier  devant 
pour  aviser  les  Englès  et  leur  convine  et  comment  il  se 
tenoient,  ne  ou  quel  lieu  il  gisoient.  Sy  y  fu  ordonné  dé 
par  le  roy  le  Moisne  de  Baselle,  le  sire  de  Noyers  ,  le  sire 
de  Bieaugeu  et  le  sire  d'Aubegny.  Ches  quatre  chevaliers 

chevauchièrent  sy  avant  que  il  aprochèrent  moult  près 
les  Englès  et  que  il  peurent  bien  aviser  et  ymaginer  une 
grande  partie  de  leur  affaire.  Et  bien  congnurent  les 
Englès  que  il  estoient  là  venus  pour  eulx  veoir  :  si  n'en 
firent  nul  conte. 

Or  retournerons  à  ces  quatre  chevaliers  qui  râlèrent 
devers  le  roy  de  France  et  le  roy  de  Behaigne  qui  chevau- 
choient  tout  le  petit  pas  en  eulx  souratendant.  Sy  s'aresta 
ly  dis  rois  ,  et  ossy  firent  tous  ceulx  qui  là  estoient , 
le  conte  d'Alenchon  ,  ses  frères  ,  le  conte  de  Blois  ,  ses 
nepveu  ,  iness.ire  Jehan  de  Haynau  et  pluiseurs  aultres  , 
lesquels  désiroient  à  oyr  des  nouvelles.  Quant  ces  cheva- 
liers furent  venus  devers  le  roy,  le  roy  dist  :  «  Seigneurs, 
«  dites-nous  des  nouvelles  de  nos  ennemis.  »  Il  regardèrent 
tout  l'un  l'autre,  et  ne  volloit  nul  parler  devant,  pour 
porter  honneur  à  son  compaignon.  Finablement  la  chose 
fut  dite  et  arestée  sur  le  Moine  de  Basele  ,  pour  tant  que 
il  estoit  le  plus  rusés  de  guerre  ,  que  il  en  desist  son 
intention  ,  et  il  le  fist  volentiers  par  l'ordonnanche  du 
roy  :  «  Sire  ,  dit  le  Moine  ,  nous  avons  chevauchiet  sy 
«  avant  que  avons  veu  vos  ennemis  ,  qui  sont  bien  et 
«  faitichement  rais  en  trois^batailles,  et  monstrent  que  il 
«  vous  atendront ,  ne  point  ne  s'enfuiront.  Sy  consaille 
«  que  vous  fachiés  vos  gens  arester  et  logier  sur  les  camps 
«  et  atendre  l'un  l'autre  ;  car  il  ne  sont  mies  encores  tout 
«  venus  ,  ne  yssus  d'Abeville  ,  et  quant  nous  venrons  jà 
«  jusques  à  eulx  ,  il  sera  tantost  tart.  Sy  seront  la  plus 
«  grant  partie  tous  hodés  et  tous  lassés  et  en  mauvais 
«  estât  pour  combatre  ,  et  demain  au  matin  vous  ordon- 
«  nerés  vos  batailles  plus  meurement.  Adont  porés-vous 
«  mieulx  combatre  vos  ennemis.  »  Che  consail  euist  le 
roy  volentiers  tenu  ,  se  on  l'en  euist  crut ,  et  commanda 
que  il  fust  fais  ;  mais,  quant   les    marisaulx  chevauçoient 

devant  et  qu'il  disoient  :  «  Arestés  ,  banières  ,  de  par  le 
«  roy  de  France  !  »  il  n'estoient  point  oys  ,  mais  aloient 
tondis  avant ,  et  cheulx  qui  estoient  derière,  ne  volloient 
point  arester  ,  se  cheux  qui  estoient  devant ,  ne  s'ares- 
toient.  Ensy  par  orgue!  et  par  envie  fu  par  eulx  la  journée 
perdue  ;  car  ,  se  il  euissent  ouvré  saigem'ent  et  par  avis 
et  que  le  vaillant  chevalier  en  eust  esté  crut ,  qui  en  parla 
en  bonne  manière  et  bien  à  point ,  on  soupose  bien  que 
la  journée  euist  esté  pour  les  Franchois  ;  car  il  estoient 
sy  grand  peuple  au  regart  des  Englès  qu'il  les  deuissent 
avoir  tout  déK^orés.  Or  fu  plus  grant  blâme  jiour  les  > 
banières  qui  devant  aloient  et  qui  arester  ne  daignoient , 
quant  il  reculèrent  tout  à  ung  fois  sans  arroy  ,  ne  ordon- 
nanche,  quant  il  virent  leurs  ennemis. 

Ensy  en  estrivant  chevauchèrent  che  samedy  à  le  calleur 
du  sollail  (car  moult  faisoit  grant  calleur),  et  tant  que  envi- 
ron heure  de  remontière  il  virent  leurs  ennemis  :  dont  se 
tinrent-il  tous  cois  sur  les  camps  et  non  pas  en  bonne 
ordonnanche,  mais  en  disant  :  «  Velà  les  Englès  ;  alons  les 
«  combatre.  »  Et  en  le  route  et  armée  du  roy  de  Franche 
avoit  XV"  Genevois  arbalestriers,  et  pour  che  que  le  roy 
de  Franche  volloit  commenchier  la  bataille  par  les  Gene- 
vois pour  rompre  et  brisier  les  archiers  d'Engleterre,  il 
fut  ung  grant  tamps  anchois  que  il  fussent  tout  venus.  Ensy 
que  les  Genevois  s'apparilloient  et  ordonnoient,  ly  airs  se 
commencha  durement  à  cangier  et  tout  trambler,  et  grans 
vens  à  venter,  et  virent  là  tant  de  corbaulx  voilant  (et 
braioientpar  deseure  les  Franchois)  que  c'estoit  mervelles, 
et  volloient  et  ravolloient  à  grant  mervelle.  Sy  dirent  bien 
ly  aucuns  :  «  Vechy  un  petit  signe.  Se  le  roy  estoit  bien 
«  consilliés,  il  ne  se  combatroit  mèshuy.  »  Et,  quoyque  ensy 
murmuraissent,  il  n'y  avoit  sy  hardy  qui  l'euist  oset  dire 
au  roy  ;  car  le  roy  dist,  enflâmes  d'aïr,   puisque  il  estoit 

venus  sy  avant  et  qu'il  veoit  ses  ennemis  qui  tant  de  despis 
et  de  conrous  luy  avoient  fait,  il  les  combateroit. 

Après  ces  corbaulx  vint  ung  esclistre  et  ung  tonnoire  et 
une  pluie  tant  grosse  et  sy  espesse,  dont  li  uns  et  ly  aul- 
tres  furent  tous  mouUiés  et  tresbatu.  Et  quant  celle  pluie 
fut  cessée,  il  fist  biel  et  cler,  mais  les  François  avoient  le 
solail  en  l'oel,  et  les  Englès  derière.  Adont  flst  le  roy  Phe- 
lippes  venir  avant  les  Genevois  et  eulx  mettre  en  ordon- 
nanche  et  combatre  les  archiers  et  eulx  desrompre  les 
Englès,  et  avoient  entre  eulx  deux  des  bonbardieaulx  et 
en  firent  deux  ou  trois  descliquier  sur  les  Genevois  qui  trop 
mal  ordenéement  se  mirent  quant  il  les  oïrent  ruer,  et,  à 
che  qu'il  se  remirent  ensamble,  il  commenchèrent  d'une 
vois  à  huer  moult  hault,  et  les  Englès  [demourèrent]  tout 
coy,  qui  point  ne  se  bougoient  de  leur  pas.  Adont  commen- 
chèrent Genevois  à  traire  de  leurs  arbalestres,  mais  les 
cordes  estoient  [sy]  moulies  que  il  n'en  povoient  faire  bon 
trait,  ne  bonne  ouvre,  et  rompoient  en  traiant  ;  et  ches 
archiers  d'Engleterre  qui  estoient  pourveu  et  avisé  de  ce  qu'il 
dévoient  faire,  vont  commenchier  à  estendre  les  bras  et  à 
traire  d'un  randon  tellement  et  sy  radement  que  che  sam- 
blent  naige  des  saiettes  qui  voUoient,  et  franqueraent  se 
tenoient  sur  leur  pas  par  bonne  ordonnanche. 

Quant  les  Genevois  eurent  trait  ung  cop,  au  remonter 
leur  ars,  il  furent  ensonniet  et  sy  esbahis  qu'il  leur  con- 
vint laissier  l'euvre  ;  car  point  n'estoient  acoustumé  de 
trouver  tels  archiers  sy  ables,  ne  sy  légier,  qui  traissent 
deux  ou  trois  fois  où  il  ne  traioient  qu'une  fois.  Sy  furent 
tout  desconfis  et  commeuchièrent  à  recuUer  ,  et  quant  les 
archiers  d'Engleterre  virent  leur  manière,  adont  commeu- 
chièrent ung  petit  passer  avant  et  à  traire  continuellement. 
Ches  Genevois,  quant  il  virent  che  trait,  jettèrent  leur  ars 
jus  pour  fuir  plus  légièrement  et  euls  mettre  au  devant  des 

gens  d'armes  de  leur  costé ,  car  les  gens  d'armes  ne 
povoient  passer  pour  cel  empeschement.  Les  Genevois  s'en- 
forchoient  et  entendoient  à  yssir  hors  de  le  presse,  et  chil 
à  cheval  ne  povoient  reculer,  tant  estoit  la  haye  espesse  et 
grande  de  gens  d'armes  et  de  chevaux.  La  fu  recordé  au 
roy  de  Franche  que  les  Genevois  estoient  desconfîs  et  qu'il 
ensonnioient  trop  grandement  leur  gens.  Lors  dist  le  roy 
Phelippes  :  «  Ochyés,  ochyés  ces  merdailles.  Il  ne  vallent 
K  riens  en  bataille.  »  Là  eult  plus  grant  tribulation  du 
mourdre  ;  car  gens  d'armes  se  metoient  en  paine  de  les 
ochire  et  abatre  pour  délivrer  le  voie  et  passer  avant,  et 
plus  en  ochioient  et  abatoient,  tant  estoit  la  voie  plus 
empeschie,  Etossy  ly  aucuns  Genevois,  pour  eulx  oster  de  che 
dangier,  se  mettoient  vingt  ou  trente  ensamble  et  se  def- 
fendoient.  Là  chéoient  gens  et  tresbuchoient  ly  uns  sur 
l'autre,  car  les  archiers  d'Èngleterre  tondis  sans  cesser 
tiroient,  qui  trop  bien  emploient  leur  trait,  Sy  estoient 
consiévis  cheulx  de  cheval,  ly  uns  ens  es  narines,  l'autre 
sur  le  crupe  où  que  che  fust,  dont  il  estoient  enfillet  et 
enpennet.  Sy  ne  povoient  aler  avant,  et  cheulx  qui  ces 
saiettes  sentoient,  reculloient  de  loncq  et  de  travers.  Sy 
tresbuçoient  les  foibles  et  les  fors  parmy  eulx,  et  y  avoit, 
entre  les  Englès,  Gallois  à  piet,  qui  ont  usaige  de  poursié- 
vir  ost,  que  on  apelle  pillars  et  ribaudaille,  et  portoient 
par  usaige  grandes  constelles.  Sy  s'en  venoient  tout  en 
muçant  tout  coiement  entre  leurs  archiers  et  les  gens 
d'armes  ;  et  ches  seigneurs  de  Franche,  barons  et  cheva- 
liers, quant  il  les  veoient  ensy  cheus  et  à  meskief  et  que  de 
nulluy  n'estoient  aydiés,  ne  conforté,  il  les  ochioient  sans 
merchy.  Par  telle  manière  furent  mort  et  perdu  che  soir 
pluiseurs  vaillans  et  nobles  hommes  de  Franche. 

Le  roy  Phelippes  estoit  sur  les  camps  sur  une  elle  de 
la  bataille  et  veoit  bien  le  grant  perdition  de  ses  gens  et 

le  grant  meschief  qui  leur  aparoit,  et  se  n'y  pooient  mettre 
remède,  dont  il  avoit  telle  angoisse  au  cuer  que  ne  povoit 
parler.  Delés  luy  estoit  messire  Jehan  de  Haynau,  raes- 
sire  Charles  de  Memorensy,  le  sire  de  Saint- Venant,  le 
conte  d'Auraarle,  le  sire  de  Suly,  le  sire  de  Bieaugeu  et 
grant  foison  de  bons  chevaliers.  De  l'autre  costé  avoient 
asamblé  as  ennemis  le  conte  d'Alenchon  et  le  conte  de  Blois 
ses  nepveus.  Un  petit  plus  en  sus  estoient  le  duc  de  Lorainne, 
eti'évesque  de  Mes,  et  asés  près  de  lui  le  conte  de  Saint-Pol 
et  le  conte  de  Harcoart,  et  sy  grant  foison  de  contes  et  de 
barons  et  de  chevaliers  y  avoit  que  raervelle  seroit  à  recor- 
der, ne  il  ne  po voient  aler  avant  ly  uns  pour  l'autre,  et  sy 
avoient  le  solel  en  l'eul,  qui  moult  les  grevoit  ;  car  il  ne 
povoient  aviser  sur  les  Englès,  mais  les  Englès  assenoient 
bien  les  Franchois.  Ensy  et  par  telle  manière  commencha 
la  bataille  che  samedy  au  soir  entre  les  Franchois  et  les 
Englès  asés  près  de  la  ville  de  Créchy  en  Pontieu. 

Le  vaillant  roy  de  Behaigne  qui  s'apelloit  messire 
Caries  de  Luxembourc  (car  il  avoit  esté  fils  de  l'empereur 
Henry  de  Luxembourc),  entendy  par  ses  gens  que  la  bataille 
estoit  jà  commenchie  ;  car,  comment  que  il  fust  [parmy] 
les  gens  d'armes,  il  ne  veoit  goûte,  car  il  estoit  aveugles. 
Sy  demanda  as  chevaliers  qui  là  estoient,  comment  l'orde- 
nanche  de  leur  gens  se  portoit.  Cheulx  ly  recordèrent  la 
vérité  et  luy  dirent  :  «  Monseigneur,  ensy  et  ensy,  et  tout 
«  prumièrement  les  Genevois  furent  desconfîs,  et  y  a  tel 
«  touail  entre  eulx  et  no  gens  que  nul  ne  puelt  passer 
«  avant ,  et  nous  samble  que  on  a  commandé  de  eulx 
«  tuer.  »  —  «  Ha!  dist  le  vaillant  roy,  nous  serons  descon- 
«  fis.  Alons,  alons  d'autre  part  sur  elle.  »  —  «  Je  vous 
«  prie  ,  dist-il  à  ses  gens  ,  que  vous  me  menés  sy  avant 
«  que  je  puisse  férir  ung  cop  d'espée.  »  Lors  se  recuellèrent 
ses  gens  et  se  mirent  tout  ensamble  et  par  bonne  compai- 

gnie,  et  pour  che  que  il  ne  voUoient  pas  perdre  leur  mais- 
tre  et  leur  seigneur  qui  tant  de  biens  leur  avoit  fait,  et 
ossy  que  il  estoit  tart,  car  il  commenchoit  aprocliier  le 
vespre,  il  loyèrent  leur  frain  et  leur  brides  de  leur  che- 
vaulx  tout  ensamble,  et  mirent  le  bon  roy  delés  eulx,  le 
Moine  de  Basele,  che  vaillans  chevalier,  à  son  costé.  Ensy 
s'en  al!èrent-il  à  l'eure,  et  il  se  conibatirent  et  requirent 
leurs  ennemis. 

Che  jour  portoit  le  souveraine  ensaigne  du  roy  de 
Franche  messire  Mille  de  Noyers,  ung  chevalier  de  Bour- 
gougne,  vaillant  hommes  d'armes,  mais  il  ala  si  avant  que 
luy  et  la  banière  demorèrent.  Il  ne  fut  pas  seul,  car  tant- 
maint  de  bons  et  vaillans  chevaliers  y  demorèrent  à  petit 
de  fait.  Le  sire  de  Meraorensy  retourna  ,  mais  messire 
Henry  d'Uphalize,  qui  estoit  à  son  frain,  prist  la  banière  du 
dessus  dit  seigneur  et  l'ala  porter  entre  les  Englès  et  là 
morut,  et  fu  la  banière  jetée  par  terre. 

Vous  devés  savoir  que  le  roy  Phelippes  avoit  grant 
angoisse  au  cuer,  quant  il  veoit  ses  gens  ensy  desconfis  et 
fondre  l'un  sur  l'autre  ,  et  se  n'y  povoit  remédier.  Sy  en 
demanda  consail  à  messire  Jehan  de  Haynau  qui  luy  res- 
pondy  et  dist  :  «  Certes,  sires,  c'est  tart  que  vous  voilés 
«  estre  consilliés.  On  ne  voult  huy  matin  croire  cheluy  qui 
c(  en  parla  moult  à  point,  dont  che  fu  outraige.  Le  plus 
«  grant  proufit,  ch'est  que  vous  vo  retraiés  tout  belle- 
«  ment  et  fachiés  retraire  vostre  gens.  Il  sera  tantost 
u  toute  nuit.  Les  Englès  ne  vous  poront  siévir,  et  espoir 
«  de  matin  porés-vous  bien  avoir  recouvranche.  »  Le  roy 
entendy  bien  à  che  que  messire  Jehan  avoit  dit,  mais  il  ne 
sonna  mot  et  chevaucha  encore  avant  contre  ses  ennemis, 
et  lors  regarda-il  derière  luy  ;  sy  se  vit  moult  esseulés.  De 
che  fut-il  moult  esinervilliés.  Adont  le  tirèrent  arière  par 
le  frain  cheulx  qui  delés  luy  estoient,  et  ly  dirent  :  «  Ha  ! 

«  sire,  quelle  chose  aves-vous  enpensé  de  faire  ?  Vous 
«  volés-vous  ensy  perdre  sans  raison  ?  »  Sy  me  fu  dit  qu'il 
enmenèrent  le  roy  eulx  quatre  qui  là  estoient  ,  qui  bien 
veoient  le  péril,  dont  inessire  Jehan  de  Haynau  estoit  li  uns, 
car  aultrement  il  enist  esté  mors  ou  pris  ;  car,  de  grant  air 
qui  lo  sourinontoit,  il  se  voUoit  aller  perdre  et  entrer  en  la 
bataille  tart  à  la  nuit. 

Ceste  bataille,  qui  fn  le  samedi  entre  la  Broie  et  Créchy, 
fut  raoult  felonnense  et  très-hori'ible,  et  y  avinrent  pluiseurs 
grant  fais  d'armes,  qui  tout  ne  vinrent  mie  à  connoissance; 
car  quant  elle  commencha,  il  estoit  raoult  tart.  Che  greva 
plus  les  Franchois  qu'aultre  chose  ,  et  pluiseurs  gens 
d'armes,  chevaliers  et  escuiers,  perdoient  leur  seigneur.  Sy 
aloient  à  l'aventure  moult  périlleusement,  car  quant  il  cui- 
doient  estre  entre  leurs  amis,  il  estoient  entre  leurs  enne- 
mis ;  sy  estoient  mal  ostelés,  car  nul  ne  estoit  pris  à  merchy, 
et  proprement  le  roy  d'Engleterre  avoit  ordonné  que  on 
n'entendesist  à  prendre  personne,  et  n'en  y  eult  mie,  que 
che  soir,  que  l'eudemain,  douze. 

Oncques  le  roy  d'Engleterre  ne  dessendy  che  soir,  pour 
la  bataille  qui  fut,  de  la  mote  du  molin  à  vent,  ne  toute  se 
bataille  ;  mais  fist  le  prinche  et  se  bataille  et  la  seconde 
bataille  sur  elle  qui  le  vint  conforter,  che  samedy  toute  la 
besoigne.  Il  me  fut  dit  que  on  envoya  au  roy  aucun  des 
chevaliers  du  prinche,  asquels  le  roy  l'avoit  rechergiet,  qui 
doubtèrent  le  péril,  car  il  fu  bien  telle  heure  que  leur 
bataille  trambla  pour  le  grant  peuple  et  les  bons  chevaliers 
qui  là  sourvenoient  combatre  ',  et  fut  dit  au  roy  et  as  cheva- 
liers: «  Sires,  dessendés[o]vostrebataille.Syvenés  conforter 
«  vostre  fils,  car  il  a  assés  à  faire.  »  Adont  respondy  le 
roy  ;  «  Mon  fils  le  prinche  est- il  sy  menés  ou  sy  navrés 

'  Il  faut  lire  :  «  (jui  là  sotirvonoient  pour  coinhati-e  :  »  on  pliitùt  : 

«  que  ne  se  puist  aydier  ?  »  —  «  Nanil,  sire,  clie  disrent 
,,  ceulx,  mais  il  a  assés  à  faire.  «  —  «  Retournés,  dist  le 
«  roy,  et  ne  me  venés  hui  quérir,  pour  aventure  que  il  vous 
«  adviègne  tant  qu'il  vive,  et  me  laissiés  Tenfant  gaignier 
(i  ses  espourons.  La  journée  est  sienne  :  sy  voel  que  tout 
«  luy  demeure.  «  Cheulx  retournèrent  et  recordèrent  au 
baron  deStanfort,  à  messire  Renault  de  Gobehera,  àmessire 
Jame  d'Audlet,  au  conte  de  Wervich,  â  messire  Jehan  Can- 
dos  et  à  monseigneur  Goddefroy  de  Harcourt  tout  ensy  que 
le  roy  avoit  respondu.  Ces  paroUes  du  roy  encoraigèrent 
tellement  les  chevaliers  que  bien  le  monstrèrent  depuis  ; 
car  il  se  combatirent  sy  vaillaument  et  dirent  :  «  Avant! 
«  Avant  !  il  ni  a  aultre  chose  que  de  bien  combatre. 
<(    Dieu  nous  ayde  et  saint  Gorge  !  » 

On  doit  bien  croire  et  soupposer  que  là  où  il  y  avoit 
tant  de  vaillans  hommes  et  sy  grant  multitude  de  peuple 
et  où  tant  et  telle  fuison  de  la  partie  des  Franchois  demo- 
rèrent  sur  la  plache  ,  que  il  y  [ot]  fait  che  jour  pluiseurs 
grans  fais  d'armes  qui  ne  vinrent  mie  tout  à  congnois- 
sanche.  Il  est  bien  vérité  que  messire  Goddefroy  de  Har- 
court qui  estoit  delés  le  prinche  et  en  sa  bataille  ,  eult 
voUentiers  mis  paine  que  le  conte  de  Harcourt  son  frère 
fust  sauvés  ou  pris  à  ranchon  ou  aultrement ,  mais  onc- 
ques  che  soir  il  n'en  peult  avoir  nouvelles.  Sy  ne  fuy  mie 
le  conte  ,  mais  se  combaty  bien  et  vaillaument  as  Englès 
entre  ses  gens  et  desoubs  sa  banière  ,  et  y  demora  mors 
sur  la  plache  ,  et  pluiseurs  de  sa  route  delés  luy.  Le  conte 
d'Alenchon,  frères  au  roy  de  Franche,  et  le  conte  de 
Flandres  se  combatoient  de  grant  volenté  ,  et  chascun 
soubs  sa  banière  entre  ses  gens,  et  y  tirent  grant  fais 
d'armes.  Toutesfois  il  y  demorèrent  mort  sur  la  plache  : 
ossy  fist  le  conte  de  Blois  ,  nepveu  au  roy  de  Franche  et 
au  conte  d'Alenchon.   Messire  Charles    de  Behaigne  qui 


l 


DE   CRÉCY.  213 

jà  s'apelloit  roy  d'Alemaigne  ,  quoyque  l'empereur  ves- 
quist  encore,  fist  là  voiler  l'Aigle  d'Alemaigne,  car  il  s'en 
party,  et  pluiseurs  des  siens  qui  le  siévirent,  et  ne  cliessa 
de  chevauchier,  sy  vint  en  la  chité  d'Amiens. 

Quant  il  fut  toute  nuit  et  que  les  Englès  ne  trouvèrent 
mais  à  qui  combatre  (car  les  Franchois  tout  desbaretés 
et  desconfis  se  retraioient  et  se  saavoient  che  qu'il  pooient» 
et  s'en  y  avoit  grant  foison  de  navrés,  et  se  retraioient  en 
leur  logis  ung  peu  en  arière  de  la  bataille),  adont  dessendy 
le  roy  d'Engleterre  à  toute  sa  bataille  ,  et  s'en  vint  devers 
le  prinche  son  fils  que  on  désarmoit,  et  le  prinche  tantost 
courut  contre  son  père  et  s'agenoulla.  Le  roy  prist  son 
fils  par  la  main  et  puis  parles  espaulles,  et  le  baisa  douche- 
ment  et  luy  dist  :  «  Bieau  fils  ,  la  journée  d'uy  est  vostre  : 
«  je  n'y  clame  point  de  part.  Dieu  en  soit  loés  ,  quant  il 
((  vous  a  fait  tant  de  grâce  en  vostre  nouvelle  chevalle- 
«  rie  !»  Là  y  eult  pluiseurs  parolles  doulches  et  amiables 
ensamble  ,  et  devés  bien  croire  que  les  Englès  avoient 
grant  joie  au  cuer  quant  il  estoient  ensy  au-dessus  de  leurs 
ennemis.  Sy  passèrent  ceste  nuit  à  leur  aise  jusques  à 
Tendemain. 

Quant  le  roy  de  Franche  se  fut  party  ly  cinquième  de  la 
bataille  sy  desconfortés  que  plus  ne  povoit,  il  s'en  vint  tout 
droit  au  chastel  de  la  Broie  et  fist  buskier  à  la  porte.  Le 
chastelain  vint  avant  et  demanda  :  «  Qui  esse  qui  là  bus- 
«  que  à  cheste  eure  ?  »  On  luy  respondy  :  «  Ouvrés  , 
«  ouvrés.  »  Et  il  respondy  :  «  Vous  n'y  entrerés  mie 
«  ensy.  Il  fault  que  vous  parlés  autrement.  »  Adont  le 
roy  Phelippes  parla  et  dist  :  «  Ouvrés  ,  ouvrés  :  c'est  vo 
«  meschans  roy  qui  tout  a  perdu.  »  Le  chastelain  au  par- 
ler recongnut  le  roy  et  ouvry  tantost  la  porte.  Sy  entra 
ens,  et  cheulx  de  sa  route,  et  burent  ung  cop  et  se  parti- 
rent environ  à  minuit,  car  il  ne  se  tenoit  mie  laieus  bien 

aseurés.  Sy  chevauchèrent  celle  nuit  tant  (\ue  à  point  du 
jour  il  vinrent  en  la  chilé  d'Amiens  où  chascun  qui  escapés 
estoit,  se  retrouvoient.  Sy  deraandoient  ches  chevaliers  et 
ces  escuiers  et  ces  varies  nouvelles  de  leur  maistres  li  uns 
à  l'autre  ,  et  estoient  tout  desbaretés  et  desoonfls  quant  il 
n'en  povoient  oyr  certaines  nouvelles  ,  ne  savoir  que  il 
estoient  devenus. 

Le  dimanche  au  matin  fist-il  grant  brume,  syque    on  ne 
povoit  veoir  devant  luy  ung  arpent  de  terre.  Sy  estoient 
à  primes    venus  avant   les  communaultés   de  Rains  ,  de 
Roa:i  ,   de  Paris  ,  de  Chalon  ,  d'Amiens  et  d'Arras  et   des 
chités  et  des  bonnes  villes  de  France,  qui  ne  povoient  estro 
venus  avant  le   samedy  ,    pour  tant  que  il  aloient  tout  à 
piet  et  que  on  leur  avoit  dit  que  on  ne  se  combateroit  point 
jusques   au  dimanche.    Sy  cheminèrent   ces  simples  gens 
sans  arroy  et  sans  ordonnanche,  et  vinrent  sy  avant  que  il 
vinrent  sur  les  Englès  et  non  mie  tout  ensamble,  mais  par 
hos  et  par  compaignies,  ensy  que  trouvés  s'estoient.    Plui- 
sieurs  archiers  d'Engleterre  et  gens  d'armes  ossy  s'estoient 
che  dimanche  levet  matin  pour  chassier  au  remenant  et 
aller  à  l'aventure  ,   et  s'espardirent  en  pluiseurs  lieus.   Sy 
trouvèrent   ches  communaltés  ,   ensy    que  dist  est ,     qui 
demandèrent  leur  roy  et  qu'il  estoit  devenus.   Sy  cuidoient, 
quant  il  se  trouvèrent  entre  les   haies   et  les  buisons,    des 
Englès  ,   que  che  fussent  de  leurs  gens  ;   mais  trop  mal 
estoient  arivés  ,   car  ches   Englès  les  ocioient,  qui    nulle 
pitë  n'en  avoient,  et  par  celle  manière  en  ochirent-il  che 
dimanche  au  matin  plus  de  VI"". 

Quant  le  roy  d'Engleterre  fut  levés  che  dimanche,  il 
envoia  quatre  de  ses  chevaucheurs  pour  descouvrir  les 
camps  et  pour  savoir  se  nuls  Franchois  se  recuelloient,  ne 
ralioient.  Ceulx  raportèrent  que  nanil.  Dont  eult  le  roy 
consail  qu'il  envoiroit  deus  chevaliers,  monseigneur  Renault 

(le  Gubehem  et  monseigneur  Ricliart  de  Staiitbrt  et  deux 
hiraulx  avecques  eulx  pour  corquier  les  mors  et  savoir 
quels  gens,  ne  quels  seigneurs  estoient  là  deraoré.  Sy  se 
partirent  les  dessus  dit  et  furent  tout  le  jour  cherquant. 
Sy  raportèrent  à  le  nuit  tout  ce  qu'il  avoient  trouvet 
armoies.  Sy  trouvèrent  en  leur  compte  onze  prinches, 
quatre-vingts  banières  et  douze  ceiis  chevaliers  et  environ 
seize  mille  hommes  d'autres  gens.  Encore  n'alèrent-il  mie 
savoir  la  vérité  de  ceulx  qui  ochis  avoient  esté  le  dimanche 
au  matin.  Et  premièrement  y  fu  mort  le  roy  de  Behaigne, 
le  conte  d'Allenchon,  le  conte  de  Blois,  le  conte  de  Flan- 
dres, le  duc  de  Loraine,  le  conte  de  Sanssoire,  le  conte  de 
Harcourt,  le  conte  d'Ausoire,  le  conte  de  Saint-Po!,  le 
conte  d'Aumarle,  l'archevesque  de  Sens,  le  Grant-Prieur 
de  Franche,  et  toutes  les  armes  de  ches  prinches  et 
signeurs  furent  aportées  en  l'armoirie  du  roy  d'Engleterre, 
et  tous  les  corps  des  prinches  furent  enporté  en  une  abéie 
de  moisnes  qui  siet  près  de  là,  que  on  apelle  Mentenay. 
Geste  bataille  de  Cressy  en  Pontieu  fu  l'an  de  grâce  Nustre- 
Seigneur  mil  III<^  XLVI,  le  XXVP  jour  d'auoust. 


Le  lundy  au  matin  après  messe  et  boire  se  deslogèrent 
les  Englès  de  Créchy,  où  celle  belle  et  eureuse  aventure 
leur  estoit  avenue,  et  prindrent  le  chemin  de  Hesdin  et  de 
Boulongne,  et  chevauchèrent  les  marisaulx  devers  le  ville 
de  Rue  et  ardirent  les  faubours,  mais  à  la  fortresse  ne  peu- 
rent-il  advenir  ,  et  puis  chevauchèrent  devers  la  ville  de 
Monstreul  et  ardirent  tout  le  plat  pais  d'environ  jusques  à 
Blangy  et  jusques  à  Hesdin  et  Maurain  ossy,  mais  au  chas- 
tiel  ne  peurent-il  aprochier,  car  il  estoit  trop  l\)rt.  Le  mardy 
il  passèrent  oultre  et  vinrent  bouter  les  fus  à  Saint-Josse 
et  ardirent  le  Neuf-Castiel  et  Waubain   et  Estaples  et  les 

fourbous  de  Boullongne,  et  se  logèrent  asés  près  de  là.  Le 
raerquedy  il  passèrent  oultre  et  vinrent  devers  Wissan.  Sy 
ardirent  le  lieu  et  le  villaige  oultre  les  bois  de  Hardelo  et 
tout  le  plat  païs  de  le  conté  de  Boulongne,  et  puis  s'en  vin- 
rent devant  la  forte  ville  de  Calais. 

Or  considérés  entre  vous  se  depuis  cinq  cens  ans  il 
fu  nuls  rois  qui  fesist  sy  puissant  voiage,  ne  sy  grant  que 
le  roy  Édouart  d'Engleterre  fist  adont,  et  les  belles  aven- 
tures qui  luy  avinrent  sur  son  chemin,  depuis  qu'il  ariva 
en  Constentin  en  le  Hoghe-Saint-Vast,  les  pons  et  les  pas- 
saiges  que  il  trouva,  et  tondis  aparrilliés  pour  combatre  ses 
ennemis,  et  fu  si  près  de  Paris  que  jusques  à  portes  ;  car 
[il  fu  là]  un  grant  tamps  en  atendant  [le  roy  de  Franche]. 
Sycomme  j'ay  oit  recorder  en  Engleterre,  les  sors  de  Merlin 
disoient  que  ly  saingler  de  Windesore  venroit  férir  des  dens 
ens  es  portes  de  Paris.  Par  che  saingler  on  doit  entendre  le 
roy  Edouwart  d'Engleterre,  car  il  fu  nés  ens  ou  chastel  de 
Windesore,  etavéry  cheluy  sors.  En  che  tamps  il  passa  et 
repassa  la  rivière  de  Saine  et  puis  la  rivière  de  Somme, 
et  se  combaty  ses  annemis  tels  que  toute  la  fleur  de  Franche 
et  de  bonne  chevallerie  sans  nombre,  et  les  desconfy,  et 
y  furent  mors  deus  tamps  de  gens  que  il  estoient,  et  après 
il  vint  mettre  le  siège  devant  Calais  ,  qui  est  une  des 
fortes  villes  du  monde,  et  dist  que  jamais  ne  s'en  parti- 
roit,  sy  l'aroit,  et  de  che  ne  faly  mie  à  son  entente,  sycomme 
vous  orés  chi-avant  recorder  en  ces  croniques. 


Quand  le  roy  Phelippes  se  fu  party  de  la  Broie  ensy 
que  chy-dessus  est  dit ,  à  moult  petite  compaignie ,  il 
chevauça  celle  nuit  tant  que  le  dimanche  au  matin  il  vint 
en  la  cité  d'Amiens,  et  se  loga  en  l'abéie  du  Gart.  Là  reve- 
noient  tout  le  jour  aulcuns  barons  ,  chevaliers  et  escuiers  ; 


RENTRE    A    ÀMIEISS.  217 

car  tout  ne  pooieut  estre  mors  ,  ne  exilliet  à  chel  heure  , 
car  le  roj-alme  de  Franche  est  trop  grant  et  trop  y  a  grant 
peuple  et  grant  foisons  de  gens  d'armes  ,  ne  oncques  pour 
bataille,  ne  perte  que  le  roy  y  euist,  il  ne  fut  [syj  desconfis 
que  dedens  ung  mois  n'eust  asamblé  cent  mille  hommes. 

Che  dimanche  toute  jour  ne  seurent  point  de  vérité  le 
roy,  ne  son  consail  quels  grans  seigneurs  demorés  estoient 
à  la  bataille  de  Créchy  ,  ne  le  lundy  jusques  à  nonne  ; 
mais  adont  revinrent  seigneurs  de  le  religion  d'Amiens  , 
que  le  roy  y  avoit  envoiet ,  lesquels  avoient  aidiet  à  ense- 
velir les  dessus  dis  prinches  en  l'abéie  de  Mentenay,  Quant 
le  roy  sceult  la  mort  de  son  frère  le  conte  d'Alenchon  , 
sy  le  complaindy  grandement ,  car  moult  l'amoit ,  et  osy 
son  nepveu  le  conte  de  Blois  et  son  serouge  le  roy  de 
Behaigne,  le  conte  de  Flandres  et  le  duc  de  Loraine  (et 
tous  les  seigneurs  nomma  l'un  après  l'autre),  et  leur  fist 
faire  ung  moult  biel  serviche  ,  chascun  à  par  luy  selonc 
son  estât. 

Ly  roys,  sycomme  recordet  me  fu  ,  fut  trop  grandement 
courouchiés  deux  ou  trois  jours  sus  messire  Godemar  du 
Fay  et  disoit  que  il  le  feroit  pendre  ,  comme  faulx  traites  , 
pour  che  que  les  Englès  avoient  passet  la  Blanche-Taque  , 
et  bien  avoit  de  cheulx  de  son  consail  qui  luy  boutoient 
en  l'oraille  et  qui  luy  disoient  :  «  Vraiement,  il  s'en  a  mal 
«  aquité  ;  car  ,  se  il  les  eust  détriés  de  eulx  combatre 
«  l'espasse  de  une  heure  ,  nous  les  euissièmes  trouvé  sur 
«  le  rivaige  :  sy  les  eussièmes  eu  à  nostre  vollenté  et  là  où 
«  tondis  nous  les  cuidimes  avoir.  »  Mais  ly  gentils  chevalier 
messire  Jehan  de  Haynau  l'aida  à  purger  et  à  excuser  : 
aultreraent  il  euist  esté  mors  ,  car  le  roy  avoit  commandé 
de  le  prendre  où  que  on  le  trouvast.  Mais  il  parla  tant  au 
roy  pour  lui  que  le  roy  se  rapaisa  ;  car  ,  comme  disoit 
messire  Jehan  de  Haynau,  il  n'estoit  mie  en   sa  puissance 

de  retenir  les  Englès  [avecques]  deux  ou  trois  milles 
hommes  de  guerre  ,  s'il  les  avoit,  et  il  a  voient  le  passaige 
tout  ouvert.  «  Quant  nous  les  avimes  devant  [nous]  hier  , 
«  nous  estimes  plus  de  cent  et  cinquante  mille  en  plains 
«  camps,  et  se  nous  ont  descontîs.  »  Par  ches  raisons  fut  le 
dit  messire  Godemar  du  Fay  escusés. 

Sy  donna  le  roy  estant  à  Amiens  à  toutes  gens  de 
guère  congiet  jusques  adont  que  il  seroient  remandé,  et 
puis  après  le  roy  ala  en  Franche.  Sy  ne  demoura  gaires  de 
tamps  qu'il  fist  escripre  pour  envoler  devant  Aguillon  et 
pour  remander  son  fils  le  duc  de  Norraendie  et  les  barons 
qui  là  estoient,  et  pour  brisier  che  siège  qui  tant  avoit 
coustë  à  tenir  que  il  en  euist  fait  fonder  quatre  chasteaulx 
milleur  que  cheulx  n'estoit,  pour  l'or  et  l'argent  que  le  dit 
duc  y  fraitia. 


De  le  forte  ville  de  Calais  estoit  capitaine  ung  gentil  et 
vaillant  chevalier  champegnois  qui  s'apelloit  messire  Jehan 
de  Vianne.  Avecq  luy  estoient  pluiseurs  bons  chevaliers  et 
escuiers  de  la  conté  d'Artois  et  de  le  conté  de  Ghines,  tels 
que  messire  Ernoul  d'Audrehem,  messire  Jehan  de  Surie, 
messire  Bauduin  de  Bellebourne,  messire  JofFroy  de  le 
Mote  et  pluiseurs  aultres,  lesquels  en  tout  estât  s'aqui- 
tèrent  bien  et  loiaulment  de  garder  la  ville,  sicomme  orés 
recorder. 

Quant  le  roy  d'Engleterre  fut  venus  devant  Calais,  ensy 
que  chelui  qui  désiroit  à  le  conquerre,  il  l'aséga  par  bonne 
manière  etgrantordonnanohe.Une  bastille  ordonna  entre  la 
ville  et  le  pont  de  Nieulay,  ethostels  et  maisons,  et  carpenter 
de  gros  mairiens  et  couvrir  d'estrain  ou  de  banque,  sy  bien 
que  pour  durer  quarante  ans,  dont  il  y  avoit  tels  hostel  où 
on  y  trouvoit  toutes  manières  de  choses  nécessaires,  et  y 

avoit  deux  ibis  marquiet  le  sepmaine,  le  ineiqued}  et  le 
saraedy,  halle  de  draps  et  de  toutes  aultres  marchandises, 
et  tavernes  de  toutes  manières  de  vins  osy  bien  que  che  fust 
à  Londres,  et  bon  cherières,  etleurvenoient  chesprouvéan- 
ches  de  Flandres  et  ossy  d'Engleteire  ,  et  encores  leur  en 
l'ust-il  plus  venus  assés  au  commenchement,  se  ne  euissent 
esté  deux  escumeurs  de  mer  qui  se  tenoient  à  BouUongne 
ou  au  Crotoy,  qui  s'apelloient  Marans  et  Maistriel.  Ches 
deulx  parmy  leurs  aydes  firent  souffrir  en  chelle  saison 
moult  les  Englès,  et  de  ces  vytailliers  qui  aloient  et  venoient 
en  Engleterre  mirent  pluiseurs  à  fin,  et  ravitailloient  la  ville 
de  Calais. 

Quant  messire  Jehan  de  Vianne  vey  que  c'estoit  tout 
acertes  que  on  les  avoit  aségié  et  que  il  eult  viseté  tout  les 
hosteulx  de  la  ville,  sy  en  trouva  grant  foison  de  mal  prou- 
veus  ;  car  par  avant  il  y  demouroit  grant  foisons  de 
menues  gens  qui  tous  se  vivoient  de  la  mer.  Toutes  ches 
gens,  hommes,  femmes  et  enfans,  plus  de  XIP  en  fist  le 
dit  messire  Jehan  ung  jour  partir  et  aller  ailleurs  quérir 
leur  subtanche.  Sy  convint  ches  pouvres  gens  passer 
parmy  l'ost  du  roy  d'Engleterre,  et  quant  ceulx  de  l'ost  les 
veirent,  premièrement  il  cuidèrent  que  che  fussent  ceulx 
de  Calais  qui  les  venissent  courre  sus.  Sy  se  mirent  au 
devant  et  les  euissent  tantost  tous  ochis  ;  mais  le  roy  y 
envoia  et  commanda  que  on  ne  leur  fesist  nul  mal  ,  quant 
il  sceult  quelles  gens  c'estoient  et  l'ocoison  pour  quoy  il 
partoient,  et  les  tist  venir  en  son  logis  et  leur  fist  donner 
à  disner  bien  et  largement,  et  puis  au  partir  fist  donner  <à 
chascun  six  estrelins.  laquelle  chose  on  tint  à  grant  vail- 
lantise  et  franchise,  et  puis  se  partirent  ces  povres  gens 
et  s'en  alèrent  à  Saint-Omer  et  aultre  part  quérir  leur 
aventure. 

Or  retournerons  au  siège  d'Aguillon. 

Entreus  que  le  siège  estait  devant  Aguillon,  il  avint  une 
aventure  à  messire  Phelippe  de  Bourgongne,  fils  au  duc  de 
Bourgongne,  hardis  en  armes  ;  car,  à  liiie  escarmuche  qui 
fu  faite  audit  chastiel,  où  tousjours  il  y  avoit  aulcun  fait 
d'armes,  messire  Phelippe  de  Bourgongne,  qui  jone  che- 
valier estoit  et  qui  les  armes  désiroit,  oj  recorder,  osy 
tost  que  il  fut  levés,  que  une  très-belle  escarmuche  se  fai- 
soit  de  leurs  gens  à  cheulx  du  chastiel,  et  jà  y  avoit  eut 
de  sy  bieaus  fais  d'armes.  Messire  Phelippes,  pour  eulx 
veoir,  demanda  son  coursier,  comme  ung  grant  seigneur 
qui  pluiseurs  en  avoit.  On  luy  amena  ung  jone  poulain  que 
nouvellement  on  luy  avoit  envoiet  et  sur  lequel  il  n'avoit 
oneques  monté.  Quant  on  lui  ot  amené,  il  le  refusa  pour 
che  que  oneques  ne  l'avoit  chevauchiet,  et,  ensy  que  on  en 
aloit  quérir  ung  aultre,  vey  que  ches  escarmuches  estoient 
trop  belles.  Adont  messire  Phelippes  qui  eult  grant  désir 
de  veoir  ,  dist  :  «  Amène-me  che  coursier  ,  je  monterai 
«  desus.  Chis  aultres  vient  trop  longement.  »  Il  monta 
sus  ,  et  le  féry  des  esporons,  et  le  hasta  moult.  Che  poul- 
iain  qui  les  esporons  ne  connisoit,  se  commencha  à  enor- 
guillier  et  à  se  mentenir  mervilleusement  et  à  sallir  et  à 
treper  diversement,  et  messire  Phelippes,  pour  lui  aprivi- 
sier ,  le  féroit  des  esporons  aigrement.  Che  coursier 
emporta  son  seigneur  de  telle  fachon  que  il  n'en  peult  estre 
maistre  ,  et  l'emporta  parmy  ung  fôsset  où  il  trebuscha  li 
uns  dessus  l'autre.  Oneques  il  ne  pot  estre  si  à  tamps 
aidiés  qu'il  ne  fust  blechiés  et  sy  froisiés  que  oneques  puis 
il  n'eut  santé,  mais  morut  dedens  quinze  jours,  dont  tous 
les  seigneurs  furent  durement  courouchiés,  car  c'estoit  le 
plus  riches  et  le  plus  grant  de  linaige  du  royalme  de 
Franche. 

Asés  tost  après  vinrent  les  nouvelles  au  duc  de  Normen- 
die  et  as  seigneurs  de  la  desconfiture  de  Créchy  qui  avoit 
esté  si  grande  et  sy  damaigable  pour  le  royalme  de  Fran- 
che, et  remandoient  le  roy  et  la  royne  leur  fils.  Adont  le 
duc  leva  le  siège  et  s'en  retourna  arière  en  Franche  pour 
aydier  à  consillier  et  à  garder  le  royalme  son  hiretaige,  qui 
luy  devoit  revenir  par  succession. 

Ches  nouvelles  furent  moult  desplaisans  et  dollereuses 
au  duc  et  à  tous  les  barons  de  Franche,  pour  la  cause  de 
leurs  amis  qu'il  avoient  perdu.  Nonobstant  che,  le  duc  ne 
se  volloit  mies  ensy  partir  pour  che  que  du  siège  il  avoit 
parlé  sy  avant  ;  mais  les  barons  (ceulx  qui  l' avoient  à 
consillier)  li  dirent,  puisque  le  roy  son  père  le  remandoit 
sy  achertes  et  que  sy  grant  ochision  il  y  avoit,  il  se  povoit 
bien  partir  sans  déshonneur  :  «  Et  mefFeriés  plus  à  cour- 
te chier  vostre  père  le  roy  et  aller  contre  son  ordonnanche 
«  que  de  partir.  »  Syques  le  duc  de  Normendie  ne  fut  mis 
adont  maistres  de  son  argu  et  crut  son  consail  et  se  des- 
loga.  Et  fut  commandé  par  ses  marisaulx  de  deslogier  et 
de  retourner  en  Franche.  Sy  se  deslogèrent  à  ung  ajourne- 
ment et  toursèrent  tentes  et  pavillons  et  toutes  leurs  bagues. 


Messire  Gautier  de  Mauny  et  les  compaignons  qui 
dedens  Aguillon  estoient,  furent  moult  esmervilliés  quant 
sy  soudainement  il  virent  deslogier  les  Franchois,  et  yssi- 
rent  hors  et  férirent  en  la  keue,  et  y  prirent  des  cheva- 
liers et  des  escuiers  qui  s'estoient  trop  tart  levet,  et  des 
chevaulx  et  du  harnast ,  et  les  remenèrent  arière  en  leur 
garnison.  Par  ces  prisoniers  sceurent-ij  la  vérité  de  la 
besoigne  de  Créchy,  dont  il  furent  moult  resjoïs. 

De  celle  issue  prist  messire  Gautier  de  Mauny  ung  che- 
valier cousin  au  duc  de  Normendie  et  de  son  consail  , 
auquel  messire  Gautier  traita  et  luy  dist  :  «  Se  vous  me 

«  voilés  aporter  ung  sauf-conduit  du  roy  et  du  duc  de  Nor- 
«  mendie  pour  moy  vingtième  tant  seuliement  pour  passer 
«  parmy  Franche,  je  vous  quitteray  vostre  ranchon.  Sy 
«  en  poroie  bien  avoir  deux,  mille  escus,  se  je  vous  voi- 
ci loie  apresser.  Mais  je  voel  aller  devant  Calais  pour  le 
«  roy  d'Engleterre  que  je  désire  moult  à  veoir,  et  je  ne 
«  voray  jésir  en  une  ville  que  une  seulle  nuit  et  bien 
«  païer  mon  escot  ;  et,  se  che  ne  me  povés  impétrer,  vous 
«  revenrés  chy  dedens  ung  mois.  »  Le  chevalier  li 
créanta  loyaument  qu'il  en  feroit  son  povoir,  ou  aultrement 
il  revenroit  en  sa  prison.  Sy  se  party  de  messire  Crautier 
de  Mauny  ,  et  s'en  revint  en  Franche  devers  le  duc  de 
Normendie  ,  et  pourchassa  tant  che  sauf-conduit  et  le 
impétra  au  duc  tout  ensy  que  messire  Gautier  le  volloit 
avoir,  et  le  raporta  arière  dedens  ung  mois  en  Aguillon  , 
et  quita  tantost  le  chevalier  de  sa  foy  et  de  sa  prison,  et 
se  ordonna  pour  passer  par  Franche  sur  son  sauf-conduit. 
Assés  tost  après  se  party  d'Aguillon  messire  Gautier  de 
Mauny  atout  vingt  chevaulx  seulement ,  et  ne  se  faisoit 
point  cheler  ;  mais  ,  quant  il  estoit  aresté  en  aucun  lieu  , 
il  monstroit  ses  lettres.  Sy  estoit  tantost  délivrés.  Ensy 
chevaucha-il  tant  que  il  vint  devers  Orliens,  et  fu  là  ares- 
tés  et  ne  peult  estre  délivrés  pour  lettres  qu'il  monstrast  ; 
mais  fu  menés  à  Paris  et  mis  en  prison  en  Chastelet , 
comme  cheluy  qui  estoit  durement  des  Franchois  haïs  pour 
la  grant  proesche  dont  il  estoit  renommé.  Quant  le  duc  de 
Normendie  le  sceult,  il  en  fu  durement  courouchiés.  Sy  s'en 
ala  tantost  par  devers  le  roy  son  père,  et  luy  requist,  sy 
acertes  qu'il  peult,  qu'il  volsist  le  chevalier  délivrer  pour 
l'amour  de  luy  ,  ou  il  seroit  déshonnourés  ,  et  [on]  diroit 
que  il  l'aroit  tray  ,  car  il  l'avoit  aseuré  par  bonne  lettre 
sellée  de  son  séel  pour  telle  cause,  et  conta  au  roy  la  cause, 
sycomme  vous  l'avés  oy.  Le  roy  n'en  volt  riens  faire  pour 

requeste  ,  ne  prière  que  le  duc  son  fils  en  fesist,  mais  res- 
pondy  que  il  le  feroit  mettre  à  mort  et  qu'il  le  tenoit  pour 
trop  son  grant  ennemis.  Dont  respondy  le  duc  que,  se  il  ne 
faisoit  ensy  que  il  luy  avoit  requis  ,  il  fuist  certain  que 
jamais  il  ne  s'arraeroit  contre  le  roy  d'Engleterre  ,  ne  tous 
cheulx  que  destourner  pouroit ,  et  eult  adont  entre  le  roy 
de  Franche  et  le  duc  de  Normendie  grosses  parolles  ,  et 
s'en  party  le  duc  par  maltalent  ,  et  dist  le  duc  au  partir 
que  jamais  à  l'ostel  du  roy  il  n'y  entreroit  ,  tant  que  mes- 
sire  Gautier  seroit  en  prison.  Ensy  demoura  ceste  chose 
ung  grant  tamps,  etpourchassoit  ledit  messire  Gautierung 
sien  cousin  de  Haynau  et  de  Cambrésis,  qui  s'apelloit  mes- 
sire Mansart  d'Esne.  Chils  en  ot  moult  de  paine  pour 
aller  et  pour  venir  devers  le  duc. 

En  la  fin  le  roy  fu  consilliés  qu'il  délivreroit  ledit  che- 
valier de  prison,  et  luy  fîst  païer  tous  ses  frès  ,  et  le  volt 
veoir,  et  disna  messire  Gautier  de  Mauny  en  l'ostel  du 
roy  à  sa  pryère  ,  et  luy  donna  le  roy  de  moult  bieaus  dons 
et  des  joyaux  d|or  et  d'argent  qui  bien  valloient  mille 
florins  ;  mais  j'entendy  que  ,  quant  messire  Gautier  l'en 
eut  remerchiet ,  il  les  prist  à  condition  que  ,  se  le  roy 
englès  ,  ses  sires  ,  li  acordoit  à  prendre,  il  les  retenroit, 
aultrement  il  les  renvoiroit  ,  et  sur  cel  estât  assés  amia- 
blement  il  se  party  du  roy  de  France  et  dou  duc  de  Nor- 
mendie ,  et  chevauça  tant  qu'il  vint  devant  Calais  ,  où  il 
fut  moult  conjoy  du  roy  englès  et  de  tous  les  seigneurs  , 
et  auquel  roy  il  recorda  toutes  ses  aventures  et  des  pré- 
sens osy  que  le  roy  luy  avoit  présenté  et  sur  quel  estât 
il  les  avoit  receus.  Sy  ne  plot  mie  au  roy  d'Engleterre 
qu'il  les  retenist.  Sy  les  renvoia  ledit  messire  Gautier  de 
Mauny  par  son  cousin  messire  Mansart  d'Esne  ,  en  luy 
escusant  et  le  roy  de  Franche  remercliiant.  Quant  le  roy 
de  Franche  vit  les  présens  raportés  arière  ,  et  il  eult  oyt 

le  chevalier,  il  s'en  contenta  assés  ,  et  dist  à  messire 
Mansart  d'Esne  :  «  Nous  les  vous  donnons.  »  Ly  cheva- 
liers les  retint  et  en  merchia  le  roy  grandement  :  che  fu 
bien  raison,  Ensy  eult-il  les  bieaus  dons  en  son  proufit  , 
dont  il  en  fu  lies. 


Vous  avés  bien  entendu  comment  le  conte  Henry  d'Erby 
se  tenoit  en  la  cité  de  Bourdiaulx  en  che  tamps  que  le 
duc  de  Normendie  et  les  seigneurs  de  Franche  séoient 
devant  Aguillon  ,  et  confortoit.ses  gens  qui  estoient  en 
Aguillon  et  en  ses  aultres  garnisons  ,  de  vivres  et  d'aul- 
tres  prouvéanches  du  mieulx  qu'il  pooit  et  qu'il  sçavoit. 
Sytost  qu'il  entendy  que  le  duc  de  Normendie  et  ces  sei- 
gneurs de  Franche  avoient  laissiet  le  siège  devant  Aguil- 
lon et  s'en  raloient  en  Franche  ,  il  prist  le  signeur  de 
Labreth,  le  sire  de  Lesparre,  le  sire  de  Muchident ,  le 
signeur  de  Caumont ,  le  signeur  de  Pumiers,  le  signeur 
de  Condon,  le  signeur  de  Tarse  et  pluiseurs  aultres  che- 
valiers gascons  et  englès  du  païs  bourdeîois  ,  tant  qu'il 
fut  bien  XJP  hommes  d'armes  et  II""  archiers  et  III'" 
piétons  ,  et  passa  la  rivière  de  Gironde  desous  Blaves, 
et  puis  chevaucha  tant  qu'il  vint  à  Taillebourcq  et  le  con- 
quist,  puis  entra  ens  ou  païs  de  Poitou  ,  et  conquist  la 
bonne  ville  deMessières,  et  après  conquist  Surgières  et  Aus- 
nay  et  puis  Mirabel  et  puis  Mortaigne-sur-la-mer,  et  partout 
estoit  pris  et  robe  quanqu'il  trouvoient  ens  villes  et  autre 
part  sans  déport  et  sans  merchy,  et  ars  et  exillet  tous 
cheaulx  qui  ne  se  rendoient  de  première  venue.  Après  le 
conte  d'Erby  et  se  route  s'en  vinrent  devant  Saint-Jehan- 
l'Angély.  Sy  aségèrent  ladite  ville  et  l'assallirent  par 
rois  jours  ,  mais  les  bourgois  de  la  ville  qui  doubtèrent 
à  perdre  vie  et  avoir  et  femmes  et  enfans  ,  s'il  estoient 

conquis  par  forche,  eurent  conseil  qu'il  se  rendroient,  sauve 
[leur]  corps  et  leur  avoir  et  femmes  et  enfans  ,  ensy  qu'il 
firent,  dont  le  conte  d'Erby  eut  grant  joie,  et  les  rechut 
en  telle  manière  ,  puis  entra  en  la  cité  à  grant  joie  et 
y  raist  gardes  de  par  le  roy  d'Engleterre.  Ossy  fist-il  par 
toutes  les  fortresses  et  les  villes  fremées  qu'il  conquéroit. 
Puis  se  party  le  conte  d'Erby  de  Saint-Jehan  et  se  trait 
par  devers  Niorch  ,  une  très-forte  ville  et  moult  bien  fre- 
mée  ;  mais  il  ne  la  pot  avoir  pour  asault  qu'il  y  fist,  tant 
fut  bien  gardée  et  defFendue  de  bonnes  gens  d'armes  qui 
dedeus  estoient,  dont  messire  Guichart  d'Angle  et  aultres 
chevaliers  estoient  souverains.  Sy  laissèrent  les  Englès 
Niorch,  quant  il  virent  qu'il  perdoient  leur  paine.  Sy  s'en 
allèrent  par  devers  la  chité  de  Poitiers  ;  mais,  anchois 
que  il  y  vinrent,  il  conquirent  le  bon  bourcq  de  Saint- 
Maximien,  et  furent  ocis  grant  partie  des  bonnes  gens  de 
la  ville.  Après  il  s'en  ala  par  devers  Luzegnen.  Sy  prirent 
la  ville  ,  car  les  bourgois  se  rendirent  par  acord  et  se 
racatèrent  pour  une  somme  de  florins  ;  mais  au  chastiel 
n'approchèrent-il  point ,  car  il  est  trop  fort,  car  ils  eussent 
perdu  leur  paine  à  l'asallir.  Puis  s'en  vint  à  Baione  ;  mais 
il  n'i  firent  point  de  damaige  ,  car  les  bourgois  et  les 
hommes  de  la  ville  se  composèrent  audit  conte.  Après  les 
Englès  s'en  alèrent  par  devers  Monstreau-Bonnin,  là  oîi 
on  forgoit  grant  foison  de  monnoie  de  par  le  roy  de 
Franche  :  sy  pensoient  les  Englès  de  y  trouver  grant 
finanche. 

Monstreul-Bonin  est  un  bieau  castieau  et  fors,  et  y  avoit 
adont  bien  iF  monnoiers  qui  là  ouvroient  de  par  le  roy. 
Quant  il  sentirent  les  Englès  venir,  il  dirent  que  il  se  def- 
fendroient  trop  bien  et  garderoient  la  fortresse.  Les  Englès 
vinrent  par  devant  et  assallirent  le  castel  assës  radement, 
et  cil  du  castel  se  deffendirent  assés  faiblement  et  tant 

que  par  leur  faible  et  niche  deffense  il  perdirent  le  castel  de 
Monstreau-Bonnin,  et  y  furent  tous  mors  ou  prins,  et  y  fu 
la  ville  et  le  castiel  tout  pilliet  et  robe.  Et  puis  se  partirent 
les  Englès  et  s'en  allèrent  par  devers  la  bonne  chité  de 
Poitiers  qui  est  moult  grande  et  moult  esparse,  et  le 
assëgèrent  et  assallirent  radement  de  première  venue,  mais 
chil  qui  estoient  dedens,  se  deffendirent  sy  bien  que  il  n'y 
firent  riens  à  celle  prumière  venue  ;  puis  s'en  alèrent 
reposer  à  leur  logis,  et  avisèrent  et  ymaginèrent  entre 
yaulx  comment  il  poroient  le  mieulx  esploitier.  A  l'endemain 
il  assallirent  d'autre  part,  là  où  elle  n'estoit  mie  sy  forte, 
et  sy  n'avoit  mie  dedens  tant  de  gens  d'armes  que  pour  le 
defFendre  en  tous  les  lieus  où  on  l'asalloit,  car  elle  est 
grande  et  esparse  mallement.  Sy  fu  adont  la  cité  de  Poitiers 
gaignie  par  forclie,  et  i  ot  plus  de  VI,.  hommes  tués,  bou- 
chiers  et  aultres  gens  de  mestier,  et  toute  la  chité  courue 
et  robée,  et  maisons  brysies  et  églises,  et  femmes  et 
pucelles  violées,  dont  che  fut  grant  pité,  mais  en  fait  de 
guerre  n'y  a  nul  remède,  ne  point  de  merchy.  Et  sachiés 
que  le  conte  d'Erby  fu  durement  courouchiés  des  violenches 
que  on  y  fîst,  mais  amender  ne  pooit  jusques  au  pardar- 
rain.  Sy  se  tinrent  les  Englès  là  quinze  jours,  et  y  conqui- 
rent grant  avoir  et  ou  pais  d'environ  ;  car  tous  les  jours  il 
couroient  jusques  au  Castel-Eraut  et  jusques  àChauvegni  , 
pillant  et  robant  villes  et  villaiges,  et  tout  che  qu'il  trou- 
voient,  [il  le  raportoient  avecques  yaulx],  et  revenoient  au 
soir  dedens  la  chité  de  Poitiers. 

Quant  les  Englès  se  deurent  partir  de  Poitiers,  il  regar- 
dèrent que  elle  n'estoit  point  tenable  pour  yaulx  et  que 
elle  estoit  trop  avant  ou  païs.  Sy  le  laissèrent  toute  vaghe, 
mais  il  enportèrent  tout  ce  que  porter  en  povoient,  et  se 
trairent  devers  Saint-Jehan-l'Angéli,  et  tant  chevauchèrent 
par  leur  journées  qu'il  y  vinrent  sy  chergiet  d'or  et  d'ar- 

gent  qu'il  ne  faisoient  oonte  de  blanche  raonnoie.  Quant  le 
conte  d'Erby  et  toute  sa  route  fut  revenue  à  Saint-Jehan, 
on  les  rechut  à  grant  joie,  le  plus  par  forche  et  le  mains 
par  amour.  Le  conte  d'Erby  qui  estoit  larges  et  courtois  et 
qui  se  voUoit  aquiter  des  bourgois  et  des  bourgoises  de  la 
ville,  quant  il  y  fu  revenu,  donna  à  tous  grans  dons  et  grans 
joieaulx,  là  où  il  sentoit  et  veoit  qu'il  estoit  emploiet,  et  tant 
qu'il  conquist  grant  grâce  ;  et  quant  il  eut  séjourné  en  la 
ville  de  Saint-Jehan  environ  quinze  jours,  et  il  eut  ordonné  et 
entendu  as  besoignes  de  la  ville,  il  s'en  party,  mais  il 
laissa  bien  IF  Englès  par  les  fortresses  qu'il  avoit  conquis, 
et  ung  chevalier  à  cappitaine,  que  on  clamoit  raessire 
Richart  de  Hebedon.  Puis  s'en  party  et  s'en  revint  par 
devers  Bourdieaulx,  et  fist  tant  par  ses  journées  que  il  vint 
à  Bourdieaulx  en  la  ville,  et  adont  donna  congiet  à  tous 
ses  gens  d'armes  gascons  et  bidault,  et  se  ordonna  assés 
tos  après  pour  aller  devant  Calais  au  siège  que  le  roy 
d'Engleterre  y  tenoit  ;  car  il  avoit  grant  désir  de  luy  veoir. 
Or  vous  lairons  à  parler  de  luy  et  vous  parlerons  du  roy 
David  d'Escoche. 


Je  me  suis  longement  tenu  de  parler  du  roy  David  d'Es- 
coche, mais  à  tant  qu'à  ores  je  n'ay  eu  nulle  cause  de 
recorder  ent  ;  car,  sicomme  chi  desus  est  compté  des 
trièves  qu'il  prist  à  durer  trois  ans,  elle  se  tint  bien  gra- 
cieusement et  ne  fut  enfrainte,  ne  brisie  de  l'un  des  lés, 
ne  de  l'autre. 

Or  avint,  entreus  que  le  roy  englès  ot  aségié  Calais,  que 
ceste  triève  estoit  jà  passée  et  acomplie.  Adont  le  roy  d'Es- 
coche qui  sentoit  le  roy  englès  hors  "  de  son  païs  et  le 
royalme  d'Engleterre  wit  de  gens  d'armes  (car  tout  ou  en 
partie  estoient  avecque  le  roy  devant  Calais  ou  avecque  le 

conte  d'Erby  en  Gascongne),  sy  s'avisa  le  roy  d'Escoche 
par  l'enhort  de  ses  hommes  qu'il  feroit  une  grant  armée 
pour  aler  en  Engleterre  et  ardoir  et  exillier  tout  le  pais  sy 
avant  qu'il  pouroit  chevauchier  en  Engleterre,  et  feroit  le 
roy  englès  rompre  son  siège  de  devant  Calais  ;  car  ossy  il 
en  estoit  durement  priés  et  requis  du  roy  de  Franche,  à 
qui  il  avoit  grant  alianches  et  grant  faveur  d'amour.  Se  fist 
ledit  roy  son  espécial  mandement  et  une  grant  asamblée  à 
estre  à  le  Saint-Jehan  ensiévant  tous  à  celle  assamblée,  et 
y  furent  cil  signeur  que  je  nommeray,  premiers  le  conte 
Patris,  le  conte  de  Moret,  le  conte  de  Douglas,  messire 
Archebaus  Duglas,  ses  cousins,  messire  James  Douglas, 
leur  oncle,  le  conte  d'Orquenay,  le  conte  d'Astreverne,  le 
conte  de  Rose,  le  conte  de  Fy,  le  conte  de  Surlant,  le 
conte  de  Bosquem,  messire  Robert  de  Versy,  messire 
Simon  Fresiel,  Alexandre  de  Ramesay,  tant  qu'il  furent 
bien  II""  lances  et  XVII"  hommes  sur  haghenées  ;  car  toutes 
les  basses  gens  d'Escoche  ont  haghenées,  quant  il  vont  en 
l'ost.  Sy  se  partirent  de  Saint-Jehan-Ston  et  s'en  vinrent 
vers  Handebourcq  en  grant  conroy,  et  se  loga  le  roy  d'Es- 
coche en  Handebourcq  trois  jours  pour  atendre  ses  gens 
qui  tondis  venoient,  et  l'ost  des  Escochois  ne  seult  onques 
si  secrètement  faire  que  la  bonne  royne  d'Engleterre,  qui  se 
tenoit  adont  en  Nothingen,  ne  le  sceust  ;  car  tousjours 
avoit-elle  ses  espies  sur  les  marches  d'Escoche,  et  en  estoit 
moult  soigneuse,  pour  tant  que  ly  rois  ses  sires  n'estoit  mie 
oupaïs. 

Quant  la  roine  entendy  que  ly  ^scos  estoient  assemblés 
pour  entrer  ou  païs  ,  elle  se  party  hastiveraent  de  Nothin- 
gen et  s'en  vint  devers  le  Neuf-Castel-sur-Thin  ,  et  envoia 
par  tout  le  païs  de  Northonbreland  et  par  toute  le  province 
d'Iorc  et  de  Cantorbie  as  chevaliers  et  as  escuiers  qui 
demoré  estoient  en  Engleterre,  as  êvesques  et  as  abbés,  à 

contes  et  gens  qui  valloir  povoient,  que  nuls  ne  s'escusast, 
mais  venissent  hastivement  devers  Escoche  pour  contrester 
et  deffendre  le  pais  contre  les  Escos.  Cascun  qui  oy  ces 
nouvelles,  vint  du  mieulx  que  il  pot  ;  car  honte  seroit  du 
laissier,  puisque  leur  dame  les  en  requéroit.  A  che  mande- 
ment vint  l'archevesque  d'Iorch  ,  l'archevesque  de  Can- 
torbie ,  l'évesque  nouveaulx  de  Lincole  ,  l'évesque  de 
Duram  ,  qui  nouvellement  estoit  revenu  du  siégé  de  Calais, 
et  amena  chascun  prélat  tout  che  qu'il  pot  de  gens  d'armes 
et  d'archiers  et  de  gens  de  piet.  Là  vint  messire  Édouart 
de  Bailleul,  ly  sires  de  Moutbray  ,  le  sire  de  Persy  et  !e 
sire  de  Neufville  etpluiseurs  aultres  chevaliers  et  esquiers, 
et  tant  qu'il  furent  XIP  à  cheval  et  V'"  archiers  et  bien 
IX'"  hommes  de  piet.  Mais,  anchois  qu'il  y  fuissent  tous 
venus  ensarable  ,  le  roy  d'Escoche  à  grant  poissance  che- 
vaucha devers  Rosebourcq  et  se  loga  ung  soir  en  la  ville  ; 
mais  au  chastel  ne  voit-il  oncques  aprochier  ,  car  il  estoît 
trop  fort  et  trop  bien  garny  de  bonnes  gens  d'armes.  Sy 
passa  oultre  atout  son  ost  et  chevaucha  devers  Northon- 
brelant  ,  ardant  et  exsillant  tout  le  païs  ,  hormis  les 
fortresses,  et  entrèrent  ly  Escots  en  la  terre  du  signeur 
de  Persy,  et  ardirent  tout  le  pais  d'environ.  Bervich  et 
Urcoi  et  Persy,  et  s'en  vinrent  jusques  au  Neuf-Castel- 
sur-Thin. 


Quant  les  Englès  qui  estoient  au  Neuf-Castiel  et  là  envi- 
ron ,  entendirent  que  ly  Escochois  aprochoient  et  que 
ardoient  tout  le  païs  d'environ  ,  sy  se  retrairent  de  celle 
part  au  lés  devers  les  fumières,  et  se  logèrent  tous  à  plains 
camps.  Ches  nouvelles  vinrent  au  roy  d'Escoche  que  les 
Englès  estoient  requelliet  et  assemblé  et  venu  à  camps 
pour  luy  atendre  et  corabatre.  Sy  en  fut  le   roy  d'Escoche 

moult  lies  et  manda  que  tantost  ses  gens  se  trayssent  de 
celle  part  ;  car  il  avoit  trop  grant  désir  que  d'iaulx  veoir 
et  les  combatre  ,  puisqu'il  les  veoit  en  jeu-party.  Adont 
se  deslogèrent  les  Escochois  de  là  où  ils  estoient  logié,  si- 
tost  qu'ils  ouirent  ces  nouvelles  ,  et  il  s'en  vinrent  asés 
près  du  Neuf-Castel  devant  les  Englès.  Adont  se  mirent 
en  ordonnance  sur  un  plain  camp  et  ne  daignèrent  prendre 
point  d'avantaige  ,  tant  prisoient  pau  les  Englès. 

La  bonne  royne  Phelippe  d'Engleterre,  qui  estoit  dedens 
la  ville  du  Neuf-Castiel ,  entendy  que  ly  Escos  et  leur  gens 
estoient  l'un  devant  l'autre.  Sy  y  >si  de  la  ville  ,  et  s'en 
vint  devers  les  chevaliers  et  prélats  qui  là  estoient,  et  leur 
pria  et  requist  qu'il  se  vuisissent  bien  deffendre  et  garder 
le  pais  et  l'onneur  du  roy  leur  seigneur  ,  et  cascun  ly  eut 
en  convent.  Sy  cherga  la  bonne  royne  toute  la  besoigne  et 
l'onneur  de  son  seigneur  à  quatre  prélats  et  à  quatre  che- 
valiers dessus  dit  ,  et  cils  le  emprirent  volentiers  et  dirent 
qu'ils  en  feroient  leur  povoir  à  l'aide  de  Dieu  et  de  saint 
Gorge  ;  puis  s'en  retourna  la  royne  dedens  la  ville  et 
recommanda  ses  gens  en  la  garde  de  Dieu. 

Les  Escochois  qui  estoient  sur  les  camps  assés  près  des 
Englès  ,  se  ordonnèrent  et  se  rengièrent ,  et  firent  quatre 
batailles.  En  chacune  avoit  VI*"  hommes,  et  se  mirent  tous 
à  piet,et  leurchevaulxderière  yaulx.Enla  prumière  bataille 
estoit  le  sire  de  Douglas  ;  en  le  seconde  le  conte  de  Moret, 
le  conte  Patris  ,  le  conte  de  Mare  ;  en  le  tierche  ,  le  conte 
d'Orbenay  et  le  conte  de  Rose  ;  en  le  quatriesme  le  roy 
David  d'Escoche  ,  le  conte  d'Astreverne  ,  le  conte  de  Fy  , 
le  conte  de  Boskem  ,  le  conte  de  Surlant  ,  l'évesque  de 
Bredane,  l'évesque  de  Saint- Andrieu  ,  messire  Robert  de 
Versy  ,  messire  Simon  Fresiel,  et  estoient  ces  deus  cheva- 
liers delés  le  roy  et  à  son  frain  ,  et  portoit  à  ce  dont  le 
souveraine   banière   du  roy  Alexandre  de  Ramesay  ,  ung 

très-bon  et  vaillant  homme  d'armes.  Et  vous  dy  que  les 
Escochois  estoient  bien  ordonnés,  et  avoient  mis  devant 
leur  bataille  ce  qu'il  avoient  d'archiers.  Et  d'aultre  part  , 
les  Englès  ,  qui  n'estoient  pas  sy  grant  nombre  ,  avoient 
ausy  ordonné  quatre  batailles  et  mis  en  chascnne  XVc 
archiers,  IIP  hommes  d'armes  et  H""  piétons,  et  avoit  chas- 
cun  prélat  et  ung  banerès  le  sienne.  La  prumière  bataille 
gouvernoit  l'évesque  de  Durem  et  le  sire  de  Persy  ;  le 
seconde  l'archevesque  d'Iorch  et  le  sire  de  Noefville  ;  le 
tierche  l'évesque  de  Nicolle  et  le  sire  de  Moutbray  ;  le 
quatriesme  l'archevesque  de  Cantorbie  et  le  gouverneur  de 
Bervich  messire  Eduart  de  Bailleul.  Ensy  furent  ces 
batailles  ordenées  l'une  contre  l'autre  ,  et  furent  les  Esco- 
chois les  premiers  assallans  ,  tant  avoient-il  grant  désir  de 
commenchier  la  bataille.  Lors  commenehèrent  les  archiers 
d'un  ccsté  et  d'autre  à  traire  ;  mais  le  trait  des  Escochois 
ne  dura  gaires.  Là  estoient  les  archiers  d'Engleterre  ables 
et  légiers  qui  traioient  par  avis  et  de  telle  manière  que 
grant  hideur  seroit  à  le  regarder.  Sy  vous  dy  que  quant  les 
batailles  se  furent  misses  et  aprochies  toutes  ensamble  ,  il 
y  eut  osy  dure  besoigne  et  ossy  forte  et  ossy  bien  com- 
batue  que  on  avoit  veu  de  grant  tamps  ,  et  commencha  la 
bataille  environ  à  eure  de  tierche  et  dura  jusques  à  haulte 
nonne.  Là  y  eut  mains  bieaus  fais  d'armes  et  mainte  res- 
couse  ;  car  ces  Escochois  avoient  haches  d'achier  et  bien 
tranchant,  et  en  donnoient  trop  bieaus  horions.  D'aultre  part, 
les  Englès  se  prendoient  près  de  yaulx  deifendre  pour  leur 
pais  garder  et  pour  aquerre  la  grâce  du  roy  leur  seigneur 
qui  pas  n'estoit  là,  [et  faisoient  tant]  que  le  plus  petit  val- 
loit  bien  ung  chevalier.  Et  tant  se  penèrent  li  uns  contre 
l'autre,  ensy  que  par  envie  ,  que  les  Englès  desconfirent 
leurs  ennemis;  mais  grandement  leur  cousta  de  leurs  gens. 
Toutesfois  les  Englès  obtinrent  la  plache  ,   et  y  fut  mors 

des  Escochois  :  le  conte  de  Boskehem  ,  !e  conte  Patris  , 
l'évesque  de  Bredane  ,  le  conte  de  Fy  ,  le  sire  d'Orpe  et 
Alexandre  de  Ramesay  qui  portoit  la  banière  du  roy 
d'Escoche.  Et  y  fu  le  roy  pris  et  fort  navrés  ou  corps  et  ou 
chief  dont  il  parut  tant  qu'il  vesquy  ,  et  le  prist  ung  hardy 
escuiers  englès  Jehan  de  Copelant  qui  mist  grant  paine  à 
le  garder  ;  car  les  Englès  le  volloient  tuer  entre  ses  mains. 
Et  osy  y  furent  pris  le  conte  de  Moret  et  le  conte  de  Sur- 
lant  et  pluiseurs  aultres  chevaliers  et  escuiers  d'Escoche  , 
et  durement  navrés  le  conte  d'Orbenay  et  messire  Guil- 
lame  Duglas  ,  mais  il  se  sauvèrent  <  r  pluiseurs  aultres  par 
leurs  chevaulx  qui  estoient  delès  yaulx.  Ossy  les  Englès  ne 
cachèrent  point ,  car  il  n'c^toient  que  ung  petit  de  gens,  et 
pour  ce  que  la  bataille  avoit  longement  duret ,  il  estoient 
tant  lassés  et  foules  :  sy  se  tinrent  par  l'ordonnance  de 
leurs  seigneurs  tout  quoy. 


Quant  ceste  bataille  fu  p;i.ssèe,  qui  fu  l'an  de  grâce  mil 
IIIc  XLVI  le  mardy  après  la  Saint-Michiel,  Jehan  de  Cope- 
lant, che  vaillant  escuier  qui  avoit  pris  le  roy  d'Escoche  , 
appella  des  escuiers  èsquelx  il  se  fioit  le  plus,  qui  se 
tenoient  pour  ses  compaignons,  et  fist  le  roy  David  son  pri- 
sonnier monter  sur  ung  pallefroy  et  l'enmena  secrètement 
hors  de  l'armée  ,  et  puis  chevauça  fort  et  fîst  tant  que  il 
vint  en  ung  sien  castel  que  on  apelloit  le  Castiel-Orguil- 
lous,  qui  siet  sur  la  rivière  de  Tin  à  vingt-cinq  lieues  du 
Neuf-Castiel,  où  la  bataille  avoit  esté,  et  le  mist  laiens  et 
dist  qu'il  ne  le  renderoit  au  roy  ou  à  la  royne,  puisque 
Dieu  lui  avoit  envoie,  jusques  adont  qu'il  oroit  parler  aul- 
trement. 

Quant  la  royne  d'Engleterre,  qui  se  tenoit  dedens  le  Neuf- 
Castiel,  oït  ces  nouvelles  que  ses  gens  avoient  desconfi  les 

Escochois  et  pris  leur  propre  roy,  se  elle  fu  joieuse,  che 
ne  fait  pas  à  demander.  Elle  ne  se  peut  tenir  que  tantost 
elle  ne  monta  à  cheval,  et^s'en  vint  de  celle  part  où  la 
bataille  avoit  esté.  Sy  trouva  ses  gens  qui  gardoient  la 
plache,  sycomme  usaige  est.  Sy  s'en  ala  devers  les  prélas 
et  les  quatre  banerès  qui  là  estoient ,  qui  la  rechurent 
liement  et  s'enclinèrent  humblement,  et  elle  qui  moult  estoit 
saigeet  honnourable,  les  remerchia  grandement  de  la  bonne 
diligense  qu'il  avoient  mis  au  defFendre  et  garder  le  pais. 

Celle  mesme  nuit  la  royne  demoura  avec  yaulx  sur  le 
camp,  et  l'endemain  montèrent-il  tous  à  cheval,  et^s'en 
vinrent  avecque  leur  dame  à  Neuf-Chastel.  L'évesque  de 
Durem  qui  pris  avoit  le  conte  de  Moret,  le  présenta  à  la 
royne,  et  chascuns  ensy  son  prisonnier.  La  dame  leur  en 
seut  bon  gré  ;  mais  Jehan  de  Copelant  ne  [le  fist  point  (et 
de  ce  ne]  se  contenta-elle  pas  bien  ^),  qui  le  roy  d'Escoche 
otpris  et  l'a  enmené  sans  ly  en  faire  présent.  Adont  fist  la 
royne  monter  deux  de  ses  chevaliers  à  cheval  et  aller  devers 
ledit  Jehan,  lesquels  raportèrent  que  elle  fust  toute  aseure 
du  roy  d'Escoche,  car  il  le  tenoit  en  bonne  prison,  et  que  à 
homme,  ne  à  femme  il  ne  le  déliveroit  fors  au  roy  d'Engle- 
terre  son  seigneur. 

De  ces  parolles  s'apaisa  la  bonne  dame,  et  fist  tantost 
lettres  escripre  en  luy  recommandant  au  roy  son  seigneur, 
en  luy  segnifiant  la  besoigne  et  l'aventure  ensy  que  portée 
[se]  estoit,  et  donna  congiet  à  toutes  ses  gens,  et  renvoia 
monseigneur  Edouart  de  Bailleul  en  Bervich  et  les  aultres 
seigneurs,  le  signeur  de  Persy,  celui  de  Noefville  ,  le  sire 
de  Moubray,  et  lour  pria  que  il  fussent  bon  gardien  du  pais 
de  Northonbrelant,  et  il  luy  eurent  en  convenent. 

Adont  se  party   la  royne   d'Engleterre,   et   s'en  revint 

'  Il  faut  lire  ;  (c  ne  se  contenta  pas  bien  ?>  ou  «  ne  contenta-elle  pas 
bien. 

devers  Londres,  et  enmena  le  conte  de  Moret  et  le  conte 
de  Surlaiit  ses  prisonniers,  et  laissa  les  compaignons  joïr 
du  remenant. 

Quant  ces  nouvelles  furent  venues  au  siège  de  Calais 
et  que  le  roy  d'Engleterre  le  sceut ,  sy  fu  lies  et  joieulx  , 
che  ne  fait  mie  à  demander  ;  car  le  roy  d'Escoche  estoit 
celuy  de  ses  ennemis  que  il  doubtoit  le  plus.  Sy  fîst  as 
iiiessagiers  moult  grant  feste,  et  manda  tous  les  barons 
qu'il  avoit  adout  en  son  ost ,  et  leur  recorda  ches  nou- 
velles. Sy  furent  moult  joyans  ly  uns  et  les  autres  ,  et  en 
regracièrent  Dieu  quant  sy  belle  aventure  avoient  eue  la 
royne  leur  dame  et  ses  gens.  Le  roy  englès  envoia  tantost 
messaigiers  et  lettres  moult  affectueuses  à  che  vaillant 
escuier  Jehan  de  Copelant  en  lui  priant  doucement  que 
tantost  il  volsist  venir  parler  à  luy.  Quant  l'escuier  vit 
les  raessagiers  et  les  lettres  du  roy  ,  sy  fu  tout  consilliës 
et  se  ordonna  et  apparilla  au  plus  tost  que  il  pot,  et  requer- 
qua  son  chastel  et  son  prisonnier  à  ses  plus  espécial  amis, 
puis  se  mist  à  voie  et  fist  tant  par  ses  journées  qu'il  vint 
à  Douvres  et  passa  la  mer,  et  vint  devant  Calais  en  le 
logeis  du  roy.  Quant  le  roy  le  sceut  venu  ,  il  le  fist  venir 
devant  luy.  Jehan  qui  estoit  bieaulx  escuier  ,  fors  et  drois, 
saiges  et  bien  avisés,  enclina  le  roy  moult  humblement , 
et  le  roy  le  prist  par  la  main  et  ly  fîst  moult  grant  feste  î 

et  le  regracia  moult  doucement  de  l'honneur  qu'il  luy 
avoit  fait  quant  il  s'estoit  si  près  pris,  et  mis  en  sy  grant 
adventure  qu'il  avoit  pris  de  ses  mains  le  roy  d'Escoche 
son  ennemit ,  par  quoy  il  avoit  gardé  par  se  proesce  son 
pais  d'ardoir  et  d'exillier.  L'escuier  respondy  saigement 
et  dist  :  «    Chier  sires  ,   sauve  la  grâce  de  vous  ,  che  ne  , 

«  feis-je  mie  par  ma  proesche,  mais  Dieu  par  sa  grâce  le  | 

«  m'envoia  entre  mes  mains,  et  je  le  fis  rendre  :  sy  le  pris.  |i 

u   Ossy  grant  grâce  pouroit  bien  faire  Dieu  â  ung  povre 

ff  escuier  quant  il  luy  plairoit ,  comme  à  ung  grand  sei- 
«  giieur.  »  —  «  Certes,  Jehan,  dist  le  roy,  vous  dites 
«  voir.  Sy  vous  doy  moult  amer  et  honnourer ,  et  voel 
«  que  vous  soies  chevalier ,  et  vous  donray  pour  vostre 
«  venue  cinq  cens  livres  de  terre  à  l'estrelin  et  les  asséne- 
«  ray  au  plus  près  de  vostre  maison  que  je  pouray  ,  par 
«  tel  manière  que  vous  me  renderés  le  roy  d'Escoche  en 
«  me  prison  à  Londres.  Avecques  tout  ce  ,  vous  serés  de 
«  mon  ostel.  »  Ly  escuiers  fut  tout  lies  de  ceste  promesse 
et  dist  :  «  Sires  ,  je  feray  volentiers  vostre  plaisir  et 
«  vostre  commandement.  » 

Che  parlement  passa.  Signeurs,  barons  etchevaliers,  chas- 
cuns  festioit  et  honnouroit  Jehan  de  Copelant.  A  l'endemain, 
il  fut  [fait]  chevalier  ,  et  tint  le  roy  une  grant  court  pour 
l'amour  de  luy  et  pour  luy  plus  honnourer,  et  fu  cinq  jours 
tant  seullement  avoec  le  roy  devant  Calais.  Au  sixiesme,  il 
se  party  et  s'en  revint  à  sa  maison,  et  prist  le  roy  d'Esco- 
che son  prisonnier  ,  et  l'amena  (et  bien  conduit  de  gens 
d'armes)  jusques  à  Londres,  et  le  présenta  à  la  royne  d'En- 
gleterre,  qui  en  ot  grant  joye.  Sy  le  fist  la  dame  mettre  en 
son  chastiau  à  Londres,  et  le  conte  de  Moret  et  le  conte 
de  Ghines,  connestable  de  France,  et  le  conte  de  Tanquar- 
ville  ;  et  puis  s'ordona  pour  venir  devant  Calais  pour  veoir 
le  roy  son  signeur  et  le  prinche  de  Galle  sen  fil. 


La  royne  d'Engleterre  se  mist  en  la  mer  bien  acompai- 
gnie  de  gens  d'armes  et  de  pourvéanches  et  garnie  de 
beaulx  joyaulx  pour  donner  as  chevaliers  et  à  cheulx  où 
emploie  seroit.  Sy  passa  la  mer  en  grant  péril  et  en  grant 
aventure,  car  toudis  y  avoit  robeurs  desus  la  mer,  Normans 
et  Genevois,  qui  faisoient  grant  destourbier  as  Englès.  Sy 
ariva  la  dite  royne  asés  près  de  Calais  trois  jours  devant  le 

Toussains,  et  fut  moult  conjoïe  du  roy  et  de  sen  fils  et  des 
seigneurs  et  des  chevaliers  de  l'ost.  Sy  le  prist  le  roy  par 
la  main  et  l'enraena  moult  douchement  en  son  palais,  et 
fist  savoir  qu'il  volloit  le  jour  de  la  Toussains  tenir  une 
grant  court  ouverte  pour  l'amour  de  la  royne  qui  là  estoit 
venue.  Celle  court  fut  tenue  belle  et  honnourable,  car  il  i  ot 
bien  VIP  chevaliers  et  d'autres  seigneurs  à  [sy]  grant  foison 
que  on  ne  les  povoit  à  paine  servir,  qui  estoient  plus  venus 
pour  veoir  la  royne  que  aultre  cose,  et  le  gentille  royne 
apella  ses  chevaliers  en  leur  faisant  sy  bonne  chière,  et  les 
araisonnoit  et  festioit  si  gracieusement  que  c'estoit  ung 
grant  déduit  de  le  regarder.  Sy  donna  adont  la  bonne  royne 
grant  foison  de  joiaulx  à  ceulx  oii  elle  les  tenoit  pour  bien 
enploiet,  et  demora  long  temps  par  delés  le  roy  sen  sei- 
gneur en  grant  revel  tant  que  le  siège  dura,  et  avoit  amené 
foison  de  dames  et  damoiselles.  Sy  y  prendoient  les  che- 
valiers et  aultres  compaignons  grant  solas  et  grant  déport, 
quant  il  leur  plaisoit,  en  toutes  bonnes  manières,  et  ly  rois 
les  veoit  moult  volentiers  et  les  honnouroit  tant  qu'il  pooit. 


Che  siège  se  tint  moult  longement  devant  Calais,  et  sy 
avint  moult  de  grandes  aventures  et  de  belles  proesches 
d'un  costé  et  d'aultre,  par  terre  et  par  mer,  que  je  ne  pou- 
roie  toutes,  ne  le  quatrième  part  escripre  ,  ne  raconter  ; 
car  le  roy  de  Franche  avoit  fait  establir  sy  bonnes  gens 
d'armes  et  tant  par  toutes  les  fortresses  qui  estoient  entour 
de  Calais  et  tant  de  Genevois  et  de  Normans  qui  estoient 
par  mer,  que  les  Englès  qui  volloient  hors  issir  à  cheval  et 
à  piet  pour  aler  fourer  ou  quérir  aventure,  ne  l'avoient 
pas  d'avantaige  ,  mais  trouvoient  souvent  des  rencontres 
durs  et  fors.  Et  ossy  il  y  avoit  souvent  pluiseurs  palletis 
et  esçarrouçhes  eptour  les  portes  et  sus  les  fossés,  dont  ne 


SUITE  DU   SIÈGE   DE   CALAIS.  237 

separtoient  sans  mort,  ne  sans  navreures.  Un  jour  perdoit 
li  uns,  et  l'autre  jour  perdoit  l'autre,  ensy  que  on  voit  sou- 
vent avenir  en  telles  besoignes.  Ossy  le  roy  d'Engleterre 
et  son  consail  estudioient  nuit  et  jour  à  faire  engiens  et 
instruraens  pour  chiaulx  de  Calais  mieulx  grever  et  appres- 
ser,  et  chil  de  la  ville  contrepensoient  le  contraire  et 
faisoient  tant  à  l'encontre  que  cil  engiens  n'y  faisoient  nul 
domaige,  ne  riens  ne  leur  grevoit,  fors  les  affamer  ;  mais 
nulles  prouvéanches  ne  leur  povoient  venir  fors  en  larchin 
et  par  un  maronnier  qui  estoit  mestre  et  conduiseur  de 
tous  les  aultres  ,  et  avoit  à  non  Marans,  qui  souvent  leur 
faisoit  grant  confort  par  le  mer  en  emblant  et  dérobant  et 
non  aultrement  et  par  soy  hardiement  aventurer  ,  et  se 
metoit  en  grant  péril  et  se  mist  pluiseurs  fois,  et  porta  as 
Englès  grant  domaige,  et  tantmaint  en  fit  morir,  entrues 
que  le  siège  dura. 


Tout  chel  yvier  demora  le  roy  englès  devant  Calais 
atout  son  host,  et  y  ot  maint  grant  aventures  d'une  part  et 
d'aultre,  et  presque  chascun  jour,  et  toudis  avoit  le  roy 
englès  grant  désir  de  tenir  les  Flamens  en  amour  ;  car  il 
luy  sambloit  que  par  yaulx  il  povoit  plus  aise  parvenir  à 
son  intention.  Sy  envoioit  souvent  par  devers  yaulx  grans 
promesses  et  leur  disoit  que  ,  se  il  povoit  parvenir  à  son 
entente  ,  il  leur  renderoit  sans  doubte  Lille  et  Douay  et 
Biétuue,  sique  par  sifaittes  promesses  les  Flamens  s'es- 
murent  en  che  temps  que  le  roy  englès  estoit  en  Normen- 
die,  dont  il  vint  à  Créchy,  et  allèrent  asségier  Biétuue,  et 
estoit  leur  capitaine  messire  Oudart  de  Renty,  car  il  estoit 
adont  banis  de  Franche,  et  tinrent  ung  moult  grant  siège 
devant  Biétune  et  moult  le  constraindirent  ;  mais  il  y  avoit 
dedens  en  garnison  de  par  le  roy  de  Franche  quatre  bons 

chevaliers  qui  bien  le  gardèrent,  messire  Jehan  de  Cargni, 
messire  Eustasse  de  Ribeumont,  messire  Bauduin  d'Enne- 
kins  et  messire  Jehan  de  Landas.  Et  à  che  dont  [ot]  en 
la  ville  de  Biétune  pluiseurs  assaulx,  mais  elle  fu  bien 
defFendue  et  sy  bien  gardée  que  les  Flamens  n'y  firent 
riens,  ains  s'en  partirent ,  quant  il  eurent  ars  et  gasté 
le  païs  tout  environ,  et  s'en  râla  chascun  en  son  lieu. 

Nonobstant  che  ,  quant  le  roy  englès  fu  venus  devant 
Calais,  il  ne  chessa  de  souvent  envoler  par  devers  les  com- 
munes et  bonnes  villes  de  Flandres  en  renouvelant  ses  pro- 
messes pour  entretenir  leur  amistié  et  pour  abatre  l'opi- 
nion du  roy  de  Franche  qui  tiroit  à  y  aulx  ossy  tenir  en 
amour,  et  vollentiers  euwist  le  roy  d'Engleterre  veu  que 
ly  jovènes  conte  de  Flandres,  qui  n'avoit  que  quinze  ans  de 
aige,  volsist  se  fille  Ysabel  espouser,  et  tant  pourcacha 
que  le  commun  de  Flandres  s'y  accorda  entirement  ;  car  il 
sambloit  au  roy  que  parmy  che  mariage  il  s'aideroit  des 
Flamens  à  se  volenté,  et  il  sambloit  ossy  as  Flamens  que, 
s'il  avoient  les  Englès  de  leur  acord,  il  pouroient  bien  à 
Franchois  contrester.  Mais  Lois  le  jones  conte  de  Flandres 
qui  avoit  esté  noris  entre  les  royaulx  de  Franche  et 
encores  y  demoroit,  ne  s'y  volloit  acorder,  ains  disoit  par 
l'enhort  de  ceulx  qui  le  gouvernoient,  que  j'à  n'aroit  à 
femme  la  fille  de  cheluy  qui  son  père  avoit  ochis.  D'aultre 
part,  le  duc  Jehan  de  Brabant  pourcachoit  adont  fort  que 
che  jone  conte  de  Flandres  volsist  prendre  sa  fille,  et  ly 
prometoit  que  il  luy  feroit  joïr  plainement  de  la  conté  de 
Flandres  par  amour  ou  aultrement,  et  faisoit  ledit  duc 
entendre  au  roy  de  Franche  que  ,  se  il  besoignoit  et  se 
besoigne  se  faisoit ,  il  feroit  tant  que  tous  les  Flamens 
seroient  de  son  acort  et  contraires  au  roy  d'Engleterre, 
syque,  par  syfaite  intention  et  telles  promesses  ,  le  roy 
Phelippes  s'acorda  à  che  mariaige  de  Brabant,  et  le  duc  de 

Brabant  envoia  tantost  messaigiers  as  grans  bourgois  et  as 
bonnes  villes  de  Flandres  pour  pourcachier  et  acorder  et 
consentir  ce  mariaige,  et  leur  fist  moustrer  tant  de  belles 
raisons  coulourées  que  les  bonnes  villes  mandèrent  le  jone 
conte  leur  seigneur,  et  luy  firent  asavoir  qu'il  volsist  venir 
et  croire  leur  consail,  et  il  seroient  sy  bon  subget  et  luy 
dêliveroient  toutes  ses  justices  et  ses  droitures  ossy  avant 
ou  plus  que  sy  anchesseur  eulrent  oncques.  Le  jones  conte 
eult  consail  qu'il  l'asairoit.  Sy  vint  en  Flandres  et  fut 
rechut  à  moult  grant  joie,  et  ly  présenta-on  de  bonne  ville 
en  bonne  ville  grans  présens. 

Sitost  que  le  roy  englès  sceut  ces  nouvelles,  il  envoya 
en  Flandres  le  conte  de  Norhantonne  et  grans  gens  avecq 
luy  ,  liquel  parlementa  tant  et  pourcacha  tant  as  bourgois 
de  Flandres  que  il  eurent  plus  cliier  que  leur  sires  presist 
à  femme  la  fille  du  roy  d'Engleterre  que  la  fille  du  duc  de 
Brabant,  et  en  requirent  et  prièrent  affectueussement  leur 
jone  seigneur  et  luy  remonstrèrent  pluiseurs  belles  rai- 
sons pour  luy  atraire  ,  et  tant  que  les  bourgois  qui  por- 
toient  le  partie  du  duc  de  Brabant  ,  n'osoient  dire  le  con- 
traire ;  mais  Lois,  le  jone  conte  ,  ne  se  volt  nullement 
assentir  pour  parolles,  ne  pour  raisons  que  on  luy  desist , 
mais  disoit  tondis  qu'il  n'aroit  jà  à  femme  la  fille  de  che- 
lui  qui  son  père  avoit  tué  ,  et  lui  deuist-on  donner  la 
moitié  du  royalme  d'Engleterre.  Quant  les  Flaraens  oïrent 
chou,  il  dirent  que  leur  sires  estoit  trop  franchois  et  mal 
consilliés  ,  et  qu'il  ne  leur  feroit  jà  bien,  puisque  il  ne 
volloit  faire  leur  consail  ;  car  bien  disoient  que,  se  monsi- 
gneur  son  père  n'euist  tant  amé  les  François  ,  ains  euist 
creut  leur  consail  ,  il  euist  esté  le  plus  grant  seigneur  du 
monde  et  euist  recouvré  Lille,  Douay  et  Biétune  ,  et  fust 
encore  en  vie. 

Che  demora   ensy   une   pièche   de  tamps  ,    et  ly   rois 

englès  tint  toudis  le  siège  devant  Calais  tout  l'ivier  et 
tint  grant  court  et  noble  au  jour  du  Noël.  Après  che  Noël 
environ  le  quaresme  revinrent  de  Gascongne  au  siège  de 
Calais  le  conte  d'Erby  ,  le  conte  de  Pennebrucq  ,  le  conte 
de  Renfort  et  aulcun  bon  chevalier  de  leur  route  ,  les- 
quels furent  les  très-bien  venus  et  moult  vollentiers  veu 
du  roy  et  de  la  royne,  et  par  espécial  le  conte  d'Erby  ,  car 
il  estoit  cousin  germain  du  roy  et  sy  s'estoit  bien  portes 
ou  pays  de  Gascongne  ,  où  il  avoit  tant  demore. 

A  revenir  au  propos  dont  je  parloie  maintenant,  longe- 
ment  demora  Loys  le  jone  conte  de  Flandres  en  le  prison 
de  ses  gens  mesmes  ;  car  il  ne  volloit  nullement  cangier 
son  pourpost.  Au  darrain  ,  il  eult  en  convent  qu'il  feroit 
tout  che  que  on  vouldroit ,  mais  que  on  le  laissast  aller 
déduire  aultre  part  sur  bonnes  gardes.  Les  Flamens  le 
crurent  et  ly  otroièrent  vollentiers  ,  mais  il  envoiroient 
toudis  trente  de  leurs  hommes  bourgois  qui  sy  près  le 
gaiteroient  que  à  paine  poroit-il  aller  pisser,  et  n  avoit  de 
sonconsailprivetquedeus  chevaliers  :  encores  estoient-il 

Flamens.  ,  ,»„ 

Sur  che  convenant  ly  Flamens  mandèrent  le  roy  englè 
et  la  royne  qu'il  venissent  à  Berghes  en  Flandres,  car  il 
tenoient  que  le  mariaige  se  feroit.  Le  roy  et  la  royne  a  lu- 
rent celle  part  moult  noblement  et  en  grant  conroy,  et  ly 
Flamencq  vindrent  ausy  d'aultre  part  à  grant  corapa.gme 
de  par  toutes  les  villes  de  Flandres   et  amenèrent  avecq 
eulxlejone  conte  leur  seigneur,  qui  courtoisement  s  en- 
clina  devant  le  roy,  et  le  roy  envers  luy   et  s'escusa  le  roy 
moult  humblement  de  la  mort  de  son  père,  et  distquele 
jour  de  la  bataille  il  ne  vit  oncques  son  père,  ne  ne  le  con 
inut  mort,  ne  vif.  A  brief  mos,  on  laissa  de  che  parler,  e 
Lut  les  convenanches  du  mariaige  là  endroit  sy  acorde 
,„e,«jo„e  conte  de  Flandres  Lois  flancha  mademoiselle 

Ysabiel  fille  du  roy  d'Eagleterre  à  grant  chière,  et  mons- 
troit  par  samblant  qu'il  avoit  grant  désir  que  le  mariage  se 
fesist,  et  fu  là  une  brief  journée  acordée  à  laquelle  ou  devoit 
espouser  et  tenir  une  grant  feste.  Sur  che  se  départirent. 

Le  roy  d'Engleterre  fîst  faire  moult  grant  aparel  pour 
chelle  grant  feste  et  se  pourvey  de  bieaux  joieaulx,  et  la 
royne  ossy  pour  donner  là  où  il  leur  sambleroit  estre  bien 
emploie.  Le  conte'  de  Flandre  aloit  toudis  veoir  voiler  sur 
la  rivière  en  la  compaignie  de  ceulx  que  le  dévoient  gar- 
der. Sy  advint  le  jour  devant  che  qu'il  devoit  espouser,  que 
l'un  de  ses  faucons  ala  chergier  au  cange,  et  ses  faucon- 
niers après  pour  le  loirer.  Quant  le  jone  conte  vey  son  fau- 
connier férir  des  espérons  après  son  faucon,  il  féry  ossy 
son  cheval  des  esporons  et  s'en  ala  après  en  telle  manière 
qu'il  ne  revint  mie  à  la  journée  pour  espouser  la  fille  du 
roy  d'Engleterre,  ains  s'en  ala,  quant  qu'il  pot,  par  devers  le 
roy  de  Franche  et  devers  le  duc  de  Normendie,  et  en  telle 
manière  escapa-il  mallesieusement  des  Flamens,  qui  en 
furent  durement  courouchiés.  Ossy  fut  le  roy  englès,  et 
s'en  tint  pour  décheut,  et  le  roy  de  Franche  et  les  Fran- 
chois  eu  furent  moult  lies  ;  mais  pour  ce  ne  demora  mie  que 
les  Flamens  ne  confortassent  toudis  les  Englès,  et  vidèrent 
pluiseurs  fois  hors  et  furent  devant  Aire  et  devant  Saint- 
Omer  et  ardirent  tout  le  pais  d'environ  et  le  bonne  chité 
de  Térouane,  et  toudis  en  confortant  les  Englès. 


En  che  tamps  estoit  nouvellement  revenu  d'oultre  mer 
et  du  saint  voiage  de  .Jhérusalem  che  gentil  et  vaillant 
chevalier  messire  Robert  de  Namur,  fils  jadis  au  conte 
Jehan  de  Namur.  Sy  estoit  moult  jone  et  se  travilloit  vol- 
lentiers  et  entendy  que  le  roy  d'Engleterre  estoit  devant 
Calais  et  y  avoit  jà  esté  près  d'un  an.   Ensy   s'avisa  que  il 

riroit  veoir  et  savoir  quelle  chière  il  luy  feroit  ;  car  ossy 
il  n'avoit  encores  esté  mandés,  ne  priés  du  roy  Phelippe. 
Sy  povoit  bien  par  honneur  traire  devers  lequel  roy  qui 
mieulx  luy  plaisoit  ;  car  il  ne  tenoit  riens  de  l'un,  ne  de 
l'autre,  et  toutesfois  il  estoit  plus  enclin  au  roy  d'Engle- 
terre  que  au  roy  de  France.  Sy  se  party  le  conte  de  Namur 
en  bon  arroy,  ensy  que  toudis  a  fait  honnorablement  par 
le  pais  et  par  le  monde,  et  passa  parray  Flandres,  et 
esploita  tant  qu'il  vint  devant  Calais.  Sy  ala  devers  messire 
Gautier  de  Mauny,  pour  tant  qu'il  estoit  hainuier,  lequel 
l'acointa  du  conte  d'Erby  et  de  messire  Henry  de  Lenclas- 
tre,  et  cheulx  le  menèrent  devers  le  roy  et  la  royne,  qui 
furent  moult  resjoïs  de  sa  venue  et  le  rechurent  liement , 
et  messire  Robert  de  Namur  estoit  grandement  en  la  grâce 
du  roy  et  de  la  royne,  pour  le  cause  de  son  oncle  messire 
Robert  d'Artois,  de  qui  il  portoit  tel  nom.  Si  le  retint  le  roy 
d'Engleterre  et  luy  donna  par  an  trois  cens  livres  à  l'estre- 
lin,  qui  vallent  dix-huit  cens  frans  de  Franche,  et  luy 
donna  par  telle  condition  que  on  luy  pairoit ,  tant  que  il 
viveroit ,  la  dite  revenue  à  prendre  aux  canges  à  Bruges. 
Adont  fist  hommaige  ledit  conte  au  roy  d'Engleterre,  et  le 
baisa  en  la  bouche,  et  demeura  devant  Calais,  tant  que  la 
ville  fut  rendue.  Après  la  ville  rendue,  il  s'en  ala  en  Engle- 
terre  avecques  le  roy  et  la  royne  juer  et  esbatre  et  veoir  le 
païs,  et  ossy  pour  aprendre  à  congnoistre  les  seigneurs  et 
les  dames  du  royalme  d'Engleterre  dont  il  désiroit  moult 
de  avoir  l'acointanche. 

Or  retournons-nous  à  ung  grant  fait  qui  avint  en  celle 
saison  en  Bretaigne  contre  monsigneur  Charles  de  Blois 
et  des  gens  du  conte  de  Monfort. 

Je  me  suis  longement  tenu  de  monseigneur  Charles  de 
Blois  et  de  le  contesse  de  Monfort  ;  mais  che  a  esté  pour 
les  trièves  qui  furent  prinses  devant  le  chité  de  Venues  , 
car  ,  les  trièves  durant ,  qui  bien  furent  gardées  ,  il  ne 
firent  l'un  contre  l'autre  cose  qui  soit  à  parler,  et  jouy  mes- 
sire  Charles  de  Blois  assés  paisiblement  de  la  Bretagne  (che 
que  conquis  avoit).  Sytost  que  les  trièves  furent  passées  ,  il 
commenchèrent  à  guerrier  moult  fort.  Le  roy  de  Franche 
confortoit  Charles  son  nepveu,  et  le  roy  englès  la  contesse 
de  Monfort ,  ensy  que  promis  et  en  convent  il  l'avoit.  Et 
estoient  en  Bretaigne  par  le  roy  englès  venus  deux  cheva- 
liers avecque  une  compaignie  de  gens  d'armes  et  d'archiers 
pour  résister  à  rencontre  de  messire  Charles  de  Blois  ,  qui 
adont  estoit  moult  fort ,  desquels  chevaliers  ly  uns  estoit 
messire  Thomas  d'Agourne  et  [ly  aultres]  messire  Jehan  de 
Hartecelle,  et  demourèrent  delés  la  contesse  de  Monfort  en 
la  ville  de  Hanbon  ,  et  avecq  yaulx  avoit  ung  chevalier 
breton  bretonnant ,  durement  vaillant^homme,  que  on  apel- 
loit  messire  Tanguis  du  Chastiel.  Chestuy  chevalier  faisoit 
maintes  courses  sur  les  terres  de  messire  Charles  de  Blois, 
et  les  gens  de  messire  Charles  ausy  sur  yaulx.  Ensy  estoit 
le  païs  courus  et  gastés  d'une  partie  et  d'autre  ,  et  tout 
comparoieut  les  povres  gens. 

Or  avint  que  ung  jour  avoient  chil  trois  chevaliers 
asamblé  grant  foison  de  gens  d'armes  à  piet  et  à  cheval , 
et  s'en  alèrent  asségier  une  bonne  ville  et  grosse  et  ung 
moult  très-fort  chastiel  que  on  appelle  le  Roche-Deuriant  , 
et  le  assallirent  par  pluiseurs  fois  ,  et  chil  de  la  ville  et  du 
chastel  se  defFendirent  -vaillaument,  syqu'il  n'y  perdirent 
riens.  Laiens  avoit  ung  bon  chastelain  que  on  clamoit 
Tassart  de  Ghines  ,  bon  escuier  et  hardy  combatant  ;  mais 
tant  y  eut  de  meschief  que  le  plus  des  hommes  de  la  ville 
estoient  mieulx  de  l'acort  de  la  contesse  que  de   messire 

Charles  ,  et  pour  che  se  rendy  le  chastiel  et  la  ville  par 
traitiet  dedens  huit  jours  que  le  siège  fut  mis ,  et  en 
demoura  Tassart  de  Ghines  cappitaine  comme  devant,  et  y 
mirent  gens  d'armes  de  par  la  contesse. 

Quant  raessire  Charles  de  Blois  le  sceut,  il  en  fut  dure- 
ment courouciés  :  sy  manda  tous  les  seigneurs  de  sa  partie 
et  les  Genevois  et  tous  les  saudoiers  qu'il  peult  avoir.  Sy 
en  y  vint  tant  qu'il  furent  bien  XVP  hommes  d'armes  et 
XII™  à  piet  et  IIIP  chevaliers  ,  dedens  lesquels  il  y  avoit 
vingt-trois  bannerès  ,  et  ala  ledit  messire  Charles  de  Blois 
asségier  la  Roche-Deuriant  (la  ville  et  le  chastiel).  Quant 
chil  de  la  ville  se  virent  asségiet ,  il  envolèrent  tantost 
messaigiers  à  la  contesse  et  à  trois  chevaliers  dessus  nom- 
més pour  prier  que  on  les  venist  secourir.  La  contesse  ne 
le  fist  mie  envis  ,  car  honte  luy  eust  esté  du  laissier  ,  et 
euvoia  messaigiers  partout  là  où  elle  sentoit  ses  amis  ,  et 
fist  tant  qu'elle  ot  bien  en  pau  de  tamps  mille  lanches  et 
XV"  homme  à  piet  et  XV''  archiers.  Sy  les  mist  tout  en 
le  garde  et  conduite  de  ces  trois  chevaliers  dessusdit  qui 
hardiement  et  vollentiers  les  rechurent ,  et  leur  dist  la 
dame  que  il  ne  retournassent  point ,  se  la  ville  et  le  chas- 
tiel n'estoient  dességié,  et  il  luy  promirent  ou  il  y  moroient 
en  la  paine.  Lors  se  mirent  au  chemin  et  s'en  allèrent  celle 
part  tant  que  il  peurent ,  et  firent  tant  qu'il  vinrent  assés 
près  de  l'ost  de  messire  Charles  de  Blois. 

Quant  messire  Thomas  d'Agourne  et  messire  Jehan  de 
Hartechelle  et  messire  Tanguis  du  Chastiel  et  ly  aultre  che- 
valiers qui  là  estoientasamblé,  furent  à  deux  lieues  près  de 
l'ost ,  il  se  logèrent  sur  une  rivière  celle  nuit  à  l'entention  de 
combatre  l'endemain,  et  quant  il  furent  logiés  et  mis  à 
repos  ,  messire  Thomas  H  messire  Jehan  de  Hartechelle 
prirent  le  moitié  de  leurs  gens  et  les  firent  armer  et  mon- 
ter à  cheval  paisiblement,  et  s'en   alèrent    devant  minuit 

férir  en  l'ost  messire  Charles  à  l'un  des  costës  et  y  firent 
grant  damaige  ,  et  y  tuèrent  grant  foison  de  gens  ,  et 
demorèrent  tant  que  toute  l'ost  fu  estourmie  et  armée, 
et  arestèrent  si  longement  tout  combatant  que  ly  est  fust 
tant  efforcie  qu'il  ne  se  pourent  retraire  sans  grant  perte, 
et  furent  desconfîs  et  perdirent  grant  foison  de  leurs  gens, 
et  y  fut  pris  le  dit  messire  Thomas  d'Agourne  luy  vingtième 
de  bons  compaignons  et  moult  navrés,  et  messire  Jehan 
de  Hartecelle  se  retraist  par  devers  son  ost  à  grant  mes- 
quief,  et  cheulx  qui  estoient  escapés,  avecques  luy.  Quant 
il  furent  revenus  en  l'ost ,  il  comptèrent  le  meschief  qui 
avenus  leur  estoit.  Droit  à  chelle  heure  qu'il  revinrent 
en  l'ost,  y  estoit  descendu  ung  vaillant  chevalier  atout 
cent  lanches  tout  nouvellement  en  leur  ayde  ,  et  dist ,  se 
on  le  volloit  croire  ,  tout  l'ost  s'armeroit  à  celle  heure  et 
yroient  courir  sur  leurs  ennemis.  Ledit  messire  Jehan  de 
Hartecelle  et  messire  Tanguis  du  Castel  s'y  acordèrent, 
et  ossy  firent  tous  ly  aultres.  Lors  s'armèrent  tous  et  se 
mirent  à  voie  de  grant  vollenté,  et  firent  tant  qu'il  vinrent 
en  l'ost  de  messire  Charles  de  Blois  environ  solleil  levant 
que  nulle  garde  ne  s'en  donnoient  de  syfait  secours  qui 
leur  venoit ,  ains  dormoient  et  repousoient  chascuns  ,  et 
cuidoient  bien  avoir  desconfis  leurs  ennemis.  Sy  furent 
tous  esmervilliés  et  esbahis  en  l'ost  raonsigneur  Charles  , 
quant  il  virent  ces  nouvelles  gens  venir  sur  yaulx.  Non- 
pourquant  il  s'armèrent  au  plus  tos  que  il  porent,  mais 
il  leur  cousta  durement  et  grandement  de  leurs  gens , 
anchois  que  il  fussent  tous  armés.  Là  eut  forte  bataille  , 
moult  dure  ,  et  ches  Englès  et  Bretons  enduroient  grant 
paine,  et  y  eult  maint  bieaulx  fais  d'armes  ensy  qu'il 
apparut,  car  il  détinrent  la  plache,  et  y  demoura  mors 
plus  de  II-^  chevaliers  sans  les  banerès  et  III™  hommes 
de  piet,  et  rescourent  messire  Thomas  d'Agourne  et  tous 

ses  compaignons  ,  et  prirent  messire  Charles  de  Blois  et 
grant  foison  de  nobles  et  chevalliers  avecq  luy,  et  gagnè- 
rent tentes  et  très  (tout  chèque  amenet  avoient). Geste  des- 
confiture afoibly  durement  le  partie  de  messire  Charles 
de  Blois  et  resvigora  cheaulx  de  la  contesse  de  Monfort. 
Sy  fut  messire  Charles  de  Blois  envoyés  en  Engleterre 
comme  prisonniers  au  roy  englès  qui  en  ot  grant  joie  , 
quant  il  en  oït  les  nouvelles  devant  Calais,  où  il  séoit. 
Geste  bataille  de  Roche-Deuriant  fu  l'an  de  grâce  mil 
IIP  XLVII  le  VIP  jour  du  mois  de  may. 


Le  roy  Phelippe  de  France  ,  qui  sentoit  ses  bonnes 
gens  de  la  ville  de  Calais  sy  durement  constraint  et  apres- 
sés,  selonc  che  que  il  estoit  infourmés  ,  et  veoit  que  le  roy 
englès  ne  s'en  partiroit  point  se  les  aroit  conquis  ,  sy  en 
estoit  durement  courouchiés.  Sy  s'avisa  et  dist  qu'il  les 
volloit  conforter  et  combatre  le  roy  englès  et  lever  le  siège 
se  il  povoit.  Sy  commanî'.a  par  tout  son  royalme  que  tous 
chevaliers  et  escuiers  fussent  à  la  feste  de  le  Pentecouste 
en  le  cité  d'Amiens  ou  là  près  ,  et  chils  mandement  et 
commandement  du  roy  de  Franche  s'estendy  par  tout  son 
roialme,  Sy  n'osa  nuls  laissier  qu'il  ne  venist  et  fust  au 
jour  de  la  Pentecouste  ou  tost  après,  et  mesmement  le 
roy  de  Franche  y  fut  et  tint  là  se  court  solempnelle  audit 
jour  ,  et  moult  de  princes  et  de  seigneurs  delés  luy  ,  car 
le  royalme  de  Franche  est  sy  grant  et  tant  y  a  de  bons 
chevaliers  et  d'escuiers  qu'il  ne  puet  estre  desconfis.  Là 
estoient  le  duc  de  Bourgongne,  le  duc  de  Bourbon  ,  le 
conte  de  Poitiers  ,  le  conte  de  Fois  ,  le  duc  de  Normendie, 
aisné  fils  du  roy  ,  le  conte  d'Ermignac,  le  conte  de  Savoie, 
messire  Lois  de  Savoie  ,  ses  frères,  messire  Jehan  de 
Haynau  ,   le  conte  de  Namur  ,  le  conte  de  Forés,  le  conte 

daufîn  d'Auvergne  ,  le  conte  de  Vendomme  et  tant  de 
barons  et  de  signeurs  que  tanisons  seroit  du  recorder.  Sy 
ymaginôit  et  regardoit  le  roy  comment ,  ne  par  quel 
affaire  il  pouroit  lever  le  siège  des  Englès  ,  car  bien  avoit 
oït  dire  qu'il  estoient  en  sy  fort  lieu  que  on  ne  les  aroit 
point  à  son  aise  ,  et  de  perdre  une  telle  ville  que  Calais 
est,  il  luy  venroit  à  trop  grant  dur. 

Le  roy  englès  entendoit  d'aultre  part  nuit  et  jour  com- 
ment il  les  pouroit  le  plus  grever  ;  car  bien  avoit  oy  dire 
que  ly  roy  de  Franche  avoit  une  grant  armée  ,  et  sy  sen- 
toit  la  ville  de  Calais  sy  forte  que  pour  assault ,  ne  escar- 
muche  qu'il  fesist ,  il  ne  le  pooit  conquerre.  Le  riens  au 
monde  qui  plus  le  resconfortoit,  quant  il  y  pensoit,  c'estoit 
que  il  le  cuidoit  mal  prouveu  de  vivres  ,  siques  encores, 
pour  yaulx  clore  et  toUir  le  pas  de  la  mer,  il  fist  faire 
ung  biel  castiel  et  hault  et  grant  tout  de  bois  et  de  bons 
marions  sy  fort  que  on  ne  le  povoit  grever  ,  et  fist  ledit 
castiel  asseoir  sur  la  rive  de  la  mer  ,  et  le  fist  bien  pour- 
voir d'espringales  et  de  bombardes  et  d'autres  engiens, 
et  mist  et  estably  dedens  LX  hommes  d'armes  et  IP 
archiers ,  qui  gardoient  le  havre  et  le  port  de  Calais  , 
et  sy  près  que  riens  n'y  povoit  entrer,  ne  yssir  que  tout 
ne  fust  confondu.  Che  fut  ly  avis  qui  plus  fist  de  contraire 
à  cheulx  de  Calais  et  qui  plus  tost  les  fist  afamer. 

Après  advint  que  le  roy  englès  enorta  tant  les  Flamens 
qu'ils  ysireut  hors  de  leur  païs,  environ  le  Saint- Jehan-Bap- 
tiste, l'an  mil  IIP  XLVII  ,  et  vinrent  devant  Ayre  et  y 
mirent  le  siège.  Sy  y  convint  le  roy  de  Franche  envoler 
gens  d'armes. Sy  envoia  à  Saint- Omer  le  duc  de  Bourbon,  le 
conte  daulfin  d'Auvergne  et  messire  Charles  d'Espaigne, 
et  dedens  Aire  le  conte  de  Dammartin,  le  conte  de  Pour- 
sien  ,  messire  Gui  de  Nielle  ,  le  sire  de  Raineval  et  mes- 
sire  Joffroy  de   Digon ,    et  ensy  en  toutes  les  fortresses 

d'Artois  mist  bonnes  gens  d'armes  pour  les  garder  et 
defFendre  contre  les  dis  Flamens  ,  qui  furent  pluiseurs 
fois  bien  reboutés  ,  et  exillèrent  adont  ly  Franchois  un 
païs  sur  yaulx,  que  on  clamoit  le  Loe  ,  et  s'en  vint  le  roy 
de  France  demorer  en  la  bonne  chité  d'Aras  ,  pour  mieulx 
entendre  à  deffendre  le  conté  d'Artois. 

Entreus  que  le  roy  de  Franche  estoit  à  Aras  et  ses  gens 
entendoient  à  guerrier  les  Flamens,  messagiers  chertains 
ly  vinrent  de  par  ses  gens  qui  estoient  dedens  Calais  aségiés, 
dont  messire  Jehan  de  Vianne,  messire  Jehan  de  Surie, 
messire  Ernoul  d'Audrehem  ,  messire  Pépin  de  Were  et 
messire  Henry  du  Bois  estoient  chiefs,  et  encore  aultres 
bons  chevaliers  et  escuiers,  et  prioient  le  roy  en  carité 
qu'il  les  volsist  hastivement  secourir  ;  car  vitaille  leur 
estoit  falie,  et  ne  se  povoient  longement  tenir.  Quant  le  roy 
Phelippe  entendy  ches  nouvelles,  il  en  ot  grant  pité  et 
grant  annoy.  Sy  fist  mander  les  communes  des  villes  et  ses 
gens  d'armes  de  toutes  fortresses  de  Picardie,  et  se  party 
le  roy  de  la  cité  d'Aras,  et  s'en  vint  à  Hesdin  et  dist  adont 
et  fist  assavoir  à  tous  qu'il  se  volloit  traire  par  devers  le  roy 
d'Engleterre  et  n'entendroit jamais  à  aultre  [cose]  jusques 
adont  qu'il  aroit  dességiet  la  ville  de  Calais.  Sy  commanda 
que  tous  le  siévissent,  car  il  yroit  celle  part  sans  nul 
séjour.  Et  envoia  devant  ses  marisaulx  pour  aviser  le  che- 
min et  les  passaiges.  Dont  s'avanchièrent  toutes  manières 
de  gens,  et  vinrent  vers  Artois. 

Quant  le  roy  de  Franche  eult  esté  à  Hesdin  environ  sept 
jours,  il  s'en  party  atout  son  grant  host,  et  s'en  vint  par- 
devers  Fauquenberghe  et  s'y  loga  une  nuit,  et  puis  s'en 
party,  et  vint  l'endemain  logier  entour  Ghines,  où  tout  le 
pais  estoit  gasté  ;  mais  prouvéanches  le  siévoient  de  tous 
costés  et  à  grant  foison.  A  l'endemain,  il  se  desloga  et  vint 
logier  droit  sur  le  mont  de  Sangate,  qui  estoit  asés  près  de 

Calais  et  asés  près  de  l'ost  du  roy  d'Engleterre,  syques  on 
les  povoit  bien  veoir  clèrement  de  l'ost  des  Englès  et  de  la 
ville  de  Calais.  Et  sachiés  que  le  roy  de  Franche  avoit  [sy] 
grant  ost  et  grant  train  de  seignourie,  de  gens  d'armes  et 
d'aultres  gens,  que  on  les  nombroit  à  deus  cens  milles 
hommes.  Quant  chils  de  Calais  les  virent  prumiers  sur  le 
mont  de  Sangate  poindre  et  leur  banières  venteler,  il  eurent 
moult  grant  joie  et  cuidèrent  certainement  estre  tous  des- 
ségiës  ;  mais  quant  il  virent  que  on  se  logoit,  il  se  commen- 
chèrent  à  esmaier  et  à  yaulx  désespérer. 

Or  vous  diray  que  le  roy  englès  fist,  quant  il  sceut  que 
le  roy  de  Franche  venoit  à  sy  grant  ost  pour  luy  combatre 
et  pour  le  deslogier  [du  siège  devant]  le  ville  de  Calais,  qui 
tant  luy  avoit  cousté  d'avoir  et  de  gens  et  de  la  paine  de  son 
corps,  et  sy  savoit  bien  qu'il  l'avoit  sy  bien  asségie  et  sy 
estroitement  que  elle  ne  povoit  tenir  longement  ;  sy  luy 
venroit  à  grant  contraire,  s'il  l'en  convenoit  ensy  partir. 
Sy  avisa  que  les  Franchois  ne  povoient  venir  combatre  à 
luy,  ne  lever  le  siège,  ne  aprochier  son  ost,  ne  le  ville  de 
Calais,  fors  que  par  l'un  des  deus  pas  ou  par  les  dunes  de 
la  mer  ou  pa.r  deseure  là  où  il  avoit  grant  foison  de  fossés, 
de  crolières  et  de  mares,  et  n'y  avoit  que  ung  seul  pont  par 
où  on  peuist  passer  :  sy  l'appelle-on  le  pont  de  Niulais.  Sy 
fist  traire  ses  naves  et  ses  batieaulx  par'  devers  les  dunes 
et  bien  garder  et  furnir  de  bombardes  et  d'artillerie,  dont 
l'ost  de  France  n'osa  par  là  passer  ;  et  fist  le  conte  d'Erby 
son  cousin  aller  logier  sur  le  dit  pont  de  Niulay  et  grant 
foison  de  gens  d'armes  et  d'archiers,  par  quoy  li  Franchois 
ne  peuissent  passer  parmy  les  mares,  qui  sont  impossible  à 
passer. 

Entre  le  mont  de  Sangate  et  la  mer  au  lés  devers  Calais 
avoit  une  haulte  tour  que  XXXII  archiers  englès  tenoient, 
et  gardoient  là  endroit  le  passaige  des  dunes  pour  les  Fran- 

chois,  et  estoit  durement  fortefie  de  grans  fossés  doubles. 
Quant  ly  Franchois  furent  logiet  sur  le  mont  de  Sangate  , 
ensy  que  vous  avés  oy,  les  gens  de  commugnes  perchurent 
celle  tour,  et  allèrent  chil  de  Tournay  celle  part.  Quant 
chil  qui  estoient  dedens,  les  virent  aprochier,  il  trairent  à 
yaulx  et  en  navrèrent  aulcuns.  Quant  le  commune  de  Tour- 
nay virent  che,  il  assallirent  radement  celle  tour  sans  com- 
mandement des  marisaulx.  Sy  le  gaignèrent  par  forche  et 
tuèrent  les  archiers  qui  dedens  estoient,  et  puis  le  abati- 
rent  toute. 

Quant  l'ost  des  Franchois  fut  logiet  sur  le  mont  de  San- 
gate, le  roy  de  Franche  envoia  ses  marisaulx  ,  le  seigneur 
de  Bieaujeu  et  le  signeur  de  Saint- Venant,  pour  regarder 
comment  et  par  où  son  ost  plus  aisément  puist  passer  pour 
aprochier  les  Englès  et  yaulx  combatre.  Chil  seigneurs 
allèrent  partout  regarder  les  passaiges,  puis  s'en  revin- 
rent au  roy  et  li  dirent  à  brief  parolle  qu'il  ne  povoient 
aviser  qu'il  puissent  nullement  aprochier  les  Englès  ,  qu'il 
ne  perdissent  ses  gens  davantaige.  Sy  demora  la  chose 
ensy  ceste  journée  et  le  nuit  et  ensiévant  l'endemain.  Après 
messe  le  roy  de  Franche  envoia  grans  messaigiers  par  le 
consail  des  barons  au  roy  d'Engleterre,  et  passèrent  les 
messaigiers  par  le  congiet  du  conte  d'Erby  au  pont  de 
Niulay,  et  furent  messire  Joôroy  de  Cargni,  le  sire  d'Au- 
begni,  messire  Gui  de  Nelle  et  le  sire  de  Chastel-Belin.  En 
passant,  chil  quatre  seigneurs  considérèrent  bien  le  des- 
troit  et  le  passaige  ;  puis  s'en  vinrent  au  roy  englès  et  luy 
dirent  que  le  roy  de  Franche  les  envoioit  à  luy  et  ly  man- 
doit  qu'il  estoit  là  venus  pour  dességier  la  ville  de  Calais  que 
aségiet  avoit  à  grant  tort,  mais  il  s'estoit  sy  enforchiet  de 
fort  passaige  que  le  roy  de  Franche  et  ses  gens  ne  povoient 
passer  sans  grant  dangier.  Sy  ly  requéroit  que  il  ly  volsist 
livrer  plache  par  où  il  peuist  passer,  et  il  se  combatroit  à 


s'avance  jusqu'à  sangate.  251 

luy  ;  et,  se  chou  faire  ne  voUoit,  il  se  retrairoit  arière  et 
délivreroit  par  delà  bonne  plache  de  terre  et  se  combate- 
roit ,    et  cui  Dieux  en  donne  la  grâce  et  le  fortune,   sy 
l'euist.  Quant  le  roy  englès  eut  tout  che  entendut,  il  s'avisa 
ung  petit  et  puis  dist  :  «  Seigneurs,  jou  ay  bien  entendut 
«  tout  che  que  vous  me  requerés  de  par  votre  royPhelippe 
«  vostre  seigneur  qui  tient  mon  droit  hirtaige  à  tort,  dont 
«  il  me  poise.   Se  ly  dires  de  par  moy,  se  il  vous  plaist, 
«  que  je  suy  chy  endroit  et  y  ay  demoré  près  d'un  an. 
v(  Chou  a-il  bien  sceu,  et  y  fust  bien  plus  tos  venus,  se  il 
«  volsist  ;  mais  il  m'a  chy  laissiet   demorer  si   longement 
«  que  jou  ay  grandement  despendu  du  mien,  et  y  pense 
«  avoir  tant  fait  que  assés  temprement  je  serai  sire  de  la 
«  ville  et  du  castiel  de  Calais.  Sy  ne  suis   mie  consilliés 
«  de  faire  du  tout  à  se  devise,   ne  à  son  ayse,  ne  à  son 
«  plaisir,  ne  [de]  deslogier  [de]  che  que  je  pense   à  avoir 
«  conquis  et  que  jou  ay  tant  désiré.  Et  se  ne  peultpar  là 
«  passer,  sy  voist  autour  par  une  aultre  voie.  »  Les  barons 
messaigiers  du  roy  de  Franche  veirent  bien  qu'il   n'aroient 
aultre  response.  Sy  prirent  congiet  et  s'en  revinrent  par 
devers  leur  ost  et   recordèrent   au  roy  tout  che   que  il 
eurent  trouvé  :  de  laquelle  response  le  roy  fut  moult  cou- 
rouchiés,  car  il  vit  bien  qu'il  luy  convenoit  perdre  le  forte 
ville  de  Calais,  et  se  n'y  povoit  mettre  remède   de  nul 
costé,  dont  trop  fort  luy  desplaisoit ,  et  c'estoit  bien  raison. 
Entrues  que  le  roy  de  Franche  estoit  sur  le  mont  de 
Saugate  et  qu'il   estudioit  comment ,  ne  par  quel  tour  il 
pouroit  combatre  les  Englès  qui  sy  fort  s'estoient  fortefiés, 
vinrent  deux  cardinals  en  son  host,  qui  celle  année  avoient 
pluiseurs  fois  parlementé  de  faire  acort  entre  les  deux  rois 
par  le  promotion  du  pape  Clément.  Sy  prièrent  tant  au  roy 
de  Franche  qu'il  otriast  une  trièves  trois  jours  et  parle- 
roient  de  leur  acord   s'il  povoient  trouver   de  l'autre  cos- 

tet  ;  puis  s'en  vinrent  au  roy  d'Engleterre  et  le  prièrent 
tant  qu'il  s'y  acorda  ossy  ,  et  envoia  à  che  parlement  le 
conte  d'Erby  ,  le  conte  de  Norhantonne,  monseigneur  Gau- 
tier de  Mauny  et  monseigneur  Renault  de  Gobehen  ,  et  de 
par  le  roy  de  Franche  y  vinrent  le  duc  de  Bourbon  ,  m  es- 
sire  Jehan  de  Haynau,  le  sire  de  Bieaugeu  et  messire  Jof- 
froy  de  Cargni.  Chil  seigneur  parlementèrent  tous  les  trois 
jours,  et  les  deux  cardinaulx  aloient  entre  les  deux  parties 
moyennant  et  metant  pluiseurs  raisons  et  parchons  avant , 
dont  à  l'un  et  puis  à  l'autre  ;  mais  oncques  ne  peurent 
point  d'acort  trouver. Et  tout  parlementant,  le  roy  Édouart 
faisoit  toudis  son  host  enforchier  et  faire  merveilleuse- 
ment grant  fossés  sur  les  dunes,  par  quoy  les  Franchois  ne 
peussent  passer  ;  et  sachiés  que  chil  parlement  et  ces 
trieuves  anoioient  durement  à  cheulx  de  Calais  qui  volon- 
tiers euissent  veu  leur  délivrance  ;  car  on  les  faisoit  trop 
juner. 

Quant  le  roy  de  France  vit  que  le  parlement  estoit  finis 
sans  acort  et  qu'il  n'avoit  pooir  de  passer  devers  les 
Englès  ,  ne  iaulx  combatre  ,  se  ne  volloit  que  li  siens 
fussent  perdus  d'avantaige  ,  il  eut  consail  qu'il  s'en  yroit 
devers  Aras  et  laisseroit  cheulx  de  Calais  accorder  au  roy 
englès  ,  et  envis  le  fist  ;  mais  il  vit  bien  qu'il  ne  le  povoit 
amender.  Sy  fist  l'endemain  bien  matin  son  grant  ost  des- 
logier  et  tentes  et  harnas  tourser.  Il  n'a  sy  dur  cuer 
d'omme  ou  monde,  qui  adont  veist  cheulx  de  Calais  main- 
tenir ,  quant  il  virent  leur  gens  deslogier,  qui  n'en  euist 
pité.  Et  quant  les  Englès  d'autre  part  virent  les  Franchois 
deslogier  ,  grant  foison  en  allèrent  par  routes  de  celle  part 
pour  [chercher]  adventure  et  férir  en  le  keue  des  deslogeurs. 
Sy  en  trouvèrent  de  chiaulx  ,  et  assés  ,  qui  avoient  trop 
tart  dormy ,  et  gaignèrent  grant  foison  de  prouvéanches 
qu'il  ramenèrent  en  leur  ost. 

Après  le  département  du  roy  de  Franche  et  de  son  host, 
qui  86  party  du  mont  de  Sangate,  cil  de  Calais  virent  bien 
que  ly  secours  en  qui  il  se  fioient,  leur  estoit  falis  ,  et  sy 
estoient  à  sy  grant  destresse  de  famine  que  ly  plus  poissant 
se  pooient  à  grant  paine  tenir  en  estant.  Sy  eulrent  con- 
sail,  et  leur  sambla  qu'il  valoit  mieulx  yaulx  mettre  en  la 
volenté  du  roy  d'Engleterre,  se  plus  grant  merchy  n'y 
povoient  trouver  ,  que  laissier  morir  l'un  après  l'autre 
par  mésaise  de  famine  ;  car  ly  pluiseurs  en  poroient  perdre 
corps  et  àme  par  destresse  de  fain.  Sy  prièrent  tant  à 
monsigneur  Jehan  de  Vianne  qu'il  en  volsist  parler  ,  qu'il 
s'y  acorda.  Adont  monta  à  crestiaus  des  murs,  et  fist 
signe  au  dehors  qu'il  volloit  parler.  Quant  le  roy  d'Engle- 
terre entendy  ches  nouvelles,  il  envoia  là  tantost  le  conte 
de  Norhantonne,  monsigneur  Gautier  de  Mauny,  monsigneur 
Renault  de  Gobehen  et  messire  Thomas  de  Hollandes. 
Quant  il  furent  là  venu  ,  ledit  messire  Jehan  de  Viane 
leur  dist  :  «  Chiers  seigneurs  ,  vous  estes  moult  vaillant 
«  chevaliers,  et  savés  que  le  roy  de  Franche  que  nous 
«  tenons  à  seigneur,  nous  a  chéens  envoies  et  com- 
«  mandé  que  nous  gardissièmes  ceste  ville  et  che  chas- 
«  tiel,  syque  blâme  n'en  eussièmes,  ne  il  point  de  damaige, 
a  Nous  en  avons  fait  no  povoir.  Or  est  no  secours  falis  , 
«  et  vous  nous  avés  sy  estraint  que  nous  n'avons  de  quoy 
«  vivre.  Sy  nous  convenra  tous  morir  ou  esragier  de  fain, 
«  se  ly  gentil  roy  qui  est  vostre  seigneur,  n'a  pité  de  nous. 
«  Chiers  seigneurs  ,  se  luy  vuelliés  pryer  en  pité  qu'il 
«  voelle  avoir  merchy  de  nous  et  nous  en  voelle  laissier 
a  aller  tout  ensy  que  nous  sommes  ,  et  voelle  prendre  la 
«  ville  et  le  chastiel  et  tout  l'avoir  qui  est  dedens.  Sy  en 
«  trouvera  assés.  »  Adont  respondy  messire  Gautier  de 
Mauny,  et  dist  :  «  Messire  Jehan,  messire  Jehan,  nous 
«  savons  en  partie  l'intention   de  nostre  sire  le  roy  ;  car 

a  il  le  nous  a  dit.  Sachiés  que  che  n'est  mie  son  entente 
«  que  vous  en  puissiés  aller,  ensy  que  vous  avés  chy  dit  ; 
«  ains  est  se  volleuté  que  vous  vous  raetés  en  se  pure 
«  vollenté  ou  pour  mettre  à  ranchon  cheux  qui  luy  plaira 
u  ou  pour  faire  morir  ,  car  vous  luy  avés  esté  sy  con- 
«  traires  et  fait  tant  de  despis  et  le  sien  fait  despendre 
tt  et  grant  foison  de  ses  gens  morir,  dont,  s'il  l'en  poise  , 
a  che  n'est  mie  mervelles.  »  Adont  respondit  messire 
Jehan  de  Vianne  et  dist  :  «  Che  seroit  grande  et  dure 
«  chose  pour  nous,  se  nous  consentions  che  que  vous 
«  dites.  Nous  sommes  chéens  ung  peu  de  chevaliers  et 
«  d'escuiers  qui  avons  loyaulraent  à  nostre  pouvoir  nostre 
«  signeur  servi ,  ensy  que  vous  fériés  le  vostre  en  sara- 
«  blant  cas  ,  et  en  avons  enduré  mainte  paine  et  mainte 
«  mess  aise  ;  mes  anchois  en  souffririons-nous  telle  raes- 
«  saise  que  oncques  gens  endurèrent,  ne  souffrirent  le 
«  pareil ,  que  nous  consentissièmes  que  le  plus  petit  gar- 
«  chon  de  la  ville  euist  autre  mal  que  le  plus  grant  do 
«  nous.  Mais  nous  vous  prions  que  vous  ly  voelliés  encore 
«  pryer  en  humilité  qu'il  voelle  avoir  pité  de  nous  et  nous 
«  voelle  au  mains  tous  rechevoir  pour  prisonniers  ,  sauve 
«  nos  corps  et  nos  membres,  et  mettre  à  ranchon  ,  s'il  luy 
«  plaist.  »  Ly  sires  de  Mauny  respondy  et  dist  qu'il  fera 
voUentiers  che  messaige  avoecq  ses  compaignons ,  et 
en  feront  leur  pooir.  Sy  se  partirent  de  là  et  s'en  vin- 
rent au  roy  ,  et  ly  contèrent  toutes  ces  paroUes  ;  mais 
le  roy  ne  se  voUoit  acorder  à  celle  darraine  requeste 
pour  prière,  ne  pour  raisons  que  on  luy  peuist  monstrer. 
Dont  ly  dist  messire  Gautier  de  Mauny.  «  Gentils  sires, 
«  vous  poriés  bien  avoir  tort ,  car  vous  nous  donnés  mal- 
«  vais  exemple.  Se  vous  nous  voUiés  envoier  en  aulcunes 
«  de  vos  fortresches,  nous  n'irimes  pas  si  vollentiers  ,  se 
«  vous   faites    ces   gens    mettre  à  mort ,   ensy  que  vous 

«  dites  ;  car  eusy  feront-il  de  nous  en  samblable  cas.  « 
Chils  exemple  molia  durement  le  coraige  du  roy.  Sy  leur 
dist  :  «  Or,  signeur,  je  ne  voel  mies  estre  tous  seuls  contre 
tt  vous  tous.  Aies  à  yaulx  et  leur  dites  que  pour  l'amour 
«  de  vous  qui  m'en  priés,  je  les  recheverai  vollentiers 
(i  comme  prisonniers,  saulf  tant  que  j'en  voel  avoir  six  des 
u  plus  gros  bourgois  de  la  ville,  qui  venront  pardevant 
«  moy  en  pur  leur  chemises  ,  chascun  la  hart  o  col  ,  et 
«  m'aporteront  les  clefs  de  la  ville  et  du  chastiel,  et 
0  feray  de  ces  six  ma  vollenté.  » 

Après  celle  darraine  parolle  du  roy  n'i  ot  nulle  réplique, 
mais  se  partirent  de  luy  les  quatre  chevaliers  dessus  nom- 
més ,  et  s'en  vinrent  devers  messire  Jehan  de  Viane  ,  qui 
atendoit  le  response  ,  et  ly  dirent  tout  che  que  vous  avés 
oyt  et  comment  encores  à  grant  dur  l'avoient-il  impétré.  Dont 
respondit  messire  Jehan  de  Viane  et  dist  :  «  Chier  seigneur, 
«  puisque  aultrement  il  ne  se  peult  faire  ,  je  le  reporteray 
«  ossy  ensy  à  ceulx  de  la  ville  ,  et ,  s'il  vous  plaist ,  vous 
«  atendrés  ychy  tant  que  je  retourneray,  »  Ils  respon- 
dirent  :  «  Volentiers.  »  Lors  se  party  des  cretiaux  mes- 
sire Jehan  de  Viane  ,  et  vint  au  marchiet,  et  fist  sonner  la 
cloque  pour  assambler  toutes  manières  de  gens  en  le  halle. 
Au  son  de  la  cloke  chascun  y  acourut,  car  moult  désiroient 
à  oïr  des  nouvelles  et  leur  alégance  de  ceste  mésaise.  Quant 
il  furent  tous  venus,  hommes  et  femmes,  messire  Jehan  de 
Vianne  leur  fist  le  relation,  tout  ensy  que  vous  avés  oy,  et 
leur  dit  bien  que  aultrement  ne  pooit  estre.  Quant  il  oïrent 
ceste  response  ,  il  commenchèrent  tellement  à  crier  et  à 
plorer  qu'il  ne  fust  nul  sy  dur  cuer  qui  n'en  euist  pité  ,  et 
n'eult  nul  autre  adont  pooir  de  respondre  ,  ne  de  parler. 
Une  grant  espace  après  se  leva  en  pies  le  plus  riches  bourgois 
de  la  ville,  que  on  nommoit  messire  Vistasse  de  Saint-Pierre, 
et  dist  par  devant  tous  ensy  :  «  Signeurs,  grant  pité  et  grant 

«  meschief  seroit  de  laissier  morir  ung  tel  peuple  que  chy 
«  a  ,  par  famine  ou  aultremeut ,  et  sy  seroit  grant  grâce 
«  et  aulmosne  à  Nostre-Seigneur,  qui  de  tel  meschief  les 
((  pouroit  garandir,  Jou  ,  endroit  de  moy  ,  ay  si  grant 
«  espérance  d'avoir  grâce  et  pardon  à  Nostre-Seigneur,  se 
«  je  meurs  pour  che  peuple  sauver  ,  que  je  voel  estre  le 
«  prumier  des  six,  et  me  metray  volentiers  en  ma  chemise, 
«  à  nus  pies,  le  hart  au  col  ,  en  la  merchy  du  roy  d'En- 
«  gleterre.  »  Quant  sire  Vitasse  de  Saint-Pierre  eult  dit  ces 
parolles,  chascun  l'ala  aourer  de  pité,  et  pluiseurs  femmes 
et  hommes  se  laissoient  cheoir  à  ses  pies  tendrement  pleu- 
rant. Che  u'estoit  point  de  mervelles  ;  car  nul  ne  pouroit 
croire  ,  ne  penser  le  grant  détresche  de  fain  qu'il  endu- 
roient ,  ne  le  grant  povreté  dont  petis  et  grans  ,  riches  et 
povres  ,  avoient  vesqu  plus  de  six  sepmaines  en  devant. 
Quant  che  preudons  raessire  Vitasse  de  Saint-Pierre  eult 
parlé  comme  vous  avés  oy  ,  ung  aultre  preudome  des  plus 
riches  de  la  ville  se  leva  ossy  et  dist  qu'il  voUoit  le  second 
estre  et  qu'il  tenroit  compaignie  audit  messire  Vitasse. 
Après  se  dreça  le  tiers,  et  dist  ensy  que  le  second  ;  après 
le  quart ,  après  le  cinquième,  et  après  le  sixième.  Je  n'ay 
que  faire  d'iaulx  tous  nommer  ,  mais  tous  dirent  de  leur 
propre  volenté  qu'il  se  mettroient  en  le  pure  vollenté  du 
roy  d'Engleterre. 

Che  fu  grant  pité  pour  yaulx  et  grande  grâce  pour  tous 
les  aultres  que  chil  six  bourgois  qui  estoit  les  plus  riches 
de  la  ville  de  Calais,  vourent  le  remanant  du  peuple  de 
Calais  sauver  et  acomplir  le  plaisir  et  requeste  du  roy 
englès.  Sy  se  dévestirent  tantost  en  pur  leur  chemises  et 
s'en  vinrent  à  la  porte  de  la  ville  tout  descauls  là  où  ly  qua- 
tre chevaliers  englès  les  atendoient,  cascuns  ung  chevestre 
loyet  entour  son  col,  et  dirent  à  chevaliers  :  «  Chiers  sei- 
«  gneurs,nous  désirons  tant  le  peuple  de  ceste  ville  à  garder 

«  de  mort  vilaine,  que  nous  nous  metons,  ensy  que  vous  veés 
«  et  que  vous  nous  avés  raporté,  en  la  pure  volenté  du  geu- 
H  til  roj  d'Engleterre,  et  aportons  les  clefs  de  la  ville  et  du 
«  chastiel  de  Calais  avecques  nous.  Sy  nous  y  voelliés 
«  mener  et  pryer  pour  nous  qu'il  voelle  avoir  de  nous 
«  pité.  »  Les  quatre  chevaliers  prirent  ches  six  bourgois 
et  les  menèrent  par  devers  le  palais  du  roy.  Tout  chil  de 
l'ost  y  acoururent  et  s'asamblèrent  par  devant  le  palais  du 
roy,  et  là  eult  grant  presse  en  la  plache  ,  che  poés  savoir. 
Les  ungs  parloient  de  pité  et  ploroient,  et  les  aultres 
disoient  :  «  On  les  pendra  appertement ,  »  ensy  que  li 
cuer  sont  de  divers  métal  et  qu'il  ne  sont  mies  tout  ung. 

Le  roy  qui  estoit  adont  en  sa  cambre  à  grant  compaignie 
de  contes  et  de  chevaliers,  s'en  vint  hors  en  la  plache,  et 
madame  le  gentille  royne  le  siévoit,  qui  estoit  moult  grosse 
d'enfant,  pour  veoir  que  che  seroit.  Ly  six  bourgois  se 
mirent  à  genoux  par  devant  le  roy  et  dirent  ensy  :  «  Gen- 
«  til  sire  et  gentil  roy,  veschy  nous  six  qui  avons  esté 
«  d'anchisserie  bourgois  de  Calais  et  grans  marchans.  Sy 
«  vous  aportons  les  clefs  de  la  ville  et  du  castiel  de  Calais, 
«  et  les  vous  rendons  à  fairé^  vostre  plaisir,  et  nous  met- 
«  tons,  en  tel  point  que  vous  nous  veés,  en  vostre  pure 
«  volenté  pour  le  reraenant  du  peuple  sauver,  qui  souffert 
«  a  mainte  griefté.  Sy  voelliés  de  nous  avoir  pité  et  mer- 
«  chy  par  vostre  très -haulte  noblesche.  »  Chertés  il  n'eut 
adont  sy  grant  chevalier  ,  ne  sy  vaillant  homme  qui  se 
peuist  tenir  de  pleurer  de  droite  pité  ,  ne  qui  peust  en 
grant  pièche  parler  ;  car  le  roy  avoit  adont  le  cuer  si  dur 
de  fin  couroux  qu'il  ne  peut  en  grant  pièche  parler  ;  et 
quant  il  parla,  il  commanda  que  on  leur  copast  les  testes 
incontinent.  Tout  ly  chevaliers  et  les  seigneurs  luy  prioient 
sy  achertes  que  il  povoient ,  et  tout  plorant,  qu'il  volsist 
avoir  pité  et  merchy  de  ces  six  bourgois  ;  mais  il  n'i  vol- 
loit  entendre. 

XVII.  —  FROISSART.  17 

Adont  parla  le  gentil  chevalier  Gautier  de  Mauny,  et 
dist  :  «  Ha!  gentil  sire  ,  voelliésrafrenier  vostre  coraige. 
«  Vous  avës  le  non  et  le  farae  de  souveraine  gentillesse  et 
«  de  noblesche.  Ne  voelliés  faire  chose  dont  vostre  grant 
«  renommée  soit  de  riens  abaisie,  ne  pour  quoy  on  peuist 
«  parler  sur  vous  en  nulle  villonnie,  se  vous  n'avés  pité  de 
«  ces  gens.  Tout  aultre  gent  diront  que  che  sera  grant 
«  cruaulté,  se  vous  faites  morir  ces  gens  honnourables  qui 
«  de  leur  propre  vollenté  se  sont  mis  eu  tel  point  et  en 
«  vostre  merchy  pour  les  aultres  sauver,  »  A  che  point  se 
grigna  le  roy,  et  dist  :  «  Messire  Gautier,  souffres,  il  ne 
«  sera  aultrement  ;  mais  on  faiche  venir  le  cope-teste, 
«  Chil  de  Calais  ont  fait  morir  tant  de  nos  hommes  , 
«  qu'il  convient  cheulx  morir  ossy.  »  Adont  flst  la  royne 
grant  humilité  au  roy  ,  et  ploroit  moult  tenrement,  qui 
estoit  moult  enchainte.  Elle  se  laissa  cheoir  à  genoux  par 
devant  le  roy  et  dist  ensy  :  «  Ha  !  gentils  sire,  puis  que  je 
«  passay  par  deçà  la  mer  en  grant  péril,  sy comme  vous 
«  savés,  je  ne  vous  ay  riens  requis,  ne  don  demandet.  Or 
u  voel-jou  pryer  à  mains  jointes  en  propre  don  que  pour 
«  le  Fil  sainte  Marie  et  pour  l'amour  de  ray  que  vous 
«  voelliés  avoir  de  ches  bourgois  merchy.  »  Le  roy  attendy 
ung  petit  de  parler  ,  et  regarda  la  bonne  dame  qui  estoit 
enchainte  durement  et  ploroit  devant  luy  à  genous  tenre- 
ment. Se  ly  amolly  le  cuer,  car  il  le  couroucliast  envis  ens 
ou  point  là  où  elle  estoit.  Si  dist  :  «  Ha  !  dame,  je  amaisse 
«  trop  mieulx  que  vous  fussiés  aultre  part  que  chy.  Vous 
«  me  priés  sy  achertes  que  je  ne  le  vous  ose  escondire,  et, 
u  comment  que  je  le  fais  envis,  je  les  vous  donne  :  faites 
«  en  vostre  plaisir.  »  La  bonne  dame  dist  :  «  Monseigneur, 
«  très-grant  merchy.  »  Lors  se  leva  la  royne,  et  fist  lever 
les  six  bourgois  et  leur  fist  oster  les  kevestres  d'entoui' 
leur  cols  et  les  emmena  avoec  elle  en  sa  cambre,    et  les 

fîst  revestir  et  donner  à  disner  tout  aise,  et  puis  donna  à 
chascun  quarante  sols  d'estrelins,  et  les  fist  conduire  hors 
de  l'ost  à  sauveté. 

Ensy  fut  le  forte  ville  de  Calais  assise  de  par  le  roy 
d'Engleterre  l'an  de  grâce  mil  III'  XLVI,  à  le  fin  du  mois 
d'auoust,  et  fut  conquise  l'an  de  grâce  mil  Iir  XL VII  au 
mois  d'auoust.  Quant  le  roy  englès  eut  fait  sa  voUenté  des 
six  bourgois,  sycomme  vous  avés  oy,  il  envoya  ses  mari- 
saulx  monseigneur  Gautier  de  Mauny,  raessire  Renault  de 
Gobehen  et  pluiseurs  aultres  chevaliers  en  ladite  ville  pour 
prendre  la  saisine  et  possession,  et  commanda  que  il  pre- 
sissent  ledit  messire  Jehan  de  Vianne  et  tous  les  cheva- 
liers qui  là  estoient  venut  de  par  le  roy  de  Franche,  et  les 
envolassent  en  Engleterre,  et  que  tous  les  aultres  saudoiers 
qui  là  estoient  venus  pour  saudée  de  leur  volenté  et  cheaulx 
de  la  ville  petis  et  grans,  que  on  les  fesist  aller  en  voie  en 
leurs  simples  draps  sans  plus.  Ensy  fut  fait  qu'il  commanda, 
et  firent  aporter  les  sauldoiers  toutes  armures  et  jetter  en 
ung  mont  en  la  halle  de  Calais  ,  puis  saisirent  toutes  les 
maisons  des  bourgois,  et  [fu]  commandé  sur  le  hart  que  nuls 
ne  fourfesist  riens  sans  congiet.  Quant  il  eurent  tout  che 
fait ,  le  roy  et  la  royne  entrèrent  en  la  ville  à  grant 
noblesse  de  trompes ,  de  naquaires  et  de  cornemuses  et 
d'autres  instrumens  de  ménestrandie  ,  et  chevauchèrent 
ensyjusques  au  chastiel ,  et  tint  là  une  grant  court  des 
barons  et  chevaliers  ,  et  donna  le  roy  à  ses  barons  chas- 
cun un  ostel  en  la  ville  de  Calais  pour  yaulx  logier  et 
amaser,  quant  il  y  venroient  et  yroient  par  là  ,  et  fist 
deffaire  le  neuve  ville  qu'il  avoit  fait  faire  pour  tenir  le 
siège  devant  Calais,  et  abatre  et  ester  le  grant  castiel  de 
bos  qui  estoit  sur  les  dunes  à  l'endroit  du  havre,  et  donna 
toutes  manières  de  gens  congiet  pour  retourner  en  Engle- 
terre ,  et  demora  là  atout  grant  gens  d'armes  par  l'espasse 

de  trois  sepmaines  pour  le  chastel  et  la  ville  remettre  eu 
bon  point  et  pour  renforchier  che  qui  rompus  estoit  et 
pour  establir  qui  le  garderoit. 

Or  m'est  avis  que  ch'est  grant  pité  à  consydérer  et 
après  penser  que  cil  grant  bourgois  et  ces  nobles  bour- 
goises  et  leurs  bieaulx  enfans  devinrent ,  dont  il  y  avoit 
grant  foison  en  la  ville  de  Calais  au  jour  que  elle  fut  pre- 
mièrement aségie  ,  qui  tant  y  avoient  de  belles  maisons  et 
qui  tant  riches  estoient  et  poissant  d'avoir  et  d'iretaige,  et 
tout  leur  convint  laissier  et  guerpir  ;  car  de  tous  cheaulx 
de  la  nation  de  Calais  ,  il  ne  demora  par  l'ordenance  du 
roy  que  trois  hommes  anchiens,  bons  coustummiers,  qui 
savoient  les  lois  et  les  usaiges  de  la  ville  pour  enseignier 
et  adrechier  les  gens  du  roy  coustumes,  bonnes  ,  masures, 
hirtaige  et  autres  choses,  ensy  qu'il  apertient  et  est  d'usaige 
en  toutes  villes.  Au  voir  dire  ,  il  s'espardirent  et  alèrent 
demorer  à  Saint-Omer  et  en  Flandres  et  en  Artois  et  en 
Boulenois  et  aultre  part.  Les  aucuns  les  plaindoient,  et  les 
autres  non  ;  car  ,  en  devant  le  siège  ,  la  ville  de  Calais 
avoit  le  renommée  de  tous  cheulx  qui  le  congnoissoient  et 
hantoient ,  que  c'estoit  le  une  des  villes  du  monde  le  plus 
plaine  de  péchiés  ,  où  le  plus  ,àe  roberies  et  de  choses  mal 
acquises  demoroient  et  convertisoient.  Sy  disoient  les  aul- 
cuns  qui  les  congnoissoient ,  que  Dieu  les  avoit  payet 
seloncq  leur  déserte  ;  car  à  paine  povoient  nuls  gens  aller 
par  mer,  s'il  n'estoient  trop  bien  acompaigniès  ,  qui  pas- 
soient  devant  le  havre,  qu'il  ne  fussent  mourdris  ou  des- 
robés  ,  et  pour  cho  les  haioit  le  roy  englès. 


Or  lairons  à  parler  de  cheaulx  qui  le  leur  avoient  perdu 
par  fait  de  guerre  ou  espoir  par  leurs  péchiés,  et  parlerons 
des  deux  cardinaulx  que  le  pape  Clément  avoit  envoiet  en 


EST   CONCLUE.  261 

légation  en  Franche  ,  le  siège  de  Calais  durant ,  pour 
amoyenner  les  deux  roys  ,  s'il  peuissent.  Il  se  tenoient  en 
la  ville  de  Saint-Omer,  et  encores  estoit  le  roy  de  Franche 
à  Aras,  et  le  roy  d'Engleterre  à  Calais  ,  car  il  ordonnoit 
et  remettoit  la  ville  à  point.  Sy  ne  se  volloient  mie  partir, 
ains  que  aulcuns  traitiés  d'acort  ou  de  trièves  ou  de  respit 
ne  fust  prins.  Tant  alèrent  de  l'un  à  l'autre  que  unes 
trièves  furent  prises  entre  les  deux  roys  et  leurs  gens,  et 
devoit  durer  jusques  à  la  Saint-Jehan-Baptiste  qui  seroit 
l'an  de  grâce  mil  IIF  XLVIII,  et  devoit  cascuns  de  che 
dont  il  estoit  en  saysine,  joyr. 

Quant  celles  trièves  furent  acordées  et  sellées,  le  roy  de 
Franche  se  party  d'Aras,  et  donna  congiet  à  toutes  ses  gens 
d'armes,  et  s'en  râla  devers  Paris  ;  et  le  roy  englès  se 
party  pour  aler  en  Engleterre,  et  laissa  en  la  ville  de 
Calais  grant  foison  de  bonnes  gens  d'armes,  et  au  chastiel 
et  à  chastelain  ung  Lombart  que  moult  amoit,  que  on  apel- 
loit  Aimery  de  Pavie,  puis  s'en  party  et  monta  en  mer,  et 
la  royne  et  le  prinche  leur  fils  et  les  chevaliers  qui  demorés 
estoient  à  Calais,  avecq  luy,  et  ariva  à  Douvres,  et  tant  fist 
qu'il  vinrent  à  Londres,  où  il  furent  recheu  à  grant  joie, 
Assés  tost  après  que  le  roy  englès  fut  revenus  en  Engle- 
terre, il  mist  grant  entente  à  repeupler  la  ville  de  Calais, 
et  y  envoia  gens  de  tous  mestiers  et  riches  bourgois,  et  leur 
donna  ces  maisons  qui  estoient  demorées  vides,  et  leur 
donna  libertés  et  franchises  grandes,  par  quoy  il  y  demo- 
raissent  le  plus  vollentiers  ,  et  y  envoia  bons  mestres  car- 
pentiers  et  mâchons  pour  ouvrer  as  portes,  as  barbacannes 
et  à  besongnes  de  la  ville  et  de  là  environ,  qui  dedens  leur 
pourpris  s'enclooit. 

Toute  celle  année  queces  trièves  furent  acordées,  que  bien 
avés  oy,  se  mirent  ly  doy  roy  [à  pais]  l'uns  contre  l'autre  ; 
mes  pour  ce  ne  demora  mie  que  messire  Guillame  Duglas  , 

che  vaillant  chevalier  d'Escoche,  et  les  Escochois  qui  se 
tenoient  en  le  forest  de  Gédours,  ne  guerriast  toudis  les 
Englès  partout  là  où  il  les  povoit  trouver,  quoyque  le  roy 
d'Escoche  leur  sire  fust  prisonnier,  et  ne  tenoient  oncques 
trièves  que  le  roy  de  Franche,  ne  le  roy  d'Engleterre  euis- 
sent  ensamble. 


Ossy  cil  qui  estoient  en  Gascongne,  en  Poitou,  en  Sain- 
tonge,  tant  de  Franche,  comme  des  Englès,  ne  tinrent 
oncques  fermement  trièves,  ne  respit  qui  fust  entre  les 
deux  rois,  ains  gaignoient  et  conquéroient  ville  et  chas- 
tieaux  souvent  ly  uns  sur  l'autre  par  forche  ou  par  emblée 
ou  par  escelles,  de  nuit  ou  de  jour,  et  leur  avenoit  souvent 
de  belles  aventuT'es,  une  fois  as  Franchois,  l'autre  fois  as 
Englès,  et  toudis  gaignoient  povres  brigans  au  desreuber 
les  villes  et  les  chastieaulx,  et  y  conquirent  sy  grant  avoir 
que  c'estoit  mervelles  ,  et  en  devinrent  les  aulcuns  sy 
riches  (chil  qui  estoient  raestre  et  cappitaine  des  aultres 
brigans)  que  il  y  avoit  de  tels  qui  avoient  bien  le  fin  de 
quarante  milles  florins. 

Au  voir  dire  et  raconter,  c'estoit  trop  grant  mervelles  de 
che  qu'il  faisoient.  Il  espioient,  telles  fois  estoit  et  bien  sou- 
vent, une  bonne  ville  ou  ung  bon  castieî  une  journée  ou 
deux  journées  loing,  et  puis  sy  s'asembloient  trente  brigans 
ou  quarante,  et  en  aloient  tant  de  jour  et  de  nuit  qu'il 
entroient  en  celle  ville  ou  en  ung  castiel  que  espiet  avoient, 
droit  sur  le  point  du  jour,  et  boutoient  le  feu  en  une  mai- 
son, et  chil  de  la  ville  cuidoient  que  che  fussent  mille 
hommes  d'armes  qui  venissent  ardoir  leur  ville,  sy  s'en- 
fuioient  qui  mieulx  mieulx,  et  chil  brigans  brisoient  maisons, 
coffres  et  escrins,  et  prendoient  che  qu'il  y  trouvoient,  puis 
en  aloient  leur  voie    tous   chargiés.  Ensy  faisoient-il  en 

pluiseurs  lieus  etaultres  villes,  et  gaignoient  ensy  pluiseurs 
chastieaus,  et  puis  les  vendoient. 

Entre  les  aultres  eult  ungbrigant  de  le  Langedoch,  qui 
en  telle  manière  espia  le  fort  castiel  de  Comborne,  qui  siet 
assés  près  de  Limoges  ,  en  moult  fort  païs,  Sy  prist  par 
nuit  trente  de  ses  compaignons,  et  vinrent  à  che  fort  chas- 
tiel  et  l'esquiellèrent  et  le  gaignèrent ,  et  prirent  le  sei- 
gneur que  on  nommoit  le  visconte  de  Comborne  sur  son 
lit  et  tuèrent  toute  la  mesnie  de  laiens  et  mirent  le  sei- 
gneur prisonnier  en  son  chastiel  mesmes  et  le  tinrent  si 
longement  qu'il  se  ranchonna  à  vingt-trois  mille  escus  con- 
tant,  et  encores  détinrent  les- dis  bringans  le  fort  chas- 
tiel et  le  garnirent  bien  ,  et  puis  le  vendi-il  au  roy  de 
Franche  parmy  paiant  trente  mille  escus  que  le  roy  le 
paia  ,  et  devint  homme  du  roy  et  avoit  à  non  Bâchons  le 
brigans,  et  fu  puisedy  en  Franche  et  à  Paris  sy  grant  mes- 
tre  qu'il  voloit ,  et  estoit  toudis  depuis  bien  montés  et 
noblement  armés  et  richement  vestu. 

Tout  en  telle  manière  se  maintenoit-on  en  la  ducé  de  Bre- 
taigne  ;  car  syfait  brigant  conquéroient  et  gaignoient 
villes,  fortresses  et  fors  chastieaus,  et  les  roboient  ou  les 
tenoient  et  puis  les  revendoient.  S'en  devenoient  les  aucuns 
qui  estoient  mestre  deseure  les  aultres  ,  sy  riches  que  c'es- 
toit  mervelles.  Il  en  y  eult  ung  entre  les  aultres  ,  qui  s'ap- 
pelloit  Crokart,  qui  avoit  esté  en  son  commenchement  ung 
povre  garchon  et  longtamps  paige  au  seigneur  d'Ercle  en 
Hollande.  Quant  il  commencha  à  devenir  grans  ,  il  eult 
congiet.  Sy  s'en  ala  ens  es  guerres  de  Bretaigne  et  se  mist 
à  servir  ung  homme  d'armes.  Sy  s'esprouva  sy  bien  que  à 
ung  rencontre  où  il  furent ,  dont  son  maistre  y  fut  tués  , 
mais  par  le  vaillance  de  luy  les  compaignons  l'eslirent  à 
estre  cappitaine  ou  lieu  de  son  maistre  ,  et  puis  en  pau  de 
tamps  tant  gaigna  et  conquist  et  proufita  par  payant  ran- 

fons  et  par  prise  de  villes  et  de  chastieaux,  qu'il  devint  sy 
riches  que  on  disoit  qu'il  avoit  bien  le  fin  de  soixante  mille 
escus  d'or  ,  sans  ses  chevaulx  ,  dont  il  avoit  en  estable 
vingt  ou  trente  bons  coursiers  ,  et  avecq  che  il  avoit  le 
nom  d'estre  le  plus  appers  homme  d'armes  qui  fust  ens  ou 
pays  ,  et  fut  esleus  pour  estre  ly  uns  des  trente  Englès  qui 
se  dévoient  combatre  contre  les  trente  Franchois  en  Bre- 
taigne  ,  dont  vous  orés  parler  chy-après  ,  et  fu  ly  uns  des 
prins  à  celle  bataille  avecq  les  aultres.  Et  puisedy  ly  avint 
ung  grant  meschief ,  car  il  chevauchoit  ung  jour  l'un  de 
ses  coursiers  sur  les  camps  et  le  fery  des  esporons  pour 
faire  sallir  ung  fosset.  Sy  chéit  luy  et  son  coursier  en  ung 
mont.  Sy  se  brisa  le  dit  Crokars  le  hateriel,  mais  je  ne  say 
qui  eult  son  avoir  ,  ne  qui  enporta  son  âme.  Ly  brigans 
mouteplyèrent  puissedy  tant  que  maint  damaige  en  avint 
en  pluiseurs  marches  par  le  royalme  de  Franche,  sycorame 
vous  orés  ensievant,  s'il  est  qui  le  vous  lise. 


Après,  avint  en  l'an  de  grâce  mil  IIP  XLVIII  que  mes- 
sire  JofFroy  de  Cargni ,  vaillant  chevalier  et  preu 
durement  et  ly  uns  des  prochains  du  consail  du  roy  de 
France,  se  tenoit  à  Saint-Omer,  et  moult  fort  luy  desplai- 
soit  le  perte  de  Calais,  se  amender  le  peuist.  Sy  jetta  son 
avis  et  aresta  sur  cheluy  Lombart  Aimery  de  Pavie,  qui 
estoit  castelain  de  Calais  ,  et  pensa  bien  que  chils  assés 
tos  aroit  consenty  par  convoitise  d'argent  ung  mauvais 
marchiet.  Tant  y  pensa  que  se  pensée  avérist  ;  car  il  traita 
et  fit  tant  devers  luy  tout  secrètement  et  sy  bien  esploita 
à  son  entente  que  cheluy  chastelain  ly  eult  en  couvent 
de  livrer  le  castiel  de  Calais  à  ung  certain  jour  par  nuit , 
parmy  le  somme  de  vingt  mille  escus  d'or  qu'il  devoit 
avoir. 

Or   avint   que   le   roy   d'Engleterre   sceut   ches  conve- 
nanches,  je  ne  sçay  comment  che  fu,  ne  à  qui  le  Lombart 
se  descouvry.  Quant  le  roy  d'Engleterre  le  sceut,  il  manda 
le  dit  castelain  en  Engleterre,  et  puis  l'examina  et  fist 
tant  par   belles   paroUes   que   il   luy  congnut  la  vérité  de 
tout   le  marcliiet.   Quant   le   roy   l'eut   oy,  il  s'avisa  ung 
petit,  puis  dit  au  Lombart  :  «  Se  tu  vollois  faire  che  que 
«  je  te  diroie  et  me  volsisses   aseurer  que  en  ceste  cose 
«  tu  seroies  preudons,  je  te  pardonneroie  mon  mautalent.  » 
Le  Lombart  qui  fu  moult  joians  de  ceste  promesse,  quant 
il  vit  qu'il  pouroit  fîner  à  sy  bon  marchiet,  ly  dist  :  «  Oyl,  » 
et  l'en   aseura   sur   sa  foy,  et  que  jamais  il  n'aroit  maul- 
vaise  pensée  ,   ne  temptation  envers  luy.  «  Or  te  diray  , 
«  dist  le   roy,  que  tu  feras.  Tu  yras  avant  de  tes  conve- 
«  nanches,   mais  que   tu  ayes  les  florins  en  ta  saisine,  et 
«  feras   savoir  à   monsigneur   JofFroy    qu  il   soit  saisis  et 
«  pourveus  de   grant  foison   de   gens  d'armes   et  garnis 
«  des  florins,  car  tu  ly  tenras  bien  ces  convenanches  ,  et 
«  tu  me  lairas  convenir  du   remanant.   Mais  ne  fais  nul 
«  samblant  à  homme  du  monde  que  jou  en  saiche  riens.  » 
Le  Lombart  ly  jura  sus  sains  qu'il  fera  loyalment  tout  che 
que  dit  lui  avoit,  puis  prist  congiet  et  retourna  à  Calais  , 
et  fist  tant  qu'il  parla  en  aulcun  privet  lieu  à  messire  Jof- 
froy  de   Cargni,    et   s'acorda   adont  sy   bellement  que  la 
besongne  yroit  avant  et  que  Aimeris  aroit  les  vingt  mille 
escus,  et  ossy  il  livreroit  le  chastiel  au  jour  qu'il  acordèrent 
à  heure  de  minuit.   Quant  chou  fu  accordé,   le  Lombart 
se  retraist  à  Calais,  et  puis  prist  ung  sien  frère  que  bien 
araoit,  en   non   d'asseuranche,  et    l'envoya   en  Engleterre 
devers  le   roy   et  ly   segnifia   le  terme,  l'eure  et  l'ordon- 
nanche  du  couvent  et  comment  il  estoit  prins. 

Le  roy  se  pourvey  sus  che  fait  ,  et  fist  une  semonse  de 
compaignons  privéement  et  ne  s'en  descouvry  à  homme  du 


266  TENTATIVE  DES  FRANÇAIS- 

monde,  fors  tant  seulement  à  messire  Gautier  de  Mauny  , 
lequel  il  fist  chief  de  ceste  armée.  Puis  se  mist  en  mer 
secrètement  et  fist  tant  que  il  ariva  à  Calais  à  le  minuit 
devant  le  jour  que  la  besoigne  se  devoit  faire.  Lors  se 
mirent-il  et  ses  gens  les  ungs  en  une  tour,  les  aultres 
s'en  aloient  entre  vièses  murailles  et  y  demorèrent  tout 
le  jour  après  sy  couvertement  que  nuls  ne  s'en  perchut. 

Quant  le  nuit  fut  venue,  ledit  messire  Joffroy  vint  ung 
pau  devant  minuit  atout  grant  bachelerie  et  grant  foison 
de  gens  d'armes  et  bien  X""  hommes  de  piet,  à  chele 
entente  que  s'il  avoit  le  castiel  ,  il  gaigneroit  la  ville 
après.  Quant  il  sambla  au  Lombart  que  temps  estoit ,  il 
ala  à  celle  part  là  où  il  pensoit  trouver  le  dit  messire 
JofFroy  ;  sy  le  trouva,  et  ly  dist  que  heure  estoit,  mais 
qu'il  euist  les  florins.  Messire  JofFroy  ly  respondy  que  les 
florins  estoient  tout  prests,  mais  il  envoieroit  anchois  deux 
escuiers  qu'il  avoit,  [pour  congnoistre  s'il  avoit]  voir  dit , 
et  le  raportèrent  ensy  à  leur  maistre.  Ly  argent  fut  déli- 
vré. Il  le  prist  et  l'emporta  avoecq  luy  en  saulf  lieu  ,  et 
puis  dist  que  on  le  siévist  bellement  sans  faire  noise. 
Quant  il  vint  près  de  la  porte,  il  entra  ens  et  se  mist  en 
la  cambre  du  portier  atout  les  florins  et  laissa  le  porte 
ouverte.  Chil  entrèrent  dedens  ,  premiers  ceulx  à  qui 
messires  Jofl^roy  l'avoit  commandé,  tant  qu'il  y  en  eult  dix 
ou  douze.  Adont  sallirent  hors  de  le  tour  le  roy  englès  et 
ses  fils  le  prinche  et  messire  Gautier  de  Mauny  et  grant 
foisons  de  bonnes  gens  d'armes,  criant  :  «  A  le  mort  !  » 
syque  ces  douze  furent  [prins]  de  premiers  encontres  et 
tout  tuet,  puis  alumèrent  grant  foison  de  grant  torsins,  et 
yssi  le  roy  par  le  porte,  et  tous  les  aultres  après,  et  cou- 
rurent vistement  sus  messire  Joffroy  et  ses  gens  d'armes, 
dont  il  y  avoit  moult  grant  foison  de  Picardie,  d'Artois  et 
de  Boulenois,  avecq  messire  Joff'roy  et  ches  gens  d'armes  , 

dont  il  y  avoit  grant  foison,  tels  que  le  seigneur  de 
Fiennes,  le  seigneur  de  Crésecke,  le  seigneur  de  Bassen- 
tin,  le  seigneur  de  Jacourt,  le  seigneur  de  Créky,  monsei- 
gneur de  Ribemont,  monseigneur  Henry  du  Bois ,  messire 
Pépin  de  "VVerre,  monseigneur  Jehan  de  Landas,  messire 
Oudart  de  Renty  et  pluiseurs  aultres.  Quant  chil  seigneur 
perchurent  qu'il  estoient  décheu  et  trahis,  sy  furent  tous 
esbahis  et  se  retrairent  che  qu'il  peurent,  et  se  recuel- 
lèrent  les  aucuns  ,  et  ly  aucuns  montèrent  sur  leurs  che- 
vaulx  et  s'en  partirent  le  plus  tost  qu'il  porent.  Là  eult 
dure  melléeet  grant  hustin  ;  car  les  Englès,  gens  d'armes 
et  archiers,  qui  s'estoient  enbuschiet  en  ches  murailles  et 
en  ces  maisons  de  Calais,  sallirent  hors  vistement  sy 
trestost  qu'il  oïrent  sonner  ung  cors  qui  leur  estoit  signe 
de  envaïr  ches  Franchois,  et  les  envairent  moult  raderaent, 
et  ches  chevaliers  de  Franche  entendoient  à  yaulx  def- 
fendre  ;  mais  les  Englès  recullèrent  les  gens  de  piet  jusques 
à  une  grosse  rivière  qui  queurt  au  quart  d'une  lieue  ou 
pau  mains  desous  Callais,  et  là  y  eult  grant  foison  de 
noyés  et  de  mors  sur  le  rivière  et  sur  le  rivaige  entre 
Calais  et  la  rivière. 


Tant  s'ensonnièrent  les  chevaliers  et  escuiers  d'un  costé 
et  d'aultre  que  le  jour  vint  et  qu'il  commenchèrent  à  recon- 
gnoistre  l'un  l'autre.  Sy  se  requellèrent  avoecq  monsei- 
gneur Godeffroy  de  Cargny  aulcun  bon  chevaliers  qui  envis 
s'enfuioient  sans  luy,  tels  que  messire  Ustases  de  Ribe- 
mont, messire  Jehan  de  Landas,  messire  Pépins  de  Werre, 
messire  Gavain  de  Bailleu,  messire  Henry  du  Bos,  le  sire 
de  Créky,  messire  Oudart  de  Renty  et  pluiseurs  autres,  et 
envairent  les  Englès  vaillaument  à  pointe  de  leurs  espées, 
as  lanches  et  as  dagues,  et  se  combatirent  longement,   et 

adoiit  eult  le  roy  d'Engleterre  de  son  corps  moult  à  faire  et 
se  combaty  sous  le  banière  messire  Gautier  de  Mauny.  Sy 
avoit  assamblet  et  acuelliet  à  le  main  che  bon  chevalier 
monsigneur  Ustasse  de  Ribemont  ,  mais  je  vous  dy  que  le 
roy  ne  l'avoit  mie  d'avantaige  ;  car  par  deus  ou  trois  fois 
messire  Ustasse  l'abaty  jus  par  force  d'armes,  et  fu  le  roy 
englès  en  grant  péril,  et  moult  y  eult  à  faire  de  son  corps  , 
car  noient  ne  s'espargnoit,  et  le  releva  à  cascune  fois  mes- 
sire Gautier  de  Mauny.  D'aultre  part,  les  compaignons  se 
combatoient  à  leur  povoir.  Là  y  eult  fait  mainte  appertise 
d'armes,  tantmainte  prise  et  tantmainte  belle  rescouse.  Et 
ces  chevaliers  français  qui  estoient  demorés  avec  monsei- 
gneur Joffroy  de  Cargny,  se  prendoient  moult  près  de  bien 
faire  le  besoigne,  et  se  combatoient  vaillaument  tant  que 
il  y  convint  demorer  ces  deux  bachelers  monsigneur  Pépin 
de  Werre  et  messire  Henry  du  Bos,  et  y  furent  pris  mes- 
sire Godefroy  de  Cargny,  messire  Ustasse  de  Ribemont, 
messire  Guillame  de  Bailleu,  messire  Oudart  de  Renty,  le 
sire  de  Créky  et  pluiseurs  aultres,  et  dura  le  cache  moult 
longementjusques  outre  Ghines.  Là  en  dedens  en  y  eult 
moult  de  mors,  d'affolës  et  de  navrés,  et  y  eult  bien  mors 
de  cheaulx  de  Saint-Omer  seullement  IlIP  hommes  parmy 
les  arbalestriers. 


Quant  la  bataille  fut  finie  et  la  chasse  cessée  et  tout  le 
camp  délivré,  et  que  les  Englès  ne  savoient  point  à  qui 
combatre,  car  les  cappitaines  des  François  estoient  que 
mors  ou  pris  pour  celle  bataille,  excepté  aulcuns  signeurs 
qui  se  sauvèrent,  messire  Moriaulx  de  Fiennes,  le  sire  de 
Rely,  le  sire  de  Crésèkes,  et  laissèrent  mors  le  sire  de 
Quiquenpois,  monsigneur  Pépin  de  Werre  et  le  sire  du 
Bos  et  des  aultres  chevaliers,  dont  se  retrait  le  roy  en  la 

ville  de  Calais,  et  enmenèrent  leur  prisonniers  et  les  firent 
désarmer,  et  il  se  désarmèrent.  Ausy  le  jour  estoit  court  : 
che  fu  droitement  le  jour  des  estrines,  le  premier  jour  de 
l'an  ou  mois  de  jenvier.  Sy  fist  le  roy  englès  amener  les 
prisonniers  du  chastiel  et  les  fist  souper  avecque  luy. 
Quant  le  soupper  fut  apparilliés,  le  roy  fist  tous  ses  prison- 
niers franchois  seoir  à  table  et  leur  fist  toute  la  feste  qu'il 
pot  et  honnour  par  raison.  Quant  le  souper  fut  passé,  il  parla 
à  yaux  d'une  cose  et  d'autre,  et  entre  les  aultres  parolles, 
il  dist  à  messire  JofFroy  de  Cargny  :  «  Messire  JofFroy,  mes- 
«  sire  Joifroy,  je  vous  doy  par  raison  pau  amer,  quant  vous 
«  voilés  embler  par  nuit  chou  que  j'ay  sy  comparet  et  qui 
«  m'a  tant  cousté.  Sy  suy  moult  lies  que  je  vous  ay  pris  à 
«  l'épreuve  sur  le  fait.  Vous  en  voUiés  avoir  railleur  mar- 
«  chiet  que  je  n'en  ay  eut,  car  le  cuidiés  avoir  pour  vingt 
«  mille  escus  ;  mais  Dieu  m'a  aydiet  que  vous  n'estes  mies 
«  venusàvostre  entente.  Encore  m'aidera-il,  se  il  luy 
«  plaist,  à  me  plus  grant  entente,  aussy  vraiement  qu'il 
«  scet  que  jou  ay  droit.  »  Puis  se  retourna  le  roy  devers 
messire  Ustasse  de  Ribemont,  et  luy  dist  :  «  Messire 
«  Ustasse,  vous  estes  le  chevalier  du  monde  que  je  vis 
«  oncques  mieulx  et  le  plus  hardiement  assallir  ses 
«  ennemis,  ne  son  corps  deffendre  ;  ne  ne  trouvay  onc- 
«  ques  en  bataille  là  où  je  fuisse,  qui  tant  me  donna  à  faire 
«  corps  à  corps  que  vous  avés  huy  fait  en  ceste  nuit. 
«  Sy  vous  en  donne  le  pris  de  la  bataille  deseure  tous 
«  aultres.  »  Puis  prist  le  roy  ung  moult  riche  capelet  bien 
richement  ouvré  de  grandes  perles  et  grosses  qu'il  avoit 
sur  son  chief,  et  le  mist  sur  le  chief  du  dit  messire 
Ustasse,  et  dist  :  «  C'est  en  signe  du  pris  que  je  vous  ay 
«  donnet,  que  je  vous  donne  cest  cappiel,  et  vous  prie  ; 
«  tant  comme  je  puis,  que  vous  le  portés  ceste  année 
«  entière,  partout  là  où  vous  veurés,  entre  seigneurs  et  che- 

«  valiers  et  entre  dames  et  deraoyselles  que  vous  moult 
«  amés,  ensy  que  je  pense  et  l'ay  bien  entendut,  et  me 
«  créantes  par  vo  foy  que  vous  dires  partout  que  je  le  vous 
«  ay  pour  ce  donnet.  Se  che  me  voilés  promettre,  je  vous 
«  quiteray  pour  l'amour  des  dames  et  demoyselles  vostre 
«  prison.  »  Quant  le  gentil  chevalier  oït  ces  parolles,  il  en 
fut  moult  aise  de  cuer  :  ce  ne  fu  mie  mervelles.  Sy  l'en 
regracia  moult  humblement  et  ly  créanta  vollentiers  comme 
chevalier,  qu'il  le  feroit  ensy  que  deviset  l'avoit.  Puis  allè- 
rent concilier  et  reposer  jusques  à  heure  de  messe.  Adont 
se  leva  le  roy  et  tous  les  aultres,  puis  oyrent  messe  et  allè- 
rent desjuner,  et  puis  après  desjuner  donna  le  roy  deux 
chevaus  audit  messire  Ustasse  et  vingt  florins  pour  râler 
en  sa  maison.  Au  tierchjour  après  rentra  le  roy  en  ses 
vaissiaulx  et  enmena  ses  prisonniers  avecque  luy  en 
Engleterre. 


En  ceste  année  et  assés  tost  après  trespassa  de  che 
siècle  la  royne  de  Franche,  femme  du  roy  Phelippe  et  seur 
au  duc  de  Bourgongne  :  ossy  fist  madame  Bonne,  duchesse 
de  Normendie  et  fille  au  gentil  roy  de  Behaigne  qui  morut 
à  Crécy.  Sy  fut  le  père  et  le  fils  vefves  de  leur  deus  femmes. 
Assés  tost  après  se  remaria  le  roy  Phelippe  à  madame 
Blanche,  fille  au  roy  de  Navare  qui  mors  avoit  esté  en 
guerre  en  Grenade  devant  Argésille  ,  et  ossy  se  remaria  le 
duc  de  Normendie  à  le  contesse  de  Boulongne  qui  femme 
avoit  esté  à  monseigneur  Phelippe  de  Bourgongne  qui 
morut  devant  Aguillon.  Chil  mariaige  furent  fait  en  chelle 
mesme  année  par  le  congiet  et  dispensation  du  pape  [Clé- 
ment] Vî. 

En  elle  tamps  estoient  ly  Espaignos  en  grant  rancune 
contre  les  Englès  pour  aulcuns  contraires  que  il  avoient 
fais  à  ses  gens  ,  et  tant  que  il  les  avoient  fort  manechiés 
et  dit  que  chil  qui  estoient  venus  et  arivës  en  Flandres,  à 
leur  retour  le  comparroient.  Sj  avoit  en  celle  [année]  fait 
le  roy  faire  ses  prouvéanches  grandes  et  grosses  sur  mer, 
affin  que  il  peuist  estre  fors  contre  les  Espaignos  et  yaulx 
combatre.  Les  Espaignos  qui  estoient  venu  en  Flandres,  se 
doubtoient  bien  du  roy  d'Engleterre  et  de  ses  gens  ,  et 
quant  il  eurent  fait  leur  marchandises  en  Flandres  ,  en 
Haynau  et  en  Brabant,  et  recergies  leur  nefs  et  leur  gal- 
lées  ,  dont  il  avoient  plus  de  cent ,  il  atendirent  tout  l'un 
l'autre  et  s'en  vinrent  à  l'Escluse  ,  et  prirent  pour  leur 
deniers  grant  foison  de  sauldoiers,  et  puis  environ  le  mois 
de  septembre  entrèrent  en  leurs  vassiaulx  et  se  désan- 
crèrent  de  l'Escluse  ,  et  tournèrent  leurs  bateaux  devers 
Calais. 

A  che  jour  et  trois  jours  devant  estoit  sur  mer  le  roy 
d'Engleterre  et  toute  se  navire  moult  belle  et  moult  grosse. 
Là  estoient  avecques  luy  ses  fils  le  prinches  de  Galles  ,  le 
conte  d'Erby  ,  le  conte  de  Stanfort ,  le  conte  de  Norlian- 
tone,  le  conte  de  Warvich  ,  le  conte  de  Sufort ,  le  conte 
d'Askessufort ,  le  conte  de  Salbry  ,  messire  Renault  de 
Gobehem,  messire  Gautier  de  Mauny,  messire  Jehan  Cam- 
dos  et  toute  la  fleur  des  barons  et  des  chevaliers  d'Engle- 
terre, et  estoient  party  [de]  Winchenesiel  et  de  là  environ  ; 
car  madame  d'Engleterre  et  son  hostel  estoit  en  le  conté 
d'Exesses  en  l'abéie  de  Liaus.  Le  roy  d'Engleterre  avoit 
grant  désir  de  rencontrer  les  Espaignos  ,  pour  tant  que 
orguelleusement  il  s'estoient  maintenut  contre  luy  et  vanté 
que  il  estoient  fors  assés  pour  combatre  le  roy  d'Engle- 
terre et  se  puissance,  syque  le  roy  le  voUoit  esprouver. 

Entrues  qu'il  estoit  en  ses  batieaulx  et  que  les   mènes- 

treulx  cornoient  devant  luy,  et  avoit  fait  porter  à  boire  à 
ses  chevaliers  ,  la  gaite  de  sa  nef  qui  estoit  sur  la  hune  , 
regarda  devers  Flandres  et  veit  venir  ces  Espaignos  en 
graut  flote.  Sy  dist  tout  hault  :  «  Vecliy  l'armée  des  Espai- 
«  gnos.  »  A  ches  mos  ,  le  roy  fist  armer  sa  navire  et  met- 
tre en  bonne  ordenanche  ,  et  chascun  seigneur  à  par  luy  et 
en  bataille.  Là  estoit  messire  Robert  de  Namur ,  qui  fu 
ordonnés  de  par  le  roy  d'Eugleterre  à  estre  mestre  de  se 
salle.  Evous  les  Espaignos  qui  aprochoient  de  grant  fachon, 
et  s'en  fussent  bien  allé  et  party  ,  se  il  volsissent  sans 
combat  ;  mais  pour  l'orguel  d'iaulx  il  ne  daignèrent.  Le  roy 
d'Eugleterre  tout  prumiers  volt  assambler  à  yaulx  et  s'en  vint 
hurterà  une  nef  d'Espaigne,  et  se  donnèrent  grans  horions 
d'encontre ,  tant  que  le  nef  du  roy  fut  trauée  et  faisoit  iaue, 
mais  le  roy  adont  n'en  seut  riens,  Sy  dist  le  roy  :  «  Akro- 
«  kiés  ma  nef  à  ceste  :  se  le  voel  avoir.  »  Sy  chevaliers  res- 
pondirent  et  ly  dirent  :  «  Vous  ares  milleure.  »  Sy  passa 
ceste  nefs  oultre  ,  mais  elle  paia  son  passaige  à  aller  ,  car 
le  castieau  de  la  [nef]  du  roy  consiévy  le  chastiel  de  la  nef 
espaignolle  de  telle  fachon  que  il  le  reversa  en  la  mer,  et  y 
ot  plus  de  quatorze  hommes  qui  dedens  estoient,  qui  furent 
tout  noies.  Adont  commencha  la  bataille  de  toutes  pars  ,  et 
fut  sur  le  vespre  que  tost  fist  brun,  A  la  seconde  nef  qui 
passa  devant  le  roy,  fut  la  nef  du  roy  acroquie,  et  le  con- 
quist  par  forche  ,  et  fu  dit  au  roy  :  «  Sire  ,  entrés  en  ceste 
«  nef;  vous  l'avés  conquise  ,  et  s'est  bonne  et  forte  ,  et  le 
a  vostre  fait  yeaue,  »  Le  roy  crut  [che]  consail.  Sy  entra 
ans,  et  toutes  ses  gens,  et  tantost  celle  d'où  il  se  party,  fut 
effondrée.  Et  d'aultre  part  les  contes  et  les  barons  se  com- 
batoient ,  chascun  seigneur  desoubs  sa  banière  et  en  son 
vasseil.  Li  aulcun  Tavoient  bien  party  ,  et  li  aultre  non. 

Vray  est  que  le  prinche  de  Galles  fu  là  en  grant  péril  ; 
car  sa  nef  estoit  arestée  etacrokie  de  deus  nefs  d'Espaigne, 

qui  fort  le  travilloient  et  se  mettoient  en  paine  pour  l'effon- 
drer ,  et  l'euissent  fait  sans  faulte  ,  quant  le  conte  d'Erby 
vint  celle  part  atout  sa  cherge  de  nefs  et  de  barges  qui  res- 
courent  la  nef  du  prinche  son  cousin  par  son  enseigne.  Sy 
furent  tantost  chil  Espaignos  qui  là  estoient ,  desconfis  , 
mors  et  noyës,  et  le  prinches  délivrés  de  che  péril.  La 
cause  paraille  avint  à  messire  Robert  de  Namur  ;  car  se 
nef  le  Salle  du  Roy  fut  ancrée  et  acroquie  de  deus  Espai- 
gnos, et  l'enmenoient  leur  chemin  et  passèrent  devant  la  nef 
du  roy,  et  fut  adont  cryet  :  «  Rescoués,  rescoués  la  Salle  du 
«  Roy  1  »  Mais  il  ne  fut  point  entendut ,  et  euissent  esté 
perdus  ,  car  jà  estoit  tart  et  bas  vespre  ,  quant  ung  varlet 
dudit  messire  Robert  s'avancha  de  faire  une  grant  apper- 
tise  d'armes  ;  car  ,  quant  il  vit  que  leur  nef  en  estoit  de 
forche  menée  ,  il  prist  son  espée  et  sally  en  la  nef  des 
Espaignos  ,  et  maulgré  yaulx  copa  le  cable  qui  portoit  le 
single  ,  par  quoy  il  chéy  jus,  et  ne  peult  aller  plus  avant. 
Par  celle  condition  furent-il  desconfis,  et  la  Salle  du  Roy  et 
messire  Robert  sauvés. 

Là  eult  contre  ce  soir  grant  bataille  et  dure  ;  car  sur  mer 
Espaignos  sont  malle  gent ,  et  ont  grans  vasseaulx  et  fors, 
et  chil  bateaulx  estoient  tout  à  l'eslite  et  bien  proveus 
d'artillerie  ,  et  jettoient,  en  passant  ou  en  restant  et  en 
combatant,  chil  Espaignos  de  leur  nefs  grandes  pierres  de 
fais  et  gros  bareaulx  de  fer  qui  moult  travilloient  les 
Englès.  Nonobstant  che  ,  les  Englès  s'y  esprouvèrent  et 
se  combatirent  sy  bien  et  sy  vaillauraent  que  la  journée 
leur  demoura  ,  et  conquirent  quatorze  nefs  espaignoUes  et 
l'avoir  qui  estoit  dedens,  etly  aultres  passèrent  oultre,  qui 
se  saulvèrent ,  et  che  leur  ayda  moult  que  il  avespry  ;  car 
aultrement  il  eussent  esté  tous  perdus.  Sy  s'en  retournèrent 
le  roy  englès  et  ses  gens  et  leur  conqueste  en  Engleterre  ; 
et  vinrent  ly  pluiseurs  à  l'ostel  madame  la  royne  ,  et  par 

espésial  le  roy  et  le  prinche  de  Galles,  son  fils  ,  et  le  conte 
d'Erby  ,  et  ly  aultres  l'endemain,  Sj  firent  grantjoieet 
grant  feste  ,  et  pooient  bien  recorder  du  fait  des  Espai- 
gnos  une  belle  aventure  ,  car  il  avoient  eu  une  grosse 
bataille. 


En  l'an  de  grâce  Nostre-Seigneur  mil  IIP  XLIX  vinrent 
11  [penant],  et  descendirent  premièrement  d'Allemaigne  et 
régnèrent  ens  es  marches  de  Flandres  ,  de  Hainau  et  de 
Brabant,  et  n'entrèrent  oncques  ou  royalme  de  Franche  ; 
car  li  Église  leur  fu  contraire  ,  pour  tant  que  il  avoient 
empris  ceste  cose  à  faire  sans  l'asent  de  leurs  prélas  et  de 
leurs  curés,  et  ne  régnèrent  point  longe  ment ,  et  faisoient 
leur  pénitanche  publiquement  ens  es  plaches  et  ens  es  hal- 
les ,  et  se  batoient  sur  leur  char  nue  d'escorgies  de  cuir  à 
neus  de  cuir  à  pointes  de  fer  ,  tant  qu'il  se  desciroient 
tout.  Et  pour  che  que  en  publique  il  faisoient  leur  pénitan- 
che, on  leur  ala  au  devant,  car  che  n'estoit  mie  cose  seue, 
neappuiée,  ne  soustenue  de  l'Eglise,  et  furent  tout  ly  prestre 
et  ly  clers  qui  en  leur  compaignie  estoient,  escumeniés. 

En  che  tamps  vinrent  grandes  mortalités  par  universe 
monde,  et  dist-on  que  il  morut  bien  le  tierche  partie  du 
monde,  et  de  une  maladie  que  on  dist  inpédimie,  qui  ossy 
depuis  a  régné  par  le  monde. 

En  che  tamps  furent  les  Juis  [pris  et  ars]  par  tout  le 
monde  ,  là  où  on  les  pooit  tenir,  ne  avoir,  excepté  desous 
le  pape,  mais  là  n'eurent-il  garde  ;  car  l'Église  ne  treuve 
mies  que  on  les  deuist  mettre  à  mort,  pour  tant  que  il 
seroient  saulvés,  se  il  se  volloient  retourner  à  no  foy. 


En  ce  tamps,   l'an  de  grâce  mil  III,.  et  L,  trespassa  de 

che  siècle  le  roy  Phelippes  de  France,  et  fu  couronné  à 
Rains  le  duc  de  Norraendie,  sonaysné  fils,  et  l'appella-on  le 
roy  Jehan.  Tantost  après  son  couronnement,  fist  le  roy 
délivrer  ses  deux  cousins  germains,  que  le  roy  ses  pères  avoit 
toudis  tenus  en  prison,  les  enfans  messire  Robert  d'Artois, 
Jehan  et  Charles,  cousins  germain  ossy  as  enfans  de  Hay- 
nau,  as  enfans  de  Blois  et  as  enfans  de  Namur,  et  en  avoit 
ledit  roy  Jehan,  du  tamps  qu'il  estoit  duc  de  Normendie  , 
pluiseurs  fois  prietau  roy  son  père,  mais  il  n'en  povoit  finer , 
de  quoy,  osy  tost  qu'il  fut  roy,  il  les  délivra  et  les  retint 
dalés  luy,  et  moult,  tant  qu'il  vesquy,  les  ama  et  hon- 
noura.  Sy  remua  le  roy  Jehan  officiers  par  son  royalme,  et 
fist  son  connestable  d'un  gentil  chevalier  que  durement  il 
amoit,  avoecq  ce  qu'il  avoit  esté  nory  d'enfanche  [avoecq 
luy],  et  l'apelloit-on  messire  Lois  d'Espaigne,  qui  tant  avoit 
esté  bons  chevalier  en  Bretaigne. 

Assés  tost  après  son  couronnement,  il  s'en  ala  par 
devers  le  pape  Clément  VI,  qui  le  rechut  à  grant  joie  ,  et 
osy  firent  tous  les  cardinaulx,  et  demora  environ  six  sep- 
maines  en  Avignon  et  delés  le  pape  et  le  saint  collège. 
Après  il  s'en  party  et  s'en  ala  devers  Monpellier ,  et  là 
séjourna  ne  say  quant  jours,  puis  ala  à  Bésiers,puis  à  Ner- 
bonne,  puis  à  Carquasonne,  puis  à  la  bonne  cité  de  Tou- 
louse ,  puis  visseta  ensy  ses  villes  et  ses  chastieaulx,  et 
mist  en  pluisieurs  lieux  nouveaulx  sénescaulx,  baillieus, 
castelayns  ,  gouverneurs  et  gardyens  de  païs.  Sy  s'en 
revint  par  Roerge,  par  Lymosin  et  par  le  païs  de  Brie  et 
de  là  arière  en  Franche. 


En  ceste  mesme  année  ,  le  roy  Jehan  envoia  ses  deux 
marisaulx  monsigneur  Edouart,  signeur  de  Bieaugeu,  et 
monseigneur  Guy  de  Nelleet  grant  foison  de  bons  chevaliers 

de  Franche  et  de  Poitou  et  de  Saintonge  par  devant 
Saint-Jehan-d'Angély  ,  liquel  signeurs  y  mirent  le  siège 
sy  puissant,  et  l'environnèrent  de  tous  costé,  et  sy  le  cons- 
traindirent  qu'il  ne  leur  povoit  venir  nul  vivres  ,  ne  prou- 
véanches  nulles,  dont  chil  dedens  estoient  tout  esbahis  et 
s'avisèrent  qu'il  envoiroient  chertains  messagiers  par 
devers  le  roy  englès  en  cause  de  confort  et  d'aide,  affin 
qu'il  venissent  lever  le  siège.  Sy  y  envolèrent,  au  plus  tost 
qu'il  porrent,  lettres  et  messaigiers  bien  certains,  que  le  roy 
d'Engleterre  recongneut  bien,  quant  il  les  vit,  par  les 
vraies  ensaignes  qu'il  aportèrent. 

Quant  le  roy  englès  entendy  les  messaigiers  qui  estoient 
venus  au  secours  pour  le  ville  de  Saint-Jehan-d'Angély  , 
qui  estoit  ensy  aségie  des  Franchois  ,  sy  dist  qu'il  le  feroit 
voUentiers  à  leur  requeste.  Sy  commanda  et  pria  à  monsei- 
gneur Jehan  de  Bieaucamp  et  à  pluiseurs  aultres  ,  bons 
chevaliers  ,  èsquels  il  se  fioit ,  qu'il  en  allaissent  tantost 
par  mer  viers  le  chité  de  Bourdieaulx,  et  leur  donna  cer- 
taines ensaignes  et  pryères  au  seigneur  de  Labreth  et  au 
seigneur  de  Lespare  ,  au  seigneur  de  Pumiers  et  pluiseurs 
aultres  chevaliers  et  escuiers  ses  bons  amis  qu'il  se  volsis- 
sent  aparillier  et  diligenter  ,  par  quoy  la  ville  de  Saint- 
Jehan  fust  dességie  ou  renouvelée  de  vitaille.  Messire  Jehan 
de  Bieaucamp  et  ses  compaignons  firent  tant  que  il  vinrent 
à  Bourdieaulx  ,  et  firent  leur  messaige  sy  bien  que  chil 
seigneurs  respondirent  qu'il  le  feroient  vollentiers  à  leur 
povoir  pour  l'amour  du  roy  leur  seigneur.  Sy  se  aparil- 
lèrent  au  plus  tost  qu'il  pourent ,  et  firent  tant  qu'ils  orent 
Y"  lanches  et  XV  archiers  et  III""  bidaus  à  piet ,  et 
assamblèrent  grant  foison  de  blés  ,  de  vins  ,  de  biestes  , 
de  char  sallée  et  d'aultres  prouvéanches  pour  mener 
dedens  la  ville  de  Saint-Jehan  par  forche  ,  se  il  povoient , 
ou  combatre  as  seigneurs  de  Franche,  qui  estoient  devant. 

Puis  se  mirent  ù  chemin  et  firent  tant  par  leur  esploit 
qu'ils  vinrent  à  une  journée  près  de  Saint-Jehan  ,  pour 
acomplir  leur  entente.  Chil  signeurs  qui  séoient  devant  la 
ville  ,  en  oïrent  nouvelles.  Sy  s'acordèrent  à  chou  que  le 
sire  de  Bieaugeu  demourroit  au  siège  tout  cois  atout  le 
moitié  de  l'ost ,  et  messire  Guy  de  Nielle  ,  marisaulx  de 
Franche  ,  messire  Renault  de  Pois  ,  ung  vaillant  cheva- 
lier ,  messire  Guichart  d'Angle ,  le  sire  de  Partenay , 
le  sire  de  Mateliu  et  pluiseurs  aultres  grant  barons 
et  chevaliers  qui  là  estoient  ,  atout  l'autre  moitié  de 
l'ost,  iroient  garder  le  pont  de  la  forte  rivière  de  Quarente, 
par  lequel  pont  il  convenoit  ces  Englès  passer,  s'il  volloient 
venir  en  la  ville  de  Saint-Jehan  ,  et  se  n'y  avoit  que  cinq 
lieues.  Sy  se  partirent  par  nuit  de  leur  bastille  et  s'en 
vinrent  au  pont  o  point  du  jour  et  se  logèrent  là  devant. 


Environ  à  heure  de  tierche  ches  seigneurs  de  Gascongne 
et  d'Engleterre  vinrent  sur  ladite  rivière.  Sy  furent  tous 
esbahis,  quant  il  virent  ches  seigneurs  de  Franche  rengiés 
sur  le  pont.  Il  perchurent  bien  qu'ils  estoient  décheu  , 
car  il  savoient  bien  qu'il  ne  povoient  par  ailleurs  passer  la 
rivière  ,  et  s'il  se  metoient  à  passer  le  pont  par  forche  , 
ils  l'aroient  perdu  d'avantaige ,  car  otant  voldroient 
soixante  hommes  au  delà  le  pont ,  sicomme  il  disoient,  par 
deviers  les  Franchois  ,  comme  feroient  dix  mille  de  leur 
costé.  Sy  se  consillèrent  longement  sur  che  point ,  car 
envis  se  retourneroient ,  et  envis  se  perdoient  d'avantaige. 
En  le  fin  il  s'acordèrent  que  leur  point  estoit  de  retourner. 
Sy  firent  tout  leur  charoy  retraire  arière  ,  et  se  retrairent 
ossy  bellement  qu'il  pourent. 

Quant  ces  signeurs  de  Franche  veirent  leur  contenan- 
che  ,  il   dirent   que   ces   Englès  ne  s'en  yroient  mie  ensy  , 

ains  aroient  de  leur  vitaille  ,  se  il  povoient.  Sy  rapassèrent 
le  pont  appertement,  criant  en  hault  après  yaulx,  chascun 
se  targe  o  col.  Quant  ces  seigneurs  gascons  et  englès 
virent  leur  contenanche  ,  ils  dirent  que  ils  ne  demandoient 
pas  mieulx.  Sy  se  retournèrent  et  asamblèrent  à  yaulx 
moult  liardiement.  Là  eult  moult  dure  asamblée  ,  et 
pluiseurs  desmontés  d'une  part  et  d'aultre  ,  et  y  eult 
moult  dure  bataille  ,  caf  estoient  tous  bons  chevaliers 
et  gens  d'armes  d'eslite.  Sy  se  prindrent  chascuns  près  de 
garder  leur  honneur,  et  n'estoient  pas  gens  pour  tost  estre 
desconfîs  ,  ne  d'ung  costé  ,  ne  d'aultre  ,  puisqu'il  estoient 
per  à  per  et  main  à  main.  Sy  puelt  chascun  bien  savoir 
que  il  y  eult  pluiseurs  belles  rescouses  et  maintes  hardies 
appertises  d'armes  faites  che  jour  ;  mais  au  darain  les 
Franchôis  en  eurent  le  pieur  et  furent  desconfis  ,  et  en  y 
eult  grand  foison  de  mors  et  de  navrés.  Et  sachiés  que  les 
Gascons,  ne  les  Englès  ne  le  gaygnèrent  pas  d'avantaige  , 
ains  y  perdirent  grant  foison  de  bonnes  gens  qui  demo- 
rèrent  mors  en  la  plache  ;  mais  ils  détinrent  le  camp  et 
prirent  le  marescal  du  roy  monseigneur  Gui  de  Nelle  , 
monsigneur  Guichart  d'Angle  ,  che  bon  chevalier  , 
monsigneur  Renault  de  Pons  ,  le  seigneur  de  Partenay  , 
monsigneur  Boucliicau  ,  monseigneur  Ernoul  d'Audrehem, 
le  sire  de  Matelin  et  pluiseurs  bons  chevaliers  de  Poitou  , 
de  Saintonge  ,  et  ossy  de  Vermendois  et  de  Franche  ,  qui 
estoient  là  aies  avec  le  mariscal ,  tant  qu'il  eurent  bien 
soixante  bons  prisonniers,  et  se  logèrent  celle  nuit  en  celle 
plache.  Bien  le  sceut  le  sire  de  Bieaugeu  ,  mais  il  n'osoit 
laissier  le  siège  que  cil  de  Saint-Jehan  ne  se  ravitaillais- 
sent  ;  et  l'endemain  les  Gascons  et  les  Englès  se  partirent 
et  enmenèrent  leurs  prisonniers  et  leur  prouvéanche  devers 
Bourdieaulx  ;  car  il  virent  bien  qu'il  ne  pouroient  mettre 
[leur  vitaille]  dedans  la  ville  de  Saint-Jehan  ,   puisque  les 

Franchois  avoient  le  pont  par  devers  yaulx,  et  quant  il  furen  t 
revenus  à  Bourdiaus  ,  il  départirent  leur  butin  et  leurs 
prisonniers.  Sy  enmenèrent  les  Englès  les  leurs  en  Engle- 
terre  ,  et  les  Gascons  les  leurs  ;  sy  les  mirent  à  ranchon 
depuis  à  leur  plaisir. 


Ces  nouvelles  vinrent  au  roy  de  France  comment  ses 
bons  chevaliers  avoient  esté  pris  en  combatant  les  Englès. 
Sy  en  fu  durement  courouchiés  et  dist  que  jamais  il  n'en- 
tendroit  à  aultre  chose,  sy  aroit  esté  devant  Saint-Jehan- 
d'Angélier  et  conquis  la  ville.  Sy  fist  son  mandement  en 
pluiseurs  lieux  et  assembla  grant  foison  de  bonnes  gens, 
et  se  mist  au  chemin  par  devers  Poitou.  Endementiers  qu'il 
faisoient  che  chemin  et  qu'il  se  hastoient  che  qu'il  povoient, 
chil  qui  estoient  dedens  la  ville  de  Saint-Jehan  (ly  bour- 
gois  et  chil  qui  le  gardoient  de  par  le  roy  d'Engleterre) , 
virent  bien  qu'il  ne  pouroient  estre  renouvelle  de  vi taille, 
et  que  leur  pourvéance  estoit  près  falie.  Sy  commenchèrent 
à  traitier  de  accord  à  cheaulx  de  dehors.  Tant  en  fut  trai- 
tiet,  que  une  trièves  furent  acordées  de  quinze  jours  par 
telle  manière  que  cil  de  la  ville  ne  se  dévoient  de  riens 
enforcier,  ne  de  vivres,  ne  d'aultrea  choses  ,  et  povoient 
envoier  à  Bourdieaulx  là  où  bon  leur  sambloit  pour  yaulx 
alégier  du  siège  ;  et,  se  reconfortés  n'estoient  du  roy  englès 
ou  de  personne  de  par  luy  pour  lever  le  siège,  [estoient  d'ac- 
cord] de  leur  rendre  au  seizième  jour  la  ville,  sauf  [leurs] 
corps  et  leurs  biens,  en  la  main  des  Franchois. 

Or  vint  le  roy  en  l'ost  en  ces  quinze  jours,  et  amena  bien 
X"  combatans.  Quant  les  bourgois  de  la  ville  le  seurent,  il 
eurent  doubte  que  le  roy  ne  rompesist  les  trièves.  Sy  en 
vint  grant  foison  par  devant  et  luy  prièrent  qu'il  ne  volsist 
point  ces  trièves  enfraindre,  car  il  estoient  désirant  d'entre- 


280  LE   SIUE   DE    BEAU  JEU 

tenir  che  que  acordé  estoit.  Le  roy  leur  respondy  douche- 
ment  que  il  tenoit  bien  à  bon  ce  que  ses  gens  en  avoient 
ordonnet ,  et  encores  leur  fist  le  roy  une  grant  courtoisie  ; 
car,  pour  ce  qu'il  savoit  bien  que  la  ville  estoit  fort  afeblie  de 
vivres,  il  leur  en  fist  avoir  assés  et  tant  qu'il  n'eurent  nulles 
mésaises,  dont  il  luy  en  seurent  grant  gré  et  mieulx  l'en  amè- 
rent.  Le  terme  passa,  nuls  ne  vint  pour  lever  le  siège,  et  le 
seizième  jour  le  roy  Jehan  entra  en  la  ville  à  grant  foison  de 
trompes  et  de  nakaires  et  de  toutes  ménestrandies,  et  le 
rechurent  les  bourgois  liement  et  ly  jurèrent  féaulté  , 
comme  à  leur  droit  seigneur,  et  se  partirent  les  Englès  qui 
dedens  estoient  de  par  le  roy  d'Engleterre,  sans  damaige 
et  sans  péril,  et  le  roy  demoura  là  environ  quinze  jours,  et 
puis  s'en  party  et  revint  en  Franche. 


Après  le  conqueste  de  Saint-Jehan-d'Angély,  qui  se  ren- 
dirent au  roy  Jehan  de  France,  il  envoia  en  garnison  à 
Saint-Omer  son  sénescal  monsigneur  Edouart  signeur  de 
Bieaugeu,  vaillant  chevalier  ;  car  le  roy  avoit  entendu  que 
le  roy  englès  avoit  mis  en  garnison  en  la  ville  de  Calais 
grant  foison  de  gens  d'armes  et  d'archiers,  desquels  mes- 
sire  Jehan  de  Biaucamp  estoit  souverain  capitaine.  Sy  ne 
volloit  pas  que  le  pais  fust  courut ,  ne  pilliet,  qu^il  ne  euist 
gens  pour  le  garder  et  defFendre.  Avecq  ledit  marisal 
estoient  de  seigneurs  raessire  Guichart  de  Bieaugeu,  ses 
frères  et  bons  chevaliers,  le  conte  de  Porcyen,  messire  Guil- 
lame  de  Bourbon,  le  sire  de  Bavelinghen,  messire  Bau- 
duin  de  Cuvillers  et  pluiseurs  aultres  chevaliers  et  escuiers, 
et  sy  avoit  bien  V"  bringans  à  pavais,  dont  Ambrose  Bon- 
nefîn  et  George  de  Pistoie  et  Franchois  de  Rose  estoient 
meneurs  et  capitaines.  Sy  gardoient  et  defFendoient  le  pais 
à  leur  pooir.   Sy  chevauçoient  une  fois  devers  Calais,  pour 

quérir  leur  aventures  ,  et  chil  de  Calais  aloieut  ung  aultre 
jour.  Ensy  aloient-il  de  l'un  à  l'autre  et  toudis  le  com- 
paroient  les  povres  gens. 


En  ceste   meisme   année   que  le  siège  fut  devant  Saint- 
Jehan-d'Angélier,  avint  en  Bretaigne  ung  moult  mervilleus 
fait  d'armes  ,  que  on  ne  doit  point  oublier  ,  mais  le  doit-on 
mettre  en  avant  pour  tous  bachelers  mettre  en  coraige.  Et 
afin  que  vous  le  puissiés  mieulx  entendre,  vous  devés  savoir 
que  toudis  estoient   guerres   entre   les   parties   des   deux 
dames  ,  comment  que  Charles  de  Blois  fust  prisonniers  , 
et  se  guerrioient  les  parties  de  ces  deux  dames  par  garni- 
sons qui  se  tenoient  ens  es  fortresches  et  es  villes  de  une 
partie  et  d'autre.  Sy  convint  ung  jour  que  messire  Robert 
de  Bieaumanoir  ,  vaillant  chevalier  et  du  plus  grant  linaige 
de  Bretaigne  ,    estoit  chastelain  de   Chastiel-Josselin  ,   et 
avoit  avec  luy  grant  foison  de  gens  d'armes  de  son  linage 
et  d'aultres  saudoyers.  Sy  s'en  vint  par  devant  le  ville  et 
le  chastel  de  Ploremiel  ,  dont  il  avoit  chastelain  ung  sau- 
doyer  de  Allemaigne,  qui  on  nomoit  Brandebourck,  et  avoit 
avecque  luy   grant   foison    de   sauldoyers    d'Allemagne  et 
englès  et  bretons  et  d'aultre  païs  ,  et  estoient  de  le  partie 
de  la  contasse  de  Monfort.  Quant  le  dit  messire  Robert  vit 
que  nuls  de  la  garnison  n'issoient  hors  ,   il  s'en  vint  à  le 
porte,  et  fist  appieller  cheluy  Brandebourck  sus  aseuranche 
et  ly  demanda  se  il  n'avoit  laiens  nul  corapaignons  ,  deux 
ou  trois,  qui  voulsissent  jouster  de  fer  de  lanches  encontre 
aultres  trois  ,    pour  l'amour   de    leur  dames  ,  et  Brande- 
bourck luy  respondy  et  dist  que  leurs  amies   ne  volroient 
mie  qu'il  se  fesissent  tuer  sy  meschaument  que  d'une  seulle 
jouste  ,  car  c'est  une  aventure  de  fortune  trop  tost  passée. 
Sy  en  aquiert-on  plus  tost  le  non  d'outraige  et  de  folie  que 


282  COMBAT 

le  non  d'onneur  et  de  pris  :  «  Mais  je  vous  diray  que  nous 
«  ferons  ,  se  il  vous  plaist.  Vous  prenderés  vingt  ou  trente 
«  de  vos  compaignons  de  vostre  garnison  ,  et  jou  en  pren- 
«  derai  autant  de  la  nostre.  Sy  alons  en  ung  bieau  camp 
«  là  où  nul  ne  nous  puist  enpescher  ,  ne  destourber  ,  et 
«  commandons  sur  le  hart  à  nos  aultres  compaignons  , 
«  d'une  part  et  d'aultre  ,  et  à  tous  chiaulx  qui  nous  regar- 
«  deront,  que  nuls  ne  faiche  à  personne  [des]  combatans 
«  confort  ,  ne  aide.  »  —  «  Par  ma  foy  ,  dist  mes  sire 
«  Robert ,  je  m'y  acorde  ;  vous  parlés  vaillaument.  Or 
«  soyés  vous  trente  ,  et  nous  serons  trente  ,  et  le  créante 
«  ensy  par  ma  foy.  »  —  «  Ossy  le  créante-jou  ,  Brande- 
«  bourck ,  car  là  acquerra  plus  d'onneur  qui  bien  s'y 
«  maintenra,  que  à  une  jouste.  »  Ensy  fut  celle  besoigne 
affermée  et  créantée,  et  journée  acordée  à  merkedy  après  , 
qui  devoit  estre  le  quatrième  jour  après  l'emprise.  Ce  terme 
pendant  ,  cascune  partie  eslisy  les  siens  trente  ensy  qu'il 
leur  pleust ,  et  chascun  des  soixante  se  prouvirent  d'armes 
ensy  qu'il  leur  pleust. 

Quant  le  jour  fut  venus,  li  trente  compaignons  de  Bran- 
debourck  oïrent  messe,  et  puis  se  firent  armer  et  s'en  alè- 
rent  en  la  plache  où  la  bataille  devoit  estre,  et  dessendi- 
rent  tout  à  piet,  et  commandèrent  à  tous  cheulx  qui  là 
estoient,  que  nuls  ne  fust  si  hardis  qu'il  s'entremesist  de 
yaulx  aydier  pour  cose,  ne  pour  mesquief  que  il  veissent , 
et  ensy  firent  les  trente  compaignons  monseigneur  Robert 
de  Biaumanoir.  Chil  trente  compaignons  que  nous  apel- 
lerons  Englès  en  ceste  besoigne,  attendirent  longement  les 
aultres  que  nous  appelons  Franchois.  Quant  les  trente 
Franchois  furent  venus  ,  il  dessendirent  à  piet,  et  firent 
adont  le  commandement  dessus  dit.  Aulcun  dient  que  cinq 
Franchois  demorèrent  à  cheval  à  l'entrée  de  la  plache,  et 
les  vingt-cinq  dessendirent  à  piet ,  sycomme  les  Englès 

estoient.  Et  quant  il  furent  l'un  devant  l'autre  ,  ils  parle- 
mentèrent ung  petit  ensamble  tous  soixante,  puis  se  retrai- 
rent  ung  petit  arière  ly  uns  de  l'autre  ,  et  firent  toutes 
leurs  gens  traire  en  sus  de  leur  plache  bien  loing,  puis  fist 
ly  ung  d'ieaulx  ung  signe.  Adont  se  commenchèrent  à  com- 
batre  radement  tout  à  cop,  et  rescouoient  li  uns  l'autre  , 
quant  il  veoient  leur  compaignons  à  mesquief.  Assés  tost 
après  che  qu'il  furent  assamblés,  fu  ochis  li  uns  des  Fran- 
chois,  mais  pour  ce  ne  laissèrent  mie  \y  aultres  le  com- 
batre,  ains  se  maintinrent  moult  vaillaument  d'une  part  et 
d'aultre  ossy  bien  que  tout  fussent  Rolans  et  Oliviers.  Je 
ne  sçay  dire  à  le  vérité  qui  se  maintint  le  mieulx  et  qui 
mieulx  le  fesist,  ne  oy  oncques  nul  prisier  l'un  plus  avant 
que  l'autre,  mais  tant  se  combatirent  longement  que  tout 
perdirent  forche  et  alaine  et  pooir  entirement.  Sy  les  con- 
vint arester  et  reposer  par  acord,  li  uns  d'une  part,  et  ly 
aultres  d'autre  part,  et  se  donnèrent  trièves  jusques  adont 
qu'il  seroient  reposet,  et  que  le  premier  qui  se  releveroit, 
rappelleroit  les  aultres.  Adont  estoient  mors  quatre  Fr an- 
chois et  deux  Englès.  Il  se  reposèrent  longement  d'une  part 
et  d'autre,  et  tel  y  eurent,  qui  burent  du  vin  que  on  leur 
aporta  en  boutailles,  et  remirent  à  point  leurs  armes. 

Quant  il  furent  assés  reposés  ,  le  premier  qui  se  releva  , 
fist  signe  et  rapella  les  autres,  Sy  commencha  la  bataille 
osy  fort  comme  devant ,  et  dura  moult  longement ,  et 
avoient  courtes  espées  de  Bourdiaus  ,  roides  et  agues,  et 
espoys  et  dages,  et  ly  aultres  haches,  et  en  donnoient  mer- 
villeusement  grans  horions  ,  et  li  aultres  se  prenoient  à 
bras  à  le  lutte  et  se  efForchoient  sans  yaulx  espargnier. 
Vous  poés  bien  croire  que  il  faisoient  entre  yaulx  maint 
bieaulx  fait  d'armes  ,  gens  pour  gens  ,  corps  à  corps,  main 
à  main.  On  n'avoit  point  en  devant  passet  deux  cens  ans 
oy  recorder  la  cause  pareille.  Ensy  se  combatirent  comme 

bons  compaignons  et  se  tinrent  celle  seconde  fois  en  point 
moult  vaillaument  ;  mais  finablement  ly  Englès  en  eurent 
le  pjeur  ;  car,  ensy  que  je  oy  dire  ceulx  qui  les  virent ,  11 
uns  des  Franchois  qui  estoit  à  cheval  ,  les  débrisoit  et 
défoulloit  laidement,  syque  Brandebourck  leur  capitaine  y 
i'u.  tués  et  vingt  de  leurs  compaignons,  et  les  aultres  se  ren- 
dirent prisonniers,  quant  ils  virent  que  leur  deffense  ne  leur 
povoit  aydier  ,  qu'il  ne  les  convenist  ou  rendre  ou  morir  , 
car  il  ne  se  pooient  ,  ne  dévoient  fuir.  Et  le  dit  messire 
Robert  et  ses  compaignons,  qui  estoient  demorés  en  vie,  les 
prirent  et  les  menèrent  au  Castiel-Josselin  comme  leurs  pri- 
sonniers ,  et  les  mirent  à  ranchon  depuis  à  leur  voUenté  , 
sans  nulle  grande  constrainte.  Je  n'oys  oncques  mais  dire  , 
ne  raconter  que  syfaite  astinne,  ne  entreprise  ne  fust  pour 
recommandée  ,  et  partout  là  où  il  venoient  cheulx  qui  y 
furent  et  qui  en  escapèrent  en  vie  ,  osy  furent-il ,  il  n'est 
pas  doubte  ;  car  bien  vingt-deux  ans  puissedy  j'en  vich  ung 
seoir  à  la  table  du  roy  Charle  de  Franche  ,  et  on  l'apelloit 
monsigneur  levain  Caruel,  et,  pour  chou  que  il  avoit  esté  le 
un  des  trente,  on  l'onnouroit  deseure  tous  aultres  ,  et  ousy 
il  monstroit  bien  à  son  viaire  qu'il  sçavoit  que  cops  d'es- 
pées  ,  de  daghes  et  de  haches  valloient,  car  il  estoit  moult 
playés.  Et  ossy  oy-jou  dire  de  che  tamps  que  messire  En- 
gherans  d'Uedins  avoit  esté  avoecque  en  l'élection,  et  pour 
che  estoit-il  sy  honnourés  et  amés  du  roy  de  Franche. 
Se  che  fu  voir,  il  en  valy  mieulx  ,  et  tout  chil  qui  y  furent  ; 
car  che  fut  un  honnourable  fait  d'armes  ,  et  avint  entre 
Ploremiel  et  Castiel-Josselin  ,  l'an  de  grâce  mil  IIP  LI,  le 
XXVIPdejullet. 


Vous  avés  bien  chy-dessus  oy  recorder  comment  messire 
Édouars  de  Bieaugeu,  marescal  de  Franche,  estoit  en  garni- 

son  à  Saint-Omer  à  grant  foison  de  gens  d'armes,  et  d'aul- 
tre  part  estoit  messire  Jehan  de  Biaucamp  ausy  à  grant 
foison  d'Englès.  Ches  deux  capitaines  ,  je  vous  prometh 
qu'il  estoient  bien  tailliés  de  souvent  resvillier  l'un  l'autre. 
Avint  que  le  capitaine  de  Calais  messire  Jehan  de  Biau- 
camp mist  une  fois  [sus]  une  armée  de  ses  compaignons,  et 
pooient  estre  environ  IIIL  hommes  d'armes  et  IIIc  archiers 
tous  à  cheval,  et  se  partirent  de  Calais  à  solail  esconsant, 
et  chevauchèrent  toute  la  nuit  et  vinrent  au  point  du  jour 
devant  Saint-Omer  entre  Arques  et  Saint-Omer,  et  acquel- 
lièrent  tout  le  proie  de  ces  biaus  mares  de  là  entour  et  l'en- 
châssèrent devant  yaulx  et  passèrent  dehors  Saint-Omer 
par  les  fourbours.  De  ceste  aventure  fut  le  pais  trop  dure- 
ment esmeus,  et  vinrent  les  nouvelles  à  Saint-Omer  et  au 
marescal  de  Franche,  qui  gésoit  en  la  porte  de  Boullongne. 
Quant  le  gentil  marescal  entendy  que  ly  Englès  enme- 
>  noient  le  proie  de  là  entour,  sy  fut  moult  fort  courouchiés 
et  ne  se  cuida  jà  assés  à  tamps  estre  lors  armés,  ne  montés 
à  cheval  :  sy  se  hasta  le  plus  tos  qu'il  pot,  et  fist  sonner 
ses  trompettes  et  resveiller  ses  gens  par  le  ville  de  Saint- 
Omer  ;  mais  il  n'atendy  nulluy,  ains  monta  à  cheval,  le 
targe  à  son  col,  le  lanche  ou  poing,  et  se  party  de  la  ville 
environ  luy  centime,  mais  ses  gens  le  siévoient  toudis.  Sy 
se  mist  en  chasse  après  les  Englès  qui  chevauchoient   fort 
et  tiroient  fort  de  mener  le  proie  à  sauveté,   et  jà  avoient 
eslongiet  la  ville  de  ^aint-Omer  bien    quatre  lieues   et 
estoient  outre  le  rivière  d'Oske,  entre  celle  rivière  et  Arde. 
Quant  le  sire  de  Biaugeu  et  se  route  les  perçurent,  à  chelle 
heure  pooit-il  estre,  tout  conté,  IP  hommes  d'armes  uns  et 
aultres.  Il  n'eult  talent  d'atendre  cheaulx  qui  venoient,  car 
il  estoit  cauls  et  hastif  et  hardy  chevaliers.  Sy  féry  toudis 
chevaulx  des  esporons  après  yaulx. 

Les  Englès  qui  souvent  regardoient  derière  yaulx  et 

entour  yaulx,  le  virent  aprochier  et  venir  les  galos.  Sy 
dirent  entr'eaulx  :  <i  Ordenons-nous  entre  nous.  [Considë- 
«  rons]  comment  nous  nous  ordonnerons.  Vechy  le  sire  de 
«  Bieaugeu  et  se  banière  qui  nous  sieut  trop  vistement.  Se 
«  nous  rataindent  en  fuiant,  nous  arons  blâme  et  espoir 
«  damaige.  Il  vault  trop  mieulx  que  nous  descendons  de 
«  nos  chevaulx  ,  car  il  sont  foullés  et  lasses,  et  que  nous 
«  nos  fortefions  d'aucune  chose,  que  nous  nos  metons  en 
«  chasse  périlleuse.  »  Il  furent  tost  consilliés,  et  ordonnè- 
rent cent  de  leurs  archiers  et  dix  hommes  d'armes  tous  les 
mieulx  montes  pour  conduire  leur  proie  à  sauveté,  et  puis 
se  mirent  en  un  prêt  enclos  tout  autour  d'un  fosset,  syque 
on  ne  pooit  chevauchier  à  yaulx  et  loyèrent  leur  chevaulx 
le  plus  tos  que  il  porent  tous  ensamble  ou  en  partie,  et  les 
laissèrent  aler  tous,  et  se  mirent  en  le  prêt  en  moult  bonne 
ordonnanche,  et  pooientbien  estre  largement  lllh  hommes. 
Evous  le  signeur  de  Beaugeu  et  se  route  (ceulx  de  son 
ostel  tant  seulement),  et  vint  jusques  au  prêt  montés  sur 
son  coursier ,  se  banière  devant  luy,  et  monsigneur  Oudart 
de  Renty,  monseigneur  Bauduind'Ennekin,  messire  Baudart 
de  Cuvillers,  le  signeur  de  Haveskerke  ossy  delés  luy,  et 
toudisly  venoientgens,  mais  encores  n'estoient  point  venu  le 
conte  de  Porsyen  et  sa  banière,  ne  messire  Gilles  de  Bour- 
bon, ne  messire  Guicart  de  Biaugeu  son  frère. 

Quant  le  sire  de  Biaugeu  fut  venus  jusques  as  Englès  , 
et  il  les  vit  ens  ou  prêt,  tantost  imagina  leur  afaire  et  dist 
à  ses  gens  :  «  A  piet  !  à  piet  !  Nous  ne  les  poons  combatre 
«  aultrement.  »  Adont  se  mist-il  à  piet  ;  ossi  firent  tous 
les  aultres.  Quant  il  fu  à  piet ,  il  regarda  entour  luy  et 
se  vit  à  petite  compaignie.  Sy  demanda  à  messire  Bauduin 
de  Cuvillers  :  u  Où  sont  tous  nos  gens  ?  »  Respondy  le 
chevalier  :  «  Il  vous  siévent ,  et  vous  vos  estes  trop 
«  hastés.   Che  seroit  bon  que  d'ieaux  atendre.  Il  venront 

«  tantost  ,   et   vous   n'avés   pas  gens   pour  chy   asallir  à 
«  yaulx  à  jeu-party.    »    Adont    se   retourna   le   sire   de 
Beaugeu  et  dist  par  mautalent  :  «  Bajidart  ,   Baudart ,   se 
«  vous  avés  paour,  sy  retournés  et  les  atendés.  » — «  Sire, 
«  naniljdist  le  chevalier,  ains  vous  siévray,  mais  je  le  vous 
«  disoie  pour  bien,  »  Adont  fist  le   sire  de  Biaugeu  cheluy 
qui  portoit  sa  banière  passer  oultre  le  fosset,  et  il-meis- 
mes  prist  sa  lance  ,  et  en  apoiant  il  sally  oultre  ,  et,  à  che 
qu'il  sally,  il  vint  un  Englès  qui  le  recuelly  de  sa  glave  et 
le  féry  par  desous  ou  fusiel ,  car  il   n'estoit  point  armés 
de  braies    de    mailles  ,  ne  d'aultre   armeure    défensable  à 
chel   endroit,    dont   il   l'en   mésaviut ,   car  chil  luy  enfila 
la  glave  par  dessous  ou  corps  et  le  reversa  d'autre  part 
comme  chil  qui  estoit  navrés  à  mort.  Quant  ses  gens  virent 
le  mesquief  et  le  grant  mésaventure,  sy  furent  sy  courou- 
chiés   qu'il  perdirent  tout   arroy  ,  et   s'en  vinrent  deux 
chevaliers  de  son  pais  sus  son  corps  et  le  commenchèrent 
à  plaindre  et  à  regretter  moult  piteusement  et  son  corps 
à  deffendre  ;  car  les  Englès  le  voloient  tyrer  devers  yaulx. 
Adont  s'avanchèrent  les   deux   chevaliers  et  aultres    qui 
estoient  là  venus  avecque  luy  ,  messire  Oudart  de  Renty  , 
messire    Bauduin    d'Annekin  ,    le    sire    de    Maumer  , 
le  sire  de  Haveskerque  ,  messire  Lois  de  Galles  ,   messire 
Bauduin  de  Cuvillers,   et  y  firent  mervelles  d'armes  et  se 
combatirent  moult  vaillaument  as  Englès  ,  et  les  Englès 
les  recullèrent  moult  hardement,  car  il  estoient  plus  grant 
foison  de  gens  ,  et  se  veoient  bien  que  leur  capitaine  estoit 
mors  ,   et  moult  vaillaument  se  portèrent  les  Franchois  ; 
mais  la  banière  du  seigneur  de  Biaugeu  fut  jettée  par  terre, 
et  cheluy  mort,  qui  la  tenoit ,  et  à  ches  cops  vint  messire 
Guichart  de  Beaugeu  espoir  ly  trentième. 

Quant  che  bon  chevalier  messire  Guichart  de    Bieaugeu 
fu  venus  jusques  à  la  plache  où  on  se  combatoit,   et  il    vit 

leur  banière  par  terre  et  son  frère  jésir  tout  sanglant,    qui 
penoit  à  le  mort,  s'il  fu  efFraés  et  courciés  il  ne  le  fault    pas 
demander.  Sy  mist  tost  piet  à  terre,   et  tous  ses     compai- 
gnons,  et  eutrèrent  au  prêt ,   qui  mieulx  mieulx.   Là  fist 
mervelles    d'armes    raessire  Guichart ,    car  il  estoit  fors 
chevalier  et  hardy,  et  vint  jusques  à  son  frère  et  à  cheaulx 
qui  se  combattent,  et  par  forche  d'armes  délivra  le  plache 
et  reculla  les  Englès  arière  avecques  l'ayde  de  ses  com- 
paignons  qui  estoient  frès  et   nouvel,    et  s'aresta  sur    son 
frère  et  eult  loisir  de  parler  à  luy,   et  ly  dit  le  sire  de 
Bieaugeu  :  «  Guichart,  beau  frère,  prendés  no  banière    et 
«  le  relevés  ,   car  oncques  le  banière  de  Bieaugeu  ne   fuy, 
«  ne  je  ne  voel  pas  que  on  le  treuve  fuiant  chy,  et  sy   me 
«  vengiés  à  vostre  pooir,  car  je  suis  navré  à  mort,   et    se 
«  vous  escapés  ,  ne  partes  de  chy  ,  sy  me  salves  Anthone 
«  mon  fil,  et  pensés  et  soyés  bonne  garde  de  luy,  je  le  vous 
«  recerge.   Et  ossy  faite-moy  porter  ensevelir  en  nostre 
«  pais  ,   en  l'abéie  de  Belleville  ,  là  où  nostre    anciseur 
«  gisent.  »  Son  frère  tout  en  plorant  ly  eult  en    couvent. 
Oncques  depuis  ces  parolles,  le  sire  de  Bieaugeu  ne    parla, 
et  là  morut.  Dieu  en  ait  l'âme,  car  il  fut  moult  vaillant  che- 
valier et    preudons  et  bien  congneu  en  pluiseurs    pais. 
Mesmement  le  roy  englès  et  les  signeurs  d'Engleterre    en 
furent  courchiés  de  sa  mort  pour  le  proesche  et  le  bien    de 
luy. 

Qui  dont  veyst  messire  Guichart  de  Bieaugeu  estrain- 
dre  les  deus  d'air  et  relever  la  banière  de  Bieaugeu  et 
baillier  à  ung  sien  escuier,  et  puis  férir  entre  les  Englès 
comme  ung  lion,  bien  peuist  dire  :  «  Vechy  bon  chevalier.  » 
Là  fist-il  mervelles  d'armes  de  son  corps,  et  s'abandonnoit 
outraigeusement  pour  contrevengier  la  mort  de  son  frère  , 
et  tant  s'abandonna  et  combaty  qu'il  fut  fort  navré.  Brief- 
ment  à  dire,  ils  et  chil  qui  là  estoient  avecques  luy,  furent 

tout  desconfis  et  pris  et  fiancés  prison,  quant  le  conte  de 
Poursien  et  sa  banière,  messire  Guillame  de  Bourbon  et 
les  aultres  chevaliers  et  esquiers  y  vinrent  tout  à  courant, 
qui  bien  estoient  deux  cens  hommes  d'armes.  Adont  se 
rairent-il  tous  à  piet  et  entrèrent  ou  pré  et  envaïrent  les 
Englès  qui  jà  s'estoient  combatu  moult  longement  et  qui 
cuidoient  avoir  fait  leur  journée  ;  mais  cil  nouveaulx  ren- 
contre leur  fut  trop  dures.  Nonpourquant  ,  comme 
droite  gens  d'armes  et  appert  bacheliers,  ils  se  deflPendirent 
vaillaument,  et  ne  l'euissent  mie  eu  d'avantaige  les  Fran- 
chois,  se  ly  brigans  qui  bien  estoient  VP,  ne  fussent  sour- 
venus  ;  mais  quant  les  dis  brigans  tout  frès  et  tout  nou- 
vel furent  venu  jusques  à  la  bataille  as  lanches  et  à  pavais, 
les  Englès  eurent  trop  dure  partie  et  furent  tous  rompus 
et  mis  par  terre,  et  tous  les  prisonniers  rescous,  et  [descon- 
fis] messire  Jehan  de  Biaucamp  et  tout  ly  chevalier 
et  ly  escuiers  qui  avecque  luy  estoient,  ne  oncques 
homme  n'en  escapa,  qu'il  ne  fuissent  tous  mors  ou  prins. 
Encore  plus  avant  la  proie  fu  rescouse  ;  car  le  sire  de 
Bavelinghehem  qui  savoit  bien  très  le  nuitée  que  les 
Englès  estoient  sur  les  camps,  avoit  fait  une  enbusque 
sur  yaulx  et  avoit  pryet  les  compaignons  de  là  entour  , 
messire  Jehan  de  Hammes  et  messire  Guillame  de  Hammes 
et  les  saudoyers  de  le  Montoire,  de  Ghines  et  de  Likes  , 
et  estoient  bien  eusamble  VI"  hommes  d'armes  et  IIP  à 
piet,  et  mis  en  ung  bosquet  entre  Ardre  et  Ghines  par  oîi  il 
convenoitles  Englès  passer,  syque,  quant  chil  qui  amenoient 
le  butin  vinrent,  les  Franchois  les  asallirent  vistement , 
et  il  se  defFendirent  che  qu'il  pourent,  mais  leur  deffense 
leur  vally  pau,  car  il  furent  tous  pris  ou  mort,  et  ly  proie 
rescousse,  et  la  ramenèrent  arière  à  Saint-Omer. 

Geste  bataille  fu  l'an  de  grâce  mil  IIP  LI  le  VIP  jour 
de  septembre  entre  la  bastille  d'Ardre  et  le  ville  de  Hoske. 

Après  le  desconfîture,  les  Franchois  retournèrent  à  Saint- 
Oraer,  et  enmenèrent  leurs  prisonniers  monsigneur 
Jehan  de  Biaucamp  et  les  aultres,  et  rapportèrent  le  sei- 
gneur de  Biaugeu  tout  mort,  dont  che  fu  pité,  et  monsi- 
gneur Guichart  son  frère  moult  fort  navré,  et  ensevelirent 
les  mors  et  entendirent  à  navrés. 

Assés  tos  après  fut  fait  un  escange  de  monsigneur 
Jehan  de  Biaucamp  et  d'un  aultre  chevalier  englès  que 
en  nommoit  messire  Olivier  de  ClifFort  pour  monsigneur 
Gui  de  Nelle,  mariscal  de  Franche,  et  pour  monsigneur 
Ernoul  d'Audrehem.  Sy  s'en  râlèrent  cils  chevaliers  à 
Calais,  et  li  aultres  revinrent  en  Franche.  Sj  fu  assés  tos 
après  esleu  messire  Ernoul  d'Audrehem  à  estre  marisal  de 
Franche,  en  lieu  de  monsigneur  de  Biaugeu  ,  et  fu 
envoie  à  Pontorson  ;  car  là  avoit  une  grosse  route  d'En- 
glès  qui  couroient  le  pais  et  venoient  de  le  marche  de 
Bretaigne.  Sy  se  tint  là  messire  Ernoul  d'Audrehem  ung 
grant  tamps  en  garnison,  et  avoit  grant  plenté  de  cheva- 
liers et  d'escuiers  qui  gardoient  et  defFendoient  le  païs  de 
Normendie  à  che  costé. 


Vous  avés  bien  oy  et  sceu  ou  commenchement  com- 
ment le  conte  de  Ghines,connestable  de  Franche,  fupris  des 
Englès  avec  le  conte  de  Tankarville  en  la  ville  de  Kem,  et 
comment  il  fu  envoie  prisonniers  en  Engleterre  ,  où  il 
aquist  grant  grâce  du  roy  premièrement ,  de  la  royne  ,  de 
tous  les  seigneurs  ,  des  dames  et  demoiselles  ;  car  il  estoit 
courtois  ,  douls  ,  larges  et  débonnaire  et  très-gracieulx  et 
bien  en  manières  ,  et  luy  avenoit  trop  bien  à  faire  quan- 
qu'il  faisoit.  Tant  traita  et  esploita  qu'il  fist  se  ranchon 
envers  le  roy  Edouart  pour  le  somme  de  soixante  mille 
escus  ,  et  eult  congiet  pour  venir  en  Franche  pour  faire  sa 

finanche  ou  de  retourner  prisonnier  sur  sa  foy  créantée 
à  ung  certain  jour.  Quant  il  fu  venus  en  Franche  ,  il  s'en 
ala  par  devers  le  roy  Jehan  ,  de  qui  il  cuidoit  estre  moult 
bien  amés  ,  ensy  qu'il  estoit  ançois  qu'il  fust  rois.  Sy  l'en- 
clina  et  le  salua  humblement ,  et  cuidoit  estre  moult  bien 
venus  et  raoult  bien  festiet  pour  tant  qu'il  avoit  esté  cinq 
ans  hors  du  pais  prisonniers.  Le  roy  l'enmena  seul  en  une 
cambre.  Sy  luy  raonstra  une  lettre  ,  et  luy  dist  :  «  Veis- 
«  tes-vous  oncques  ceste  lettre  aultre  part  que  chy  ?  »  Le 
connestable  fut  moult  esbahys  quant  il  vit  celle  lettre,  et 
dist  que  non.  Quant  le  roy  le  vit  abaubit,  il  ly  dist  :  «  Ha  ! 
«  ha  !  malvais  traites  ,  vous  avés  bien  mort  déservy  ;  sy 
«  n'y  faurés  mie  ,  par  l'àme  de  mon  père.  »  Sy  le  fîst  tan- 
tost  prendre  par  ses  gens  ,  et  le  fist  mettre  en  prison  en  la 
tour  du  Louvre  à  Paris  ,  là  où  le  conte  de  Monfort  fut  mis, 
sycomme  vous  avés  oy,  etpuisedy  ilraorut,  che  dist-on.  Le 
roy  jura  Tendemain  par  devant  les  amis  du  connestable  qui 
prioient  pour  luy  ,  que  jamais  il  ne  dormiroit ,  se  luy  aroit 
fait  coper  la  teste  ,  ne  jà  pour  ung  ,  ne  pour  aultre  il  ne  le 
lairoit ,  syque  la  nuit  mesmes  le  connestable  eut  la  teste 
copée  en  la  tour  du  Louvre  ,  sans  loy  et  sans  jugement ,  et 
le  fist  le  roy  faire  de  sa  puissanche  :  je  ne  say  se  che  fut  à 
droit  ou  à  tort ,  car  de  leur  secret ,  ne  de  leurs  parlers  , 
ne  de  leur  afaire  ,  je  ne  voel  mie  parler  trop  avant  ;  j'en 
poroie  bien  mentir.  Se  vault  mieulx  que  je  m'en  taise  ,  que 
j'en  die  chose  que  j'en  soie  repris. 


[ 


En  che  tamps  et  en  celle  saison  avoit  le  roy  de  Franche 
delés  luy  ung  chevalier  que  moult  il  amoit,  lequel  avoit 
esté  noris  avec  luy  d'enfanche,  que  en  nommoit  messire 
Caries  d'Espaigne,  et  estoit  son  consillier  de  toutes  choses 
et  le  créoit  devant  tous  aultres.  Et  ne  savoit  che  chevalier 

riens  deviser,  ne  convoitier,  que  le  roy  ne  luy  donnoit,  et 
aiisy  au  voir  dire  il  estoit  larges  et  courtois  entre  les 
aultres  chevaliers,  et  moult  les  compaignoit.  Sy  avint  que 
le  roy  le  fist  connestable  de  Franche,  et  luy  donna  une 
terre  qui  longement  avoit  esté  en  débat  entre  le  roy  son 
père  et  le  roy  de  Navarre,  car  elle  estoit,  sicomrne  on 
disoit,  du  roialme  de  Navare,  et  avoit  esté  anchiennement , 
siques  par  l'ocoison  de  celle  terre  grant  envie  et  hayne 
mouteplia  entre  che  gentil  chevalier  et  le  roy  Jehan  meis- 
mes,  d'une  part,  couvertement,  et  lejovène  roy  de  Navarre 
et  ses  frères,  d'aultre  costé.  Sy  ne  passa  mie  grant  tamps 
que  le  roy  de  Navare  et  ses  frères  segnefièrent  à  messire 
Charles  d'Espaigne  qu'il  se  volsist  déporter  de  leur  hire- 
taige,  ou  aultrement  il  le  tenroit  pour  son  ennemy.  Le  che- 
valier qui  se  confloit  en  la  puissanche  du  roy  de  Franche, 
s'escusa,  et  disoit  que  le  terre  lui  venoit  dou  don  dou  roy, 
et,  se  le  roy  de  Franche  ly  volloit  oster,  voUentiers  le  reude- 
roit  arière  et  non  aultrement.  De  cheste  response  et  d'aul- 
tres  pluiseurs  ne  se  tenoient  raie  bien  content  ly  enfès  de 
Navarre,  et  tant  se  couva  ceste  hayne  que  le  connestable 
de  Franche  estant  ung  jour  à  l'Aigle  en  Normendie,  le  roy 
de  Navarre  le  sceut,  sy  envola  sur  luy  plainement  ung  sien 
cousin  qui  s'apelloit  le  Bascle  de  Maruel.  Chils  entra  en  la 
chambre  du  connestable,  sy  prouveu  de  gens  d'armes  et  de 
son  fait  qu'il  ochist  le  dit  connestable,  et  puis  se  party  et 
s'en  revint  arière  devers  ses  seigneurs  les  enfans  de  Navarre, 
auxquels  il  conta  comment  il  avoit  esploitiet,  et  chil  en 
furent  moult  joieulx. 

Quant  le  roy  Jehan  seult  la  mort  de  son  connestable 
que  tant  amoit,  et  que  le  roy  de  Navarre  l'avoit  fait  tuer, 
sy  fu  moult  courouchiés  et  dist  et  jura  qu'il  l'acateroit 
moult  chièrement,  et  se  repenty  trop  que  il  avoit  sa  fille  à 
mariage,  Sy  l'envoia  tantost  deflier,  et  mist  gens  d'armes  à 

rencontre  de  luy  en  le  conté  d'Éwrues.  Le  roy  de  Navare 
et  ses  frères  d'autre  part  prouveirent  leurs  villes  et  leurs 
chastieaux  sy  bien  que  tant  à  ceste  fois  il  ne  perdy  riens, 
et  ossy  on  ne  leur  fist  mie  trop  forte  guerre,  car  ung  bons 
[moyens]  s'ensonnia  :  che  fu  messire  Guis,  cardinauls  de 
Boulongne,  saiges  prélas  et  poissans  durement,  cousins  de 
l'un  roy  et  de  l'autre,  et  fu  du  pape  Clément  envoiet  en 
Franche  pour  moienner  de  ceste  besoigne.  Dont,  entreulx 
qu'il  estoit  à  Paris,  cheluy  pape  Clément  trespassa.  Sy  fu 
le  cardinal  de  Clèremont  esleus  pape,  et  fu  appelles  Inno- 
chens  VP. 


Cheluy  cardinal  de  Boulongne  esploita  sy  bien  que  unes 
trièves  furent  prises  par  accord  entre  le  roy  de  Franche 
et  le  roy  d'Engleterre  à  durer  deux  ans,  et  devoit  chascun 
roy  envoler  en  Avignon  messaiges  souffisans  devant  le 
pape  et  le  collège,  qui  poissance  aroient  de  confremer  le 
pais,  se  on  le  povoit  trouver  par  nulle  voie.  De  par  le  roy 
de  Franche  y  fut  esleu  princhipallement  le  duc  Pierre  de 
Bourbon,  et  de  par  le  roy  d'Engleterre  le  conte  d'Erby  qui 
s'apelloit  adont  duc  de  Lenclastre,  car  la  terre  luy  estoit 
nouvellement  revenue,  et  en  avoit  fait  le  roy  d'Engleterre 
une  duché. 


Encore  endementiers  que  ly  cardinaulx  de  Boulongne 
estoit  à  Paris,  le  roy  de  Franche  avoit  saisy  le  conté  d'Eu 
et  de  Ghines,  et  avoit  donné  le  conté  d'Eu  à  raonsigneur 
Jehan  d'Artois,  son  cousin  germain,  et  le  conté  de  Ghines 
tenoit-il  encore,  et  avoit  rais  dedeus  le  castiel  de  Ghines 
ung  castelain  escuier  que  on  nommoit  de  Bielconroy.  Dont 
il  avint   que  messire  Jehan  de  Biaucamp,  qui  estoit  gardien 

et  souverain  de  Calais,  fist  tant  parlementer  à  che  castelain 
de  Ghines  qu'il  ly  eult  en  convent  de  livrer  le  castiel  à  cer- 
tain terme,  et  me  samble  que  che  devoit  estre  par  nuit, 
quant  tout  les  compaignons  dormiroient,  parmy  une  somme 
de  florins,  mais  ne  say  quelle.  Et  l'argent  fut  payet,  et  ly 
castieaux  livrés,  et  y  vinrent  chil  qui  entrèrent,  par  batiei 
et  par  derière  sur  les  mares  qui  sont  grant  et  large 
d'iauwe.  Il  n'y  fait  oncques  sy  socq  qu'il  n'y  ait  toudis  plus 
de  deux  lieues  d'ieaue  de  large.  Les  Englès  entrèrent 
dedens  baudement  et  trouvèrent  tous  les  saudoyers  qui 
estoient  encores  en  leur  lits.  Il  ne  leur  firent  nul  mal,  car 
la  chose  estoit  faite  ensy,  mais  il  leur  disoient  :  «  Or  sus, 
«  or  sus,  seigneurs,  vous  avés  trop  dormy  ,  levés-vo,  et  sy 
«  vidiés  le  castiel,  car  chéens  ne  demorrés  plus.  »  Les  saul- 
doyers  furent  moult  esbahis,  quant  il  virentces  Englès  en 
leur  cambre  entrer.  Il  volsissent  bien  estre  en  Jhérusalem, 
et  lors  s'armèrent  et  se  partirent  de  laiens  le  plus  tost  qu'il 
porent,  tout  desconfis  et  barretés,  et  estoient  entr'eaulx 
moult  esmervilliés  de  ceste  aventure.  Sy  se  mespensèrent 
de  che  Hue  de  Bielcoroy,  pour  che  que  puis  huit  jours 
avoit  esté  plus  de  fois  hors  que  acoustumés  n'estoit  les  aul- 
tres  fois,  Sy  le  prirent,  car  il  estoit  adont  avecques  yaus, 
et  li  mirent  sus  le  traïson,  et  oncques  ne  s'en  seult  escon- 
dire,  ne  escuser,  et  fut  menés  à  Saint-Omer  et  délivré  à 
messire  JofFroy  de  Cargny,  qui  pour  le  tamps  gouvernoit  la 
ville  de  Saint-Omer  et  les  frontières  d'ileuc  de  par  le  roy 
de  Franche,  liquels  fist  mettre  à  mort  che  Hue  de  Bielcoroy 
seloncq  la  congnoissance  qu'il  fist. 

Assés  tost  après  la  prise  du  fort  castiel  de  Ghynes  ,  les 
nouvelles  en  vinrent  au  roy  de  Franche  et  à  son  consail, 
liquels  roy  et  tout  les  seigneurs  de  Franche  en  furent 
moult  courouchiés  ,  che  ne  fut  pas  grant  mervelles  ,  et 
réputèrent  che   fait  par  cause  de  trahison   et   de   trièves 

eiifraintes.  Sy  s'encomplaindy  le  roy  audit  cardinal  de  Bou- 
longne  ,  en  disant  que  les  Englès  avoient  les  trièves  rom- 
pues et  efFraintes,  qu'il  avoit  pourcachiet,  par  celle  prinse 
inallesieusement  faitte  du  chastiel  de  Ghynes.  Le  cardinal 
de  Boulongne  .envoia  faire  requeste  audit  monsigneur 
Jehan  de  Biaucamp  que  sans  dëlay  il  rende  le  castiel  de 
Ghines  qu'il  a  pris  es  trièves, et  les  [a]  brisies  et  enfraintes, 
et  le  chevalier  respondy  as  dis  messaigiers  et  dist  qu'il 
pooit  bien  faire  et  dire  chose  qu'il  leur  plaisoit ,  mais  il  ne 
cremoit  nul  preudome  du  monde  ,  que  on  ne  peuist  bien 
dedens  trièves  et  dehors  acheter  et  vendre  pour  or  et  pour 
argent  hiretaige  ,  castiaulx  et  fôrtresses  ,  et  syfaites 
coses  sans  trièves  brisier  et  sans  mesfaire.  Sy  demora  la 
cose  ensy  que  ue  le  peurent  les  Franchois  amender  tant 
que  à  celle  fois. 


L'an  de  grâce  mil  IIP  LU  devisa  et  ordonna  le  roy  Jehan 
de  Franche  une  belle  compaignie  grande  et  noble  sur  la 
manière  de  la  Table-Ronde  ,  qui  fut  jadis  du  tamps  du  roy 
Artus  ens  ou  royalme  de  Logres  ,  de  laquelle  compaignie 
dévoient  estre  IIP  chevaliers  ,  les  plus  soufissans  du 
royalme  de  Franche,  et  devoit  estre  apellée  la  Noble  Com- 
paignie de  l'Estoille  ,  et  devoit  chascun  chevalier  de  ladite 
compaignie  porter  tousjours  une  estoille  d'or  ou  d'argent 
dorée  ou  de  perles  sur  son  deseurain  vestement ,  pour 
recongnissanche  de  le  Compaignie,  Et  eult  le  roy  en  con- 
vent  défaire  une  belle  maison  et  grande  à  ses  despens  dalés 
Saint-Denis ,  là  où  tout  ly  compaignons  et  confrères 
dévoient  repairier  à  toutes  les  festes  solenneuses  de  Tan, 
(chil  qui  seroient  ens  ou  pais) ,  se  il  n'avoient  aulcune 
songne  qui  les  empeschast  ,  ou  au  mains  chascun  an  une 
fois  ,  et  devoit  estre  apellée  le  Noble  Maison  de  l'Estoille. 


^90  FONDATION  DE    l'oRDRE    Db    LÉTOILE. 

Et  ensy  devoit  le  roy  au  mains  chascune  année  tenir  une 
court  pîenière  et  de  tous  les  compaignons.  Et  à  chelle  court 
devoit  cascuns  des  compaignons  raconter  toutes  les  aven- 
tures sur  son  serment ,  ossy  bien  les  honteuses  comme  les 
honourables  qui  avenues  ly  seroient  dès  le  tamps  qu'il 
n'avoient  esté  à  le  Noble  Court.  Et  le  dit  roy  devoit  esta- 
blir  deus  clers  ou  trois  sur  ses  despens,  qui  toutes  ces  aven- 
tures dévoient  mettre  en  escript  et  faire  de  ces  aventures 
un  livre  ou  deux,  affin  que  ces  aventures  fuissent  chascune 
année  raportées  en  la  plache  pardevant  les  compaignons  , 
par  quoy  on  peuist  savoir  les  plus  preux  et  honnourer 
chascun  seloncq  chou  qu'il  feroit.  Et  ne  pooit  nuls  entrer 
en  celle  corapaignie  ,  s'il  n'avoit  le  consentement  du  roy 
et  de  le  plus  grant  partie  des  compaignons  ,  et  s'il  estoit 
souffisant  sans  diffame  de  reproche.  Et  leur  convenoit 
jurer  que  jamais  il  ne  fuiroient  en  bataille  plus  loncq  que 
de  quatre  arpens  à  leur  avis  ,  anchois  moroient  ou  se  ren- 
deroientprins,  et  que  chascuns  aideroitou  secourroit  l'autre 
à  toutes  ses  besoignes  comme  loyaulx  amis.  Et  [y  ot]  plui- 
seurs  aultres  estatus  et  ordenanches  que  tout  ly  compai- 
gnons avoient  juret.  Sy  fu  la  Noble  Maison  presque  faite  , 
et  encore  est-elle  assés  près  de  Saint-Denis.  Et  quantchas- 
cun  des  compaignons  devenroit  sy  vieulx  et  sy  faibles 
qu'il  ne  pouroit  plus  aller  aval  le  pais  ,  il  devoit  avoir  son 
manaige  à  ses  frais  en  ladite  maison  ,  avecque  luy  deus 
varies,  tout  le  cours  de  sa  vie  ,  se  il  y  voUoit  demorer,  affin 
que  ly  compaignons  sussent  mieulx  des  termes. 

Or  avint  que  assés  tost  après  ceste  ordonnanche  emprise 
que  grant  foison  de  gens  d'armes  yssirent  hors  de  Engle- 
terre  et  vinrent  en  Bretaigne  pour  conforter  le  contesse 
de  Monfort  et  exsillier  le  pais  qui  se  tenoit  de  la  partie 
de  messire  Charles  de  Blois.  Tantost  que  le  roy  de  Franche 
le  sceult ,  il  y  envoia  messire  Guy  de  Nelle  son  marisal  et 

grantfoisonde  bonne  chevalerie  pour  contrester  aux  Englès, 
et  sy  y  alèrent  grant  foison  de  ces  chevaliers  qui  estoient 
de  le  compaignie  de  FEstoille  et  de  celle  Noble  Maison. 
Quant  il  furent  venus  en  Bretaigne  ,  les  Englès  firent  sy 
soubtillement  leur  besoigne  que  par  ung  enbusquement 
qu'il  firent,  les  Franchois  qui  s'embatirent  trop  avant  fol- 
lement ,  furent  tous  mors  et  desconfis  ,  et  y  demora  mes- 
sire  Gui  de  Nelle  et  d'Aufermont ,  dont  che  fust  grant 
damaige  ,  car  il  estoit  vaillant  chevalier  et  preu  durement, 
et  avoecq  Iny  y  demorèrent  IIIP"  et  X  chevaliers  de  TEs- 
toille  ,  pour  tant  qu'il  avoient  juré  que  jamais  ne  fuiroient  ; 
car  ,  se  ly  sermens  ne  fust ,  il  se  fussent  bien  sauvés  ,  et 
en  morut  ossy  pluiseurs  aultres  pour  l'amour  de  yaulx  , 
qui  se  fussent  bien  sauvés,  s'il  n'euissent  eu  doubte  que  on 
leur  eust  reprouvé  sur  le  tamps  à  venir.  Ensy  se  deffy 
celle  noble  compaignie  de  l'Estoille  ,  avecques  les  grans 
mesquiefs  qui  avinrent  depuis  en  Franche  assés  tos  après 
au  roy  Jehan  mesmes  qui  chief  en  estoit ,  sicorame  vous 
orés  recorder  en  che  livre. 


Vous  avés  bien  oy  comment  le  roy  de  Franche  haioit 
durement  le  jovène  roy  de  Navarre  et  monsigneur  Phe- 
lippe  son  frère  pour  le  mort  de  monsigneur  Charles  d'Es- 
paigne,  qu'il  avoit  fait  ochire.  Geste  hayne  ne  peult  oncques 
yssir  de  son  cuer,  quelconque  samblant  que  il  monstra , 
mais  tousjours  pensoit  à  luy  faire  contraire  et  s'en  descou- 
vry  à  aulcuns  de  son  consail.  Ung  jour  s'avisa  le  roy  de 
Franche  qu'il  le  manderoit  qu'il  venist  parler  à  luy  à  Paris 
à  ung  certain  jour  et  qu'il  ne  le  laissast  nullement. 

Or  avint  que  dedens  che  mandement  aulcuns  du  secret 
consail  du  roy  de  Franche  s'en  descouvry  en  confession  au 
cardinal  de  Boulongne  en  grant  bien  et  luy  reghéy  aulcune 

chose  de  l'intention  du  roy  son  seigneur,  pour  tant  qu'il 
doubtoit  que  grant  mal  n'en  venist.  Quant  le  cardinal 
entendy  che  que  le  roy  Jehan  avoit  voUenté  de  faire,  il  le 
list  sçavoir  au  roy  de  Navare,  son  cousin,  tout  secrètement 
qu'il  ne  venist  mie  au  mandement  du  roy,  car  il  doubtoit 
que  mal  ne  l'en  venist,  siques  par  che  point  le  roy  de 
Navarre  ne  y  venist  point  au  jour  ;  mais  il  se  tint  tous  gar- 
nis et  prouveus  en  le  conté  d'Éwrues,  pour  attendre  le  roy 
de  Franche  ou  ses  gens,  se  il  le  volloient  quérir.  Quant  le 
roy  de  Franche  vit  che,  il  fu  moult  courouchiés  et  ymagina 
et  apensa  que  messire  Robert  de  Lorris  avoit  revellé  son 
consail  et  che  qu'il  voUoit  faire.  Sy  en  fut  le  dit  messire 
Robert  ung  grant  tamps  en  le  mallevolence  du  roy,  et  l'en 
convint  vidier  du  royalme  de  France. 


En  che  tamps  revint  le  cardinal  de  Boulongne  en  Avi  - 
gnon,  et  assés  tos  après  y  vinrent  le  duc  Pierres  de  Bour- 
bon de  par  le  roy  de  France  à  moult  bel  estât  et  bien 
acompaigniées  de  chevaliers  de  Franche  et  de  grant  consail, 
et,  de  par  le  roy  d'Engleterre,  le  duc  Henry  de  Lenclastre 
ossy  en  très-grant  trionfe.  Et  furent  en  Avignon  bien  dix 
sepmaines  pour  traitier,  et  parlementèrent  présent  le  pape 
Inuochent  VP  et  le  Saint-CoUiége  de  Rome,  que  pais  et 
acort  fust  mise  et  faite  entre  les  deux  rois,  mais  on  n'en  y 
peult  point  trouver.  Sy  s'en  partirent  finallement,  et  râla 
cascuns  en  son  païs  :  ce  fut  environ  après  Pasques,  et  à  le 
Saint-Jehan-Baptiste  ensiévant  devoit  fallir  le  respit  entre 
le  roy  de  Franche  et  le  roy  d'Engleterre. 


En  che  meismes  tamps  vint  le  roy  de  Navarre  en  Avi- 
gnon, et  se  complaindy  au  pape  et  à  aulcuns  cardinaulx  du 

roy  de  Franche,  qui  ensy  le  liayoit,  et  se  luy  sambloit  qu'il 
ly  faisoit  grant  tort.  Après  che  se  party  le  roy  de  Navarre 
et  s'en  revint  en  son  pais  ;  mais  il  parla  au  conte  de  Fois, 
son  bieau-frère,  et  ly  remonstra  toutes  les  besoignes,  et 
fist  tant  que  le  conte  de  Fois  fut  de  son  acort  pour  guerrier 
le  conte  d'Erminac,  et  luy  porta  pluiseurs  damaiges  ;  car 
il  le  souppeçonnoit  qu'il  avoit  infourmé  le  roy  de  Franche 
contre  le  roy  de  Navarre.  Ossy  le  conte  d'Erminac  se  porta 
et  deffendy  assés  bien  contre  le  conte  de  Fois,  et  eulrent 
ung  grant  tamps  pluiseurs  guerres  et  envaïes  l'un  contre 
l'autre. 

Quant  le  roy  de  Navare  eult  esté  et  visseté  son  royalme 
de  Navare  bien  ung  an  ,  il  entendy  que  le  roy  de  Franche 
avoit  envoyet  puissance  de  gens  d'armes  sur  les  frontières 
d'Éwrues  pour  ardoir  et  essillier  son  pais.  Sy  se  mist  le 
roy  de  Navare  en  mer  atout  grant  foison  de  gens  d'armes  , 
et  ariva  en  Normendie  à  Chierbourch  ,  qui  se  tenoit  pour 
luy.  Sy  pourvey  ses  fortresses  du  mieulx  qu'il  pot  pour 
contrester  contre  les  Franchois. 

Assés  tost  après  s'apensèrent  les  deus  frères  de  Navarre 
qu'il  s'alieroient  au  roy  d'Engleterre  ,  pour  estre  plus  fors 
en  leur  guerre,  ou  cas  qu'il  ne  pooient  avoir  pais  au  roy  de 
Franche  ,  et  eurent  chertaines  convenanches  ces  deux  roys 
ensamble.  Et  devoit  le  roy  d'Engleterre  ,  la  saison  après, 
à  grant  puissance  de  gens  de  gherre  arriver  en  Normendie 
sur  le  pooir  du  roy  de  Navarre  et  par  là  entrer  en 
Franche.  Et  bien  supposoit  le  roy  de  Franche  aulcune 
cose,  dont  affin  qu'il  fust  plus  fors  et  mieulx  amés  en  Nor- 
mendie et  que  plus  y  euist  d'amis,  il  pardonna  à  sire  Gode- 
froy  de  Harcourt  tout  son  mautalent  et  cheulx  que  son  père 
le  roy  y  avoit  eus,  et  ly  rendy  toute  sa  terre  de  Constentin. 
Et  revint  ledit  messire  Godefroy  en  Franche  ,  en  grant 
honneur,  et  y  fut  moult  conjoys  de  tous  les  seigneurs  et  les 
barons  de  Normendie  ,  où  il  avoit  moult  grant  linage. 


ôOO  LE    PRINCE    DE    GALLES 

Etisy  se  démenoient  ces  choses  couvertement ,  et  avoit 
le  roy  Jehan  encuelliet  en  grant  hayne  les  enfans  de 
Navarre,  etn'estoit  nuls  qui  enpeuist  faire  le  pais.  Et  quant 
che  vint  en  may  l'an  mil  IIP  LV  ,  le  roy  d'Engleterre  tînt 
une  moult  grosse  feste  et  moult  noble  en  la  cité  de  Londres. 
A  chelle  feste  eult  moult  grant  foison  de  chevaliers  et  de  sei- 
gneurs, de  dames  et  demoiselles,  et  dura  la  feste  quinze 
jours,  et  y  eult  moult  de  belles  joustes  et  belle  feste  de  tous 
poins.  En  fin  de  la  feste  ,  il  y  eult  grant  parlement,  et  y  fu 
messire  Phelippes  de  Navarre,  qui  parconfrema  les  alian- 
ches  du  roy  son  frère  au  roy  d'Engleterre  ;  et  eult  le  roy 
englès  en  couvent  audit  monsigneur  Phelippe  que  moult 
efforchiement  à  la  Saint-Jehan-Baptiste  ensiévant  se 
meteroit  en  mer  et  yroit  prendre  terre  en  Normendie 
sur  le  pooir  du  roy  de  Navare  ,  et  le  roy  de  Navare  ]y 
devoit  délivrer  ses  fortresses  qu'il  tenoit  en  Normendie 
pour  mieulx  grever  Franche  et  constraindre  ses  ennemis. 

Encore  fu  là  ordonné  1y  mariage  du  jovène  conte  Jehan 
de  Monfort  et  de  l'une  des  tilles  du  roy  d'Engleterre  , 
parmy  tant  que  le  roy  d'Engleterre  eult  en  couvent  audit 
conte  qu'il  luy  ayderoit  à  poursiévir  sa  guerre  en  Bretaigne 
contre  le  femme  à  monsigneur  Charles  de  Blois ,  qui 
s'en  tenoit  hirtière  et  qui  moult  forte  y  estoit  de  villes  , 
de  cités  et  de  fortresses  ,  et  ossy  de  grande  baronnie  et  de 
bonne  chevallerie  [de]  Bretons  qui  estoient  de  son  acord, 
et  y  faisoit  tondis  la  dame  bonne  guerre  et  forte  ,  quoyque 
son  raarit  messire  Charles  de  Blois  fust  prisonniers  en 
Engleterre. 


Encore  celle  feste  durant  fu  ordonnet  que  le  prinches 
de  Galles,  ainsnés  fils  au  roy  englès,  qui  jà  estoit  bieau 
chevalier  ,    saiges  et  courtois  et  entreprendant ,  s'en  yroit 

en  Gascongne,  et  seroit  là  chief  de  la  guerre  de  par  le  roy 
son  père,  et  enmenroit  avecques  luy  II"  hommes  d'armes 
et  VI™  archiers,  et  che  fu  acordet  à  le  requeste  et  prière 
d'aucuns  barons  de  Gascongne,  qui  là  estoient  venu  veoir 
le  roy  leur  seigneur,  tels  que  le  seigneur  de  Labreth  , 
messire  Jehan  de  Pumiers  ,  messire  Elles  de  Pumiers  , 
le  sire  de  Lespare,  le  sire  de  Chaumont,  le  sire  de  Muchi- 
dent  et  messire  Aymon  de  Tharse.  Et  furent  ordonné 
et  nommé  lesquels  seigneurs  d'Engleterre  yroient  avecques 
ledit  prinche  ,  premiers  le  conte  de  Wervich  ,  le  conte 
de  Sallebris  ,  le  conte  de  SufFort  ,  le  conte  d'Asquesufort, 
messire  Renault  de  Gobehem,  messire  Richart  de  Stanfort, 
messire  Jehan  Candos  ,  qui  jà  estoit  ung  moult  bon  cheva- 
lier et  des  plus  renomés  de  sens  et  de  proesche  et  d'eur 
et  de  fortune  d'armes  de  toute  Engleterre  :  ossy  le  sire  de 
le  Ware  ,  le  sire  de  Willeby,  messire  Guillame  Fils-de- 
Wervic  ,  le  sire  de  Despensier  et  sy  doy  frères  Thomas  et 
Hues  ,  qui  devienrent  chevaliers  en  che  voyage  ,  le  sires 
de  Felleton  ,  messire  Berteraieulx  de  Bruch  ,  messire 
Estiévènes  de  Geusenton  ,  le  sire  de  Bercler  ,  le  sire  de 
Briseton,  messire  Noël  Loruich,  messire  Richart  de  Pont- 
cardon  ,  messire  Daniel  Pasele  ,  messire  Denis  de  Mor- 
becque  ,  messire  Ustasse  d'Auberchicourt  ,  messire  Jehan 
de  Gistelles  et  pluiseurs  aultres  ,  que  je  ne  puis  mie  tout 
nommer.  Dont  environ  le  Saint-Jehan  tout  ches  seigneur 
chevaliers  et  toutes  gens  d'armes  et  archiers  se  parti- 
rent d'Engleterre  ,  et  montèrent  à  Hantone  bien  pourveu 
de  gros  vaisseaulx  et  de  belle  navire,  et  allèrent  devers 
Gascogne. 

Or  lairons-nous  à  parler  d'eaulx  pour  ceste  fois  et  du 
prinche  de  Galles  et  de  son  armée.  Si  y  retournerons  quant 
tamps  et  lieu  sera.  Et  parlerons  du  roy  d'Engleterre  et 
comment  il   persévéra   de    ses   besoignes,  et  de   l'armée 

qu'il  mist  sus  pour  le  roy  Charles  de  Navarre,  pour  ariver 
en  Normendie. 


Vous  avés  oy  alcune  fois  des  convenenches  qui  furent 
entre  le  roy  de  Navarre  et  le  roy  d'Engleterre.  Lors  fist 
le  roy  d'Engleterre  ung  très  grant-mandement  de  barons 
et  de  chevaliers  d'Engleterre  et  une  très-grant  assamblée 
de  navires  et  de  vaisseaulx  sur  la  rivière  de  Tamisse  et 
très-bien  pourveus  de  tout  che  qu'il  leur  falloit  pour  une 
sy  grant  ost  que  il  entendoit  à  admener  dechà  la  mer  , 
et  comme  il  fist.  Quant  se  navire  fut  toute  aprestée  et 
toutes  ses  gens  d'armes  et  archiers  assamblés  ,  il  montè- 
rent en  mer  sur  le  rivière  de  Tamisse  ,  cascuns  seigneur 
par  se  connestablie  et  par  ses  vasseaulx,  et  po voient  bien 
estre  avecques  le  roy  III'"  hommes  d'armes  ,  X"  archiers 
et  V""  hommes  de  piet,  Gallois  et  aultres  qui  ont  usaige 
du  suir  les  guerres.  Là  estoient  des  seigneurs  englès  avec- 
ques le  roy  le  duc  de  Lenclastre,  son  cousin,  et  ung  des 
fils  du  roy  que  on  apelloit  Jehan  conte  de  Richemont,  et 
povoit  estre  en  l'eaige  de  seize  ans,  le  conte  de  Penne- 
brucq  ,  le  conte  d'Arondel ,  le  conte  de  Noranthonne,  le 
conte  de  Kenfort,  le  conte  de  Cornuaille,  le  conte  de  la 
Marche,  le  sire  de  Persy,  le  sire  de  Ros,  le  sire  de  Gri- 
sop,  le  sire  de  Noefville,  messire  Richart  de  Pennebruge  , 
l'évesque  de  Lincolle  et  chils  de  Durem,  le  sire  de  Mou- 
bray  ,  le  sire  de  Fillvatre  ,  messire  Gautier  de  Mauny,  le 
sire  de  Multone,  messire  James  d'Audelée,  messire  Pierre 
d'Audelée  ,  ses  frères  ,  le  sire  de  Lantonne  et  pluiseurs 
aultres  barons  et  chevaliers  bien  en  point  de  servir  le  roy. 
Sy  se  partirent  du  havre  de  Londres  sur  le  Tamise  et  vin- 
rent à  chelle  première  marée  gésir  à  Gravesande  et  l'en- 
deraain  au  soir  à  Margate.  Quant  il  se  furent  de  là   désan- 


POUR  DESCENDRE  EN  FRANCE.  503 

crés  ,  à  l'autre  marée  il  entrèrent  en  mer,  et  costièrent 
Engleterre  et  Boulongne  et  tout  le  Pontieu.  En  aprochant 
le  Normendie  ,  bien  estoient  veu  des  costes  de  Franche , 
mais  mies  ne  sçavoient  quelle  part  il  volloient  traire. 


Dont  ces  nouvelles  furent  raportées  au  roy  de  Franche  et 
à  son  consail  que  le  roy  d'Engleterre  à  plus  de  deux  cens 
vaissiaulx,  que  uns,  que  aultres,  estoit  sur  mer  et  prendoit 
le  chemin  de  Normendie.  Sy  vinrent  aulcun  grant  seigneur 
de  Franche,  tels  que  le  duc  de  Bourbon,  messire  Jacques 
de  Bourbon  ,  ses  frères,  le  duc  d'Athènes,  connestable  de 
Franche,  le  conte  d'Eu,  messire  Jehan  d'Artois  etpluiseurs 
aultres  grant  seigneur  du  consail  du  roy,  qui  seurent  les 
convenenches  et  les  traitiés  qui  estoient  entre  le  roy  d'En- 
gleterre et  le  roy  de  Navarre.  Sy  considérèrent  que  parmy 
chel  acord  le  roialme  de  Franche  pouroit  estre  destruit. 
Sy  parlèrent  au  roy  Jehan  et  ly  remonstrèrent  tant  de 
raisons  souffisans  qu'il  convint  qu'il  s'enclinast  à  leur  con- 
seil ,  combien  que  che  fust  contre  son  coraige,  et  luy 
dirent  par  grant  expérience  et  très-pourveument  que  ses 
roialmes  estoit  en  grant  branle  et  en  grant  péril ,  et  qu'il 
valoit  mieulx  qu'il  [souiFresist]  meskief  du  roy  de  Navarequi 
avoit  sa  fille  espousee,  que  il  soufTresist  que  son  royalme 
fust  gastés,  ne  exilliés  par  son  desdaing.  Le  roy  Jehan  , 
qui  estoit  moult  Imaginatif,  considéra  que  ses  linaiges  et 
ses  consaulx  ly  remonstroient  vérité.  Sy  descendy  à  leur 
entente ,  et  furent  envoiet  devers  le  roy  de  Navare 
l'archevesque  de  Sens  et  le  conte  de  Sallebruges  pour  trai- 
tier  de  accord  et  de  le  pais,  lesquels  traitiés  ne  furent  si 
tos  fait,  ne  pourparlet  ;  car  le  roy  de  Navarre  qui  sentoit 
le  roy  d'Engleterre  sur  mer  ,  ne  le  voUoit  acorder,  se  il 
n'avoit  en  partie  toutes  ses  ententes. 

Or  esquéy  ensy,  entrues  que  chil  traitieur  aloient  de  l'un 
à  l'autre,  que  le  roy  d'Engleterre  et  toute  sa  navire  gisoient 
à  l'ancre  encontre  l'ille  de  Grenesie,  et  avoient  le  vent  sy 
contraire  que  il  ne  pooient  aller  avant,  ne  ariver,  et  furent 
bien  en  cel  estât  six  sepmaines,  sans  yaulx  mouvoir  de  là 
et  ne  ooient  nulles  nouvelles  du  roy  de  Navarre  :  de   quoy 
les  Englès  et  le  roy  estoient  tous  esmerviiliés.    Mais    ledit 
roy  de   Navarre   s'ensonnioit  ailleurs    et   tiroit  à    avoir 
pais  au  roy  de  Franche  parmy  le  demande  qu'il  deman- 
doit.  Tant  fut  traitié  et  parlementé  entre  le  roy  Jehan   de 
Franche  et  le  roy  de  Navare  que  une  journée  fut  prinse  de 
faire  l'acord  entre  Paris  et  Evreus,   et  convint  adont  que 
le  roy  de  Franche  venist  hors  de  Paris  pour    parlementer 
au  roy  de  Navare.  A  che  parlement  fut  acordet  que  le   roy 
Jehan  renderoit  au  roy  de  Navarre  toutes  les  terres  qu'il 
avoit    devant  donné  à  monsigneur  Charles    d'Espaigne , 
pour  quoy  il  fut   ochis  et  dont  le  haine  venoit,  et  ly  rendy 
tous  les  hirtaiges  et  les  proufls  que  il  et  le  roy  son  père  en 
avoient  levet  par  l'espasse  de  vingt  ans,  qui  povoit  monter 
plus  de  six-vingt  mille  florins,  et  parmy  chou  bonne  pais 
[y  seroit].   Et  devoit  estre  le  roy  de  Navare  estables  de 
dont  en  avant  au  roy  Jehan  et  au  royalme  de  Franche  ,   et 
contremander  les  conveuanches  du  roy  d'Engleterre  ,    tou- 
tes telles  qu'il  les  i  a.voit.  Et  encores  avecq  che  le  roy  de 
Navare  et  ses  frères  povoient  chevauchier  par  tout    le 
royalme  de  Franche  atout  cent   bachinès   ou   cent  glaves 
sans   mesfaire,    s'il   leur   plaisoit.    Et   toutes  ces   choses 
ordonnées  et  conformées  et   saillées  ,   le  roy  de  Franche 
retourna  à  Paris,  et  le  roy  de  Navare  et  ses  frères  retour- 
nèrent à  Evrues,  et  donnèrent  congiet  le  plus  grant  partie 
de  leur  gens  d'armes,   et  envolèrent  messaigiers  soufisant 
devers  le  roy   d'Engleterre  yaulx  escuser   des   alianches 
et  convenanches  qu'il  avoient  ensamble,  et  que  bonne   pais 

estoit  entre  luy  et  le  roy  de  Franche.  Quant  le  roy  d'En- 
gleterre  entendy  che,  sy  fu  tous  courouchiés  ;  mais  il  n'en 
peult  aultre  chose  faire.  Sy  retourna  en  Engleterre  au  plus 
tost  qu'il  peult,  et  y  remena  toute  se  grosse  navire  et  ses 
gens  d'armes,  mais  il  ne  donna  à  nuUuy  congiet,  car  il 
les  supposoit  bien  à  eraploier  où  que  che  fust. 


Environ  le  Saint-Jehan  l'an  mil  IIIc  LV  se  party  de 
rechief  le  roy  englès  et  toute  se  navire  et  le  cberge  de 
gens  d'armes  qu'il  avoit  quant  il  deut  ariver  en  Normen- 
die  ,  et  vint  ariver  à  Calais  où  il  fut  recheu  à  grant  joie, 
et  demora  là  environ  trois  jours,  pour  mettre  les  chevaulx 
hors  des  nefs  et  tout  le  harnas.  Le  roy  Jehan  de  Franche 
bien  sentoit  que  le  roy  englès  avoit  grant  puissanche  chelle 
saison  sur  mer,  et  pensoit  bien  que  il  le  emploiroit,  où 
que  che  fust,  au  mieulx  qu'il  pouroit.  Sy  se  tenoit  ousy 
tout  garnis  de  gens  d'armes,  et  sceult  tantost  par  ses 
garnisons  de  Boulongne  et  d'ailleurs  que  le  roy  d'Engle- 
terre  estoit  arivés  à  Calais.  Lors  fîst  ung  moult  grant 
mandement  à  estre  à  Amiens  ;  car  il  voloit  aler  à  rencon- 
tre du  roy  d'Engleterre  et  defFendre  son  pais.  Sy  envoia 
ledit  roy  monsigneur  Lois  de  Namur,  son  cousin  ,  à 
Saint-Omer,  atout  IP  lanches  pour  estre  capitaine  de 
ladite  ville  et  des  frontières  par  delà.  Et  envoia  son  mari- 
sal  messire  Ernoul  d'Audrehem  en  la  bastille  d'Ardre 
atout  IV  armes  de  fer  pour  le  garder  et  defFendre  à  tous 
venans.  Et  envoia  le  jovène  conte  de  Saint-Pol  en  la  chitë 
de  Tërouanne,  atout  IT  lanches  pour  le  garder  ,  et  le 
garny  bien  soufîsamment  et  Boulongne  et  Monstreul  , 
Hesdin  ,  Saint-Pol  et  toutes  les  fortresses  de  là  entour. 
Et  le  roy  meisraes  se  party  de  Paris  ,  et  le  duc  de  Nor- 
mendie,   son  fils,   le  duc   d'Orliens,    ses  frères,  le  duc  de 

Bourbon,  le  conte  de  Ponthieu,  le  conte  d'Eu  ,  le  conte  de 
Dammartin,  le  conte  de  Tancarville,  le  conte  de  Vaude- 
mont  et  de  Genville  ,  le  conte  de  Monpensier  et  de  Venta- 
dour,  le  conte  de  Nerbonne  et  pluiseurs  aultres  barons  et 
seigneurs  ,  et  chevauchèrent  devers  Amiens  ;  et  d'autre 
part  vinrent  de  l'Empire  messire  Jehan  de  Haynau  ,  sire 
de  Biaumont  et  de  Chimay,  en  très-grant  aroy  ,  car  le  roy 
Jehan  l'amoit  durement  et  avoit  en  luy  très-grant  fiance  , 
et  y  vint  le  conte  de  Namur  nommé  Guillarae,  le  conte 
Jehan  de  Nanso,  le  conte  de  Clèves,  l'évesque  de  Mes  , 
révesque  de  Verdun  et  grant  foison  de  chevaliers  d'AUe- 
maigne  ;  et  d'autre  part  se  asambla  le  roy  de  Navare  ,  ly 
troisième  de  ses  frères  messire  Phelippe  et  messire  Lois  , 
atout  grant  foison  de  saudoiers  pour  venir  à  Amiens  où 
le  roy  de  Franche  faisoit  son  mandement. 

Sy  se  party  le  roy  d'Engleterre  de  Calais  en  moult 
grant  arroy  ,  et  avoit  adont  avecque  luy  deus  de  ses  enfans 
monsigneur  Lois  '  et  monsigneur  Jehan,  et  le  duc  de 
Lanclastre,  son  cousin,  le  conte  de  Norhantone  et  de  Her- 
fort,  le  conte  d'Arondel,  le  conte  de  Pennebourcq,  le  conte 
de  Renfort  et  le  plus  grant  partie  des  contes  et  des  che- 
valiers qu'il  avoit  quant  il  cuida  ariver  en  Normendie  sus 
le  povoir  du  roy  de  Navare.  Et  estoit  connestalile  de  toute 
son  armée  le  conte  de  la  Marche,  et  mariscal  le  sire  de 
Noefville  et  messire  Jehan  de  Bieaucamp.  Sy  vint  le  roy 
englès  che  premier  jour  entour  Fiennes,  et  y  eult  ung 
très-grant  assault  au  castiel  ;  mais  riens  n'y  fourfirent , 
car  il  estoit  bien  garny  de  bonnes  gens  d'armes  qui  bien 
le  tinrent  et  defFendirent,  tant  qu'il  n'y  perdirent  riens. 
Adont  s'en  partirent  les  Englès  en  celle  entente  que  pour 
venir  devant  la  chité  d' Arras  et  le  asségier,  se  le  roy  n'ot 

aultres  nouvelles.  Sy  chevauchèrent  l'endemain  devers 
Saint-Pol-en-Ternois,  et  coururent  les  coureurs  des  Englès 
environ  Monstreul,  mais  point  ne  passèrent  la  rivière  , 
et  s'en  vint  le  roy  englès  atout  son  ost  logier  à  Blangy 
delés  Hesdin,  et  là  se  tint  tout  cois  sans  aler  plus  avant  ; 
car  il  entendy  que  le  roy  de  Franche  estoit  à  Amiens  et 
faisoit  là  son  asamblëe  de  gens  d'armes. 

Or  vous  lairons  ung  petit  à  parler  du  roy  d'Engleterre 
et  de  son  armée.  Sy  vous  parlerons  des  Escochois  et  d'une 
hardie  emprise  que  les  seigneurs  d'Escoche  firent,  entreus 
que  le  roy  d'Engleterre  estoit  en  Franche. 


Messire  Guillame  Douglas  ,  che  bon  chevalier  ,  faisoit 
guerre  toudis  as  Englès  ,  quoyque  le  roy  d'Escoche  fust 
prisonniers  ,  et  estoit  ensy  que  chief  de  tous  les  Escochois, 
et  se  tenoit  en  le  forest  de  Gedour.  Sy  avoit  avecque  luy 
pluiseurs  chevaliers  et  escuiers,  vaillans  hommes  d'armes  , 
dont  bien  se  povoit  aydier  ,  et  faisoit  souvent  maintes 
courses  sus  les  Englès  et  y  gaignoit  à  le  fois.  Et  avoit  jà 
repris  et  reconquis,  depuis  le  prise  du  roy  d'Escoche,  sur  les 
Englès  jusques  à  sept  bonnes  fortresches. 

Or  entendy  ledit  messire  Guillame  que  le  roy  d'Engle- 
terre estoit  oultre  passés  à  Calais  sur  entention  de  guerrier 
François  ,  et  avoit  tout  son  povoir  avecques  luy  ,  parmy 
che  que  le  prinche  de  Galles  en  avoit  mené  une  grant 
partie  en  Gascongne.  Sy  dist  en  soy-meismes  qu'il  volloit 
resveiller  ses  ennemis.  Sy  s'avisa  où  premier  il  feroit  son 
emprise  ,  et  s'en  descouvry  à  son  serouge  qui  sa  seur  il 
avoit ,  le  conte  de  la  Mare  ,  et  à  ung  sien  cousin  monsi- 
gneur  Archibault  Douglas  ,  vaillant  homme,  et  leur  dist 
qu'il  avoit  aviset  d'esquieller  et  de  prendre  par  fait  d'armes 
tout  en  une  nuit  le  bonne  chité  de  Bervich  et  le  castiel  de 

Rosebourcq,  qui  jadis  fu  de  leur  yretaige.  Chil  deus  che- 
valiers et  messire  Robiert  de  Versy  avecques  yaulx  s'y 
acordèrent ,  et  deubt  ledit  messire  Guillames  Douglas  et 
messire  Archebaus,  son  cousin,  avecques  leur  route,  venir 
à  Bervich  ,  et  le  conte  de  la  Mare  et  messire  Robert  de 
Versy  allèrent  à  Rosebourcq  en  celle  meismes  nuit  ,  et  sy 
ordonnèrent  sy  bien  leur  besoigne  et  sy  couvertement  que 
il  [se]  mirent  de  jour  en  leur  enbusque  ,  et  le  dit  messire 
Guillames  et  son  cousin  messire  Archebaut  se  boutèrent 
en  ung  bosquet  assés  près  de  le  cité  de  Bervich  sans  che 
qu'il  fuissent  de  nuluy  apercent,  et  là  se  tinrent  jusques  à 
bien  avant  en  la  nuit,  et  pooient  [estre]  environ  IIIP  hom- 
mes de  guerre.  Sy  se  partirent  de  leur  embusque  environ 
minuit,  et  vinrent  tout  coiement  jusques  à  Bervich,  etenvoiè- 
rent  devant  trois  de  leurs  variés  pour  sçavoir  se  chil  de 
Bervich  faisoient  point  de  gait  sur  les  murs.  Ils  rapor- 
tèrent  à  leur  mestre  que  nanil.  Adont  s'avanchèrent-il , 
et  il  vinrent  sur  les  fossés,  et  avoient  eschelles  cordées. 
Sy  passèrent  oultre  les  fossés,  en  portant  leurs  eschelles  au 
plus  foible  lieu  et  où  il  n'y  avoit  point  d'eaue  ,  et  jettèrent 
leurs  eschelles  et  montèrent  contremont,  et  entrèrent  en  la 
ville  environ  IV  ,  et  vinrent  tout  coiement  à  la  porte  ,  que 
cil  de  la  cité  ne  s'en  perchurent  riens,  jusques  à  tant  que 
de  haches  et  de  cuignies  il  busquèrent  au  fiaiel  pour  le 
coper.  Aulcuns  gens  qui  estoient  en  leurs  lis  ,  se  esveil- 
lèrent  pour  le  busquement,  et  se  levèrent  et  vinrent  à 
leur  fenestre  ,  et  se  commenchèrent  à  estourmir  ;  mais, 
anchois  qu'il  fussent  levés  et  armet,  ne  asamblé,  le  porte 
fut  ouverte  par  forche  ,  et  tous  les  Escochois  entrèrent 
dedens  la  ville,  et  décopoient  tous  cheulx  qui  encontre  eulx 
vinrent  à  main  armée  ,  et  feyrent  tant  qu'il  furent  maistre 
de  la  cité  et  que  les  bourgois  se  rendirent  à  yaulx,  saulve 
leurs  vies  et  leurs  biens  ;  mais  ils  ne  porent  avoir  le  castiel, 

qui  est  assés  près,  car  le  gait  oy  le  noise,  sy  esvilla  le 
castelain  et  les  compaignons  qui  gardoient  le  dit  chastiel , 
et  jamais  de  forche  les  Escochois  ne  le  euissent  eut. 

Or  vous  dirons  de  leurs  aultres  compaignons  qui  dévoient 
Rosebourch  esceller.  Il  ne  demora  mie  en  leur  défaulte 
qu'il  ne  fesissent  leur  aproches  saigement  ;  mais  il  fallirent, 
car  le  gait  dudit  chastiel  veilloit  et  s'apoioit  à  crestieaulx  , 
[ensi]  qu'il  les  virent  sus  les  murs  dudit  chastiel.  Sy 
entendy  le  bruit  des  Escochois  murmurer  ensamble.  Sy 
coury  moult  tost  esvillier  le  chastelain  et  les  compaignons 
de  laiens,  et  se  pourveirent  de  leur  fait  et  vinrent  as  garites. 
Quant  les  Escochois  les  virent,  il  retournèrent  arière  tout 
esbahy  et  virent  bien  que  il  avoient  fally  à  leur  emprinse. 
Sy  se  retirèrent  devers  Bervich  et  trouvèrent  messire  Guil- 
lame  Douglas  et  leur  compaignie  qui  tenoient  la  cité  comme 
le  leurs.  Sy  en  furent  tous  joieulx.  Sy  prirent  consail 
ensamble  qu'il  aségeroient  le  dit  chastiel.  Sy  l'aségèrent 
de  tous  costés,  car  à  l'un  des  lès  il  marchistà  le  ville. 

Ches  nouvelles  vinrent  en  Engleterre  que  les  Escochois 
avoient  reprins  Bervich.  Sy  en  furent  les  Englès  moult 
courouchiée  ,  mais  amender  ne  le  pourent  tant  que  à  celle 
fois.  Or  revenons  au  roy  d'Engleterre,  qui  estoit  à  Blangy 
delës  Hesdin. 


Entrues  que  le  roy  englès  estoit  à  Blangy  ,  coururent 
ses  marisaulx  ens  ou  pais  de  Ternois  et  d'Artois ,  et 
vinrent  à  Saint^Pol,  et  y  eult  ungj  our  moult  grant  assault  ; 
mais  chil  qui  dedens  estoient ,  le  gardèrent  bien  et  vail- 
laument  et  tant  que  les  Englès  n'i  firent  point  de  damaige. 

Or  avint  que  sur  ung  soir  ung  bon  chevalier  de  Franche, 
qui  s'appelloit  messire  Bouchicault  et  estoit  prisonnier  au 
roy  englès  et  recrut  sur  sa  foy  (et  venoit  adont  de  l'ost 

du  roy  de  Franche)  ,  sy  vint  devers  le  roy  d'Engleterre 
pour  iuy  remettre   en    se   prison,    sycomme  droit  estoit. 
Quant  le  roy  englès  le  vit  venir,  sy  le  rechut  moult  hon- 
nourablement  et  ly  dist  :    «    A  bien  viengne  messire  Bou- 
«  chicault  !  »  Adont  l'enclina  le  chevalier  moult  humble- 
ment, sycomme  chils  qui  bien  le  savoit  faire.  Lors  se  tira 
le   roy  devers  Iuy,   et  commencha  à  parler  de  pluiseurs 
choses  et  sy  avant   qu'il  Iuy  demanda  du  roy  Jehan  et  où 
il  estoit  ,   ossy  pourquoy  contre  Iuy  ne  venoit,  quant  il  le 
sentoit  logiet  en  son  païs.   Messire  Bouchycault  en  res- 
pondy  moult  avisément,   et  dist  :   «   Monseigneur  le  roy 
«  mes  sires  est  à  Amiens  ;  mais  de  che  qu'il  ne  vient  con- 
«  tre  vous  ,  riens  ne  say-jou,  car  je  ne  suis  pas  de  son 
«  secret  conseil,  pour  quoy  je  le  doie  sçavoir,  »  Adont  se 
tint  le  roy  englès  et   pensa  une  longhe  espasse,  et  puis 
dist  :   «   Messire  Bouchicault,   messire  Boucicault ,  je  say 
«  bien  que,  se  je  vous  volloie  presser,  je  aroie  bien  de  vous 
H  une  raenchon  de  trois  ou  de  quatre  mille  escut.  Or  vous 
«  diray  que  vous   ferés.  Vous  en  yrés  de  matin  devers 
«  vostre  seigneur  le  roy  mon  adversaire  ,  et  Iuy  dires  de 
«  par  moy  que  je  l'ay  chy  atendu  trois  jours  entiers,  et 
«  encores  l'atendray  trois  jours  s'il  se  voelt  traire  sur  les 
«  camps  pour   nous   combatre,    et   se   response  vous  me 
«  fairës  savoir  par  ung  hérault  des  nostres  que  je  vous 
«  cergeray  à  vostre  département  ;  et  parmy  tant  que  vous 
«  ferés  che  messaige  bien  et  deuement  ou  non  de  nous,  je 
«  vous  quiteray  vostre  foy  et  vostre  prison.  »  Le  cheva- 
lier  fut   moult  joieulx   de   ceste  parolle.    Sy  respondy  : 
«  Monseigneur,   vostre  bonne   merchy,    et  je   feray  mon 
«   devoir.  »  Celle  nuit  souppa  messire  Bouchicault  avoecq 
le  roy  ,  et  l'endemain  il  se  party,  ung  hérault  o  Iuy,  que 
on  apelloit  Faucon.   Sy  chemina  tant  qu'il  vint  à  Amiens 
où  le  roy  Jehan  estoit  à  moult  grant  peuple.  Sy  fist  ledit 

chevalier  son  messaige  bien  et  à  point,  et  recorda  au  roy 
et  as  seigneurs  quelle  courtoisie  le  roy  d'Engleterre  lui 
avoit  [faicte]  pour  furnir  son  messaige.  Le  roy  et  les  barons 
de  Franche  furent  tous  lies  de  le  quitanche  de  monseigneur 
Bouchicaulx.  Sy  respondirent  que  voUentiers  il^en  feroient 
response.  La  response  du  roy  fut  telle  par  Faucon  le 
hërault  qui  le  reporta  arière  ,  que  c'estoit  bien  l'intention 
du  roy  de  Franche  que  de  aller  devers  ses  ennemis  et 
plus  avant,  mais  que  ses  gens  fussent  tout  venus  qu'il 
avoit  mandet,  et  que  le  roy  englès  ne  retourneroit  jà  en 
Engleterre  qu'il  ne  fust  combatus,  s'a  luy  ne  demoroit. 
Quant  le  roy  d'Engleterre  et  son  consail  eurent  oyt  les 
responses  des  Franchois,  si  eurent  conseil  que  d'iaux  [ne] 
plus  atendre  ,  mais  se  deslogèrent  sur  intention  que  de 
retraire  vers  Calais,  et  se  partirent  et  prirent  le  chemin 
de  Tërouanne. 

Sy  tost  que  le  roy  de  Franche  sceut  que  le  roy  englès 
estoit  deslogiet  et  qu'il  se  tiroit  et  retraioit  arière  ,  il  se 
party  de  la  ville  d'Amiens  et  s'en  vint  à  Aras  ,  et  fîst  com- 
mandement que  toutes  manières  de  gens  à  cheval  et  à  piet 
le  siévissent ,  et  envoia  devant  son  connestable  messire 
Jaques  de  Bourbon  en  le  chité  de  Tërouanne  ,  atout  IIP 
lanches  pour  le  garder  contre  les  Englès  ,  se  nul  assault 
y  faisoient.  Le  roy  englès  et  son  ost ,  yauls  party  de 
Hesdin  et  de  là  environ  ,  chevauchèrent  et  passèrent  assës 
priés  de  Tërouanne  ,  mais  point  n'y  assallirent  ;  car  il 
entendirent  que  elle  estoit  garnie  de  bonnes  gens  d'armes. 
Sy  passèrent  les  Englès  oultre  et  vinrent  logier  droit  à 
Alekine  et  sus  celle  rivière  qui  keurt  desous  le  castiel  de 
Wavrans  et  qui  vient  à  Arques.  Et  messire  Ernoul  d'Audre- 
hem  ,  marisal  de  Franche,  atout  V  compaignons  bien  mon- 
tés, les  poursiëvy  et  se  loga  celle  nuit  moult  près  d'ieaulx 
sur  le  mont  de  Herfault ,   et  tant  qu'il  veoient  bien  l'un 

l'autre.  Et  l'endemain  se  desloga  le  roy  et  passa  desous 
le  mont  de  Herfault ,  et  s'en  vint  devers  Fauquenberg,  qui 
estoit  une  bonne  ville  et  grosse  et  où  on  faisoit  grande 
draperie.  Sy  fu  ladite  ville  prinse  des  Englès,  car  il  n'y 
avoit  point  de  deffense  ,  et  fu  toute  pillée  et  robée  ,  et  à 
leur  partement  toute  arse.  Et  le  roy  de  Franche  s'en  vint 
che  mesrae  jour  à  Térouanne  ,  atout  son  ost ,  et  avoit  bien 
C™  hommes  ,  que  uns,  que  aultres.  L'endemain  se  party  le 
roy  englès  de  Fauquenberghe  et  passa  à  Licques  et  desoubs 
Ardre  ,  et  fit  tant  qu'il  rentra  en  Calais  ;  mais  messire 
Ernoul  d'Audrehem  qui  de  près  le  siévoit ,  party  à  leur 
butin,  car  il  féry  en  la  keue  et  porta  grant  domaige  à 
l'arière-garde  ,  et  prist  environ  dix  à  douze  bons  prison- 
niers ,  et  rescoust  une  partie  de  le  proie  qu'il  enmenoient 
en  Calais, 

Che  propre  jour  vint  le  roy  de  Franche  à  Fauquenberghe 
et  là  se  loga  sus  la  rivière  ,  et  cuidoit  que  les  Englès 
fussent  là  environ, et  les  avoit  tout  le  jour  poursiévy  à  l'avis 
des  fumières  qu'il  faisoient.  Or  advint  que  entreulx  que  le 
roy  de  Franche  et  les  seigneurs  estoient  là  logiet,  ung 
grant  remous  et  moult  felle  s'entreprist  entre  les  gens  de 
monseigneur  Jehan  de  Haynau  et  le  commun  de  Tournay, 
et  fu  la  chose  bien  ordonnée  de  mal  aler  ;  car  il  furent  ren- 
giet  ly  uns  devant  l'autre  ,  et  y  eult  pluiseurs  de  chiaulx 
de  Tournay  ochis  et  blechiés  ,  dont  il  estoient  moult  ayret. 
Et  encores  euissent-il  rechut  plus  grant  damaige  ,  se  ly 
rois  n'y  eust  envoiet  et  mis  deifense  sur  yaulx  et  yaulx 
appaisiet  ;  car  grans  foisons  de  bons  chevaliers  et  escuiers 
se  tournoient  et  tiroient  devers  monseigneur  Jehan  de 
Haynau  à  l'encontre  de  cheaulx  de  Tournay.  Sy  fu  la  chose 
ensy  départie  :  qui  plus  y  eult  mis,  plus  y  eult  perdu. 
Chil  de  Tournay  plouroient  leur  damaige  ;  che  fut  le  res- 
confort  que  il  en  eurent. 

Assés  tost  après  ceste  advenue,  vint  le  mariscal  de 
Franche  messire  Ernoul  d'Audrehera  devers  le  roy  et  ly 
dist  que  les  Englès  estoieut  entres  à  Calais.  Quant  le  roy 
de  Franche  entendy  che,  sy  eult  consail  de  luy  retraire 
à  Saint-Omer,  et  se  party  atout  son  ost,  et  s'en  vint  en 
la  bonne  ville  de  Saint-Omer  ,  et  là  se  tint,  et  demanda 
consail  à  monsigneur  Jehan  de  Haynau,  en  quy  il  avoit 
fiance  ,  comment  il  poroit  persévérer  à  son  honneur 
de  ceste  armée.  Il  luy  dist  :  «  Sire  ,  vous  envoierés 
«  quatre  chevaliers  à  Calais  devers  le  roy  d'Engleterre  , 
«  et  luy  manderés  que  vous  l'avés  poursiévy  au  plus  has- 
«  tivement  que  vous  avés  peult  depuis  les  nouvelles  que 
«  vous  eustes  de  messire  Bouchicault,  et  qu'il  vide  hors 
«  de  Calais,  et  vous  luy  baillerés  plache  là  oîi  il  le  voldra 
«  prendre  et  eslire,  et  le  combaterés.  »  A  che  consail  le 
roy  entendy  vollentiers,  et  furent  les  quatre  chevaliers 
nommés  et  ordonnés,  qui  yroient  che  messaige  faire  ,  et 
furent  messire  Ernoul  d'Audrehera,  messire  Guichart  de 
Biaugeu  ,  messire  Bouchicault  et  le  sire  de  Saint-Venant , 
et  cheulx  y  alèrent,  et  ung  hérault  avecques  eulx,  jusque 
à  Calais  pour  parler  au  roy  d'Engleterre.  Quant  il  furent 
venus  assés  près  de  Calais,  il  envolèrent  leur  hirau  dedens 
la  ville  dire  et  segnefier  au  roy  englès  ,  que  là  estoient 
quatre  chevaliers  franchois  pour  parler  au  roy  d'Engle- 
terre de  par  le  roy  de  Franche  ,  mais  que  il  eussent  sauf- 
conduit.  Le  roy  respondy  au  hirault  qu'il  n'avoient  que 
faire  de  entrer  en  la  ville  de  Calais,  mais  il  envoiroit  de 
son  consail  pour  parler  à  yaulx  et  sçavoir  quel  chose  il 
voUoient  dire.  Sy  i  envoia  son  cousin  le  duc  Henry  de 
Lancastre  et  messire  Gautier  de  Mauny  et  deux  aultres 
chevaliers.  Sy  chevauchèrent  tant  que  il  vinrent  là  oîi  les 
quatre  chevaliers  de  Franche  les  atendoient.  Sy  les  saluè- 
rent courtoisement  et  leur  demandèrent  qu'il  leur  plaisoit. 

Messire  Ernoul  d'Audrehem  prist  le  parolle  et  dist  qu'il 
estoient  là  envoiet  de  par  le  roy  de  Franche  pour  requérir 
au  roy  d'Engleterre  qu'il  volsist  yssir  hors  de  Calais  et 
venir  en  ung  biel  camp,  car  il  se  volroit  combatre  à  luy. 
Le  duc  de  Lancastre  respondy  que  le  roy  Jehan  avoit  eut 
assés  tamps  et  loisir  de  venir  jusques  à  yaulx,  s'il  volsist  , 
car  il  avoit  séjourné  au  pais  d'Artois  bien  onze  jours  où 
le  roy  son  seigneur  l' avoit  atendut  et  luy  avoit  mandé 
bataille  «  par  vous  ,  monseigneur  Bouchicault,  qui  chy 
«  estes  présens.  Sy  vous  respondons  de  par  le  roy  nostre 
«  seigneur  qu'il  n'est  pas  consilliés  de  faire  che  que 
«  vous  ly  requérés,  car  jà  le  moitié  de  ses  gens  en  sont 
«  rallet  leur  voie,  et  ly  aultres  sont  moult  travilliet.  Se  ly 
«  venroit  mal  à  point  de  combatre  au  plaisir  et  à  l'aise  du 
«  roy  de  Franche  et  à  tous  ses  bons  poins.  »  Là  endroit 
furent  pluiseurs  raisons  dites  entre  yaulx  ,  dont  je  m'en 
tais  ;  car  rien  n'en  fut  accordé.  Sy  se  partirent  à  tant 
les  chevaliers  de  Franche,  et  vinrent  à  Saint-Omer  rapor- 
ter  au  roy  de  Franche  leur  response,  et  ly  chevaliers 
d'Engleterre  s'en  râlèrent  à  Calais. 


Che  mesme  jour  au  soir,  ensy  que  le  roy  d'Engleterre 
devoit  aller  soupper,  vinrent  les  certaines  nouvelles  de.  la 
prinse  de  Bervich,  et  ly  segnifloit  madame  la  royne  d'En- 
gleterre sa  femme  et  ly  escripsoit  la  manière  comment  la 
chose  avoit  allet,  selonc  l'information  que  elle  avoit  eut  de 
cheaulx  dou  pais. Quant  le  roy  englès  entendy  ces  nouvelles  , 
sy  fut  moult  courouchiés  et  regarda  adont  moult  fellement 
sur  le  signeur  de  Grisop  qui  devoit  estre  gardien  de  la 
chité  de  Bervich,  et  parla  à  luy  moult  rudement  et  assa- 
voir pourquoy  il  s'estoit  party  du  pais  de  Northombrelant, 
jusques  à  tant  que  il  eust  mis  sy  soufisant  gardes  que  le 

païs  ne  y  eust  eu  point  de  domaige  et  il  n'euist  point  perdu 
de  chité.  Le  chevalier  respondy  et  s'escusa  au  plus  cour- 
toisement que  il  peut,  et  dist  :  «  Monseigneur,  de  traïsons 
«  ne  se  peult  nul  garder.  Quant  je  me  party  de  Bervich  , 
«  je  y  avoie  ordonné  sy  bonnes  gens  et  gardes  à  ung  avis 
«  que  sur  che  je  ne  cuidoie  mie  que  la  cité  se  deust  per- 
te dre  ;  car,  se  je  suisse  sceu  le  contraire,  je  y  eusse  demoré, 
«  et  che  que  je  m'en  party  ,  che  fu  par  vostre  commande- 
«  ment.  »  Et  adont  se  mirent  les  seigneurs  d'Engleterre 
entre  le  roy  et  le  chevalier,  et  dirent  :  «  Monseigneur,  il 
«  sera  bien  amendé.  »  Lors  soupa  le  roy  moult  petit,  et  fist 
là  venir  tout  son  consail  après  souper  en  sa  chambre.  Sy 
fut  dit  et  ordonné  que  à  heure  de  minuit,  quant  le  marée 
venroit,  que  il  entrassent  tous  en  leurs  bateaulx  et  s'en 
yroient  en  Engleterre,  et  ne  dormiroit  jamais  en  une  ville 
que  une  nuit,  sy  seroit  venu  devant  Bervich.  Ensy  fu-il 
segnifiet  et  criet  parray  la  ville  de  Calais,  et  fu  touttoursé, 
et  les  chevaulx  mis  ens  es  batieaulx  devant  minuit,  et  à  chelle 
heure  le  roy  entra  en  son  batiel,  et  toute  ses  gens  ,  et 
furent  l'endemain  à  heure  de  prime  à  Douvres.  Sy  dessen- 
dirent  et  mirent  toutes  leur  baghes  hors,  et  puis  montèrent 
à  cheval  et  prirent  le  chemin  de  Londres,  et  fist  commande- 
ment le  roy  par  toute  son  ost  que  nuls  ne  presist  aultre  che- 
min que  cheluy  d'Escoche. 


Quant  le  roy  de  Franche  qui  se  tenoitencoresà  Saint-Omer, 
entendyqueleroyd'Engleterreestoit  partis,  il  donna  à  toutes 
ses  gens  congiet  et  i*emercliia  grandement  les  estraigniers 
(cheulx  de  l'Empire),  et  par  espécial  monseigneur  Jehan  de 
Hayuau  ,  son  cousin  ,  le  sire  de  Biaumont  ,  et  se  party  du 
roy  et  à  toutes  ses  gens  ,  et  vint  en  Haynau,  et  che  fut  le 
darain  voyaige  où  le  gentil  chevalier  fu  ;  car  il  trespassa  en 

celle  mesme  année,  en  son  hostel,  en  la  ville  de  Bieaumont 
en  Haynau  ,  et  fu  ensepvelis  as  Cordeliers  à  Valenchienes 
moult  honnourablement  delés  le  bon  conte  Guillame  de 
Haynau  ,  son  frère.  Dieu  leur  faiche  pardon  ;  car  le  gentil 
chevalier  resgna  moult  vaillaument ,  et  fu  en  son  vivant 
moult  amés  de  ses  amis  et  redoublés  de  ses  ennemis.  Sy 
s'en  râla  son  hirtaige  (tout  che  qu'il  en  tenoit)  as  enfans 
monsigneur  le  conte  Loys  de  Blois  ,  qui  furent  fils  de  sa 
fille  et  qui  adont  estoient  moult  jovène  ,  Loys  ,  Jehan  et 
Guis.  Chil  resgnèrent  moult  honnourablement  et  moult 
loyaument ,  sycomme  vous  orés  recorder  chy-avant  en 
ceste  matère. 

Ensy  se  départy  ceste  grose  armée  du  roy  de  Franche  , 
et  s'en  râla  cascun  en  son  lieu. 


Or  vous  parlerons  du  roy  d'Engleterre  ,  qui  chevauchoit 
vers  Escoche  et  avoit  mandé  que  toutes  ses  gens  le  sié- 
vissent ,  et  n'osoit  nuls  délayer  ,  comment  [que]  che  fust 
en  tamps  d'yvier.  Le  roy  s'esploitoit  moult  et  avoit  fait 
venir  à  Sandvich  et  à  Plumoude  toute  sa  grosse  navire  , 
tout  chergie  de  vins  ,  de  farines  ,  de  chars  ,  de  cher- 
voises  et  de  tout  vivres  pour  siévir  son  ost  apriès  luy  en 
Escoche,  et  ossy  de  grant  foison  d'engiens,  d'espringalles  , 
de  canons  et  de  toutes  aultres  artilleries  ;  car  che  estoit 
son  entendement  que  du  tout  destruire  et  parhonnir 
Escoche  ,  anchois  qu'il  retournast. 

Or  vous  conteray  de  che  bon  chevalier  messire  Gautier 
de  Mauny,  d'un  grant  fait  d'armes  qu'il  fist  en  che  voiaige. 
Ils  qui  toudis  estoit  ententis  à  faire  touttes  honneurs 
et  y  veilloit  et  y  travilloit  nuit  et  jour,  prist  avecques  luy 
LX  compaignons  bien  montés  et  bien  armés  ,  et  puis  che- 
vaucha tant  jour  et  nuit  devant  le  grant  ost  qu'il  vint  à 

Bervich  et  se  bouta  ou  chastel  qui  se  tenoit  englès  et  qui 
siet  delés  la  cité  ,  et  adont  messire  Thomas  Kol  estoit 
chastelain.  Quant  le  sire  de  Mauny  fut  venu  jusques  à  là  , 
il  avisa  et  ymagina  comment  le  plus  tost  il  pouroit  faire 
ouvrage  qui  apparust  pour  constraindre  cheaulx  de  Bervich. 
Il  avoit  avec  luy  sept  mineurs  de  levesquiet  de  Liège,  car 
tondis  les  menoit-il  vollentiers  avoecq  luy  ,  puis  qu'il  pen- 
soit  à  faire  siège,  ne  assault  à  une  fortresse.  Sy  les 
appella  et  leur  dist  :  «  Regardés  entre  vous  se  par  mines 
«  nous  porimes  entrer  en  ceste  cité.  »  Il  respondirent  : 
«  Sire  ,  oyl.  »  —  «  Or  vous  aparliés  et  vous  esploitiés  , 
«  adont  dist  le  sire  de  Mauny  ,  mettes  vos  hostieus  en 
«  euvre  ;  car  se  nous  poons  entrer  par  mines  ,  je  vous 
«  feray  tous  riches.  »  Adont  se  ordonnèrent  et  commenchè- 
rent  à  miner  à  l'endroit  de  une  grose  tour  qui  estoit  sus  les 
murs  et  respondant  à  le  cité  et  servoit  à  l'encontre  dudit 
castiel,  et  commenchèrent  à  four  mouvant  en  l'emprise  du 
chastiel.  Il  n'eurent  gaire  minet,  ne  aie  avant  que  il  trou- 
vèrent de  bieaus  gros  degrés  bien  assis  et  bien  mâchonnés 
et  une  croûte  toute  vautée  à  manière  de  ung  chelier,qui  s'en 
aloitvers  la  cité  de  Bervich  par  desous  les  murs.  Advint, 
entreus  que  ces  mineurs  minoient,  [que]  chil  de  la  cité  s'en 
perchurent  bien, et  bien  savoient  ly  aucuns  anchiens  hommes 
que  là  en  che  contour  il  devoit  avoir  crouste  et  chelier  qui 
aloit  de  la  ville  ou  castiel.  Sy  se  doubtèrent  et  esmaièrent 
durement  qu'il  ne  fussent  par  là  pris,  et  le  remonstrèrent 
à  aulcuns  chevaliers  d'Escoche  qui  là  estoient  pour  garder 
la  cité,  et  leur  dirent  qu'il  s'avisaissent  ;  car  il  estoient  en 
grant  volenté  que  de  yaus  rendre  à  monseigneur  Gautier  de 
Mauny  et  anchois  que  le  roy  englès  y  peuist  venir,  ne 
qu'il  fussent  pris  par  forche.  Quant  les  Escochois  qui  là 
estoient,  entendirent  che  langaige  et  perchurent  le  coraige 
des  bourgois  de  Bervich,   sy  se  doubtèrent  que   raauls  ne 

leur  en  venist.  Sy  se  consillèrent  et  avisèrent  entre  yaulx 
sur  elle,  et  toursèrent  tout  clie  qu'il  pourent  et  qui  leur 
estoit  [à  la  main],  et  se  partirent  un  g  jour  et  rentrèrent  en 
leur  pais  ,  et  à  l'enderaain  ung  traitiet  se  fist  entre  cheaulx 
de  Bervich  et  monsigneur  Gautier  de  Mauny  qu'il  se  reu- 
droient  sauve  leurs  corps  et  leurs  biens,  et  les  devoit  le  sire 
de  Mauny parmy  tant  apaisier  au  roy  d'Engleterre,ensy  qu'il 
fist  ;  car  le  roy  i  entra  le  second  jour  apriès  à  grant  joie. 

De  ceste  aventure  fust  reconquise  Bervich,  et  aquist  le 
ï>ire  de  Mauny  grant  grâce,  et  dist  bien  le  roy  que  c'estoit 
ung  chevalier  bien  eureus  et  bien  fortunés.  Après  che  que 
le  roy  eult  pris  le  saisine  de  la  chité  et  mués  tous  les  ofRs- 
siers  et  mis  y  nouveaulx  et  deux  bons  chevaliers  pour  le 
garder,  et  quant  le  roy  se  fu  reposé  six  jours  et  tout  son 
ost,  il  se  party  et  dist  qu'il  voUoit  aler  en  Escoche  plus 
avant  et  tout  destruire  le  pais.  Sy  se  partirent  son  ost  et 
allèrent  à  leur  ayse  à  che  premier  pour  venir  devers  Han- 
debourch,  ardant  et  essilllant  le  plat  pais  ;  mais  riens  n'y 
trouvèrent  à  rober,  ne  à  pillier  :  mesmement  il  trouvèrent 
pau  de  fouraige  pour  les  chevaulx,  car  le  tamps  estoit  bien 
avant  en  yver.  Sy  eurent  les  Englès  et  les  chevaulx  moult 
de  disettes,  et  estoient  souvent  resvilliés  des  Escochois 
quant  il  cuidoient  le  mieulx  dormir.  Toutesfois  il  chevau- 
chèrent tant  qu'il  vinrent  à  Haindebourch  la  souveraine 
ville  d'Escoche.  Sy  se  loga  le  roy  en  le  souveraine  abéye 
dehors  la  ville,  et  le  plus  grand  partie  de  ses  gens  en  la 
ville,  car  elle  n'estoit  point  fremée,  mais  il  y  a  ung  chastel 
qui  siet  au  desoubs  sur  une  roche  haulte  et  belle,  et  est 
très-bien  fremés,  et  adont  y  avoit  dedens  de  bons  cheva- 
liers et  des  escuiers  pour  le  garder.  Quant  le  roy  d'Engle- 
terre  fut  venus  à  Handebourch,  il  y  séjourna  plus  de  wit 
jours  en  atendant  ses  prouvéanches  et  se  navire  qui  le 
devoit  sieuvir  par  mer  ;   mais  point  ne  vinrent,  car  ils 

eurent  vent  toudis  sy  contraire  qu'il  ne  porent  oncques  à 
celle  fois  aprochier  Escoche.  Quant  le  roy  englès  vit  che 
que  ses  pourvéanches  ne  venoient  pas,  ne  le  grant  engien 
dont  il  devoit  assallir  Handebourcli  et  les  aultres  for- 
tresses,  sy  eut  consail  qu'il  retourneroit  en  ardant  le  plat 
païs  d' Escoche. 

Or  advint,  entreus  qu'il  gisoit  en  celle  abéie,  que  la  con- 
tasse de  Douglas,  une  très-noble  et  bonne  dame,  jovène  , 
frisque  et  lye  et  seur  au  conte  de  le  Mare,  se  party  d'Al- 
quest,  ung  sien  castiel  à  cinq  lieues  de  Haindebourc ,  et 
vint  veoir  le  roy  assés  honnourablement ,  dont  le  roy  le 
rechut  moult  liement,  et  ly  sceut  grant  gret  de  sa  venue  , 
et  le  festia  du  mieulx  qu'il  peult;  car  bien  le  sceult  faire.  La 
cose  princhipalle  qui  amena  la  dame  devers  le  roy,  je  le 
vous  diray  :  che  fu  que  elle  ly  pria  que  le  plaine  ville  de 
Handebourch  il  le  volsist  déporter  d'ardoir  et  de  exillier. 
Le  roy  ly  acorda.  Celle  grâce  impétra  le  contesse  de  Dou- 
glas au  roy  à  sa  venue,  et  le  fîst  le  roy  reconduire  jusque 
à  Dalquest  par  deux  de  ses  chevaliers, le  seigneur  de  Mout- 
bray  et  le  seigneur  de  Noefville,  et  fu  commandé  au  des- 
logier  que  nuls  sur  le  hart  ne  boutast  le  fu,  ne  autre- 
ment, à  le  ville  de  Haindebourch. 

Au  retour  que  le  roy  d'Engleterre  fîst  pour  revenir  en  son 
païs,  il  luy  deubt  estre  près  grandement  mésavenu,  et  vous 
dy  que  les  Englès  chevauchoientpar  routes, car  il  faisoitfroit 
et  lait,  ensy  que  il  fait  en  yvier  envers  le  Noël, et  trouvèrent 
trop  petitement  à  vivre  pour  yaulx  et  pour  leur  chevaulx. 
[Or]  advint  que  messire  Guillames  Duglas,  maris  à  la  con- 
tesse dessus  dite,  qui  se  faisoit  chief  de  tous  les  Escochois 
et  estoit  moult  vaillant  et  saiges,  s'estoit  partys,  atout 
V«  compaignons  preu  et  hardys,  de  la  grant  forest  de 
Gedours  pour  poursiévir  les  Englès  et  pour  leur  porter 
damaige,  s'il  pooit,  et  tant  les  poursiévy  que  une  fois  il  se 

mist  eu  une  embusque  entre  raontaignes  par  où  il  conve- 
noit  le  roy  d'Engleterre  passer  et  tous  cheulx  qui  son 
chemin  tenoient.  Sy  faisoit  adoiit  froit  et  lait  et  ventoit 
fort,  et  chevauchoient  les  Englès  sans  aroy  et  sans  ordon- 
nanche  et  par  routtes.  Sy  laissèrent  passer  la  première  , 
la  seconde  et  la  tierche  [route],  et  quant  il  virent  la  qua- 
trième, pour  che  que  elle  estoit  plus  grosse  des  aultres, 
il  Guidèrent  que  le  roy  y  fust,  et  non  estoit,  mais  à  l'autre 
après,  anchois  y  estoit  le  duc  de  Lancastre,  qui  chevauçoit 
en  celle  route.  Adont  sallirent  les  Escochois  de  leur  embus- 
que, et  fërirent  chevaulx  des  esporons  en  escriant  :  «  Dou- 
«  glas  !  Douglas  !  »  et  se  boutèrent  en  ces  Englès  et  en 
versèrent  de  première  [venue]  tantmaint  à  terre.  Quant  ly 
Englès  virent  les  Escochois  venir  sur  yaulx,  sy  furent 
tout  efFraés,  et  nonpourquant  il  retournèrent,  et  comraen- 
chèrent  les  archiers  à  tirer,  et  gens  d'armes  à  yaulx  def- 
fendre.  Les  Escochois  tiroient  tondis  avant  pour  venir 
à  leur  entente,  pour  trouver  le  roy  ;  mais  il  n'y  estoit 
point  et  ne  le  trouvèrent  point.  Alors  fu  le  duc  de  Lan- 
castre très-bon  chevalier  ,  et  bien  le  convenoit ,  et  y  fist 
de  la  main  mainte  apertise  d'armes  ,  et  le  roy  qui  chevau- 
choit  derrière  ,  et  une  grosse  compaignie  de  gens,  entendy 
que  son  cousin  se  combatoit  et  que  ly  Escochois  l'avoient 
rencontré  de  une  embusque.  Adont  fist  ses  gens  haster 
et  aller  celle  part.  Quant  les  Escochois  perchurent  que  il 
avoient  fallit  à  leur  entente  et  que  le  roy  qu'il  deman- 
doient,  n' estoit  point  en  celle  compaignie,  et  veoient  que 
leurs  ennemis  leur  croissoient  durement  sur  les  mains, 
sy  se  retrairent  tout  en  combatant  et  saigement,  et  enme- 
nèrent  jusques  à  quinze  bons  prisonniers,  dont  il  eurent 
des  chevaliers  de  Brabant,  et  les  aultres  furent  englès  , 
et  s'en  retournèrent  en  la  forest  et  entre  les  montaignes 
de  quoy  il  faisoient  leur  fortresse.  Depuis  ceste  aventure, 

chevauchèrent  plus  saigement  les  Englès  et  mieus  ensam- 
ble  ,  tant  que  il  furent  en  leur  pais.  Sy  s'en  revint  le  roy 
à  Neuf-Castiel,  et  passa  la  rivière  de  Thin  et  donna  con- 
giet  toutes  manières  de  gens. 

Or  vous  dirons  de  monseigneur  Edouart  prinche  de  Gal- 
les et  d'une  grosse  et  belle  chevauchie  qu'il  fist  en  celle 
saison  en  le  Languedoc  par  l'enhort  et  confort  des  sei- 
gneur de  Gascongne. 


Vous  avés  bien  oy  recorder  chy-dessus  comment  le  prinche 
de  Galles  estoit  venus  à  Bourdiaus  atout  grant  foison  de 
bons  chevaliers  de  Engleterre  à  la  pryère  et  requeste  des 
Gascons,  qui  en  furent  moult  resjoïs  et  confortés  de  se  venue. 
Sy  le  festièrent  moult  honnourablement  le  plus  qu'il  peurent, 
et  regardèrent  comment  il  pouroient  faire  auchune  course 
en  Franche  et  emploier  leur  saison  ;  car  le  prinche  leur  en 
prioit  que  il  y  vosissent  regarder,  et  avoit  très-grant  désir 
de  che  faire.  Adont  que  chil  signeur  de  Gascongne  se  furent 
pourveu,  chascuns  seloncq  se  quantité,  de  gens  d'armes  à 
cheval  et  à  piet  selonc  leurusanche,  premièrement  le  sire  de 
Labreth  et  ses  frères  et  ly  captaus  de  Beus,  le  sire  de  Pu- 
mières,  le  sire  de  Lespare,  le  sire  de  Muchident,  le  sire  de 
Coudon,  messire  Jehan  de  Caumont,  messireAimeris  de  Tarse 
etpluiseurs  aultres,  il  s'asamblèrent  avecques  les  Englès,  et 
furent  bien  XV  lanches  et  II™  bidaus  à  piet  parmy  les  Bernés 
et  III™  archiers.  Sy  se  partirent  de  Bourdiauls  siévant  con- 
tremont  celle  belle  rivière  de  Géronde,  et  le  vinrent  passer 
à  trois  lieues  de  Toulouse,  au  pont  que  on  dit  Sainte-Marie, 
et  puis  entrèrent  en  che  biauplain  et  craspaïs  de  Toulouse. 

Adont  estoit  en  Toulouse  le  conte  d'Erminach,  à  grant 
foison  de  gens  d'armes  qui  là  estoient  establis  de  par  le 
roy  de  Franche  ;    mais  adont  il  n'issy  point  contre  les  En- 

glès,  anchois  fist  abatre  les  bieaus  fourbous  de  la  cité,  où 
bien  avoit  trois  mille  maisons,  pour  le  doubte  des  Englès 
qu'il  ne  se  y  venissent  bouter,  car  point  n'y  avoit  de  fre- 
meté,  et  fist  tantost  lettre  escripre  et  messaigiers  monter 
pour  segnefier  Testât  des  Englès  à  monseigneur  Jaques  de 
Bourbon,  connestable  de  Franche,  qui  se  tenoit  à  Limoge  , 
et  là  faisoit  son  assemblée  de  gens  d'armes  pour  aler  con- 
tre les  Englès  et  deffendre  le  païs  ;  mais  anchois,  qu'il  y 
peuist  parvenir,  ly  Englès  et  ly  Gascon  eurent  villainement 
escardé  le  bon  païs  de  Toulousain,  le  sénescaudie  de  Carqua- 
sonne,  le  terre  de  Limous  et  le  viesconté  de  Nerbonne,  sy- 
comme  vous  orés  chy-après. 

Quant  le  prinche  de  Galles  et  son  ost  eurent  passet  la 
rivière  de  Géronde  au  pont  Sainte-Marie,  et  il  furent  entrés 
au  païs  toulousain,  il  commenchèrent  à  courir  et  à  essillier 
le  pays,  et  entendirent  fort  au  pillier  et  à  reuber,  et  cou- 
rurent les  coureurs  jusques  as  barrières  de  Toulouse,  et  y 
firent  une  très-belle  escarmuche,  et  chevaucha  le  prinche 
et  son  ost  assés  près  de  la  ville,  et  prist  ung  chemin  où 
oncques  mais  n'avoient  esté,  et  vinrent  à  Mont-Giscart,  à 
trois  lieues  de  Toulouse,  une  bonne  ville  et  grosse,  mais  elle 
n'estoit  point  fermée,  fors  que  de  murs  de  terre.  Sy  fu 
moult  tos conquise  et  pillie  etrobée,et  là  logèrent-il  celle  pre- 
mière nuit.  L'endemain  il  ardirent  tout  le  païs  d'environ, 
et  estoient  li  marisal  de  l'ost  le  conte  de  Wervich  et  mes- 
sire  Jehan  de  Caumont,  de  Gascongne,  car  les  Gascons  les 
conduisoient,  quicongnisoientlepaïs.  [Sy  vindrentj  àCastel- 
Noef-d'Aury,  une  bonne  ville  ;  mais  elle  estoit  povrement 
fremée  contre  telle  gens  d'armes.  Sy  le  conquirent  par 
assault,  et  fu  toute  robée  et  pillie  ,  et  y  conquirent  chil  qui 
y  entrèrent  grant  avoir,  et  ardirent  tout  le  païs  d'environ, 
et  vinrent  loger  à  Bignolet  celle  nuit.  A  l'endemain,  il 
vinrent  logier  à  Avignolet  ;  car  il  y  avoit  moult  grosse  ville 

séant  sur  ung  tiertre,  et  fu  asallie,  et  dura  l'asault  ung  jour 
toute  jour,  mais  finablement  elle  fu  prise,  toute  robée  et 
arse  et  essillie  ,  et  moult  avoir  conquirent  layens.  Sy  se 
logèrent  chestuy  jour  environ  Avignolet,  et  l'endemain  il 
chevauchèrent  vers  Villefrance,  une  bonne  ville  et  grosse  , 
mais  elle  estoit  maisement  fretnée.  Sy  fu  moult  tost  con- 
quise par  assault,  et  toute  arse  et  robée  sans  nul  déport,  et 
moult  grant  avoir  y  avoit  dedens,  et  tant  chevauchèrent  ly 
Englès  et  Gascons  qu'il  vinrent  emprès  la  bonne  ville  de 
Carcasonne,  qui  est  chief  de  tout  le  païs, 

La  ville  de  Carcasonne  siet  sur  une  rivière  que  on 
appelle  Aude,  et  est  une  moult  grosse  ville  et  grande  et 
bien  marchande.  Au  desoubs  de  la  ville,  outre  la  rivière, 
à  deux  traits  d'un  arc  ,  siet  la  chité  de  Carcasonne,  qui  est 
une  des  fortes  chités  du  monde,  car  elle  est  assise  hault  , 
sicomme  le  mont  de  Lan,  et  tout  sur  une  roche  bien  fremée 
de  pierre  de  grés,  de  tours,  de  murs,  de  portes,  et  est 
ceste  chité  où  ly  empereur  Charles  sist  sept  ans  anchois 
que  il  le  peuist  conquerre,  et  que  anciennement  on  appel- 
loit  Carsaude.  Dedens  la  chité  estoit  adont  le  sénescal, 
ung  moult  vaillant  chevalier,  et  avoit  avecques  luy  grant 
foison  de  bonnes  gens  d'armes,  et  quoyque  la  ville  de 
Carcasonne  fuist  grande  et  remplie  de  bourgois  et  de 
bidauls  du  pays,  ly  riche  et  ly  saiges  hommes  avoient 
leurs  femmes  et  leurs  enfans  et  leurs  corps  meismes 
enfremés  en  la  cité,  et  tout  chil  qui  ensy  firent  ,  furent 
saige  ;  car,  quant  les  Englès  furent  venus  à  la  ville  par 
desous  et  il  l'orent  bien  ymaginée  et  considérée,  il  dirent 
que  elle  n'estoit  mie  à  tenir.  Sy  l'asalirent  moult  radement, 
et  ly  bidauls  qui  dedens  estoient,  le  defFendirent  che  qu'il 
peurent ,  et  dura  ly  assault  ung  jour  tout  entier.  Au  soir 
ly  assallant  se  retrairent  à  leur  logis  ,  dont  chelle  nuit 
chil    de    la   ville   vidèrent   grant  foison    de  leur  biens,  et 

l'endemain  il  eurent  l'asault  sy  fort  et  si  dur,  et  sy  le  con- 
voitoient  Englès  et  Gascons  à  gaignier  pour  le  grant  avoir 
qu'il  y  pensoient  trouver,  et  ossy  le  passaige  de  le  rivière 
qu'il  volloient  là  avoir,  et  sy  ouniement  tiroient  les  archiers 
à  cheaulx  qui    les    garites  deffendoient,  que  il  n'avoient 
loisir  d'entendre  à  [yaulx]  defFendre,   et  furent  ly  pallis 
rompus  et  ly  murs  de  terre  effondrés,   et  entrèrent  ens 
abandonnément  Englès   et  Gascons,    et    crioient  :  «  Saint 
«  Jorge  !  »  Et  depuis  que  les  murs  furent  effondré  et  qu'il 
cuidoient  avoir  tout  gaignet,  eurent-il  encores  assés  à  faire; 
car  il  y  avoit   grandes  kaines  de  fier  à  travers  les  rues  , 
où  les  hommes  de  la  ville  et  les  bidaus  se  mirent  et  recou- 
vrèrent.  Et   là  eult  grant  bataille  et  forte  durement  ^t 
pluiseurs  bieaus  fais  d'armes  et  moult  de  gens  navrés  d'un 
lés  et  d'aultre.   Là  fu  ung  chevalier  de  Haynau,  messire 
Eustasse   d'Aubrechicourt,    très-bon    chevalier   entre    les 
aultres.   Che  [fu]  le  premier  qui  sailly  oultre  une  kaine, 
sa  glave  en  son  poing,  entre  les  bidauls,  et  moult  très-har- 
diement  les  assally.  Assés  tos  après  se  lancha  oultre  ung 
aultre  chevalier  de  Haynau,   messire  Jehan  de  Ghistelle, 
vaillant  chevalier  durement  de  grant  voUenté  ,  et   adont 
compaignons  ensamble.  Chil   doy  chevaliers  assallirent  ces 
bidauls    fièrement    et    y  firent  merveilles  d'armes,  car  il 
estoient  jovènes  et  amourous   et  moult  hardis,  et  ossy  de 
plus  en  plus  leur  venoient  confort  des  bons  chevaliers  et 
escuiers  qui  se  lanchoient  oultre  les  kaines,  et  recullèrent 
ces  bidauls  et  gaignèrent  deus   caines  et  puis  trois  et  puis 
quatre  et  puis  cinq  et   puis   six  ,  et   firent  tant  qu'il  en 
délivrèrent  la  plache,  et  furent  toutes  les  kaines  gaignies 
et  les  rues  prisses.   Là  eult  grant  occision  et  grant  mor- 
talité d'ommes,  et  en  prirent  les  Englès  et  les  Gascons  des- 
quels qu'ils  voiront,  et  furent  tout  maistre  de  la  ville  ,   et 
y  conquirent  grant  avoir,   et  y  séjourna  le  prinche    do 

Galles  et  rafresqui,  et  toute  son  ost,  par  l'espasse  de 
quatre  jours,  et  aloient  à  le  fois  escarmuchier  à  ceulx  de  la 
chité  ;  mais  il  n'y  faisoient  riens  que  eulx  travillier. 

Au  quatrisme  jour  se  party  le  prinche,  et  toute  son  ost, 
et  passèrent  le  rivière  d'Aude,  Sy  fu  au  département  du 
prinche  la  grosse  ville  de  Carquasonne  sy  nettement  arse 
qu'il  n'y  demoura  oncques  loge  ,  ni  maison.  S'en  y  avoit 
plus  de  VU"",  et  chevauchèrent  Englès  et  Gascons  par 
devers  Tèbres,  une  ville  assës  forte.  Sy  se  logèrent  sur 
une  rivière  qui  là  keurt,  et  l'endemain  il  assallirent 
Tèbres.  Sy  le  prirent  et  le  pillèrent  et  l'ardirent  toutte  ; 
et  puis  alèrent  devers  Kabestain,  qui  siet  à  deux  lieues 
de  Nerbonne  et  à  deus  de  Bésiers  ,  et  est  une  moult  riche 
ville,  et  y  fait-on  le  sel,  de  quoy  tout  le  païs  de  environ 
vit.  Sy  chevauchèrent  tant  que  il  vinrent  devant  Kabes- 
tain. Quant  chil  de  Kabestain  veirent  les  Englès  et  les 
Gascons  venir,  sy  furent  tous  efFraés  ;  car  il  sentoient 
leur  ville  plaine  et  drue  et  remplie  de  grant  avoir.  Sy  se 
consillèrent  entre  yaulx  et  envolèrent  devers  le  sire  de 
Labreth  parlementer  que  il  peuissent  traitier  au  prinche. 
Et  traitiet  se  fist  que  cheulx  de  Kabestain  paieroient  dedens 
cinq  jours  au  prinche  ou  à  cheulx  qu'il  y  commettroit  pour 
le  recbevoir  vingt-cinq  mille  moutons.  Parmy  tant  il  furent 
respité  d'assallir  et  d'ardoir.  Or  prist  le  prinche  trop 
simplement  les  convenanches  ,  sycomme  vous  orés  chy- 
après,  et  ne  demanda  nuls  plaiges,  pour  che  qu'il  veoit  que 
la  ville  de  Kabestain  n'estoit  point  forte  à  parler,  et  qu'il 
en  avoit  pris  de  plus  fortes  assës  en  son  voiaige.  Sy  passa 
oultre,  et  alèrent  ses  coureurs  jusques  à  Bésiers  et  jusques 
à  Saint-Thibéri,  et  point  ne  passèrent  la  rivière  de  delà  , 
et  prist  son  chemin  devers  Nerbonne. 

Adont  estoit  le  connestable  de  Franche  messire  Jaques 
de  Bourbon  venu  à  Monpellier  ,  à  grant  foison  de  gens 

d'armes  ,  et  encores  y  en  venoit-il  tous  les  jours,  et  aten- 
doit  le  conte  d'Erminach  ,  le  conte  de  Coraminges,  le 
conte  de  Pierregort,  le  conte  de  Laille,  le  vicecomte  de 
Quarmain  et  grant  foison  de  bons  chevaliers  de  Gascongne, 
de  Roherge,  d'Agen  et  de  Toulouse,  qui  [se]  estoient  mis  as 
camps.  Sy  entendy  ledit  connestable  ,  entreus  qu'il  estoit 
à  Monpellier,  que  ly  bourgois  de  Kabestain  s'estoient 
racheté  devers  le  prinche,  mais  ils  n'avoient  encore  point 
payet  les  deniers.  Sy  s'aresta  ledit  connestable  sur  che,  et 
dist  à  l'Archeprestre  :  «  Prendés  jusques  à  V  combatans 
«  et  en  aies  à  Kabestain,  et  aydiés  à  conforter  le  ville  ;  et 
«  se  ly  Englès  y  reviennent,  sy  le  tenés  contre  yaulx  ,  et 
«  je  vous  conforteray  comment  qu'il  soit.  »  Adont  se 
party  l'Archeprestre  et  grant  foison  de  bons  chevaliers  et 
escuiers  avecques  luy,  du  païs  d'Auvergne  et  de  Limosin,  et 
se  vinrent  mettre  en  la  ville  de  Kabestain,  et  fist  tantost 
les  hommes  de  la  ville  entendre  à  yaulx  fortefier  et  faire 
grans  fossés  et  parfons,  et  y  ouverèrent  nuit  et  jour  plus 
de  IIII'"  hommes  comme  à  fossés  et  as  portes  et  as  garites, 
et  moult  le  renforchèrent.  De  tout  che  ne  savoit  riens  le 
prinche  qui  se  tenoit  au  bourcq  de  Nerbonne,  et  faisoit  la 
chité  de  Nerbonne  moult  fort  assallir,  et  séjournoit  là  en 
atendant  son  paiement  ;  mais  il  estoit  mal  aparliés. 

A  Narbonne  a  chité  bien  fremée  et  une  grosse  ville  par- 
desous,  qui  n'estoit  adont  trop  bien  fremée,  quant  le  prin- 
che y  vint  premièrement  :  sy  le  conquistrent  les  Englès 
d'assault,  et  ochirent  grant  foison  de  bidaus  qui  le  gar- 
doient,  puis  se  logèrent  tous  ens,  car  le  bourc  estoit  assés 
grant  pour  yaulx  rafresquir.  Par  dedens  la  chité  de  Ner- 
bonne estoient  adont  le  conte  Aimery  de  Nerbonne  et  mes- 
sire  Engastons  ses  frères  et  ung  de  leurs  oncles,  bon  che- 
valier, et  grant  foison  de  bonnes  gens  d'armes,  que  ledit 
conte  y  avoit  retrait  et  pris  pour  garder  sa  chité.  Si  fu 

ledit  priuche  logietauditbourccinqjours  tous  plains,  et  ne  fut 
oncques  jour  que  on  ne  assalesist  la  cité  par  cinq  ou  par  six 
assauls,  et  là  sur  les  murs  de  la  cité  a  une  moult  belle  église 
de  Saint-Juste  où  \y  canonnes  se  tiennent,  qui  estoit  bien 
bretesquie  et  forte  et  où  il  y  eult  pluiseurs  assauls.  Et  vous 
dy  pour  vérité  que,  se  le  conte  de  Nerbonne  et  les  bons 
chevaliers  et  escuiers  qui  dedens  estoient,  n'euissent  esté, 
la  chité  euist  estre  conquise  sans  remède,  mais  les  bons 
chevalliers  le  gardèrent  de  tout  péril.  Quant  che  vint  au 
sixièmejour,  le  prinche  demanda  à  son  consail  se  on  n'avoit 
oyt  nulles  nouvelles  de  cheulx  de  Gabestain.  On  ly  respondy 
quenanil.  De  che  fut  leprinche  tous  esmervilliés.  Adont  fist- 
il  partir  Faucon  le  hirault,  et  luy  dist  qu'il  chevauchast  jus- 
ques  à  là  et  demandast  à  chiaulx  de  Gabestain  pourquoy  il 
avoient  fally  as  convenenches  et  qu'il  marchandoient  de 
eulx  faire  tous  ochire  et  exillier.  Le  hirault  se  party  et 
chevaucha  tant  qu'il  vint  à  Gabestain.  Sy  trouva  comment 
chil  de  le  ville  estoient  fortefîé  de  grans  fossés  et  parfons 
et  de  bons  pallis.  Sy  fist  son  messaige  à  cheaulx  qu'il 
trouva  à  le  barrière.  Il  luy  respondirent  tout  proratement 
que  au  prinche  n'avoit  que  faire  de  séjourner  pour  che  ens 
ou  païs,  car  d'argent  n'aroit-il  point.  Ghe  fut  toute  le 
response  qu'il  firent  et  qu'il  raporta  arière  à  son  maistre. 
Quant  le  prinche  entendy  che,  sy  fut  moult  courouchiés 
et  fist  moult  tost  partir  ses  marescaulx  atout  V  hommes 
d'armes  et  III™  archiers,  et  leur  dist  qu'il  mesissent  Gabes- 
tain en  fu  et  en  flame  et  sans  déport  et  toutes  ses  gens  à 
l'espée  sans  merchy,  et  tant  chevauchèrent  les  gens  du 
prinche  qu'il  vinrent  devant  Gabestain.  Sy  le  trouvèrent 
trop  renforchie  et  bien  garnie  de  bonnes  gens  d'armes  et 
d'artillerie,  qui  commenchèrent  fort  à  traire  contre  les 
Englès,  quant  il  les  virent  aprochier  et  abrochier  leurs 
chevauls.  Adont  se  retirèrent  ung  pou  arière  les  deus  mari- 

sauls  englès  qui  là  estoient,  et  le  sires  de  Labreth,  et  firent 
retraire  leur  gens.  Sy  avisèrent  et  ymaginèrent  le  forche 
de  chiaulx  de  Cabestain  et  le  foison  de  gens  d'armes  qui 
dedens  estoient;  sy  dirent  bien  entreaulx,  tout  considéret, 
que  à  l'asallir  on  pouroit  plus  perdre  que  gaignier.  Il  s'en 
partirent  et  s'en  retournèrent  à  Nerbonne  devers  le  prin- 
che,  et  ly  recordèrent  tout  che  que  il  avoient  veu  et  trouvé, 
et  adont  se  tint  le  prinche  pour  dêcheus  de  chiaulx  de 
Cabestain,  et  demanda consail  à  ses  chevaliers  quelle  chose 
il  en  feroit,  se  il  chevaucheroit  plus  avant  ou  pais  et  se  il 
lairoit  Nerbonne  ;  car  à  assallir  le  chité  ne  poroit  gaire 
conquerre,  car  trop  estoit  forte  et  bien  gardée.  Sy  fut  dit 
et  conseilliet  pour  le  milleur  et  plus  honnourable  à  l'avis 
des  plus  saiges  que  il  se  retrairoient  tout  bellement  et  sai- 
gement  ;  car  pour  celle  saison  il  avoient  assés  avant  che- 
vauchiet  ens  ou  païs,  et  sy  estoient  chergiet  durement  de 
grant  avoir  qu'il  avoient  conquist,  tant  que  cars  et  som- 
miers en  estoient  chergiet,  et  ossy  de  bons  prisonniers, 
dont  il  en  orent  grant  raenchon.  Sy  faisoit  bon  tout  che 
mettre  en  garde  et  à  sauveté.  D'aultre  part,  il  avoient 
entendu  que  le  connestable  de  Franche,  le  conte  de  Forés, 
le  conte  d'Erminac  et  tous  les  barons  et  chevaliers  du  païs 
s'asambloient.  Sy  pouroient  bien  tant  demorer  qu'à  leur 
retour  le  chemin  leur  seroit  estroit  et  que  chil  seigneur  de 
Franche  dessus  nommés  leur  torroient  leur  passaige  de  le 
Géronde  par  où  il  leur  convenoit  passer,  syques,  tout  pour- 
poset  et  considéret,  le  prinche  regarda  que  on  le  consilloit 
loyaumeut.  Sy  fist  ung  jour  crier  et  assavoir  en  son  ost 
que  tout  fut  tourset  et  chergiet,  car  au  matin  il  volloit 
partir. 

Celle  nuit  entendirent  toutes  manières  de  gens  à  yaulx 
ordonner  et  apparlier  selonc  le  cry  du  prinche,  et  se  des- 
logèrent au  matin,  dont  chils  de  Nerbonne  furent  moult 

joieulx  ;  car  il  avoient  esté  six  jours  en  grant  esmay.  Sy 
chevauchèrent  les  Englès  dcA'ers  une  bonne  ville,  que  on 
clame  Limous,  où  on  fait  les  pinnes,  ung  aultre  chemin  qu'il 
n'estoient  point  venus  devers  Toulouse.  Quant  il  furent 
venus  devers  Limous  et  qu'il  furent  jusques  à  là,  sy  trou-» 
vèrent  ladite  ville  de  Limous  bien  garnie  et  bien  pourveue 
selonc  l'usaige  du  païs.  Pour  che  ne  demora  mie  que  il  ne 
l'assallisent  fièrement,  et  chil  qui  dedens  estoient,  se  def- 
fendirent  che  qu'il  porent  selonc  leur  povoir,  et  se  tinrent 
du  matin  jusques  à  heure  de  viespres,  mais  finablement 
elle  fut  prise  et  toute  robée  et  gastée  sans  déport,  et  y  gai- 
gnèrent  les  Englès  et  ly  Gascons  moult  grant  avoir  et  plui- 
seurs  bons  prisonniers. 

Che  mesmes  jour  vinrent  ly  conte  d'Erminac,  le  conte 
de  Pieregoth,  le  conte  de  Laille,  le  conte  de  Coraminges, 
le  vicecomte  de  Quarmaing,  le  conte  de  Villemur,  le  vies- 
conte  de  Thalar,  le  viescomte  de  Murendon,  le  sire  de 
Labarde  et  pluiseurs  aultres  grans  seigneurs  de  Gascongne 
en  l'ost  de  monsigneur  Jaques  de  Bourbon,  connestable  de 
Franche,  qui  estoit  venus  à  Bésiers  atout  son  grant  ost. 
Quant  tout  ces  contes  furent  asamblé,  il  furent  grant  gens 
yaulx  bien  XXX™  qu'uns,  que  aultres,  et  eurent  consail 
qu'il  yroient  au  devant  des  Englès  et  les  encloroient  entre 
le  Géronde  et  les  montaignes  de  Roherge.  Sy  se  mirent 
tous  à  camps  à  grant  esploit  et  vinrent  l'endemain  à  Cabes- 
tain,  et  les  Englès  se  partirent  de  la  ville  de  Limous  che 
meismes  jour  et  s'en  vinrent  à  Montazal  où  il  avoit  assés 
bonne  ville  et  forte,  mais  pour  che  qu'elle  séoit  en  leur  che- 
min, il  ne  le  voilèrent  pas  espargnier.  Sy  l'asallirent  et 
prirent  par  forche  et  le  pillèrent  toute  et  s'y  logèrent  le 
jour  et  le  nuit,  et  là  seurent-il  par  les  prisonniers  qu'il 
prirent,  que  le  connestable  de  Franche  et  le  conte  d'Ermi- 
nac et  tout  grant  puissanche  les  siévoient  à  grant  puissan- 

che,  et  estoient  plus  de  XXX"  hommes  à  cheval,  sans  les 
bidaus  qui  estoient  à  piet  atout  gavrelos  et  pavais.  Adont  se 
consillèrent  les  Englès  et  Gascons  quel  chose  il  feroient, 
se  il  les  atenderoient  ou  se  il  retourneroient  arière  en  leur 
pais.  Sy  trouvèrent  en  leur  consail,  tout  considéré  et  ymagi- 
net,  que  il  se  retourneroient  au  plus  tost  que  il  pouroient  et 
metteroient  leur  avoir  conquis  et  leurs  prisonniers  à  sauveté 
au  plus  hastivement  qu'il  pouroient  et  n'entenderoient  à  nule 
ville  à  asallir.  Si  se  partirent  de  Montazal  et  prirent  le  chimia 
desmontaignes  et  s'en  vinrent  vers  Fougues,  et  les  Franchois 
passèrent  la  rivière  d'Aude  à  Carquasonne  et  s'en  vinrent 
après  yaulx  à  grant  esploit,  mais  oncques  ne  se  seurent 
tant  esploitier  ,  que  les  Englès  ne  furent  deus  journées 
devant  yaulx,  et  passèrent  au  pont  Sainte-Marie  desoubs 
Toulouse  la  rivière  de  Géronde  et  s'en  revinrent  en  leur 
pais  tous  sauveraent  en  Bourdelois,  et  y  amenèrent  leur 
grant  avoir. 

Quant  le  connestable  de  Franche  ,  le  conte  de  Forés,  le 
conte  d'Erminac  et  les  aultres  seigneurs  de  Franche  et 
gascons  virent  que  les  Englès  en  estoient  allet  et  repasset 
la  rivière  de  Géronde  et  que  poursiévir  ne  leur  valloit 
riens,  il  se  retrairent  tout  bellement,  et  donna  le  connes- 
table toutes  les  gens  d'armes  congiet,  car  il  veoit  bien  que 
pour  celle  saison  il  n'en  avoit  plus  afaire  et  ordonna  que 
chascun  seigneur^ ralast  en  son  lieu.  Et  il-meismes  s'en 
revint  en  Franche  ,  et  le  conte  d'Erminac  à  Toulouse. 
Ensy  se  départy  celle  grosse  armée. 

Or  avint  ung  pau  après  que  quant  ces  choses  furent  ung 
pau  apaisies  et  les  seigneurs  revenut  en  leur  maisons,  le 
conte  d'Erminac  qui  se  tenoit  à  Toulouse,  estoit  moult  en 
hayne  de  cheaulx  de  Toulouse  pour  tant  que  ly  Englès 
avoient  passé  et  râpasse  la  Géronde,  sans  estre  combatus, 
et  tant  se  mouteplia  ceste  murmure  que  ung  jour  tous  les 

chitoyens  de  la  ville  s'armèrent  et  assamblèrent,  et  s'en 
vinrent  tout  d'un  acord  au  castiel  de  Toulouse  pour  le 
prendre  à  forche  et  le  conte  d'Erminac  qui  dedens  se 
tenoit,  et  y  livrèrent  moult  grant  assault.  Le  conte  d'Er- 
minac qui  dedens  estoit  à  privée  maignie,  entendy  comment 
les  hommes  de  la  ville  estoieut  là  venu  pour  luy  prendf  e 
à  forche  et  ochire.  Sy  fut  moult  esbahis,  et  se  fist  hors 
mettre  en  une  corbaille  par  une  des  fenestres  sur  les 
camps  ens  es  fossés,  et  ung  seul  sien  escuier  avecq  luy,  et 
se  sauva  par  celle  manière,  et  tant  asallirent  chil  de  la 
chité  le  castiel  qu'il  l'enforchèrent  et  entrèrent  dedens,  et 
prirent  les  gens  du  conte  d'Erminac  et  en  ochirent  douze  , 
lesquels  il  volrent,  entre  lesquels  il  y  eult  quatre  bons 
chevaliers  du  consail  et  du  pais  au  dessusdit  conte,  qui 
adont  n'en  peult  avoir  aultre  chose  ;  mais  le  dit  conte 
depuis  deffia  chiaulx  de  Toulouse  et  les  greva  tellement 
qu'il  furent  tous  joieulx  que  il  luy  porrent  amender  che 
meffait  à  se  vollenté  plainement. 

Or  nous  tairons  de  ceste  matère  et  parlerons  dou  roy 
Jehan  de  Franche  et  des  grandes  armées  qu'il  fist  mettre 
sus  en  chelle  année  et  comment  il  en  chéy. 


Vous  avés  bien  oy  chy-dessus  comment  le  roy  Jehan 
haioit  [sy]  couvertement  le  roy  de  Navarre,  qu'il  sambloit 
qu'il  le  fesist  pour  la  cause  de  son  connestable  monsi- 
gneur  Charles  d'Espaigne.  Sy  avint  assés  tost  après  que 
ceste  course  fu  faite  du  prinche  de  Galles  ens  ou  pays  de 
Langhedocq,  que  le  roy  de  France  fut  mallement  infourmé 
contre  le  roy  de  Navarre,  et  sceurent  adont  moult  pau  de 
gens  dont  che  noviauls  mal  vcnoit,  mais  il  fu  trop  grans  et 
trop  mervilleus  ,  et  moult  cuusta  puisedy  au  roialme  de 
Franche,  sycomme  vous  orés  chy-après. 

Ung  jour  de  quaresme  environ  Pasque-FIorie  l'an  mil 
IIIcLV,  Charles,  aisnés  flls  du  roy  de  Franche,  duc  de  Nor- 
inendie,  estoit  en  son  castel  à  Roem  et  donnoit  à  disner  le 
roy  Charlon  de  Navarre,  le  conte  de  Harcourt,  le  signeur 
de  Graville  et  pluiseurs  barons  et  chevaliers  de  Normendie. 
Le  roy  de  Franche  sy  avoit  bien  sceut  le  semonse  et  le 
journée  du  disner  et  où  il  devoitestre.  Sy  se  party  secrète- 
ment de  Paris  environ  à  cent  hommes  d'armes  et  chevauça 
tant  qu'il  vint  au  chastiel  de  Roem  sy  à  point  que  tous  ces 
seigneurs  séoient  au  disner  en  grand  revel.  Sy  entra  le  dit 
roy  en  le  porte  du  castiel,  armés  [et  vestus]  d'un  jaque  de 
noir  velours,  ly  vingtième,  et  monta  les  degrés  de  la  salle  là 
où  le  disner  se  faisoit.  Sy  tos  que  le  roy  de  Navare  le  vit 
entrer  dedens,  il  dist  :  «  Sire,  venés  boire,  »  et  sy  firent 
tous  ly  aultres  et  se  levèrent  tout  contre  sa  venue,  che  fu 
bien  raison.  Amours,  ne  chière,  nient,  nient.  [Adont  dist  ly 
roys]  :  «  Seigneurs,  ne  vous  mouvés,  et  ne  soit  nuls  qui  se 
«  mueve  sur  le  hart.  »  Tantost  messire  Ernouls  d'Audre- 
hem  saça  son  espée  hors  du  fourel  et  dist  :  «  Or  y  parra, 
«  qui  se  mouvra.  »  Et  tantost  après  che  mot ,  le  roy  Jehan 
se  lancha  au  roy  de  Navare  et  le  prist  par  le  quevèche  et  le 
tira  parmy  le  table  moult  vilainement  et  luy  dist  :  «  Certes, 
«  mauvais  traites  ,  or  vous  convient  morir.  »  Le  duc  de 
Normendie  ,  son  aisné  fils,  dist  :  «  Ha  !  chier  sires,  quel 
«  es-che  chou  que  vous  voilés  faire  ?  Jà  savés-vous  qu'il  est 
«  en  ma  corapaignie  et  en  mon  ostel  ?  »  Le  roy  Jehan  com- 
manda qu'il  se  soufFresist,  et  fist  mener  moult  rudement  le 
roy  de  Navarre  en  une  cambre  ,  et  fist  prendre  le  conte  de 
Harcourt  et  monsigneur  Jehan  de  Graville  et  monsigneur 
Maubué  et  Colinet  de  Bleville  ,  ung  escuier  qui  trenchoit 
devant  le  roy  de  Navarre,  et  les  fist  tout  quatre  décoller, 
et  prist  encore  ung  moult  vaillant  chevalier  qui  estoit  au 
roy  de  Navare,  que  on  apelloit  monsigneur  Frichet  de  Fri- 

camps,  mais  cestui  ne  fîst-il  point  morir,  et  le  fii?t  amener 
au  Chastelet  à  Paris.  De  ceste  prise  et  de  ceste  justiche  fu 
le  roiahne  de  Franche  de  rechef  encore  moult  esmervilliés  et 
moult  tourblës  ;  car  nul  ne  savoit  à  dire  à  quelle  cause,  ne 
raison  le  roy  l'avoit  fait. 


Ches  nouvelles  vinrent  moult  tost  à  monseigneur  Phe- 
lippe  de  Navarre  et  à  monsigneur  Lois  âon  frère,  qui  se 
tenoient  en  le  conté  d'Evrues.  Sy  furent  moult  dollant,  che 
fu  bien  raison  ;  car  on  avoit  fait  et  faisoit  au  roy  leur  frère 
ung  grant  blâme  et  ung  villain  despit. 

Ossy  les  nouvelles  s'espardirent  parmy  le  païs  de  Nor- 
mendie  et  vinrent  as  amis  de  cheulx  qui  avoient  esté  justi- 
chiés  et  à  monsigneur  Godefroy  de  Harcourt  qui  se  tenoit 
à  Saint-Salveur-en-Constentin.  Sy  se  quellèrent  tantost 
ensamble  et  déifièrent  le  roy  Jehan  de  Franche,  et  garnirent 
leur  fortresses  et  commenchèrent  à  guerrier  moult  fort,  à 
ardoir  villes,  à  tuer  gens  et  à  faire  moult  de  mesquief  en 
Normendie.  Or  est  ainsy  que  le  conte  de  Harcourt  qui  dé- 
collés avoit  esté,  avoit  ung  sien  frère  germain  que  on  apelloit 
monsigneur  Loys  de  Harcourt,  biel  chevalier,  lequel  estoit 
adont  chevalier  et  compains  au  duc  de  Normendie  et  ly  uns 
des  plus  privés  qu'il  euist,  Messire  Godefroy  de  Harcourt  son 
oncle  l'en  volloit  retraire  pour  aidier  à  faire  leur  guerre  con- 
tre le  roy  de  Franche  et  contrevengier  les  despis  que  le  roy 
Jehan  leur  avoit  fait  de  son  nepveu  et  dou  frère  messire 
Lois  ;  mais  ledit  messire  Lois  s'en  escusoit  et  disoit  que 
jà  il  ne  gueriroit  son  naturel  seigneur  pour  le  mort  de  son 
frère.  Dont  messire  Godefroy  estoit  si  courouchiés  et  eult 
tel  mautalent  qu'il  tenoit  son  cousin  pour  traiteur  et 
mal  consilliet,  et  ly  manda  bien  que  du  sien,  ne  de  son 
hiretaige  il  n'aroit  jamais  riens,  et  prist  les   enfans  dudit 

conte  de  Harcourt  (trois  jone  fils  demoret  en  estoient),  et 
fist  l'aisné  chevauchier  avec  luy  pour  contrevengier  la  mort 
de  son  père. 

Cheluy  messire  Godefroy  de  Harcourt  fu  moult  hardis 
chevalier  et  coraigeus  ,  et  moult  prendoit  en  cuer  ung 
despit  quant  on  luy  faisoit.  Sy  ne  veult  mie  chestui  légière- 
ment  laissier  passer,  mais  se  prouvey  de  grant  confort  , 
et  enorta  messire  Phelippe  de  Navarre  que  d'aller  en 
Engleterre  pour  avoir  l'alianche  et  l'amour  du  roy  englès. 
Sy  passèrent  ces  deux  seigneur  la  mer,  et  vinrent  en 
Engleterre  et  trouvèrent  le  roy  englès  à  Windesore  et 
madame  la  royne  qui  les  rechurent  moult  honnourableraent, 
car  bien  le  savoient  faire.  Quant  chil  seigneurs  eurent 
esté  avec  le  roy  une  espasse,  il  lui  recommandèrent  che  que 
pour  quoy  il  estoient  venus  ,  et  se  complaindirent  des 
griefs  et  des  despis  que  on  avoit  fait  au  roy  de  Navarre 
et  à  leurs  amis.  Sy  s'en  retraioient  deviers  le  roy  d'En- 
gleterre  pour  estre  plus  fors,  et,  ou  cas  qu'il  les  voldroit 
aydier,  il  luy  délivreroient  villes  et  fortresches  et  passaiges 
en  Normendie  pour  guerrier  et  pour  entrer  ou  royalme  de 
Franche. 

A  ces  paroUes  entendirent  le  roy  et  son  consail  vollen- 
tiers  ,  et  fu  adont  ordonné  et  acordé  que  le  duc  de  Len- 
castre  passeroit  la  mer  à  V  hommes  d'armes  et  XV"  archiers, 
et  s'en  yroit  en  Normendie  avecq  les  dessus  dit  seigneurs 
pour  faire  guerre  au  roy  de  Franche.  A  ches  paroUes  entendy 
[le  roy],  et  fist  faire  ung  mandement  et  délivra  au  duc  de 
Lenclastre  son  cousin  V"  hommes  d'armes  et  XV  archiers, 
et  là  estoient  avecques  luy  d'Engleterre  le  conte  de  la 
Marche,  le  conte  de  Pennebourc  ,  messire  Jehan  le  vis- 
conte  de  Biaumont ,  messire  Gautier  de  Mauny  ,  le  sire  de 
Moubray  ,  le  sire  de  Ros,  le  sire  de  Fil-Watier,  messire 
Jehan  Boursier,  messire  Jehan  de  Lanthone   et  pluiseurs 

aultres  chevaliers  et  escuiers.  Sy  montèrent  en  mer  et 
vinrent  ariver  en  Normendie  en  Constentin  sur  le  pooir 
de  messire  Godefroy  de  Harcourt.  Sy  commenchèrent 
à  faire  guerre  et  chevauchèrent  bien  avant  en  Normendie, 
et  ardoieut  villes  et  maisons,  et  firent  moult  forte  guerre 
envers  l'Asension  l'an  mil  IIP   LVI. 

Quant  le  roy  Jehan  de  Franche  entendy  que  messire 
Phelippe  de  Navare  et  messire  Godefroy  de  Harcourt  et  le 
duc  de  Lenclastre  ardoient  le  pais  environ  Roem  et  Cous- 
tances,  sy  volt  y  prouveir  et  fist  un  très-grant  mandement 
à  estre  au  quinzième  jour  à  Biauvais  et  que  nuls  ne  s'es- 
cusast  sur  son  honneur  et  sur  à  perdre  ses  terres  et  le 
royalme;  car  il  volloit  aller  contre  les  Englès  et  les  Navarois 
et  yaulx  combatre.  Au  commandement  du  roy  ne  volt  nuls 
désobéir,  et  se  party  chascun  de  son  ostel  et  le  mieulx 
aparliet  que  il  porent,  et  vinrent  là  où  il  estoient  mandés. 
Meismement  le  roy  de  Franche  s'en  vint  à  Nantes,  et 
grant  foison  de  contes  et  de  seigneurs,  et  envoia  adont 
le  roy  de  Navarre  à  Crieuvecuer  delés  Cambray  pour  estre 
mieulx  gardés,  que  tout  le  tamps  il  avoit  tenu  en  Castelet 
à  Paris.  Et  ne  séjourna  gaires  à  Nantes,  quant  il  se  mist 
en  cache  contre  les  Navarois  qui  avoient  jà  passé  Roem 
et  estoient  à  Vernon  ,  et  avoient  ars  et  destruit  moult  de 
bon  païs  en  Normendie.  Sy  avoit  adont  plus  de  LX™ 
hommes  à  cheval ,  et  estoit  en  grant  vollenté,  sycomme 
il  disoit,  de  combatre  ses  ennemis. 

Quant  le  duc  de  Lanclastre,  messire  Phelippe  de 
Navarre  et  messire  Godefroy  de  Harcourt  entendirent 
ches  nouvelles  que  le  roy  Jehan  venoit  sur  yaulx  à  sy 
grant  puissance,  et  il  n'estoient  mie,  tous  comptés,  III"* 
hommes,  sy  se  retrairent  tout  bellement  et  n'eurent  point 
adont  eu  consail  de  eulx  atendre.  Le  roy  de  Franche  les 
pnursiévy  par  trois  jours.  Quant  il  vit  que  il  ne  les  aroit 


356  LE   ROI   DE   FRANCE 

point  à  sa  voUenté,  sy  laissa  la  cache  de  yaulx  et  s'en 
vint  devant  Bretuel,  un  des  bons  castiaus  du  monde,  qui 
ftstoit  au  roy  de  Navarre,  en  le  conté  d'Évrues,  et  l'aséga, 
et  y  fîst  amener  douze  grans  enghiens  de  Roen  et  les  fist 
jeter  devant  la  fortresche,  et  jettoient  nuit  et  jour  au 
castiel  et  moult  le  grevèrent  ;  mais  chil  qui  dedens  estoient, 
se  tinrent  comme  vaillans  gens. 

Doudit  castiel  de  Bretuel  estoit  souverain  capitaine  de 
par  le  roy  de  Navarre  ung  très-bon  escuiers  navarois  qui 
s'apelloit  Sanses  Lopins.  Chil  deffendy  et  garda  le  for- 
tresse  contre  les  Franchois  plus  de  douze  sepmaines.  En 
che  terme  après  il  y  eult  pluiseurs  assauls  et  pluiseurs 
escarmuches  et  moult  de  biaus  fais  d'armes,  et  furent 
tout  emplis  les  fossés  d'environ  le  fortresse  de  bois  et  de 
tierre  rés-à-rés  de  la  terre.  Dont  il  avint  que  le  sire  de 
Montignj  en  Ostrevant,  qui  s'apelloit  messire  Robert,  (qui 
estoit  biau  chevalier,  preu  et  hardis),  entre  luy  et  ung 
sien  escuier  tant  seullement,  aloit  ung  jour  sur  ces  terres 
nouvellement  remphes  pour  mieulx  raviser  la  fortresche. 
Sy  furent  aperchut  de  cheaulx  de  dedens.  Dont  sallirent 
hors  par  une  fause  porterne  cheulx  Sanses  Lopins  envi- 
ron luy  septième,  et  vinrent  sus  le  seigneur  de  Montigny 
et  son  escuier,  et  les  escrièrent  et  férirent  sur  yaulx.  Ly 
dov  se  mirent  à  defFense  bien  et  hardiement  et  escarrau- 
chèrent  grant  tamps  de  leurs  espées  contre  yaulx,  et  s'en 
fussent  bien  ostet  se  il  euyssent  eu  prochain  secours  ;  mais 
point  n'en  eurent.  Dont  le  sire  de  Montigny  fut  moult 
navrés,  et  par  espécial  il  eult  ung  cop  parmy  le  roielle 
du  genoul ,  dont  il  en  fu  afollé  tant  qu'il  vesqui  ,  et 
là  fu-il  prins,  et  son  escuier  ochis,  et  fu  ledit  chevalier 
mené  ou  castiel  prisonnier.  Ces  nouvelles  vinrent  en  l'ost. 
Sy  s'estourmy  ly  ost  de  tout  costé,  et  s'armèrent  et  vin- 
rent celle  part ,  mais  les  Navarois  estoient  jà  retrait  et 
avoient  enmené  leur  prisonnier  en  la  forteresche. 

De  le  prise  dudit  chevalier  fut  le  roy  Jehan  moult  courou- 
cliiés,  et  constraindy  cheauls  de  Bretuel  depuis  moult  dure- 
ment, et  les  fist  assallir  moult  radement  ;  car  on  povoit 
bien  aller  tout  à  piet  jusques  as  murs.  Là  eult  maint  beau 
fait  d'armes,  et  se  combatirent  et  deffendirent  moult  vail- 
laument.  Tant  dura  che  grant  siège  que  chil  de  Bretuel 
furent  tant  apressé  etconstraint  par  les  engiens  qui  làjet- 
toient  nuit  et  jour,  que  il  se  doubtèrent  que  de  forche  il  ne 
fussent  pris.  Sy  traitèrent  devers  le  roy  de  Franche  à 
délivrer  ledit  chastiel,  saulf  leur  corps  et  leur  biens,  et  le 
roy  s'y  acorda.  Sy  se  partirent  chil  du  castiel,  et  rendirent 
tous  les  prisonniers  qu'il  tenoient ,  et  n'eurent  autre  chose 
de  leur  biens  que  che  qu'il  en  povoient  emporter  devant 
yaulx  sur  leur  chevaulx  ;  et  ensy  fut  le  chastiel  de  Bretuel 
pris,  et  rendirent  le  sire  de  Montigny  qui  maisement  avoit 
esté  poursongniés  et  médechinés  de  se  blecheure  en  prison, 
dont  il  demora  afollés  d'une  gambe  tant  qu'il  vesqui. 

Après  la  prise  du  fort  castiel  de  Bretuel  s'en  vint  le  roy 
de  Franche  atout  son  ost  devant  Évrues,  la  souveraine  chité 
du  roy  de  Navarre  en  Normendie,  et  l'aséga  de  tous  costé. 
Sy  en  estoit  capitaine  de  par  le  roy  de  Navare  ung  cheva- 
lier moult  hardit  qui  s'apelloit  messire  Jehan  Carbenaux. 
A  Évrues  a  ville,  chité  et  castiel,  et  est  chascun  fremé  à 
part  ly.  Là  eult  grant  siège  et  pluiseurs  assauls  et  tant- 
maint  bieau  fait  d'armes  fais,  et  y  sist  le  roy  grant  tamps, 
anchois  qu'il  les  eult  à  sa  vollentè.  Toutefois  assés  tost 
après  che  qu'il  fu  venus,  ly  bours  d'Éwrues,  par  le  traitiet 
des  gens  qui  dedens  estoient,  se  rendy.  Adont  se  traist 
toute  ly  ost  dedens  la  ville,  et  asségèrent  le  chité  qui  se 
tint  ung  grant  tariips,  mais  finablement  elle  se  rendy,  saulf 
leur  corps  et  leur  biens  (de  cheaux  de  dedens).  Adont  fut 
asségiet  le  chastiel  moult  estroitement ,  et  trop  bien  le 
garda  et  deffendy  messire  Carboniaux,  et  ossy  messire 
Pierre  de  Sakenville,  qui  y  sonrvint  atout  XL  lanches. 

XVII.    —  FIIOISSART.  22 


358 


ARMEMENTS    DU    PRINCE   DE    GALLES. 


Encores  estoit  le  duc  de  Lenclastre,  messire  Phelippe  de 
Navarre  et  messire  Godefroy  de  Harcourt  en  Normandie,  et 
guerrioient  le  païs  vers  Pontoise  et  devers  Bretaigne,  et  y 
firent  en  che  tamps  moult  de  damaige.  D'aultre  part  avoit 
une  grant  guerre  sur  le  pais  de  Bretaigne  et  entre  Auver- 
gne et  Limosin,  qui  se  commença  à  monter,  [et  y  avoit  ung 
capitaine]  que  on  apelloit  Robert  Canoile  et  qui  guerrioit 
et  rançonnoit  durement  le  païs. 

Or  vous  parlerons  du  princlie  de  Galles  et  de  une  grosse 
armée  qu'il  mist  sus  en  celle  saison  et  comment  il  en 
esploita. 


Le  prinche  de  Galles  se  tenoit  à  Bourdiaux  et  eult  désir 
de  chevauchier  en  Franche,  et  sy  avant,  che  disoit,  que  de 
passer  la  rivière  de  Loire  et  venir  en  Normendie  devers 
son  cousin  le  duc  de  Lenclastre  et  raonsigneur  Phelippe  de 
Navarre  pour  aydier  à  reconquerre  les  castiaulx  perdus 
que  le  roy  Jehan  avoit  pris  sur  l'irtaige  du  roy  de  Navarre. 
Sur  celle  entente  et  en  celle  meisme  saison  que  le  roy  de 
Franche  avoit  mis  le  siège  devant  Bretuel,  environ  le  Saint- 
Jehan-Baptiste  l'an  mil  IIP  LVI,  que  les  blés  et  les  avaines 
sont  meurs  à  camps  et  qu'il  fait  bon  ostoyer  pour  hommes 
et  pour  chevaulx,  se  party  ledit  prinche  de  Bourdiaux  à 
belle  compaignie  de  gens  d'armes,  III"  lanches  de  cheva- 
lières et  d'escuiers  de  Gascongne  et  de  Engleterre  et  IIII'" 
archiers  et  VI'"  bidaus  et  brigans  de  piet.  Or  vous  voel- 
jou  nommer  la  plus  grant  partie  des  signeurs  qui  en  che 
voiaige  furent,  et  premiers  :  d'Engleterre  le  conte  de  Wer- 
vich,  le  conte  de  Sallebry,  le  conte  de  Sufort,  le  conte 
d'Asque-Souffort,  messire  Renaus  de  Gobehem,  messire 
Richart  de  Stanfort,  messire  Jehan  Candos,  messire  Ber- 
tran  de  Bruch,  le  droit  sire   Despensier  messire  Kdouart, 

messire  Estienne  de  Gousenton ,  messire  Guillame  Fil- 
Warine,  messire  James  et  messire  Pierres  d'Audelée,  le 
sire  de  le  Ware,  le  sire  de  Willeby,  le  sire  de  Bercier  , 
messire  Thomas  et  messire  Guillame  de  Felton,  le  sire  de 
Brasentone  ;  et  de  cheulxtie  Gascongne  :  le  sire  de  Labret 
luy  quatrième  de  frères,  messire  Ernault,  messire  Ame- 
nions et  Hernaudet  le  maisné,  le  sire  de  Pumiers  luy  troi- 
sième de  frères,  messire  Jehan,  messire  Hélies  et  messire 
Ammenions,  le  sire  de  Caumont,  le  sire  de  Lespare,  mes- 
sire Jehan  de  Grailly  le  capital  de  Beus,  messire  Aimery 
de  Tharse,  le  sire  de  Muchident,  le  sire  de  Condon,  le  sire 
de  Salich,  messire  Daniauls  Pasele  ;  et  deus  chevaliers  de 
Haynau  ,  messire  Eustasses  d'Aubrechicourt  et  messire 
Jehan  de  Ghistelles,  etpluiseurs  aultres  chevaliers  et  escuiers 
que  je  ne  puis  mie  tous  nommer.  Et  se  partirent  de  Bourdiaus 
en  grant  arroy  et  en  bonne  conduite.  Et  estoient  marisal 
de  l'ost  le  conte  de  Wervich  et  le  conte  de  Suffort,  et 
avoient  très-grant  caroy  et  très-belles  prouvéanches.  Sy 
chevauchèrent  chil  signeurs  et  leur  ost  à  petites  journées  à 
l'aise  de  leurs  chevaulx,  et  s'esploitèrent  tant  qu'il  entrè- 
rent en  Berry,  oîi  il  trouvèrent  bon  païs  et  cras.  Sy  s'y 
arestèrent,  et  sy  commenchèrent  k  faire  moult  de  desroy. 


Ces  nouvelles  vinrent  au  roy  Jehan  de  Franche  ,  qui  se 
tenoit  sur  les  marches  de  Normendie  ,  après  le  reconquest 
des  chastiaux  du  roy  de  Navarre,  et  encores  [y]  estoient  la 
plus  grant  partie  de  gent  d'armes  qu'il  avoit  tenue  celle 
saison  sur  les  camps.  Là  ly  fu  dit  comment  le  prinche  de 
Galles  esforchiement  estoit  entrés  en  son  royalme  et 
ardoit  et  exsilloit  tous  le  pais  devant  luy.  Sy  desplaisoient 
grandement  ces  nouvelles  au  roy,  et  jura  que  il  y  prouve- 
roit.  Sy  mist  messaigiers  en  euvre  et  envoia  tout  par  tmt 

son  roialme  lettres  et  mandemens.  Les  uns  prioit  et  les 
aultres  commandoit  qu'il  fussent  incontinent  ces  lettres 
veues  ,  dedens  quinze  jours,  en  le  chité  de  Chartres  ou  là 
environ  ;  car  il  volloit  aller  contre  les  Englès,  Dont  s'es- 
murent  de  grant  vollentë  tous  gentils  hommes  du  royalme 
de  Franche  ,  qui  désiroient  à  combatre  les  Englès  ,  et  pri- 
rent au  plus  droit  le  chemin  de  Chartres,  ensy  que  segne- 
tiet  leur  estoit. 

Le  roy  de  Franche  qui  tenus  s'estoit  à  Roem,  se  party 
atout  grant  foison  de  gens  d'armes  et  s'en  vint  à  Chartres, 
Assés  tos  après  y  vinrent  sy  quatre  fils,  dont  on  faisoit 
grant  conte  ,  monseigneur  Charles,  duc  de  Normendie  et 
doffin  de  Vianne ,  monsigneur  Lois,  qui  depuis  fu  duc 
d'Ango(lorss'apelloitconte  de  Poitiers,  d'Ango  etduMaine), 
monsigneur  Jehan,  le  tierc  fils,  qui  depuis  fut  duc  de 
Berry,  et  lors  s'apelloit  conte  de  Touraine,  et  monsigneur 
Phelippes  le  maisné  ,  qui  puis  fut  duc  de  Bourgogne  ;  mais 
encore  pour  le  tamps  de  lors  le  roy  son  père  ne  luy  avoit 
point  désigné  de  terre.  Sy  commenchèrent  à  venir  devers 
le  roy  gens  d'armes  à  tous  lés  de  toutes  les  mètes  du 
royal  me  de  France. 

Or  parlerons  du  prinche  de  Galles  comment  il  persévéra. 


Tant  esploita  le  prinche  de  Galles  et  ses  gens  qu'il 
vinrent  devant  la  chité  de  Bourghes  en  Berry,  où  le  arche- 
vesque  dou  lieu  et  aultres  chevaliers  estoient  en  garnison. 
Sy  l'aprochèrent  les  Englès  de  sy  près  que  il  y  livrèrent 
fort  assault  et  dur  à  l'une  des  portes  ,  mais  peu  y  conqui- 
rent. Sy  s'en  partirent  sans  riens  faire  ,  tant  que  il  ardi- 
rent  tous  les  fourbours  et  le  pays  d'environ  où  il  trou- 
vèrent grant  pillaige.  Sy  chevauchèrent  devers  Vierson  en 
Berry  ,  une  bonne  chité  et  chastiel  ,  et  fu  prise  de  force  , 


PKISE   DE   KUMUKAMTIN. 


341 


et  tout  exilliet ,  mais  le  castiel  n'eult  garde.  Sy  s'en  par- 
tirent les  dis  Englès  ,  quant  il  se  furent  là  rafreschy.  Sy 
prirent  le  chemin  de  Tourraine. 


A  che  dont  estoient  en  Berry  envoiet  de  par  le  roy  de 
Franche  trois  grans  barons  d'Ango  et  de  Tourainne  ,  pru- 
mièrement  le  sires  de  Craan,  le  sire  de  Caumont  et  messire 
Boucicault,  atout  IIP  lanches  de  Franche.  Chil  avoient 
costyet  les  Englès  jà  par  six  jours  et  euissent  voUentiet  veu 
que  il  leur  peuissent  avoir  porté  damaige.  Or  avint  que 
assés  près  d'une  bonne  ville  et  d'un  biel  castiel  séant  sur 
les  marches  de  Berry  et  de  Tourainne  ,  que  on  appelle 
Rommorentin  ,  chil  seigneurs  de  Franche  et  leurs  gens  se 
mirent  en  esbuque  sur  ung  pas  et  ung  destroit  où  il  con- 
venoit  l'avangarde  du  prinche  passer  ,  laquelle  menoient 
messir^  Biertemieus  de  Brduhes  ,  le  sire  de  le  Ware  ,  le 
sire  de  Basset ,  le  sire  de  Muchident ,  messire  Petiton  de 
Courton  ,  le  sire  de  Lestrade  et  aultres  bons  chevaliers,  et 
estoient  bien  parmi  les  archiers  V  combatans.  Sy  s'enba- 
tirent  soudainement  sur  celle  embusque,  et  ne  s'en  don- 
nèrent garde  ,  sy  furent  tout  dedens.  Là  eult  ung  grant 
hustin  et  dur,  et  pluiseurs  des  uns  et  des  aultres  à  che 
commenchement  rués  par  terre.  Finablement,  les  Englès 
se  portèrent  sy  bien  ,  qui  estoient  grant  foison  ,  que  li 
Franchois  ne  les  peurent  souffrir,  mais  les  convint  fuir,  et 
en  y  eult  grant  p lente  de  mors  sur  le  plache  et  pris  en 
chache  ,  et  encore  en  y  eult  eu  plus  de  mors  et  de  pris, 
se  il  n'euissent  trouvé  si  à  point  le  castiel  de  Rommorentin; 
car  là  se  boutèrent  ly  fuyant,  et  y  furent  recueilliet ,  et 
par  espécial  les  trois  capitaines  des  aultres. 

Nouvelles  vinrent  au  prinche  et  à  le  grant  ost  que  leur 
avangarde  avoit  eut  à  faire  as  Franchois  et  les   avoient 

reboutës  jusques  au  castiel  de  Romorentin.  Dont  se  hasta 
le  prinche  et  fist  haster  ses  gens,  et  dist  qu'il  n'avoient 
riens  fait,  se  il  ne  prendoient  le  castiel  et  les  chevaliers  •  '  1 
de  dedens.  Sy  s'esploitèrent  à  chelle  heure  tellement  que 
il  vinrent  tout  devant  Roumorentin,  et  prirent  le  ville  et 
s'y  logèrent,  et  puis  environnèrent  le  castiel  et  l'asallirent 
vigoureusement  ;  et  chil  de  dedens  se  delFendirent  vail- 
laument.  Che  prumier  jour,  les  Englès  ne  firent  riens  , 
et  retournèrent  chil  qui  assally  avoient,  en  leur  logis  tout 
lassés.  A  l'endemain  se  remirent  tout  à  l'assault,  et  y 
vint  proprement  le  prinche  pour  mieulx  esploitier,  et  là 
eult  grant  assault  et  dur  et  bien  continué  ;  car  les  defFen- 
dant  estoient  bon  chevalier  et  vaillant  gens.  En  cel  assault 
y  eult  ochis  ung  escuier  gascons  que  le  prinche  amoit  bien, 
qui  s'apelloit  Raimons  de  Zodulach.  Dont  jura  le  prinche 
que  jamais  ne  partiroit  de  là,  sy  aroit  prins  le  castiel  et 
cheulx  de  dedens,  dont  furent  Englès  plus  aigre  d'assallir 
que  devant  ;  mais  che  second  jour  il  n'i  firent  riens,  et 
retournèrent  tous  courouchiés  à  leurs  logis.  A  l'endemain, 
sy  matin  qu'il  se  peurent  lever,  il  s'en  alèrent  tout  à 
l'asault,  et  là  eult  grant  escarmuche  et  dure,  et  entroient 
Englès  et  Gascons  ens  es  fossés,  leur  targe  sur  leur  teste, 
et  passoient  oultre  et  venoient  au  piet  des  tours  et  traioient 
contremontety  faisoient  pluiseurs  grans  appertises  d'armes. 
Ly  chevaliers  .qui  dedens  estoient  et  leurs  gens  jettoient 
pierres  et  cault  en  pos,  et  se  defFendoient  de  bon  argut. 
Là  eult  derechief  en  chel  assault  ochis  du  get  d'une  pierre 
assés  près  du  prinche  ung  jovène  escuier  de  Gascongne  , 
frère  maisné  au  signeur  de  Labreth,  qui  s'apelloit  Béraud 
de  Labreth.  Pour  l'amour  de  cheluy  furent  Gascons  et 
Englès  courchiés,  et  par  espécial  le  prinche,  et  dist  adont 
par  grant  aïr  :  «  Et  comment  nous  tenra  avant  mais  chils 
«  castiaus,  et  [verrons-nous]  affoler  ensy  nos  gens  ?  Il  le 

«  VOUS  fault  avoir,   comment  qu'il  soit.  »  Lors  avisèrent 
aulcun    chevalier   qui   là   estoient ,    qu'il  ne   le   povoient 
avoir,   ne  conquerre,   fors  que  par  feu.  Sy  demandèrent 
du  feu, et  fut  trait  ens  es  couverture  des  chaingles  des  tours 
qui  estoient  couvertes  d'estrain  ,   et  tantost  le  feu  s'y  prist 
et  se  leva  contremont  et   se  lança  des  tois  ens  es  couver- 
tures  des  tours.  Dont  se  commenchèrent  les  chevaliers 
qui  dedens  estoient,   à  esbahir,   et  veirent  bien  que  tenir 
ne  se  povoient  et   que  mieulx  leur  valloit  à  yaulx  rendre  , 
que  il  fuissent  là  dedens  perdus.   Sy  se  tirèrent  avant  et 
firent  signe  que   il  voUoient  parler.  Le  prinche  y  envoia 
le  conte  de  Wervich  et  monsigneur  Renault    de  Gobe- 
hem.  Chil  reportèrent  au  prinche  que  il  se  voUoient  rendre. 
Le  prinche  fut  sy  bien  conseilliés  qu'il  les  prist  à  merchy  et 
tous  chiaulx  qui  dedens  estoient,  et  fut   leur  tout  che   que 
trouver  y  peurent,  [et  y  otj  grant  foison  de  pillaige  ;  car  cil 
du  pais  d'environ  y  avoient  aporté  tout  leur  meubles  sur 
le  confort  de  la  fortresse.   Ensy  eult  le  prinche  de  Galles 
le  castiel  de  Roumorentin^et  les  trois  chevaliers  dessus 
nommés,  et  puis  chevauchèrent  oultre  eu  Tourainne. 


Les  nouvelles  vinrent  au  roy  de  Franche  qui  encore  se 
tenoit  à  Chartres,  que  sy  trois  chevaliers  estoient  pris  et  le 
castiel  de  Roumorentin,  Sy  en  fu  le  roy  moult  courouchiés, 
mais  amender  ne  le  peult,  et  pour  che  qu'il  entendy  que  les 
Englès  estoient  en  Tourainne  et  prendoient  le  chemin  de 
Poitou,  il  se  party  de  Chartres  et  s'en  vint  à  Blois  ;  car  il 
dit  que  il  les  voUoit  adevanchier  et  combatre  oii  que  che 
fust,  et  que  il  les  combateroit  où  il  les  pouroit  trouver.  Le 
roy  avoit  si  grant  nombre  de  chevaliers  que  mervelle  seroit 
à  penser,  et  passoient  la  rivière  de  Loire  ensy  qu'il  venoient, 
li  aulcun  à  Orliens,  li  aultres  à  Mehun,  ly  pluiseurs  à  Sau- 

mur,  et  tout  se  racordèrent  en  le  conté  de  Blois.  Sy  fu  le 
roy  en  la  ville  de  Blois  trois  jours  eu  souratendant  ses  gens 
qui  luy  venoient  de  tout  païs,  et  là  passa  le  roy  la  Loire  , 
et  vint  che  jour  gésir  à  Amboise,  et  l'endemain  à  Loches, 
et  le  tierch  jour  à  le  Haye  en  Tourainne,  et  là  passa  la 
rivière  de  Cruesse  et  chevaucha  à  Chauvegni  ;  car  il  enten- 
doit  que  les  Englès  tenoient  le  chemin  de  Poitiers.  Sy  ne  les 
volloit  nullement  perdre,  que  il  ne  fuissent  combatu,  com- 
ment qu'il  fust.  Sy  avoit  le  roy  en  son  armée  XX™  hommes 
d'armes,  que  chevaliers,  que  escuiers,  en  sy  grant  arroy 
que  sans  nombre. 

Or  avint  que  ung  venredy  au  matin  le  roy  et  ses  quatre 
fils  et  leur  routes  passèrent  le  rivière  de  Cruesse  à  Chauve- 
gni et  y  mirent  tout  le  jour  à  passer.  Sy  demorèrent  en  la 
ville  le  visconte  de  Bruse,  raessire  Raoul  de  Couchy,  le 
sire  de  Chastillon  et  le  plus  grant  partie  de  leur  gens.  Le 
samedy  ou  matin,  il  se  partirent  et  passèrent  la  rivière  et 
se  mirent  en  le  route  en  poursievant  le  roy  qui  estoit  bien 
quatre  lieues  devant  yaulx. 


k 


Che  samedy  estoit  le  prinche  de  Galles  levés  moult  ma- 
tin, et  tout  ly  Englès,  et  chevauchèrent  devers  Poitiers, 
et  ne  savoient  encore  nulles  nouvelles  du  roy  de  Franche 
que  fust  devant  yaulx.  Sy  envoia  pour  courir  et  descou- 
vrir les  embusques  ledit  prinches  monsigneur  Ustasse  d'Au- 
brechicourt,  appers  chevalier  durement,  et  XX  lanches  en 
se  route  tant  seullement.  Ledit  raessire  Ustasse  d'Aubre- 
chicourt,  appert  chevalier  durement,  qui  envoiet  estoit  en  tel 
affaire,  chevaucha  dont  sy  avant  que  d'aventure  au  dehors 
du  bois  il  trouva  les  dessus  dis  seigneurs  de  Franche  qui 
chevauchoient  banières  déployées  et  en  bon  arroy.  Sy  con- 
gneut  tantost  qu'il  estoient  franchois  et  qu'il  n'estoit  mie  à 

parchon  contre  yaulx  ;  car  il  estoient  bien  IIP  combatans. 
Sy  se  fîst  le  dit  messire  Ustache  cachier,  adfin  que  ches 
gens  d'armes  venissent  en  cachant  jusques  à  le  bataille  du 
prinche.  Dont  se  descouvrirent  aulcuns  chevaliers  de  Fran- 
che, tels  que  le  conte  de  Jony,  le  sire  de  Castillon  et  mes- 
sire Raouls  de  Couchy,  et  commenchèrent  à  chachier.  Tan- 
tost  furent  ly  Franchois  parvenu  jusques  à  là,  et  ne  peurent 
reculler  et  se  férirent  ens  es  Englès,  mais  il  furent  en  peu 
d'eure  tout  desconfis,  et  se  fisl  prendre  messire  Raouls  de 
Couchy  desous  la  banière  du  prince,  et  tout  ly  aultres  furent 
pris,  et  ly  uns  avant  et  l'autre  arière  (oncques  n'en  escapa 
piet),  par  lesquels  le  prinche  seut  que  le  roy  et  sa  poissanche 
estoient  devant  yaulx  et  non  derière. 

Quant  le  prinche  de  Galles  eut  entendu  par  ches  cheva- 
liers de  Franche  que  le  roy  de  Franche  estoit  près  à  toute 
sa  puissanche  devant  yaulx  en  leur  chemin  et  que  nulle- 
ment il  ne  povoient  passer  senon  parmy  yaulx,  sy  fu  plus 
pensis  que  devant  et  manda  son  consail.  Sy  dist  et  fu 
consilliet  que  il  chevauchaissent  avant  au  nom  de  Dieu 
et  de  saint  Jorge  par  devers  la  chité  de  Poitiers,  et  se 
logèrent  che  samedy  de  haulte  heure  pour  mieulx  aviser 
le  païs  et  le  plache  où  il  se  pouroient  combatre.  Sy  che- 
vauchèrent tout  ensamble  moult  serré,  et  envolèrent  leurs 
coureurs  pour  courir  devant  pour  raporter  certaines  nou- 
velles des  Franchois,  lesquels  coureulx  allèrent  sy  avant 
qu'il  se  férirent  en  le  keue  des  Franchois  qui  commen- 
choiént  [à]  entrer  à  Poitiers  et  s'y  dévoient  logier  pour 
celle  nuit.  Si  tost  qu'il  entendirent  le  haro,  il  seurent  que 
c'estoient  Englès  qui  poursiévy  les  avoient.  Sy  retournèrent 
tous  à  ung  fais,  et  commanda  le  roy  de  Franche  à  retour- 
ner toutes  manières  de  gens  et  se  logier  sur  les  camps 
environ  une  grosse  lieue  de  Poitiers,  et  le  prinche  de 
Galles  et  ses  gens  estoient  logiet  très  l'eure  de  midy  entre 

vingnes  et  hayes  et  en  fort  pais  mallement,  et  ne  povoit- 
on  de  nul  costé  légièrement  venir  à  yaulx.  Ensy  se  tin- 
rônt-il  celle  nuit  jusques  à  l'endemain. 

Che  dimanche  matin  se  leva  le  roy  de  Franche  assés 
matin  et  owit  messe.  Il  but  un  cop,  et  puis  montèrent 
à  cheval  tout  armé  hormis  leur  heaumes  ,  et  ot  le  roy 
consail  sur  les  camps  à  ses  marisaulx  monseigneur  Jehan 
de  Clermont  et  monseigneur  Ernoul  d'Audrehen  comment 
il  se  maintenroient.  Sy  furent  envoie  les  deux  marisaulx 
par  le  commandement  du  roy,  et  che  pour  aviser  le  con- 
duite des  Englès,  ne  comment  on  les  pouroit  combatre  ; 
car  le  roy  de  Franche  promettoit  qu'il  les  combateroit,  et 
toutes  ses  gens  en  estoient  en  grand  désir.  Sy  chevau- 
chèrent les  dis  marisaulx  sy  avant  li  uns  à  destre,  ly 
aultre  à  senestre,  que  il  ymaginèrent  et  avisèrent  assés 
le  conduite  des  Englès.  Ensy  qu'il  s'en  retournoient,  et  par 
espécial  que  le  marisal  de  Clermont  s'en  retournoit  sur  ung 
bay  coursier  que  le  roy  de  France  luy  avoit  donnet  à  che 
matin,  il  encontra  en  son  chemin  monsigneur  Jehan  Cara- 
dos.  Là  eult  grandes  parolles  entre  yaulx  :  je  vous  diray 
pour  quelle  raison.  Le  marisal  de  Clermont  portoit  pour 
devise  en  sa  manche  une  bleuwe  dame  ouvrée  de  broudure, 
et  ossy  faisoit  monseigneur  Jehan  Camdos,  qui  s'aresta 
de  travers  sur  les  camps  en  luy  demandant  et  disant  : 
«  Marisaulx,  marisaulx,  qui  vous  fait  porter  ma  devise?  Se 
«  je  vous  trouvoie  en  bataille,  je  le  vous  calengeroie.  »  — 
(<  Camdos,  Camdos,  dist  messire  Jehan  de  Clermont ,  et 
«  à  mon  povoir  je  le  deiïendroie.  Et  pourquoy,  biau  sire,  ne 
«  pui-ge  ossy  bien  porter  une  bleuwe  dame  comme  vous  ? 
«  je  l'ay  porté  devant  vous  et  porteray.  »  Lors  respondy 
messire  Jehan  Camdos,  et  dist  :  «  De  par  Dieu,  Clermont, 
«  Clermont,  che  n'est  pas  vérité,  et  je  le  vous  monstreray, 
«  se  nous  nous  combatons.   Et  se   les  parchons   se  font 

«  autrement  [et]  que  nous  partons  sans  corabatre,  je  le  vous 
«  calengeray  et  prouveray  de  mon  corps  contre  le  vostre 
«  que  la  devise  doit  mienne  estre  mieulx  que  vostre,  » 
Sur  chel  estât,  par  grant  félonie  et  mautalent  il  se  dépar- 
tirent ly  ungs  de  l'autre  ,  et  retourna  chascun  devers 
sa  partie  pour  faire  relation  de  che  qu'il  avoient 
trouvé. 


Endementiers  vint  messire  Talerans  le  cardinal  de 
Pieregorch,  qui  estoit  partis  de  Poitiers  ,  devers  le  roy 
de  Franche,  et  luy  pria  moult  afectueusement  en  genou- 
lant  que  che  jour  il  luy  volsist  acorder  de  non  combatre. 
Le  roy  ly  respondy  qu'il  n'en  feroit  riens.  Dont  le  pria-il 
de  rechief  qu'il  luy  volsist  donner  tant  de  respit  que  il 
euist  parlé  au  prinche  de  Galles.  Le  roy  luy  acorda.  Lors 
s'en  vint  le  dit  cardinal  devers  le  prinche  qu'il  trouva  , 
comme  il  me  fu  dit,  assés  tretable,  et  se  fust  légièrement 
laissiet  acorder,  et  fist  offrir  au  roy  grandes  et  belles 
offres  de  rendre  et  remettre  arière  tous  les  prisonniers 
que  en  che  voiage  prins  avoient  et  tous  les  castiaulx 
conquis  ossy  et  non  luy  armer  sept  ans  contre  le  couronne 
de  Franche  ,  ne  nuls  de  chiaulx  qui  là  estoient.  Ensy  le 
raporta  le  cardinaul  au  roy^de  Franche  ;  mais  le  roy  dist 
qu'il  n'en  feroit  riens,  se  il  ne  les  avoit  à  sa  vollenté  , 
laquelle  chose  le  prinche  et  son  consail  n'euissent  jamais 
fait ,  mais  aroient  trop  plus  chier  à  atendre  l'aventure  de 
Dieu  et  le  fortune  d'armes  que  d'iaulx  eulx  mettre  en  tel 
dangier. 

Tant  ala  le  cardinal  de  l'un  à  l'autre  que  che  dimanche 
fut  mis  en  respit  jusques  au  lundy  au  matin.  Che  dimanche 
toute  jour  y  ot  pluiseurs  paroUes  de  traitiet  pourchachiet 
par  le  dit  cardinal  qui  vollentiers  euist  veu  que  il   se   fuis- 

sent  départy  par  bonne  amour  ,  mais  oncques  il  ne  peult 
amolier  le  cuer  du  roy  de  Franche  ;  car  nullement  il  ne 
volloit  oïr  parler  de  pais,  car  messire  Ustasse  de  Ribemont 
qui  moult  estoit  en  le  grâce  du  roy  de  Franche,  brisoit 
tous  les  traitiés  ,  si  tost  qu'il  avoit  loisir  de  parler  au  roy. 
Sy  demorèrent  le  dimanche  sur  cel  estât. 

Le  lundy  au  matin,  que  le  respit  fut  fallis ,  revint 
encore  le  cardinal  devers  le  roy  pour  traitier  ;  mais  il  ne 
peut  riens  impétrer.  Sy  demora  la  chose  ensy  ,  et  vint 
renonchier  le  cardinal  au  prinche  à  tous  traitiés,  et  ly 
dist  que  il  ne  povoit  veoir  que  combatre  ne  les  convenist. 
Le  prinche  respondy  :  «  Dieu  y  ait  part  !  »  Lors  se  party 
le  cardinal,  et  retourna  à  Poitiers,  et  ches  deus  host 
demorèrent  sur  les  camps  chascuns  aviset  et  prouveu  de 
che  qu'il  dévoient  faire. 


Le  roy  de  Franche  avoit  là  bien  LX"^  chevaliers,  que 
escuiers,  combatans.  Le  prinche  de  Galles  n'avoit  mie  plus 
de  V  à  VI""  archiers  et  II™  hommes  d'armes  ;  sy  ne  devoit 
pas  estre  mervelle,  se  les  Englès  resoignoient  la  puissance 
du  roy  de  Franche.  Nonpourquant,  quant  il  veyrent  que 
combatre  les  convenoit,  il  se  resconfortèrent  moult  gran- 
dement, et  [le  prinche]  resconforta  ses  gens  par  si  biel  lan- 
gaigeque  tout  en  vallirent  mieulx,et  ordonna  deux  batailles, 
et  mist  ses  archiers  en  manière  de  une  hierche,  et  les  gens 
d'armes  ou  fons  de  le  bataille,  et  prist  le  fort  et  le  clos  de 
une  vigne  entre  hayes  et  es[iines,  et  se  mirent  tout  à  piet, 
leurs  chevaulx  et  leur  harnas  derrière  yaulx. 

Le  roy  de  Franche  très  le  dimainche  avoit  ordonne  trois 
grosses  batailles  et  chely  des  marisaul.x.  Se  n'y  eult  aultre 
chose  à  faire  le  lundy  que  au  commandement  que  chascun 
alast  ensy  qu'il  devoit  aller,  hommes  d'armes  tous  à  cheval 

montés  sur  bons  et  fors  coursiers  pour  desrompre  los 
^  archiers.  [La  première]  estoit  la  bataille  du  duc  Charles 
de  Norraendie  et  de  ses  deux  frères.  En  ceste  bataille  avoit 
pourveu  de  XV'^  chevaliers.  La  seconde  bataille  gouvernoit 
le  duc  d'Orliens,  frère  audit  roy,  où  bien  avoit  mille  che- 
valiers. Le  tierche  bataille  avoit  le  roy  de  Franche,  oîi  bien 
estoient  XV  chevaliers.  Là  estoit  toute  la  fleur  de  cheval- 
lerie  de  Franche.  Pour  che  temps  e.stoit  connestable  de 
Franche  le  duc  d'Athènes,  ung  moult  vaillant  chevalier.  Là 
y  eult  noble  et  grande  ordonnanche  entre  les  royaux, car  le 
roy  de  Franche  [se]  fist  armer  luy  vingtième  de  contes  des 
plainnes  armes  de  Franche,  en  manière  que  on  ne  seut  à 
dire  lequel  estoit  le  roy,  qui  bien  ne  le  congnoissoit.  Et 
pour  che  que  le  conte  d'Alenchon  estoit  lors  ung  jovène  fils, 
li  Archeprestre  fu  armés  à  cheval  couvers  pour  luy.  La 
avoit  ung  vaillant  chevalier  et  preudomme ,  qui  s'apelloit 
messire  Godefroy  de  Cargni,  qui  s'armoit  de  gueules  à 
trois  escuchons  d'argent,  auquel  le  roy  de  Franche  donna 
sa  banière  souveraine,  et  le  porta. 

Quant  tout  fut  ordonné  d'une  partie  et  d'aultre,  et  le 
cardinal  fut  retrait,  le  roy  de  Franche  commanda  ou  non 
Dieu  et  de  saint  Denis  à  apparlier,  et  iist  copper  à  chascun 
les  poulaines  de  leurs  sollers  ou  des  housiauls  et  retaillier  sa 
lance  à  le  longeur  de  cinq  pies.  Lors  se  départirent,  tout 
devant  les  batailles,  III''  hommes  d'armes  que  le  marisal 
de  France  conduisoit,  et  vinrent  assambler  ;  mais  en 
devant  encores  estoit  messire  Jaques  d'Audelëe,  lequel  estoit 
party  de  la  bataille  du  prinche  par  congiet,  car  il  avoit 
voet  grant  tamps  devant  que  che  seroit  le  prumier  assal- 
-  lant,  ensy  qu'il  fist  et  qu'il  se  trouva  entre  bons  et  vaillans 
chevaliers  chelle  journée.  Ossy  messire  Ustasse  d'Aubre- 
chicourjt  se  départy  de  sa  bataille  et  s'en  vint  entre  les 
batailles  jou.ster  à  ung  chevalier  d'Alemaigne,  qui  s'apelloit 

messire  Loys  de  Retombes,  et  estoit '  Sy  se  portè- 
rent de  leur  lanches  tous  deus  à  terre,  et  là  fu  assally 
des  Allemans  messire  Ustasses,  et  petitement  fu  secourus  de 
ses  gens.  Sy  fu  pris  prisonniers  et  jette  sur  ung  kar  ;  mais 
puis  fu  en  celle  journée  délivrés  de  grant  aventure,  et  y  fist 
depuis  pluiseurs  bieaus  fais  d'armes.  Or  vous  parlerons  de 
la  bataille  à  cheval  que  le  marisal  de  Franche  conduisoit, 
où  toute  fleur  de  chevallerie  estoit. 

Geste  route  des  marisaulx  qui  volloient  desrompre  les 
archiers  d'Engleterre  et  entrer  en  yaulx,  approchèrent 
moult  et  se  boutèrent  en  ches  haies  et  en  ces  vingnes.  En 
ung  grant  chemin  estoient  à  la  couverte  les  archiers 
d'Engleterre  et  entre  ces  buissons.  Quant  les  Englès  virent 
venir  les  Franchois  sy  esforchiment,  adont  commenchèrent 
à  tirer  de  l'une  part  et  d'autre  et  à  berser  hommes  et 
chevaulx  et  à  enfiller  ces  sayettes  en  ches  chevaulx  qui  recul- 
loient  quant  il  sentoient  que  il  estoient  ataint  de  ces  fers 
agus  et  de  ces  flesches  barbées.  Là  avint  trop  grant  mes- 
chief  sur  ces  Franchois  qui  s'estoient  du  premier  avan- 
chiet  ;  car  il  chéoient  l'un  sur  l'autre  et  tresbuschoient 
parmy  l'un  l'autre,  et  n'estoient  confortés  de  nuUuy,  et  là 
vencuent  entre  yaulx  grans  ribaus  englès  qui  se  boutoient 
entre  les  archiers  et  ocioient  ces  Franchois  de  leurs  cou- 
tiaulx  ,  là  où  il  les  veoient  gésir  à  mesquief,  et  en  y  eult 
par  celle  manère  mors  de  moult  vaillans  chevaliers,  dont 
che  fut  damaige,  et  en  y  ot  plus  de  cent  et  cinquante  qui 
là  furent  ochis.  Messire  Jehan  de  Clermont,  marisal  de 
Franche  ,  fu  moult  navré  ;  ses  compains  messire  Ernoul 
d'Audrehen  fut  pris. 

Quant  les  gens  d'armes  d'Engleterre  virent  tresbuschier 
^  à  meskief  ensy  en  la  bataille   des  marissaulx,   que  peu 

*  Quelques  mots  manqnpiit  dniis  U>  nis. 

avant  avoient  raoult  resoignet,  sy  furent  moult  rescoufortés, 
et  montèrent  les  pluiseurs  à  cheval  et  vinrent  autour  d'une 
montaigne  férir  en  le  bataille  du  duc  de  Normendie,  qui 
estoit  à  ce  commenchemeut  larghe  par  devant  et  estroite 
par  derière,  mais  tantost  fu  estroite  par  devant  et  larghe 
par  derière.  Le  duc  de  Normendie  estoit  en  che  jour  en 
le  garde  et  gouvernement  de  monsigneur  de  Saint-Venant 
et  de  monseigneur  Thibaut  de  Vedenay.  Chil  doy  baron  , 
quant  il  virent  le  grant  mesquief  que  il  leur  aprochoit 
et  que  la  bataille  des  mariscaulx  estoit  toute  desconfite 
sans  recouverier  et  que  leur  gens  branloient  et  s'ouvroient, 
sy  n'osèrent  atendre  che  péril  ;  car  ossy  il  veoient  la 
bataille  du  duc  d'Orliens  et  le  duc  d'Orliens  meismes  qui 
se  partoient  et  retournoient  les  clos.  Sy  firent  monter 
raessire  Charles  de  Franche  et  montèrent  ossy  et  se  par- 
tirent. Ly  demourant  qui  chevaulx  avoient,  montoient;  ly 
aulcuns  partoient,  et  ly  aulcuns  aloient  devers  les  ennemis. 
Toutefois  le  duc  de  Normendie  se  sauva,  et  l'enmena  le 
sire  de  Saint-Venant ,  et  messire  Thibaut  de  Vedenay 
retourna  en  la  bataille,  qui  fu  moult  bons  chevalier  celle 
journée  et  fu  pris.  Et  ossy  se  départirent  pluiseurs  aultres 
grans  seigneurs  ,  messire  Loys  de  Franche  et  messire 
Jehan  son  frère  et  plus  de  IP  chevaliers. 

Quant  les  Englès  perchurent  le  povre  conduite  des 
Franchois  ,  sy  dirent  :  «  La  journée  est  nostre.  »  Messire 
Jehan  Gandos  ,  qui  estoit  au  frain  du  prinche  et  qui  onc- 
ques  che  jour  ne  laissa  le  prinche,  ly  dist  :  «  Sire,  che- 
«  vauchiés  avant  ;  la  journée  est  vostre.  »  Dont  veissiés 
Englès  apertement  monter  à  cheval  et  crier  à  haulte 
vois  :  «  Saint  Jorge  !  »  Là  veissiés  banières  et  penons 
de  ches  Englès  voiler  et  venteler  et  entrer  parmy  ches 
batailles ,  et  tondis  la  banière  du  prinche  devant  ;  car 
messire  Jehan  Candos,   qui  saigement  le  menoit  et  consil- 

loit,  le  faisoit  toudis  aller  avant  pour  réconforter  ses  gens. 
Là  fuioient  Franchois  sans  arroy  et  sans  ordonnanclie,  les 
pluiseurs  devers  Poitiers,  et  ly  aultres  d'aultre  costé,  sy 
efFréés  que  il  ne  savoient  auquel  entendre.  Là  peuist-on  veoir 
banières  et  penons  des  Franchois,  signeurs,  chevaulx  et 
gens  reversés  par  terre.  Ch'estoit  grant  pité  et  très-grant 
oribletë  à  regarder  en  celle  fuite  et  en  chelle  cache. 

Du  commenchement  fu  trouvé  sur  un  char  messire 
Ustassed'Aubrechicourt  des  gens  monsigneur  Jehan  Caiidos. 
Sy  fu  tantost  délivrés  et  montés  à  cheval,  lyquel  y  fist 
depuis  pluiseurs  grans  appertises  d'armes  ,  et  eult  des 
bons  prisonniers  ,  dont  il  en  vally  raieulx.  Là  avoit  grant 
péthelie  d'ommes  et  de  chevaulx,  et  grant  desconfiture 
sur  les  Franchois.  Je  ne  dis  mie,  se  Dieu  plaist,  que  tout 
fuissent  mors  ;  car  il  en  y  avoit  là  tel  V  qui  tout  y  derao- 
rèrent  ou  mort  ou  pris,  qui  pour  riens  ne  fussent  recullés 
fors  par  avis.  Le  duc  de  Bourbon,  le  duc  d'Athènes,  messire 
Jaques  de  Bourbon,  le  conte  de  Waudemont,  monsigneur 
Renault  de  Pons,  messire  Guichart  d'Angle  ,  messire 
Guichart  de  Bieaugeu,  messire  d'Anglure,  messire  Guil- 
laume de  Nielle,  messire  Robert  de  Duras,  messire  Guil- 
laume de  Montagu,  messire  Ustasses  de  Ribemont  et  mes- 
sire Jehan  de  Landas  et  pluiseurs  aultres  chevaliers  y  demo- 
rèrent  et  y  firent  à  leur  povoir  pluiseurs  appertises  d'armes, 
qui,  pour  le  mort  souffrir  quatre  fois,  n'euissent  fuit. 

Quant  le  roy  Jehan  de  Franche,  qui  fu  moult  vaillant 
et  moult  hardis,  vey  ensy  ses  gens  perdre  à  petit  de  fait 
et  qu'il  fuioient  et  se  desconflsoient,  vous  povés  et  devés 
bien  croire  qu'il  fut  moult  courouchiés,  et  dessendy  tantos 
de  son  cheval,  et  dist  en  regardant  autour  de  luy  :  «  Tout 
«  homme  à  piet.  »  Là  se  mirent  à  piet  et  demorèrent  delés 
le  roy  tout  chil  qui  l'aimoient  et  qui  honnourés  volloient 
estre.   Adont  le   vaillant   roy,  qui  cuidoit   bien  recouvrer 

le  besoigne  et  la  journée  ,  passa  avant  en  aprochant  les 
ennemis,  et  fist  passer  avanf  sa  souveraine  banière  ,  que 
che  vaillant  chevalier  raessire  Jofrois  de  Cargni  portoit. 
Tout  chil  qui  fuioient  et  qui  le  bataille  du  roy.  et  ses 
banières  encontroient  ,  retournoient  et  se  requelloient 
ensamble.  Ensy  s'en  vinrent  le  roy  et  ses  gens  qui  demoret 
delés  luy  estoient,  s'asambler  as  Englès  ;  mais  les  Englès 
estoient  jà  sy  moutepliet  en  vertus  et  en  hardement  qu'il 
n'en  firent  compte,  mais  les  envaïrent  de  grant  vollenté  , 
et  tantost  entrèrent  ens  et  les  dérorapirent.  En  la  bataille 
du  roy  furent  che  jour  fait  pluiseurs  grans  fais  d'armes  ; 
car  là  estoit  fleur  de  chevallerie.  Messire  Robert  de  Duras, 
neveu  au  cardinal  de  Piereghot,  y  fut  de  commencheraent 
mors,  et  le  trouva  le  prinche  en  son  chemin.  Sy  le  fist 
lever  et  chergier  sur  ung  targe  par  quatre  Franchois  qui 
pris  estoient  [et  porter]  à  Poitiers  devers  le  cardinal  son 
oncle,  et  parmy  tant  il  leur  quitoit  leur  raenchon  ,  et  leur 
dist  :  «  Salués-nous  le  cardinal  de  Pieregot  à  toutes  ces 
«  ensaignes,  »  Chil  firent  leur  messaige  bien  et  à  point ,  et 
me  fu  dit  que  le  prinche  le  fist  ensy  comme  par  despit  ;  car 
avis  ly  estoit  que  les  gens  du  cardinal  ne  se  dévoient  pas  estre 
combatu  ,  quant  le  cardinal  estoit  là  venus  pour  traitier 
et  porter  pais.  Encores  en  y  eult  des  aultres  des  gens  du 
cardinal  qui  y  furent  pris  et  en  grant  péril  d'estre  décol- 
lés, tel  que  le  castelain  d'Amposte  et  messire  Rogier  de 
Pierregot,  et  fu  ledit  cardinal  des  Englès  notés  de  trayson  , 
mais  depuis  s'en  osta  et  purga  ;  car  tout  y  estoient  allé 
maugré  luy  et  cuidoient  bien  que  les  Englès  deuissent  estre 
desconfis. 

Geste  bataille,  qui  fu  es  camps  de  Maupertuis  à  une 
grosse  lieue  de  Poitiers  ,  fu  che  lundy  au  matin  durement 
forte  et  félonneuse  et  moult  bien  combatue  de  le  partie 
des  Englès   et   des  Gascons  ,  et  vous  dy  que  ly  Gascons 

qui  là  estoient  grant  foison,  furent  bonnes  gens  en  tout 
estât.  Là  furent  bon  chevaiier  de  leur  costé  et  grant  grâce 
y  aquirent  le  captai  de  Beus,  le  sire  de  Muchident,  le  sire 
de  Caumont,  le  sire  de  Labreth,  le  sire  de  Rosem,  le  sire 
de  Pumiers,  le  soudic  de  Lestrade  ,  le  sire  de  Monfort , 
le  sire  de  Petiton  ,  raessire  Perducas  de  Courton  ,  messire 
Perducas  de  Batefol,  messire  Aimeris  de  Tarche,  le  sire 
de  Longeren,  le  sire  de  Landuras,  messire  Seguins  de  Batte- 
folle,  et  portèrent  chil  barons  et  chevaliers  de  Gascongne 
grant  confort  as  Englès  et  embellirent  et  coulourèrent  leur 
besoigne  grandement ,  car  il  estoient  là  ossy  fort  ou  plus 
que  les  Englès,  excepté  des  archlers  qui  portèrent  grant 
damaige  as  Franchois,  ensy  qu'il  y  parut.  Du  costé  des 
Englès  fut  le  mieuldre  chevalier  pour  la  journée  messire 
James  d'Audelée,  et  puis  après  messire  Jehan  Candos,  et  le 
tierch  messire  Renault  de  Gobehem.  Vray  est  que  l'onneup 
on  le  donnoit  au  prinche  de  Galles  ,  et  che  fu  raison  ;  car 
il  estoit  chief  de  l'armée  et  ung  jones  [prinche]  et  qui  fut 
che  jour  en  tous  estas  trop  grandement  confortés  et  qui 
toudis  chevauchoit  avant,  ne  oncques  ne  retourna,  ne 
recula  ,  ne  genchy  à  destre,  ne  à  senestre  ,  tant  que  tout 
furent  desconfîs.  Là  furent  bon  chevalier  du  costé  des 
Englès  messire  Biertemieus  de  Brouhes,  messire  Richart 
de  Stanfort ,  le  sire  de  Ware,  le  sire  de  Basset ,  le  sire  de 
Willeby  ,  le  conte  de  Warvich  ,  le  conte  de  Sallebrin,  le 
conte  de  Sufort,  le  conte  d'Askesufort,  le  jone  sire  Despen- 
sier,  messire  Edouart,  qui  fu  là  fait  chevalier  à  lever  banière, 
le  sire  de  Manne  ,  messire  Estienne  de  Gousenthon,  mes- 
sire Thomas  de  Felleton  et  messire  Guillames  de  Felleton, 
ses  frères  ,  et  pluiseurs  aultres,  et  de  Haynau  raessire 
Ustasses  d'Aubrechicourt  et  messire  Jehan  de  Ghistelles.  Et 
devés  savoir  que  le  prinche  avoit  toute  le  fleur  de  cheval- 
lerie  tant  de  Gascongne  comme  d'Engleterre  ,   et  toudis 

tant  qu'il  vesquy  et  se   fortune  dura  ,  il   se   hourdoit    de 
bonnes  gens,  tant  que  ses  subgès  en  vallirent  mieulx  et  que 
che  fu  en  son  vivant  le  plus  honnouré  prinche  du  monde. 
En  une  sy  grosse  besoigne,  que  la  bataille  de  Poitiers  fu, 
aviennent   trop  grant  foison  de  fais  d'armes,    qui  tout  ne 
viennent  mies  à  congnoisanche  ;  car  on  ne  les  peult  mies 
tout  conchevoir ,  ne  ymaginer.    Je   le  dy  pour  tant  que  il 
avint  à  ung  escuier  de  Picardie  une  moult  belle  aventure  , 
lequel  s'apelloit  Jehan  de  Clèves  ;  car  le  sire  de  Bercler,  ung 
grant  baron  d'Engleterre,  le  cachoit  et  tant  que  Jehan  se 
senty  hors  et  ensus  de  le  besoigne  et  en  cache  de  ce  cheva- 
lier qui  de  près  le  siévoit  ,  et  nuls  fors  que  che  chevalier. 
Sy  s'avisa  qu'il  retourneroit  contre  lui  et  esprouveroit  se 
proesche  à  le  sienne.  Sy  retourna  ledit  Jehan  l'espée  toute 
nue  contre  le  chevalier  ,  liquels  ne  le   veult  pas  refuser  , 
et  là  s'asamblèrent  chil  doy   campions  par   tel  affaire  qu'il 
se  frapoient  les  cops  si  graus   de   leurs   espées   qu'il  fai- 
soient  les  estinchelles   sallir   de  leurs  bachinès  ,  et  furent 
en  cel  estât  bien  unne  grosse  heure  combatant  et  requérant 
courageusement  l'un  l'autre.  Finablement,  ledit  escuiermena 
tel  ledit  chevalier  qu'il  le  conquist  par  forche  d'armes  et  le 
navra  moult  angoiseusement,  dont  depuis  il  demora  afoUés, 
et  l'enmena  avecques  luy  sou   prisonnier   en  son  hostel  en 
Picardie  ,  et  là  le  tint  et  garda  tant  qu'il  fu  tout  sannés  de 
ses  plaies  ;  mais  il  demora  afollés  de  ses  gambes,  et  fu  mis 
à  rainchon  à  six  mille  nobles,  dont  l'escuier  devint  chevalier 
et  en  vallirent  depuis  mieulx  tout  ses  hoirs.  Ossy  messire 
Oudart  de  Renty  en  cache  prist  deux  bons  prisonniers, dont 
il  eult  trois  mille  frans,  et  se  party  de  le  bataille  de  Poitiers 
à  son  honneur. 

Vous  poés  bien  croire  et  savoir  que  le  roy  Jehan  de 
Franche  estoit  moult  courouchiés  quant  il  vey  ses  gens 
ensy  fuir  et  yaulx  desconfire.  Sy  cuida  trop  bien  la  besoigne 

retourner  par  bataille  et  faire  aller  avant  ches  banières  et 
ses  penons  dont  il  avoit  grant  foison  ;  mais  les  Englès  qui 
estoient  en  leur  fortune  ,  n'en  fissent  nul  conte  ,  anchois 
s'adreclièrent  devers  la  bataille  du  roy  qui  se  tint  un  petit 
en  bon  conroy  ,  car  le  roy  qui  estoit  grans  et  fors  et  har- 
dis chevalier  ,  de  une  hache  qu'il  tenoit,  se  combatoit  vail- 
laument ,  et  à  che  jour  demora  avecques  luy  le  plus  jone  de 
ses  fils  ,  messire  Phelippe,  qui  puis  fu  duc  de  Bourgogne  , 
dont  on  le  tint  à  grant  vaillanche.  Ly  Englès  qui  estoient 
fors  et  vertueulx  et  au  dessus  de  leur  besoigne  et  qui 
avoient  desconfis  tous  les  Franchois  ,  excepté  le  bataille 
du  roy  ,  et  mis  en  cache  et  mors  et  pris  grant  foison  , 
quant  il  veirent  la  bataille  du  roy  approchier,  sy  l'envaïrent 
de  grant  volenté ,  et  là  eult  fait  pluiseurs  grans  fais 
d'armes.  Là  se  tint  tondis  messire  Jehan  Camdos  delés  le 
prinche  ,  qui  oncques  che  jour  ne  le  laissa  ,  ne  entendy  à 
prendre  prisonniers  ,  fors  à  consilier  le  prinche  et  mener 
avant  et  dire  :  «  Sire  ,  traies  celle  part,  vos  gens  sont  plus 
«  faibles  que  d'aultre  part ,  »  et  tant  fist  ledit  messire 
Jehan  Candos  qu'il  eult  le  grâce  et  le  renommée  de  tous  les 
Englès  que  par  luy  estoit  faite  et  [se]  fist  la  besoigne  de 
Poitiers.  Finablement  la  journée  demeura  au  prinche  de 
Galles,  et  fu  le  roy  prins  et  son  fils  et  quatorze  contes  de 
Franche  avecques  luy,  tels  que  messire  Jaques  de  Bourbon, 
conte  de  Poitiers  ,  le  conte  d'Estampes  ,  le  conte  de  Ven- 
dôme et  de  Genville  ,  le  conte  de  Mont-Ventadour,  le  conte 
de  Sallebruce  ,  le  conte  de  Nide,  le  conte  Jehan  de  Nasco, 
le  conte  de  Sansoire  ,  le  conte  de  Dammartin  ,  le  conte 
d'Eu  ,  le  conte  de  Longheville  ,  ses  frères  ,  et  tant  que  il 
en  y  eult  quatorze,  et  plus  de  barons  ,  et  chevaliers  sans 
nombre.  Il  n'i  avoit  Englès  que  il  n'eust  trois  ou  quatre 
prisonniers.  Là  furent  mors  tout  le  fleur  de  chevallerie  de 
Franche  pour  che  jour  :  le  duc  Pierre  de  Bourbon  ,  le  duc 

d'Athènes  ,  messire  Robert  de  Duras  ,  messire  Guichart 
de  BieaugeiJ  ,  le  sire  de  Castiel-Villain  ,  le  sire  de  Pons  , 
messire  JoiTroy  de  Cargni ,  le  sire  d'Englure  ,  messire 
Guillame  de  Nelle  ,  messire  Guillame  de  Montagu ,  messire 
Jehan  de  Clermont,  messire  Jehan  de  Landas,  messire  listasse 
deRibeument,  jusquesàtrente-troisbanières  ,  et  entre  sept 
à  huit  cens,  que  chevaliers,  que  escuiers  tout  [noble]  homme 
de  pris.  Et  se  rendy  le  roy  Jehan  de  Franche  ,  sicomme 
on  dist ,  à  ung  chevalier  de  Saint-Omer  ,  qui  s  apelloit 
messire  Denis  de  Morbecke,  et  ly  bailla  son  gant,  et  depuis 
dist  ung  escuier  gascon  qui  s'apelloit  Bernart  de  Tentes, 
qu'il  l'avoit  pris,  et  en  furent  en  grant  dissention.  Sy  en  fu 
le  dit  roy  menés  par  devers  le  prinche  qui  jà  s'estoit' 
retrais  au  dehors  des  batailles  et  mis  en  ung  petit  pavillon 
de  vermeil  cendal  qu'on  luy  avoit  tendu  pour  luy  rafreschir, 
et  avoit  là  mandé  monsigneur  Jamme  d'Audelëe  qui  dure- 
ment estoit  navrés ,  et  ensy  que  messire  Jamme  estoit 
retrait,  on  amena  là  le  roy  de  Franche.  Sy  poés  bien  croire 
et  savoir  que  le  prinche  fut  moult  resjoïs  quant  il  oy  ces 
nouvelles,  et  vint  contre  ce  roy  et  luy  fist  toute  honneur  et 
révérenche  qu'il  peut ,  ne  oncques  depuis  che  jour  ne  le 
laissa  que  il  ne  fust  tondis  delés  luy.  Sy  se  logèrent  là 
li  Englès  et  les  Gascons  sur  les  camps,  et  entendoient  à 
leur  prisonniers,  Sy  se  raenchonnèrent  ce  propre  jour  grant 
foison  et  recrurent  sur  leur  foy  et  retournèrent  à  Bourdiaus, 
et  leur  firent  très-bonne  compaignie  sans  yaulx  trop 
presser  ;  car  Englès  et  Gascons  sont  de  telle  condition  que 
il  raenchonnoient  courtoisement  ung  chevalier  ou  ung  escuier 
et  ne  volloient  mie  que  chevauche  ne  luy  demorast,  par 
quoyil  ne  se  puist  armer  et  n'ayst  pour  servir  son  mestre 
et  son  seigneur  et  syeuwir  les  armes  ;  mais  AUemans  ne 
sont  mie  ensy,  car  il  leur  font  paier  de  forche  et  par  con- 
trainte tout  che  qu'il  en  puevent  avoir  et  plus  encore. 

Geste  bataille  de  Poitiers  fu  l'an  de  grâce  mil  IIF  LVI 
le  vingtième  du  mois  de  septembre. 

Après  celle  grande  desconfiture  dont  vous  avês  oy  parler 
et  que  tout  furent  retrait  les  Englès  et  les  Gascons  ,  et 
retournet  de  le  chace  qui  dura  jusques  ens  es  portes  de 
Poitiers  et  jusques  au  Chastiel-Eraut  et  bien  quatre  ou  cinq 
lieues  loing  ,  on  se  ordonna  de  logier  sur  les  camps  au 
dehors  où  la  bataille  avoit  esté.  Sy  se  logèrent  et  ordon- 
nèrent ensy  que  pour  passer  la  nuit  toutes  gens.  Sy  donna 
à  soupper  le  prinche  le  roy  de  Franche  ,  monseigneur 
Jaques  de  Bourbon  et  tous  les  haulx  barons  prisonnier,  et 
servi  toudis  à  nut  chief  ledit  prinche  devant  le  roy  de 
Franche  ,  ne  oncques  ne  se  volt  seoir  pour  chou  que  le  roy 
peuist ,  ne  seuist  faire  ,  mais  enclinoit  le  roy  en  parlant  à 
luy  et  li  disoit  :  «  Monsigneur  ,  faites  bonne  chière.  Se 
«  Dieu  m'a  consenty  que  la  journée  soie  mienne  ,  monsi- 
K  gneur  mon  père  et  vous  serés  bien  d'acort  que  les  besoi- 
«  gnes  venront  à  bien.  Sy  ne  vous  deffiés  ,  ne  desconfortés 
«  de  riens  ,  je  vous  en  prie.  »  Et  tant  disoit  le  prinche  et 
de  sy  doulches  parolles  que  tout  le  tenoient  à  grant  sens, 
et  le  roy  meismes.  Celle  nuit  se  passa  de  chy.  A  l'ende- 
main  au  matin  ,  il  se  deslogèrent  et  se  mirent  au  chemin 
par  devers  Bourdiaus  ,  et  tant  esploitèrent  que  il  y  vinrent, 
et  là  se  rafreschirent  les  compaignons  et  se  tinrent  tous 
ayses.  Sy  fu  mis  le  roy  de  Franche  en  l'abéie  de  Saint- 
Andrieu,  et  làtenoit  son  hostel,  et  le  prinche  ossy,  Sy  vous 
dy  que  li  Englès  le  gardoient  bien  et  soigneusement ,  et  la 
cité  de  Bourdiaus  ossy.  Sy  demeura  le  roy  de  Franche  tout 
chel  ivier  à  Bourdiaus  jusques  au  caresme,  que  fu  menés 
en  Engleterre. 

Nous  layrons  à  parler  du  roy  de  Franche  et  du  prinche 
de  Galles ,  et  parlerons  des  avenues  qui  avinrent  en 
Franche  après  la  prise  du  roy. 


RÉUNION    DES    TROIS    ÉTATS.  -ôo9 

Vérité  est  que  le  royalme  de  Franche  fut  moult  esbahis 
et  desconfortës  de  la  prise  du  roy  leur  seigneur,  et  eu  par- 
loient  ens  es  bonnes  villes  grandement  au  préjudiche  et 
vitupère  des  nobles  du  royalme  de  Franche,  qui  à  le 
besoigne  avoient  esté  et  qui  leur  seigneur  avoient  ensy 
laissiet ,  et  par  espésial  sur  ses  trois  enfans  monsigneur 
Charles  ,  monsigneur  Loys  et  monsigneur  Jehan  ,  ne  à 
paines  de  vergoingne  ne  s'osoient  ly  chevalier  veoir  ens  es 
bonnes  villes,  pour  tant  que  on  parloit  sy  villainement  sur 
eulx.  Adont  furent  ordonnés  en  Franche  trois  estât  des 
nobles  ,  du  clergiet  et  du  consail  des  bonnes  villes.  Chil 
trois  estât,  par  l'acord  de  aulcuns  bourgois  d'Amiens, 
euissent  vollentiers  veu  que  le  roy  de  Navarre  fust  délivrés, 
et  en  parlèrent  au  duc  de  Normendie.  Le  duc  leur  respondy 
que  il  ne  l'oseroit  mettre  hors  de  prison  ,  pour  tant  que  le 
roy  son  père  l'avoit  fait  prendre.  Sy  ne  fu  mies  adont 
délivrés,  et  demora  la  besoigne  en  cel  estât. 


En  che  tamps  acquist  ung  chevalier  du  roy  de  Navare, 
qui  s'appelloit  messire  Guillames  de  Gauville,  le  castiel  de 
Évrues  pas  soutillèche,  et  tantost  le  ville  et  lechité  d'Évrues 
se  rendyrent  à  luy,  car  les  gens  y  estoient  tous  enclin,  et 
furent  Navarois.  Ne  demora  gaires  de  tamps  puissedy  que 
les  trois  estât  délivrèrent  le  roy  Charles  de  Navarre  hors 
de  prison  du  chastiel  d'Alues-en-Palleul  où  on  l'avoit  tenu 
ung  grant  tamps,  et  fu  amenés  à  Paris,  et  convint  que  le 
duc  de  Normendie  luy  pardonnast  tout  mautalont  et  fust 
bien  de  luy  et  ly  monstrast,  volsist  ou  non,  bon  samblant 
et  grant  amour.  Sy  se  tint  le  dit  roy  de  Navare  à  Paris 
delés  le  régent  et  les  trois  estât.  Chil  trois  estât  se  com- 
menchèrent  à  tanner  de  leur  ofRsse  et  recargièrent  les 
besoignes  du  royalme  au  duc  de  Normendie. 

En  che  tamps  furent  envoyet  grant  foison  de  gens  d'ar- 
mes en  Constentin  ;  car  raessire  Godefrois  de  Harcourt  fai- 
soit  forte  guerre  et  gastoit  tout  le  pais.  Sy  fu  capitaine  de 
ces  gens  d'armes  messire  Raouls  de  Rainneval,  et  estoient 
les  Franchois  bien  mille  combatant.  Sy  se  trouvèrent  ung 
jour  au  dehors  de  Saint-Sauveur-le-Visconte  ;  car  ly  Fran- 
çois avoient  couru  par  devant,  et  messire  Godefrois  qui 
moult  petit  les  cremoit  et  prisoit,  yssy  hors  sur  yceulx  et 
se  combaty  une  grant  espasse,  et  tant  se  tinrent  adont  les 
Franchois  enbonconroy  que  les  archiers  engièset  les  Navar- 
rois  qui  là  estoient,  eurent  tout  trait  et  se  tinrent  [tout 
quoy,  ]  Adont  les  Franchois  assallirent  moult  hardiement 
ches  Englès  et  les  gens  messire  Godefroy  et  les  recul- 
lèrent  moult  lourdement. 

Quant  messire  Godefroy  vit  ensy  ses  gens  desrompre,  il 
fist  lever  sa  banière  et  recuellier  chiaulx  que  il  peult  avoir, 
et  s'en  vint  prendre  le  fort  de  une  vigne,  et  se  fust  bien 
sauvés,  mais  ses  paiges  qui  son  coursier  menoit,  en  alla 
atout,  et  laissa  là  son  mestrc  qui  se  combatoit,  ne  oncques 
ne  se  daigna  rendre.  Sy  fu  le  dit  messire  Godefroy  ochis 
sur  le  plache,  et  tout  cil  mort  et  pris  qui  delés  .luy  estoient. 
Sy  s'en  retournèrent  les  Franchois  à  grantjoie  en  la  ville  de 
Kern  ,  et  fu  depuis  le  pais  de  Normendie  asseurés  plus 
que  devant,  pour  tant  que  il  avoient  perdu  ung  grant 
ennemy. 


En  che  tamps  fut  traitie  la  délivranche  du  roy  David 
d'Escoche,  qui  pris  avoit  esté  devant  Durem,  sycomrae  il 
est  contenu  en  ches  croniques,  et  se  party  de  Londres,  où 
il  avoit  esté  onze  ans  prisonniers,  et  retourna  en  son  païs, 
parmy  tant  que  jamais  ne  se  devoit  armer  contre  le  roy 
d'Engleterre,  ne  son  royalme,   et  se  devoit  payer  quatre 

cens  milles  nobles  et  de  che  livrer  plaiges  et  ostaiges,  ou 
revenir  en  prison  ens  ou  tamps  de  quaresme. 


Ensy  se  party  le  prinche  de  Galles  de  Bourdiaus-sur- 
Gëronde  à  V'=  hommes  d'armes  etXV"=  archiers,  et  retourna 
vers  Engleterre.  Sy  enmena  avecques  luy  le  roy  de  Fran- 
che comme  prisonniers,  et  Phelippes  son  fil  et  tous  les 
contes  qui  pris  avoient  esté  à  la  bataille  de  Poitiers  ;  car 
nul  n'en  estoit  raenchonnés  à  son  partement.  Il  institua  et 
ordonna  à  gouverneur  et  à  garder  le  pais  en  Gasconne  à 
quatre  barons  de  Gasconne  le  sire  de  Labreth,  le  sire  de 
Muchident,  le  sire  de  Lespare  et  le  sire  de  Rosem  ,  et  en 
mena  ossy  grant  foison  de  Gascons  qui  allèrent  tout  pour 
compaignier  le  prinche  et  pour  veir  le  gentil  roy  d'Engle- 
terre,  leur  signeur. 


En  che  tamps  environ  Pasques  l'an  rail  IIP  LVII  se 
départy  le  duc  Henry  de  Lenclastre  atout  une  grant  armée 
de  gens  d'armes  et  d'archiers  d'Engleterre,  et  vint  monter 
à  Hantone  et  naiga  par  mer  et  fist  tant  que  il  ariva  en  Bre- 
taigne  droit  à  Hambon,  où  le  contesse  de  Monfort  et  ses 
fils  estoient,  qui  faisoient  tondis  guerre  à  leur  povoir  à 
monsigneur  Charles  de  Blois.  Sitost  que  le  duc  de  Len- 
clastre fu  là  arivés,  il  ne  séjourna  point  plenté  ,  mais  se 
mist  à  camps  avec  ce  qu'il  avoit  de  gens  et  chils  de  la 
contesse  et  bien  VI'"  piétons  que  il  trouva  en  Bretaigne  des 
gens  de  la  contesse,  et  s'en  vint  tout  ardant  devant  ly  ,  et 
sy  mist  le  siège  devant  la  chité  de  Rennes. 


Tant  esploita  le  prinche  de  Galles  et  à  toute  sa  navire  , 

qu'il  vint  ariver  au  havre  de  Zanduy.  Au  tierch  jour  le 
pi'inche  s'en  party,  et  le  roy  Jehan  en  se  compaignie  ,  et 
vinrent  à  Cantorbye  et  là  firent  leur  offrande  à  monsigneur 
saint  Tomas,  et  puis  s'en  partirent  et  esploitèrent  tant  que 
il  vinrent  à  Londres  où  il  furent  rechut  à  grant  joie.  Sy  fu 
le  roy  de  Franche  montés  sur  le  plus  biel  coursier  et  le 
plus  grant  qui  fust  en  toute  Engleterre,  et  le  prinche  che- 
vauchoit  delés  luy  à  nut  chief  sur  une  basse  haghenée. 
Ensy  passèrent-il  tout  au  bout  de  Londres  et  tant  qu'il 
vinrent  à  Wesmonstre,  où  ly  rois  et  la  roinne  d'Engleterre 
atendoient  le  roy  de  Franche,  et  là  fu-il  requeilliet  à 
grant  révérense  et  à  hault  honneur,  et  tout  ly  barons  de 
Franche  qui  là  estoient,  et  tint  le  roy  d'Engleterre  court 
ouverte  che  souper,  ne  say  trois  ou  quatre  jours.  Le  roy  de 
Franche  vint  demorer  et  tenir  son  ostel  en  l'ostel  de  Savoie 
sur  le  Tamise,  et  là  alloit  voiler,  cachier  et  déduire  autour 
de  Londres  ;  mais  il  estoit  bien  gardés. 


Or  retournons-nous  as  advenues  de  Franche  et  du  roy 
de  Navare  qui  estoit  hors  de  prison  par  le  consentement  des 
trois  estas  et  d'aulcuns  bourgois  de  Paris  qui  moult 
l'amoient ,  car  il  ly  monstrèrent,  et  par  espécial  le  prouvost 
des  marchans. 

En  che  tamps  n'estoit  la  chité  de  Paris  point  frumée, 
syques  chils  prouvost  des  marchans  qui  fu  ung  moult  saige 
et  soubtis  homs,  avisa  que  il  le  feroit  frumer  à  despens  de 
la  ville,  et  ymagina  bien  en  soy-meismes  que  les  besoignes 
ne  se  pooient  ensy  longement  demorer,  que  la  chité  de 
Paris  n'euistà  faire  ou  de  l'Empire  ou  du  roy  de  Navarre 
ou  du  duc  de  Normendie  et  des  gentils  hommes  ;  car  jà 
commenchoient-il  à  murmurer  (le  duc  et  son  consail)  sur 
chiaulx  qui   avoient  mis  paine  et  rendu  conseil  à  le  déli- 

vranche  du  roy  de  Navarre,  quoyque  le  duc  de  Normendie 
àchecoinmenchement  ne  osoit  montrer  au  dit  roy  nul  sem- 
blant, mais  disoit  qu'il  en  estoit  tout  lies  ,  pour  quoy  le 
prouvost  des  raarchans,  sycomme  chy-dessus  est  dit,  pour 
estre  plus  aseur,  fîst  fremer  ladite  chité  de  Paris.  Che  fut 
ung  très-grant  fait  et  belle  emprise  pour  ung  homme  ;  car 
elle  fut  toute  frumée  ,  sur  ung  an  ,  de  murs,  de  tours,  de 
portes  et  de  bons  larges  fossés  plains  de  yauwe. 


Après  le  déli vranche  du  roy  de  Navarre,  avint  ung  grant 
tribulation  et  pestilenche  en  pluiseurs  lieus  ou  royalme  de 
Franche,  et  par  espésial  en  Bieauvoisyn  et  en  Picardie  ; 
car  bons  hommes  villain  s'eslevèrent  contre  les  gentils 
hommes  qu'il  ne  pooient  amer,  ne  dont  il  ne  povoient  bien 
dire,  et  en  fut  le  premier  commenchement  à  Clermont  en 
Biauvoisis  ,  et  se  cuellèrent  ensamble  ches  m.alles  gens,  et 
ne  furent  de  commenchement  que  cent ,  et  vinrent  à  une 
maison,  pries  de  là,  d'un  gentil  homme  et  l'ochirent  et  sa 
femme  et  ses  enfans.  Tantost  en  mal  faisant  mouteplièrent 
et  furent  deus  cens  et  puis  cinq  cens  et  puis  mille  et  puis 
cinq  mille  ,  et  se  queiiloient  et  aroutoient  des  villes  et  des 
hamiaulx  où  il  se  teuoieut,  et  disoient  que  il  ne  lairoient 
nul  gentil  homme  en  vie  et  que  tous  les  ochiroient  femmes 
et  enfans  ;  car  il  avoient  trahy  le  roy  et  vendu  as  Englès, 
siqnes  partout  oîi  il  venoient,  leur  nombre  croissoit ,  et 
firent  tant  de  persécutions  et  de  villaiuies  et  de  horribles 
fais  sur  gentils  hommes  ,  dames  et  damoiselles  et  petis 
enfans  ,  que  grant  pité  seroit  à  recorder  et  que  payens  et 
Sarasins  n'en  euissent  point  fait  le  centisme  ,  ne  ne  feroient 
se  il  estoient  au  dessus  des  chrestiens,  et  tant  que  tout 
gentil  homm.e  de  Bieauvoisis,  d'Artois  ,  de  Vermeudois,  de 
l'évesquietde  Noïon,  de  Soissons  et  deLaon  fuioient  devant 

yaulx  et  mandoient  secours  et  confort  à  leurs  amis  en 
Flandres,  en  Haynau  et  en  Brabant.  Sy  se  commenchèrent 
les  gentils  hommes  à  esmouvoir  contre  ches  Jakes  et  à  yaulx 
envaïr  ,  et  en  mist  le  sire  de  Couchy  et  ses  gens  à  essil 
grant  foison,  parmi  le  confort  d'aulcuns  chevaliers  de  Hay- 
nau qui  par  prière  y  allèrent  :  ossy  le  roy  de  Navare  qui 
oy  parler  des  cribles  fais  qu'il  faisoient.  On  en  mist  ung 
jour  à  l'espée  plus  de  XV',  et  avoient  ces  raescans  gens  fait 
ung  roy  qui  s'apelloit  le  roy  Jaques  Bon-homme,  et  euissent 
destruis  toute  gentillèche  ,  se  on  ne  leur  fust  aies  au 
devant  ;  mais  on  y  ala  de  tous  pais  ,  syque  ,  quant  on  en 
eult  ochis  deux  ou  trois  mille  ,  les  aultres  resoignèrent  ,  et 
se  cloïrent  pluiseurs  chités  et  bonnes  villes  de  Franche 
et  n'en  laissoient  nul  entrer  en  leur  fortresses. 

Entreus  que  ches  meschans  gens  estoient  en  leur  règne, 
il  entendirent  que  le  duc  d'Orléans  et  se  femme,  la  duchesse 
de  Normendie  et  foison  de  dames  et  demoiselles  estoient  en 
la  chité  de  Miauls  et  logiet  ens  ou  marquiet  de  Miauls,  qui 
est  environné  de  la  rivière  de  Marne.  Sy  vinrent  esfor- 
chiement  celle  part  pour  ochire  ycheulx  et  celles  qui  là 
estoient,  et  y  venoient  ches  meschans  gens  par  flos  et  par 
tropiaulx  de  là  environ  et  par  espésial  de  Paris,  et  en  yssy 
à  celle  entente  plus  de  XX"".  Or  tist  Dieu  sy  belle  grâce  à 
le  ducesse  de  Normendie  et  as  dames  et  as  demoiselles  que 
le  conte  de  Fois  et  le  captai  de  Bues  estoient  revenu  par  là 
celle  saison  de  Pruse.  Sy  estoient  venu  veoir  ches  dames  , 
qui  se  complaindoient  à  yauls  de  ces  mescans  gens  qui 
onsy  les  voUoient  vergonder  sans  raison.  Les  dessus  dis 
seigneurs  en  eurent  grant  pité  et  s'armèrent  et  firent  armer 
ses  gens  et  les  gens  du  duc  d'Orléans  et  de  la  duchesse  de 
Normendie  ,  et  furent  bien  environ  IP.  Sy  se  mirent  hors 
ou  raarchiet  contre  ces  mescans  gens  et  les  commenchèrent 
à  envaïr  et  assallir  de  grant  voUenté.  Ches  mescans  gens 

qui  n'avoient  mie  apris  à  trouver  tels  gens  d'armes,  furent 
tous  esbahis  et  commenchèrent  à  fuir  et  à  reculler  et  par 
derière  le  marchiet ,  et  furent  mis  hors  de  la  porte  du 
marchiet.  Chil  qui  estoient  derière  et  qui  ressoignoient  le 
péril ,  n'osèrent  aller  avant,  mais  refusoient  et  s'enfuioient. 
Que  vous  feroie-gelonc  conte?  Il  furent  de  ces  gens  d'armes 
tout  mis  hors  de  la  ville  ,  et  en  y  eult  bien  ,  mors,  que 
noies,  VI"°.  Oncques  depuis  il  n'eurent  nulle  vollenté  de 
retourner  celle  part.  Che  bieau  serviche  firent  ly  conte  de 
Fois  et  le  capitaul  de  Beus  à  la  duchesse  de  Normendie. 
Ossy  ces  communs  de  Paris  ,  qui  estoient  wuidiet  et  party, 
n'avoient  trouvé  ne  prouvost,  ne  aultre  qui  leur  euist  dit  : 
«  Ch'est  mal  fait,  »  ne  ossy  de  leur  follie  il  ne  furent  point 
corrigiet  à  leur  retour. 

En  che  tamps  furent  ochis  ou  palais  à  Paris  en  le  cambre 
du  duc  messire  Robert  de  Clermont,  lemarescauls  de  Cam- 
paigne  ,  le  sire  d'Esconflans  et  messire  Simon  de  Bousies 
des  gens  du  prouvost  des  marchans,  dont  le  dit  duc  fut  si 
effraés  qu'il  ne  seult  que  faire  ;  car  il  furent  abatu  à  ses 
pies,  et  cuida  bien  le  duc  de  Normendie  adont  estre  [ochis], 
et  se  party  de  Paris  au  plus  tost  qu'il  peut ,  et  s'en  vint  au 
Pont-à-Charenton.  Adont  entra  le  roy  de  Navarre  en  gou- 
vernement de  chiaulx  de  Paris,  et  fut  tout  mestre  de  cheaulx 
de  la  ville,  et  toudis  nuit  et  jour  faisoit  le  prouvost  des 
marchans  entendre  à  frumer  Paris. 


En  che  tamps  fist  une  semonse  et  grant  mandement  de 
gens  d'armes  le  duc  de  Normendie  qui  se  tenoit  au  Pont-à-' 
Charenton,  des  nobles  du  roialme  de  France  pour  guerrier 
cheaulx  de  Paris,  et  eult  bien  VI™  chevaliers,  que  escuiers. 
Sy  les  envola  courir  devant  Paris,  et  clowy  le  duc  de  Nor- 
mendie les  pas  de  Paris,  que  riens  ne  leur  venoit  par  la 

rivière  de  Saine  ,  ne  le  rivière  de  Marne,  et  par  les  chemins 
de  Bieause,  ne  de  Berry,  ne  de  Gastinois.  Sy  se  comraen- 
chèrent  à  esbahir  cheaulx  de  Paris,  et  escripsirent  le  plus 
grant  partie  des  hommes  de  Paris  devers  le  roy  de  Navarre 
qu'il  leur  eult  en  couvent  que  il  les  aideroit  et  consilleroit 
contre  le  régent,  syques  au  title  du  roy  de  Navarre  plui- 
seur  Englès,  hommes  d'armes  et  archiers,  qui  se  tenoient 
adont  en  Normendie  et  en  le  conté  d'Évrues  (car  il  estoit 
trièves  contre  les  Franchois  et  les  Englès),  vinrent  à  Paris 
et  prirent  leur  saudées  de  chiaulx  de  Paris  et  commenchè- 
rent  à  yssir  et  à  faire  des  escarmuches  et  des  grans  fais 
d'armes  contre  les  gens  du  duc  de  Normendie,  et  sy  bien  s'y 
portèrent  chil  Englès  et  les  Navarois,  que  il  furent  à  che 
commenchement  grandement  en  la  grâce  de  chiaulx  de 
Paris. 

Adont  fu  consilliés  le  roy  de  Navarre  de  chiaulx  qui 
l'amoient,  de  monsigneur  Jehan  de  Pikegni  et  de  monsi- 
gneur  Jehan  de  Biékisy  qui  l'avoient  aydiet  à  délivrer,  que 
il  se  traisist  à  Saint-Denis  et  qu'il  n'euist  mie  trop  grant 
fiance  en  la  communaulté  de  Paris,  car  il  y  avoit  de  l'orde 
merdaille  grans  foison.  Sy  se  traist  le  roy  de  Navare  en  la 
ville  et  abéie  de  Saint-Denis,  et  tout  ses  chevaliers  et  es- 
cuiers  avoecque  luy  ;  et  le  duc  de  Normendie  et  sy  doy 
frères  et  le  duc  d'Orliens  leur  oncle  estoient  à  Saint-Mor 
et  au  Pont-à-Charenton  atout  grant  foison  de  gens  d'armes. 
Sy  demora  la  chose  ensy  en  chel  estât  ung  grant  tamps  que 
ledit  duc  avoit  aségié  chiaulx  de  Paris,  et  leur  proumetoit 
et  leur  envoioit  dire  tous  les  jours  par  ses  hiraulx  que 
jamais  ne  venroient  à  pais  envers  luy  tant  que  ly  prouvost 
des  marchans,  ne  chil  de  sa  secte  par  qui  11  doy  marisaulx 
avoientesté  ochis,  fuissent  en  vie.  Le  prouvost  des  marchans 
et  chil  de  son  enort  qui  ooient  ces  nouvelles,  n'estoient  mie 
bien  aise  et  tenoient  à  amour  che  qu'il  pooient  le  roy  de 

Navarre  et  ly  envoioient  tout  les  sepmaines  ung  sommier  de 
florins  pour  payer  ses  saudoyers.  Et  avoec  tout  che  il  def- 
fréùient  les  Eiiglès  et  les  Navarrois  que  le  roy  de  Navarre 
avoit  laissiet  à  Paris. 


Cheste  haynne  et  guerre  pendant  entre  le  duc  de  Nor- 
mendie  et  chiaulx  de  Paris,  bonnes  gens  s'ensonnièrent  de 
traitier  pais  entre  le  duc  de  Normendie  et  le  roy  de  Navarre, 
et  tant  fut  pourposé  et  parlementé  de  l'un  à  l'autre  par  le 
pourcach  de  l'archevesque  de  Rains  et  de  l'archevesque  de 
Sens  que  pais  se  fist  [entre  yauls],  et  furent  sur  les  camps 
entre  Saint-Mor  et  Saint-Denis  en  ung  pavillon  où  l'évesque 
de  Paris  canta  messe ,  et  là  par  pais  faisant  [il  prist]  le  corps 
de  Nostre-Seigneur  consacré  et  le  party  en  trois  parties, 
l'une  part  il  usa,  le  second  il  donna  au  duc,  et  le  tierch  il 
donna  au  roy  de  Navarre  ;  et  puis  dînèrent  ensamble  et 
demorèrent  par  samblant  bon  amit  et  jurèrent  à  tenir  celle 
pais  entirement  et  fermement.  Pour  che  ne  donna  mie  le 
duc  de  Normendie  ses  gens  d'armes  congiet  ;  mais  fist 
guerrier  arière  chiaulx  de  Paris  plus  fort  que  devant. 


Le  prouvost  desmarchansetchilde  sa  secte  ne  furent  mie 
asseurés  de  chelle  pais,  et  volsissent  bien  que  elle  se  fust 
portée  aultrement.  Avint  que  li  commun  de  Paris  se  com- 
menchèrent  à  tasner  de  ches  Englès  et  Navarrois  que  le 
roy  de  Navarre  et  le  prouvost  du  marchans  leur  avoient  déli- 
vré, et  tant  que  hayne  etmautalent  se  monta  entre  yaulx. 
De  ches  Englès  saudoyers  morut  sur  ung  samedy  plus  de 
quarante,  et  encores  euissent-il  esté  tous  ochis  ;  mais  le 
prouvost  du  marchans  alla  au  devant  et  en  mist  en  prison 
et  fist  aller  en  prison  plus  de  IP  pour  yaulx  ester  de  che 

péril,  et  dist  à  chiaulx  de  Paris  pour  yauls  apaisier  que  il 
les  feroient  venir  à  merchy  et  à  amender  tout  che  qu'il 
avoient  raesfait.  Parmy  tant,  le  commun  de  Paris  se  souf- 
frirent et  râlèrent  en  leur  maisons.  Quant  che  vint  la  nuit, 
le  dit  prouvost  des  marchans  fit  ouvrir  et  desfrumer  les 
portes  et  les  tours  où  ches  Englès  estoient,  et  [ches]  Navar- 
rois,  et  leur  ensigna  leur  chemin,  et  s'en  allèrent  tous  sans 
damaige,  fors  tant  qu'il  n'enportèrent  riens  du  leur,  et 
vinrent  devers  le  roy  de  Navarre  qui  se  tenoit  à  Saint-Denis, 
et  se  complaindirent  amèrement  de  la  communalté  de  Paris 
qui  leur  avoient  mors  leur  compaignons.  Le  roy  de  Navarre 
leur  respondy  que  de  che  il  luy  desplaisoit  grandement  et 
que  vollentiers  il  veroit  que  il  en  fust  amendet  et  y  rende- 
roit  vollentiers  painne.  Adont  chil  compaignon  envolèrent 
deffier  cheaulx  de  Paris  et  coururent  prestement  jusques 
as  portes  et  firent  tant  que  il  furent  plus  de  IIIF  et  com- 
menchèrent  à  guerrier  moult  fort  chiaulx  de  Paris. 

Ches  nouvelles  vinrent  au  duc  de  Normendie  comment  les 
Parisiens  estoient  triboulés  par  ches  Englès  et  Navarrois, 
desquelles  nouvelles  le  duc  de  Normendie  •  et  son  consail 
furent  tout  joieulx;  car  par  celle  voie  poroient-il  bien  venir 
à  leur  entente.  Sy  se  faindy  le  duc  de  Normendie  de  non 
yauls  guerrier  sy  fort  que  il  avoit  fait  par  avant.  Chil  de 
Paris  qui  se  veoient  guerrier  de  ches  Englès  et  Navarrois 
qui  n'estoient  que  une  puignie  de  gens,  sy  avisèrent  ung 
jour  que  il  videroient  sur  ung  samedy,  et  estoient  plus  de 
XX"  hommes,  et  cheminèrent  en  deux  batailles  devers 
Saint-Clo,  où  chil  Navarrois  se  tenoient,  et  furent  jusques  à 
là  et  n'en  trouvèrent  nul.  Le  prouvost  des  marchans  et 
chil  de  se  route  n'alèrent  plus  avant  que  jusques  à  Mont- 
martre et  se  tournèrent  à  Paris.  Ly  aultre  bataille  tournè- 
rent tout  autour  de  Saint-Clo  et  de  Montmartre,  et  ne  trou- 
vèrent nul  Englès,   ne  Navarrois  ;   car  il   estoient  mis  et 

bouté  d'une  part  en  enbusche.  Quant  clie  vint  environ 
remoutière,  cliil  Parisiens  qui  estoient  tout  lassés  et  tanet 
de  aller  à  piet,  s'en  retournèrent  vers  Paris,  ly  uns  son 
bachinet  à  son  col,  et  li  aultres  en  unes  besaiches,  et  che- 
minoient  tout  sans  ordenanclie.  Evous  les  Eiiglès  et  les 
Normans  bien  V*^  couibatant  et  tout  bien  montés  qui  salli- 
rent  hors  de  leur  embusque  et  se  férirent  en  ches  Parisiens 
et  les  espardirent  et  desrompirent  mallement,  et  en  y  euît 
raors  plus  de  XV%  et  dura  le  cache  jusques  ens  es  portes  de 
Paris.  Pour  celle  desconfiture  esqnéy  leprouvost  grandement 
en  hayne  de  chieulx  de  Paris,  et  disoient  qu'il  les  avoit 
tray  s . 

Quant  che  vint  à  l'endemain  que  che  grant  meschief  fut 
ensy  advenus  sur  chiauix  de  Paris,  chil  qui  avoient  leur 
parens  et  leur  frères  et  leur  pères,  leurs  enfans  et  leurs 
amis  mors,  les  aloient  quérir  pour  raporter  en  Paris  ;  mais 
il  en  y  eult  de  rechef  bien  IP  [tués  et  mehaignés].  Ensy 
alloit  de  pis  en  pis,  dont  le  duc  de  Normendie  n'estoit  pas 
courouchiés  ;  car  volentiers  veist  que  chil  de  Paris  se 
retournassent. 


Or  avint  que  le  prouvost  des  marchans  qui  moult  se 
doubtoit  des  Parisiens,  et  ossy  chil  de  sa  secte,  et  que  en 
la  fin  le  duc  ne  les  tenist  à  se  vollenté,  avissèrent  que  il 
renderoient  et  délivreroient  la  bonne  chité  de  Paris  as 
Navarrois  de  nuit,  par  quoy  chil  de  qui  il  se  doubtoient, 
seroient  corrigiet  et  pugnit,  et  metteroient  tout  le  leur  hors 
à  sauveté  ;  car  ceste  chose  ne  povoit  longement  durer,  que 
il  ne  leurmésavenist  par  aulcune  aventure,  et  jà  en  avoient- 
yloït  murmurer  sur  yauls.  Sy  se  retirèrent  devers  monsi- 
gneur  Jehan  de  Pikegni  et  le  consail  du  roy  de  Navarre 
tout  secrètement  à  faire  leur  emprise,  et  ordonnèrent  com- 

ment  de  nuit  \y  Navarrois  enteroient  eu  Paris  par  le  porte 
Saint-Anthoine. 

Celle  propre  nuit  que  che  se  devoit  faire,  resvilla  Dieu 
anlcuns  bourgois  de  Paris,  Jehan  Maillart  et  Simon  Maii- 
lart  son  frère,  et  sçeurent  par  inspiration  et  adevinèrent 
comment  la  trayson  se  devoit  faire,  et  la  chité  de  Paris 
estre  courue,  pillie  et  arse  et  robée.  Sy  s'armèrent  et  fîrelit 
armer  tout  leur  linage  et  bien  IIP  bourgois  de  Paris  ens 
èsquels  il  avoient  grant  fîanche,  et  puis  en  allèrent  atout 
grans  fallos  et  torses  devers  la  porte  Saint-Anthoine,  et 
trouvèrent  le  prouvost  des  marchans  qui  portoit  les  clefs 
de  la  cité  et  de  ladite  porte  ens  ses  mains,  et  alloit  defFru- 
mer  ladite  porte,  et  delés  luy  estoient  pluiseurs  de  ses  amis. 
Là  eult  grandes  paroUes,  et  finablement  le  prouvost  des 
marchans  fu  là  ochis,  et  bien  dix-huit  de  cheaulx  de  sa 
secte,  et  aulcun  pris  et  menés  en  prison.  Adont  cria-on  : 
«  Tray  1  »  Dont  se  resvillèrent  tous  manières  de  gens,  et 
s'armèrent  et  se  assamblèrent  en  une  plache  où  Jehan 
Maillart  estoit,  qui  leur  conta  tout  le  fait.  Sy  regrachiè- 
rent  Dieu  grandement  de  che  que  sy  bien  leur  en  estoit 
advenu.  Et  encore  en  chelle  nuit  en  y  eult  pris  plus  de 
quarante  de  l'amisté  et  do  la  secte  dudit  prouvost,  lesquels 
à  l'endemain  on  leur  coppa  les  testes  comme  traites.  Puis 
fu  mandé  le  duc  de  Normendie  de  chiauls  de  Paris  que  il 
venist  seurement  ;  car  sy  ennemis  estoient  mors. 

De  ches  nouvelles  fu  le  duc  tout  resjoïs,  et  vint  à  Paris 
et  fut  reçu  à  grant  joie. 


Sitos  que  le  roy  de  Navarre  sceut  que  le  prouvost  des 
marchans  estoit  mors  et  la  chité  rendue  au  duc  de  Nor- 
mendie, il  se  party  de  Saint-Denis  et  fist  pillier  à  son 
département  la  ville  et  labéie  de   Saint-Denis,  et  s'en  vint 

tenii',  et  ses  Navcirrois,  à  Meluu-sur-Saine,  une  bonne 
ville  et  forte  er>  Bi'ie  et  en  Gastinois,  qui  estoit  douaire  de 
la  royne  Blanche  sa  seur.  Sy  en  fist  une  bonne  garnison,  et 
là  requella  toutes  manières  de  gens,  Englès,  Navarrois,  Fla- 
raens,  Franchois  et  AUemans,  qui  volloient  avoir  ses  sau- 
dées,  et  envoia  tantost  deffier  le  duc  de  Normendie  et 
chiaulx  de  Paris  et  tout  le  corps  du  royalme  de  Franche  . 
Sy  coururent  ses  gens  le  païs  de  Brie  ,  en  Campaigne  ,  en 
Vermendois  et  en  Picardie,  et  prirent  villes  et  castiaulx 
et  forteresches,  et  commenchèrent  moult  fort  A  multiplier  ; 
car  nul  n'aloit  au  devant.  Sy  se  boutèrent  H  Navarrois  en 
Mantes  et  en  Meulan  ,  qui  sont  chief  '  de  Normendie,  et 
furent  tout  maistre  de  la  rivière  de  Saine  desous  et 
deseure,  et  ossy  de  Marne  et  de  Esne  et  d'Oise  ;  car  il 
prirent  partout  tant  de  fortresses  que  mervelles.  Si  se 
tenoient  en  Cray  une  grant  garnison  de  Navarrois,  dont 
messire  Foudrigas  estoit  le  capitaine,  et  en  le  Hérielle  dont 
messire  Jehan  de  Picquegny  estoit  souverain  ;  et  s'en  vin- 
rent ossy  bouter  grant  garnison  en  Mauconseil,  desquels 
Radigos  de  Bury  et  Hannekin  Franchois  estoient  capi- 
taine, et  constraindirent  chil  de  Mauconseil  fort  le  chité 
de  Noyon  et  le  bon  païs  de  Picardie  et  de  Vermendois. 
D'autre  part  à  Pons-sur-Saine  se  tenoient  aultres  Navar- 
rois, desquels  messire  Ustasses  d'Aubrechicourt  estoit  capi- 
taine, liquels  tenoit  tout  le  païs  de  Campaigno  durement 
et  chiauls  de  la  chité  de  Troies,  et  raenchonnoit  tout  le  païs, 
ne  nuls  n'aloit  au  devant. 


En  le  chité  d'Amiens  avoit  le  roy  de  Navarre  pluiseurs 
bourgois    qui    estoient    de    son    acord.  Sy  traita  messire 

Jehan  de  Picqueni,  qui  se  tenoit  en  le  Hérielle,  devers  ches 
bourgois  secrètement,  et  se  porta  traitiet  qu'il  dévoient  les 
Navarrois  de  nuit  mettre  en  la  ville  d'Amiens  et  destruire 
chiaulx  qui  estolent  contraires  à  yaulx.  Sur  celle  fianche 
messire  Jahan  de  Pickeni  se  party  de  nuit  de  le  Hérielle 
atout  V"  lanches  et  s'en  vint  à  Amiens,  et  y  avoit  envoiet  par 
cinq  jours  devant  plus  de  IP  hommes  navarrois  en  le  chité 
d'Amiens  et  en  le  maison  des  bourgois  de  leur  acort  cou- 
vertement  en  tonneaulx  sur  chars  en  manière  de  vins, 
et  chil  dévoient  estre  mestre  des  portes.  Quant  che  vint 
le  minuit  ,  que  ces  emprises  se  dévoient  faire,  messire 
Jehan  de  Pickeny  vint  à  tous  ses  gens  et  entrèrent  en  le 
prumière  frumeté.  Adont  fut  le  chité  d'Amiens  en  grant 
péril  d'estre  perdue,  mais  Dieu  resvilla  les  bonne  gens  de 
la  ville  qui  s'aperchurent  de  celle  traïson,  et  s'armèrent 
et  allèrent  au  devant  grant  aliire  et  de  bonne  vollenté  ,  et 
se  saisirent  de  leurs  portes  et  recullèrent  par  forche  les 
Navarrois  ;  mais  trop  leur  cousta,  car  il  y  eult  pluiseurs 
hommes  de  la  ville  mors.  Toutesfois  il  obtinrent  le  plache, 
et  n'y  peurent  les  Navarrois  avoir  puissanche  et  furent 
reboutés.  Mais  ly  Navarrois  au  partir  ardirent  la  première 
ville  où  il  avoit  plus  de  quinze  cens  maisons  ,  et  s'en 
retournèrent  ensy  sans  plus  riens  faire.  Yaulx  départis, 
chil  d'Amiens  allèrent  par  les  hostieulx  querre  et  cherquier 
tous  chiaulx  qu'il  supposoient  que  celle  trayson  avoient 
brassée  et  faitte.  Sy  en  trouvèrent  grant  foison  ;  car  il 
racusoient  l'un  l'autre.  A  l'endemain  on  leur  copa  les 
testes  ens  ou  marchiet,  et  l'abet  du  Gart  tout  premiers. 


Assés  tos  après  s'armèrent  les  chevaliers  et  escuiers  de 

devant    Mauconseii,    et  osy  y  vinrent   les  communes  des 

chités  et  des  bonnes  villes,  et  par  espésial  cil  de  Tournay 
y  envoièrent  bien  V  saudoiers  moult  bien  abilliés  ,  et 
en  estoient  capitaine  inessire  Raoul  de  Couchy,  le  sire  de 
Rainneval,  le  sire  de  Canny  et  l'évesque  de  Noïon.  Etavoit 
devant  Mauconsel  plus  de  XV"™  hommes  ,  que  uns  ,  que 
aultres.  Ly  Navarrois  qui  estoient  dedens  en  garnison  , 
sentoient  bien  que  leurs  compaignons  ne  se  pooient  là 
longement  tenir  et  que  bon  seroit  qu'il  fuissent  secourus. 
Sy  le  senefièrent  secrètement  ly  uns  as  aultres  que  il 
fuissent  tout  à  une  certaine  nuit  là  où  il  se  deveroient 
trouver  ,  et  tous  y  furent  ,  desquels  messire  Jehan  de 
Pickegni  se  fîst  chief,  et  se  trouvèrent  bien  XV"  comba- 
tens  tout  d'eslite.  Sy  chevauchèrent  tant  de  nuit  que  sur 
ung  adjournement  il  vinrent  en  l'ost  des  Franchois  et 
se  boutèrent  ens  en  escriant  :  «  Saint  Gorge  !  Navarre  !  » 
Là  furent  chil  Franchois  qui  de  che  ne  se  doubtoient, 
tellement  soupris  qu'il  furent  tout  perdu  et  desconfis  ,  et 
en  y  eult  mors  plus  de  III'",  et  dura  la  chasse  jusques  as  por- 
tes de  Noïon,  et  prirent  ly  Navarrois  desquels  qu'il  volrent, 
des  plus  riches  et  des  plus  jolis,  et  y  furent  pris  toutes  les 
capitaines,  et  y  eult  plus  de  XVP  prisonniers  et  tout  leur 
harnas,  tentes,  très  et  toutes  aultres  choses,  et  puis  s'en 
partirent,  et  s'en  alla  cascun  en  sa  fortresse.  Depuis  firent 
chil  de  Mauconseil  plus  de  mauls  au  pais  que  il  n'avoient 
fait  devant,  et  ardirent  le  plus  grant  partie  de  l'abbéie 
d'Oscamps. 


Ensy  se  moutep lièrent  grant  foison  de  mauls  et  de 
iniquités  ens  ou  noble  royalme  de  Franche  ,  par  quoy  ung 
grant  chier  temps  en  vint  et  nasquy  depuissedy  ,  et  les 
terres  demorèrent  vaghes,  et  les  vingnes  à  labourer.  Toutes 
marchandises  estoient  sy  mortes  et  sy  perdues  que  nul 

n  osoit  aller,  ne  venir  parrny  le  royalme  de  Franche  ;  6ar 
c'estoient  pilleurs  et  robeurs  de  tout  pais  au  title  du  roy 
de  Navarre.  Et  estoient  chil  pillars  maistre  et  souverain  des 
camps,  des  chemins  et  des  rivières,  et  estoient  Ij  chevalier 
et  les  seigneurs  tout  ensongniés  de  garder  leur  fortresses  ; 
car  on  leur  embloit  et  prendoit  toutes  les  nuis  et  tous  les 
jours.  Le  jovène  sire  de  Couchy  en  estoit  sy  constrains 
qu'il  faisoit  garder  ses  castiaulx  à  ses  despens.  En  le  ville 
de  Vailly  se  tenoient  Radigos  de  Doury  et  Robins  l'Escot. 
Chil  deus  corapaignons  avoient  bien  desoubs  eulx  à  leur 
gaiges  Y"  combatans.  Chils  Robins  l'Escot  par  les  festes 
du  Noël  vint  prendre  et  exillier  le  foi  t  chastiel  de  Roussy  , 
le  conte  de  Roussy  et  madame  sa  femme  et  madame  leur 
fille  dedens  ,  et  les  tint  un  grant  tamps  prisonniers  en  leur 
castiel  meismes,  et  puis  les  raenchonna  à  douze  mille  mou- 
tons d'or  ,  et  encores  luy  demoura  la  fortresse  qui  fîst 
moult  de  maulx  ou  païs  d'environ.  On  ne  vous  ponroit  pas 
recorder  en  ung  jour  d'estet  les  grans  persécutions  ,  les 
pillaiges  ,  les  roberies  et  les  grans  fais  d'armes  qui  furent 
et  avinrent  en  che  tamps  ou  noble  royalme  de  Franche. 


En  che  tamps  s'esmurent  les  chevaliers  d'Artois,  de 
Ponticu  et  de  Picardie,  et  vinrent  mettre  le  siège  devant 
Saint-Valléry  à  trois  lieues  d'Abeville,  de  laquelle  garnison 
estoient  cai)itainne  messire  Guillames  Bonnemare  et  Jehan 
de  Ségure,  Navarrois.  Sy  [se  tint]  là  le  siège  grans  tamps 
et  y  eult  fait  maint  bieau  fais  d'armes  ;  car  il  avoit  dedens 
)»lus  de  V  combatans  qui  se  venoient  tous  les  jours  esprou- 
ver  as  barrières,  et  y  fu  mors  le  sire  de  Baucyen  d'un  trait 
d'un  canon.  Ung  jour  perdoient  chil  de  l'ost,  et  l'autre 
jour  gaignoient  ;  car  il  y  avoit  là  plus  de  XXX"  hommes, 
que  uns,  que  aultres.  Sy  en  estoient  capitainne  le  conte  de 

Saint-Pol  et  le  sire  de  Fiennes  qui  pour  che  tamps  estoit 
connestable  de  Franche. 

Tant  se  tint  le  siège  devant  la  ville  et  le  castiel  de  Saint- 
Vallèrj  que  leurs  vitailles  commenchoient  à  amenrir,  et  sy 
près  estoient  par  terre  et  par  mer  ghettiet  que  riens  ne  leur 
venoit.  Sy  traitèrent  pour  rendre  le  fortresse  et  se  le  ren- 
dirent, sauve  leurs  corps  et  leurs  biens,  et  s'en  partirent 
en  che  propre  jour.  Les  Franchois  en  prirent  la  saisine,  et 
lorsqu'il  estoient  encores  tous  logiés  sur  les  camps,  leur 
vinrent  nouvelles  véritables  que  ly  Navarrois  venoient  pour 
yauls  combatre  et  sur  l'entente  de  lever  le  siège,  de  laquelle 
route  estoient  capitainne  messire  Pheîippes  de  Navarre,  le 
jovène  conte  de  Harcourt  et  messire  Robert  Canolle,  et 
estoient  environ  XV''  lanches,  et  tout  issus  des  garnisons 
de  Norraendie  que  ly  Navarrois  y  tonoient.  Sy  tost  que  les 
Franchois  seurent  cheste  afaire,  il  s'armèrent  et  se  mirent 
sur  les  camps  et  se  mirent  en  ordenanche  moult  bien. 

Nouvelles  vinrent  k  dessus  dits  Navarrois  que  le  garni- 
nos  de  Saint- Walléry  estoit  rendue  et  que  riens  n'y 
servoient.  Sy  se  retrairent  tout  bellement  par  devers  Pon- 
tieu,  car  il  redoubtoient  à  encontrer  la  puissanche  des 
Franchois.  Ly  Franchois  qui  leur  coureurs  avoient  envoiet 
courir,  entendirent  que  ly  Navarrois  se  retournoient  et 
n'estoient  non  plus  de  II"  combatans.  Sy  eulrent  consail 
de  aler  après  et  de  les  combatre.  Sy  se  deslogèrent  et  se 
mirent  au  chemin  après  les  Navarrois,  et  -les  siévirent  de 
sy  près  qu'il  les  enclorent  en  Lonch-en-Pontieu  et  se  logè- 
rent par  devant.  Quant  che  vint  à  minuit,  ly  Navarrois 
tout  secrètement  se  départirent  de  Lonch-en-Pontieu  et 
se  mirent  au  chemin  pour  venir  devers  Piéronne-en-Ver- 
mendois.  Sur  le  point  du  jour,  nouvelles  vinrent  en  l'ost 
que  ly  Navarrois  s'en  aloient  et  leur  estoient  escapés  :  dont 
furent  ly  Franchois  moult  courouchiés  ,   et    montèrent  à 

cheval  hastivement  et  tant  les  poursiévirent  che  jour  que 
il  les  trouvèrent  logiés  en  une  maison  sur  les  camps  entre 
Péronne  et  Saint-Quentin,  que  on  appelle  Toregni.  Sy  se 
rengièrent  et  ordonnèrent  tout  devant  yau1s,  et  li  pluiseurs 
les  volioient  tantost  aler  combatre  ;  mais  les  signeurs  n'en 
furent  pas  contens,  car  encores  n'estoient  mies  tout  venus 
leurs  gens.  Sj  se  rengièrent  et  logèrent  là  sur  les  camps 
devant  les  Navarrois  et  disoient  communaument  que  à  l'en- 
demain  on  les  combateroit  ;  mais  ly  Navarrois  se  partirent 
de  nuit  et  firent  tant  que  il  se  boutèrent  ens  es  bos  de 
Bochain  et  vinrent  à  Vailly,  à  Rous;  y,  à  Pierepont  et  en 
le  Terrasse  où  il  avoient  foison  de  garnisons.  Ensy  esca- 
pèrent-il  des  Franchois,  de  quoy  le  connestable  de  Franche 
suit  depuis  povre  grâce. 


Assés  tost  après  chelle  grosse  chevauchie  dont  je  vous 
ay  parlet  et  le  rendaigo  de  Saint-Walléry,  les  Franchois 
se  com.menchèrent  à  resvillier  sur  le  confort  du  conte  de 
Saint-Pol  qui  fu  vaillant  chevalier  ,  et  s'en  vinrent  à 
Paris  au  duc  de  Normendie  et  ly  dirent  que  ch'estoit  grant 
blâme  quant  il  se  laissoit  ensy  fouller  de  ches  Navarrois, 
Sy  eurent  consail  de  mettre  le  siège  devant  Melun- sur- 
Saine  ,  et  y  envoia  le  duc  le  connestable  de  Franche,  le 
conte  de  Saint-Pol,  monseigneur  Ernoul  d'Audrehem  ,  le 
sire  de  Roye,  le  signeur  de  Saint- Venant  et  plus  de  XIP 
chevaliers,  que  escuiers.  A  che  dont  n'y  estoit  mie  le  roy 
de  Navarre,  mais  se  tenoit  à  Mantes  à  dix  lieues  de  Paris, 
à  l'entrée  de  Normendie  ;  mais  il  y  avoit  deus  chevaliers 
de  par  luy  capitaines,  dont  li  uns  s'apelloit  messire  Jehan 
de  Pipes,  et  l'auitre  messire  Jehan  Carbeniaus.  Quant  le 
siège  fut  mis  devant  Melun  des  gens  le  duc  de  Normendie  , 
pour  che  tamps  il  y  avoit  dedens  trois  roynes  ,   la   reine 

Jehanne,  qui  fu  jadis  femme  au  roy  Charles  de  Franche  , 
la  royne  Blanche ,  qui  fu  femme  au  roy  Phelippes  de 
Valois ,  la  royne  Ysabel,  femme  au  roy  Charles  de 
Navarre.  Sy  se  tint  le  siège  moult  longement,  et  y  eult 
pluiseurs  escarmuches  et  assauls. 


Les  trois  roynes  qui  dedens  estoient ,  rendoient  grant 
paine  que  bonne  pais  fust  entre  le  duc  de  Normendie  et  le 
roy  de  Navarre,  et  en  commenchèrent  à  entamer  traityés  , 
et  se  portèrent  chil  traitiet  tellement ,  parmy  le  pourcach 
du  cardinal  de  Pierregorch,  qui  estoit  adont  en  Franche  , 
que  pais  entre  les  parties  dessus  dittes  fut ,  et  se  dépar- 
tirent ly  Navarrois  qui  à  Melun  se  tenoient ,  et  fu  rendue 
la  ville  franchoise  ;  mais  Mantes  et  Meulent  demorèrent  au 
roy  de  Navarre.  Son  frère  ne  s'en  ensonnioit  de  riens  ;  car 
che  fut  oultre  son  gré  que  la  pais  se  fîst  ,  lequel  serment 
il  tint  bien,  et  s'en  vint  en  Engleter^e  et  se  tint  là  delés  le 
roy  d'Engleterre  ,  qui  li  fist  grant  chière  et  qui  moult 
l'amoit  et  l'apelloit  cousin. 


En  che  tamps  se  deffit  le  siège  devant  Rennes  en 
Bretaigne  ,  et  s'en  party  le  duc  de  Lenclastre,  et  retourna 
en  Engleterre  et  y  mena  le  jone  conte  de  Monfort. 


Assés  tos  après  la  pais  faite  du  roy  de  Navarre  et  du  duc 
de  Normendie  ,  fallirent  les  trièves  du  roy  d'Engleterre 
et  du  roy  de  Franche  ,  si  que  chil  saudoyers  et  ches  gens 
d'armes  qui  estoient  espars  par  le  royalme  de  Franche  et 
qui  avoient  fait  guerre  au  title  du  roy  de  Navarre  ,  firent 
guerre  plus  forte  au  title  du  roy  d'Engleterre.  Et  manda  le 

roy  d'Engleterre  as  capitaines  ,  chevaliers  et  escuiers  des 
garnisons  qiril  se  tenissent  et  fesissent  bonne  guerre  et 
forte  et  que  temprement  il  les  rafresquiroit. 


Messire  Ustasses  d'Aubrechicourt,  qui  estoit  le  plus 
grant  capitainne  et  qui  le  plus  faisoit  de  grans  proesses, 
qui  fust  ou  roialme  de  Franche  de  par  les  Englès,  se  tenoit 
en  Carapaigne  ,  et  couroient  ses  gens  tout  le  pais  d'environ 
TroiesetChallon  et  Prouvins,  et  estoit  tout  à  yauls.  Or  avint 
que  1  evesque  de  Troies  ,  ung  moult  vaillant  homme,  qui  le 
païs  de  Campaigne  veoit  destruire  ,  manda  grant  foison  de 
gens  d'armes  as  despens  de  chieulx  de  Troies  ,  et  eult  le 
conte  de  Wandemont  et  ses  gens,  monsigneur  Broucart  de 
Fénestraiges,  monsigneur  Jehan  de  Chalon,  Pierre  de  Bar 
et  Phelippes  des  Armois,  et  furent  bieri  XIT  lanches,  que 
chevaliers,  que  escuiers,  et  11"  brigans  à  lanches  et  à 
pavais,  Sy  entendirent  ches  gens  d'armes  qui  se  tenoient  en 
la  chité  de  Troies,  que  ung  jour  messire  Ustasses  d'Aubre- 
chicourt et  ses  gens  chevauchoient  et  pooient  bien  estre 
environ  IIIP  combatans.  Sy  se  départirent  toutes  ches 
gens  d'armes  qui  se  tenoient  en  le  chité  de  Troies  et  chil 
brigans  que  l'évesque  de  Troies  et  messire  Brocars  de 
Fénestraiges  menoient ,  et  esploitèrent  tant  que  assés  près 
de  Nogant-sur-Sainne  il  trouvèrent  leurs  ennemis.  Là  eult 
forte  bataille  qui  longement  dura  ,  et  y  fist  le  dit  messire 
Ustasses  pluiseurs  grans  fais  d'armes.  Finablement  les 
Franchois  obtinrent  le  plache  ,  et  furent  tout  mors  ou  tout 
prins.  Et  fu  là  pris  messire  Ustasses  d'Aubrechicourt  d'un 
chevalier  de  la  conté  de  Vaudemont  qui  s'appelloit  messire 
Henry  Kevillart ,  et  furent  tous  chil  prisonniers  ramené  à 
Troies.  Sy  tost  que  tout  chil  qui  tenoient  garnison  ou  nom 
de  messire  Ustasses  ,  entendirent  qu'il  estoit   pris,  il  lais- 

sèrent  leurs  fortresses,  Pons-sur-Saine,  Danmerj,  Vertus. 
Espinay  ,  Torchy,  Plausy  ,  Arsy,  Méry-sur-Sainne  et  aul- 
tves,  et  furent  tout  chil  castiel  arière  franchois.  Et  se 
porta  sy  bien  le  dit  messire  Brocars  que  il  bouta  hors  de 
Carapaigne  tous  les  Englès  ,  et  en  la  fin  il  ne  peult  estre 
payetde  sesgaiges.  Sy  deffia  cliiauls  de  Troies  et  courut  sur 
le  pais  et  ardy  une  bonne  ville  qui  s'apelloit  Bar-sur- 
Saine,  et  qiiant  il  eult  assés  pilliet  et  courut  tout  le  païs  , 
on  le  paia  de  tout  che  que  il  demandoit  et  plus  encore.  Sy 
s'en  retourna  en  la  ducé  de  Loraine  dont  il  estoit. 

Ossy  chil  de  Mauconseil  rendirent  en  che  tamps  leur 
garnison.  Quant  il  eurent  pilliet  et  reubé  tout  le  païs  d'en- 
viron yaulx,  il  le  vendirent  bien  chier  à  chiaulx  de  Noïon 
et  du  plat  païs,  et  puis  s'en  revinrent  à  Vely,  et  aulcuns 
à  Cray  et  en  le  Hérielle. 

En  che  tamps  esquella  le  capital  de  Beus  le  castiel  de 
Clerinont  en  Bieauvoisis  .et  le  tint  plus  d'an  et  demy  et 
régna  et  apouvry  fort  le  païs  de  là  environ. 


En  che  tamps  fu  pourtraitiet  en  Engleterre  entre  le  roy 
Jehan  de  Franche,  qui  là  estoit  prisonniers,  et  son  consel, 
et  le  roy  Edouart  d'Engleterre  et  son  consel  ,  ung  traitiet 
de  pais,  et  fu  ensy  comme  tout  acordés,  mais  que  il  pleusist 
au  duc  de  Normendie  et  à  ses  frères  et  as  barons  de  Fran- 
che. En  instanche  de  che  que  pour  remonstrer  cheste  ordon- 
nanche  secrètement  pourparlée  entre  les  deux  roys  dessus 
nommés,  rapassèrent  la  mer  messire  Jaques  de  Bourbon 
et  le  conte  de  Tancarville,  et  vinrent  à  Paris  et  remons- 
trèrent  au  duc  et  à  ses  frères  et  as  barons  de  Franche 
qui  là  estoient  assamblet,  la  cause  pour  quoy  il  estoient 
là  venus  et  envoiet.  Ly  enfans  dudit  roy  eurent  sur  che 
grant  consail  et  ne  respondirent  mie  trestost,  et  fu  mandé 

le  roy  de  Navarre  qui  envis  euist  veu  le  retour,  ne  le  déli- 
vranche  du  roy  de  Franche,  car  trop  le  doubtoit.  Finable- 
ment  cheste  cose  ne  se  peult  adont  faire,  ne  passer  ;  car 
il  sambla  à  pluiseurs  dudit  royalme  que  cheste  pais  se 
feroit  trop  grandement  à  le  confusion  et  blâme  des  Fran- 
chois  et  du  noble  royalme  de  Franche  ,  syque  mieulx 
leur  vailoit  encore  à  souffrir  che  dangier  où  il  avoit  esté 
et  estoit,  quely  nobles  royalme  fust  ensy  despechiet  que 
le  roy  d'Engleterre  le  voUoit  avoir.  Sy  s'en  retournèrent 
arière  ly  doy  dessus  dis  seigneurs  en  Engleterre,  et  tirent 
leur  response  au  roy  de  Franche  qui  de  ces  nouvelles  ne 
fut  guères  resjoïs,  et  dist  tantost  que  le  roy  de  Navarre 
avoit  tout  che  brasset. 


Quant  le  roy  d'Engleterre  entendy  que  par  che  party 
pais  ne  se  feroit,  sy  jura  que  anchois  que  ly  an  fust  passé  , 
il  enteroit  si  esforchiement  en  Franche  qu'il  en  aroit  en 
partie  tout  son  bon,  et  jamais  ne  revenroit,  sy  seroit  tout 
au  dessus  de  son  entente,  ou  il  et  ses  enfans  y  demoroienfc 
en  le  painne.  Sy  fîst  en  chelle  saison  apareillier  les  plus 
belles  et  les  plus  grosses  prouvéanches  qui  oncques  euissent 
esté  faites  en  Engleterre,  pour  passer  mer  ,  et  envoia  ses 
hiraus  en  AUemaigne  pour  avoir  gens  d'armes  en  leur 
senefîant  que  il  se  traissent  vers  Calais  sur  l'esté  qui  reve- 
noit,  que  on  conteroit  l'an  mil  IIP  et  LIX,  et  que  tout  prest 
il  seroient  là  payet  de  leurs  gaiges.  Ces  nouvelles  furent 
plaisant  as  barons  d'Alemaigne.  Sy  se  partirent  pluiseurs 
d'AUemaigne,  de  le  duché  de  Gueldre  et  de  le  duché  de 
Julers  et  de  le  duché  de  Brabant,  et  s'en  vinrent  à 
Calais  oîi  il  séjournèrent  là  à  grant  frès  en  atendant  le 
passaige  du  roy  de  Engleterre. 

En  che  tamps  trespassa  messire  Pierres  d'Audelée  ou 
castel  de  Biauraont  en  Campaigne  ,  lequel  avoit  esté  ung 
grant  capitaine  entre  les  Englès,  et  avoit  moult  apovry  le 
marche  environ  Chalons  ettoutjusques  à  Sainte-Mènehault- 
en-Pertois.  Quant  il  fut  mors  ,  les  compaignons  furent  tout 
esbaliis  et  comment  il  se  maintenroient  et  de  qui  il  feroient 
ung  capitaine.  Sy  regardèrent  se  il  pouroient  ravoir 
messire  Ustasse  d'Aubrechicourt  qui  en  prison  estoit  en  le 
conté  de  Vaudemont,  et  ne  pouroient  mieulx  souhaidier. 
Sy  envolèrent  devers  le  chevalier  qui  le  tenoit ,  et  y  ala 
monseigneur  Corraigeus  de  Mauny  ,  liquels  esploita  tant 
bien  qu'il  fut  mis  à  rainchon  à  douze  mille  escus  ,  et  le 
racatèrent  les  compaignons,  et  firent  tant,  par  venditions 
de  chastieaulx  et  de  rainchon  donner,  qu'il  paia  ,  et  puis 
fut  quites.  Sitost  que  le  dit  messire  Ustasses  fu  délivrés  ,  il 
fist  plus  forte  guerre  que  devant,  et  rasambla  tous  les 
compaignons  et  s'en  vint  en  le  marche  de  Rains  en  le  conté 
de  Réters,  et  prist  Athegni-sur-Aisne  et  fist  une  grant 
garnison  par  lequelle  il  adamaiga  et  apovry  moult  le  païs 
de  là  entour  ,  dont  le  conte  Lois  de  Flandres  le  prist  en 
grant  haine  ;  mais  messire  Ustasses  de  son  mautalent  n'en 
fist  oncques  conte,  car  il  faisoit  tout  en  l'ombre  du  roy 
d'Engleterre ,  son  seigneur. 


En  che  tamps  mist  sus  le  conte  de  Roussy  grant  gens 
d'armes  par  pryère  pour  aller  devant  Roussy  et  le  recou- 
vrer se  il  peuist,  et  y  vinrent  avecque  luy  les  chevaliers  et 
escuiers  de  là  entour  et  les  bourgois  de  Laon.  Chil  de  le 
garnison  de  Roussy  et  chil  de  Vailly  seurent  celle  assam- 
blée.  Sy  yssirent  hors  et  se  combatirentà  Franchois  ,  ly- 
quels  furent  desconfis  et  par  le  lascheté  de  cheulx  de  Laon; 
car,  quant  il  deurent  assambler,   il  s'enfuirent.   Là  fu  de 

rechief  pris  le  conte  de  Roussy  et  mené  en  son  castiel  en 
prison  ,  et  messire  Gérart  de  Cavency  et  pluiseurs  cheva- 
liers et  escuiers  des  marches  de  là  environ.  Sy  fii  mis  à 
rainchon  ledit  conte  à  sis  mille  escus  ,  et  quant  Robert 
l'Escot  et  Hanequin  Franchois  eulrent  assés  guerryet  le 
pays,  il  vendirent  as  hommes  du  pais  le  ville  et  le  castiel  de 
Roussy  et  en  eurent  vingt  mille  moutons  ,  et  puis  s'en 
retournèrent  en  Vàllly  delés  Radigot  de  Bury,  et  ly  aulcun 
s'en  allèrent  eu  Atthegni  delés  messire  Ustasse  d'Auber- 
chicourt. 


Le  roy  d'Engleterre,  qui  en  celle  saison  faisoit  ung  sy 
grant  apparail  en  son  pais  pour  venir  en  Franche,  que 
oncques  puis,  ne  en  devant  il  n'avoit  fait  le  pareil,  envoioit 
petit  à  petit  pourvéanches  à  Ca'ais  ,  et  là  à  Calais  estoient 
grant  foison  de  chevaliers  de  l'Empire  qui  la  venue  du  roy 
atendoient  et  qui  àgransfrais  séjournoient,  et  tant  y  furent 
que  la  chose  leur  escardy  et  qu'il  convint  à  pluiseurs  ven- 
dre leurchevaulx  et  engaigier  leur  harnas,  car  il  n'avoient 
nulle  délivranche.  Quant  il  eurent  là  estet  tout  le  tamps  et 
que  on  leur  disoit  :  «  Le  roi  venra  à  le  sepmaine,  »  le  duc  de 
Lancastre  ariva  atout  II"  hommes  d'armes  et  IIII'" 
archiers,  qui  escusa  le  roy  envers  ches  AUemans  au  plus 
biol  que  pot.  Le  duc  ne  séjourna  là  point  gaires  de  tamps, 
mais  se  party  de  Calais  atout  ses  gens  d'armes  et  chevau- 
cha en  Franche,  et  ly  aulcuns  de  ces  Allemans  le  siévirent, 
et  li  aultre  demorèrent,  qui  avoient  engaigié  leur  chevaulx 
et  leur,  harnas,  et  sy  ne  leur  faisoit-on  nulle  délivranche. 
Sy  chevauça  ledit  duc  de  Lenclastre  devers  la  ville  de 
Térouane,  et  puis  vint  devers  Arras  et  se  loga  auMont-Saint- 
Éloy,  et  delà  il  s'en  vint  devant  Bray-sur-Somme  oùily  eult 
grant  assault,  et  fu  la  ville  en  péril  de  estre  perdue  ;  mais 

le  conte  de  Saint-Pol  les  vint  par  derière  racheter  au  plus 
fort  de  l'assault  atout  IP  lanclies,  ou  aultrement  elle  eult 
esté  perdue  et  prise  sans  remède,  et  là  et  devant  Bray  per- 
dirent les  Englès  gramment  de  leurs  gens.  Sy  s'en  party 
le  duc  de  Lenclastre,  et  prist  le  chemin  de  Péronne.  Adont 
ly  vinrent  nouvelles  que  le  roy  d'Engleterre  estoit  arivés  à 
Calais.  Dont  retourna  ledit  duc  et  revint  à  Calais.' 


Vous  devés  savoir  que  le  roy  d'Engleterre  avoit  amenet 
en  elle  tamps  avecques  luy  le  plus  belle  armée  et  le  plus 
grande  et  le  mieuls  ordonnée  que  on  euist  oncques  veu 
partir  d'Engleterre  ,  et  avoient  bien  IIII"*  kars  tout  atelés 
et  kariaus  que  il  avoient  fait  passer  la  mer.  Sur  ces  kars 
estoient  toutes  leurs  prouvéanches  de  blés  ,  de  chars  ,  de 
farines,  de  molins  à  le  main  pour  mieure  se  tout  les  mollins 
estoient  rompus,  de  batelès  de  cuir  pour  passer  les  rivières 
et  pour  pesquier  les  estans  et  les  viviers.  Et  avoit  le  roy  bien 
quarante  pièches  d'oiseaulx,  de  faucons  et  de  laniers,  que 
tout  emmenoit  avecques  luy. 


Si  se  départy  le  roy  de  Calais,  et  mist  en  l'avangarde  son 
cousin  le  duc  de  Lenclastre,  et  avoit  en  se  route  bien  II"  hom- 
mes d'armes  et  IIII'"  archiers,  et  chevauchoient  chil  environ 
deux  ou  trois  lieues  devant  la  bataille  du  roy,  qui'venoit  après 
moult  bien  ordonnément,oùbien  avoit  11"^  hommes  d'armes  et 
IIII'"  archiers;  et  de  l'arière-garde  estoient  [chief]  les  quatre 
enfans  du  roy,  premièrement  le  prinches  de  Galles,  messire 
Lions  d'UInestre,  messire  Jehan  conte  de  Richement  et  mes- 
sire Aymons  de  Langlet.  Entre  le  bataille  du  roy  et  le  bataille 
de  ses  enfans  aloit  tout  le  caroy  qui  comprendoit  bien  quatre 
lieues,  et  estoit  le  roy  et  toute  ses  gens  tout  armés  au  cler.  Sy 

estoit  connestabledel'ostleconte  de  la  Marche,  et  mariscal 
le  contedeWerviclietlecontedeStanfort.  A  veoir  l'ordonan- 
che  et  coramentil  chevauchoient  sans  passer  l'un  l'autre,  c'es- 
toit  grant  bieauté  au  considérer  ;  mais  le  pleuio  que  il  fais  oit 
en  chetamps,  leurgrevoit  moult;  car  en  che  tampsde  wain, 
il  pouvoit  toudis  sy  ouniement  que  elle  leur  estoit  grant 
paine  et  grant  desplaisanche,  et  par  quoy  les  vins  de  celle 
année  ne  vallirent  riens.  Sy  chevauchèrent  ensy  sansplenté 
courir  sur  le  pais,  car  il  ne  trouvoient  en  Artois,  ne  en 
devant  en  Boulenois  riens  de  fouraige  tant  que  il  furent  en 
Cambrésis,  et  là  trouvèrent-il  le  païs  ung  petit  plus  cras.  Sy 
s'y  rafreschirent  et  s'y  tinrent  quatre  jours  ;  car  il  avoient 
si  grant  route  que  il  n'aloient  que  deux  ou  trois  lieues  le 
jour.  Et  tant  cheminèrent  les  dis  Englès  qu'il  vinrent  es 
marches  de  Rains.  Sy  se  logèrent  les  seigneurs  ens  es  vil- 
laiges  environ  Rains,  et  vint  le  roy  osy  et  ses  enfans  logier 
en  l'abéye  de  Saint-Thiéry,  et  le  duc  de  Lenclastre  à  Saint- 
Baie,  et  ensy  les  contes  et  les  seigneurs  environ  Rains,  tel- 
lement que  riens  n'y  povoit  entrer,  ne  yssir.  Mais  elle  estoit 
grandement  et  bien  pourveue  pour  tenir  ung  an,  se  mestier 
leur  fesist  ;  car  tout  les  vivres  du  plat  païs  estoient  là 
amenés.  Et  sy  avoit  dedens  des  bons  chevaliers  et  escuiers 
qui  le  gardoient,  tels  que  le  conte  de  Pourcien,  monsigneur 
Hues  de  Pourcien,  le  sire  de  la  Bove,  le  sire  de  Hosques, 
le  sire  de  Vaus,  le  sire  de  Loire  ,  le  sire  de  Sase  et  plui- 
seurs  aultres  chevaliers  et  escuiers. 

Assés  tos  après  que  le  roy  d'Engeleterre  fut  là  venus, 
messire  Ustasses  d'Auberchicourt  qui  estoit  en  la  ville  de 
Athegni-sur- Aisne  et  qui  là  avoit  grant  garnison  et  grosse 
de  vins  (car  ses  gens  avoient  tout  pilliet  le  pais  de  là  envi- 
ron, ne  riens  n'y  avoit  demoret  bien  une  journée  entour 
yauls),  envoia  au  roy  d'Engleterre  deux  cens  pièches  de 
vins,  dont  le  roy  ly  en  sceult  moult  grant  gré,  et  en  départy 


kw   CHAMPAGNE.  385 

as  baroiis  et  as  chevaliers   de  l'ost  qui  furent  de  che  vin 
bien  et  grandement  rafreschy. 

En  che  tamps  que  le  siège  estoit  devant  Rains,  devers  le 
roy  d'Engleterre  revenoit  le  sire  de  Gouraenies,  nng  che- 
valier de  Haynau,  d'Engleterre,  et  s'en  aloit  en  l'ost  atout 
une  compaignie  de  Haynniers.  Sy  fu  à  une  petite  journée 
de  Rains  en  ung  villaige  que  on  dit  Harbegni,  [et  là]  furent 
rués  jus  du  seigneur  de  Roye  et  du  Canonne  de  Robersart, 
et  tout  chil  qui  estoient  avecques  luy,  mors  ou  pris.  Dont 
le  roy  d'Engleterre,  quant  il  sceult  ces  nouvelles,  fut  moult 
courouchiés  ;  mais  amender  ne  le  peult  tant  que  à  ceste  fois. 

Che  terme  pendant ,  messire  Bertémieus  de  Brouhes 
avec  chiaulx  de  sa  cherge  tenoit  le  siège  devant  le  forte 
tour  de  Courmisci  à  quatre  lieues  de  Rains,  et  y  fu  bien 
sept  sepmaines.  Finablement,  il  l'eut  par  mine  ;  mais  anchois 
que  il  fesist  la  dite  tour  trebuschier,  il  donna  à  chiaulx  qui 
dedens  estoient,  respit  pour  venir  veoir  en  quel  estât  il  les 
tenoit,  et  quant  il  virent  le  péril,  sy  se  rendirent  leur  pri- 
sonniers, et  on  bouta  le  feu  en  l'étanchonnement.  Sy  chéy 
la  tour  et  s'ouvry  en  deux  moitiés . 

Oncques  le  roy  d'Engleterre  ne  fist  assallir  de  ses  gens 
la  chité  de  Rains  ;  car  il  les  voUoit  espargnier  et  son  artil- 
lereu  ousy  pour  che  que  il  ne  savoit  se  il  ne  aroit  à  faire. 

Environ  le  Noël  se  resmut  ung  grand  mautallent  et  mor- 
telle guerre  entre  le  roy  de  Navarre  et  le  duc  de  Normen- 
die,  et  se  party  le  roy  de  Navarre  de  Paris  et  s'en  vint  à 
Mantes,  et  là  s  s  tint. 

En  che  tamps  prist  ung  escuier  de  Brabant  et  de  Brou- 
selles  qui  s'apelloit  Vautre  Estrate  par  esquelle  le  fort  cas- 
tiel  de  Rouleboise  séant  sur  Saine  desous  Paris  à  une  lieue 
de  Mantes,  et  y  mist  une  grant  garnison  et  le  tint  ung 
grant  tamps  puisedy,  et  fist  ladite  garnison  moult  de  mal 
ou  pais  de  Normendie  et  autour  de  Paris. 

XVII.   —   FROISSART.  25 

Ensy  que  je  vous  dy,  tint  le  roy  d'Engleterre  tout  l'ivier 
le  siège  devant  Rains,  et  riens  n'y  conquist  à  le  cité,  mais 
sesgens  destruisirent  tout  le  plat  pais  d'environ,  et  n'y  eurent 
pas,  le  siège  pendant,  toute  leur  aises,  car  il  fist  froit  et 
lait  et  fortyvier.  Sy  leur  morurent  grant  foison  de  chevaulx, 
et  convenoit  les  variés  aller  en  fouraige  bien  dix  ou  douze 
lieues  loing,  et  telle  fois  estoit  qu'il  ne  raportoient  riens  , 
et  ossy  à  le  fois  estoient-il  rencontrés,  et  y  eurent  la  plus 
grant  partie  de  l'ost  moult  de  mésaises,  dont  le  roy  d'En- 
gleterre estoit  bien  mérancolieux  ;  car  on  luy  avoit  donné  à 
entendre  au  partir  d'Angleterre  que  osy  tost  que  il  seroit 
devant  Rains,  que  il  n'y  aroit  point  esté  quinze  jours  que 
la  chité  se  renderoit  à  luy,  mais  il  n'en  vit  nulle  appa- 
ranche. 


Quant  le  mois  de  février  fut  entrés,  ly  sapins  se  com- 
mencha  à  raire,  et  le  taraps  à  apaisier.  Sus  l'entrée  du 
mois  de  march,  ledit  roy  eult  consail  qu'il  se  deslogeroit 
et  yroit  plus  avant  en  Franche  et  veoir  le  bon  pais  de 
Bourgongne  ;  car  en  leur  ost  il  avoient  grant  défaulte  de 
vivres.  Sy  se  desloga  ledit  roy  et  toute  son  ost  et  se  mist 
au  chemin  devers  Châlon-en-Campaigne.  Sy  chevauchoient 
les  Englès  en  belle  ordonnanche  et  tout  rengiet  sycomme 
il  se  partirent  de  Calais,  et  costièrent  Châlon,  et  ne  se  peult 
abstenir  le  mareschal  de  l'ost  que  il  n'alast  veoir  as  barières 
de  Chalon  quel  gens  d'armes  il  y  avoit.  Sy  y  trouvèrent 
monsigneur  Hughe  de  Vianne  et  les  aultres  chevaliers 
campenois  qui  les  rechurent,  et  là  eult  trait  et  escar- 
muchiet  et  navrés  des  uns  et  des  aultres,  et  toute  fois 
les  Englès  n'y  conquirent  riens.  Sy  s'en  partirent  et 
cheminèrent  tant  en  celle  Campaigne  que  il  vinrent  devant 
la  chité   de   Troies.    En    che    taraps    trespassa    en    l'ost 

du  rôy  d'Engleterre  le  conte  de  la  Marche,  connestable 
de  l'ost,  de  laquelle  mort  le  roy  fa  durement  courou- 
chiés.  Puis  vinrent  devant  Saint-Florentin,  où  messire 
Oudart  de  Renty  estoit  capitaine ,  et  là  eult  grant 
assault  et  fort,  et  sy  ariva  toute  l'ost;  mais  riens  n'y  firent. 
Puis  s'en  vint  le  roy  logier  à  Méry-sur-Saine,  et  là  se  tint 
bien  trois  sepmaines  ;  car  il  estoit  en  traitiet  devers  les 
gens  du  duc  de  Bourgongne,  afin  que  ils,  ne  ses  gens  n'en- 
traissent  point  en  Bourgongne.  Son  armée  et  luy  estoient 
tout  à  leur  aise  ;  car  Jehan  de  Arleston,  ung  sien  escuier, 
avoit  pris  la  grosse  chité  de  Flavegni  ,  et  avoit  bien 
trouvé  dedens  des  vins  et  des  pourvéanches  pour  vivre 
toute  l'ost  ung  mois.  Et  de  là. vint  le  roy  à  Aguillons-sur- 
Sellettes,  et  ses  gens  couroient  tous  les  jours  en  Bourgongne 
et  jusques  Ausoire,  et  destruisoient  tout  le  pais.  Tant 
allèrent  chils  traitieurs  sur  sau-conduit  que  le  païs  de 
Bourgongne  fut  rachetés  à  deux  cens  mille  francs  à  paier 
dedens  le  Saint-Jehan-Baptiste  qui  devoit  estre  l'an  mil 
IIP  LX,  et  de  che  livrèrent-il  bons  ostaiges,  et  parmy  tant 
le  païs  de  Bourgongne  demoura  aseuré  trois  ans  tant  seul- 
lement. 


Quant  chils  traitiet  fut  fait,  le  roy  s'en  retourna  par 
devers  Tonnoire  et  par  devers  Ausoire,  et  s'en  revint  [par] 
tout  le  païs  aval  Saine,  et  fist  tant  par  ses  journées  que  il 
vint  devant  Paris,  et  envoia  des  héraulx  dedens  Paris  par- 
ler au  duc  de  Norraendie  et  demander  bataille,  mais  on  ne 
l'acorda  point  ;  car  le  duc  ne  le  trouvoit  point  en  son  con- 
sail. 

Che  terme  pendant  que  le  roy  d'Engleterre  se  tenolt 
devant  Paris,  messire  Gautier  de  Mauny,  et  ses  gens 
d'armes,  s'en  vint  escarmuchier  à  la  porte  de  Saint-Jaques 

de  Paris,  et  en  y  eult  des  mors  et  des  navrés  des  ungs 
et  des  aultres,  et  puis  s'en  retournèrent  les  Englès  sans 
aultre  cose  faire. 

En  che  tamps  estoient   en   Paris  l'abé  de  Clugny,  ung 
saige  prélat,  frère  à  Jehan  de  Langres,  mestre  en  divinité, 
et  messire  Huge  de  Genève ,  vaillant  homme  et  saige  dure- 
ment. Ces  trois  seigneurs  sur  bon  sauf-conduit  qu'il  avoient, 
chevauchèrent  adont  devers  le  roy  d'Engleterre,  et  puis 
devers  le  duc  de  Normendie  ,    et  tretoient  que  volentiers 
il  euissent  acordé  toutes  ces  parties  et  mises  à  pais.   Le  roy 
d'Engleterre  à  che  commenchement  ne   s'y  acorda  point, 
mais  voUoit  encore  tenir  le  guerre,  et  avoit  entention  de 
luy  aler  rafreschir  en  Bretaigne  et  luy  là  tenir  tant  que 
les  blés   seroient  meurs  en   Franche  et  laissier  guerroier 
le  dit  royalme  [parj  ses  gens  qui  tenoient  garnison  en  plui- 
seurs  pais   et  ches  garnisons  laissier  courir   tout  le  plat 
pais,   dont  il  estoient  ensy  que  mestre  ;  car  les  Englès  en 
che  tamps  tenoient  en   Franche  plus  de  quatre  cens  cas- 
tiaulx,  ne  on  savoit  marchier  en  païs  où  Englès  ne  fussent 
amasé,  lesquels  honissoient  les  chités    et  bonnes  villes, 
et  estoit  marchandise  toute  perdue  parmy  le  royalme.  Les 
terres  demoroient  toutes  en  arière,  dont  chier  tamps  et 
grant  mortalités  par  défaulte   de  vivres  vinrent  puissedy. 
Et  estoit  le  dit  royalme  en  si  petit  estât,  et  les  chités  et 
les  bonnes  villes  si  grevées  et  appressées,  que  les  saiges 
hommes  du  royalme  se  doubtoient  qu'il  ne  se  perdesist  ; 
car  il  ne  povoient  longement  porter  telle  tribulation,   et 
pour    che    mettoient  li   dessus  dit  traitieur  grant   paine 
par  moien  que  pais  ou  accort  fust  entre  ces  parties  ,  par 
quoy  les  nobles  du  royalme  de   Franche  qui  estoient  sy 
déisolés,  fussent  recouvrés  ;   mais  à  che  commenchement 
le  roy  d'Engleterre,   sicomme   chi    dessus   est  dit,   ne  y 
voUoit  entendre. 

Quant  le  roy  d'Engleterre   qui  se  tenoit  au  Bourch-la- 
Royne  à  deux  petites  lieues  de  Paris,  vey  que  chil  de  Paris 
n'isteroient  point  hors  pour  luy  combatre,  sy  se  desloga  et 
fist  deslogier  ses  gens  et  prist  le  chemin  de  Chartres.  En 
l'ost  du  roy  d'Engleterre  eust  à  che  deslogement  trois  che- 
valiers par  espésial,   lesquels  je  vous  nommeray,   monsi- 
gneur  Jehan  de  Grailly,  captau  de  Beus,  monsigneur  Ame- 
nion  de  Pumiers  et  monsigneur  Petiton  de  Courton,  qui  se 
mirent  yaulx  et  leurs  gens  en  esbusque  ;  car  il  supposèrent 
bien,  [ce]  qu'il  avint,  que  aulcun  chevaliers  et  gens  d'armes 
qui  setenoient  dedens  Paris,  vuideroient  en  poursivant  l'ost 
pour  férir  en  le  keuwe  et  gaignier  aulcune  cose.  Voire- 
ment  se  partirent  de  Paris  monsigneur  Raouls  de  Coucy, 
le  sire  de  Rainneval,  le  sire  de  Chambly,    raessire  Pierres 
de  Saremaise,   messire  Flamens  de  Roie  et  messire  Gau- 
vains  de  Bailleul  et  pluiseurs  aultres  chevaliers  et  escuiers 
tout  d'une  alianche,  et  chevauchèrent  hastivement  eh  pour- 
siévant   les  Englès    et  passèrent  l'embusque    des    susdis 
Gascons.  Sy  tost  que  il  furent  oultre,   il  ouvrirent  leur 
embusque  et  crièrent  leur  cry,  et  se  férirent  en  ces  Fran- 
chois,  lesquels  furent  moult  esmervilliës,  quant  il  les  virent 
derrière  yaulx.  Nonobstant  il  retournèrent  vaillaument,  et 
là  y  eult  des  prumières  venues  pluiseurs  rués  par  terre  des 
uns  et  des  aultres,  et  là  eult  grant  hustin  et  dur  et  bien 
combatu.   Toutesfois  les  Gascons  et  les  Englès  s'y  portè- 
rent sy  bien  et  sy  chevallereusement  que  il  obtinrent  la 
plache,  et  furent  les  Franchois  presque  tous  mors  ou  pris. 
Petit  s'en  saulvèrent.  Sy  s'en  retournèrent  les  Gascons  et 
Englès  atout  leur  prisonniers  en  le  compaignie  du  roy  d'En- 
gleterre qui  s'en  aloit  devers  Chartres. 

Tant  esploita  le  roy  d'Engleterre  avecques  ses  gens  que 
il  vint  à  Galardon  ,  et  là  se  tint  bien  quinze  jours  ;  car  li 
traitieurs  dessus  nommés  le  poursiévoient  que  il  se  volsist 

assentir  à  la  pais  ,  mais  il  n'en  avoit  encore  point  de  vol- 
lenté.  Anchois  se  desloga  le  roy  de  Galardon,  et  toute  ses 
gens  ,  et  s'en  vint  devant  la  bonne  ville  de  Chartres  en 
instanche  que  pour  l'asëgier  ,  de  laquelle  messire  Ernoul 
d'Audrehem  estoit  capitaine  avecques  grant  foison  de  che- 
valiers et  d'escuiers  du  païs  de  Bieauce.  Sy  se  loga  le  roy 
d'Engleterre  en  urig  villaige  delés  Chartres,  qui  s'apelloit 
Bretigny,  et  toute  ses  gens  ens  es  villaiges  d'entour,  où  il 
faisoient  logis  de  feuUes  et  de  bos  ;  car  le  saison  le  devoit, 
car  che  fu  o  joly  mois  de  may. 


Derechief  vinrent  encore  les  enbastadeurs  du  duc  de 
Normendie  en  l'ost  du  roy,  et  le  comraenchèrent  à  preschier 
et  à  sermonner  pour  le  pais;  mais  il  le  trouvèrent  à  che  dont 
moult  froit ,   che   traitiet  durant.  Or  avint  une  chose  en 
l'ost  du  roy    d'Engleterre,   qui  moult  l'umelia  ;   car  ung 
grant  tempeste  du  chieldescendy,  tels  que  de  vent,  d'oraige, 
depleuie  et  de  grésil,  qui  tuoit  et  abatoit  hommes  et  bestes, 
et  n'y  avoit  sy  hardy  en  l'ost,  qui  ne  fust  tout  efFraés,  et  se 
voua  et  se  donna  le  roy  en  grant  dévotion  à  Nostre-Dame 
de  Chartres,  et  depuis  che  jour  en   avant  il  entendy  à  che 
traitiet,  et  me  samble,  ensy  comme  il  me  fut  dit,  que  le  duc 
de  Lancastre  ,  lequel  le  roy  créoit  bien  et  assés  en  toutes 
choses,  y  rendy  grant  paine   et  consilla  grandement  le  roy 
que  il  se  dessendesist  à  pais  et   acort  et  y  presist  les  offres 
que  le  duc  de  Normendie,  aisné  fils  du  roy  de  Franche,  ly 
faisoit.  Sy  fu  tant  allé  et  parlementé  que  le  roy  s'i  acorda, 
et  furent  les  traitiet  de  la  pais  fourme  sur  tel  estât,  dont  le 
substanche  des  parolles  s'ensieult  ensy,  c'est-à-savoir  que  le 
roy  de  Franche  et  son  aisné  fils  Charles,  daulfin  de  Vianne 
et  duc  de  Normendie,  et  leurs  successeurs  rendent  et  déli- 
vrent au  plus  tos  que  il  pouront  et  ou  plus  tart  dedens  le 

jour  de  la  Toussaint,  toutes  les  lettres  qui  chy  s'ensièvent  : 
premièrement  le  chité  et  ville  et  le  chastiel  de  Poitiers  et 
toutes  les  terres  et  le  pais  de  Poito,  le  chité,  le  ville  et 
le  castiel  de  Saintes  ,  le  terre  et  le  pais  de  Saintonge  ,  le 
chité  ,  le  ville  et  le  chastiel  d'Aghen  ,  le  terre  et  le  pais 
d'Aginois  ,  le  chité  ,  le  ville  et  le  castiel  de  Rodais  ,  le 
terre  et  le  pais  de  Roergue,  le  chité  et  le  castiel  de  Chaours, 
le  terre  et  le  pais  de  Quersiu,  le  chité  ,  le  ville  et  le 
castiel  de  Limoges  ,  le  terre  et  le  pais  de  Liraosin,  le  ville 
et  le  castiel  de  le  Rochelle,  le  terre  et  le  païs  de  Rocellois  , 
le  terre  de  Gauvre,  le  fief  de  Touwart  et  le  terre  de  Belle- 
ville,  le  chité,  le  ville  et  le  castiel  d'Angoloisrae,  le  terre 
et  le  païs  d'Angoulesmois,  le  conté  de  Pontieu,  le  conté  de 
Ghines,  la  terre  de  Hoie,de  Melch  et  de  Sangattes  et  toutes 
les  appartenanches  de  celles  contenans  et  entreprendans 
dedens  les  hendes  en  le  forme  et  manière  que  anchienne- 
ment  ont  esté  tenues  et  sans  ressort  devoir  jamais  au  roy 
'de  Franche, ne  successeur  descendant  de  luy,  toutes  lettres, 
homaiges,  fiefs  et  casteleries  et  aultres  juridictions  quelcon- 
ques et  avecques  tout  che  payer  trente  cens  mille  francs,  dont 
du  premier  paiement,  ains  que  le  roy  de  Franche  se  parti  de 
Calais  ,  fault  payer  six  cens  mille  francs  et  le  demorant 
dedens  quatre  ans,  et  de  che  donner  bon  hostaiges  des  plus 
nobles  du  royalrae  de  Franche  et  de  dix-neuf  chités  et 
bonnes  villes  hostaiges  pour  estre  plus  aseurés,  et  parmy 
tant  lé  roy  d'Engleterre  renonche  et  a  renonchiet  pour  luy, 
ses  enfans  et  sucesseurs  au  non  et  as  armes,  à  le  couronne 
et  calenge  de  Franche. 

Quant  ces  choses  furent  ensy  proposées  et  ordonnées  et 
acordées  de  toutes  les  parties,  pour  estre  en  plus  seur  estât, 
unes  trièves  furent  prises  à  durer  jusques  à  le  Saint- 
Miquiel,  et  en  avant  espéranche  de  pais.  Dont  envoia  le 
roy  d'Engleterre  à  Paris  avecques  les  dis  embassadeurs 

quatre  de  ses  plus  espésiaulx  chevaliers  ,  monsigneur 
Renault  de  Gobehem  ,  monsigneur  Jehan  Camdos,  monsi- 
gneur Gautier  de  Mauny  et  monsigneur  Jaime  d'Audelée 
pour  parconfremer  et  seller  et  jurer  à  tenir  fermement  et 
establement  ches  lettres  et  ches  traitiés  du  duc  de  Normen- 
die  et  de  ses  frères.  Et  encores  se  tenoit-il  attendant  le 
revenue  de  chiaulx  à  Brettigny  dalés  Chartres,  et  toutes  ses 
gens  ossy;  mais  il  ne  couroit,  ne  faisoit  nul  damaige  au  païs, 
anchois  leur  venoient  vendre  et  administrer  vivres  et  prou- 
véanches  pour  leurs  deniers  chil  de  la  chitë  de  Chartres  et 
des  plaches  environ. 

Quant  le  duc  de  Normendie  et  chil  de  Paris  seurent  que 
les  chevaliers  du  roy  d'Engleterre  venoient  et  apportoient  le 
pais,  sy  vuidèrent  contre  yaulx  à  grant  rêvérenche,  et  tout 
le  clergiet  as  crois  et  à  confanons,  et  furent  ensy  amenés 
jusques  au  palais  de  Paris.  Là  leur  [fist]  le  duc  de  Nor- 
mendie toute  l'onneur,  amour  et  révérense  qu'il  peult,  et 
leur  fist  ouvrir  la  Sainte-Chapelle  et  leur  monstra  les  plus  * 
dignes  relicques  qui  estoient  en  chrestienneté,  le  sainte 
couronne  dont  Nostre-Sire  fu  couronnés  à  sa  sainte  Passion, 
et  en  donna  à  chascun  des  chevaliers  une  espine  des  plus 
grandes  :  dont  ly  chevaliers  retinrent  à  moult  grant  et  moult 
noble  che  don  et  le  prisèrent  plus  que  nuls  aultres  joiaulx 
que  on  leur  peuist  donner.  Et  quant  il  eurent  esté  delés  le 
duc  de  Normendie  et  ses  frères  ung  jour,  et  il  eurent  tout 
confrumé  et  séellé  ,  on  cria  et  publia  la  pais  parmy  la 
chité  de  Paris,  et  le  envoia-on  publier  et  déuonchier  par 
tout  le  royalme  de  Franche.  Et  retournèrent  les  dessus 
dit  chevaliers  d'Engleterre  par  devers  le  roy  en  l'ost,  qui 
les  rechut  joieusement,  lesquel  se  loèrent  du  duc  de  Nor- 
mendie et  de  ses  frères  et  des  barons  de  Franche,  qui  les 
avoienthonnourablement  recheut.  Depuis  leur  revenue,  le 
roy  d'Engleterre  ne  demora  gaires  plenté,  mes  se  desloga 

et  fîst  toutes  manières  de  gens  deslogier,  et  s'en  vint,  oplus 
tost  que  ilpeult,  en  Normendie,  et  monta  en  mer  à  Harfleu 
et  fu  sur  une  espasse  de  tamps  en  Engleterre,  et  ly  aultres 
passèrent  tous  bellement  parmy  le  royalme  de  Franche  et 
vinrent  à  Calais  et  puis  alèrent  en  Engleterre. 


Vous  devés  savoir  que  le  roy  Jehan  de  Franche  fut  moult 
lies  quant  il  seut  le  vérité  et  vraies  nouvelles  de  par  le  roy 
d'Engleterre  que  pais  estoit,  et  ly  segnefia  prumièrement 
madame  la  royne  Phelippe  d'Engleterre,  sa  cousine  ger- 
maine. Et  encores  fut-il  plus  lies,  quant  on  le  mist  hors  de 
prison  du  chastiel  de  Londres  et  on  le  fist  venir  à  Wes- 
moutier,  et  le  traitiet  de  le  pais  ly  fu  là  monstret ,  et  là  le 
lieut-on  et  renouvela,  lequel  il  n'euist  jamais  brisiet,  et  ne 
détria  puis  gaires  de  tamps  que  ly  rois  Jehans  et  messires 
Phelippes  ses  fils  furent  envoiet  à  Calais  et  là  mis  en  la 
garde  de  monsigneur  Regnault  de  Gobehera  et  de  monsi- 
gneur  Gautier  de  Mauny  et  de  messire  Gui  de  Briane  et  de 
monsigneur  Rogier  de  Bieaucamp  ;  et  tout  ly  aultres  prin- 
ches  qui  à  renchonner  estoient,  qui  furent  pris  en  le  bataille 
de  Poitiers,  furent  délivret  parmy  le  traitiet  dessus  dit. 

En  la  ville  de  Calais  fu  le  roy  de  France  depuis  l'entrée 
de  juing  jusques  à  bien  près  de  le  Tousain,  et  le  gardoient 
les  dessus  dis  chevaliers  à  ses  frais  tant  que  ly  six  cens 
milles  frans  fuissent  venus,  qui  estoient  tout  prest  en  l'abéie 
de  Saint-Bertin  à  Saint-Omer,  mais  en  ne  les  volloit  payer 
pour  tant  que  le  duc  d'Ango  et  le  duc  de  Berry,  qui  estoient 
enfans  du  roy,  se  tenoient  à  BouUongne  et  refusoient  d'aler 
oultre  à  Calais;  etly  aultres  contes  et  barons  de  Franche, qui, 
pour  ostagier  estre, estoient  venus  à  Saint-Omer,  ne  volloient 
aller  oultre,  se  lydoy  enfans  du  roy  n'ialoientprumièrement. 
Et ,  se  on  euist  payet  l'argent  etly  ostaige  ne  volsissent 

estre  passé  oultre,  on  euist  perdu  les  deniers,  et  se  fust  la 
guerre  renouvellée  comme  devant. 

Tant  fu  allé  ,  pourposé  et  parlementé  que  environ  le 
my  de  septembre  le  duc  d'Ango  et  le  duc  de  Berry,  enfans 
du  roy  Jehan  ,  passèrent  oultre  et  entrèrent  à  Calais  pour 
ustaigier  le  roy  leur  père.  Depuis  y  vint  messires  Phelippes, 
frères  de  deuxième  mariaige  au  roy  Jehan  (chils  estoit 
duc  d'Orliens)  ,  et  ossy  le  duc  de  Bourbon  ,  messire  Jehan 
d'Estampes  ,  conte  d'Alenchon  ,  messire  Pierre  d'Alenchon 
ses  frères  ,  Guis  de  Blois  pour  le  conte  Loys  de  Blois  son 
frère,  le  daulfin  d'Auvergne,  le  conte  de  Saint-Fol,  le  conte 
de  Poursien  ,  le  conte  de  Harcourt ,  le  conte  de  Braine  ,  le 
sire  de  Roie  ,  le  sire  de  Saint-Venant,  le  sire  d'Estoute- 
ville  ,  le  sire  de  Memorensy,  le  sire  de  Clères  ,  le  sire  de 
Trainyel,  le  sire  de  Maulevrier  et  pluiseurs  aultres  hauls 
barons  de  Franche,  et  de  dix-neuf  chités  et  bonnes  villes 
de  chascune  deus  bourgois,  et  de  Paris  quatre.  Sy  jurèrent 
tout  chil  signeur  et  bourgois  solempnellement  de  aller  tenir 
prison  à  Londres  en  Engleterre  et  là  où  au  roy  plairoit  jus- 
ques  adont  que  on  les  aroit  racheté  de  vingt-quatre  cens 
mille  frans.  Sy  passèrent  oultre  de  Calais  et  arivèrent  à 
Douvre  le  nuit  de  le  Tousains  l'an  mil  IIP  LX.  Et  le  roy  Jehan 
et  ses  fils,  atout  les  prisonniers  de  Franche,  partirent  de 
Calais  et  s'en  allèrent  à  Boulongne,  et  le  prinche  de  Galles 
et  ses  frères  avecq  le  roy  de  Franche  tout  à  piet  par  compai- 
gnie  ,  et  furent  là  tout  che  jour  et  le  soir  et  l'endemain 
matin,  et  s'en  vinrent  à  Calais,  et  le  roy  de  Franche  prist  le 
chemin  de  Monstreul-sur-Mer,  et  le  duc  deNormendie  ses  fils 
avecques  luy  et  leurs  gens.  Sy  esploitèrent  tant  par  leur 
journées  que  vinrent  en  la  chité  d'Amiens  où  le  roy  fut 
recheut  à  grant  joie  ,  et  là  se  tint  plus  de  quinze  jours. 


i 

Or  vint  à  grant  contraire  as  chevaliers  et  escuiers  qui 
estoient  bien  montés  pour  le  guerre  et  qui  estoient  tous 
riches  par  courir  et  par  pillier  ens  ou  royalme  de  Franche  , 
quant  il  entendirent  que  pais  estoit  et  que  les  castieaulx 
et  fortresses  qu'il  avoient ,  leur  convenoit  laissier  ;  car  tels 
aloit  à  dix  ou  à  vingt  chevaulx  que,  se  il  fust  à  son  ostel,  il 
n'aroit  point  puissanche  de  luy  monter.  Touttesfois  par  les 
commissaires  du  roy  de  Engleterre,  qui  leur  furent envoiet, 
[il  leur  fu]  commandé  et  enjoint  estroitement ,  sur  à  estre 
deshonnourés  ,  que  il  rendesissent  les  fors  qu'il  tenoient.  Il 
s'en  partirent,  et  retournèrent  ly  pluiseurs  en  leur  lieus  en 
Engleterre,  en  Flandres,  en  Haynau  et  en  Brabant  dont  il 
estoient,  et  vendoient  leur  plaches  as  gens  dupais,  et  [obéis- 
soient]  li  auicuns  qui  estoient  sujet  au  roy  d'Engleterre  et 
de  son  roialme  ;  et  ly  pluiseurs  les  tenoient  et  disoient  qu'il 
faisoient  guerre  pour  le  roy  de  Navarre.  Pluiseurs  compai- 
gnons  pilleur  et  robeur  ne  savoient  de  quoy  vivre  puis  que  le 
guerre  estoit  faille  :  sy  se  recuellèrent  ensamble  et  disoient 
que  point  n'avoient  esté  payet  de  leurs  gaiges.  Sy  commen- 
chèrent  à  guerrier  et  à  pillier  et  à  faire  pis  que  devant,  et 
se  assamblèrent  par  routtes  et  par  compaignies,  et  prirent 
en  chel  yvier  le  fort  de  Genville  et  bien  le  valleur  de  cent 
[mille]  florins  dedens.  Là  se  requeillirent  toutes  aultres 
manières  de  pilleurs  et  de  robeurs.  Sy  en  avoit  ossy  grant 
route  et  grant  flote  en  Bourgongne,  que  on  nommoit  les 
Tart- Venus.  Chil  qui  partoient  de  Picardie  ,  deNormendie 
et  de  Vimeu  ,  de  Pontieu  ,  de  Brie  ,  de  Gascogne  et  de 
Franche,  se  tiroient  tous  celle  part  et  se  mirent  en  Bour- 
gongne, et  furent  en  pau  de  tamps  plus  de  XXX™,  et  firent 
autant  de  capitaines  que  il  estoient  de  routes,  desquels 
messire  Seghins  de  Batefol  par  ses  hardies  emprises  estoit 
ung  grans  mestres  entre  yaulx  et  le  souverain.  Sy  destrui- 
sirent,  chel  yvier  et  tout  le  tamps  ensiévant,  le  bon  pais  de 

BourgoGgne,  et  se  tenoieiit  viers  Marole-les-Nonnains  et 
en  le  conté  de  Fores  et  sur  clielle  rivière  de  Loire  ou 
plus  cras  pais  du  monde  et  où  li  Englès  ,  ne  la  guerre 
n'avoient  point  esté. 


Le  roy  Jehan  de  Franche  qui  estoit  retournés  à  Paris 
et  qui  volloit  entendre  as  besoingnes  de  son  royalrae  (ch'es- 
toit  bien  raison),  entendy  que  ches  maleoites  gens  ,  qui 
s'apelloient  les  Tart- Venus  et  le  Grande  Compaignie,  ré- 
gnoient  en  Bourgongne  trop  fort,  et  ly  fu  bien  dit  et  remons- 
tré  que,  se  on  ne  leur  aloit  au  devant  et  que  on  [les]  laissast 
régner  en  leur  mauvaiseté  ,  [il  se]  moutepliroient  syque 
il  feroient  plus  de  maulx  que  devant  les  Englès  n'avoient 
fait.  Sy  encherga  le  roy  son  chier  cousin  monsigneur 
Jaques  de  Bourbon  que  il  voulsist  aler  au  devant  et  pre- 
sist  tant  de  gens  d'armes  à  tous  lés  qu'il  fust  fors  assés 
pour  yaux  combatre.  Ledit  messire  Jaques  de  Bourbon 
se  départy  de  Paris  atout  foison  de  gens  d'armes.,  et  se 
mirent  aux  camps  devers  ces  maleoites  gens  ,  et  fist  tant 
qu'il  vint  en  le  conté  de  Fores  que  chil  robeour  avoient 
moult  gasté.  Sy  trouva  là  ses  nepveus  les  enfans  au  conte 
ds  Fores  et  monsigneur  Regnault  de  Fores  et  grant  foi- 
son de  chevaliers  et  d'escuiers.  Sy  chevaucha  oultre 
ledit  messire  Jaques  de  Bourbon,  et  fist  tant  qu'il  vint 
à  Lion-sur-le-Rone,  et  faisoit  là  son  amas  de  gens  d'armes; 
car  ch'estoit  où  ses  mandement  estoit,  et  là  vint  li  Arche- 
prestre  devers  luy  atout  grant  foison  de  gens  d'armes  de 
Bourgongne. 

Quant  ces  compaignies  entendirent  que  messire  Jaques 
de  Bourbon,  comme  dit  est,  estoit  à  Lion-sur-le-Rosne  et 
faisoit  là  son  asamblée  de  gens  d'armes  pour  yauls  com- 
batre,  sy   se   recuellèrent  et   se  mirent  tout  ensamble,  et 

firent  otant  de  capitaines  comme  il  estoient  de  routes  , 
comme  dit  est.  Là  estoient  messires  Seghins  de  Batefol, 
Nandou  de  Baglierant ,  le  Rourch  Camus  ,  le  bourch  de 
Bretuel,  le  bourch  de  Lespare  et  pluiseurs  aultres  qui 
tout  conduisoient  clies  corapaignons  et  qui  avoient  grant 
désir  de  combatre  ches  chevalier  franchois  :  ou  tout  perdre 
ou  tout  gaignier,  car  bien  savoient  que,  se  il  povoient 
desconfîre  monsigneur  Jaques  de  Bourbon  et  se  route, 
nuls  ne  se  metroit  en  grant  tamps  contre  yaulx  ,  et 
seroient  tous  seigneurs  du  pais,  et,  s'il  estoient  descon- 
fis ,  il  seroient  payés  de  leurs  gaiges. 

En  che  tamps  se  tenoient  ches  compaignies  à  trois  lieues 
de  Lions-sur-Rosne,  sur  une  plache  et  ung  castiel  que  on 
dit  Brinay,  En  leur  route  avoit  grant  foison  de  povre 
gens  mal  arées  ,  mal  montés  et  pis  armés,  et  s'en  y  avoit 
bien  VI™  qui  estoient  assés  bien  aharnesquiet. 

Quant  messire  Jaques  de  Bourbon  qui  se  tenoit  en  le 
chité  de  Lions  atout  grant  foison  de  bonnes  gens  d'armes, 
entendy  que  ches  compaignies  aprochoient  et  estoient  à 
trois  lieues  près,  sy  commanda  que  tout  chil  qui  en  Lions 
estoient,  presissent  les  camps  ;  car  il  les  voloit  combatre. 
Adont  tout  se  mirent  as  camps  et  devers  les  compaignies 
qui  jà  avoient  aviset  plache  et  estoient  fortefiés  d'une  mon- 
taigne  plaine  de  caillaux,  et  il  convenoit  par  desous  yaulx 
passer,  se  les  François  les  volloient  combatre.  Si  trestost 
que  ly  Archeprestre  vit  leur  ordonnanche  et  leur  conduite,  v 
il  vey  bien  que  on  ne  les  poroit  avoir  sans  grant  damaige. 
Adont  consilla  et  dist  que  par  che  lés-là  on  ne  les  alast 
point  combatre,  mais  il  n'en  peult  estre  owis  ;  car  là  avoit 
tant  de  bons  chevaliers  de  Bourgongne,  de  Savoie,  de  Prou- 
venche,  de  Fores  et  de  Franche  qui  petit  doubtoient  et 
prisoient  ches  mesquans  gens  as  armes  ,  ensy  que  vous 
ores  maintenant.   Sy  fu  la  prumière  bataille  toute  à  piet 

baillie  à  l'Archeprestre,  et  ala  atout  sa  banière  avant  pour 
yauls  ouvrir  et  combatre.  Ensy  que  l'Archeprestre  et  se 
bataille  les  volloient  aprochier  ,  ches  compaignons  qui 
estoient  en  leur  fors,  comraeuchèrent  à  jetter  et  à  descli- 
quer pierres  de  telle  fachon  qu'il  n'y  avoit  sy  hardy  qui 
osast  passer  avant ,  car  elles  effondroient  heaumes  et 
bachinès,  et  rompoient  targes  et  fendoiont,  et  blechoient  et 
navroient  gens,  Ly  Archeprestre,  qui  estoit  hardis  cheva- 
lier et  qui  en  grant  despit  avoit  pris  che  que  on  ne  l'avoit 
volu  croire,  ne  volt  mie  pour  son  honneur  reculler  (plus 
chier  euist  à  estre  mors  sur  laplache),  et  passa  toudis  avant; 
mais  il  ne  peult  venir  jusques  à  compaignies  pour  comba- 
tre, sy  fut  toute  sa  bataille  rompue  et  ouverte,  et  ses  gens 
mallement  menés  et  blechiés.  Messire  Jaques  de  Bourbon 
fi^t  son  aisné  fils  chevalier  et  son  neveu  le  conte  de  Forés, 
et  puis  chevaucha  avant  et  fist  avanchier  sa  banière  pour 
combatre  ches  compaignies.  Entre  ches  compaignons  avoit 
bien  mille  lanches  de  ossy  bonnes  gens  et  ossy  bien  montés 
et  armés  que  on  peuist  estre,  qui  encores  estoient  tous  frès 
et  tout  nouveaulx.  Quant  la  prumière  bataille  de  l'Arche- 
prestre fu  rompue,  il  s'en  vinrent  aulcun  de  celle  montai- 
gne  as  cours  de  chevaulx  férir  sur  costé  sur  ches  gens 
d'armes,  et  en  ruèrent  jus  des  prumiers  venans  plus  de  V''. 
Là  eult  grant  bataille  et  forte,  et  trop  vaillaument  se  por- 
tèrent ches  compaignies,  et  demora  la  plache  pour  euls,  et 
y  prirent  plus  de  raille  bons  prisonniers,  et  furent  pris  ly 
Archeprestre,  le  sire  de  Tournon  messire  Robert,  messire 
Lois  de  Bieaugeu,  le  sire  de  Calenton,  messire  Renault  de 
Fores,  messire  Gérartde  Salière,  le  sire  de  Benay,  le  sire 
de  Roussillon,  le  sire  de  Groulée,  messire  Jehan  de  Chalon. 
et  pluiseurs  aultres,  et  mors  messire  Pierres  de  Bourbon  et 
le  jone  conte  de  Forés,  et  navrés  à  mort,  dont  che  fu  pité 
et  damaige,  messire  Jaques   de  Bourbon,   et  fu  raportés  à 

grant  mescbief  à  Lions.  Ensy  obtinrent  ches  compaignies 
la  plache  et  leur  demora  le  journée,  qui  fu  l'an  mil  III*^ 
LXI  le  XVIIP  jour  en  avril. 

Par  chelle  desconfiture  de  Brinay  mouteplièrent  sy  les 
compaignie  eu  forche  et  en  avoir  que  oncques  puis  le 
royalme  de  Franche  ou  aultre  royalme  ou  païs  n'en  furent 
quitte  ,  et  prirent  à  che  dont  des  chastieaulx  grant  foisons 
sur  le  rivière  de  Sone  et  de  Rosne,  par  lesquels  il  guer- 
rièrent  tout  le  païs,  et  s'en  vint  tenir  raessire  Seghins  de 
Batefol  à  Anse  aune  lieue  de  Lions-sur-le-Rosne  et  le  forte- 
fia  moult  et  s'y  tint  plus  de  deux  ans  ,  et  ranchonna  tout 
le  païs  d'environ.  Les  aultres  capitaines  s'avallèrent  devers 
Avignon.  Sy  prirent  en  leur  venue  et  exillèrent  de  nuit  le 
ville  du  Pont-Saint-Esprit  ,  oix  il  eurent  grant  pillaige  , 
et  estoient  par  celle  garnison  tout  mestre  de  Franche  et 
de  l'Empire  à  che  costet-là,  et  ne  laissoient  riens  avaller, 
ne  venir  en  Avignon  ,  de  quoy  le  papes  et  ly  cardinaulx 
en  estoient  moult  esbahis  et  envolèrent  oultre  gens  d'armes 
contre  yaulx,  et  riens  n'y  firent  ;  car  les  compaignies 
eulrent  un  grant  tamps  guerriet  et  hairiet  le  pape  et  le 
collège  d'Avignon  et  pilliet  et  robet  et  rainçonnet  tout  le 
païs  ,  tant  qu'il  estoient  sy  riches  qu'à  mervelles. 


Le  pape  et  les  cardinauls  s'avisèrent  d'un  moult  vaillant 
homme,  qui  s'apelloit  marquis  de  Monférat ,  liquels  pour 
che  taraps  faisoit  guerre  as  signeurs  de  Millan.  Sy  le 
mandèrent ,  et  il  vint  en  Avignon.  Quant  il  fu  venus  ,  on 
traita  devers  les  capitaines  de  compaignies  ,  que  il  s'en 
volsissent  aller  en  Lombardie  avecques  luy  pour  luy  aidier 
à  faire  sa  guerre.  Le  traitiet  se  porta  ensy  que  parmy  tant 
il  aroient  soixante  mille  frans  que  le  pappe  et  ly  cardinal 
délivreroient  as  capitaines  pour  départir  à  leurs  gens,  et  il 

se  partiroient  et  s'en  yroient  en  Pieumont  avoecq  le  dit 
marquis  ,  qui  trop  bien  en  fist  sa  besoigne  et  en  abriefva 
sa  guerre  contre  les  seigneurs  de  Millan  ,  et  en  vint  du 
tout  à  son  entente,  et  eult  pais  parmy  leur  ayde  à  yauls, 
ensy  qu'il  le  volt  avoir  ;  mes  messire  Seghins  de  Batefol, 
ne  se  route  ,  ne  fut  point  en  che  voiage  ,  anchois  se  tint  à 
Anse  plus  d'uuanetdemy  ;  et  quant  il  s'en  party,  il  en  prist 
grant  argent  à  chiaulx  du  pais  ,  et  sus  une  nuit  il  chevau- 
cha tant  que  sus  ung  ajournement  il  vint  prendre  et 
embler  et  esqueller  le  ville  de  Brude  en  Auvergne  et  le 
tint  plus  d'un  an  maugré  tout  le  pais  ,  et  avoit  bien  de 
finanche  chil  messire  Seghins  trois  cens  milles  frans. 
Quant  il  eut  assés  pilliet  et  robet  tout  le  pais  ,  il  retourna 
en  Gascongne  dont  il  estoit. 


Environ  le  Candeler,  l'an  mil  IIP  LXII,  dessendi  en 
Avignon  le  gentil  et  vaillant  roy  Pierres,  roy  de  Chipre  et 
de  Jhérusalem,  de  laquelle  venue  le  pape  Ynochens  VP 
et  tous  les  cardinaulx  furent  grandement  resjois.  Assés 
tost  après  sa  venue  trespassa  le  pape  Ynocens,  et  le  fu 
Urbains  V*. 

En  che  tamps  trespassa  en  Engleterre  le  duc  Henry  de 
Lenclastre,  moult  vaillant  homme  ,  et  ossy  fist  madame 
Ysabiel,  mère  du  roy  Édouart  d'Engleterre  et  fille  jadis 
au  biel  roy  Phelippe. 


Quant  le  roy  Jehan  seut  que  le  roy  de  Cippre  estoit  en 
Avignon  en  instanche  de  che  pour  preschier  le  crois  que 
pour  aller  sur  les  incrédulles,  sy  se  appareilla  et  dit  que 
il  volloit  aller  celle  part,  ensy  qu'il  fist. 

En  che  tamps  estoit  messire  Jehan  Candos  en  Acquitaine 
et  prendoit  la  possession  des  chités,  villes  et  chastiaulx, 
sénescaudies  ,  terres  ,  pais  ,  ysles  et  toutes  autres  choses 
ou  nom  du  roy  d'Engleterre  et  faîsoit  vuidier  des  plaches 
et  des  garnisons  tous  ennemis  et  rebelles  audit  royaulme 
de  Franche.  Sy  s'en  aloient  les  aucuns  en  Normendie 
devers  le  roy  de  Navarre,  qui  là  faisoit  grant  guerre,  et  11 
pluiseurs  se  retraioient  vers  Avignon  et  en  Bourgongne , 
et  convint  adont  le  roy  Jehan  ,  quant  il  passa  parmy 
Bourgongne,  aller  sur  le  sau-conduit  demonsigneur  Seghuin 
de  Batefol,  qui  pour  che  tamps  se  tenoit  à  Anse. 

Quant  le  roy  Jehan  fut  venus  en  Avignon,  on  le  rechut 
à  i:rant  joie,  et  furent  ensamble  plusieurs  fois  au  palais 
ils  et  le  roy  Piètre  de  Chipre,  et  avint  que  le  jour  du  Bon 
Venredy  l'an  mil  IIP  LXII  le  roy  Jehan  par  grant  dévo- 
tion encarga  le  crois,  et  pluiseurs  barons  du  royaulme  de 
Franche  et  de  ailleurs  pour  l'amour  de  luy.  Et  estoit  le 
intention  du  roy  de  Franche  d'estre  près  que  de  mouvoir 
du  march  en  ung  an  pour  aquiter  l'âme  du  roy  Phelippe 
son  père  qui  jadis  l'avoit  juré  et  voet  et  encargiet  le  crois 
vermeille. 

Quant  chil  doi  roy  eurent  esté  ung  tamps  delés  l'un 
l'autre  en  Avignon  ,  il  prirent  congiet  ensamble.  Sy 
retourna  le  roy  Jehan  en  Franche  par  Monpellier  en 
visetant  ses  chités  et  ses  castiaulx  de  le  Languedock,  et 
le  roy  de  Chipre  s'en  alla  en  Allemaigne  devers  l'empereur 
et  le  trouva  à  Prage  en  Behaigne  ,  liquels  empereur  le 
rechut  moult  lieraent  et  ly  fist  toute  l'onneur  qu'il  peuist, 
ensy  comme  à  tel  roy  appartient. 


Quant  le  roy  de  Chypre  ot  là  esté   et  visitet  les  plus 
grans   seigneurs  d'AUemaigne,    le   duc  d'Ostriche,  le  duc 

de  Sassongne,  le  duc  de  JuUers,  le  duc  de  Gueldre,  il  s'en 
vint  en  Brabant  devers  le  duc  Winchellin  de  Brabant  et 
madame  la  ducesse  sa  femme,  qui  honnourablement  le 
rechut  ;  et  quant  il  eult  là  esté  quinze  jours  en  grant 
revel  et  que  chevaliers  et  escuiers  cà  se  venue  eulrent 
jousté  et  behourdé  à  Brouselles  ,  il  s'en  party  et  s'en 
ala  en  Flandres.  Sj  trouva  le  conte  Lois  de  Flandres  en 
la  ville  de  Gand  ,  qui  honnourablement  le  rechut,  et  ossy 
fist  tout  le  pais,  et  puis  vint  à  Bruges  et  là  trouva  le  roy 
de  Danemarke.  Sy  se  conjoïrent  et  festièrent  grandement , 
quant  il  se  trouvèrent  ensamble.  Et  quant  le  roy  de  Chipre 
eult  esté  en  Flandres  une  espasse  de  tamps  et  que  le  conte 
l'eut  festiet  et  conjoy  grandement,  ensy  que  bien  savoit 
faire  ,  il  s'en  party  et  s'en  vint  en  le  ville  de  Calais  ;  car 
en  che  tamps  y  estoient  les  trois  ducs  qui  ostaigiers 
estoient  pour  le  roy  Jehan  au  roy  d'Engleterre,  le  duc 
d'Orliens,  le  duc  de  Berry  et  le  duc  de  Bourbon,  par  grâce 
espésialle  que  le  roy  d'Engleterre  leur  avoit  fait  ;  mais 
le  duc  d'Ango  s'en  estoit  retournés  en  Franche.  Les  dessus 
dis  ducs  ostaigiers  requellèrent  le  dit  roy  de  Chipre  en 
le  ville  de  Calais  moult  honnourablement  et  l'eurent  cascun 
au  disner  à  son  tour  une  fois,  et  il  ossy  les  eult  ;  car  il 
fu  là  séjournant  plus  de  quinze  jours  en  atendant  bon 
vent  pour  passer  oultre  en  Engleterre.  Quant  le  vent  fut 
bons,  il  monta  en  mer  luy  et  ses  gens  et  singla  tant  que 
il  ariva  à  Douvres,  Sy  se  rafresquy  le  dit  roy  en  la  ville 
de  Douvres  par  deux  jours,  et  puis  s'en  party  et  chevaucha 
tant  à  petite  journée  qu'il  vint  à  Londres,  où  il  fu  rechut 
à  grant  joie,  et  là  fu  mené  à  ung  ostel  pour  luy  ordonnet 
et  pour  ses  gens. 

En  che  tamps  estoit  venus  le  roy  David  d'Escoche  à 
Londres  parlementer  au  roy  Edouart  et  son  consail  pour 
aulcune  chose  qui  luy  touchoient.    Sy  fu  moult  lies  de  la 

venue  du  roy  Je  Cliipre  et  le  conjoy  bellement  et  grande- 
ment, ensy  comme  en  uug  estraigne  pays. 

Vous  devés  savoir  que  ly  rois  d'Engleterre  et  madame 
sa  femme  la  royne  et  tout  les  barons  d'Engleterre 
rechurent  moult  honnourablement  le  roy  de  Chippre  ,  car 
bien  le  savoient  faire  ,  et  donna  ledit  roy  d'Engleterre  eus 
ou  palais  à  Westmoustier  pluiseurs  diners  et  souppers  le 
roy  deChipre,  et  tant  qu'il  fu  en  Eugleterre  allant  et  venant, 
il  ly  paia  tous  ses  frais  ,  et  donna  encore  le  roy  d'Engle- 
terre au  roy  de  Chipre  une  trop  belle  grosse  nef  qui  gisoit 
à  l'entrée  du  havre  de  Zandevich ,  laquelle  on  apelloit 
Catheline  ,  qui  bien  avoit  cousté  dix  mille  frans  ,  mais  je 
ne  say  qu'il  en  avint,  car  depuis  le  roy  de  Chippre  le  laissa 
et  le  rendy  à  madame  la  royne  d'Engleterre. 

Quant  le  roy  de  Chipre  eult  esté  une  espasse  de  tamps 
en  Engleterre  et  qu'il  se  fu  assés  esbatus  et  qu'il  eult  moult 
saigement  au  roy  et  as  barons  du  païs  remonstré  l'emprise 
de  le  croisie  et  comment  le  roy  de  Franche  y  veult  aller 
oultre  la  mer  pour  reconquerre  la  Sainte-Terre  et  que  le 
roy  et  son  consail  l'en  eurent  respondut  bien  à  point ,  il 
prist  congiet  et  rapassa  la  mer  et  vint  à  Calais,  et  dist  qu'il 
s'en  yroit  en  Acquitaine  veoir  son  cousin  le  prinche  de 
Galles  qui  jà  y  estoit  allés  pour  gouverner  le  pays.  Sy  se 
départy  le  dit  roy  de  Calais  et  vint  à  Boulongne  ,  et  puis 
à  Monstreul  et  puis  à  Rue,  et  passa  le  Somme  à  Abeville 
et  entra  en  Vimmeu  et  vint  passer  la  Saine  au  Pont-de- 
l'Arche  et  s'en  alla  tout  droit  en  Constentin  et  à  Chierbourc 
veoir  le  roy  de  Navarre  qui  le  rechut  liement,  et  euist  adont 
le  dit  roy  de  Chippre  vollentiers  accordé  le  roy  de  Navarre 
ou  roy  de  Franche  ,  se  il  peuist  ;  mais  il  n'en  peult  à  chief 
venir.  Sy  passa  oultre  et  fist  tant  par  ses  journées  qu'il 
vint  en  Poito  et  droit  en  Angolesme  où  il  trouva  le  prinche 
et  madame  la  princhesse  qui  nouvellement  estoit  relevée 

d'un  biel  fils  qui  s'apelloit  Edouart  ,  à  quelle  relevée 
de  madame  la  princhesse  eult  en  la  chité  d'Angolesme 
moult  grant  feste  et  grant  joustes  de  plus  de  IP  chevaliers, 
et  fut  la  dite  feste  moult  renforchie  pour  l'amour  du  roy  de 
Chippre. 


En  che  tamps  se  départy  le  roy  de  Franche,  et  ala  en 
Angleterre  veoir  le  roy  d'Engleterre  et  ses  gens  les  ostai- 
giers  qui  là  estoient  pour  luy.  Sy  fu  recheus  le  dit  roy 
Jehan  très-grandement  du  roy  englès  et  de  madame  sa 
femme  la  royne  et  de  tous  les  barons,  et  se  tint  le  roy  à 
Westmoustier  ung  peu,  et  puis  s'en  vint  tenir  à  son  hostel 
en  Savoie.  Sy  visetoient  souvent  l'un  l'autre  le  roy  de  Franche 
et  le  roy  d'Engleterre,  et  se  acolloient  en  grant  amour. 

Environ  Closes  Pasques  l'an  mil  IIP  LXIIII  trespassa 
de  che  siècle  en  l'ostel  de  Savoie  au  dehors  de  Londres  le 
roy  Jehan  de  Franche  ,  dont  le  roy  d'Engleterre  et  la 
royne  et  tout  leurs  enfans  furent  durement  courouchiés  ; 
car  moult  l'amoient,  et  par  le  pais  faisant  s'appelloient 
frères.  Sy  fu  le  corps  du  roy  Jehan  de  Franche  enbausmet 
et  mis  en  ung  sarcus  et  convoies  des  seigneurs  de  Franche 
jusques  à  Douvres  et  là  fu  mis  en  ung  batiel.  Sy  ariva  à 
Boulongne  ,  le  conte  d'Eu,  le  conte  de  Dammartin,  le  conte 
de  Tancarvilleet  le  Grant-Prieur  de  Franche  en  le  com- 
paignie,  et  fu  ensy  amené  jusques  à  Saint-Denis  en  Franche 
où  le  duc  de  Normendie  et  le  duc  d'Ango  estoient.  Sy  doy 
enfans  et  grant  foison  de  prélas  et  de  barons  de  Franche 
le  requellèrent,  et  jà  estoit  le  roy  de  Chippre  revenus  en 
Franche  d'Acquitaine  et  fu  au  jour  de  l'obsèque  dudit  roy 
Jehan  à  Saint-Denis  vestus  de  noir  avoecq  les  enfans  du 
roy  et  les  prochains  du  linage. 


BATAILLE   DE    COCHEREL.  405 

En  che  tamps  reprirent  au   title  du  duc  de  Normendie 
messire  Bertran  de  Claiquiu  et  le  marescal  Bouchicault 
sus  le  roy  de  Navarre  Mantes  et  Meulent,  les  clés  de  Nor- 
mendie, pour  laquelle  cose  le  dit  roy  de  Navarre  fu  dure- 
ment courouchiés  et  mist  sus  une  grant  asamblëe  de  gens 
d'armes,  Navarrois,  Englès  et  toutes  manières  de  gens  qu'il 
peult  avoir  ,  et  en  fist  chief  un  sien  cousin  monsigneur  le 
captai  de  Beus,  vaillant  homme  et  hardy  chevalier.  Sy  firent 
ches  Navarrois  leur  asamblëe  en  la  chité  d'Evreus.  D'autre 
part  se  tenoient  sur  les  camps  messire  Bertan  du  Claikin  , 
le  conte  d'Auchoire,  le  visconte  de  Biaumont,    le   Arche- 
prestre  et  bien  mille  combatans  pour  garder  les  frontière 
contre  les  Navarrois,  au  commandement  du   duc  de  Nor- 
mendie ;  car  les  Franchois  avoient  entendu  que  les  Navarrois 
s'estoient  vanté  que  il  seroient  à  Rains  au  devant  du  cou- 
ronnement du  duc  de  Normendie  ,   qui  devoit  estre  roy  le 
jour  de  la  Trinité,  dont  il  convint  que  devant  le  Trinité  les 
deus  host  chevauchoient  et  se  trouvèrent  sur  les  camps  en 
ung  lieu  que  en  appelle  ens  ou  pais  Cocherel.  Sy  se  ordon- 
nèrent et  rengièrent  l'un  devant  l'autre  ,   et  prirent  les 
Navarrois  le  fort  d'une  montai gue    et  se  mirent  en  tel 
party  que  jamais  les  Franchois  ne  les  fuissent  là  allé  com- 
batre.  Et  là  avoit  avecque  le  captai  de  Beus  ung  chevalier 
englès  qui  s'appelloit  messire  Jehan  de  Pipes,  hardit  che- 
valier et  outraigeus  durement ,  et  pour  che  que  il  vit  les 
Franchois  reculler,  il  cuida  qu'il  s'enfuissent.  Sy  dessendy 
de  la  montaigue  sa  lanche  en  son  poing,  volsist  ou  non  le 
dit  capital,  et  s'en  vint  asambler  as  Franchois.  Quant  le 
capital  vey  che,   sy  dist  :  «   Dessendés.   »  Adont  dessen- 
dirent,  et  dist  [de]  messire  Jehan  de  Pipes  ;  «    Il  ne  se 
«  combatera  pas  sans  my  ,  »  et  puis  dessendirent.    Adont 
il  fist  desvolleper  son  penon. 

Evous  Franchois  qui  tantost  vinrent  sur  y  aulx,  quant 

il  veirent  che  convenant ,  en  escriant  :  «  Nostre  Dame  ! 
«  Claikin  !  »  Adont  quant  les  batailles  se  deurent  asam- 
bler,  se  partj  ly  Archeprestre  tous  seul,  mais  il  laissa  ses 
gens  et  se  banière,  et  dist  depuis,  en  luy  escusant,  que  il 
ne  se  povoit  combatre  en  ce  jour  encontre  le  captai  de 
Beus,  Là  eult  grant  bataille  et  dure  et  qui  longement  dura, 
et  fut  très-bien  combatue  de  toutes  pars,  et  en  y  eult 
mort  de  ung  costé  et  d'aultre  moult,  et  là  furent  du  costé 
de  Franche  raessire  Bertrans  de  Claikin  ,  messire  Bau- 
duins  d'Ennekins,  messire  Enghorant  d'Uedins,  messire 
Oudart  de  Renty,  messire  Lois  de  Hiveskerque,  le  conte 
d'Auchoire  et  le  Bèghes  de  Velaines,  et  ossy  des  Gascons 
messire  Amenions  de  Pumiers  ,  messire  Petiton  de  Cour- 
ton,  messire  ly  soudis  de  Lestrade  et  les  gens  le  signeur 
de  Labreth,  et  y  firent  chil  chevalier  et  escuier  gascon 
che  jour  pluiseurs  grans  fais  d'armes,  et  tant  que  par  leur 
sens  et  avis  dou  prumier  de  le  bataille  le  capital  fu  pris  ; 
car  il  ordonnèrent  trente  fors  hommes  à  cheval  et  bien 
montés  qui  à  riens  n'enteiidoient  fors  à  venir  sur  le  captai 
de  Beus,  et  de  forche  delés  son  penon.  Il  fu  pris  et  toursés 
et  portés  en  voies,  qu'onques  on  ne  le  peult  rescourre.  Là 
obtinrent  la  plache  les  Franchois  ;  mais  il  leur  cousta  gran- 
dement de  leurs  gens,  et  y  fut  mors  messire  Bauduin  d'En- 
nekins, mestre  des  arbalestriers,  le  visconte  de  Biaumont, 
messire  Loys  de  Haveskerque  et  pluiseurs  aultres  chevaliers 
et  escuiers,  et  durement  navrés  messire  le  soudis  de  Les- 
trade et  messire  Petiton  de  Courton.  Sy  furent  mors  du 
costé  des  Navarrois  [li  bascles  de]  Mareul  et  ung  grant 
bannerès  de  Navarre,  qui  s'apelloit  le  sire  de  Saus,  et  pris 
messire  Guillames  de  Gauville  ,  messire  Pierres  de  Saquen- 
ville,  messire  Bertran  du  Franc  et  pluiseurs  aultres. 
Oncques  nuls  n'en  escapa.  Tout  furent  mors  ou  pris,  et 
rapassèrent  che  soir  les  Franchois  l'aige,  et  vinrent  logier 
à  Pasci  et  à  Vernon,  et  l'endemain  à  Roem. 

De  ches  nouvelles  fut  le  duc  de  Normeiidie,  qui  s'en  aloit 
à  Rains  pour  estre  consacrés,  moult  resjoïs,  et  ossy  furent 
tout  chil  qui  l'araoient. 

En  l'an  de  grâce  Nostre-Signeur  mil  IIP  LXIIIÎ  le  jour 
de  la  Trinité  fu  couronnés  et  consacrés  en  l'église  de 
Nostre-Dame  de  Rains  Charles  de  Franche  aisné  fils  du 
roy  Jehan,  et  là  y  furent  le  duc  d'Ango  et  le  duc  de  Bour- 
gongne  ses  frères  et  leur  oncles  le  duc  de  Brabant  et  le 
roy  de  Chipre  que  ne  faut  mie  oublier  et  grant  foison  de 
prélas,  de  contes  et  de  barons  de  Franche. 

En  che  jour  fu  couronnée  et  consacrée  à  roynne  de 
Franche  madame  sa  femme  qui  fille  avoit  esté  au  duc 
Pierre  de  Bourbon,  qui  deraora  à  Poitiers.  Sy  furent  les 
fiestes  et  les  solempnités  grandes  au  couronnement  du 
roy  et  de  la  roy  ne  ;  et  y  furent  donnet  et  fais  grant  dons, 
grans  présens  et  biaux  jeuwiaux,  et  puis  retournèrent 
à  Paris. 

Sy  fu  le  captai  amenés  à  Miauls  en  Brie  en  prison,  et 
là  fu  une  espasse  de  tamps ,  et  puis  ly  fît  le  roy  Charles 
grâce  ,  et  fu  recrut  sur  sa  foy  et  amenés  à  Paris  ,  et  là 
alloit  et  venoit  à  se  volenté.  Et  fu  en  chelle  saison  de 
par  le  roy  de  Franche  envoyet  en  Engleterre  pour  traitier 
le  délivrauche  du  duc  de  Berry,  que  il  peuist  passer  parmy 
luy  ;  mais  le  roy  d'Engleterre  n'en  volt  riens  faire  en 
chelle  saison  ,  combien  que  il  amast  moult  le  captai  ,  et 
respondy  au  captai  que  il  n'avoit  pas  esté  pris  pour  luy. 
Sy  retourna  le  captai  en  Franche,  sans  riens  faire. 


En  chelle  saison  reprist  le  duc  de  Bourgogne   pluiseurs 
castiaulx  en  Bieause  et  en  Normendie,  que  les.Navarois 

tenoient,  tels  que  Macerenville  et  Maceroles  et  Rouleboise. 
Et  ossy  d'autre  part  messire  Loys  de  Navarre  atout  grant 
foison  de  gens  d'armes  navarrois  et  englès  entra  en 
Auvergne  et  en  Bourbonnois,  et  estoient  en  se  compaignie 
messire  Robert  Brickès,  Jehan  Cresuelle  et  Bernart  de  la 
Salle  ,  et  vinrent  ches  gens  d'armes  prendre  et  rober  la 
ville  de  la  Carité-sur- Loire  ,  et  y  mirent  une  grosse  gar- 
nison ;  mais  depuis  le  roy  de  Franche  y  envoia  le  duc 
de  Bourgongne  son  frère  et  le  connestable  de  Franche  et 
ses  deux  marisauls  monsigneur  Ernoul  d'Audrehem  et 
le  sire  de  Bieaujeu  et  messire  Robe;  t  d'Alenchon  et  grant 
foison  de  bonnes  gens  d'armes  de  Franche  qui  y  mirent 
le  siège,  et  y  eult  pluiseurs  grans  escarnaiches  et  grans  fais 
d'armes  par  devant  la  Charité. 


En  che  tamps  estoit  en  Franche  messire  Charles  de 
Blois  qui  s'apelloit  duc  de  Bretaigne,  et  poursiévoit  grande- 
ment et  tangrement  le  roy  Charles  de  Franche  et  son 
consail ,  que  il  puist  avoir  des  gens  d'armes  pour  lever  le 
siège  de  devant  Auroy  en  Bretaigne,  que  messire  Jehan 
de  Monfort  et  messire  Olivier  de  Clichon  et  aultres  cheva- 
liers de  Bretaigne  et  sauldoiers  d'Engleterre  avoient 
asségiet.  Remonstroit  le  duc  messire  Charles  comment  li 
roy  de  Franche  prédécesseur  le  roy,  Phelippes  son  oncle 
et  le  roy  Jehan  son  cousins  li  avoient  jadis  juret  et  promis, 
(juant  il  le  marièrent  à  le  héritière  de  Bretaigne  ,  que  il 
luy  aideroient  à  parmaintenir  sa  guerre.  Le  roy  Charles 
sy  se  sentoit  bien  tenus  en  aulcunes  manières.  Sy  consenty 
que  messire  Bertran  de  Claikin,  le  conte  d'Auchoire,  qui 
pour  che  tamps  estoit  en  grant  fleur,  le  conte  de  Joni  et 
pluiseurs  aultres  chevaliers  de  Franche  se  tireroient  de 
celle  part  en  confortant  ledit  Charles  de  Blois. 

Messire  Bertran  de  Claikin  ,  qui  moult  amoit  le  dit 
messire  Charles  et  le  tenoit  pour  son  seigneur  et  avoit  tou- 
dis  tenu,  obéy  à  l'ordenanche  du  roy  très-vollentiers  et 
promist  audit  monsigneur  Charles  de  Blois  que  il  le  servi- 
roit  très-vollentiers.  Sy  se  départirent  ensamble  de  Paris 
et  chevauchèrent  tant  par  leurs  journées  que  il  vinrent  à 
Nantes  en  Bretaigne.  Sy  mandèrent  partout  chevaliers  et 
escuiers  où  il  les  povoit  avoir,  en  instanche  que  pour  aller 
lever  le  siège  de  devant  Auroy.  Sy  vinrent  devers  messire 
Charles  pluiseurs  hault  barons  et  grant  seigneurs  de  Bre- 
taigne, de  Franche  et  de  Normendie,  tant  que  ledit  messire 
Charles  eult  bien  sur  les  camps  environ  Nantes  mille  che- 
valiers. Messire  Jehan  de  Monfort,  qui  se  tenoit  au  siège 
devant  Auroy,  entendy  que  messire  Charles  de  Blois  estoit 
ensy  fortefyés  du  costé  de  Franche  ;  sy  envoia  en  Acquitaine 
ses  lettres  et  ses  messaigiers  pour  pryer  as  chevaliers  et 
escuiers  d'Engleterre  qui  là  se  tenoient,  que  il  le  volsissent 
venir  servir  et  aydier  à  garder  son  droit  contre  son  adver- 
saire monsigneur  Charles  de  Blois,  qui  avoit  par  pryère 
grant  foison  de  barons  de  Franche.  A  che  jour  que  les  nou- 
velles vinrent  en  Acquitaine,  estoient  aulcun  chevaliers  et 
escuiers  englès  povre,  et  avoient  tout  despendu  depuis  le 
pais  faite;  sy  désiroient  à  trouver  les  Franchois  pour  comba- 
tre  et  recouvrer  du  nouvel  ou  tout  perdre.  Sy  se  départi- 
rent d'Acquitaine  plus  de  IIP  lanches  en  instanche  que 
pour  servir  monsigneur  Jehan  de  Monfort,  et  tout  Englès  ; 
car  bien  savoient  que  le  roy  d'Engleterre  leur  sires  avoit 
toudis  esté  de  la  partie  dudit  Jehan  de  Monfort.  Tout  pru- 
mièrement  messire  Jehan  Cando  y  vint  bien  acompaigniés 
de  chevaliers  et  d'escuiers  et  d'archiers.  Sy  i  vinrent  mes- 
sire Robert  Canolle  en  grant  compaignie,  ossy  Hues  de 
Cavrelée,  messire  Gautier  Hués,  messire  Mahieu  de  Gour- 
nay,  messire  Jehan  le  Boursier,  messire  Simon   Burlë  et 

pluiseurs  aultres  ,  et  s'en  vinrent  tout  au  siège  devant 
Auroy,  et  tous  les  jours  leur  croissoient  gens.  En  la  route 
monsigneur  Charles  de  Blois  estoient  messire  Bertran  de 
Claikin,  le  conte  d'Àuchoire,  le  conte  de  Joni,  le  viscontes 
de  Rohem,  messire  Charles  de  Dignant,  le  sire  de  Lions, 
messire  d'Ansenis,  le  sire  de  Malatrait,  le  sire  d'Avaugor, 
le  sire  de  Saint-Quintin,  le  sire  de  Lohéac,  le  sire  de  Gar- 
goule,  le  sire  du  Pont  et  pluiseurs  aultres,  et  tant  que  il 
estoient  bien  XVIIP  lanches  de  très-bonnes  gens,  et  le 
conte  de  Monfort  en  avoit  bien  XP  lanches.  Quant  toute  ces 
gens  furent  ensemble  otant  de  l'une  partie  comme  de  l'au- 
tre, messire  Charles  de  Blois  qui  volloit  lever  le  siège  de 
devant  Auroy  et  chevaucher  avant  viers  ses  ennemis,  se 
départi  de  la  marche  de  Nantes  où  son  mandement  avoit 
esté  fais,  à  ossy  belle  route  de  gens  d'armes  et  ossy  bien  en 
point  que  on  euist  oncques  mais  veu  en  Bretaigne,  et  che- 
vauchoient  assés  serrés  les  lanches  contremont,  que  ch'es- 
toit  grant  bieauté  de  les  veoir.  Ensy  esploitèrent-il  tant 
qu'il  approchièrent  le  castiel  d' Auroy,  où  le  siège  estoit  des 
Englès  et  des  Bretons. 

Quant  le  conte  de  Monfort  entendy  que  messire  Charles 
de  Blois  et  sa  puissanche  les  avoit  sy  aprochiet  que  à  une 
petite  journée  estoit,  sy  se  consilla  à  monsigneur  Jehan 
Cando  et  au  seigneur  de  Clichon  et  as  barons  et  chevaliers 
qui  là  estoient,  comment  il  se  poroient  maintenir.  Le  conte 
fu  adont  consilliet  que  il  se  tirast  sur  les  camps  et  fist 
traire  toute  ses  gens  et  ne  laissast  [que  les  varies]  pour 
garder  son  logis  et  presisent  et  avisaisent  place  et  pièche 
de  terre  bonne  pour  combatre  ;  car  briefment  combatre  les 
convenoit.  Le  conte  crut  che  consail,  et  se  partirent  et  vin- 
rent sur  ung  samedy  après  boire  et  se  mirent  tous  sur  les 
camps  et  firent  une  monstre,  et  pooient  estre  environ  IX" 
lanches  et  V"  archiers  et  M  hommes  de  piet  parmy  les  pil- 

lars.  Sy  se  ordonnèrent  et  se  mirent  en  bon  conroy  en  une 
bielle  plache  assés  près  d'Auroy  et  en  jlieu  pour  bien  veoir 
venir  leurs  ennemis. 

Che  samedy  se  partirent  de  la  ville  deDignant  enBretaigne 
messire  Charles  deBlois  et  sa  route  et  chevauchièrent  vers 
Auroy  et  se  vinrent  logier  as  plains  camps  de  haulte  nonne 
à  une  petite  lieuwe  d'Auroy  et  de  leurs  ennemis.  Ches 
nouvelles  vinrent  en  l'ost  de  la  route  du  conte  de  Monfort, 
que  messire  Charles  de  Blois  et  ses  gens  se  logoient  et 
n'estoit  mies  aparant  qu'il  se  deuissent  traire  avant  pour 
combatre.  A  che  recors  s'acordèrent  assés  li  Bretons  et  ly 
Englès  de  leur  costé  ,  et  s'en  râlèrent  en  leur  logis. 

Che  samedy  au  soir  yssi  hors  de  le  fortresse  d'Auroy  le 
capitaine  dudit  lieu,  ung  moult  gentil  escuier,  qui  s'apelloit 
Henry  de  le  Sautrelle,  et  vint  veoir  son  seigneur  en  son 
logis.  Monseigneur  Charles  de  Blois  le  rechut  joieusement 
et  puis  li  demanda  comment  il  se  portoient.  «  En  non  Dieu 
«  assés  bien,  et  encorcs  sommes-ncus  là  dedens  grande- 
«  ment  renforchiés  de  vostre  venue.  »  —  Henry  ,  dist 
«  messire  Charles  ,  vous  avés  raison ,  et  ,  se  Dieu 
«  plaist  serés-vous  délivrés  et  dességiés  de  tous  poins.  » 
—  «  Monsigneur,  dist  l'escnier ,  Dieu  le  doinst  !  »  Là 
furent  en  grantparolles  ensamble,  et  puis  retourna  l'escuier 
en  la  plache  ,  et  messire  Charles  de  Blois  et  ses  gens  se 
logèrent  et  aisièrent  celle  nuit  de  che  qu'il  eurent. 

Quant  che  vint  le  dimanche  au  matin  ,  le<iit  messire 
Charles  owit  messe  moult  dévotement  et  se  acumenia  et 
canta-on  pluiseurs  messes  en  son  host,  et  se  acumenia  qui 
dévotion  en  eust ,  et  puis  burent  un  cop  et  s'armèrent ,  et 
se  tirèrent  tout  sur  les  camps  au  devant  de  leurs  ennemis 
ossy  serréement  comme  on  povoit,  les  lanches  contremont, 
grandes  haches  forgies  à  Paris  et  ailleurs  pendant  à  leur 
costé,  et  s'en  vinrent  ensy  tout  à  piet  en  une  plache  au 

trait  de  trois  arbalestres  près  de  leurs  ennemis,  et  se  mirent 
en  trois  batailles  moult  bien  ordonnées  ,  de  laquelle  ordon- 
nanche  les  chevaliers  englès  et  bretons  qui  les  veoient 
devant  yauls  et  qui  se  congnisoient  en  telle  chose  ,  les 
prisoient  moult.  Sy  ordonnèrent  ossy  trois  batailles  bien 
ordonnées  selonc  leur  gens  qu'il  avoient,  et  se  cuidèrent 
che  jour  toutes  les  deux  parties  bien  combatre  ;  mais  non 
firent,  car  là  estoit  le  sire  de  Bieaunianoir,  ung  grant baron 
de  Bretaigne.  Chils  sires  de  Bieaumanoir  alla  tant  de  l'un 
à  l'autre  che  jour*  portant  paroUes  pour  traitier  pais  ,  que 
le  journée  se  départy  sans  combat,  et  euist  vollentiers  veu 
qui  ches  parties  se  fuissent  accordées  ,  et  proprement  le 
conte  de  Monfort  y  estoit  assés  enclins  ,  et  mist  che  jour 
avant  pluiseurs  parchons  tant  à  l'un  comme  à  l'autre,  des- 
quelles nulle  ne  s'en  fist,  et  se  départirent  sans  pais  et  sans 
acord  ,  et  revint  chascun  en  son  logis  pour  revenir  à 
l'endemaiu. 

Che  soir  furent  les  Englès  en  grant  prière  envers 
monsigneur  Jehan  Candos  que  nullement  il  ne  se  volsist 
asentir  que  à  l'enderaain  on  ne  se  combatesist,  lequel  en 
'respondy  bien  à  leur  gré  ;  car  il  dist  que  par  luy  ne 
deraourra-il  point.  Cheste  nuit  passa,  le  lundy  vint,  cas- 
cuns  s'arma,  et  se  mirent  à  camps,  ensy  qu'il  avoient  esté 
le  dimanche.  Dont  revint  le  sire  de  Bieaumanoir  qui  estoit 
party  de  messire  Jehan  Candos,  et  lors  monta  à  cheval 
et  vint  au  devant  des  nostres,  et  dist  [Jehan  Candos  au] 
sire  de  Bieaumanoir  :  «  Je  vous  dis  que  vous  ne  venés  plus 
«  avant,  si  chier  que  vous  avés  vostre  vie  ;  car  j'ay  oït 
«  jurer  nos  gens  que,  se  il  vous  peuvent  enclore  entre 
«  yauls,  il  vous  ochiront.  Dites  à  messire  Charles  de  Blois 
«  que  nous  ne  voilons  plus  entendre  à  nuls  traittiés,  fors 
«  à  le  bataille.  »  De  cheste  parolle  fu  le  sire  de  Bieauma- 
noir moult  courouchiés  et  n'osa  aler  plus  avant,  puisque 

messire  Jehan  Candos  luy  avoit  dit,  et  retourna  sus  frain 
et  le  dit  à  monsigrieur  Charles  et  à  messire  Bertran  de 
Claikin  et  as  barons  de  Bretaigne  qui  respondirent  : 
«  Dieu  en  ait  part  !  Et  ossy  ne  volons-nous  et  ne  dési- 
«  rons  aultre  chose  que  la  bataille.  » 

Or  vous  parlerons  de  messire  Jehan  Candos  quelle  chose 
il  fist  au  conte  de  Monfort.  Quant  il  revint  vers  luy,  pour 
tant  que  il  veoit  assés  que  le  dit  conte  s'umilioit  et  [se] 
fust  légièrement  acordés  à  non  combatre  et  à  prendre  les 
offres  que  le  sire  de  Bieaumanoir  luy  avoit  [faites,  (et  luy 
avoit]  promis  qu'il  luy  feroit  avoir  la  moitié  de  Bretaigne 
tant  qu'il  viveroit  et  que  se  seur  qui  estoit  en  Engleterre 
à  l'ostel  du  roy,  aroit  Jehan  de  Bretaigne  à  mariaige,  l'ais- 
net  fils  de  monsigneur  Charles  qui  ossy  estoit  prisonniers 
en  Engleterre,  et  raetteroit  paine  de  le  délivranche),  il  dist 
au  conte  ,  quant  le  conte  ly  demanda  :  «  Candos,  que  dist 
«  le  sire  de  Biaumanoir  ?  »  — «  Sires,  faites  bonne  chière, 
«  et  vous  confortés  et  vos  gens  ossy  ;  car  messire  Charles 
«  de  Blois  vous  mande  qu'il  ne  voelt  entendre  à  nul  trai- 
«  tiet,  mais  vous  voelt  combatre,  et  dist  que,  s'il  a  le  jour- 
«  née  d'uy,  il  demourra  duc  de  Bretaigne  à  tous  jours  per-  ' 
«  sévéramment.  »  Ches  paroUes  enflammèrent  grande- 
ment le  dit  conte,  et  dist  :  «  Candos,  Candos,  il  n'en  yra 
«  mie  du  tout  à  son  gré,  et  nous  nous  combaterons  ossy.  » 

Assés  tost  après  ces  parolles  viut  messire  Jehan  Candos 
à  monsigneur  Hues  de  Cavrelée  ,  et  ly  dist  :  «  Messire 
«  Hues  ,  tout  considéré  et  avisé  l'arroy  et  l'ordenanche 
«  de  nos  ennemis  ,  che  seroit  bon  et  pour  nostre  proufit 
«  grandement  que  nous  faisons  une  bataille  de  nos  gens 
«  sur  elle  ,  et  ceste  bataille  reconforteroit  les  aultres,  là 
«  où  elle  les  veroit  ouvrir  ,  ne  branler.  »  —  «  Che  soit 
«  ou  non  de  Dieu  ,  dist  messire  Hues  ;  vous  dites  bien.  » 
Là   tirèrent-il   de  leur  gens  jusques  à  111°'    des  mieulx 

combatans  par  avis  ,  et  puis  dist  messire  Jehan  Candos  à 
monsigneur  Hues  :  «  Je  vous  ordonne  à  gouverner  ceste 
«  bataille  et  à  faire  ensy  que  vous  m'avés  oy  deviser.  » 
Lors  fu  ledit  messire  Hues  moult  courouchiés,  et  res- 
pondy  moult  enflâmes  d'aïr  :  «  Sire,  sire,  en  quel  manière 
«  n'avés-vous  trouvé  que  je  ne  voelle  osy  bien  faire  mon 
«  devoir  de  combatre  avec  les  aultres  que  vous  ou  que 
«  nuls  qui  chy  soit  ?  »  Dont  respondy  Candos  moult  débon- 
nairement  et  dist  :  «  Chertés,  messire  Hughes,  je  say  bien 
«  que  vous  estes  ung  des  bons  chevaliers  des  nostres  et 
«  avés  toudis  esté  où  que  vous  vous  soies  trouvet ,  et 
«  par  bonté  je  vous  y  ordonne.  Sy  vous  prie  que  vous 
«  y  allés.  »  Nullement  messire  Hues  ne  s'y  volt  acorder. 
Dont  messire  Jehan  Candos  eult  tel  anuy  que  près  il  en 
larmoioit.  Adont  ly  dist  ensy,  de  quoy  il  desconfit  par 
celle  parolle  ledit  messire  Hues  :  «  Messire  Hues ,  vous 
«  savés  que  monsigneur  le  prinche  de  Galles  nous  a  chy 
«  envoiet,  et  estiés  présent  où  il  me  cherga  tout  le  fait 
«  de  celle  besoigne  ,  et  vous  et  ly  aultres  ly  euistes  en 
«  couvent  que  vous  obéiriés  du  tout  et  fériés  par  mon 
«  ordonnanche  ,  et  je  voy  que  cheste  ordonnanche  nous 
«  peult  trop  valloir.  Sy  vous  prie  que  vous  l'emprendés, 
«  ou  aultrement  je  le  prenderay.  »  Lors  s'umelia  messire 
Hues  et  dist  :  «  Certes  ,  sire  ,  vous  dites  voir,  et  je  le 
«  emprenderay  ou  non  de  Dieu  et  de  saint  Gorge,  et  m'en 
«  acquiteray  à  mon  léal  pooir.  » —  «  De  tout  che  sui-ge  sé- 
«  gurs  et  chertains,  »  che  respondy  messire  Jehan  Candos. 
Adont  se  départy  à  toute  sa  bataille  messire  Hues  de 
Cavrelée  et  se  mist  sus  elle,  ensy  que  ordonnanche  se  por- 
toit ,  et  messire  Jehan  Candos  s'en  vint  delés  le  conte  de 
Monfort. 

Depuis  n'y  eult  riens  traittiet ,  ne  parlât,  mais  entendy 
chascuns  à  faire  che  pour  quoy  il  estoit  là  venus  ,  et  mirent 

ly  barons  et  chevaliers  de  Bretaigne  qui  estoient  d'un  lés 
et  d'autre  les  batailles  des  deux  ducs  l'une  contre  l'autre  , 
car  il  en  voloient  là  avoir  une  fin,  auquel  que  che  fust. 
Adont  se  fêrirent  les  batailles  ensamble  moult  ordonnément, 
et  estoit  la  bataille  de  monsigneur  Bertran  de  Claikin  et 
du  conte  d'Auchoire  durement  espesse,  et  ne  povoient  les 
Englès  ,  ne  les  Bretons  d'un  lés  entrer  ens ,  et  tenoient 
les  lanches  "  elles  gens  d'armes  et  boutoient  l'un  contre 
l'autre  et  les  asseoient  l'un  sur  l'autre  par  avis  là  où  il  se 
pensoient  le  plus  adamaigier,  et  furent  grant  tamps  en  cel 
estât.  Messire  Hues  de  Cavrelée  qui  estoit  ordonnés  ensy 
que  vous  savés  pour  aller  sus  costé  et  reconforter  et  mettre 
en  aroy  les  plus  foullés,  s'en  acquita  soufRsamment  ;  car 
là  où  il  veoit  ses  gens  branler  et  ses  batailles  ouvrir  ,  il  se 
traioit  celle  part  et  les  rafresquisoit  de  remettre  sus,  et  quant 
il  les  avoit  remis  en  bon  estât,  il  s'en  partoit  et  aloit 
autre  part,  et  dient  bien  pour  vérité  chil  qui  là  furent  à  le 
besoigne,  que,  seiln'euist  esté  et  l'ordonnanche  de  monsi- 
gneur Jehan  Candos,  ly  conte  de  Monfort  et  ses  gens  euis- 
sent  perdu  le  journée  ;  mais  il  obtinrent  la  plache,  et  se 
combatirent  là  ly  Englès  et  les  Bretons  d'un  costé  très- 
vaillaument,  car  plus  veoient  de  sancq,  tant  estoient-il 
plus  resconfortés.  Ossy  firent  les  gens  de  messire  Charles 
de  Blois,  et  dient  chil  qui  furent  à  le  besoigne  que  on 
n' avoit  veu  en  grant  tamps  gens  faire  otant  d'armes  qu'il 
firent  là.  Et  là  entendoit  messire  Jehan  Candos  qui  estoit 
fors  chevalier  et  rades,  à  gouverner  ses  gens  et  mettre 
avant  par  rayson  ,  dont  petit  à  petit  il  commenchèrent  à 
gaigner  terre  et  entrèrent  ens  es  Franchois  et  Bretons  de  le 
partie  de  monsigneur  Charles  de  Blois.  Et  quant  il  furent 
ens, les  Franchois  et  Bretons  avoient  avoecq  yauls  apportet 
haches  ,  dont  il  se  cuidoient  combatre  ,  mais  chil  Englès 
par  grant  apertise  d'armes  leur  tolirent  et  en  y  eurent  plus 

de  cinq  cens ,  et  clie  parfist  la  desconfiture  ;  car  il 
ochioient  les  Franchois  et  les  Bretons  de  leurs  haches.  Là 
furent  mort  les  barons  de  Bretaigne  avecques  monsigneur 
Charles  de  Blois.  Chy  s'ensiévent  les  nons  des  seigneurs 
qui  morurent  en  la  bataille  :  le  sire  d'Ansenis  ,  le  sire 
d'Avaugor ,  le  sire  de  Lohéach  ,  le  sire  du  Pont  et 
pluiseurs  aultres  bons  chevaliers  et  escuiers,  et  pris  messire 
Bertran  de  Claikin  et  le  sire  de  Lion,  le  conte  d'Auchoire, 
le  conte  de  Joni,  le  visconte  de  Rohem  et  moult  d'autres. 
Et  dura  la  chache  huit  heures  jusques  ens  es  portes  de  la 
chité  de  Rennes  ;  car  ly  Englès  montèrent  à  cheval  ,  qui 
les  poursiévirent  jusques  au  vespre  ,  et  là  eult  messire 
Jehan  Candos  par  l'aide  de  ses  gens  pour  trois  mille  frans 
de  bons  prisonniers  ;  car  il  eult  messire  Bertran  de  Clai- 
kin ,  le  conte  d'Auchoire  ,  le  conte  de  Joni  et  plus  de 
quarante  chevaliers.  Ceste  belle  aventure  avint  au  conte 
Jehan  de  Monfort  en  Bretaigne  assés  pries  du  castiel 
d'Auroy  en  Tan  de  grâce  mil  IIP  LXIIII  le  lundy  devant 
le  saint  Mikiel. 

Après  ceste  bataille  et  le  camp  délivré,  le  conte  de  Mon- 
fort estant  sur  le  plache  dist  ensy,  quant  il  se  fu  ung 
petit  rafreschy  de  boire  :  «  Je  voel  aller  veoir  mon  cousin 
«  messire  Charles  de  Blois  ;  »  car  on  luy  avoit  jà  dit  qu'il 
estoit  ochis,  Sy  s'en  ala  celle  part,  et  pluiseurs  chevaliers 
en  sa  compaignie.  Quant  il  vint  sur  le  lieu  où  il  gisoit  mort, 
sy  se  abaissa  sur  soy  taat  que  bien  il  peult  [le]  congnoistre 
et  veoir.  Lors  commença  le  conte  à  larmoier  et  dist  ensy  : 
«  Élas,  messire  Charles,  messire  Charles,  biauls  cousin  , 
u  comme  par  vostre  opinion  maintenir  sont  advenu  de 
«  grans  maulx  en  Bretaigne  !  Che  poise  moy,  se  Dieu  m'ait, 
«  que  je  vous  voy  en  che  point.  »  Adont  le  retira  arière 
messire  Jehan  Candos  qui  ly  dist  :  «  Monsigneur,  sans  le 
«  mort  de  chestuy  ne  poviés-vous  parfaitement  venir  à 
«  l'hiretaige  de  Bretaigne.  » 

Adont  se  partirent  les  dis  seigneurs  et  se  retrairent 
devers  une  haie  et  là  se  logèrent  tout  du  lonc,  et  mirent  en 
ung  buisson  le  banière  souveraine  de  Bretaigne  que  le 
conte  de  Monfort  portoit,  et  ossy  fist  tout  son  vivant  mes- 
sire  Charles  de  Blois.  Et  là  se  ralièrent  chil  qui  revenoient 
de  la  chasse  et  qui  avoient  poursiévj  leurs  ennemis,  sy- 
comme  dist  est,  et  par  espécial  messire  Olivier  de  Clichon 
les  avoit  tant  poursiêvys  que  à  paines  s'en  estoit-il  peut 
partir,  et  voelt-on  dire  que  en  chest  jour  de  se  propre 
main  il  en  ochist  et  abaty  plus  de  soixante.  Là  fu  ordon- 
net  que  on  enporteroit ,  ensy  que  on  fist ,  monsigneur 
Charles  de  Blois  à  Ghinghant  pour  le  mettre  en  sainte 
terre.  Sy  y  fu  rais  et  ensevelis,  et  depuis  il  y  fist  plui- 
seurs  biaulx  miracles,  et  est  canonisyet,  et  cante-on  de  luy 
ensy  que  d'un  martir;  car  il  morut  vaillaument  en  défen- 
dant et  gardant  son  hiretaige. 

Che  soir  se  tinrent  les  Englès  et  les  Bretons  sur  le 
camp  où  la  bataille  avoit  esté  pour  ce  jour,  pour  le  gar- 
der ensy  que  usaiges  est,  et  l'endemain  il  s'en  alèrent 
devers  Auroy.  Chil  de  la  garnison  entendirent  que  la  des- 
confiture avoit  esté  sur  leur  gens  et  que  monsigneur 
Charles  de  Blois,  de  qui  il  tenoient  la  fortresse,  estoit 
mors,  et  toute  la  fleur  de  Bretaigne  de  son  costé  mors  et 
pris  ,  et  que  leur  capitaijie  Henry  de  le  Saulterelle  estoit 
mors  à  le  besoigne,  et  plus  de  quarante  de  leurs  compai- 
gnons  :  sy  n'eurent  pas  conseil,  ne  volonté  d'iauls  tenir 
longement,  mais  se  rendirent,  sauve  leur  vie  et  leur  biens. 
Ensy  eult  [le  conte  de  Monfort]  en  che  tamps  le  fort  chas- 
tiel  de  Auroy  en  Bretaigne,  et  en  prist  le  saisine  et  [i]  mist 
garnison  de  bonnes  gens,  et  puis  se  desloga  et  s'en  alla 
devant  la  chité  de  Camper-Corentin. 

Vous  dpvés  bien  savoir  que  ches  nouvelles    de  la   mort 
monsigneur  Charles    de  Blois   s'espardirent  en  pluiseurs 
FROISSART.   —  xvn.  27 

lieues  et  de  le  belle  journée  que  le  conte  de  Monfort  avoit 
obtenue  devant  Auroy.  Le  femme  de  monsigneur  Charles  de 
Blois,  qui  pour  che  tamps  se  tenoit  à  Nantes  ,  fii  moult 
desconfortée  et  esbahie  :  ce  fu  raison  ;  car  elle  veoit  son 
seigneur  mort  et  ses  deux  enfans  prisonniers  en  Engleterre, 
Sy  escripsy  devers  le  duc  d'Angho  ,  qui  avoit  sa  fille 
espousëe  ,  que  il  luy  pleusist  à  venir  en  Bretaigne  pour 
aidier  à  garder  son  hiretaige.  Le  duc  d'Angho  qui  envis 
Teuist  laissiet,  obéy  à  le  prière  de  le  dame,  et  avoit  inten- 
tion de  combatre  de  rechief  le  conte  de  Monfort  et  sa  puis- 
sance, et  s'en  vint  le  conte  d'Ango  à  Angiers  et  là  fist  son 
mandement  de  gens  d'armes, 

Ches  nouvelles  vinrent  on  Engleterre  de  la  belle  journée 
dessus  dite  ,  et  vinrent  sy  à  point  que  le  roy  d'Engleterre 
et  ses  trois  fils  le  duc  de  Clarenche,  le  duc  de  Lenclastre, 
le  conte  de  Canterbruge  estoient  ordonnés  pour  festier  le 
conte  Loys  de  Flandres  qui  là  estoit  arivés  pour  le  cause  de 
ung  mariage  aidier  à  parfaire,  qui  estoit  commenchiet  entre 
monsigneur  Aimmon,  conte  de  Cantbruge,  et  le  fille  du  conte 
de  Flandres.  Sy  devés  savoir  que  les  seigneurs  furent  moult 
joieulx  de  celle  journée  qui  avenue  estoit  à  monsigneur 
Jehan  de  Monfort,  car  le  roy  d'Engleterre  avoit  tondis  fait 
partie  pour  lui  ,  et  sy  avoit  eut  en  mariaige  se  fille  ;  et 
[ossy]  le  conte  de  Flandres  pour  tant  que  le  conte  de  Mon- 
fort estoit  son  cousin  germain.  Sy  fu  entre  yauls  ly  bien 
venus  cheluy  qui  le  créanche  en  aporta  :  che  fu  ung  varlet 
(|ui  grant  tamps  avoit  poursiévit  armes.  Se  le  fist  le  roy 
d'Engleterre  hirault,  et  luy  donna-on  le  non  :  Windesore. 

Quant  le  conte  de  Flandres  se  fu  esbatus  à  Douvres 
environ  huit  jours  delés  le  roy  d'Engleterre  et  ses  enfans 
et  aulcuns  haulx  barons  d'Engleterre  qui  là  estoient  venu 
pour  luy  conjoïr  et  festier,  il  rapassa  la  mer  et  retourna 
à  Calais  ,  le  duc  de  Lenclastre  et  le  conte  de  Cantbruge  en 

se  compaignie,  et  vinrent  avecq  luy  en  Flandres  et  furent 
ù  Bruges  et  k  Gand  et  en  pluiseurs  bonnes  villes  et  s'y 
tinrent  bien  ung  mois  ,  et  puis  s'en  retournèrent  en 
Engleterre. 

Or  parlerons- nous  du  fait  de  Bretaigne. 


Vous  devés  savoir  que  le  roy  Charle  de  France  fu  moult 
eourouchiés  de  la  mort  de  Charles  de  Blois,  son  cousin,  se 
amender  le  peuist,  et  ly  vint  à  grant  desplaisanche  ,  et  le 
perte  des  bons  chevaliers  et  escuiers  qui  estoient  là  mors 
et  pris  à  celle  journée.  Sy  eult  dedens  le  mois  ensiévant 
pluiseurs  grant  consauls  et  consultations  des  plus  saiges  et 
avisés  de  son  royalme  assavoir  comment  il  s'en  pouroit  che- 
vir.  Tout  consilliet  et  regardet,  le  bien  contre  le  mal,  il  ly 
fut  consilliet  et  dit  par  grant  délibération  que  il  mesist  [tout] 
à  tempranche  et  y  pourveist  de  remède  non  par  manière 
de  guerre,  mes  par  voie  de  doulchour  :  «  Car,  se  le  conte  de 
«  Monfort  de  poissanche  conquiert  Bretaigne  ,  il  le  voldra 
«  tenir  comme  son  hirtaige  sans  relever,  ne  faire  ent  nul 
«  droit  au  roy  de  Franche.  Sy  vaulroittrop  mieulx*  que  amia- 
«  blement  en  traitast  devers  luy  afin  que  il  recongnust  en 
«  fief  et  en  homaige  la  duché  de  Bretaigne  du  roy  de  Franche 
«  que  on  le  laissast  ensy  convenir  (car  par  luy  on  pouroit 
a  tout  perdre)  ,  et  que  madame  de  Bretaigne,  la  femme  à 
«  monsigneur  Charles  deBlois,yeuistaulcune  pension  toute 
«  sa  vie  pour  maintenir  son  estât  ».  Sy  furent  esleut  et 
ordonnet  d'aller  en  Bretaigne  pour  traitier  de  chelle  pais  et 
de  chel  acord  l'archevesque  de  Rains,  le  sire  de  Cran  ses 
oncles  et  messire  Bouchicault,  marisal  de  Franche.  Sy  se 
[départirent]  ches  seigneurs  du  roy  de  Franche  et  de  son 
conseil  ,  quant  il  furent  bien  avisé  et  informé  quelle  chose 
il  dévoient  faire  et  dire  ,  et  chevauchèrent  tant  par  leur 

journées  que  il  vinrent  au  siège  devant  Camper-Corentin, 
que  le  conte  de  Monfort  et  ses  gens  y  tenoient.  Encores 
estoient  là  tout  les  chevaliers  du  prinche  de  Galles,  messire 
Jehan  Candos  etpluiseurs  aultres  ;  car  il  leur  sambloit  que  il 
n'avoient  riens  fait,  se  il  ne  aidoient  à  conquerre  le  demo- 
rant  de  Bretaigne. 

Quant  les  seigneurs  de  Franche  furent  venus  en  l'ost, 
il  allèrent  devers  le  conte  de  Monfort  et  son  consail  et 
entamèrent  leur  traitiés  et  pourposèrent  leur  raisons 
moult  douchement,  et  firent  tant  que  le  conte  de  Monfort 
et  son  conseil  y  entendirent  volontiers,  et  fu  la  cose  ares- 
tée  à  che  que  les  dis  embassadeurs  se  dévoient  retraire 
en  la  chité  de  Nantes,  et  le  conte  de  Monfort  devoit  envoler 
en  Engleterre  ;  car  sans  le  sceu  et  ordonnanche  du  roy 
d'Engleterre  il  n'en  feroit  riens.  Geste  response  pleut 
assés  bien  as  embassadeurs  ;  il  prirent  congiet  et  s'en 
vinrent  séjourner  à  Nantes  où  madame  la  ducesse  de  Bre- 
taigne estoit,  et  une  partie  du  consail  du  duc  d'Ango. 

Le  conte  de  Monfort  envola  en  Engleterre  pour  remons- 
trer  au  dit  roy  tout  che  traitiet  ;  et  quant  il  furent  là  venut 
à  Windesor*  où  il  trouvèrent  le  roy  ,  il  luy  remonstrèrent 
tout  le  fait.  Le  roy,  tout  considéré  les  affaires  à  son  fil  et 
au  conte  de  Monfort,  en  respondy  que  la  chose  estoit  bien 
ensy,  et  que  il  luy  consilloit  qu'il  le  presist  et  fesist  sans 
plus  faire  guerre.  Sy  retournèrent  les  dis  cheva- 
liers en  Bretaigne  devant  Camper-Corentin,  où  le  siège  se 
tenoit,  et  monstrèrent  audit  conte  les  lettres  qu"il  rapor- 
toient  et  la  response  du  roy  d'Engleterre.  Ches  nouvelles 
plaisirent  moult  au  conte  de  Monfort  ;  car  ossy  il  estoit 
tout  lassés  et  tout  hodés  de  guerre.  Sy  furent  remandés 
les  dis  ambassadeurs  à  Nantes  où  il  s'estoient  tenu,  et  vin- 
rent en  l'ost  du  conte  de  Monfort.  Quant  il  furent  là  venu, 
ledit  conte,  en  se  présense,  leur  fy  dire  que  à  ches  traitiés 

pourposës  il  eutenderoit  vollentiers  ,   mais   que  il  fust  en 
leur  puisssanche  que  il  se  fissent  ouvrir  villes,  chités  et 
castiaulx  et  luy   rechevoir  comme  duc  de  Bretaigne  ,   et 
quant  il  en  seroit  en  saisine  et  possession  paisible,  il  se 
trairoit  en  Franche  là  où  il  plairoit  au  roy  et  luy  feroit 
hommaige  et  luy  recongnisseroit  tous  serviches    comme 
sen  naturel  seigneur.  Les  ambassadeurs    de  Franche   qui 
là  estoient  et  qui  bien  cherge  avoient  de  tant  faire  ou  plus, 
car  le  sellet  du  roy  avoient,  respondirent  que  che  feroient- 
il  tout  plainement    et  que  en  cheste  instanche  le  roy  de 
Franche  les  avoit  là  envoiet.  Adont  furent  escriptes  lettres 
et  cartres  de  le  pais  ,  et  devoit  ledit  conte    de  Monfort 
mettre  paine  à  le  délivranche  de  ses  deus    cousins    de 
Bretaigne  Jehan  et  Guy  qui  prisonniers  estoient  en   Engle- 
terre  et  avoient  esté  ung  grant  tamps,  et  se  devoit  avoir 
madame  de  Bretaigne,  femme  qui  fu  à  monsigneur  Charles 
de  Blois,    le   conté   de  Pentèvre   qui   puet  valloir  environ 
vingt  mille  florins  par  an  ,  et,  se  ledit  messire  Jehan  de 
Monfort  mouroit  sans  hoirs  avoir  de  léal  mariage,  la  ditte 
ducé  de  Bretaigne  et  hiretaige  devoit  retourner  as  enfans 
du  dit  messire  Charles.   Toutes    ches    choses    escriptes  , 
grossées  et  sellées,  les  ambassadeurs    du  roy  de  Franche 
firent  ouvrir  villes  ,   chités  et  castiaulx  par  toute  la  Bre- 
taigne et  mener  partout  monsigneur   Jehan  de  Monfort, 
lequel  en  avant  nous  appelions  duc  de  Bretaigne,  et  quant 
il    eut    la   saisine   et   le   possession  de  tout  paisiblement, 
il     prirent   congiet   audit  duc   et    s'en    retournèrent    en 
Franche. 

Encore  parmy  celle  pais  de  Bretaigne  estoient  reudut  à 
monsigneur  Olivier  de  Cliçon  tous  ses  hiretaiges,  et  euist 
vollentiers  veu  le  roy  de  Franche  qu'il  fust  venus  à  Paris, 
lequel  y  vint  puisedy  et  fu  sy  bien  du  roy  Charles  que 
nuls  chevaliers  ne  fu  mieulx  de  luy. 

Ossy  s'en  retournèrent  en  Acquitaine  les  chevaliers 
du  prinche,  messire  Jehan  Candos  et  les  aultres, 

Sy  fu  en  chel  yvier  fait  le  mariaige  du  duc  Jehan  de 
Bretaigne  et  de  l'aisnée  fille  madame  la  princhesse,  que 
elle  eult  de  monsigneur  Thomas  de  Hollandes. 


En  chel  yvier  fu  traitiet  le  pais  du  roy  de  Franche  et 
du  roy  de  Navarre,  et  y  rendy  messire  le  captai  de  Beus 
grant  paine  ,  et  ossy  firent  les  deus  roynes,  la  royne 
Jehanne  et  la  royne  Blanche.  Parmy  celle  pais  et  cel 
accort  demorèrent  au  roy  de  Franche  Mantes  et  Meulent, 
et  le  roy  en  che  non  luy  rendy  aultres  hiretaiges  et  le 
baronnie    de  Monpellier  qui  depuis  luy  fu  retollue. 

En  che  tamps  fu  fait  le  mariaige  du  jovène  sire  de 
Couchy  [avecques  madame  Ysabel,  fille  au  roy  Edouart], 
et  fu  quite  de  sa  foy  et  de  sa  prison  et  s'en  alla  en  chelle 
année  en  Prusse,  et  l'esté  après  il  retourna  eu  Engleterre 
et  espousa  ens  ou  castiel  de  Windesor  la  dessus  dite 
dame.  Sy  vous  dy  que  as  noches  il  y  eult  grant  feste  et 
grant  solempnité. 


En  che  tamps  estoient  les  corapaignes  si  grandes  en 
Franche  que  on  ne  povoit  aler  ,  ne  venir  de  nul  costé  , 
que  on  ne  fust  pris  ou  desrobé  ;  car  les  guerres  estoient 
failles,  et  les  povres  compaignons  falloient  à  leurs  saudées, 
lesquels  avoient  apris  à  pillier  et  ne  s'en  povoient 
abstenir.  Sy  euissent  vollentiers  veu  le  pappe  et  le  roy  de 
Franche  que  il  en  fuissent  délivré  par  aulcune  voie.  Sy 
avisèrent  que  il  y  avoit  ung  roy  en  Castille,  qui  s'apelloit 
dans  Piettres  ,  plains  d'austérité  et  de  mervilleuses  semil- 
les  et  qui  surraontoit  et  avoit  sourmonté  tous  ses  voisins 

et  le  roy  d'Aragon  et  le  roy  de  Navarre,  et  avoit  audit 
roy  d'Aragon  pries  tollut  le  plus  grant  partie  de  son  hirre- 
taige,  et  volloit-on  dire  que  che  roy  dans  Piètre  estoit 
acordés  au  roy  de  Grenade  et  se  laissoit  consillier  de  Juis 
et  de  Sarasins  ,  et  estoit  trop  grandement  rebelles  aus 
coinmandemens  de  l'Église,  et  en  usoit  par  manière  de 
tirandise  ;  car  il  tenoit,  que  évesques,  que  prélas  ,  que 
abbés,  plus  de  VI"  prisonniers  ,  et  possessoit  des  biens 
de  l'Eglise,  et  avoit  trois  frères  bastars,  vaillans  hommes 
durement,  enfans  du  bon  roy  Alphous,  son  père  ,  lesquels  il 
ne  povoit  amer,  mais  les  décaçoit,  et  piuiseurs  fois,  s'il 
les  euist  tenus,  il  les  euist  fait  morir  sans  cause  et  sans 
raison.  Avecq  che  il  estoit  si  haïs  des  nobles  de  son 
royalme  que  mervelle  estoit ,  car  il  en  avoit  fait  morir 
et  décoller  sans  cause  et  sans  raison  plus  de  IP  ;  et  du 
tamps  passé,  il  avoit  fait  morir  une  jone  fille  qu'il  eult  à 
femme,  fille  du  duc  Pierre  de  Bourbon,  dont  moult  desplai- 
soit  à  son  linage.  Briefment  chil  dans  Piètres  fu  à  cause 
acusé  de  tant  d'oribles  fais  que  jamais  on  ne  les  aroit  mis 
en  escript.  Et  vinrent  sy  trois  frères  bastart  en  Avignon 
devers  le  pape  Urbain  V%  et  firent  leur  plainte  et  infour- 
mèrent  le  pape  et  les  cardinaus  plus  plainement  des  aus- 
térités et  des  iniquités  che  roy  dant  Piètre,  Sy  fu  mandés 
ossy  le  roy  d'Aragon  qui  moult  vollentiers  y  vint  pour 
faire  ses  plaintes  ,  affin  qu'il  en  fust  confortés.  On  bouta 
tant  à  le  besoigne  de  che  roy  dan  Piètre  de  tous  lés  que 
fu  escumeniés  et  que  on  le  tint  et  réputa  en  le  cour  de 
Romme  et  par  tout  le  royalme  de  Franche  pour  bougre  et 
incrédulle  ,  et  fut  mandés  du  Saint-Père  que  il  venist  en 
Avignon  pour  lu}'  purgier  des  oribles  fais  dont  on  l'acu- 
soit.  Il  renoncha  par  grant  présomption  et  dist  que  jà  n'y 
enteroit.  Dont  fu  rendu  sentense  sur  luy  que  il  n'estoit 
mies  dignes  de  porter  couronne  ,  ne  de  tenir  royaulté.  Sy 

en  fu  planés  par  sentense  ditte  de  bouche  du  pappe  et  des 
cardinauls  en  plain  conchitoire,  et  fu  ses  frères  Henry 
légitimet  à  tenir  le  rovalme  ,  et  le  remist  le  pappe  en  la 
main  de  luy,  absent  le  roy  dan  Piètre. 

Adont  regardèrent  le  pappe  et  les  cardinaulx  que  ceste 
chose  ne  se  pooit  faire  ,  se  che  n'estoit  par  conqueste  et 
par  forche  de  gens  d'armes  ;  car  che  roy  dan  Piètre  estoit 
sy  grans  et  sy  orguilleus  que  il  n'amiroit,  ne  prisoit  nul 
hommes,  syques  par  l'avis  des  saiges  on  traita  de  la  déli- 
vranche  de  Bertran  de  Claiquin,  et  en  eult  messire  Jehan 
Candos  cent  mille  frans,  et  en  paia  le  plus  grant  partie  le 
pappe  et  le  roy  de  Franche. 

Quant  messire  Bertrant  fu  délivres  et  quite  de  sa  rain- 
chon  ,  il  s'en  ala  en  Avignon,  et  là  ly  fu  remonstré  quelle 
cose  il  avoit  à  faire  :  se  s'y  acorda  légièrement  et  vollen- 
tiers.  Ne  demora  gaires  de  tamps  que  on  traita  devers  les 
cappitaines  de  toutes  les  compaignes  qui  pour  le  tamps  de 
lors  se  tenoient  en  Franche  ,  et  s'enclinèrent  à  aller  che 
voiage  parmy  grant  avoir  que  le  roy  Henry  leur  promist, 
et  ossy  au  mouvoir  il  en  eulrent,  que  le  pappe  et  le  roy  de 
Franche  présentèrent  pour  départir  ats  compaignons.  Sy  fu 
fait  leurs  espéciaulx  mandemens  d'estre  tous  ensamble  en 
la  terre  de  Monpellier  et  en  le  sénescaudie  de  Bieaukaire. 
Quant  il  furent  tous  ensamble,  il  se  trouvèrent  bien  XXX"' 
corabatans  ,  et  tous  les  jours  leur  croissoient  gens.  Sy 
fu  chief  de  cheste  arm.ée  le  jovène  conte  de  la  Marche, 
aisnés  fils  de  jadis  monsigneur  Jaques  de  Bourbon.  Là 
estoient  de  Franche  le  sire  de  Bieaugeu  ,  messire  Ernoul 
d'Audrehem  ,  le  Bèghes  de  Velaines,  le  Bèghe  de  Villers, 
et  le  plus  grant  seigneur  avoit  le  plus  de  gens  d'armes  de- 
souls  luy.  Tous  les  Bretons  estoient  avecques  messire  Ber- 
tran de  Claikin.  Là  estoient  messire  Olivier  de  Mauny  , 
messire  Jehans  de  Malatrait,   Pierres  d'Ansenis,  Guillames 

de  Bruel ,  Aliot  de  Thalay  et  Thiébaut  du  Pont.  Là 
estoient  des  compaignes  messire  Parducas  de  Labreth, 
Ricbai't  Tauton  ,  le  bourc  Camus  ,  le  bourc  de  Bretuel, 
le  bourc  de  Lespare,  le  sire  d'Ambetere,  Naudon  de  Bage- 
rant,  le  Petit Meschin,  Espiot  Batillier,  Aimenion  d'Ortige, 
Pierot  de  Savoie,  Guiot  dou  Pin  et  Pierot  de  Bray  et  moult 
d'aultres  que  je  ne  puis  mie  nommer.  Les  capitaines  do 
ces  gens  d'armes  ,  pour  embellir  leur  fait,  mandèrent  au 
roy  dan  Piètre  par  leurs  lettres  et  ung  hirault  que  il  vol- 
sist  as  pellerins  de  Dieu  qui  empris  avoient  d'aler  en 
Grenade  et  en  Bellemarine  ,  pour  destruire  et  guerrier  les 
incréduUes  et  exauchier  le  foy  de  Dieu  ,  aministrer  vivres 
et  ouvrir  son  pais  et  tant  faire  que  on  euist  cause  de  s'en 
louer.  Le  roy  dan  Piètre  ne  fu  pas  consilliés  de  che  faire, 
mais  leur  manda  que  il  presissent  ung  aultre  chemin  que 
sa  terre  ,  et,  se  il  volloient  passer  en  pais,  il  ne  presissent 
point  celle  voie  ;  car  il  leur  seroit  au  devant  atout  sa  puis- 
sanche.  Les  signeurs  capitaines  des  compagnes  furent 
moult  courouchiës  de  ceste  response  ,  et  dirent  qu'il  y 
passeroient  malgré  ses  dens  :  «  Et  enterons  en  son  royalme, 
«  de  quel  lés  que  nous  voîdrons.  »  Sy  se  commenchèrent  à 
esmouvoir  environ  Noël  et  à  prendre  le  chemin  devers 
Parpignant  et  Arragon  ;  car  le  roy  d'Aragon  avoit  promis 
au  roy  Henry  et  à  toutes  ses  gens  passaiges  et  vivres  et 
toute  amour  ,  car  il  ne  désiroit  aultre  cose  que  ches  gens 
d'armes  peuissent  sousmettre  le  roy  dan  Piètre  et  que  le 
roy  Henry  venist  à  son  entente. 

Encore  revinrent  à  ches  gens  d'armes  grant  confort  de 
la  terre  du  prinche,  plus  de  IIP  lanches.  Sy  en  estoient 
conduiseurs  messire  Ustasses  d'Aubrechicourt,  messire 
Hues  de  Cavrelée,  messire  d'Aghorisses  ,  messire  Gautier 
Hués,  messire  Hues  deHastinghes,  messire  Gaillars  Vighier 
et  Gaillart   de   le   Mote,    messire    Robert  Cheni,   messire 

Robert  Brickès  et  Jehan  Orsuelle  ,  Bernart  de  le  Salle  , 
David  Hollegrave  et  moult  d'autres  bonnes  gens.  Sy  se 
trouvèrent  en  la  chité  de  Nerbonue  et  là  environ.  Sy 
passèrent  oultre  devers  Parpignant,  le  première  chité  à  che 
costé  du  royalme  d'Aragon.  Sy  trouvèrent  vivres  tout 
apparilliés  de  toutes  choses  nécessaires  parmy  le  royalme 
d'Aragon  à  bon  marchiet ,  mais  encore  ches  gens  de  cora- 
paigne  y  firent  des  desroys  assés  et  ne  se  povoient  abstenir 
de  embler  sur  le  pays. 

Tant  esploitèrent  ches  gens  d'armes  qui  bien  estoient 
XL"  ,  que  uns  ,  que  aultres,  que  il  passèrent  Vallenche-le- 
Grant  et  l'aiguë  qui  sépart  Castille  et  Arragon  ,  et  recon- 
quirent tantost  toutes  les  terres  que  le  roy  dan  Piètre 
avoit  jadis  conquis  sur  le  roy  d'Aragon.  Quant  le  roy  dan 
Piètre  entendy  ches  nouvelles  que  Franchois  ,  Englès  , 
Bretons,  Allemaiis,  Bourguinons,  Thiois,  Flament,  Gascon 
et 'gens  de  toutes  nations  estoient  entrés  en  sa  terre  et 
avoient  j  à  passé  les  pors  d' Arragon  et  conquéroient  tout 
devant  yauls  ,  sy  manda  partout  gens  d'armes  pour  aller 
à  rencontre  et  combatre  leur  puissanche.  Et  quant  il  cuida 
avoir  grant  puissanche  de  gens  d'armes  pour  résister  et 
combatre  ses  ennemis ,  il  ne  trouva  nulluy  ;  mais  le 
déguerpirent  tout  l«^s  hauls  barons  et  ly  fiévés  de  Castille  , 
et  se  retrairent  devers  son  frère  le  bastart  le  roy  Henry. 
Et  convint  le  roy  dan  Piètre  fuir  soudainement,  ou  aultre- 
ment  il  euist  esté  pris  aux  mains,  et  s'en  vint  en  Séville 
la  darenière  et  le  plus  lointaigne  [ville]  de  son  royalme  , 
et  là  se  traist  atout  che  qu'il  pot  avoir  d'argent  et  d'or  et 
de  biau  jeuaulx  ,  dont  il  avoit  foison  ;  mais'il  en  perdy 
plus  trois  fois  qu'il  n'en  peuist  rassambler  ,  car  il  avoit 
son  grant  trésor  en  pluiseurs  villes  et  castiaulx  parmi  le 
royalme  de  Castille.  Quant  il  fut  venus  à  Séville,  et  delés 
luy  ung  chevalier  tant  seullement  qui  moult  l'amoit  et  qui 

oncques  ne  ly  fally,  qui  s'apelloit  dans  Ferans  de  Castres, 
il  entend}-  que  ses  frères  le  bastart  chevauchoit  partout 
esforchiement ,  et  l'avoient  recuelliet  et  recuelloient  tous 
les  jours  les  hauls  barons  et  les  prélas  de  Castille  et 
l'avoient  couronné  roy  en  le  chité  de  Burges  ,  et  tout  fait 
serment  et  hommaige.  Sy  s'avisa  que  en  Sëville  il  n'estoit 
mie  bien  asseuré.  Sy  prist  tostnef  et  barge  et  les  fîstchergier 
de  son  avoir  et  entra  ens  ,  et  deux  belles  filles  qu'il  avoit , 
Constanse  et  Ysabiel,  et  dans  Ferans  de  Castres,  et  nagèrent 
tant  par  mer  que  il  arivèrent  en  ung  lieu  que  on  dit  la 
Coullongne  ,  ung  moult  fort  castiel  ,  et  entrues  concquist 
le  roy  Henry  à  pau  de  fait  tout  le  royalme  de  Castille  et  le 
royalme  d'Espaigne  ,  de  Lion  ,  de  Touliette  ,  de  Corduan 
et  de  Séville  ,  et  devinrent  tous  sy  homme  et  ly  jurèrent 
foy  et  obéissanche  à  tousjours  mais. 


Le  roy  dan  Piètre  qui  se  veoit  et  se  trouvoit  au  dessous 
et  entrepiés  et  que  tout  sy  hommes  l'avoient  relenquy 
excepté  uns  chevalier  dans  Ferans  de  Castres,  se  tenoit 
à  le  Coullongne.  Che  n'estoit  pas  mervellesse  il  estoit  esca- 
chiés  et  esbahis  et  courouchiés,  et  se  consilla  à  dans  Ferans 
comment  il  s'en  pouroit  chevîr,  car  il  ne  veoit  mies  que  de 
luy  il  peuist  recouvrer  son  royalme.  Chils  dans  Ferrans 
luy  consilla  que  il  envoiast  amiablement  ses  lettres  devers 
son  cousin  le  prinche  de  Galles,  qui  se  tenoit  eu  Acqui- 
taine  ,  lyquels  estoit  un  vaillant  chevalier,  saiges  et  preu- 
dons  et  fortunés  d'armes  :  «  Et  bien  me  souvient  que 
«  anchiennement  le  roy  Allefons  vostre  père  et  le  roy 
«  Edouart  son  père  eurent  grant  aliances  ,  par  lesquelles  il 
«  s'i  deveroit  mieulx  incliner  ;  et,  se  chils  vous  volloit 
«  aydier,  je  ne  doubte  mie  que  dans  ung  an  vous  n'euissiés 
«  recouvré  vostre  royalme.  »  A  che  consail  entendy  le  roy 

dan  Piètre  volleutiers ,  et  firent  lettres  escripre  moult 
piteuses  et  moult  trai tables,  et  furent  envoyées  au  prinche  de 
Galles,  qui  se  tenoit  à  Bourdiauls. 

Quant  le  prinche  tint  ces  lettres  de  par  le  roy  dan  Piètre, 
il  les  ouvry  et  lisy  deux  ou  trois  fois  pour  mieulx  entendre, 
et  fist  le  messaigier  tout  aise,   Sy  se  traist  en  consail   et 
apella  les  deux  chevaliers  que  plus  amoit  et  les  plus  espé- 
siaulx  de  son  consail,  monsigneur  Jehan  Candos  et  monsi- 
gneur  Thomas  de  Felton.  Sy  leur  dist  et  lisy  la  lettre  que  le 
roy  dan  Piètre  ly  avoit  envoiet,  et  puis  leur  demanda  à  avoir 
consail.  Chil  doy  chevaliers  regardèrent  l'un  l'autre,  et  ne 
volioit  nul  parler  devant  son  compaigon  ;   car  il  leur  sam- 
bloit  que  la  chose  estoit  si  grande  que  il  doubtoient  que 
bien  à  point  il  n'en  seuissent  parler  ou  consillier  le  prinche. 
Toutefois  il  convint  de  forche  que  messire  Jehan   Gandos 
parlast  prumier  et  en  desist  son   entente.   Sy  le  dist  et  le 
desconsilla  au  prinche  pour  les  horibles  fais  et  inconvena- 
bles que  chils  roy  dan  Piètre  avoit  jadis  fait  à  ses  gens  et  à 
sa   femme   fille   au  bon   duc   de    Bourbon ,    sycomme    la 
renommée  couroit  qu'il  l'avoit  fait  morir  sans  cause.   Le 
prinche  en  crola  la  teste  et  dist  que  pour   chou  ne  devoit 
mie  demorer  qu'il   ne  fust  reconfortés  puisque  il  le  requé- 
roit,  et  y  estoit  tenus  par  linaige  et  par  alianches  de  jadis, 
et  sy  n'estoit  mie  cose  deue  que  ung  bastart  fust  rois,  ne 
tenist  royalme.  Quant  messire  Jehan  Gandos  vit  le  prinche 
en  cel  estât  et  l'oy  ensy  parler,  si  le  tint  à  grant  vai  Han- 
che et  se  dissimula  ung  petit  et  respondy  :   «    Monsigneur, 
«  puisque  vostre  affection  s'estent  jusques  à  là,  je  vous 
«  consaille  que  vous  envoies  devers  le  roy  vostre  père  toute 
«  la  forme  de  ceste  besoigne,   assavoir  quelle  chose  il  en 
«  vora  dire,  et  ausy  envoies  querre  par  gens  d'armes  le 
«  roy  dan  Piètre  à  la  Goullongne  où  on  dist  que  il  se  tiègne 
«  ou  [là  où]  il  se  tenra,  par  quoy  on  sara  plus   plainement 
«  quelle  chose  il  voldra  dire  et  faire.  » 

Che  consail  tint  le  prinche  à  bon,  et  furent  ordonné  qua- 
tre chevaliers  messire  Richart  de  Pontcardon  ,  raessire 
Estiévène  de  Gousenton,  messire  Noël  Lorinch  et  messire 
Simon  Burlé  d'aler  en  Engleterre  pour  parler  au  roy  son 
père  sur  cel  estât  que  vous  avés  oy,  et  douze  chevaliers  et 
douze  nefs  chergies  de  gens  d'armes  et  d'archiers  pour  aller 
à  la  Coullongne  querre  le  roy  dan  Piètre.  Sy  se  partirent  de- 
Bourdiaulx  et  du  prinche  ches  gens  d'armes  et  ches  cheva- 
liers et  leur  routes  ,  ne  se  ala  chascun  en  son  voiage. 
Messire  Guillames  de  Felton  et  messire  Guillames  ïour- 
siaulx  et  leur  routes  ne  seurent  tant  singler,  ne  sy  tos 
venir  en  le  chité  de  Rayonne  où  leur  passaige  estoit  tout 
ordonné,  que  ne  trouvaissent  le  roy  dan  Piètre  qui  là  estoit 
venus  et  ses  deus  filles  et  son  avoir  ;  car  il  n'avoit  plus  osé 
demorer  à  le  Coullongne  pour  le  doubtanche  de  son  frère  le 
roy  Henry  le  bastart,  car,  luyderaorantà  la  Coullongne,  on 
devoit  là  venir  et  mettre  le  siège.  Sy  furent  les  chevaliers 
du  prinche  moult  resjoy  de  leur  voiage  qui  leur  estoit 
racourcbiés,  et  alèrent  devers  luy  à  son  hostel  où  il  estoit, 
et  le  honnourèrent  moult  et  li  dirent  comment  il  estoient 
ordonné  de  luy  aller  quérir  à  la  Coullongne  ou  plus  avant , 
se  il  besoignoit,  de  par  le  prinche,  et  puisque  il  l'avoient 
trouvé,  Dieu  en  euist  part.  Il  le  menèrent  à  Bourdiaulx 
devers  leur  seigneur  le  prinche  de  Galles. 

Le  roy  dan  Piètre  qui  fut  moult  resjoïs  de  ches 
nouvelles  ,  s'aparilla  au  plus  tost  que  il  pot,  et  se  mist  en 
la  compaignie  des  chevaliers  et  se  mist  à  chemin  ,  dan 
Ferans  de  Castres  avecques  luy  en  se  [compaignie].  Et  les 
chevaliers  le  menèrent  et  esploitèrent  tant  que  il  vinrent 
à  Bourdiaux.  Sy  menèrent  le  roy  dan  Piètre  à  son  hostel  , 
et  puis  le  menèrent  devers  le  prinche  ,  lequel  le  rechut  à 
grant  joie  et  le  conjoy  grandement  ensy  comme  font  cousin. 
[Le  prinche   honnoura]   le  roy  que  il  espéroit  à  aidier  et  à 

remettre  en  son  pais  ,  et  le  roy  dan  Piètre  se  humelia 
moult  devers  le  prinche  en  luy  remonstrant  et  complain- 
dant  des  tors  et  injures  que  son  frère  le  bastart  ly  avoit 
fait  et  faisoit  encore  tous  les  jours  ,  et  se  plaindy  ausy 
grandement  de  toutes  ses  gens  qui  l'avoient  relenquy  ,  et 
par  espësial  d'un  traitre  de  Castille  qui  tout  avoit  pour- 
cachiet ,  qui  s'apelloit  Gomès  Garils.  Le  prinche  entendy 
toutes  ces  complaintes,  et  à  ses  parolles  le  prinche  respondy 
che  jour  sy  à  point  que  il  deult  bien  souffîr  au  roy  dan 
Piètre  ,  et  ossy  fist-il.  Et  là  se  tint  le  roy  dan  Piètre  et  ses 
gens  tout  aise  le  terme  de  trois  sepmaines  ,  tant  que  les 
chevaliers  qui  envoiet  avoient  esté  en  Engleterre  ,  furent 
revenu  ,  et  raportèrent  telles  nouvelles  que  ch'estoit  bien 
la  vollenté  du  roy  et  de  tout  son  conseil  que  le  prinche 
fesist  che  voiage.  Sy  en  fu  le  prinche  moult  resjoïs,  et  en 
relescha  le  roy  dan  Piètre  ,  et  dist  :  «  Sire  cousin  ,  j'ay 
«  espoir  que  vous  serés  aidiés  et  confortés  de  che  que  vous 
«  demandés.  »  Or  entendes,  nobiesche  de  signeurs  ,  quelle 
cose  il  respondoit  quant  on  disoit  au  prinche  :  «  Chiertes  , 
*(  monsigneur,  vous  estes  saiges  et  grans  assés  pour  regar- 
«  der  sur  toutes  vos  besoigne  et  y  veés-vous  tous  seuls  plus 
K  cler  que  tous  vos  consauls,  mais  pour  Dieu  fraindés-vous 
«  de  che  roy  dan  Piètre  de  trop  avant  promettre  ;  car 
«  encores  ne  savés-vous  comment  les  choses  se  porteront , 
«  ne  de  quel  lés  les  compaignes  se  voiront  traire  ,  ne  ossy 
«  le  roy  de  Navarre  ;  car  sans  l'aide  de  chiauls  vous 
«  entreprendés  trop  grant  cose.  »  Dont  re&pondy  le 
prinche  :  «  Taisiés-vous.  Qui  oncques riens  n'enprist,  riens 
u  n'achiéva.  » 

Or  fu  avisé  et  regardé  de  tons  cheus  que  uns  parle- 
meus  seroit  asignés  et  mis  en  le  chité  de  Baïone  :  «  Et 
M  envoirons  pryer  le  roy  de  Navarre  que  il  y  velle  estre.  » 
Sy  escripsy  devers  le  roy  de  Navarre  et  y  envoia  deux  de 

ses  chevaliers  pour  lui  prier  qu'ils  volsist  estre  à  chelle 

journée.  Quant  le  roy  de  Navarre  oit  ces  nouvelles,  il  eult 

tantmainte   imagination  sus  quelle    chose  de  par  luy  en 

estoit  bonne  à  faire  ;  car  il  avoit  du  tamps  passé  che  roy 

dan  Piètre  trouvé  sy  orguilleus  et  sy  cruel  que  envis   luy 

teroit  grâce.  Nequedent,  tout  considéret  ,  pour  l'amour  du 

prinche  qui  l'en  prioit,  il  acorda  que  il  y  seroit ,  et  y  f u  à 

la  journée  asignée.  Là  furent  tous  les  hauls barons  de  Poito, 

de  Saintonge,  de  Quersin,   d'Acquitaine  et  de  Gascongne. 

Et   fut   eu  la   chité  de  Baïonne  le    parlement    grant    et 

loue,  et  dura  huit  jours,  et  ne  trouvèrent  mies,  du  commeu- 

chement,  les  parties  du  prinche  et  du  roy  dan  Piètre  ,  ne 

du  roy  de  Navarre  [traitiet]  bien  descendant  à  leur  pour- 

pos  ,  et  n'en  volt  riens  faire  [le  roy  de  Navarre]  jusques  à 

tant  que  [il  ot]  toute   la  terre   qui    est  par  dechà  les  Pors 

et  delà  et  la  terre  du  Groing  jusques  à  Navaret ,  et  lors  luy 

fu  acordée  et  donnée,  et  en  fu  signeur,  et  [ot]  bonnes  lettres 

sellées  et  confrumées  du  roy    dan  Piètre  ,   et  de  che  se 

faisoit  fort  le  prinche.    Par  ches   convenanches   et   ordon- 

nanches  le  roy  de  Navarre  devoit  ouverir  son  pais  et  ame- 

nistrer  vivres,  lesquels  vivres  les  gens  du  prinche  pairoient 

sans  nul  préjudisce,  et  pour  chou  que  il  ouveroit  son   pais, 

il  ne  pooit  demorer  qu'on  ne  ly  fesist  aulcune  violense,    et 

on  luy  pairoit  VI"  mille  frans,  lesquels  on  li  devoit  envoler 

à  Panpelune  dedens  le  terme  que  le  prinche  volloit  partir 

de  Bourdiaus  pour  aller  en  che  voiage.  Quant  toutes  ches 

coses  furent  bien  faites  du  tout  au  gret  et  ordonnanche  du 

roy  de  Navarre  ,  on  parla  sur  autre  pourpos  :   che  fu  que 

les  barons  et  chevaliers  de   Gianne   qui    là  avoient   esté 

appelles  ,  voulrent  savoir  qui  les  pairoit.  Le  roy  dan  Piètre 

leur  respondy  que  très-vollentiers  il  les  pairoit  et  que  c'es- 

toit  raison,   puisque  il  s'ensonnioient   pour   luy  ;    mais    il 

refusèrent  et  li  dirent  bien  que  jà  sur  son    paiement   il  ne 

se  partiroient  de  leur  maisons.  Adont  le  prinche  ,  pour 
adrechier  à  ches  besoignes,  comme  chil  qui  dêsiroit  trop  à 
faire  che  voyage,  dist  :  «  Signeurs,  vous  serës  bien  payés, 
«  j'en  fay  ma  debte.  »  Là  se  obliga  le  prinche  par  sa  foy 
et  par  son  séellé  envers  tous  les  barons  et  chevaliers  d'Ac- 
quitaine  ,  et  le  roy  dan  Piètre  ly  promist  sus  sa  foy  que 
il  l'en  acquiteroit  de  tous  les  deniers,  dont  il  en  bailla  son 
séellé. 

Quant  toutes  ches  coses  furent  bien  faites  et  ordenées  à 
l'avis  des  seigneurs  etdes  saiges  qui  en  che  consail  estoient, 
le. parlement  se  départy,  et  le  roy  de  Navarre  retourna  en 
son  pais,  et  le  roy  dan  Piètre  demeura  à  Baïonne,  et  le 
prinche  retourna  à  Bourdiaus.  Assés  tos  apriès  envoia  le 
prinche  ses  hiraulx  tout  secrètement  en  Castille,  pour  segne- 
fyer  à  ses  chevaliers  qui  là  estoient,  qu'il  retournaissent  et 
qu'il  les  volloit  ailleurs  enployer.  Les  chevaliers,'  quant  il 
seurent  les  nouvelles  du  prinche,  retournèrent  et  prirent 
congiet  au  roy  Henry  qui  leur  donna  liement  et  leur 
départy  largement  de  ses  joyaulx,  et  firent  tant  messire 
Ustasses  d'Aubrechicourt  et  ly  aultres  qu'il  se  trouvèrent 
devers  le  prinche  :  dont  le  prinche  fut  moult  joieux  de  leur 
revenue. 

Ches  nouvelles  se  commenchèrent  à  ouverir  et  espardre 
en  pluiseurs  pais  que  le  prinche  venoit  et  volloit  remettre 
de  forche  le  roy  dan  Piètre  de  rechief  en  son  royalme. 
Quant  le  roy  Henry  le  sent,  il  n'en  flst  mie  par  samblant 
trop  grant  conte,  car  il  se  sentoit  sy  entrelachiés  en  l'amour 
de  tous  ses  barons  et  signeurs  de  Castille  que  jusques  à 
morir  il  ne  le  relenquiroient,  et  ossy  du  roy  d'Aragon  et 
des  Franchois  qui  là  estoient,  que  il  espéroit  bien  avoir 
victoire,  se  il  se  combatoient  au  prinche. 

Quant  le  plus  des  capitaines  des  compaignies,  qui  estoient 
Englès  et  Gascons,  entendirent  que  le  prinche  volloit  aidier 
le  roy  dan  Piètre  et  faire  un  voiage  en  Espaigne  pour  luy 
remettre  en  possession  du  royalme  de  Castille,  sy  prirent 
congiet  le  plus  courtoisement  qu'il  porent  au  roy  Henry  , 
qui  moult  envis  leur  donna  ;  mais  messire  Bertran  de  Clai- 
kin,  qui  estoit  connestable  de  Castille,  luy  consilla  que  il 
les  laissast  en  aller  en  non  de  Dieu,  car  jà  faisoient-il 
moult  de  raauls  en  Castille.  Sy  eurent  congiet  et  se  dépar- 
tirent ly  Englès  et  les  Gascons  et  les  Allemans,  et  se  mirent 
ensamble  les  Franchois  et  les  Bretons,  et  demorèrent  avec 
le  roy  Henry.  Sy  vous  dy  que  ches  gens  de  compaignie,  qui 
se  départirent  du  roy  Henry  pour  râler  devers  le  prinche 
de  Galles,  eurent  moult  dur  temps  entre  Aragon  et  Caste- 
longne  et  en  Gorre,  car  le  roy  d'Arragon  par  géniteurs  et 
par  villains  as  destrois  passaiges  leur  fist  faire  pluiseurs 
contraires.  Toutesfois  il  retournèrent  et  se  trouvèrent  tout 
en  Bigore.  Là  atendirent-ils  l'un  l'autre  en  une  chité  du 
prinche,  qui  s'apelle  Baniers,  Et  là  fu  envoiet  parler  à 
yauls  messire  Jehan  Candos  de  par  le  prinche,  qui  fist  à 
yauls  certains  traitiés  et  acors.  Sy  se  deurentces  compai- 
gnes  partir  et  retraire  en  la  terre  de  Bourdelois.  Ces  cora- 
paignes,  assés  tos  après  che  que  messire  Jehan  Candos  fu 

revenus  à  Bourdiaulx '.  Ches  corapaignes estoient 

environ  IIII'"  combatans  tous  gens  d'eslite.  Sy  se  mirent 
au  chemin  devers  Montalban,  et  cuidèrent  passer  paisi- 
blement par  le  Toulousain  et  le  royalme  de  Franche  à  che 
lés-là,  mais  il  trouvèrent  ung  grant  enpeschement  ;  car 
messire  Gui  d'Azay,  sénescal  de  Toulouse,  et  le  conte  de 
Nerbonne  assamblèrent  toutes  les  gens  d'armes  du  pais 
et  retinrent  encores  d'aultres  païs  ù  leurs  gaiges  pour  estre 

'  La  phrase  est  incomplète. 

plus  fors,  et  firent  leur  armée  n  Toulouse  pour  aler  garder 
les  frontières  à  l'encontre  de  ches  compaignes  ;  car  il  ne 
volloient  point  qu'il  passaissent  par  là,  mais  alaissent  ail- 
leurs quérir  passaige,  et  estoient  les  Franchois  bien  XII"* 
combatans,  et  les  reboutèrent  dedens  la  ville  de  Montalben. 
Pour  che  tamps  estoit  dedens  la  ville  de  Montalben  le 
sénescal  d'Aghinois  et  atendoit  là  les  compaignes  ,  car 
commandé  Ij  estoit  de  par  le  connestable  monsigneur 
Jehan  Candos  ,  lyquels  sénescal  s'apelloit  messire  Tho- 
mas de  Wellefare,  vaillant  homme.  Sy  fu  moult  esmer- 
villiés  pourquoy  les  Franchois  faisoient  guerre  as  com- 
paignes ,  quant  encore  il  estoient  ou  conduit  du  prin- 
che,  ne  à  quel  title  il  le  faisoient.  Il  respondirent  (les 
capitaines)  que  as  gens  du  prinche  ne  volloient-ils  fors 
que  amour,  mais  les  compaignes  feront-il  tout  le  pis  qu'il 
pouront  ;  car  che  sont  pilleur,  robeur  et  gens  qui  vivent 
d'avantaige  et  sans  raison,  et  que  nullement  il  ne  leur  souf- 
feront  à  passer  le  royalme  de  Franche.  Geste  response  des- 
plaisy  grandement  as  compaignes  ,  et  disrent  que  sy 
feroient,  volsissent  les  Franchois  ou  non,  ou  il  moroient 
tous.  Sy  se  mirent  ung  jour  en  ordenanche  et  vinrent  sur 
les  camps.  Chil  signeur  de  Franche  leur  vinrent  au  devant 
et  les  encontèrent  moult  fièrement,  et  les  compaignes  contre 
yauls.  Là  eult  moult  forte  bataille  et  bien  combatue,  et 
fait  pluiseurs  bieau  fais  d'armes  ;  ne  on  vit  oncques  gens 
qui  si  bien  se  combatirent  comme  firent  ces  compaignes, 
car  il  n'estoient  que  ung  peu.  Sy  se  prendoient  cascuns  sy 
près  de  bien  faire  et  tant  et  sy  vaillaument  que  la  plache 
leur  demoura,  et  obtinrent  le  journée,  et  en  y  eult  mors 
grant  foison  des  Franchois,  et  prirent  desquels  que  voi- 
ront. Toutesfois  le  visconte  de  Nerbonne,  le  visconte  de 
Thalar,  le  visconte  de  Villaiue,  le  visconte  d'Usez,  messire 
Guy  d'Azay  et  plus  de  cent  et  cinquante  chevaliers  furent 

prins  :  de  quoy  ly  compaignes  firent  grant  grâce  à  leurs 
prisonniers ,  mal  recongneute  ;  car  il  les  raichonnèrent 
courtoisement  pour  tant  que  il  volloient  avoir  argent,  et 
leur  besoignoit,  et  les  recrurent  sur  leur  foy  et  les  laissè- 
rent aller  :  dont  depuis  trop  amèrement  s'en  repentirent. 
Vous  sarés  pourqiioy.  Quant  chils  chevaliers  de  Langhe- 
doc,  de  Franche,  d'Auvergne  et  de  Prouvenche  furent 
revenu  en  leur  maison,  le  pappe  Urbain  V^  qui  pour  che 
tamps  régnoit  et  estoit  en  Avignon,  entendy  que  ches  gens 
de  compaigne  avoient  rué  jus  ches  chevaliers  de  Langhe- 
dooc  dessus  nommés  ;  sy  en  fu  durement  courouchiés.  Sy 
commanda  et  enjoindy  estroitement  à  tous  cheulx  qui  rain- 
chonné  estoient  et  qui  de  le  rainchon  riens  payet  avoient, 
que  sur  paine  de  estre  entredit  et  escumeniet  sans  espé- 
ranche  de  nul  rapiel  que  jamais  riens  il  n'en  paient,  et  les 
dispensa  le  pape  de  leur  foy,  laquelle  chose  vint  bien  à 
point  à  cheulx  qui  dévoient  et  mal  à  point  as  compaignes. 
Quant  il  le  seurent,  sy  s'en  veulrent-il  pourcachier  et  s'en 
plaindirent  à  monsigneur  Jehan  Candos,  comme  connesta- 
ble  d'Acquitaine  ;  mais  messire  Jehan  Candos  s'en  dissi- 
mula pour  tant  que  le  pappe  y  avoit  mis  le  main,  et  res- 
pondy  que  chils  du  royalme  de  Franche  n'estoient  pas  à 
luy  à  corriger.  Sy  demora  la  cose  en  cel  estât,  mais  les 
corapaignons  dirent  bien  que  pas  il  ne  les  quittoient  et  que 
encores,  volsissent  ou  non  payer,  il  les  feroient,  se  en  pla- 
che  où  pooir  il  euwissent,  trouver  il  les.  pouroient  ,  et 
toutesfois  le  butin  et  le  pillaige  qui  fut  grans  et  gros  et 
l'onneur  de  la  journée  leur  demora.  Sy  s'en  vinrent  logier 
et  rafreschir  sur  le  rivière  de  Bourdonne,  et  se  tinrent  là 
ung  grant  tamps  du  mois  d'aoust  jusques  à  l'entrée  de  j en- 
vier ;  car  le  prince  n'eult  raie  si  tost  apresté  toutes  ses  beson- 
gnes,  pour  tant  que  il  tendoit  à  faire  che  voiage  sy  grande- 
ment et  sy  estofFéeraent  comme  à  luy  appartenoient.  Et  ossy 

il  atendoit  cent  mille  frans  du  roy  d'Engleterre,  son  père, les- 
quels cent  mille  francs  le  roy  de  Franche  paya  en  rabatant 
de  la  somme  que  il  devoit  au  roy  d'Eugleterre,  et  luy  furent 
aportés  à  Bourdiaulx.  Avecq  tout  che  madame  la  princhesse 
estoit  grosse  de  vif  enfant.  Sy  euist  volentiers  veu  le  prin- 
che  que  elle  fust  délivrée,  anchois  qu'il  se  fust  mis  au  che- 
min, ensy  que  elle  fist,  sycomme  vous  orés  recorder  assés 
briefment  en  ches  croniques. 


Le  voiaige  du  prinche  de  Galles  ,  que  il  devoit  faire  en 
Espaigne  ,  estoit  si  notablement  congneus  et  sceus  ens  es 
royalmes  chrestiens  que  les  seigneurs  ne  parloient  d'aultre 
chose.  Et  avoit  en  che  tamps  à  Naples  ung  joeune  seigneur 
que  on  disoit  l'enfant  de  Maïogres,  lequel  avoit  à  mouUier 
le  fille  de  la  royne  de  Napples.  Chils  sires  s'apelloit  Jaimes 
et  roy  de  Maïogres  ,  et  en  venoit  et  dessendoit  de  droite 
ligne  ,  car  son  père  en  avoit  esté  roy  ;  mais  le  roy  d'Aragon 
par  puissanche  l' avoit  prins  et  tenu  en  prison  ,  et  tant 
l'y  tint  que  il  y  mourut.  Sy  avoit  le  roy  d'Aragon  pris  et 
atribué  tout  le  royalme  de  Maïogres  à  luy,  les  fois  et  les 
hommaiges  des  chités  et  des  villes  ,  des  ylles  et  des  cheva- 
liers et  gentilhommes  et  de  tout  le  païs.  Dont  chils  jovènes 
signeur  dessus  nommés  ,  pour  recouvrer  son  hiretaige  , 
s'avisa  que  il  venroit  vers  le  prinche  et  se  m  étroit  en  sa 
compaignie  et  ly  feroit  tant  de  serviche  que  le  prinche 
aroit  cause  de  iuy  aidier  contre  le  roy  d'Aragon.  Sy  se 
party  de  Naples  et  fist  tant  par  ses  journées  que  il  vint  à 
Bourdiaulx-sur-Géronde  et  s'acointa  adont  sy  bien  du 
prinche  que  le  prinche  lui  seut  bon  gré  de  sa  venue,  et,  ly 
promist  foy  et  amour  et  compaignie  ,  et  dist  ensy  :  «  Sire 
«  roy  ,  vous  venrés  avecques  nous  en  che  voiage  ,  et,  che 
«  accomply  ,   nous  vous  jurons  que  nous  vous  ferons  tout 

«  OU  eu  partie  recouvrer  vostre  royalme.  »  Ensy  demora 
le  roy  de  Maïogres  delés  le  prinche,  et  tenoit  son  hostel 
d'une  part  et  de  ses  gens  en  l'église  des  Augustins  dehors 
les  murs  de  Bourdiauls. 


En  che  tamps  que  ly  parlement  sont  en  Engleterre  par 
usaige  et  tondis  à  le  Saint-Miquiel,  envoia  le  prinche  de 
Galles  lettres  au  roy  son  père  et  à  son  consail  que  jusques 
à  IlIIe  lanches  et  M  archiers  on  luy  fesist  envoyer  pour 
renforchier  son  armée.  Le  roy  d'Engleterre  et  son  consail  le 
firent  très-vollentiers  ;  car  il  sentoient  que  il  estoit  vaillans 
et  bien  fortuné  chevalier.  Sy  ordonna  que  le  frère  du  prinche 
yroit ,  nommé  Jehan  de  Lenclastre  ,  et  enprist  la  cherge 
des  gens  d'armes  et  des  archiers.  Et  dist  que  il  voUoit  aller 
en  che  voiage  avecque  son  frère  le  prinche.  De  che  ly 
seurent  le  roy  et  la  royne  et  les  barons  d'Engleterre  moult 
grant  gré  ,  et  se  ordonna  et  fist  ses  prouvéanches  pour 
monter  au  havre  de  Hantonne  et  ariver  en  Bretaigne. 


Le  roy  Henry  se  tenoit  en   Castilie '  pour  le 

faveur  du  roy  de  Franche  et  des  chevaliers  de  Franche  , 
et  tous  les  jours  ly  venoient  nouvelles  que  le  prinche  de 
Galles  ,  pour  furnir  son  voiage,  acquéroit  gens  et  amis  de 
toutes  pars  ,  et  eu  parla  par  pluiseurs  fois  à  Bertran  de 
Claiquin  ,  et  messire  Bertran ^luy  respondy  bien  à  point 
et  ly  disoit  :  «  Chiertes  ,  monsigneur,  le  prinche  est  de  sy 
«  haulte  emprise  que  nullement  il  ne  lairoit  que  il  nefaiche 
((  son  voiage.  Sy  vous  prouvées  ossy  selonc  che.  »  Sy  fu 
adont  ledit  messire  Bertran  pryés  et  ordonnés  de  par  le 
roy  Henry  que  il  se  volsist  tant  travillier  que  de  venir  en 

'  Lacune  de  quelques  mots. 


458        NAISSANCE    DE    KICHARD,    FILS    Dti    PRINCE    DE    GALLES. 

Franche  faire  asavoir  à  tous  chevaliers  et  escuiers  que  ,  se 
il  volioient  venir  en  Castille,  il  seroient  les  bien  venus  et 
payât  tout  contant  de  leurs  gaiges.  Messire  Bertran  qui 
jamais  ne  l'euist  refusé,  acorda  tout  che  légièrement  et 
puis  vint  en  Aragon  ,  où  le  roy  li  fist  grant  chière,  et  de  là 
à  Toulouse  où  le  duc  d'Ango  se  tenoit ,  qui  ossy  ly  fist 
bonne  chière  et  le  rechut  moult  amiablement,  car  moult 
l'amoit ,  et  s'en  vint  avecque  luy  par  compaignie  en  Avi- 
gnon veoir  le  pappe  et  le  collège  ,  et  puis  vint-il  en  Fran- 
che ,  où  le  roy  le  rechut  à  grant  joie,  et  là  enforma  messire 
Bertran  tous  chevaliers  et  escuiers  qui  demandoient  les 
armes  et  qui  désiroient  à  avanchier  leur  honneur  ,  que  il 
se  volsissent  traire  vers  Castille  pour  mouvoir  et  partir 
quant  il  se  partiroit,  et  il  y  aroient  honneur  et  grant  prou- 
fit.  Et  pluiseurs  chevaliers  et  escuiers  à  le  infourmation  de 
monsigneur  Bertran  descendirent  et  ordonnèrent  leur 
besoigne  ,  et  se  partirent  de  leur  hostel  et  se  mirent  au 
chemin  devers  Espaigne  ,  et  ly  pluiseurs  ossy  atendirent 
ledit  messire  Bertran. 


Moult  avoit  le  prinche  de  Galles  grant  affection  de  faire 
che  voiage  en  Espaigne  ,  et  n'estoit  homme  des  siens  qui 
ly  desconsillast.  Le  prinche  estoit  lors  en  fleur  de  se  jonesse: 
sy  tiroit  toudis  son  esprit  en  toute  chose  d'onneur.  Or 
euist  ledit  prinche  vollentiers  veu  ains  son  département 
que  madame  la  princhesse  sa  femme  fnst  acouchie,  car 
elle  estoit  moult  enchainte  ,  et  tant  atendy  que  la  dame 
s'ajut  d'un  biau  fil  ,  qui  fu  appelle  Richart.  Le  jour  des 
Trois-Roys  vint-il  sur  terre  à  heure  de  tierche  ,  qui  en 
che  tamps  fut  par  ung  merquedy.  De  la  nativité  de  chel 
enfant  furent  tout  chil  qui  le  prinche  araoient ,  moult 
joieulx,  et  fu  baptisiés  le  venredy  après  de  l'archevesque 

de  Bourdiauls  ,  et  le  tinrent  sur  les  fons  l'ëvesque  d'Agen 
et  le  roy  de  Maïogres. 


Le  dimanche  ensiévant  se  party  le  prinche  de  Bour- 
diauls, et  ossy  toutes  manières  de  gens  d'armes,  et  se  mirent 
au  chemin  et  s'en  vinrent  en  le  chité  de  Dax.  Là  s'ares- 
tèrent.  Le  prinche'  dist  qu'il  n'iroit  plus  avant,  sy  seroit 
son  frère  le  duc  de  Lenclastre  venu  ,  car  il  avoit  entendu 
que  il  estoit  arivé  en  Bretaigne  atout  IIP  lanches  et 
V''  archiers  ;  mais  il  fist  passer  oultre  toute  manière  de  gens 
de  compaigne  pour  estre  chascun  raieulx  logiés  à  son  aise. 

Or  vous  parlerons  du  duc  Jehan  de  Lenclastre,  qui 
estoit  en  Bretaigne.  Quant  il  se  fu  rafreschy  delës  le  duc 
de  Bretaigne  en  la  cité  de  Nantes  quinze  jours  et  il  seut 
la  vérité  que  ses  frères  le  prinche  estoit  partys  de  Bour- 
diauls et  avoit  pris  le  chemin  de  Navarre  pour  aller  en 
Espaigne,  il  se  party  de  Nantes  atout  ses  gens  et  se  mit 
à  chemin  et  passa  parmy  Poito  et  Saintonge  ,  et  fist  tant 
que  il  vint  à  Bourdiauls  ,  où  il  fut  des  bourgois  de  la 
chité  rechut  à  grant  joie,  et  ossy  de  madame  la  princhesse, 
et  alla  par  devers  elle  ;  et  ledit  duc  ne  séjourna  point  lon- 
gement  à  Bourdiauls,  mais  se  mist  au  chemin,  et  fist  tant 
par  ses  journées  que  il  vint  en  la  chité  de  Dax ,  où  le 
prinche  l'atendoit.  Sy  eult  là  adont  entre  yauls  frères  grant 
congnissanche.  Ensy  s'avanchoit  le  voiaige  du  prinche,  et 
se  tenoient,  que  en  le  cité  de  Dax,  que  ens  ou  pais,  toutes 
manières  de  gens  d'armes.  Et  vint  là  à  Dax  le  conte  de 
Fois  devers  le  prinche  et  le  duc  de  Lenclastre,  et  là  y  eult 
par  deux  jours  samblans  et  approchemens  d'amours,  et 
recommanda  le  prinche  toute  la  ducé  de  Guianne  en  la 
garde  du  conte  de  Fois,  et  puis  s'en  retourna  le  conte  de 
Fois  en  son  pays.   Et  encore  demorèrent  là  toute  l'armée 

du  prinche  ,  et  estait  le  priiiche  tout  esmaiés  de  che  qu'il 
u'ooit  nulles  nouvelles  du  roy  de  Navarre  qui  leur  avoit  eu 
convent  de  ouverir  les  passaiges  ;  mais  on  murmuroit  en 
l'ost  qu'il  s'estoit  tournés  devers  le  roy  Henry,  de  quoy 
le  prinche  et  le  roy  dan  Piètre  estoient  tout  mëranco- 
lieus. 


En  che  séjour  que  le  prinche  faisoit  à  Dax,  messire  Hues 
de  Cavrelée  et  ses  gens  s'avanchèrent  et  prirent  le  chité  de 
Mirande  et  le  ville  du  Pont-la-Royne,  de  quoy  tout  le  pais 
de  Navarre  fu  durement  effraés  ,  et  ledit  roy  de  Navarre 
courouchiés  ,  et  envoia  tout  le  fait  devers  le  prinche  ;  mais 
le  prinche  s'en  passa  assés  briefment  et  n'en  fist  ensy  que 
nul  compte  et  manda  au  roy  de  Navarre  que  il  se  venist 
escuser.  Mais  il  n'y  ala  mie  ;  mais  il  y  envoia  le  plus 
espésial  chevalier  qu'il  avoit,  messire  Martin  de  le  Kare  , 
lequel  vint  à  Dax  devers  le  prinche  et  l'escusa  de  tout ,  et 
se  portèrent  adont  chertain  traitiet  que  il  feroit  son  seigneur 
de  Navarre  venir  à  Saint- Jehan-du-Piet-des-Pors,  et  le 
prinche  envoiroit  là  son  conseil  pour  savoir  plus  plainement 
toute  son  intention.  Sy  retourna  en  Navarre  ledit  messire 
Martin  et  vint  devers  son  signeur  le  roy  et  ly  remonstra 
tous  les  traityés,  et  ala  le  roy  à  Saint-Jehan-du-Piet-des- 
Pors  ,  et  le  prinche  envoia  là  le  duc  de  Lenclastre  et  raon- 
signeur  Jehan  Candos.  Si  eurent  en  la  dite  ville  de  Saint - 
Jehan  grans  parlemens  ensamble  ,  et  finablement  il  furent 
sy  bien  d'acort  ensamble  que  le  roy  de  Navarre  ala  avec 
les  dessus  dis  à  Dax  devers  le  prinche  :  de  quoy  le  prinche 
et  le  roy  d'Espaigne  et  tous  les  seigneurs  furent  moult 
resjoy,  et  se  ordonnèrent  par  le  commandement  des  mari- 
sauls  à  passer  oultre. 

Tout  chil  traitiet  et  chil  parlemens  et  ches  ordonnanches 
estoient  seus  en  Franche  ,  de  quoy,  quant  messire  Bertran 

de  Ciaiquin  entendy  que  le  prinche  se  hastoit  de  passer  , 
sy  se  hasta  ossy  d'aultre  part,  et  prist  congiet  du  roy  d'Ara- 
gon, où  il  s'estoit  ung  grant  tamps  tenu.  Sy  se  mist  au 
chemin  atout  IIII'"  combatans  pour  venir  en  Castille  devers 
le  roy  Henry. 


Entre  Saint-Jehan-du-Piet-des-Pors  et  la  chité  de  Pan- 
pelune  sont  les  destrois  de  Navarre  et  les  montaignes  qui 
sont  moult  diverses  et  périlleuses  à  passer.  Sy  avisèrent 
les  seigneurs  que  nullement  sy  grant  hoost  qu'il  menoient, 
ne  pouroient  passer  fors  par  trois  batailles  et  par  trois 
jours.  Sy  passèrent  le  lundy  chil  de  l'avangarde  que  le  duc 
de  Leuclastre  conduisoit,  et  le  connestable  messire  Jehan 
Candos  à  XVP  pennons  tout  de  sa  devise  et  de  sa  cherge, 
et  ly  doy  marescal  avecques  le  pennon  saint  Jorge,  mes- 
sire Guichart  d'Angle  et  messire  Estiévène  de  Gousenton, 
et  là  avoit  grant  foison  de  bons  chevaliers.  Sy  eulrent  che 
jour  de  hommes  à  cheval  qui  bien  estoient  montés  ,  X'",  et 
y  avoit  moultes-troit  passaige  et  moult  dur.  Toutesfois,  Dieu 
merchy,  il  passèrent  et  se  logèrent  che  soir  en  le  comble 
de  Panpelune.  Le  mardy  passa  le  prinche  de  Galles  et  le 
roy  dan  Piètre  et  le  roy  de  Navarre,  messire  Loys  de  Har- 
court  et  ly  baron  de  Poito  et  de  Saiutonge,  et  estoient  bien 
XII"  chevaulx,  et  eurent  assés  courtois  passaige.  Le  mer- 
quedy  passèrent  le  conte  d'Erminac  ,  le  conte  de  Pierre- 
gord,  le  conte  de  Comminges,  le  visconte  de  Quarmaing, 
le  captai  de  Beus,  le  sire  de  Labreth,  le  sire  de  Clichon  , 
messire  Robert  Canolle  et  pluiseurs  aultres  et  toutes  les 
remanances  des  compaignes,  et  estoient  bien  XV™  che- 
vaulx ;  sy  eulrent  moult  dur  et  félon  passaige  et  trop  plus 
que  les  aultres  n'eurent.  Toutes-fois  il  furent  tout  oultre  et 
se  logèrent  en  le  comble  de  Panpelune,  où  il  trouvèrent  par 

'    raison  assés  pain  ,  char  et  vin  pour  leur  argent  ;  mais  tous 

■'  ne  paio.ient  mie  leurs  disners.  Sy  séjournèrent  et  [se]  rafres- 

chirent  ches  gens  d'armes  en  le  marche  de  Panpelune  jus- 

ques  au  dimanche  pour  che  qu'il  trouvoient  assés  largement 

à  vivre. 

Quant  le  roy  Henry  eut  et  sceut  les  chertaines  nouvelles 

•  que  le  prinche   de   Galles    et  son  ost  estoient  passés   les 

•  destrois  de  Navarre  ,  sy  pensa  bien  que  jamais  ne  retour- 
neroient  sans  bataille.  Sy  fist  moult  tost  escripre  unes 
lettres  qu'il  séella  et  les  envoia  devers  le  prinche  qui  se 
tenoit  encores  en  le  marche  de  Panpelune.  Le  prinche  prist 

.  le  hiraut  par  la  main  et  les  lettres  que  le  hiraut  ly  présenta; 
sy  les  ouvry  et  lisy  ,  lesquelles  lettres  disoient  ensy  :  «  A 
«  très-honnourable  et  poissant  prinche  de  Galles  et 
«  d'Acquitaine.  Chier  sire  ,  nous  sommes  moult   esmervil- 

.  «  liés  pourquoy  ung  peu  d'irtaige  que  Dieu  nous  a  donné  , 
«  vous  nous  voilés  tollir  et  débatre  ,  ^et  sy  ne  vous  four- 
'«  fesimes,  oucques  riens,  ne  voldrimes  avoir  fait ,  pour 
«  quoy  vous  euissiés  cause  de  nous  guerrier.  Mais  pour 
«  che  que  Dieu  et  fortune  vous  ont  maintenant  sy  eslevet 
«  que  vous  ne  cremés  nul  seigneur  qui  soit  ou  monde, 
«  vous  aydiés  à  soustenir  le  querelle  de  dan  Piètre  (che 
«  que  luy  [clame]   sans  nul  title  de  raison)  ,  et  nous  est 

.  «  dit  que  vous  désirés  à  nous  trouver  pour  combatre  ,  et 
«•  vous  ensignons  par  le  porteur  de  cheste  que  vous  voulliés 
«  rescripre  et  nous  laissier  savoir  par  quel  lieu  vous  vorés 
«  entrer  en  Castille  ,  et  nous  vous  serons  au  devant  sans 
«  nulle  faulte.  Escriptes  à  Burges  desoubs  les  oliviers 
«  le  XVIP  jour  de  février.  »  Quant  le  prinche  de  Galles 
eult  lite  ceste  lettre  une  fois  ou  deus  ,  sy  regarda  sur  ses 
chevaliers  qui  là  estoient,  et  dist  :  «  Par  saint  Jorge,  en 
«  ce   bastart  a  ung  moult  vaillant  chevalier    à  homme  , 

«  quant  il  nous  escript  ensy,  ->  Si  dist  au  hirault  :  «  Amis, 
«  vous  demorrés  delés  les  compaignons  et  vous  tenrés  en 
«  nostre  ostel  ;  car  par  vous  en  rescriproiis-nous  et  non 
4«  par  aultre.  »  Le  hirau  respondy  :  «  Monseigneur,  à  vostre 
«  plaisir  en  soit.  » 

Che  propre  jour  au  soir  que  le  hirau  eult  aportë  les  lettres 
au  prinche,  s'avanclia  messire  Thuraas  de  Felleton  de 
demander  ung  don  au  prinche  ,  et  le  prinche  lui  acorda  , 
et  encorres  ne  savoit-il  quelle  chose  il  volloit  demander  , 
et  ly  demanda  par  prière  ,  et  fu  telle  que  monsigneur 
Thuraas  requist  au  prinche  qu'il  lui  donna  congiet  de 
chevaucher  devant  atout  une  quantité  de  gens  d'armes 
pour  aviser  le  païs  et  le  conduite  des  ennemis.  Le  prinche 
qui  vey  et  considéra  le  grant  affection  du  baron  ,  ly  ottria 
liement.  Dont  se  prouvey  ledit  messire  Thumas  et  se 
hourda  de  bonnes  gens  d'armes  et  d'archiers  ,  et  eult  bien 
VI"  lanches  à  l'eslite  et  III''  archiers  ,  et  Thumas  se  fist 
chief  de  ceste  compaignie  ,  et  estoient  tous  à  cheval  ,  et  se 
partirent  ches  gens  de  l'hoost  du  prinche  en  le  compaignie 
de  monsigneur  Thumas  ,  et  se  misrent  [ensamble]  messire 
Guillames  de  Felleton  ses  frères,  messire  Robert  Canolle, 
messire  Thomas  d'Orfort ,  messire  Gaillars  Vighier  , 
messire  Raouls  de  Hastinghes ,  messire  d'Aghorisses  et 
pluiseurs  aultres  chevaliers  et  escuiers,  et  passèrent  oultre 
parmy  le  roialme  de  Navarre  ,  et  avoient  guides  qui  les 
menoient,  et  passèrent  le  rivière  d'Émer  qui  est  moult  forte 
et  moult  rade  au  Groing  ,  et  allèrent  oultre  logier  en  ung 
villaige  que  on  dist  Navaret ,  et  là  s'arestèrent  pour  mieulx 
savoir  où  le  roy  Henry  estoit. 


En  che  tamps  fu  le  roy  de  Navarre  pris  en  chevauchant 

de  ville  à  aultre  de  monsigneur  Olivier  de  Mauny,  breton 
et  nepveu  à  monsigneur  Bertran  de  Claiquin.  Quant  le 
congnoissanclie  en  vint  au  prinche,  sy  en  fu  durement 
esmervilliés  et  eult  en  couvent  à  la  royne  de  Navarre  sa 
cousine  que,  se  il  proufitoit  en  che  voiage  ,  li  rois  de 
Navarre  son  marit  y  partiroit. 

Or  fu  gouverneur  de  tout  le  royalme  de  Navarre  messire 
Martin  de  le  Kare. 


Sy  se  départy  le  prinche  du  pais  de  Panpelune  où  il 
estoit  logiet,  et  passèrent  parmy  ung  pas  que  on  dist 
de  Sarris,  et  puis  parmi  un  pais  que  on  dist  Épuske,  où  il 
trouvèrent  moultpetit  de  vivres  et  tout  sus  le  chemin  jusques 
atant  qu'il  vinrent  à  Sauveterre.  Geste  ville  de  Sauveterre 
gist  assés  en  bon  pais  et  gras  et  est  à  l'issue  de  Navarre 
et  à  l'entrée  d'Espaigne,  et  se  tonoit  lors  pour  le  roy  Henry  ; 
mais  si  tost  qu'il  sentirent  le  prinche  et  le  roy  dan  Piètre 
venu,  il  se  tournèrent  et  se  rendirent  au  roy  dan  Piètre  , 
et  s'alèrent  là  logier  les  seigneurs  ,  et  l'ost  s'espardy  ou 
pays  de  là  environ. 

Nous  parlerons  de  messire  Thumas  de  Felleton  et  de 
ses  gens  [qui  estoient]  à  Navaret,  et  conterons  comment  il 
exploitèrent.  

Ches  nouvelles  vinrent  au  conte  dan  Tille  ,  frère  au 
roy  Henry,  qu'il  y  avoit  gens  d'armes  à  Navaret,  qui  sou- 
vent yssoient  hors.  Sy  eult  grant  désir  que  il  les  peuist 
trouver  et  envair,  et  vint  ung  soir  à  son  frère  le  roy 
Henry,  et  ly  pria  que  il  luy  donnast  congiet  de  chevauchier 
par  devers  Navaret,  pour  aprendre  du  convenant  du  prince 
et  de  ses  gens.  Le  roy  Henry  ly  acorda.  Dont  se  prouvey 
le  conte  dan  Tilles  de  bonnes  gens  d'armes,  et  furent  bien 

VI™  ,  et  y  alla  messire  Ernoul  d'Audrehem,  le  Bèghes  de 
Vellaines    et  pluiseurs  aultres  chevaliers   de  Franche  et 
d'Aragon,   et  y  euist  esté  messire  Bertrau  de  Claiquin  ; 
mais  le  roy  ne  le  veult  point  consentir  pour  tant  que  il 
estoit    tout  droit  descendu,    Ensy   se   party   le  conte  dan 
Tilles    à    Vl""    hommes    à  cheval,  et  chevauchèrent   tout 
devers  Sauveterre  et  se  logèrent  ung  soir  ens  es  bruières. 
A  l'endemain  bien  matin  estoient  yssut  les  Englès,  et  allè- 
rent tant  et  si  avant  que  il  encontèrent  les  ennemis.  Quant 
il  virent  que  combatre  les  convenoit  et  que   le  routte  des 
Espaignos  estoit  sy  grande  et  sy  grosse  au  regard  d'ieaulx, 
sy  se  tirèrent  sur  une  montaigne  que  les  Espaignos  cui- 
doient  prendre,  mais  les  Englès  en  eurent  l'avantaige,  et 
là  se  rengièreut  et  se  ordonnèrent ,  et  les  Espaignos  et 
Castellain  tout  devant  yauls.    Là  fîst  messire  Guillames  de 
Felleton  une  moult  grant  entreprise  ;  car  il  se  party  de  ses 
gens  en  esporonnant  le  cheval  et  en   abaissant  sa  lanche  , 
et  s'en  vint  férir  entre  les  Espaignos    et   consiévit  ung 
Castillois   que  on   apelloit  Ferrant ,   et  ly  passa  la  lanche 
tout  parmy  le  corps  et  l'abaty  là  tout  mort.  Là  fu  avironné 
des  Espaignos    et  fièrement  asallis,  et  son  cheval  ochis,  et 
là  fist  ledit    chevalier    mervelles  d'armes,   mais  il   y  fu 
ochis.  Adont  s'en  revinrent  les  Espaignos  as  aultres  com- 
paignons  qui  se  tenoient  tous  ensamble  sus  la  montaigne, 
et  les  envairent  et  assallirent  fièrement,  et  leur  lanchoient 
archigaies  et  leur  faisoient  moult  de  mauls,  et  lesdis  Englès 
se  deffendoient  moult  vaillaument,  et  dessendoient  à  le  fois 
de   le  montaigne  et  se  venoient  fraper  en  ches  Espaignos 
et  les  reculloient,  et  puis  retournoient  sus  leur  montaigne. 
En  che  commenchement  furent-il  jusques  à  basse  nonne 
que  le  conte  dan  Tilles  dist  :    «  Et   vous  ,   seigneurs,   que 
«  faites-vous  ?  Nous  tenront  mèshui  une  poignie  de  gens  ? 
«  Nous  les  deverismes  ore  avoir  tous  mengiés  et  devourés. 

«  Or  avant,  avant  !  »  Adont  s'avanchèrent  Espaignos  , 
Castelins  et  Franchois  de  grant  vollenté,  et  les  envaïrent 
et  assallirent  fièrement  de  tous  lés  ,  et  les  rompirent  par 
forche.  Là  furent  chil  chevalier  et  leur  gens  tout  prins  ou 
mors.  Oncques  nul  ne  escapa  ,  et  furent  ou  dangier  du 
conte  dan  Tille  ,  qui  au  soir  les  remena  tous  joieulx  en 
l'ost  du  roy  Henry,  son  frère,  et  l'en  fist  présent  ,  lequel 
roy  Henry  en  eult  grant  joie  et  en  fist  ses  parolles  grandes, 
et  dist  que  tous  les  aultres  venroient  par  che  pas  :  de  quoy 
messire  Ernoul  d'Audrehem  l'en  rabaty  et  dist  :  «  Monsi- 
«  gneur,  sauve  vostre  grâce  ,  ne  voelliés  point  parler  sy 
«  largement  sur  vos  ennemis  pour  vostre  honneur  ;  car 
«  encores  ne  savés-vous  que  il  vous  avenra  ,  car  là  en  le 
u  compaignie  du  prinche  est  toute  la  fleur  de  chevallerie 
«  du  monde.  Là  trouveront  bien  vos  gens  à  qui  respondre 
«  et  combatre.  Mais  ,  se  vous  voilés  faire  une  chose  que  je 
«  vous  diray,  que  vous  fesisiés  clore  les  passaiges  et  bien 
«  garder  ,  vous  veriés  le  prinche  retourner  à  grant  con- 
«  fusion.  »  Adont  respondy  le  roy  Henry,  et  dist  que  point 
il  ne  feroit  ensy  ,  mais  se  volloit  combatre  à  la  puissanche 
du  prinche  :  «Car  pourquoy  ?  Je  ay  bien  cent  mille  hommes 
«  qui  ont  juré  et  promis  que  pour  morir  point  ne  me  fau- 
te roient ,  et,  se  je  puis  desconfire  le  prinche  et  sa  puis- 
((  sanche ,  je  seray  le  plus  honnouré  roy  du  monde.  » 
Ensy  se  cessèrent  les  parolles  ,  et  eurent  che  soir  conseil 
en  l'ost  qu'il  se  deslogeroient  et  que  il  yroient  l'endemain 
devers  Nazres  ens  es  bruières  près  de  leur  ennemis. 


Quant  le  prinche  entendy  que  le  roy  Henry  l'aprochoit 
tellement ,  sy  dist  sy  hault  que  tous  l'oirent  :  «  En  che 
«  bastard  Henry  a  vaillant  homme  ,  ([uant  ensy  il  nous 
«  quiert  pour  combatre  ,    et   puisque   nous    quérons    l'un 

((  l'autre,  nous  nous  deverisraes  teraprement  trouver  et 
«  combatre.  »  Adont  apella  le  prinche  ung  clerc,  et  fist 
escripre  une  lettres  adreschans  au  roy  Henry  sur  le  forme 
des  pruinières  lettres  ,  et  quant  elles  furent  escriptes  et 
sellées  ,  on  les  bailla  à  ung  hirault  da  roy  Henry  qui  les. 
aultres  avoit  aportées,  et  ly  firent  donner  au  départir  le 
priuche  et  le  duc  de  Lenclastre  et  les  seigneurs  dons  qui 
bien  valloient  trois  cens  florins.  Sy  s'en  retourna  le  liirau 
qui  avoit  séjourné  en  l'ost  du  prinche  trois  sepmaines,  et 
raporta  les  lettres  dont  le  sustanche  estoit  ensy  que  le 
prinche  apelloit  le  roy  Henry  conte  de  Tristemare  et  moult 
l'onnouroit  en  ses  paroUes  et  disoit  que  il  veroit  vollentiers 
que  il  fussent  d'aco'rt  entre  luy  et  le  roy  dan  Piètre  son 
frère  ;  mais  il  convenoit  que  il  desjaissast  le  couronne,  che 
que  le  roy  Henry  n'euist  jamais  fait. 

De  ches  lettres,  ne  de  le  puissanche  du  prinche  ne  fist 
raie  le  roy  Henry  trop  grant  conte  ;  car  il  se  confioit  tant 
en  ses  gens  que  il  pensoit  bien  à  desconfire  le  prinche  et  se 
puissauche  ;  et  le  prinche  qui  s'estoit  tenu  ung  grant  tamps 
enmaulvais  païs,  se  loga  et  retourna  par  ung  aultre  pais,  et 
s'en  vint  passer  la  rivière  au  pont  au  Groing,  et  puis  se 
logèrent  lui  et  ses  gens  delà  le  Groing  desoubs  les  oliviers, 
et  le  roy  Henry  estoit  à  Nazres  à  quatre  lieues  de  là.  Sy 
entendirent  moult  tost  l'opinion  l'un  de  l'autre  par  leurs 
coureulx  qui  coururent  cheUe  journée  sy  avant  que  il  per- 
churent  toutes  leurs  hoost,  «t  se  logèrent  che  venredy  et  se 
tinrent  en  l'ost  le  roy  Henry  tout  aise,  car  il  avoient  bien 
de  quoy  ;  mais  en  l'ost  du  prinche  avoient  grant  famine,  et 
valloit  ung  pain  ung  florin  :  encore  n'en  povoit-on  trouver. 


Quant  che  vint  le  saraedy  sus  l'aube  du  jour,  le  princhis 
oit  messe,  et  tout  chil  qui  le  volrent  oïr,  et  fist  sonner  se"s 

trompes  et  armer  toutes  ses  gens,  et  puis  ala  sur  les  camps, 
et  là  ordonna  ses  batailles  et  en  fîst  jusques  à  trois,  tout  en 
telle  manière  que  avoient  fait  les  ennemis,  qui  ossy  en  telle 
manière  avoient  ordonné  che  matin  leurs  conroys,  et  che- 
minèrent tant  que  il  vinrent  l'un  à  l'autre,  et  adont  s'ares- 
tèrent  tout  quoy.  Sy  dessendirent  les  Englès  et  les  Gascons 
de  leur  chevaulx  et  se  mirent  tout  à  piet  sur  le  sablon, 
banière  et  penon  devant  yaulx.  Là  dist  le  prinche  de  Galles 
à  ses  gens  :  «  Signeurs,  vous  veés  vos  ennemis  qui  ont  grant 
«  largesse  de  che  [de  quoy]  nous  avons  dëfaulte,  Sy  voelliës 
«  hui  tant  faire  par  bien  férir  de  Tespée  que  vous  le  con- 
«  querés  sus  yauls.  »  A  ches  paroUes  vint  devers  luy  messire 
Jehan  Candos  qui  estoit  en  le  première  bataille  avec  le  duc 
de  Lenclastre  [et]  les  mariscaulx,  et  porta  sa  banière  toute 
envollepée  au  prinche  et  li  dist  :  «  Monsigneur,  vechy 
«  me  banière  que  je  vous  aporte.  Sy  le  vous  plaise  à  moy 
«  bai  Hier  et  desvoUeper  ;  car  j'ay  terres  et  chevauche  assés 
«  pour  le  parmentenir.  »  Adont  le  prist  le  prinche  et  le 
desvollepa  et  ly  rendy  par  le  hanste  et  dist  ensy  : 
«  Tenés,  monsigneur  Jehan  Candos.  Dieu  vous  en  laist 
«  vostre  preu  faire  !  »  Lors  le  prist  et  se  party  Candos  du 
prinche,  et  reporta  sa  banière  toute  ventelant,  et  le  raist 
entre  ses  gens  qui  en  eurent  grant  joie  ,  et  leur  dist  : 
«  Signeurs,  vechy  ma  banière  et  le  vostre.  Or  le  gardés 
«  pour  nostre  honneur  et  le  vostre.  »  Et  tout  ly  eurent  en 
convent.  Sy  le  porta  che  jour  ung  escuiers  que  on  apelloit 
Jehan  Alleri,  et  là  eult  fait  de  rechief  par  le  bataille  plui- 
seurs  chevaliers  et  plus  de  IIP.  Le  prinche,  quant  en 
deubt  assambler,  regarda  sus  le  roy  dan  Piètre  et  le  prist 
par  le  main  droite,  et  dist  :  «  Sire  rois,  aujourd'uy  verés- 
«  vous  se  jamais  ares  riens  au  roialme  de  Castilîe.  »  Et 
puis  dist  à  cheluy  qui  portoit  sa  banière  :  «  Aies  avant  au 
«  non  de  Dieu  et  de  saint  Jorge.  »  Et  lors  aprochèrent  les 
banières,  et  se  comraenchèrent  les  batailles  à  asambler. 

La  bataille  du  duc  de  Lenclastre  et  de  messire  Jehan 
Candos  et  des  raariscaulx  s'en  vinrent  asambler  à  le  bataille 
de  messire  Bertran  de  Claiquin  et  de  monseigneur  Ernoul 
d'Audrehem  et  des  Franchois  ,  où  bien  avoit  IIII'"  hommes 
d'armes  ,  que  de  Franche  ,  que  d'Aragon  ,  que  de  Caste- 
longne  ;  et  la  bataille  du  prinche  et  du  roy  dan  Piètre  s'en 
vinrent  assambler  à  le  bataille  du  roy  Henry  et  du  conte 
dan  Tille  et  du  conte  Sanse  ,  où  bien  estoient  XL"" 
hommes  ,  que  uns,  que  aultres,  parmy  les  géneteurs  qui 
bien  estoient  VII™  ,  tous  montés  sur  chevaulx  couvers  ,  et 
tenoient  ars  et  archigaies  ,  dont  il  lanchoient ,  et  firent  à 
l'assambler  moult  de  mal  as  Englès.  La  bataille  du  roy  de 
Maïogres  où  grant  foison  avoit  de  bonnes  gens  ,  le  conte 
d'Erminacq  ,  le  sire  de  Labreth,  le  captai  de  Beus  ,  le 
signeur  de  Lespare  ,  le  signeur  de  Clichon  et  les  aultres 
s'en  vinrent  assambler  as  Espaignolset  Aragonois,  desquels 
le  visconte  de  Roquebertin,  le  visconte  de  Rodais  ,  le 
maistre  de  Calatrave  et  le  prieur  de  Saint-Jaques  estoient 
chiefs  et  meneurs.  Quant  toutes  ches  batailles  se  furent 
assamblées  ,  sy  eult  grant  toullis  et  dur  rencontre  ,  et  la 
bataille  où  messire  Bertran  de  Claiquin  estoit,  les  Françoys 
avecques  luy  ,  fu  la  mieulx  combatue  et  qui  le  plus  longe- 
ment  dura  et  où  on  fist  plus  de  grant  fais  d'armes  ;  car 
chil  chevaliers  de  Franche  et  escuiers  se  tenoient  tout 
joindant  et  serretensamble,  et  boutèrent  de  leur  lanches  fort 
et  roit ,  et  ne  les  peurent  pas  ouvrir  légièrement  ;  et  ,  se 
ly  Espaignos  et  Castelens  se  fussent  à  leur  advenant  ossy 
bien  acquité,  il  eussent  porté  as  Englès  et  as  Gascons  plus 
grant  damaige  qu'il  ne  firent. 

Ensy  que  vous  .povés  oïr  recorder,  s'entrelachèrent  et 
assamblèrent  ches  batailles.  Sy  vous  dy  que  le  roy  Henry 
avoit  là  moult  grant  peuple  et  grant  foison  de  gens  d'armes 
et  d'aultres  ;  car,  sy  tost  que  ly  pluiseurs  eulrent  senty  les 

saiettes  ,  il  commenchèrent  à  refuser.  Là  estoient  Espai- 
gnos  et  Catheloing  [qui]  jettoient  de  fondes  pierres  et  lan- 
choient  de  dars  et  d'archigaies,  dont  il  navroient  et  ble- 
choient  et  ochioient  pluiseurs  gens  du  princhc.  Et  quant 
toutes  les  batailles  se  furent  encontrées  et  mises  ensamble, 
il  y  eult  grant  estequis  et  toullis  ,  dont  il  avint  que  en  le 
presse  messire  Jehan  Candos  fu  abatus  ,  et  quéit  un  Cas- 
telan  sur  luy  ,  qui  s'apelloit  Martin  Ferans,  qui  metoit 
grant  entente  à  luy  ochire  ,  et  l'euist  fait  sans  faulte  ,  car 
il  estoit  fors  bons  et  poissans  durement.  Sy  ne  se  povoit 
messire  Jehan  Candos  ravoir  à  son  aise  ,  quant  il  luy 
souvint  d'un  coutiel  d'armes  qu'il  portoit  à  son  costë.  Sy 
le  saqua  et  en  féry  cheluy  entre  deus  espaulles ,  et  luy 
consiévy  sy  dedens.  Quant  Martin  se  senty  ensy  navrés,  sy 
fu  tous  esperdus  et  perdy  sa  forche  et  se  laissa  cheoir. 
D'aultre  part  adont  se  leva  messire  Jehan  Candos  et  féry 
cheluy  de  rechief  et  fîst  tant  que  il  le  partua  ,  et  ses  gens 
se  combatoient  d'aultre  part  asprement,  et-  y  entendoient 
chascun  ensy  que  pour  luy. 

Ensy  que  au  commenchement  de  le  bataille  et  que  on 
ne  s'estoit  encores  gaires  corabatus  ,  le  conte  dan  Tille, 
frère  au  roy  Henry,  se  party  de  le  bataille  à  plus  de  Vil*" 
hommes  à  cheval.  Che  afoibly  et  espoenta  moult  fort  le 
demorant,  et  quant  le  roy  Henry  vey  ensy  une  partie  de 
ses  gens  partir  ,  sy  en  fu  moult  courouchiés.  Pour  chou 
nevoult-il  mie  partir  de  le  bataille,  maisaloit  au  devant  des 
fuians  et  leur  disoit  :  «  Bieau  seigneurs  ,  vous  m'avés  fait 
«  roy  de  Castille  et  m'avés  juret  que  pour  morirvous  ne  me 
«  fauriés  ,  et  sy  ne  me  tenés  mie  che  que  vous  m'avés  en 
«  convent  ;  car  je  vous  voy  branler  et  fuir  et  en  maulvais 
«  convenant.  Pour  Dieu  ,  retournés-vous  et  vous  com- 
«  bâtés  à  vos  ennemis  ;  car  je  ne  vous  habandonneray 
«  pour  chose  qu'il  adviègne.  »  Chesparolles  et  aultres  que 

li  roy  Henry  disoit  che  jour,  tinrent  en  vertu  moult  longe- 
ment  les  Espaignos  et  Chastelens ,  et  les  remist  sus  par 
deux  fois  ;  mais  fiuablement  il  ne  peurent  porter,  ne  sous- 
tenir  le  puissanche  du  princlie,  car  là  estoinet  en  sa  com- 
paiguie  et  sus  les  camps  tous  les  meilleurs  et  les  plus  vail- 
lans  combatans  du  monde.  Sy  convint  les  Espaignos  fuir 
et  guerpir  la  plache  ,  et  prirent  la  plus  grant  partie  leur 
chemin  devers  la  chité  de  Nazres  et  se  cuidoient  là  saul- 
ver  ;  mais  les  Englès  et  les  Gascons  les  siévirent  de  sy 
près  que  il  en  firent  sallir  en  la  rivière  de  Nazres  plus  de 
IIII"  qui  tout  furent  perdus  ,  et  sur  le  pont  du  la  cité  eult 
moult  grant  ochision  et  grant  encauch  ,  et  n'en  furent  pas 
les  Espaignos  maistre ,  mais  les  gens  du  prinche  qui 
entrèrent  en  la  chité  ;  et  là  eult  grant  persécution  d'ommes 
et  de  femmes  et  d'enfa.ns,  car  nul  n'estoit  pris  à  merchy. 

Vray  est  que  le  roy  Henry,  sy  trestost  qu'il  vey  la  grant 
desconfiture  et  que  ses  gens  sans  remède  estoient  perdus, 
il  monta  sur  ung  coursier  moult  apert  et  se  party  de  la 
bataille  et  se  sauva,  et  ne  tourna  en  ville,  ne  en  castiel  qui 
fusten  Espaigne  ;  car  bien  savoit  qu'il  ne  s'y  avoit  que  faire 
d'enclore,  et  prist  le  chemin  d'Aragon,  et  aulcuns  qui  se 
sauvèrent  avecques  luy,  en  sa  compaignie, 

Messire  Bertran  de  Claiquin,  messire  Ernoul  d'Audrehen 
et  tout  ly  chevaliers  et  escuiers  estraigniers  qui  s'estoient 
mis  ensamble,  ne  se  partirent  point,  mais  se  combatirent 
moult  vaillaument  tant  qu'il  peurent  durer,  et  furent  tout 
prins  ou  mors.  Sy  esquéy  ledit  Bertran  à  estre  prisonnier 
à  monsigneur  Jehan  Candos  (aultre  fois  l'avoit-il  eu  prison- 
nier), et  messire  Ernoul  d'Audrehen  as  gens  du  duc  de 
Lenclastre.  Là  furent  prins  le  Bèghes  de  Vellaines,  le  sire 
de  Bergetes,  messire  Gavain  de  Bailleul  et  pluiseurs  aultres 
chevaliers,  que  escuiers,  de  Franche  et  de Haynau,  messire 
AUart  de  Briffuel,  messire  Hughes  deMellun,  le  sire  d'An- 

toing,  et  se  y  fu  mors  messire  le  Bèghes  de  Villers  et  plus 
de  cent  chevaliers,  que  escuiers,  du  pais  francliois,  et  du 
costé  des  Engiès  messire  Raouls  de  Ferrières.  Et  furent 
prins  le  conte  Sanses,  frères  au  roy  Henry,  et  messire 
Gomès  Garils,  le  visconte  de  Roquebertin,  le  visconte  de 
Rodais,  le  mestre  de  Caletrave  et  plus  de  trois  cens  grans 
seigneurs  d'Espagne ,  qui  n'estoient  mie  aseur  de  leur 
teste.  Et  en  y  eult  mors  environ  VII  à  VIII"  sans  les 
noïês,  dont  on  ne  seut  point  le  conte.  Et  furent  les  Engiès 
mestre  et  signeur  de  la  ville  de  Nazres  qui  fu  toute  pillie 
et  robëe. 

Geste  bataille  fu  en  Espaigne  devant  la  chité  de  Nazres 
l'an  de  grâce  mil  IIP  LXVI,  le  IIP  jour  de  [avril],  qui  fu 
par  ung  samedy. 

Après  ceste  bataille  et  que  les  camps  furent  tout  déli- 
vres, le  prinche  de  Galles  fîst  mettre  sa  banière  hault  en 
ung  buisson,  par  quoy  ses  gens  se  raliaissent,  ensy  qu'il 
firent.  Asês  tost  après  vint  le  roy  dan  Piètre  tout  à  piet 
devers  le  prinche,  et  l'enclina  et  se  volt  agenouiller  ;  mais 
le  prinche  alla  tantost  au  devant  et  ne  le  voult  mie  consen- 
tir. Adont  dist  le  roy  dan  Piètre  :  «  Cher  cousin,  je  vous 
«  doy  toute  honneur  et  toute  révérense  ;  car  par  vous  et 
«  vostre  graut  proesse  avons-nous  recouvré  le  royalme  de 
«  Castille.  »  —  «  Sire  roys,  respondy  le  prinche  qui  fu 
«  moult  saige,  ne  m'en  donnés  nulle  loenge,  mais  à  Dieu 
«  dont  la  victoire  vous  vient.  »  Sy  se  tinrent  en  cel  estât, 
et  parlans  d'une  chose  et  d'aultre,  tant  que  la  plus  grant 
partie  des  signeurs  furent  venus  devers  le  prinche,  et  puis 
se  trairent  ensy  que  à  heure  de  basse  nonne  ens  es  logis  du 
roy  Henry,  où  il  trouvèrent  des  vivres  bien  largement  et 
tant  que  il  en  furent  tout  sollés  et  tout  aises,  et  passèrent 
ensy  là  celle  nuit. 

Le  dimanche  au  matin  vint  le  roy  dan   Piètre  devers  le 

prinche  et  ly  requist  que  il  peuist  avoir  tous  les  prisonniers 
espaignos  qui  prins  estoient,  sy  les  feroit  décoller  comme 
traites,  et  son  frère  Sanse  tout  prumiers.  Mais  le  prinche 
ne  ly  volt  mie  consentir  et  en  fîst  l'acort  et  leur  fist  par- 
donner tout  son  mautalent,  excepté  messire  Gomès  Garils. 
Chils-là  fu  décolés. 


Tantost  après  la  messe  oyr  et  boire,  le  roy  dan  Piètre 
monta  à  cheval  acompaignié  de  Y"  lanches  des  gens  du 
prinche  au  conduit  des  deux  marisaulx.  Sy  chevauchèrent 
devers  Burges,  et  tant  esploitèrent  que  il  y  vinrent  ;  mais 
chils  de  Burges  vinrent  hors  de  la  ville  bien  cinq  lieues 
au  devant  du  roy  dan  Piètre,  et  ly  crièrent  merchy  et  le 
rechurent  à  seigneur.  Il  leur  pardonna  son  mautalent  et 
puis  entra  avec  yauls  en  ladite  ville.  Sy  y  fu  rechut  à  grant 
joie,  et  là  atendy  le  prinche,  et  le  lundy  après  boire  se 
desloga  le  prinche  et  toute  son  host,  et  vint  che  jour  à 
Barbestre,  et  y  furent  jusques  au  merquedy,  et  puis  s'en 
vinrent  à  Burges,  et  y  entra  le  prinche  à  grant  joie,  et 
ossy  firent  tout  hault  seigneur,  et  qui  ne  se  pot  logier 
dedens,  se  loga  dehors  ,  et  tinrent  là  leur  Pasques  et  y 
séjournèrent  plus  de  trois  sepmaines. 

En  che  séjour  vinrent  tout  chils  des  chités  et  bonnes 
villes  d'Espaigne  ,  de  Castille  ,  de  Galise  ,  de  Lusebonne  , 
de  Séville  ,  et  firent  hommaige  audit  roy  dan  Piètre  ,  et  le 
rechurent  à  seigneur  ,  et  ly  jurèrent  de  che  tamps  en 
avant  foy  et  loyaulté  tenir  ,  mais  depuis  l'en  faillirent , 
sycomme  vous  orés  recorder  en  ches  croniques. 

Ensy  par  le  puissanche  et  chevallerie  du  prinche  de 
Galles  et  d'Acquitaine  revint  le  roy  dan  Piètre  au  dessus  de 
ses  besoignes,  et  prist  adont  congiet  dudit  prinche  ,  et  dist 
que  il  s'en  yroit  viseter  ses  villes  et  y  lèvevoit  che  que  il 


454  HENRI    nii    TRANSI AMAKE    EN    lîIGORRE. 

pouroit  avoir  d'argent  pour  luy  payer  ses  gens.  Che  fu 
bien  l'acort  du  prinche,  et  y  mist  ung  certain  terme  que  il 
devoit  retourner,  et  devoit  trouver  le  prinche  ouVal-d'Olif. 
Ensy  se  portèrent  leurs  ordonnanches. 

Vous  devés  savoir  que  le  roy  d'Engleterre  et  madame 
la  royne  et  tous  les  seigneurs  du  pais  d'Engleterre  et 
d'Acquitaine  furent  moult  resjoïs  de  la  belle  journée  qui 
estoit  advenu  au  prinche  en  Espaigne. 


Or  parlerons-nous  ung  petit  du  roy  Henry  comment  il 
parsévéra.  Vous  devés  savoir  que  il  se  sauva,  se  femme  et 
ses  enfans,  au  mieulx  qu'il  peust,  et  s'en  vint  au  royalme 
d'Aragon.  Et  puis  fist  tant  par  ses  journées  que  il  vint  à 
Thoulouse  où  il  trouva  le  duc  d'Angou  ,  qui  moult  l'amoit, 
à  qui  il  recorda  son  meschief.  Le  duc  le  resconforta  che 
qu'il  pot  et  le  fîst  tenir  delés  luy.  Depuis  ne  demora  point 
plenté  de  tamps  qu'il  assambla  environ  IIP  combatans  de 
Bretons  et  se  bouta  en  ung  chastiel  en  Thoulousain  que  on 
apelle  Rockmaure,  et  estoit  avecques  luy  messire  Ernault 
Liraosins,  messire  Jofroy  Ricon,  messire  Pons  de  la  Court, 
Silvestre  Bude  ,  Thibau  du  Pont  et  Aliot  de  Thalay  et 
pluiseurs  autres.  Sy  y  coramenchèrent  ches  Bretons  etches 
gens  de  compaignes  à  gherrier  sur  la  terre  du  prinche  de 
Galles  ,  et  vollentiers  s'y  fu  boutés  le  conte  d'Auchoire  ; 
mais  le  roy  de  Franche  ly  defFendy  et  le  fist  tenir  tout 
court  en  prison  ou  Louvre. 

Tant  fist  le  roy  Henry  qu'il  eult  bien  M.  combatans  , 
et  se  départy  de  le  marche  de  Toulouse,  et  vint  en  Bigore, 
et  prirent  ses  gens  une  grosse  ville  qui  s'apelloit  Baniers. 
Sy  le  fortefièrent  et  réparèrent ,  et  puis  firent  grant 
guerre  à  le  terre  du  prinche  ,  et  tant  que  les  nouvelles  en 
vinrent  en  Castille  audit  prinche  qui  moult  en  fu  courou- 

chiés  ,  et  avoit  entendu  au  Val-d'Olif  plus  de  trois  mois 
après  le  roy  dan  Piètre  ,  et  sy  n'en  ooit  nulles  nouvelles. 


Dont  eult  consail  le  prinche  q  ue  il  enverroit  devers  luy  pour 
savoir  à  quoy  il  tenoit  et  pourquoy  il  ne  retournoit  ensy  que 
prorais  par  sa  foy  il  l'avoit.  Si  furent  quatre  chevaliers  de 
par  luy  ordonné  de  aller  en  la  marche  de  Séville  où  ledit 
roy  se  tenoit ,  et  se  départirent  les  quatre  chevaliers  dudit 
prinche  et  chevauchèrent  tant  qu'il  vinrent  devers  le  roy 
dan  Piètre.  Sy  firent  leur  messaige  ensy  que  chergiet  leur 
estoit.  Le  roy  dan  Piètre  leur  fist  grant  chière  de  bras  et 
non  de  cuer  ,  et  respondy  à  leur  parolles  que  vraiement 
estoit-il  trop  tenus  à  son  cousin  le  prinche  d'Acquitaine  , 
et  pour  luy  acquiter  il  avoit  mandé  le  plus  grant  partie 
des  féauls  subgès  et  leur  avoit  fait  une  prière  que  il  luy 
voulsissent  aidier  de  mise  et  de  chevauche  ,  lyquels 
avoient  respondu  que  très-vollentiers  il  le  feroient  et  y 
entenderoient ,  mais  que  le  prinche  fesist  partir  ses  gens 
et  vidier  du  païs  de  Castille  ;  car  ,  tant  qu'il  seroit  là  ,  il 
ne  le  povoient  faire.  Che  fu  toute  la  response  qu'il  peurent 
avoir  et  qu'ils  raportèrent  au  prinche  ,  dont  le  prinche  fut 
moult  mérancolieux  ,  et  ly  fu  consilliet  que  de  forche  il 
presist  le  royalme  de  Castille  et  s'en  fesist  seigneur  ;  car 
bien  estoit  en  sa  puissanche,  et  bien  avoit  cause  ,  quant  le 
roy  dan  Piètre  ly  défalloit  ensy  de  sa  promesse.  Le  prinche, 
qui  estoit  saiges  chevalier  et  vaillant,  n'en  volt  riens  faire, 
et  dist  que  il  ne  defferoit  jà  che  que  il  avoit  fait,  et  que  le 
roy  dan  Piètre  s'aviseroit  et  que  encore  moult  bien  il  le 
pairoit,  et  que  toudis  lui  venoit  argent  à  point.  Sy  se  party 
'e  prinche  du  Val-d'Olif ,  et  là  demoura  le  roy  de  Maïogres 
malades,  oultre  le  consail  et  volenté  du  prinche  ,  car  il  fist 
grant  folie  ,  et  le  volloit  ramener  ;   mais   le  roy   ne  s'en 

volt  partir  ,  anchois  demora  la  :  dont  il  s'en  repenty  ,  si- 
comme  vous  orés  recorder  temprement  en  clies  croniques. 
Etsachiés  que  en  che  voiage  d'Espaigne  le  prinche  de  Galles 
conchut  et  engenra  une  maladie  qui  oncques  puis  ne  le 
laissa  pour  le  grant  calleur  de  l'air  et  du  soleil  et  des 
boires'  d'Espaigne,  qui  ne  sont  mies  conditionné  à  cliieus  de 
Franche  et  d'Engleterre. 


Or  se  party  le  prinche  et  toute  ses  gens  du  Val-d'Olif 
et  se  misrent  au  retour  devers  le  royalme  d'Aragon  et  s'en 
vinrent  en  ung  pais  que  on  dist  le  Val  de  Sorie  et  pas- 
sèrent parmy  le  contrée  de  Madrigay  et  se  rafreschirent 
en  le  chité  de  Madrigay  ,  et  puis  entrèrent  ou  Val  de 
Sorie  et  là  se  tinrent  tout  quoy  tant  que  le  consail  du 
prinche  fut  aie  parler  au  consail  du  roy  d'Aragon  ,  qui 
estoit  sus  les  frontières,  et  disoit-on  communément  en  l'ost 
que  le  roy  de  Navarre  qui  nouvellement  estoit  retournés 
en  son  pais  et  quittés  de  sa  prison  ,  estoit  tournés  devers 
le  bastart  Henry  ,  et  bien  s'en  doubtoient  en  l'ost  du 
prinche  ;  mais  il  n'en  estoit  riens,  ne  oncques  n'en  virent 
ly  Englès  que  l'apparant. 

Le  consail  du  prinche  et  du  roy  d'Aragon  se  porta  sy 
bien  que  le  prinche  et  ses  gens  délibérèrent  de  rapasser, 
ensy  qu'il  firent ,  parmy  aulcuns  passaiges  d'Arragon,  qui 
leur  furent  apparliés  et  ouvers,  et  il  ne  dévoient  riens 
fourfaireou  pays. Quant  le  roy  de  Navarre  seut  queleprinche 
avoit  acord  et  congiet  de  passer  parmy  le  royalme  d'Arra- 
gon ,  sy  se  party  de  Tudielle  ,  où  il  estoit ,  messire  Martin 
de  le  Kare  en  sa  compaignie  ,  et  s'en  vint  ou  Val  de  Sorye 
devers  le  prinche  et  se  humelia  grandement,  et  abandonna 

*  On  lit  en  marge  :  leur  vins. 

audit  prinche  et  as  seigneurs  passaiges  parmy  son  pais  et 
leur  pria  qu'il  le  volsissent  prendre.  Le  prinche  n'y  volt  pas 
renonchier  ,  mais  s'en  vint  en  Navarre  ,  et  le  duc  de  Len- 
clastre  son  frère  et  pluiseurs  aultres  rapassèrent  par  là  , 
pour  tant  que  le  chemin  leur  estoit  trop  plus  brief  que  par 
Arragon  ,  et  ensy  se  départirent  ches  host.  Ly  aulcuns 
rapassèrent  par  Navarre  ,  et  ly  aultres  par  Aragon  ,  tout 
par  l'acort  du  pais . 

Sy  fist  tant  le  prinche  qu'il  retourna  arière  en  le  chité  de 
Bourdiauls  ,  où  il  estoit  moult  désirés  ,  et  y  fu  rechut  à 
grant  joie  de  madame  la  princhesse  et  des  bourgois  de  la 
ville  ;  et  ossy  furent  tout  chil  qui  estoient  en  se  compaignie. 
Et  devés  savoir  que  les  compaignies  rentrèrent  en  leprin- 
chauté  du  plus  tost  qu'il  peurent  ,  et  s'en  vinrent  logier  en 
Agenois  et  en  Angolesmois  ,  et  là  [se]  rasamblèrent  ,  et 
demandoient  les  cappitaines  grant  argent  au  prinche  pour 
leur  salairedou  voiage  d'Espaigne.Le  prinche  leur  respondy 
courtoisement  que  bien  se  sentoit  tenus  envers  yauls  et 
que  très-voUentiers  il  les  pairoit,  mais  que  finanches 
venissent  d'Espaigne  du  roy  dan  Piètre.  En  che  atendant,  il 
ne  voloit  mie  qu'il  séjournaissent  en  la  prinçauté  pour 
afoiblir  son  pais,  mais  se  tiraissent  aultre  part. 


Sy  trestost  que  le  roy  Heni-y,  qui  se  tenoit  en  la  chité 
de  Banières  et  estoit  tenu  tout  le  temps  atout  grant  foison 
de  gens  d'armes,  entendy  et  sceut  de  vérité  que  le  prinche 
estoit  retournés  en  Acquitaine,  il  laissa  le  marche  de  Bigore 
et  se  traist  devers  Aragon  ,  et  encores  trouva-il  sur  son 
chemin  pluiseurs  routes  de  gens  du  corps  des  compaignies 
qui  retournoient.  Sy  traita  et  fist  traitier  devers  eulx  et 
leur  proraist  de  grans  biens  à  faire  ,  mais  qu'il  volsissent 
retourner  avoecq  luy  en  Castille.  Chils  ne  désiroient  fors  à 

gaignier  ;  sy  se  acordèrent  légièrement,  et  en  eult  de 
rechief  plus  de  M.  combatans,  et  tous  les  jours  \y  venoient 
gens  de  Franche  et  de  le  Languedoc,  que  le  duc  d'Angou  y 
envoioit.  Sy  s'en  vint  le  roy  Henry  à  Barselonne  devers  le 
roy  d'Arragon,  qui  ly  fîst  grant  cliière  ;  car  moult  l'amoit, 
et  hayoit  le  roy  dan  Piètre  et  doubtoit,  et  luy  abandonna 
de  rechief  tout  son  pays  et  ses  gens  pour  faire  guerre  au 
roy  dan  Piètre,  Sy  se  party  le  roy  Henry  du  roy  d'Aragon 
atout  IIIP"  raille  combatans  et  chevaucha  tant  que  il  vint 
au  Val-d'Olif.  Si  tost  que  chil  de  la  ville  seurent  la  venue 
de  luy,  il  se  tournèrent  devers  luy  et  ouverirent  les  portes 
et  le  rechurent  à  signeur.  Adont  le  roy  Henry  se  traist  de 
celle  part  où  le  roy  de  Maïogres  estoit  gisant  deshaitiés. 
Sy  fu  pris  en  son  ostel,  et  le  tint  pour  son  prisonnier.  Ensy 
perdy  le  roy  de  Maïogres  se  saison  et  demora  depuis  grant 
tamps  prisonniers  au  roy  Henry. 


En  che  tamps  fu  mis  à  finanche  messire  Bertran  de 
Claiquin  parmy  cent  mille  frans  qu'il  paia  à  monsigneur 
Jehan  Candos.  De  sa  délivranche  furent  aulcun  du  conseil 
du  prinche  moult  courouchiés  ;  mais  messire  Thomas  de 
Feleton,  messire  Robert  Canolle,  messire  Simon  de  Burlé, 
messire  Hues  de  Hastinghes  ,  messire  d'Aghorisses  et  ly 
chevaliers  englès  qui  avoient  esté  pris  en  Espaigne  du 
conte  dan  Telle,  sycomme  chi-dessus  est  dit,  en  recor- 
doient  sy  grant  bien  que  le  prinche  s'y  acorda  légière- 
ment. Sy  se  rainchonnèrent  toutes  manières  de  cheva- 
liers et  d'escuiers  ,  et  fîst  chascun  finanche  au  mieulx 
qu'il  peult. 

Si  trestost  que  messire  Bertran  de  Claiquin  sceut  quel 
chose  il  devoit  payer,  il  paia  et  se  délivra  parmy  l'aide 
du  duc  d'Angou,  qui  y  rendy  painne  et  qui  luy  presta  le 

plus  grant  partie  de  l'argent.  Sy  s'en  vint  ledit  messire 
Bertran  en  Castille  devers  le  roy  Henry,  qui  séoit  devant 
une  chité  apellée  Toullete.  Si  fu  le  roy  Henry  moult  joieulx 
de  la  venue  de  messire  Bertran  et  ly  rendy  son  offise  de 
connestablerie  de  toute  Espaigne  ,  comment  que  elle  ly 
fuist  encore  à  conquerre. 

Le  roy  dan  Piètre,  qui  se  tenoit  en  le  marche  de  Séville, 
avoit  bien  entendu  que  son  frère  le  bastart  Henry  estoit 
esforchieraent  entrés  ou  royalme  de  Castille  et  avoit  jà 
fait  tourner  à  luy  grant  plenté  des  hommes  du  pays  et 
tenoit  le  siège  devant  Toullette,  sique,  pour  résister  à  luy  et 
remédier  à  ches  besoignes,  le  roy  dan  Piètre  avoit  fait 
ung  grant  mandement  et  espésial  de  toute  gens  là  où  il 
les  pouroit  avoir.  Sy  en  avoit  pluiseurs  mandés  et  pryet 
qui  pas  n'estoient  venus,  mais  estoient  allés  devers  le  roy 
Henry.  Le  roy  dan  Piètre,  pour  estre  plus  fors  et  pour 
lever  le  siège  de  Toulette,  avoit  proprement  envoiet  quérir 
gens  d'armes  au  royalme  de  Grenade  et  fait  certaine  com- 
position au  roy  de  Grenade  qui  ly  avoit  envoiet  X""  Turs. 
Sy  povoit  avoir  ledit  roy  dan  Piètre  en  toute  son  armée 
XL"  hommes.  Sy  se  party  le  dit  roy  de  Séville,  et  chevau- 
chèrent devers  le  chité  de  Toulette,  et  povoit  avoir  de  l'un 
à  l'autre  dix  journées. 

Les  nouvelles  vinrent  au  roy  Henry  et  à  monsigneur 
Bertran,  qui  estoient  devant  Toullette,  comment  le  roy 
dan  Piètre  s'en  venoit  pour  lever  le  siège.  Osy  tost  que  il 
seurent  la  vérité  ,  messire  Bertran  y  prouvey  et  dist  au 
roy  Henry  :  «  Sire,  prendés  à  élection  toute  la  fleur  de 
«  vos  gens  et  en  laissiés  une  partie  pour  tenir  le  siège  ,  et 
«  aies  radement  contre  vos  ennemis  ,  et  ,  se  vous  poés 
«  tant  faire  que  vous  les  trouvés  sur  les  tjamps  ,  sy  les 
«  combatés  en  quel  estât   qu'il    soient  ;   car  de    chy  les 

«  atendre  et  de  les  combatre  par  ordonnanche  ,  selonc  che 
«  que  il  sont  grant  foison,  je  n'y  voy  riens  de  bien  pour 
«   vous.  »  Che  consail  fut  tenus.  Adont  on  eslisy  par  bon 
advis  tous  les  meilleurs  combatants  que  il  [y]  eult,  et  furent 
environ  VU"".  Et  sy  en  demora  V'"  devant   TouUette   en  le 
garde  du  conte  Sanse.  Sy  se  party  le  roy  Henry  à  toute  ses 
gens,  et  chevauchoient  coieraent,  et  avoit  ses  espies  devant, 
qui  raportoient  de  jour  et  de  nuit  le  conduite  de  ses  enne- 
mis ;  et  tant  firent  que  à  quatre  journées  près  de  Toulette, 
le  roy  Henry  et  messire  Bertran  entendirent  que  le  roy 
dan  Piètre  chevauchoit  luy  et  ses  gens  sans  ordonnanche 
et   moult  espars.  De  ches  nouvelles  furent-il  moult  joieulx, 
et  adont  ordonnèrent  leur  gens,  un  soir,  ensy  que  pour 
combatre,  et  l'endemain,  quant  che  vint  au  matin,  le  roy 
Henry  et  messire  Bertran  et  toute  leur  gens  chevauchièrent 
rengiet  et  ordonnés  syque    pour  entrer   en    bataille  ,    et 
encontrèrent  sur  les  camps  les  gens  du  roy  dan  Piètre,  qui 
chevauçoient  par  routes  et  par  compaignies,  moult  espar- 
sement  et  sans  guet  ;  car  de  che  ne  se  donnoient  garde,  et 
estoient    ly  pluiseurs  désarmés.  Sy  furent  moult  esmervei- 
liés  et  esbahis,  quant  il  veirent  en  leur  encontre  sy  belle 
gens  d'armes,  et  n'en  avoient  oyt  nulles  nouvelles.  Le  roy 
Henry  et  ses  gens  commenchèrent  à  cryer  :  «  Castille  au  roy 
«  Henry  !  »  et  «  Claiquin  à  messire  Bertran  !  »,  et   cascun 
seigneur  de  son  costé  son  ensaigne.  Là  eult  grant  bataille 
et  dur  rencontre,  et  moult  de  gens  reversés  par  terre  et 
mors."  Peu  en  y  eult  de  pris  ;  car  chil   du   roy   Henry   les 
metoient  tout  à  l'espée.   Et  furent  briefment  les  gens  du 
roy  dan  Piètre  tout  desconfls,  et  la  plus  grant  partie   mors 
sur  les  camps,   et  dura  la  chaclie  plus  de  six  lieues,  et 
convint  le  roy  dan  Piètre  fuir,  aultrement  il  euist  estet  pris, 
et  n'eut  plus  [consail]  que  de  luy  sauver,  luy  XIP,  en  ung 
castiel  qui  près  de  là  estoit,  lequel  on  appelle   Montuiel  , 

et  en  estoit  signeur  ung  chevalier  qui  se  nommoit  conte  de 
Montuiel  ,  et  requelly  le  roy  dan  Piètre  et  ses  gens,  Juy 
XIP  tant  seulement. 


Quant  le  roy  Henry  sceut  que  le  roy  dan  Piètre  estoit  là 
entrés  en  che  castiel  ,  sy  en  fu  moult  joieulx  ,  et  ordonna 
toutes  ses  gens  de  logier  là  environ  et  de  faire  grant  gait 
de  nuit  et  de  jour,  par  quoy  il  ne  leur  puist  escapper  ;  car 
estoit  son  entente  que  jamais  de  là  ne  partiroit ,  sy  l'aroit, 
comment  qu'il  fust.  Ensy  furent  là  quatre  jours. 

Le  roy  dan  Piètre  se  veoit  là  enclos  en  chelle  forterèche, 
qui  petitement  estoit  pourveue  (car  de  tous  vivres  il 
n'avoit  point  pour  quinze  jours)  ,  dont  il  estoit  moult 
esbahis,  et  eult  imagynation  et  consauls  comment  il  poroit 
user  et  partir  de  là  sauve  sa  vie.  Sy  me  samble  ,  ensy  que 
je  fus  adont  informés  ,  que  le  sire  de  Montuiel  luy  impétra 
adont  ung  àpointement  fait  devers  ung  grant  baron  de 
l'ost ,  qui  faisoit  le  gait  à  son  tour  ,  et  le  devoit  chils 
barons  luy  XIIP  mettre  hors  de  tout  péril  parmy  soixante 
mille  florins  qu'il  devoit  avoir.  Sur  che  conduit  et  orde- 
nanche  se  aseura  bien  le  roy  dans  Piètre.  Faire  ly  conve- 
noit ,  car  il  estoit  sy  astrains  que  plus  ne  se  pooit  tenir  , 
et  se  party  et  toute  ses  gens,  environ  heure  de  minuit  dudit 
castiel. 

Celle  propre  nuit  faisoit  le  gait  le  Bèghes  de  Vellaines. 
Je  ne  dich  mie  que  che  fust  chils  sus  quelles  asseuranches 
il  se  mettoit  hors  ,  car  il  Teuist  trahyt  ;  mais  che  fu  chil 
qui  le  prist  à  l'issyr  du  castiel,  et  furent  tout  chil  pris,  qui 
avecques  luy  estoient ,  et  les  envoia  le  dit  Bèghes  en  son  ' 
logis  ,  comme  ses  prisonniers.  Sy  n'eurent  gaires  là  estet  , 
quant  le  roy  Henry  bien  acompaigniés  ,  à  torses  et  falos  , 
entra  en  la  loge  et  en  le  cambre  où  son  frère  le  roy  dan 

Piètre  estoit ,  et  entrant  yreusement ,  il  demanda  :  «  Où 
«  est  le  fils  de  pute  jus,  qui  s'appelle  roy  de  Castille  ?  »  Le 
roy  dans  Piètre  ,  qui  oy  le  vois  de  son  frère  et  entendit 
ches  paroUes ,  senty  bien  qu'il  estoit  mors ,  mais  nul 
compte  n'en  fist,  et  respondy  enhault  à  son  frère  le  bastart 
en  soy  tirant  devers  luy  et  en  faisant  chière  de  lion  : 
«  Mais  tu  es  fils  de  pute  ,  car  je  suis  du  sauc  du  bon  roy 
«  Alphons.  »  Et  à  clies  mos  il  l'embracha  et  le  reversa  sur 
une  amberde  que  on  dist  en  Franche  ung  lit  de  matelas  de 
soie,  et  le  jetta  desous  luy,  et  traist  ung  coutiel  et  l'euist 
ochis  sans  faulte,  quant  le  viscontede  Rockebertin  se  traist 
avant  et  lepristpar  le  piet  dederière  et  le  reversa  jus  d'autre 
part  sus  le  lit  du  bastart  Henry,  Adont  y  eult,  qui  ly 
bouta  (au  roy  dan  Piètre)  une  espée  ou  ventre  tout  oultre  le 
corps.  Ensy  morut  le  roy  dan  Piètre  ;  et  fu  là  ochis  ung 
escuier  englès  qui  s'appelloit  le  Vers  Escuier,  pour  tant 
que  il  se  mist  à  defFense,  et  plus  n'en  y  eult  de  mors,  et 
fu  le  roy  dan  Piètre  trois  jours  sans  ensevelir,  dont  che  fu 
pité.  Ensy  vint  à  chief  le  roy  Henry  de  sa  guerre  et 
retourna  devant  Toullette,  et  se  rendirent  chil  de  Toulette 
osy  tos  que  il  seurent  la  mort  du  roy  dan  Piètre  ;  et  ossy 
firent  tous  chils  d'Espaigne  ,  de  Castille  ,  de  Corduan,  de 
Gallise,  de  Lussebonne  et  de  Séville,  et  lui  firent  tous 
foyaulté  et  hommaige,  et  le  tinrent  depuis  à  roy  tant  qu'il 
vesquy. 

Nous  retournerons  et  parlerons  du  prinche  de  Galles  et 
d'Acquitaine  ,  et  conterons  comment  il  parsévéra  et  des 
dures  fortunes  qui  luy  souvinrent  depuis  son  retour 
d'Espaigne. 

Assés  tost  après  che  qu'il  fu  retournés  ,  ses  frères  le 
duc  de  Lenclastre  retourna  en  Engleterre  et  remena  toute 
ses  gens.  A    son    retour,  il  trouva  en  Engleterre  le  duc 

Aubert  de  Haynau  qui  estoit  venus  veoir  luy  XXX^  de 
chevaliers  le  roy  son  oncle  et  madame  la  royne  sa  tante 
et  ses  cousins  leurs  enfans.  Sy  en  fu  la  feste  renforchie. 

En  che  tamps  fu  fait  le  mariage  de  monsigneur  Lion 
d'Engleterre,  duc  de  Clarense,  et  de  la  fille  au  signeur  de 
Melau  monsigneur  Galias,  et  fu  accordés. 

Or  parlerons  du  prinche  de  Galles.  Sycomme  vous  avés 
chi-dessus  oy  recorder,  quant  il  fu  retournés  d'Espaigne  , 
il  fut  moult  endebtés  ;  car  ou  dit  voiage  il  avoit  esté  à 
grant  frais,  et  mal  l'en  avoit  acquitet  le  roy  dan  Piètre, 
pour  lesquelles  choses  il  estoit  moult  mérancolieulx  ;  car 
son  estât  ne  volloit-il  point  amenrir,  mais  toudis  acroistre, 
et  se  paiast  vollentiers  toutes  manières  de  gens,  d'armes 
et  de  compaignes,  mais  qu'il  euist  largement  de  quoy,  siques 
sus  cel  estât  il  fîst  et  assarabla  pluiseurs  fois  ses  gens,  et 
parlementoit  en  pluiseurs  lieus  en  Acquitaine  pour  savoir 
comment  il  s'en  pouroit  chevir  et  desduire. 

En  che  tamps  avoit  le  prinche  [pour]  canchelier  et  mes- 
tre  [ung]  consillier  englès  qui  estoit  prélas  et  évesque  de 
Bade.Chils  luy  consillade  eslever  une  taille  en  son  païs  d' Ac- 
quitaine à  paier  par  an  chascun  feu  demy  florin  et  le  riche 
porter  le  povre.  Quant  ceste  ayde  vint  à  la  congnoissanche 
des  prélas  et  des  barons  de  Gascongne  ,  sy  leur  tourna 
à  grant  contraire,  et  en  respondirent  ly  pluiseurs  que  jà 
en  leur  terre  ne  courroit.  Sy  se  détria  ceste  cose  ung  grant 
tamps,  et  se  dissimulèrent  aulcun  signeur  de  Gascongne  qui 
estoient  jà  entré  en  le  indignation  du  prinche  pour  che 
qu'il  ne  voloient  point  laissier  courir  celle  taille  en  leurs 
terres,  et  s'en  vinrent  ly  pluiseurs  en  Franche,  tels  que  le 
conte  d'Erminac,  le  sire  de  Labreth,  ses  nepveus,  le  conte 
de  Pieregorth,  le  conte  de  Comminges,  le  visconte  de  Quar- 
maing,  messire  Bertran  de  Tharide,  le  sire  de  Labarde  et 
pluiseurs  aultres,  et  eurent  secrès  traitiés  et  parlemens  au 

roy  de  Franche  et  au  duc  d'Ango,  et  se  voUoient  du  tout 
tourner  franchois  et  relenquir  le  prinche. 

Le  roy,  qui  estoit  plains  de  grant  sens  naturel,  s'en  dissi- 
muloit.  Ossy  d'autre  part  il  leur  faisoit  grant  chière,  mais 
pas  à  che  cornraenchement  ne  les  voUoit  requellier  ,  ne 
yauls  ester  de  l'homage  du  prinche  ;  car  il  sentoit  encorres 
les  compaignes  qui  tout  estoient  Englès  et  Gascons  , 
espars  en  son  royalme,  qui  Jy  pouroient  porter  trop  grant 
damaige.  Et  son  frère  le  duc  de  Berry  et  son  cousin  le 
conte  d'Alenchon  et  le  daulfin  d'Auvergne  et  pluiseurs 
haulx  barons  de  Franche  [estoient]  encores  hostaigiers 
en  Engleterre.  Sy  les  volloit  tous  ravoir,  et  jà  estoit  revenus 
le  duc  de  Bourbon  et  estoit  quite  de  sa  foy,  et  ossy  Guis  de 
Blois  par  l'acort  du  roy  d'Engleterre  ;  et  ossy  estoit  le 
conte  Guis  de  Saint-Pol,  mais  chils  n'avoit  point  congiet , 
mais  le  pape  Urbain  V  l'avoit  dispensé  de  sa  foy,  pour  tant 
que  le  dit  conte  monstroit  pluiseurs  articles  qu'il  trouvoit 
en  vérité  pour  luy  en  confondant  les  Englès.  Sy  demorè- 
rent  et  vaquèrent  ches  choses  ung  grant  tamps.  Et  fu  le 
mariage  fait  à  Paris  de  madame  Ysabiel  de  Bourbon,  seur 
au  duc  de  Bourbon,  et  du  signeur  de  Labreth,  et  tout  che 
traita  le  conte  d'Ermignac  son  oncle  ;  de  quoy  le  prinche 
de  Galles  s'en  tint  mal  content  sur  le  sire  de  Labreth  de 
che  qu'il  estoit  sans  son  sceu  alyés  en  Franche,  et  ossy 
sur  le  conte  d'Erminac  et  sus  chiaulx  [qui]  hantoient  et 
fréquentoient  le  court  de  Franche,  et  en  faisoit  leur  terres 
et  leur  pays  et  leurs  gens  tenir  en  plus  grant  subjection. 
Ensy  se  commença  le  guerre  entre  le  prinche  et  ches  sei- 
gneurs dessus  nommés,  mais  toudis  parsévéroit  le  dit  prin- 
che et  volloit  avoir  che  servaige. 

Quant  raessire  Jehan  Candos,  qui  fu  très-loyaulx  che- 
valiers, vey  la  manière  de  cheste  ordenanche,  afin  qu'il  ne 
fust  demandés,  [il]  prist  congiet  au  prinche  de  aller  viseter 

ses  terres  de  Saint-Sauveur-le-Visconte  en  Constentin,  et 
y  ala  et  là  se  tint  plus  d'un  an,  et  toudis  procédoit  le  prin- 
che  par  l'ennort  de  son  consail  en  che  servaige,  et  bien  ly 
acordoient  les  pais  que  je  vous  nommeray  :  prumiers 
Poito,  Saintonge,  le  Rocelle,  Agenois,  Roergue,  Quersin, 
Limosin  et  tout  Bourdelois,  et  volloient  que  le  prinche 
l'euist  cinq  ans  tant  seulement,  et  par  ensy  il  devoit  tenir 
ses  raonnoies  fermes  et  estables  sept  ans.  Et  comraenchoient 
jà  elles  gens  payer  cascun  feu  demy  florin,  et  se  portoit 
le  fort  le  foible.  Ausy  le  prinche  le  volloit  avoir  eslevée  sur 
les  églises,  mais  chil  respondoient  qu'il  estoient  frans  et 
exent  de  toutes  sousides  et  que,  se  de  forche  les  constrain- 
doit,  il  en  appelleroient  en  le  court  de  Romme,  siques  le 
prinche,  qui  ne  les  volloit  mies  tenir  en  pais,  que  il  ne 
paiaissent  otantque  les  aultres,  en  estoit  en  grant  mauta- 
lent  sur  ya'ulx,  et  eult  consail  de  envoier  à  court  de  Rome 
devers  le  pape,  ensy  qu'il  fist,  et  envoia  monsigneur  Gui- 
chart  d'Angle,  monsigneur  Guillarae  de  Senis  et  maistre 
Jehan  BrifFault,de  le  Rocelle,  pour  empêtrer  ches  servaiges 
et  aultres  choses  qu'il  avoient  à  besoigner,  et  firent  chil  des- 
sus dit  che  voiage  et  vinrent  à  Romme,  et  se  remonstrèrent 
au  pape  et  firent  leur  suplication  et  en  parlèrent  au  pape  ; 
mais  il  le  trouvèrent  moult  dur  et  rebelle  à  leur  opinions. 
En  che  voiaige  dessus  dit  faisant,  les  coses  s'aprochèrent, 
syques  le  duc  de  Berry  et  le  conte  d'Alençon  furent  recreut 
ung  an  de  revenir  en  Franche,  et  au  chief  de  l'an  retour- 
neroient  en  Engleterre  ;  mais  oncques  depuis  n'y  râlèrent, 
car  la  guerre  se  renouvella  entre  Franchois  et  Englès, 
.sycomme  vous  orés  recorder. 


Ches  seigneurs  de  Gascongne  ,   le  conte  d'Erraignac  , 
le  sire  de  Labreth  et  ly  aultres  qui  rebellé   s'estoient  à 

che  servaige,  poursiévoient  le  roy  de  Franche  et  son 
consail  cauldement,  et  disoient  qu'il  avoient  resort  en  se 
court ,  et  volloient  appeller  en  se  court  contre  le  prinche  , 
et  requéroient  au  roy  que  il  leur  fesist  droit ,  ou  il  se 
trairoient  aultre  part  vers  tel  seigneur  qui  leur  feroit  avoir 
droit,  et  ensy  il  perdroit  sa  signourie  et  ses  hommaiges.  Le 
roy  qui  envis  les  euist  perdus  et  qui  resongnoit  à  relever 
la  guerre  pour  le  doubtance  des  fortunes,  dont  le  royalme 
de  Franche  avoit  este  cargiés,  fu  adont  sy  consilliés  que,  à 
le  requeste  des  susdis  signeurs  de  Gascogne  et  de  leurs 
terres  ,  uns  appiauîs  fu  fourmes  pour  estre  le  prinche 
appellet  et  venir  ou  envoler  desraisnier  son  droit  en  la 
court  de  Franche,  ch'est-à-entendre  en  cambre  de  parle- 
ment ,  et  portèrent  chil  appel  en  Gianne  et  droit  à  Bour- 
diauls ,  où  le  prinche  se  tenoit,  uns  chevalier  de  Biausse 
qui  s'apelloit  messire  Caponnès  de  Caponval ,  et  ung  clerc 
de  parlement ,  et  firent  leur  messaige  bien  à  point ,  et 
ajournèrent  le  prinche  à  la  requeste  des  dessus  nommés 
à  estre  et  venir  en  le  cambre  des  pers  à  Paris  et  oïr  droit. 

Quant  le  prinche  se  senty  adjournés  de  ses  subgès  ,  qui 
se  tenoit  ly  uns  des  grans  du  monde  et  ly  plus  amés  et 
doubtés  de  toutes  gens  d'armes  ,  sy  fu  moult  méranco- 
lieus  ,  et  regarda  très-félonneusement  sur  yaulx  qui  chel 
appel  avoient  apporté,  et  respondy  à  viaire  enbrasé  :  «  Je 
«  yray  voUentiers  à  Paris  à  mon  jour  ,  mais  che  sera  le 
«  bachinet  sus  ma  teste  et  LX"*  hommes  d'armes  en  ma 
«  compaignie.    » 

Ly  dessus  dit  messaigiers  franchois  prirent  congiet  et 
dirent  que  vollentiers  feroient  celle  response.  Sy  vinrent 
à  leur  hostel  et  montèrent,  et  se  partirent  de  Bourdiaulx  et 
prirent  le  chemin  de  Toulouse  pour  plus  tost  estre  en 
Franche  ,  et  vinrent  ghésir  à  Bergérach  ,  et  là  passèrent 
la  rivière.  L'endemain  il  furent  rencontrés  de  monsigneur 

Guillarae  le  Mone,  sênescal  d'Aginois  ,  et  furent  menés  en 
prison  en  le  chité  d'Agen,  et  leurs  maisnies  retournèrent  en 
Franche,  qui  raportèrent  ces  nouvelles  qui  donnèrent  moult 
à  penser  au  roj  et  son  consail. 

Ensy  se  commença  prumièrement  la  guerre  et  la  hayne 
entre  le  prinche  et  les  dessus  dis  seigneurs  de  Gascongne  , 
le  conte  d'Erminac,  le  sire  de  Labreth,  le  conte  de  Com- 
minges  et  les  aultres  . 

Assés  tost  après  ceste  avenue,  le  visconte  de  Quarraain, 
le  sire  de  Labarde  et  messire  Bertran  de  Taride  firent  une 
embusche  devers  Montalben  sur  le  sênescal  de  Roergue 
raousigneur  Thomas  de  Wellefare,  qui  chevauchoit  sus  le 
pais  pour  entendre  as  fortresches  sus  les  frontières  de 
Toulouse  ;  mais  il  fut  si  durement  ij-encontré  qu'il  le  convint 
fuir,  aultrement  il  euist  esté  pris,  et  perdy  une  partie  de 
ses  gens.  Toutesfois  il  entra  en  la  cité  de  Montalben  et  se 
sauva. 

Depuis  commenchèrent  à  courir  les  ungs  sur  l'autre, 
les  Englès  sur  les  gens  de  ches  seigneurs,  et  ches  seigneurs 
sur  les  Englès,  et  toudis  setenoient  le  conte  d'Erminac  et 
le  sire  de  Labreth  à  Paris  ,  qui  tuitoient  et  consilloient  le 
roy  de  Franche  qu'il  renouvelast  la  guerre  as  Englès  pour 
embellir  leur  guerre,  et  remonstroient  au  roy,  ensy  que 
chil  qui  du  tamps  passet  avoient  sceut  moult  des  consauls 
et  secrès  du  prinche,  que  le  prinches  avoit  toudis  depuis  le 
pais  faite  guerriet  le  royalme  de  Franche  et  envoiet  et  tenu 
compaignes,  et  que  toutes  les  capitaines  des  compaignes 
estoient  Englès  ou  Gascons  et  hommes  du  prinche. 


Tant  fu  le  roy  de  Franche  infourmé  et  consillié  des 
seigneurs  dessus  dis  et  des  barons  et  prélas  du  royalme  de 

Franche  qui  bien  s'acordoient  à  leur  opignion.  Adont  le 
roy  Charles  envoia  lettres  de  deffianches  au  roy  Édouart 
d'Engleterre,et  ung  varlet  de  cuisine  breton  les  devoit  por- 
ter en  son  péril,  et  en  eult  cent  francs, et  fist  son  messaige  ; 
mais  che  ne  fu  jusques  adont  que  [revinrent]  le  conte  de 
Tancarville  et  messire  Guillames  de  Dormans  qui  pour  che 
tamps  estoient  envoies  en  Engleterre  pour  parler  au  roy 
d'Engleterre  et  à  son  conseil  et  remonstrer  comment  ils  et 
son  fils  le  prinche  avoient  maisement  tenu  le  paix  par  plui- 
seurs  articles.  Adont  se  partirent  et  arivèreut  à  Boulon- 
gne.  Adont  fist  le  cuisinier  son  messaige  au  roy  d'Engle- 
terre, dont  poés  bien  savoir  que  le  roy  d'Engleterre  prist 
en  grant  despit  de  che  que  le  roy  de  Franche  l'avoit  envoiet 
deffier  par  ung  garchon,  et  dist  que  guerre  de  sy  grans 
signeurs  comme  il  estoient,  devoit  estre  démenée  par  très- 
notables  personnes  et  deffianches  faittes  par  prélas  du  mains. 


Toutesfois  ches  deffianches  furent  tenues  à  bonnes,  et  se 
renouvela  tantost  la  guerre  de  tous  lés,  Sy  fu  le  conte  dau- 
fln  d'Auvergne  mis  à  finanche,  et  paia  trente  mille  frans, 
et  le  conte  de  Poursien  dix  mille,  et  tout  li  aultres  hostai- 
giers  des  chités  et  bonnes  villes  de  Franche  furent  espars 
parmi  Engleterre  et  tenus  en  diverses  prisons.  Sy  furent 
moult  tost  envoiet  hommes  d'armes  et  archiers  en  la  ville 
de  Calais  pour  le  garder,  et  sur  les  frontières  ossy,  à  Ardre 
et  à  Ghines,  et  furent  envoiet  en  le  princhauté  le  conte 
de  Cantbruges  et  le  conte  de  Pennebourcq  à  IIIP  lanches 
et  IIII™  archiers,  desquels  le  prinche  eult  grant  joie,  et  fu 
romandes  à  Saint-Sauveur-le-Visconte  messire  Jehan  Can- 
dos,  liquels  revint  tantost  au  mandement  du  prinche  en 
Gianne  ;  et,  luy  revenu,  le  prinche  l'envoia  en  la  ville  de 
Montalben  atout  grant  foison  de  gens  d'armes  pour  la  gar- 

der  sur  les  frontières,  Encores  le  prinche  envoia  lettres  et 
messaigiers  devers  les  cappitaines  des  compaignes  (à 
chiauls  desquels  il  pensoit  à  estre  amés  et  servis),  et  chil 
s'en  revinrent  incontinent  devers  luy  pour  obéir  à  son 
commandement,  tels  que  Naudons  de  Bagherant,  le  bourc 
de  Bretuel,  le  Bourch  Camus,  le  bourch  de  Lespare,  Lamit, 
Espiote,  Hanequin  Franchois ,  messire  Robert  Brickès, 
Cressuelle  ,  messire  Robiers  Ceur  ,  messire  Perducas  de 
Labreth ,  messire  Garsis  de  Castiel ,  messire  Gaillart 
Vighier,  Bernart  de  le  Salle,  Bernars  de  West,  Hortigo  et 
pluiseurs  aultres. 

Ossy  toute  celle  saison  le  roy  de  Franche  et  le  duc 
d'Ango  ses  frères  avoient  secrètement  acquis  par  or  et  par 
argent  des  grans  amis  en  ces  compaignes,  tels  que  Aime- 
nion  d'Ortigo,  Pierre  de  Savoie,  Jacques  de  Bray  et  plui- 
seurs aultres  qui  se  départirent  tout  l'un  de  l'autre,  et  se 
tira  chascun  là  où  il  avoit  le  plus  chier,  et  se  com.mencha 
la  guerre  forte  et  rade  ens  es  marches  de  Poito ,  et  y 
envoia  le  roy  de  Franche  grant  foison  de  gens  d'armes  dt; 
Bourgongne  et  d'Auvergne,  et  ossy  grant  foison  de  Bretons, 
desquels  estoit  capitaine  messire  Loys  de  Saint-Julien,  mes- 
sire Guillame  des  Bordes  et  Caruels. 


En  che  tamps  fu  fais  un  secrès  traitiés  entre  chiaulx 
d'Abbeville  franchois,  et  y  mirent  ens  monsigneur  Hue  de 
Castillon  atout  grant  foison  de  gens  de  guerre,  qui  se 
saisirent  de  la  ville  et  espésialement  des  Englès  qui  dedens 
se  tenoient  et  qui  le  gouvernoient  de  par  le  roy  d'Engie- 
terre. 

En  che  propre  jour  que  Abbeville  se  rendy  et  tourna 
franchoise,   le  conte  de   Saint-Fol  s'en  vint  au  Pont-Rëray 

atout  grant  puissanche  de  gens  d'armes,  où  il  avoit  Englès 
en  garnison.  Sy  furent  assalis,  et  làfu  fais  chevaliermessire 
Wallerant  de  Ligny,  aysné  fils  audit  conte.  Là  eult  grant 
hustin  et  dur,  et  se  tinrent  les  dis  Englès  che  que  il 
peurent  ;  mais  finablement  il  le  perdirent,  et  furent  tout 
mors  ou  pris  ,  et  la  plache  prise. 

Après  chevaucha  le  conte  de  Saint-Pol  par  tout  le  pais 
de  Pontieu,et  fist  tourner  franchoises  villes  et  chastieaus,  et 
partout  mist  gens  d'armes  en  garnison. 


En  che  tamps  se  départirent  de  Bourdiaulx-sur-Géronde, 
au  commandement  du  prinche,  Aimmenions  de  Cantebruge 
ses  frères  et  le  conte  Jehan  de  Pennebourch  et  plus  de  III'^ 
combatans,  et  chevauchèrent  tant  qu'il  entrèrent  en  le 
conté  de  Pierregorth  et  le  coururent  et  ardirent  et  pillèrent, 
et  n'y  laissèrent  riens  horsmis  les  for  tresses,  et  puis  s'en 
vinrent  mettre  le  siège  devant  Bourdille  ,  où  il  y  avoit  une 
moult  belle  et  forte  garnison  ,  de  laquelle  estoient  capi- 
taines deus  escuiers  frères.  Gascons,  qui  s'appelloient 
Ernauldon  et  Bernadet  Batefol,  qui  vaillaument  se  tinrent 
ung  grant  tamps  contre  les  dessus  dis. 

En  che  tamps  ,  retourna  messire  Guichart  d'Angle  en 
Acquitaine  ,  qui  estoit  passé  parmy  Franche  ,  Roergue  et 
Limosin  en  grant  doubte  en  abit  d'un  capellain  ;  et  messire 
Guillame  de  Senis,  ses  compains,  ne  s'osa  mettre  en  l'aven- 
ture du  rapasser,  mais  se  bouta  en  l'abéie  de  Clugny,  et  là 
fu  plus  de  cinq  ans. 

Quant  messire  Guichart  d'Angle,  qui  estoit  marissaulx 
de  Gianne,  fu  venus  en  Angolesme  devers  le  prinche,  on  ly 
fist  moult  grant  chière.  Sy  ordena  tantost  le  prinche  mes- 
sire Guichart  d'Angle,  messire  Lois  de  Harcourt  et  le  cap- 
tai de  Beus  atout  grant  foison  de  gens  d'armes  et  d'ar- 

chiers  et  de  gens  de  compaigne  de  aller  à  Montalben  devers 
monsigneur  Jehan  Candos  et  là  faire  guerre  sur  les  fron- 
tières ;  car  les  compaignes  et  le  visconte  de  Quarraain  et 
\y  aultres  y  estoient  moult  fors. 

En  che  tamps  estoit  nouvellement  revenus  devers  le 
prinche  messire  Hues  de  Cavrelëe  des  marches  d'Arragon 
et  d'Espaigne.  Sy  ly  cherga  le  prinche  toutes  les  com- 
paignes, et  furent  bien  M.  combatans,  et  les  envoia  ens  es 
terres  du  conte  d'Erminac  et  du  sire  de  Labreth,  lequel  y 
fist  grant  exil  d'ardoir  et  de  pouverir  le  païs  et  de  rain- 
chonner  villes  et  chastieaulx,  et  demeuroient  ou  plain  païs. 

En  che  tamps  ly  Bretons  et  les  Bourguignons,  desquels 
estoient  capitaines  messire  Jehan  de  Buel ,  messire  Lois 
de  Saint-Julien,  messire  Guillames  des  Bordes  (et  estoient 
bien  XV'') ,  rencontrèrent  une  route  d'Englès  entre  Mira- 
biel  et  Luzegnen,  et  là  sus  une  des  routes  cauchies  ot  grant 
hustin  ,  desquels  Englès  estoient  capitaine  messire  Simons 
de  Burlé  et  messire  d'Aghorisses,  Chil  doy  chevalier  de 
l'hostel  du  prinche  se  combatirent ,  et  leur  gens  ,  moult 
vaillaument  ;  mes  finablement  il  ne  peurent  soustenir,  ne 
porter  TefFort  des  Franchois  ,  et  furent  les  deux  chevaliers 
pris,  et  toutes  leurs  gens  mors  ou  pris. Petit  s'en  sauvèrent. 
De  la  prise  fut  le  prinche  de  Galles  moult  courouchiés. 

Or  vous  parlerons  de  chiaulx  qui  se  tenoient  à  Montal- 
ben ,  et  estoient  bien  XIP  lanches  et  III™  combatans 
parmy  les  archiers.  Sy  regardèrent  que  il  perdoient  là  leur 
tamps  et  que  il  estoient  gens  assés  pour  faire  ung  grant 
fait  là  où  il  vouroient  aller.  Et  avisèrent  qu'il  venroient 
mettre  le  siège  devant  la  ville  de  Terrières  en  Toulousain. 
Sy  se  ordonnèrent  selonc  che  et  se  partirent  de  Montalben 
en  grant  arroy  et  chevauchèrent  tant  qu'il  vinrent  devant 
le  ville  de  Terrières,  et  y  mirent  le  siège,  et  avoient  avec 
eulx  amené  mineurs  lesquels  il  mirent  tantost  en  euvre  et 


472  NOMBREUX    COMBATS 

entrèrent  en  leur  misnes  et  n'y  séjournèrent  que  quinze 
jours  ,  quant  la  ville  fu  prinse  par  misne  et  conquise.  Sy 
furent  mors  tout  clieulx  qui  dedens  estoient ,  et  la  ville 
pillie  et  arse  ,  et  puis  s'en  partirent.  A  leur  département , 
il  avoient  avisé  de  prendre  une  autre  ville. 

D'autre  part,  le  duc  d'Ango  se  tenoit  pour  che  tamps 
en  Thoulouse,  et  avoit  grant  foison  de  gens  d'armes  mis 
sus  tant  que  il  estoit  bien  XII'"  ,  que  uns  ,  que  aultres  , 
et  estoit  tournés  franchois  messire  Perducas  de  Labreth. 
Sy  enterèrcnt  ches  gens  d'armes  et  ches  compaignes  en 
Quersin,  et  y  firent  moult  de  maulx  do  rober  et  d'ardoir  et 
de  rainchonner  villes  et  castieaulx  et  povre  gens  sur  le 
païs. 

D'aultre  part  estoient  en  Roergue  le  duc  de  Berry,  le  sire 
de  Bieaugeu  et  tout  ly  barons  et  chevaliers  d'Auvergne  et 
des  marches  voisines,  et  y  faisoient  moult  grant  guerre. 

En  le  route  et  compaigne  du  conte  de  Comminges  ,  du 
conte  de  Quarmaing,  du  vis^onte  de  Thalar,  du  visconte  de 
Bruniquel ,  du  conte  de  Laiiie  et  de  ches  gens  d'armes  se 
mist  l'archevesque  de  Toulouse  qui  estoit  grans  clerc  ,  et 
chevaucha  devers  la  chité  de  Caours,  dont  ses  frères  estoit 
évesques,  Sy  entra  en  la  cité  et  prescha  tellement  la 
querelle  du  roy  de  Franche  ,  que  chil  de  Caours  se  tour- 
nèrent franchois  ,  et  fist  en  che  volage  tourner  plus  de 
quarante  ,  que  villes  ,  que  chités  ,  que  fortresses  ,  qui  tout 
devinrent  bon  Franchois  ,  et  vinrent  les  Franchois  devant 
Royauville  en  Quersin  et  l'aségèrent ,  et  estoient  plus  de 
XIl*"  combatans  parmy  les  compaignes.  A  deusj  jour- 
nées près  d'iaulx  se  tenoient  les  gens  du  duc  de  Rerry, 
messire  Jehan  d'Erminach  ,  messire  Jehan  de  Villemur, 
le  sire  de  Bieaugieu  ,  le  sire  de  Calencon  ,  messire  Jehan 
de  Boullongne  ,  messire  de  Sailly  ,  messire  Robert 
de  Sansoire  ,    marisal  de   Franche  ,  ou  lieu    de  messire 

Ernoul  d'Audrehem,  qui  estoit  nouvellement  mort  à  Paris 
sus  son  lit ,  et  ooient  souvent  l'un  de  l'autre  ,  affin  que  , 
se  les  Euglès  aprochaissent  et  qu'il  voulsissent  lever  le 
siège  devant  Royauville  ,  il  fuissent  apparliet.  Mais  les 
Englès  n'en  avoient  talent ,  anchois  s'estoient-il  retrait  en 
le  garnison  de  Montalben  ,  et  les  Franchois  tenoient  les 
camps. 

En  che  tamps  se  tournèrent  franchois  pluiseurs  barons 
de  Limosin  et  de  Poito  ,  tels  que  le  visconte  de  Bruesse  , 
le  sire  de  Melval  ,  messire  Raimon  de  Mareul  ses  oncles  , 
et  encores  en  fu  soupchonné  le  visconte  de  Reeouwart. 

Les  Franchois  qui  se  tenoient  sur  les  marches  de  Poitiers, 
mettoient  nuit  etjour  leur  entente  àpillier  villes  etfortresses, 
etexillèrentetemblèrent  de  nuit  uug  castiel  en  Poito  sur  le 
marche  de  Poitiers,  que  on  dist  la  Roche-de-Ponsay,  dont 
il  eurent  grant  joie  ;  car  il  y  mirent  une  belle  garnison  et 
en  constraindirent  grandement  chiauls  de  Poitiers. 

Ces  nouvelles  vinrent  au  prinche  comment  messire  Lois 
de  Saint-Julien  et  messire  Guillames  des  Bordes  et  Caruels 
avoient  prins  et  esquellé  la  Roche-de-Ponsay  et  coustrain- 
doient  moult  chieaulx  de  Poitiers,  et  ossy  que  le  sire  de 
Chauvegni  estoit  tournés  franchois.  Sy  en  fu  moult  cou- 
rouchiés,  et  remanda  moult  tost  à  Montalben  son  marisal 
messire  Guichart  d'Angle  ,  monsigneur  Lois  de  Harcourt 
et  le  signeur  de  Pons  ,  le  signeur  de  Puiane  et  le  signeur 
de  Tannay-Bouton  et  tous  les  Poitevins  ,  qu'il  venissent 
parler  à  luy  en  Angolesme  ;  car  il  les  volloit  emploier  aul- 
tre  part. 

Chil  signeurs  et  leur  gens  à  l'ordenanche  et  com- 
mandement du  prinche  obéirent  et  vinrent,  sans  plenté 
atargier,  en  Angolesme.  Yauls  venus,  le  prinche  les  insti- 
tua de  aller  en  Poito  et  de  tout  exillier  la  terre  au  vis- 
conte de  Bruesse,  Chil  signeurs  ^o  partirent  du  prinche  et 

vinrent  en  la  cité  de  Poitiers,  et  firent  là  leur  assamblées, 
et  furent  plus  de  M.  lanches  et  fort  assés  pour  tenir  les 
camps  et  corabatre  les  Franehois,  se  les  trouvoient. 

En  che  tamps  estoit  grant  sênescal  de  Poitiers  messire 
Jaques  d'Audelée,  qui  fu  uns  des  chiefs,  avecque  monsi- 
gneur  Guichart,  de  cheste  armée.  Sy  se  partirent  les  gens 
du  prinche  de  Poitiers,  et  vinrent  à  Chauvegni  et  Tardirent 
et  exillèrent  et  toutes  les  terres  dudit  signeur.  Et  vinrent 
devant  Bruesse.  Sy  le  trouvèrent  bien  réparée  et  garnie  de 
Bretons,  que  le  visconte  y  avoit  laissiet  et  establis.  Alors 
ly  Poitevins  et  les  Englès  l'asallirent  ung  jour  jusques  au 
soir  moult  asprement,  et  ne  le  pourent  avoir.  A  l'endemain, 
il  retournèrent  à  l'assault,  et  fu  en  che  jour  prise  de  for- 
che,  et  les  gens  du  conte  mors  ou  pris,  et  en  yeult  XVI 
pendus  en  leur  harnast,  pour  tant  que  il  estoient  traites 
envers  leur  signeur  le  prinche.  Sy  fu  ladite  ville  de 
Bruesse  tout  pillie  et  arse  et  gastée.  Che  fait  ,  il  s'en 
retournèrent  en  la  chité  de  Poitiers. 


En  che  tamps  et  en  cel  esté  fu  le  mariage  fait  et  acordés 
de  le  fille  au  conte  Loys  de  Flandres  (qui  devoit  avoir 
raonsigneur  Aimon,  le  fils  du  roy  d'Engleterre  ,  mais  le 
pape  Urbain  V''  ne  les  volt  oncques  dispenser)  au  duc 
Phelippe  de  Bourgogne,  frère  raaisné  au  roy  Charles  de 
France  ;  mais,  anchois  que  il  fut  fait,  ne  acordés,  le  conte 
Lois  de  Flandres  s'en  fist  moult  prier,  et  demorèrent  Lille 
et  Douay  et  les  apendanches  à  l'iretaige  de  Flandres,  ensy 
que  anchiennement  avoient  esté.  Ly  aucuns  dient  et  pro- 
posent que  le  roy  de  Franche  les  bailla  en  gaige  ;  mais  il 
me  samble  que  le  conte  les  tint  pour  son  hirtaige.  Sy 
furent  les  noches  faites  en  la  ville  de  Gand,  et  y  eult  moult 
grant  feste  et  grant  seigneurie  et  mainte  dames. 

,  Or  retournerons  as  besoignes  des  lontaignes  marches  et 
as  guerres  qui  y  estoient.  Celle  saison  fut  moult  callereuse. 
Vray  est  que  en  Roergue  et  en  Quersin  les  gens  du  duc 
d'Ango  tenoient  les  camps  ;  et  après  le  prise  et  le  siège  de 
Royauville,  les  compaignes  s'estoient  venu  reposer  pour 
yaulx  rafresquir  en  la  chité  de  Caours. 


En  che  tamps  issy  de  Bretaigne  messire  Robert  Canolle, 
et  fist  ses  prouvéances  sur  mer,  et  vint  ariver  à  Conke  à 
LX  hommes  d'armes  et  C  archiers,  en  ystanche  que  pour 
venir  en  Gianue  aidier  et  conforter  le  prinche.  Sy  fist  tant 
le  dit  messire  Robert  par  ses  journées  qu'il  vint  en  Ango- 
lesme  devers  le  prinche,  qui  le  rechut  à  grant  joie  et  qui 
ly  sceut  grant  gré  de  sa  venue,  et  se  conplayndy  le  prinche 
à  luy  des  tours  que  ses  subgès  ly  faisoient.  Messire  Robert 
luy  remonstra  que  il  estoit  là  venus  pour  luy  servir,  dont 
le  prinche  le  remerchia  pluiseurs  fois.  Au  cinquième  jour 
que  fu  là  venus  en  Angolesme,  le  prinche  l'ordonna  de 
aller  devers  Montalben,  et  le  fist  maistre  de  tous  les 
chevaliers  et  escuiers  de  son  ostel.  Adont  se  party  le 
dit  messire  Robert  atout  grant  foison  de  bonnes  gens 
d'armes,  et  chevauchèrent  devers  la  chité  d'Agen,  et  firent 
[tant]  que  il  y  vinrent,  et  se  tinrent  là  tant  qu'il  eurent  apris 
la  conduite  des  Franchois.  Entreuîs  qu'il  séjournoient  en 
la  chité  d'Agen,  messire  Robert  entendy  que  messire  Per- 
ducas  de  Labreth,  ung  grant  capitaine  des  compaignes, 
estoit  tournés  franchois  par  le  pourcach  du  duc  d'Ango.  Sy 
envoia  prestement  ledit  messire  Robert  hiraulx  et  messai- 
giers  devers  luy,  et  fist  tant  que  sur  aseuranche  il  vint 
parler  à  luy  sur  les  camps.  Quant  il  fut  venus,  messire 
Robert  ly  blasma  moult  che  qu'il  avoit  fait,  et  dist  que  il 
estoit  descheu,  quant  il  avoit  relenquy  son  naturel  seigneur 

le  prinche,  qui  tant  l'avoit  amet  et  chevanchiet  et  aydiet  à 
faire  tel  qu'il  estoit.  Toutesfois,  se  il  se  volloit  retraire,  il  ly 
feroit  se  pais  partout.  Tantfu  prechiés  messirePerducas  qu'il 
se  retourna  englès,  et  fîst  retourner  toutes  ses  gens,  dont  il 
avoît  bien  IIIc,  et  pour  l'amour  de  luy  s'en  retournèrent 
plus  de  Iir.  Sy  se  mirent  et  se  boutèrent  tout  en  le  com- 
paigne  de  Robert  Canolle. 

Ches  nouvelles  vinrent  as  aultres  compaignons  qui  se 
tenoient  en  la  chité  de  Caours.  Aimenion  d'Ortingo,  Pierot 
de  Savoie,  Jaques  de  Bray  et  Ernaudon  de  Pons  seurent 
que  messire  Perducas  estoit  tournés,  et  plus  de  Y"  comba- 
tans  pour  l'amour  de  luy.  Si  en  furent  moult  courouchiés 
et  esbahis  ;  car  il  le  tenoient  pour  le  milleur  homme 
d'armes  et  le  milleur  capitaine  des  leurs.  Et  entendirent 
encore  que  les  Englès  estoient  durement  fors.  Sy  se  con- 
sillèrent  entre  yauls  comment  il  se  maintenroient,  et  regar- 
dèrent que  la  chité  n'estoit  point  forte  pour  yauls  tenir  à 
le  longue  contre  telle  puissanche  que  messire  Robert 
Canolle  tenoit.  Sy  avisèrent  qu'il  se  trairoient  à  Durviel, 
une  prioré  en  Quersin,  qui  est  moult  forte  et  de  petite 
garde.  Sy  se  partirent  de  Caours,  et  recommandèrent  la 
cité  à  l'évesque  du  lieu  et  as  bourgois  de  la  ville,  et  leur 
laissèrent  environ  C  lanches  pour  aidier  à  consillier  cheulx 
de  la  ville,  et  se  retrairent  tout  dedens  Durviel,  et  y  firent 
amener  et  aquarier  moult  de  pourvéanche  ,  et  réparèrent 
moult  bien  chedit  lieu. 

Les  nouvelles  vinrent  à  messire  Robert  Canolle  et  à 
messire  Thomas  de  Felleton  ,  qui  estoient  ensamble  à 
Agen,  que  les  capitaines  des  compaignes  s'estoient partis  de 
Caours  et  trait  à  Durviel.  Sy  furent  moult  joieulx  et  disrent 
qu'il  yroient  là  mettre  le  siège,  ensy  qu'il  firent.  Si  trestost 
que  messire  Jehan  Candos  et  le  captai  de  Beus  entendirent 
ces  nouvelles  ,  il  se  partirent  de  Montalben  et  laissèrent 

la  ville  en  la  garde  du  soudich  de  Lestrade  et  de  monsei- 
gneur Petiton  de  Courton  ,  et  s'en  vinrent  avecques  leurs 
gens  devant  Durviel  et  y  misrent  le  siège. 

Le  siège  durant  devant  Durviel ,  il  eult  fait  pluiseurs 
escarmuches  et  de  bieau  fais  d'armes  de  cheulx  de  dedens 
et  de  dehors,  et  presque  tout  les  jours  en  y  avoit  ;  car 
estoient  dehors  et  dedens  toutes  bonnes  gens  d'armes.  • 
Pour  che  se  escarmuchoient  plus  souvent ,  et  fu  là  le  siég3 
moult  grant  tamps,  et  y  eult  fais  pluiseurs  assaulx  ;  mais 
riens  n'y  conquirent  les  Englès.  Sy  vous  dy  que  ly  Englès 
ne  séjournèrent  point  à  leur  ayse;  mais  avoient  grant  faulte 
de  vivres  et  espésyalment  de  pain  ,  et  y  mengoit  bien  ung 
homme  pour  ung  deray  florin  de  pain  le  jour.  Encore  moult 
souvent  n'en  povoient-il  trouver.  Sy  eulrent  consail  qu'il 
escriproient  leur  estât  au  prinche,  pour  savoir  quelle  chose 
volloit  que  il  fesissent.  Sy  rescriprent  lettres  et  sellèrent 
et  dirent  de  bouche  au  hirault  qui  feroit  che  messaige,  che 
que  il  devoit  dire  et  parler  au  prinche  ,  et  ledit  hirau  se 
party  à  l'ordonnanche  de  ses  seigneurs  et  chevaucha  vers 
Angolesrae. 

En  che  terme  Jehan  Candos  et  messire  Robert  Canolle 
et  ly  aultres  seigneurs  eurent  consail  de  yauls  deslogier  de 
Durviel ,  car  riens  n'y  proufîtoient ,  et  de  yauls  retraire 
deviers  Dôme,  ensy  qu'il  firent.  De  la  ville  de  Dôme  estoient 
gouverneur  messire  Robiert  de  Dôme  et  messire  Pierres 
Senglers.  Chil  atendirent  franquement  les  Englès  et  les 
Gascons  d'un  costé,  et  les  tinrent  à  siège  devant  yaulx  quinze 
jours  ,  que  riens  n'y  firent.  Dont  eulrent  consail  de 
deslogier  et  de  aller  avant  en  plus  cras  pais  ;  et  s'en  vinrent 
devant  Gramach  ,  que  les  compaignes  avoient  fait  tourner 
franchois  ,  mais  les  Engîès  n'y  furent  que  trois  jours  à 
siège,  quant  il  se  retournèrent  englès.  Et  puis  vinrent  devant 
Fours,  qui  se  retourna  aussy  ,   et  puis  vinrent  devant 

Rochemadour  et  l'aségèrent.  Chil  de  Rochemadour  doub- 
tèrent  à  perdre  cors  et  biens  :  sy  traitièrent  devers  les 
dis  signeurs  de  l'ost ,  et  fu  le  traitiet  fait  que  de  che  jour 
en  avant  il  seroient  bon  Englès,  et  firent  le  serment 
d'estre  au  roy  d'Engleterre  et  au  prinche.  Et  puis  chevau- 
chèrent les  Englès  oultre  par  devers  Ville-Franche-en- 
Toulousain  ,  gastant  et  pillant  tout  le  pais  et  mettant  les 
povre  gens  en  grant  misère  et  parconquérant  villes  et 
castiaulx ,  qui  s'estoient  nouvellement  tourné  franchois 
par  le  pourcach  de  l'archevesque  de  Toulouse  ,  et  vinrent 
devant  Ville-Franche  et  l'aségèrent  tout  au  tour,  et  y  firent 
pluiseurs  assauls.  Chil  de  la  Ville-Franche  ne  se  sentoient 
aydiés,  ne  confortés  de  nul  costés ,  ne  point  ne  leur 
aparoit  [secours].  Sy  prièrent  que  on  les  volsist  prendre 
à  merchy  ,  et  il  se  tourneroient  Englès  ;  et  il  furent  pris 
à  merchy  par  tel  sy  que  d'or-mais-en-avant  il  feroient  ser- 
ment de  estre  bon  Englès  ,  comme  il  jurèrent. 

Nous  parlerons  du  siège  qui  se  tenoit  devant  la  ville  de 
Bourdelle,  et  conterons  comment  chil  qui  dedens  estoient, 
parsévérèrent.  Vray  est,. se  orguel  et  présomptions  ne  les 
euissent  sourmontés,  il  se  fuissent  là  tenuttant  qu'il  volsis- 
sent  ;  mais  les  deus  escuiers ,  qui  dedens  cappitaines 
estoient,  yssirent  ung  jour  hors  atout  ses  gens  et  vinrent 
à  chiauls  de  l'ost  par  fait  d'armes  escarmuchier.  Sy  avint 
qu'il  furent  enclos  entre  la  fortresche  et  l'est  des  Englès, 
et  là  firent  mervelles  d'armes.  Finablement  il  furent  tout 
mors  ou  pris  (onques  ne  s'en  sauva)  :  par  laquelle  aventure, 
chil  qui  dedens  le  fortresse  estoient,  se  rendirent  et  livrè- 
rent le  castiel.  Alors  le  conte  de  Cantbruges  et  le  conte  de 
Pennebourcq  en  prirent  le  possession  et  y  mirent  nouvelles 
gens  d'armes  et  archiers,  et  le  prouveirent  de  tous  poins. 
Et  puis  eurent  conseil  qu'il  s'en  retourneroient. 

Entreuls  que  la  besoigne  se  portoit  bien  et  le  terme  qu'il 

avoient  mis  au  reprouveir  le  ville,  escripsy  le  prinche  de 
Galles  son  intention  as  barons  qui  guerrioient  et  tenoient 
les  camps  en  Roergue;  et  raporta  les  lettres  Candos  le 
hirauls,  qui  avoit  les  autres  portées.  Sy  chevaucha  tant 
que  il  vint  en  l'ost  de  ses  raestres  et  seigneurs,  qui  o  leur 
raessaige  l'avoient  envoiet,  et  leur  monstra  les  lettres  que 
le  prinche  leur  envoioit.  Il  les  prirent  et  ouverirent  et  lisi- 
rent,  et  trouvèrent  que  le  prinche  leur  mandoit  qu'il  volloit 
que  raessire  Jehan  Candos,  le  captai  de  Beus  et  messire 
Thomas  Felton  retournaissent  en  Angolesme  devers  luy  , 
et  messire  Robert  Canolle  et  tout  le  remenant  de  l'host  et  les 
routes  tenissent  les  camps,  et  demorassent  là  ledit  Robert 
Canolle  et  tout  les  autres,  tant  que  il  les  manderoit.  Ches 
quatre  barons  se  consillèrent  sur  che,  et  dirent  à  monsi- 
gneur  Robert  Canolle  :  «  Sire,  vous  veés  et  oës  quelle  chose 
«  le  prinche  voelt  que  nous  faisons.  Il  nous  fault  retourner, 
«  et  vous  demorrés.»  Adont  respondy  ledit  messire  Robert 
Canolle,  et  dist  :  «  Che  ne  faura  jà  sans  moy  ;  car,  ossy 
«  tost  que  vous  partirés,  je  partiray.  »  Ensy  se  deffit 
ceste  compaigne,  et  retournèrent  arière  en  Angolesme,  et 
donnèrent  à  leur  département  toute  manière  de  gens  d'ar- 
mes et  de  corapaignes  congiet,  et  disrent  ensy  à  capitaines 
des  compaignes,  quant  il  se  départirent  d'eulx  :  «  Signeurs, 
«  il  nous  fault  râler  devers  le  prinche,  ensy  que  vous  poés 
«  oïr  ,  car  il  nous  mande.  Sy  vous  prions  que  à  vostre 
«  povoir  faichiés  guerre  en  Franche.  Et,  se  vous  prendés 
«  ville,  ne  fortresse  ou  royalme  de  Franche,  sy  le  obtenés 
«  contre  les  François  ;  et,  se  vous  estes  asségiés,  sy  le 
«  nous  sénefiés.  Comment  qu'il  soit,  nous  vous  promettons 
«  sur  nos  loyaultés  que  nous  vous  conforterons  et  oste- 
«  rons  de  tout  péril,  ou  nous  demorrons  en  la  paine.  »  De 
ches  parolles  se  contentèrent  bien  les  compaignes  ,  et 
firent  leur  route  à  par  yaulx,   et  les  dis  seigneur  s'en  aie- 

rent  on  Angolesme  devers  le  prinche,  et  trouvèrent  revenu 
le  conte  de  Cantliebruge  et  le  conte  de  Pennebourcq  du 
siège  de  Bourdielle. 

Or  parlerons-nous  des  compaignes  comment  il  esploi- 
tèrent.  Il  enterèrent  en  Limosin,  et  prirent  le  Soteresgne 
et  le  donnèrent  à  monsigneur  Jehan  d'Evreus,  hardit 
homme  ,  lequel  prist  moult  tost  la  Roche- Wauclère.  Entre 
ces  compaignes  avoit  trois  capitaines  ,  les  plus  soutieulx 
pour  embler  et  esqueller  fortresches  que  on  seuist  nulle 
part.  Sy  s'apelloient  Hortigo,  Bernart  de  West  et  Bernart 
de  la  Salle.  Chils  trois  compaignons  vinrent  prendre  par 
esquellement  en  Bourbonnois  le  castiel  de  Belle-Perche, 
et  la  mère  du  duc  de  Bourbon  dedens  ,  et  le  tinrent  toute 
la  saison,  jusques  à  tant  que  le  roy  de  Franche  y  envoia 
grant  gens  d'armes,  ensy  que  je  vous  diray  chà-en  avant  ; 
mais  nous  parlerons  anchois  d'une  armée  que  le  duc  de 
Lanclastre  et  ly  Englès  firent  en  Pontieu  et  en  le  terre  de 
Kaus  en  Normendie,  et  comment  il  se  portèrent  contre  les 
Franchois  à  Tournehem . 


Toute  celle  saison  avoit  fait  le  roy  de  Franche  le  plus 
grande  assamblée  de  navie,  de  gros  vassieaulx,  et  de 
moiens  et  de  petis,  ou  havre  de  Harfleur  entre  Roem  et  le 
mer,  que  on  euist  oncques  veu  celle  part,  ne  ailleurs  ;  et 
estoit  l'intention  du  roy  qu'il  envoiroit  son  frère  le  duc  de 
Bourgongne  et  le  plus  grant  partie  de  sa  puissanche  en 
Engleterre  pour  exillier  le  pais.  Et  pour  mieulx  entendre 
à  ches  besoignes,  le  roy  proprement  estoit  venus  logier  à 
Roen,  et  là  faisoit  son  mandement.  Che  fu  environ  le  Saint- 
Jehan- Baptiste,  l'an  mil  IIP  LXIX. 


De  ceste  armée  estoient  bien  informés  tous  les  Englès 

et  le  roy  d'Engleterre  et  son  consail,  et  comment  le  duc  de 
Bourgongne  avoit  espousé  à  femme  la  fille  du  conte  de 
Flandres  et  devoit  estre  cliief  de  ceste  armée.  Sy  se  pour- 
veit  le  roy  d'Engleterre  selonc  che,  et  avoit  envoiet  grant 
foison  de  gens  d'armes  sur  les  frontières  de  la  mer,  pour 
garder  les  pors  et  les  havres  d'Engleterre,  et  faisoit  avecq 
che  ung  grant  mandement  ;  car  il  volloit  son  fils  le  duc  de 
Lanclastre  envoyer  en  France.  Sy  envoia  par  dechà  le  mer 
prier  pluiseurs  chevaliers  et  escuiers,  qui  à  lui  se  tenoient, 
et  par  espésial  che  gentil  chevalier  monsigneur  Robert  de 
Namur,  que  se  prouveit  de  chevaliers  et  d'escuierspour  estre 
en  le  compaignie  de  son  fils,  sitost  qu'il  seroitarivé  delà  la 
mer.  Ledit  messire  Robert  se  pourvey  selonc  che  bien. 

Le  duc  de  Lanclastre  ou  mois  de  jullet  monta  en  mer  à 
VP  hommes  d'armes  et  XIP  archiers.  Sy  ariva  ou  havre 
de  Calais  luy  et  ses  gens  et  toute  sa  prouvéanche,  l'un 
après  l'autre  tout  bellement.  En  le  compaignie  du  duc  de 
Lenclastre  estoient  le  conte  de  Sallebrin,  le  conte  de  Suf- 
fort,  le  conte  de  Warvic  ,  messire  Gautier  de  Mauny,  le 
sire  de  Stanfort,  messire  Rogier  de  Bieaucamp,  le  sire  de 
Basset, le  sire  de  le  ■Ware,le  sire  de  Wilby,  le  sire  de  Persy, 
messire  Robert  de  Noefville  et  pluiseurs  aultres.  Sy  se  tin- 
rent à  Calais  environ  ung  mois,  et  couroient  ly  Englès  tous 
les  jours  en  le  conté  de  Faukenberghe  et  eu  Boulenois  et 
jusques  as  portes  de  Saint-Omer. 

Sy  tost  que  messire  Robert  de  Namur  seut  que  le  duc  de 
Lenclastre  estoit  arivés  et  venus  à  Calais,  sy  envoia  devers 
les  chevaliers  et  les  escuiers  que  il  avoit  retenu,  et  leur 
manda  le  jour  qu'il  volloit  que  il  fussent  tout  venus  devers 
luy,  et  fist  ses  prouvéanches  en  la  ville  de  Bruge,  et  se 
hasta  du  plus  tost  qu'il  peult. 

Le  roy   de  Franche,   qui  se  tenoit  à  Roem,  et  qui  là  fai- 
soit  son  amast  de  gens  d'armes  (et  en  avoit  tant  de  toutes 
pars  que  mervelles  che  seroit  à  penser)  ,    entendy  que  ly 
Englès  et  le  duc  de  Lenclastre  estoient  arivés  à    Calais  et 
ardoient  et  pilloient  le  roialme  de  Franche  tous  les  jours. 
Sy  eult  consail  le  roy  par  grant  délibération  sur  che,  com- 
ment et  pour  le  railleur  et  pour  son  honneur  il  ouveroit,  se 
il  envoieroit  en  Engleterre  [ou  bien]  encontre   ches  gens 
d'armes  et  archiers  qui  estoient  à  Calais,   syque,  tout  con- 
sidéret  et  penset  le  bien  contre  le  mal,  il  fu  avisé  et  regardé 
que  milleur  estoit  de  aller   contre   les  Englès,  qui  tous  les 
jours  ardoient  le  royaulme  de  Franche,   que  de  aller  en 
Engleterre.   Che  consail   fînet,   le  duc  de  Bourgongne  eut 
ordonnanche  et  commandement,  de  par  le  roy,  qu'il  se  par- 
^esist  et  enmènast  tous  les  gens  d'armes  devers  Saint-Omer. 
Cheste  ordenanche  fu  signifiée  à  tous  cheulx  qui  là  estoient. 
Dont  se  deslogèrent  de  Roem  et  de  le  marche  de  là  environ, 
et  passèrent  le  Vexin  etBieauvoisys  et  le  rivière  de  Somme  à 
Abeville  et  sur  les  passaiges  d'environ,   et  esploitèrent  tant 
que  il  vinrent  à  Saint-Omer.  Là  se  loga  le  duc  de  Bour- 
gongne, qui  bien  avoit  en  sa  compaignie  X"*  hommes  d'ar- 
mes, chevaliers  et  esquiers. 

Le  duc  de  Lenclastre,  qui  bien  avoit  entendu  que  le  duc 
de  Bourgongne  et  les  Franchois  venoient  viers  Saint-Omer, 
ne  volt  mie  pour  son  honneur  que  on  le  trouvast  enfrumet 
en  la  ville  de  Calais,  mais  en  yssy  atout  che  qu'il  avoit  de 
gens  d'armes  et  d'archiers,  et  s'en  vint  logier  sur  le  mont 
de  Tournehem.  Là  vint  messire  Robert  de  Namur  à  grant 
compaignie,  et  passa  parmy  Brabant  et  Flandres.  Sy 
estoient  en  sa  compaignie  et  dessoubs  luy  messire  Guillame 
l'Ardenois,  le  sire  de  Spontin,  messire  Buriaulx  de  Jupelu, 
le  sire  de  Gesmes,  messire  Lambert  de  Gesmes,  son  frère, 
messire  Ernoul  de  Molenbais  ,   messire  Daniel  de  Selles, 

messire  Henry  de  Senselles  et  des  aultres  que  je  ne  puis 
tout  nommer,  et  estoienten  sa  compaignie  IP  combatans, 
auquel  le  duc  de  Lenclastre  flst  grant  feste,  quant  il  le  vit 
delés  luy. 

Le  duc  de  Bourgongne,  et  toute  ses  gens  d'armes,  s'en 
vint  logier  à  une  petite  lieue  des  Englès,  et  estoient  les 
Franchois  une  moult  belle  compaignie,  et  avoient  les  Fran- 
chois  grant  désir  de  combatre  les  Englès  ,  car  il  estoient 
bien  six  contre  ung,  et  toute  bonnes  gens  à  l'eslite  ;  mais 
tous  les  jours  venoit  nouvelles  en  l'ost  et  commandement  de 
par  le  î'oy  de  Franche  que  point  ne  se  combatissent  sans 
son  sceut  et  congiet ,  car  le  roy  doubtoit  fort  les  fortunes, 
et  furent  un  lonc  taraps  en  chel  estât.  Et  avint  que  à  une 
matinée  les  Franchois,  environ  Y"  lanches,  montèrent  le 
mont  de  Tournehem  pour  venir  escarmuchier  l'ost.  Celle 
nuit  avoit  fait  le  gait  messire  Robert  de  Namur,  et  estoit 
l'etrais  ung  peu  [avant]  soleil  levant.  A  son  logis  n'estoient 
mies  tous  ses  gens  désarmés,  ne  luy  ossy,  mais  séoit  à 
table,  et  le  seigneur  de  Spontin  delés  luy,  quant  les  nou- 
velles ly  vinrent  que  ses  gens  se  combatoient  as  Fran- 
chois, qui  les  avoient  envaïs  et  assallis.  Tantos  il  se 
leva  et  mist  le  baphinet  sur  sa  teste  ,  et  fîst  lever  sa 
banière,  et  monta  sur  son  coursier,  et  s'adrecha  vers  la 
bataille,  et  ses  chevaliers  delés  luy,  et  vint  tout  à  point 
au  liustin.  Ly  ost  se  commencha  à  esmouvoir  et  aler 
celle  part.  Là  furent  Franchois  reculé,  et  en  y  et  de  mors 
et  de  pris  aulcuns,  et  y  fu  mors,  dont  che  fu  daraaige, 
messire  Rogier  de  Coulonges,  ung  chevalier  de  Picardie. 
Sy  sen  retournèrent  les  Franchois  à  leur  logis  ,  et  ly 
Englès  ossy. 

Depuis  n'i  eult  fait  cose  qui  faiche  à  recorder  ;  mes  en 
che  tamps,  droitement  en  my-aoust,  trespassa  de  che  siècle 

le  noble  et  vaillante  royne  d'Engleterre,  madame  Phelippe, 
dont  tout  manières  de  gens  furent  courouchies  :  che  fu 
raison.  Sy  fu  ensepvellie  en  l'abéie  de  Wesmonstre  dehors 
Londres. 

Or  parlerons-nous  ung  petit  des  besoignes  de  Poitou  et 
de  Saintonge. 

Vous  avés  bien  chi-dessus  oy  recorder  de  la  chevauchie 
de  Quersin  et  de  Roergue,  et  comment  les  barons  qui  fait 
l'avoient,  estoient  retournés  en  Angolesme  devers  le  prin- 
clie,  et  y  trouvèrent  clieuls  ossy  qui  avoient  esté  au  siège 
et  conquis  Bourdielle.  Sy  furent  moult  joieus,  quant  il  les 
■virent  tout  ensamble,  et  regardèrent  pour  le  mieulx  où  il 
poroient  emploier  leur  saison,  et  avisèrent  qu'il  se  trairoient 
tout  devant  ung  fort  castiel  qui  siet  sur  les  marches 
d'Ango  et  qui  s'apelle  le  Roche-sur-Ion.  Sy  s'en  allèrent 
celle  part  en  grant  arroy,  et  estoient  plus  de  III  cheva- 
liers et  tout  ensamble  bien  VHP  combatans.  Sy  le  assé- 
gèrent  et  avironèrent.  Et  dedens  le  castiel  estoit,  de  par 
le  duc  d'Ango  ,  capitaine  et  gardiens  ung  chevalier  qui 
s'apelloit  raessire  Jehan  Blondiauls.  Entre  ceulx  de  l'ost  et 
le  chevalier  fu  fait  ung  traityés  que  il  devoit  rendre  [le 
castiel],  leur  biens  et  leur  vie  sauve,  et  encore  devoit  le  dit 
chevalier  avoir  six  mille  frans  pour  les  prouvéanches  que  les 
dit  Englès  trouvèrent  ou  castiel.  Par  ceste  ordenanche 
eurent  les  gens  du  prinche  la  Roche-sur-Ion,  et  s'en  party 
messire  Jehan  Blondiauls,  et  vint  en  le  cité  de  Angiers  ; 
mais  osy  tost  que  il  fu  venus,  il  fut  pris  et  jettes  en  le 
rivière  et  noyés.  Et  les  Englès  se  saisirent  de  le  Roche- 
sur-Ion,  et  ne  l'euissent  pas  rendu  pour  cent  mille  frans  ; 
et  puis  s'en  retournèrent  en  Angolesme  devers  le  prinche . 

En  che  tamps  fu  délivrés  de  prison  le  visconte  de 
Rocouwart ,  que  le  prinche  y  avoit  fait  tenir  pour  chou 

que  on  le  souppechonnoit  frauchois  ,  et  fu  délivrés  à  le 
prière  de  ses  amis.  Après  se  délivranche  ,  il  s'en  vint,  au 
plus  couverteraent  que  il  peult,  à  Paris ,  et  se  tourna 
franchois,  de  qaoy  le  prinche,  quant  il  sceut  ces  nouvelles, 
se  tint  pour  dëcheus  ,  et  ossy  firent  chil  qui  priet  l'en 
avoient. 

En  che  tamps  trespassa  à  Fontenay  le  conte  [sénescal  ?]  de 
Poito,et  li  fist-on  son  obsèque  à  Poitiers  ;  et  puis  fu  sénes- 
cauls  messire  Jehan  Candos  ;  et  s'en  vint  demorer  à  Poitiers. 

Or  parlerons-nous,  entreuls  que  on  setenoità  Tournehem, 
d'une  adventure  qu'il  advint  encore  au  conte  Jehan  de 
Pennebourcq 

Messire  Jehan  Candos  ,  en  nouvelleté  de  sa  sénescaudie 
de  Poito  ,  mist  sus  une  compaignie  de  gens  d'armes  et  de 
compaignons  avecque  chiauls  de  son  hostel ,  et  estoient 
bien  V"  lanches  ,  et  avoit  en  pourpost  de  chevauchier 
jusques  en  Touraine  et  jusques  à  la  rivière  de  Loire  ,  et  en 
pria  le  conte  de  Pennebourcq  que  par  compaignie  il  volsist 
adont  aller  avoecques  luy,  sy  en  vauldroitleurafaire  mieulx. 
Ledit  conte  ne  fu  mie  adont  consilliés  de  y  aller  et  s'en 
escusa.  Pour  che  ne  demora  mie  que  ly  dessus  dis  ne 
fesist  son  emprise,  et  entra  esforchieraent  en  Ango  , 
ardant  et  exillant  le  pais  d'Angho,  et  rainchonnoit  villes  et 
castieaulx  et  hommes  ,  et  prist  sen  tour  parmy  ung  pais 
que  on  apelle  Laudonnois  ,  et  y  séjourna  bien  ung  mois , 
et  costièrent  Touraine,  et  s'en  vinrent  sur  le  rivière  de 
Cruesse  ,  et  rentrèrent  atout  grant  conqueste  en  Poito  ,  et 
là  départirent  leur  butin  ,  et  s'en  revint  le  dit  sénescaus 
logier  à  Poitiers. 

Ne  demeura  puis  gaires  de  tamps  que  le  conte  de  Penne- 
bourcq volt  faire  sa  chevauchie  à  par  luy,  et  prist  chevaliers 
et  escuiers  ou  pays  ,  et  eiilt  bien  VIP"  lanches  ,  sans  ceulx 
de  son  hostel ,  et  entra  ou  chemin  proprement  que  messire 

Jehan  Candos  et  les  siens  avoient  fa;it ,  et  fist  auques  tels 
voiaiges.  Or  avint  que  messire  Lois  de  Saint-Julien  , 
messire  Guillame  des  Bordes  et  Caruels  li  Bretons  ,  qui 
tenoient  bien  M.  lanches  sus  le  païs  ,  entendirent  par  leur 
espies  que  le  conte  de  Pennebourcq  chevauchoit  et  n'avoit 
daigniet  aller  en  le  compaignie  de  monseigneur  Jehan 
Candos.  Sy  se  queillèrent  ensamble  et  se  mirent  as  camps 
et  poursiévirent  tant  le  conte  de  Pennebourcq  que  il  le 
trouvèrent  en  une  plate  ville  en  Poito,  que  on  dist  le  Pui- 
renon  à  eure  que  ly  et  ses  gens  sp  logoient  et  estoient  jà 
espars  par  les  hostels.  Evous  ces  Fianchois  venus  pour- 
veus  do  che  qu'il  dévoient  faire,  et  se  boutèrent  en  ces 
Englès  et  en  mirent  jus  des  prumières  venues  à  grant 
foison.  Toutesfois  il  se  requellèrent  ensamble  au  raieulx 
qu'il  porent  et  se  retrairent  en  une  maison  de  Templiers  , 
au  dehors  de  la  ville  ,  frumée  de  murs.  Là  s'encloïrent-il 
et  s'y  tinrent  che  jour  et  le  nuit  moult  vaillaument  ;  car 
il  furent ,  che  saichiês  ,  moult  aspreraent  assallis.  Finable- 
ment  messire  Jehan  Candos  ,  qui  se  tenoit  à  Poitiers  , 
fut  informés  de  che  fait.  Au  matin  fist  sonner  ses  trompes 
et  monter  à  cheval,  et  s'en  venoit  celle  part.  Ly  Franchois 
oïrent  dire  que  messire  Jehan  Candos  venoit  à  grant  puis- 
sance. Sy  n'eurent  pas  consail  de  les  atendre  ;  car  il 
estoient  moult  lassés  et  travilliés  d'asallir  ,  et  sy  avoit 
grant  pillaige  et  des  bons  prisonniers  qu'il  ne  volloient  mie 
perdre.  Sy  se  partirent  et  se  retrairent  à  le  Roche-de- 
Ponsoy  ,  et  messire  Candos  et  sa  route  encontrcrent  ledit 
conte  et  ses  gens  qui  s'en  venoient  viers  Poitiers  tout  à 
piet ,  ou  au  mieulx  les  deus  montés  sur  ung  cheval.  Sy  se 
firent  grant  congnoisanche,  et  retournèrent  tous  ensamble 
à  Poitiers.  Ensy  ala  de  le  chevauchie  du  conte  de  Penne- 
bourcq. 

Nous  retournerons  au  duc  de  Lenclastre,  qui  estoit  logiet 
et  aresté  sur  le  mont  de   Tournehem,   et  fu  là  entre   ses 
gens  ung  grant  taraps  ;  car  le  duc  de  Bourgongne,  qui  bien 
avoit  XII™  hommes  d'armes,   estoit  au   devant,    et    estoit 
ensy  que  tous  les  jours  li  Englès  cuidoient  estre  combatu, 
et  bien  en  estoient  le  duc  de  Bourgongne  et  aulcun  de  son 
consail  en  vollenté  et  ymagination,   se  le  roy  de   Franche 
l'euist  consentu,   mais  nanyl  ;  car  il  doubtoit  sy  les  fortunes 
que  il  mandoit  priesque  tous  les  jours  à  son  frère  que  point 
ne  se  combatesist.  Finablement  le  duc  de  Bourgogne,    par 
droit  tennanche,  se  desloga  de  là,  à  heure  de  mienuit,    et 
toutes  ses  gens  ossy,    et   boutèrent   le  feu   en    leur  logis, 
lequel  feu  les   Englès   veirent  tout  clèrement  de  là  où   il 
estoient,  et  s'armèrent  incontinent,  et  se  tira  chascun  à  sa 
banière  en  ordenanche  de  bataille  devers  le  tente  du  duc 
de  Lenclastre  ;  car  il  cuidoient  bien  estre    combatus,    et 
s'esmervillèrent  moult  entre  yauls  li  signeurs  que  che  vol- 
loit  estre,  ne  à   quoy   les  Franchois  pensoient,  pour    che 
qu'il  ne  tiroient  avant.  Et,  se  messire  Gantiers  de  Mauny 
en  euist  esté  crut,  on  fuist  descendu  ,  et  les  euist-on  porté 
grant  damaige. 

Quant  che  vint  sus  l'ajournement,  que  on  pooit  bien 
veoir  devant  luy,  les  signeurs  de  l'ost  envoyèrent  de  leurs 
courreurs  pour  savoir  que  che  volloit  estre.  Sy  raportèrent 
chil  qui  envoiet  furent,  que  les  Franchois  en  estoient  allet, 
dont  il  se  tinrent  pour  engigniet  de  che  qu'il  n'avoient  creu 
le  parolle  de  che  vaillant  chevalier  monsigneur  Gautier  de 
Mauny.  Là  furent  ly  Englès  à  consail  ensamble  à  savoir 
qu'il  seroit  [bon]  de  faire.  Et  fust  ce  propre  jour  le  duc  de 
Lenclastre  venus  disner  en  le  place  des  Franchois,  se  che 
n'euist  esté  pour  le  feu  qui  encore  y  estoit  trop  grant  ; 
mais  il  y  vint  au  soir  et  y  soupa,  et  tous  ly  signeurs  de  son 
host. 

L'endemain  les  Englès  se  retrairent  vers  Calais  ,  et 
entrèrent  en  la  ville,  et  s'y  reposèrent  par  trois  jours  ;  et 
puis  s'en  partirent  ordounément  et  prirent  leur  chemin 
pour  entrer  en  Franche,  et  chevauchèrent  tout  ardant  et 
exillant  le  pais,  tant  qu'il  passèrent  le  rivière  de  Somme  à 
le  Blanche-Taque  desous  Abeville,  et  puis  entrèrent  ou  païs 
de  Vimeu  et  de  Vexin,  et  esploitèrent  du  tout  à  leur  entente, 
sans  prendre  fortresses  ;  car  il  trouvoient  partout  les  villes 
et  les  fortresches  sy  bien  garnies  de  gens  d'armes  que  le 
roy  de  Franche  y  avoit  envoiet,  que  assauls  y  eult  petit 
vallut,  et  chevauchèrent  ensy  jusques  à  Harfleu.[Là  estoit] 
le  grosse  navire  du  roy  qui  [y]  avoit  jà  jeu  tout  le  tamps  à 
l'ancre  ;  mais  osy  tost  que  on  senty  les  Englès  venir,  on  le 
désancra  et  bouta  ou  parfont  en  mer,  hors  du  péril  des 
Englès,  et  furent  les  dis  Englès  devant  Harfleu  trois 
jours,  ou  quel  lieu  estoient  le  conte  de  Saint-Pol,  messire 
Lois  de  Namur  et  bien  II  chevaliers  en  garnison.  Se  n'y 
pooient  les  Englès  riens  faire,  et  eulrent  adont  consail  de 
retourner  viers  Calais  ;  car  il  en  avoient  pour  celle  saison 
assés  fait,  et  sy  leur  aprochoit  l'ivier.  Sy  se  misrent  les  dis 
Englès  au  retour  et  prirent  leur  chemin  parmy  les  terres 
au  signeur  d'Estouteville,  qui  mal  courtoisement  et  sans 
congiet  de  son  hostaigerie  estoit  yssus  d'Engleterre.  Pour 
tant  et  en  son  despit  li  fîsrent  toute  ardoir  en  soy  retour- 
nant et  ensy  par  bonne  ordonnanche  en  Pontieu  et  vers 
Abevire.  Et  en  che  tamps  estoit  cappitaine  d' Abeville  mes- 
sire Hues  de  Castillon,  sique  pour  regarder  as  ordenanches 
et  fortresche  de  la  ville.  Quant  il  seut  que  les  Englès 
venoient  et  aprochoient  les  portes,  il  monta  à  cheval  luy 
acompaigniés  assés  simplement  et  se  mist  ens  es  fourbous 
d' Abeville  et  passa  deus  portes  et  vonoit  sur  le  tierche. 
Entre  celle  daraine  porte  des  camps  et  l'autre  devers  la 
ville  s'estoit  boutés  en  esbuche  messire  Nicolas  de   Lon- 

gheville  qui  le  tamps  devant  avoit  esté  sénescal  de  Pontieu 
de  par  le  roy  d'Engleterre,  et  avoit  esté  pris  dudit  messire 
Hues  et  renchonué  à  dix  mille  frans,  Sy  ly  requéy  là  es 
mains  le  dit  messire  Hues,  et  fu  ses  prisonniers,  et  l'en- 
mena  avecques  hiy,  de  quoy  le  duc  de  Lanclastre  et  tous 
les  Englès  lurent  joieulx.  Sy  rapassèrent  ly  Englès  à  la 
Blanche-Taque  et  retournèrent  à  Calais  environ  le  Saint- 
Martin  en  yvier.  Sy  retournèrent  tous  les  estraigniers,  et 
le  duc  de  Lenclastre  et  ses  gens  retournèrent  en  Engle- 
terre,  et  me  fut  adont  dit  que  le  roy  d'Engleterre  fut  moult 
courouchiés  à  son  fils  le  duc  de  Lanclastre,  de  che  qu'il 
n'avoit  aultrement  chevauchiet  en  Franche  et  de  che  ossy 
qu'il  n'avoit  creu  la  paroUe  de  messire  Gautier  de  Mauny  à 
Tournehera. 

Nous  parlerons  des  besoignes  et  advenues  de  Poito  et  de 
Saintonge,  où  les  fais  d'armes  estoient  plus  notables  et  plus 
souvent  y  avenoient  que  ailleurs  sans  comparisons.  [Or 
conterons]  une  adventure  qui  advint  à  messire  Jehan  Can- 
dos,  qui  ly  fu,  tant  qu'en  fait  d'armes,  assés  mervilleuse. 
En  che  tamps  qu'il  estoit  sénescal  de  Poito,  avoit  ung 
moine  en  une  abéie  entre  Poitiers  et  Chauvegni,  que  on  dist 
Saint-Salvin.  Chils  moisnes  trahy  son  abbet  et  son  couvent, 
et  rendy  le  fort  as  Francliois  et  par  espécial  à  messire 
Loys  de  Saint-Julien.  Geste  prise  et  ceste  trayson  de  Saint- 
Salvin  despleut  trop  grandement  à  monsigneur  Jehan  Gan- 
dos,  et  mist  par  pluiseurs  fois  toutes  ses  ententes  comment 
il  le  peuist  ravoir  sur  les  Franchois,  fust  par  esquelles  ou 
aultrement.  Et  avint  que  le  nuit  devant  le  nuit  de  l'an  mil 
nr  LXIX,  messire  Jehan  Gandos  se  party  de  Poitiers 
atout  grant  foison  de  gens  d armes,  et  s'en  vint  vers  Saint- 
Salvin  et  le  cuida  bien  ravoir,  et  l'euwist  eult  par  esquel- 
lement  ;  mais,  ensy  que  ses  gens  à  toutes  leurs  esquelles 

estoient  eus  es  fossés,  on  corna  ;  car  d'autre  part  entroit 
en  le  ville  Caruels,  bretons,  capitaine  de  la  Roche-de-Pon- 
soy  à  XL  lanches,  et  venoient  quérir  ledit  messire  Lois 
pour  aler  en  Poito.  Quant  messire  Jehan  Candos  et  ses  gens 
oïrent  l'effroy  et  le  gait,  sy  se  doiibtèrent  qu'il  ne  fussent 
apercheu  et  virent  bien  qu'il  avoient  failly  à  leur  entente, 
et  se  retrairent  tout  bellement  ,  et  donna  le  dit  messire 
Jehan  Candos congiet  as  signeurs  de  Poito,  et  se  départirent 
ly  uns  de  l'autre. 

Sy  s'en  vint  le  dit  messire  Jehan  à  Chauvegni,  et  n'avoit 
pas  intention  de  chevauchier  plus  celle  nuit,  ne  l'endemain, 
et  jà  avoit  pris  congiet  à  luy  messire  Thomas  de  Persy,  et 
avoit  passé  la  rivière  de  Cruesse  au  pont  à  Chauvegni, et  che- 
vauçoit  environ  à  XX  lanches  sus  l'espoir  que  de  trouver 
aventure . 

Un  petit  devant  l'aube  du  jour  vint  un  varlet  à  messire 
Jehan  Candos  à  Chauvegni,  là  où  il  se  caufoit,  et  ly  dist 
les  nouvelles  que  ly  Franchois  estoient  sus  les  camps.  Mes- 
sire Jehan  Candos,  par  samblant,  n'en  lîst  conte,  et  quant 
il  eut  penset  une  espasse,  il  monta  à  cheval  et  fist  monter 
ses  gens,  et  se  party  de  Chauvegni  et  prist  le  chemin  de 
Poitiers,  et  n'eult  pas  chevauchiet  une  lieue,  quant  il  entra 
ou  train  des  Franchois.  Voir  est  que  ly  François  estoient 
environ  C  lanches  et  chevauçoient,  syque,  quant  il  fu  jour, 
d'autre  part  la  rivière  de  Cruesse  il  veirent  chevauchier 
messire  Thomas  Persy,  qui  ossy  les  avoit  percheus.  Sy  se 
hastoit  cascuns  li  uns  pour  l'autre  de  prendre  l'avantaige  du 
pont  de  Lusach.  Toutesfois  les  Englès  de  la  route  de  mes- 
sire Thomas  y  furent  prumiers  et  ne  savoient  riens  de 
messire  Jehan  Candos,  que  fust  par  delà  en  poursiévant  les 
Franchois.  Ledit  messire  Jehan  Candos  et  se  route  avallè- 
rent  une  montaigne  à  l'entrée  du  pont.  Sitost  que  les  Fran- 
chois veirent  monsigneur  Jehan  Candos,  il  furent  tousefFraés 

et  s'enfuirent  et  laissèrent  leur  maistres  tout  à  piet  et  enme- 
nèrent  leur  clievaulx,  car  il  estoient  dessendus  et  se 
tennient  cà  piet  devant  le  pont . 

Evous  niessire  Jehan  Candos  venu  armés  de  toutes  pié- 
cUes,  se  banière  devant  luy  ,  et  s'aresta  tout  à  cheval 
devant  les  Franchois,  et  les  commenchaà  raraponner moult 
orguilleuseraent  et  à  dire  pluiseurs  parolles,  ensy  que  chils 
qui  petit  les  prisoit  et  amiroit.  Dont  il  avint  que  ung 
esquiers  breton  ala  férir  de  sa  lanche  ung  escuier  de  mes- 
sire  Jehan  Candos, qui  s'appelloit  Simekin  de  Dalle, et  l'abaty 
de  son  cheval  cà  terre.  Messire  Jehan  Candos  pour  l'efFroy 
de  son  cheval  se  retourna,  et,  quant  il  fut  retournés,  il  dist 
à  ses  gens  :  «  Lairés-vous  chi  chest  homme  tuer  ?  A  piet  ! 
«  à  piet  !  »  Adont  mist  chascuns  piet  à  terre,  et  leur  variés 
prirent  les  chevaulx.  Sy  s'en  vint  ledit  messire  Jehan  Can- 
dos assallir  moult  fièrement  les  Franchois  et  tenoit  sa  lan- 
che en  ses  mains.  Là  vint  sur  luy  ung  escuier  qui  s'apel- 
loit  Jaques  de  Saint-Martin,  qui  ly  jetta  sa  lanche  desous 
son  bachinet  ;  car  en  nul  tamps  il  ne  portoit  point  de 
visière.  Sy  le  féry  entre  le  nés  et  l'oel  desous  le  front.  Mes- 
sire Jehan  Candos  [s'apoia]  en  rechevant  che  cop,  et  ly 
entra  le  fer  de  la  lanche  dedens  la  cervelle.  Pour  l'angouso 
qu'il  senty  du  cop,  messire  Jehan  Candos  quéy  à  terre  et 
se  tourna  là  deux  tours,  et  le  prist  entre  ses  bras  ung  sien 
oncles  qui  s'apelloit  messire  Édouart  Clifors,  et  le  defFendy 
de  sa  lanche  moult  vaillaument.  D'autre  part,  ses  gen^\ 
chevaliers  et  escuiers,  se  combatoient,  et  vous  dy  que,  se 
les  Franchois  euissent  eu  leur  chevaulx,  sans  doubte  il  en 
euissent  menés  prisonniers  monsigneur  Jehan  Candos  et 
ses  gens  ;  mais  il  n'en  avoient  nul,  sicomme  chi-dessus  est 
dit,  dont  il  ne  leur  quéy  pas  bien  ;  car  en  tel  estât  qu'il 
estoient  là,  messire  Lois  de  Harcourt,  messire  Guichart 
d'Angle,  le  sire  de  Pons,  le  sire  de   Partenay  et  bien  II'" 

lanches  de  Poitiers  vinrent  celle  part  (car  il  avoient  oit 
dire  que  les  Franchois  chevaiichoient  et  que  on  en  oroit 
nouvelle  devers  le  pont  à  Leusach).  Sy  y  vinrent  là  sy  à 
point  que  il  trouvèrent  les  Englès  ou  party  que  je  vous  dy. 
Si  trestost  qu'il  furent  venus  jusques  à  yauls,  les  Franchois 
furent  descoufis  ;  car  le  milleur  parchon  n'estoit  pas  pour 
eulx,  et  furent  tout  ly  prisonniers  rescous,  che  fu  raison. 
Et  quant  il  trouvèrent  messire  Jehan  Candos  en  chel  estât, 
sy  furent  moult  courouchiës,  car  moult  l'amoient.  Sy  fut 
mis  en  une  litière  et  aporté  moult  douchement  de  ses  gens  à 
Mortemer  en  Poito,  le  plus  prochaine  fortresse,  et  de  là  s'en 
retournèrent  dolant  et  courouchiës.  Ly  barons  et  chevaliers 
de  Poito  alèrent  à  Poitiers  et  y  menèrent  leur  prisonniers. 
Sy  morut  de  ceste  navrure  ledit  messire  Jehan  Candos,  et 
fu  plains  et  regretté  et  plouré  de  tous  chiauls  de  son  costé, 
et  les  Franchois  en  furent  tous  joieulx. 

Après  la  mort  de  monsigneur  Jehan  Candos  fu  sënescal 
de  Poito  messire  Thomas  de  Persy,  et  le  terre  de  Saint- 
Sauveur  resquëy,  et  le  viscontë  ,  au  roy  d'Engleterre.  Sy 
le  donna  le  dit  roy  à  monsigneur  Alain  de  Boukeselle,  ung 
sien  chevalier,  lequel  en  vint  tantost  prendre  saisine. 


En  che  tamps  se  party  de  Franche  et  de  son  pais  le 
gentil  sire  de  Couchy  par  l'acort  et  congiet  du  roy  de 
Franche  ;  car  bonnement  à  son  honneur  il  n'y  povoit  plus 
demorer  ,  quant  il  avoit  la  fille  au  roy  d'Engleterre.  Sy 
s'en  alla  en  Savoie,  et  puis  en  Lombardie,  et  puis  fu 
saudoier  au  pappe  contre  les  signeurs  de  Mellan,-  et  fu 
ensy  waucrant  hors  de  son  pais  cinq  ans  ,  et  madame 
sa  femme  se  tenoit  en  se  terre  et  faisoit  ses  finanches. 

En  che  tamps  s'en  vint  le  duc  Lois  de  Bourbon  atout 
grant  puissanche  de  gens  d'armes  par  l'ordenanche  du  roy 
de  Franche  mettre  le  siège  devant  Bielle-Perce,  et  asëga 
dedens  madame  sa  mère  et  chiaulx  qui  l'avoient  pris  , 
et  basty  le  dit  duc  devant  une  bonne  ville  et  jura  que 
jamais  ne  s'en  partiroit,  sy  raroit  ladite  fortresse,  et  fist 
drechier  pardevant  la  plache  pluiseurs  grans  engiens  qui 
jettoient  pierres  et  mangonnaus  et  qui  trop  durement 
grevoient  la  fortresche.  Sy  le  mandèrent  les  compaignons 
qui  dedens  estoient,  à  monsigneur  Jehan  d'Évrues,  qui  se 
tenoient  à  le  Souteresne  en  Limosin,  Ledit  messire  Jehan 
d'Évrues  de  grant  vollenté  entendy  à  messagiers  et  dist 
qu'il  en  esploiteroit ,  c'estoit  raison  ;  car  on  leur  avoit 
promis  que  s'il  estoient  assegiés,  il  seroient  secourus 
comment  que  che  fust.  Sy  se  party  incontinent  de  le  Sou- 
teresne et  recommanda  le  garnison  en  le  garde  de  l'un  de 
ses  compaignons  ,  et  puis  chevaucha  devers  Angolesme  où 
ly  signeur  se  tenoient  dalés  le  prinche.  Sy  les  infourma 
du  fait.  Le  prinche  s'acorda  bien  à  che  que  le  conte  de 
Cantbruges  ,  ses  frères  ,  et  le  conte  de  Pennebourcq  et  ly 
barons  de  Poito  se  traissent  celle  part  atout  leur  puis- 
sanche pour  lever  le  siège  ou  ramener  les  compaignons 
de  Belle-Perce.  Le  commandement  du  prinche  fut  accom- 
plis. Il  se  partirent  de  Angolesme  en  grant  ordenanche 
et  chevauchèrent  vers  Belle-Perce  en  Bourbonnois ,  et 
estoient  bien  XIIManches  ,  que  chevaliers,  que  escuiers, 
et  IIP"  aultres  gens  ,  et  s'en  vinrent  logier  devant  ladite 
ville  et  forteresche  contre  le  duc  de  Bourbon,  qui  se  tenoit 
en  son  fort.  Yauls  venus  devant  Belle-Perce  ,  il  y  eult 
pluiseurs  parolles  et  parchons  d'armes  faites  ,  mais  nul 
n'en  vint  au  fet.  Toutesfois  fînablement  les  Englès  furent 
ung  jour  tout  armés  et  rengiet  sus  les  camps  et  ordonnés 
pour  faire  bataille  ,  et  y  eult  fais  aulcuns  chevaliers,  et  là 

leva  banière  messire  Guillames  de  Montagu  ,  nepveii  au 
conte  de  Sallebrin. 

En  chel  estât  chil  du  fort  vidèrent  et  amenèrent  devers 
leur  signeurs  la  dame  de  Bourbon, mère  au  duc  de  Bourbon, 
qui  le  recnurent  douchement  et  le  firent  monter  sur  ung  pal- 
lefroy  et  ses  femmes  d'autre  part  à  heure  de  midy,  et  l'enme- 
nèrent,  voiantles  Franchois,  et  retournèrent  en  leprinchauté. 
Et  le  duc  de  Bourbon,  qui  juret  avoit  [de  ne  pas  quitter] 
le  siège,  reut  sa  fortresche  et  le  lîst  réparer  et  ravitaillier 
et  la  remist  en  milleur  garde  que  elle  n'avoit  esté  par  avant. 

En  che  tamps,  fu  mandés  en  Engleterre  de  par  le  roy 
messire  Robert  Canolle,  liquels  obéy  vollentiers,  et  se  party 
du  prinche,  car  il  avoit  esté  en  toutes  ces  clievauchies  des- 
sus dites  ;  et  vint  en  Bretaigne  en  son  castiel  de  Derval,  et 
quant  il  eult  ordonné  toutes  ses  besoignes,  il  monta  en  mer 
et  ariva  à  Cornuaille,  puis  fistil  tant  qu'il  vint  à  Winde- 
sore,  où  il  fu  reehut  grandement. 


En  celle  saison  se  party  de  Toulouse  le  duc  d'Ango  et 
s'en  vint  en  Franche  veoir  le  roy  son  frère  et  ses  aultres 
frères  le  duc  de  Berry  et  le  duc  de  Bourgongne.  Sy  furent  à 
Paris  en  grant  revel  et  récréation  ensamble,  et  là  avisèrent 
que  à  cel  esté  il  yroient  esforchiement  en  la  princhauté  et 
bouteroient  hors  les  Englès.  Ossy  le  duc  d'Ango,  qui  moult 
amoit  monsigneur  Bertran  de  Claiquin,  le  pourposa  adont 
Ipour]  estre  connestable  de  Franche  et  pour  le  remander 
en  Espaigne  :  mais  il  n'en  fu  encores  riens  fait,  quoyque  le 
roy  de  Franche  y  entendesist  vollentiers.  Quant  chil  quatre 
frères  eulrent  esté  un  terme  ensamble  et  parlel  de  leur 
besoignes,  le  duc  d'Ango  se  party  et  s'en  vint  par  Bour- 
gongne et  par  Avignon  à  Monpellier,  et  fist  là  son  mande- 
ment de  gens  d'armes  et  de  bidaus.  Le  duc  de  Berry  d'aul- 

ire  part  s'en  vint  à  Bourges  en  Berry  ,  et  fist  là  son 
mandement  et  se  traist  à  Riom  en  Auvergne,  et  le  duc  de 
Bourbon,  en  Bourbonois.Sj  se  comraenchèrent  ches  signeurs 
à  esmouYoir  et  à  faire  grandes  clievauchies  en  Acquitaine. 
De  ches  besoignes  estoit  assés  infourmés  le  roy  d'Engleterre. 
Sy  euît  consail  que  d'envoier  son  fils  le  duc  de  Lenclastre 
à  1111=  hommes  d'armes  et  otant  d'archiers  devers  son  en- 
fant le  prinche  et  le  conte  de  Cantbruge  qui  se  tenoit  en 
Acquitaine  et  qui  sy  fort  estoit  guerrié  des  Franchois  qu'il  ne 
savoit  auquel  entendre.  Sy  party  le  duc  de  Lenclastre  envi- 
ron le  Saint-Jehan-Baptiste  à  toutes  ses  gens  d'armes,  et 
vint  monter  en  mer  à  Hantone,et  esploita  tant  qu'il  vint  à 
le  Rochelle,  où  il  fu  recheus  à  joie,  et  toute  sa  compaignie. 
En  che  tamps  fu  délivrée  de  prison  le  mère  du  duc  de 
Bourbon  en  escange  pour  monsigneur  Simon  de  Burlé  ,  que 
ce  prinche,  comment  qu'il  fust,  volloit  avoir.  A  che  traitiet 
faire  rendy  grant  paine  raessire  Ustasses  d'Aubrechicourt , 
de  quoy  le  duc  de  Bourbon  ly  en  seut  grant  gré. 


Or  se  party  le  duc  d'Ango  de  Monpellier  et  vint  à 
Thoulouse,  et  là  trouva  sur  le  pais  grant  foison  de  barons 
et  de  signeurs  de  Gascogne  et  de  Langhedocq  ,  qui  tout 
volloient  estre  en  la  compaignie  du  duc  d'Ango,  tels  que  le 
conte  d'Erminach,  le  sire  de  Labreth,  le  signeur  de  Taride, 
le  conte  de  Laille,  le  conte  de  Piereghot,  le  conte  de  Com- 
minges,  le  visconte  de  Quarmaing  et  pluiseurs  aultres  et 
bien  XV""  de  gens  de  compaigne,  desquels  le  Petit-Mesquin, 
Amenon  d'Ortigo  ,  Jaques  de  Bray  et  Naudon  de  Paus  et 
Pierrot  de  Savoie  estoient  capitaines.  D'aultre  part  y  estoient 
le  sénescal  de  Biaukaire,  le  sénescal  de  Carcasone,  le  sénes- 
cal  de  Toulouse  et  le  trésorier  de  Nismes,  et  estoient  II"* 
lanches  et  VU""  bidaus,  et  là  estoit  messire  Bertran  de  Clai- 

quin,  qui  nouvellement  estoit  venu  de  Castille  pour  servir 
le  duc  d'Ange  qui  moult  l'amoit,  et  adont  le  fist  connestable 
de  toutes  ses  gens  d'armes,  gouverneur  et  conduiseur,  et 
chevauchèrent  devers  Aghen.  Le  prumière  fortresche  où  il 
vinrent ,  che  fu  devant  Montsach.  Le  pais  estoit  sy  efFraés 
de  la  venue  du  duc  d'Ango  pour  le  grant  nombre  de  gens 
qu'il  menoit,  qu'il  frémissoient  tout  devant  luy,  et  n'avoient 
les  villes,  ne  les  castiel  nulle  voUenté  d'yauls  tenir,  Chil  de 
Montsach  se  rendirent  à  pau  de  fait,  et  puis  allèrent  devant 
la  cité  d'Aghen  ,  qui  se  tourna  ossy  ,  et  puis  vinrent  devant 
Thonins-sur-Géronde ,  laquelle  se  tourna  franchoise  ,  et 
puis  prirent  le  chemin  de  Montpaissier  et  d'Aguillon,  gas- 
tant  tout  le  pais.  Quant  il  furent  venus  devant  Montpaissier, 
qui  est  une  bonne  ville  et  forte,  il  furent  sy  efFraés  que  il  se 
rendirent,  et  puis  vinrent  devant  le  fort  castiel  d'Aguillon, 
qui  se  rendy  ossy  à  pau  de  fait.  Dont  chils  de  Bregérach 
furent  moult  esmerviiliés  comment  il  s'estoient  pour 
rendre  ordonné  ,  "et  le  ségnefyèrent  au  prinche  qui  se 
tenoit  en  Angolesme,  et  ly  prièrent  qu'il  leur  volsist  envoyer 
gens  d'armes  pour  aydier  à  garder  leur  ville  ;  car  il  ne 
savoient  que  les  Franchois  avoient  empensé.  Encores  fut 
signifiet  au  prinche  que  c'estoit  l'entensyon  du  duc  d'Ango 
et  du  duc  de  Berry  qu'il  venroient  mettre  le  siège  devant 
Angolesme  pour  luy  asségier  et  madame  la  princhesse,  et  là 
se  dévoient  trouver  ches  deux  hosts  ensamble.  Le  prinche, 
qui  fu  toudis  ung  signeur  confortés  en  toutes  ses  besoignes, 
dist  que  jàsy  anemys  ne  le  trouveroient  en  fortresche  nulle. 
Sy  manda  et  signifia  partout  ses  féaulx  et  subgès  en  Poito 
et  en  la  Rochelle,  en  Quersy,  en  Roergue  et  en  Bigorre,  et 
asigna  la  journée  en  son  mandement  à  estre  à  Congnach  , 
et  fîst  se  femme  et  Richart  son  jovène  fîl  là  mener. 

Entreus  que  che  mandement  se  faisoit  et  que  ses  gens 
s'asarabloient,  vinrent  avant  les  Franchois,  et  vinrent  devers 

le  Linde,  une  bonne  chité  et  forte,  qui  se  tenoit  englesse, 
et  en  estoit  capitaine  messire  Thomas  de  Batefol,  et  siet 
suf  le  rivière  de  Bourdonne,  à  une  lieue  de  Bregérach,  de 
laquelle  ville  de  Bregérach  estoit  capitaine  le  captai  de 
Beus.  Le  duc  d'Ange  et  tous  ses  gens  d'armes  s'en  vinrent 
devant  le  Linde  et  mirent  là  le  siège  et  y  furent  quatre 
jours.  Au  cinquième  jour  un  traitiet  secret  se  fist  entre 
che  messire  Thomas  et  les  gens  du  duc  d'Ango,  qu'il  les 
devoit  mettre  dedens  la  ville.  De  che  traitiet  fu  infourmés 
msssire  le  captauls  qui  se  tenoit  en  Bregérach.  Sy  vint 
celle  part  au  plus  tost  que  il  peult  et  tout  de  nuit  atout  C 
lanches  et  sy  à  point  qu'il  trouva  le  porte  ouverte  par  où 
les  Franchois  dévoient  entrer,  et  messire  Thomas  les  aten- 
doit.  Tantost  le  capital  avisés  de  son  fait  traist  son  espée 
et  le  bouta  ou  corps  de  che  messire  Thommas  et  Tabaty 
mort.  Ensy  fallirent  les  Franchois  à  leur  entente,  et  le 
regarnist  de  nouvelles  gens  ledit  captai,  et  puis  s'en 
retourna  devers  Bregérach,  et  là  trouva  venu  le  conte  de 
Cantbruge  et  le  conte  de  Pennebourcq  et  messire  Thomas 
de  Felleton  à  ir  lanches.  Sy  se  partirent  les  Franchois  de 
devant  la  ville  de  Linde,  et  chevauchèrent  vers  Roergue 
pour  trouver  les  gens  du  duc  de  Berry  qui  estoient  à  grant 
puissanche  entrés  en  Limosin  et  conquéroient  villes  et 
chastiaus,  et  ossy  les  seigneurs  se  tournoient  vers  luy  et 
devenoient  franchois. 


Nous  parlerons  d'une  armée  que  Robert  Canolle  raist  sus 
en  celle  saison  par  le  commandement  du  roy  d'Engleterre 
pour  passer  tout  oultre  parmy  le  roialrae  de  Franche  et 
ariver  en  Picardie,  et  avoit  ledit  Robert  II"  hommes 
d'armes  et  IIIP  archiers,  tout  payet  pour  demi-an  de  leurs 
gaiges.  Il  passa  la  mer  et  vint  à  Calais  où  on  ly  fist  grant 

chière.  Ensa  compaignie  estoient  des  sigiieurs  d'Engleterre, 
messire  Thomas  de  Grantson  ,  messire  Alains  de  Bouke- 
selle,  messire  Gillebert  GifFars,  le  sire  de  Fil-Water, 
messire  Jehan  Boursier,  messire  Guilîame  de  Noefville, 
messire  Joffrois  Oursellée  et  pluiseurs  aultres,  et  de  tous 
estoit  souverains  et  cappitaine  messire  Robert  Canolle. 
Quant  ches  gens  d'armes  se  furent  refais  à  Calais  quinze 
jours,  il  s'en  partirent  et  se  mirent  au  chemin  moult  bien 
ordonné,  et  chevauchèrent  devant  Ghines  et  devant  Ardre, 
et  vinrent  courir  devant  Saint-Omer,  et  puis  prirent  leur 
chemin  devers  Térouane,  mais  point  n'y  asallirent  ;  car  le 
conte  de  Saint-Pol  estoit  dedens  atout  IL  lanches,  qui  se 
mirent  tantost  à  monstre  pour  deffendre  le  chité,  se  on 
l'euist  asally.  Sy  passèrent  oultre  et  entrèrent  en  Artois 
ardant  et  essillant  le  pais,  et  s'en  vinrent  logier  au  Mont- 
Saint-Éloy,  et  là  furent  deux  jours,  et  renchonna  ledit  mes- 
sire Robert  l'abéie  du  Mont-Saint-Eloy  à  non  ardoir  parmy 
cent  frans  et  deux  quarées  de  vin  et  otant  de  pain.  Sy  se 
deslogèrent  d'illecq  et  costièrent  Aras,  et  ardirent  les  cou- 
reurs un  petit  des  fourbous,  et  puis  passèrent  oultre  et 
prirent  le  chemin  de  Bray-sus-Somme,  et  tant  firent  que  il 
y  vinrent.  Là  ot  grant  assault ,  mais  riens  n'y  firent  ;  car 
la  ville  estoit  bien  pourveue  de  gens  d'armes,  qui  bien  se 
defFendirent.  Sy  passèrent  ly  Englès  oultre  vers  Pérone-en- 
Vermendois  ,  mais  riens  n'y  firent,  et  puis  s'en  retour- 
nèrent vers  Saint-Quentin  et  chevauchèrent  en  grant 
ordenanche  et  sans  péril  en  che  biau  païs  de  Vermendois, 
et  firent  tant  que  il  vinrent  devant  Noion,  et  là  eult  grant 
assault  as  barières  ;  mais  riens  n'y  firent.  Sy  passèrent 
oultre  ;  et  chil  qui  demoroient  derrière,  pour  che  qu'il  per- 
dirent de  leurs  compaignons,  que  chil  de  Noion  prirent  au 
deslogier,  ardirent  le  ville  du  Pont-l'Évesque  sur  le  rivière 
d'Oise.  Or  passèrent  oultre  en  le  conté  de  Vallois  et  pas- 

sèrent  toutes  les  terres  au  sigiieur  de  Couchy  ;  mais  riens 
n'y  firent ,  car  le  signeur  de  Couchy,  sycomme  dessus  est 
dit,  n'estoit  point  en  Franche.  Ensy  tenoit  les  camps  mes- 
sire  Robert  CanoUe,  ne  nuls  ne  ly  aloit  au  devant,  et  avoit 
intention  de  venir  devant  Paris  et  de  combatre  les  Fran- 
chois,  se  il  issoient  hors  contre  luy. 


Vous  avés  chi-dessus  oït  recorder  du  mandement  que  le 
prinche  de  Galles  fist  à  Congnach  de  tous  les  chevaliers  de 
Acquitaine,  qui  à  luy  obéissoient.  Quant  il  furent  tout  venut, 
sy  en  eult  grant  foison,  et  estoient  bien  XIIc  lanches  et 
IIII"  d'autres  gens.  Sy  se  départirent  de  Congnach  en 
grant  ordonnanche,  et  dist  le  prinche  qu'il  volloit  chevau- 
chier  en  Roergue  pour  trouver  le  duc  d'Ango.  Sy  prirent 
ce  chemin.  Le  duc  d'Ango  fut  informés  que  le  prinche  venoit 
à  puissanche  celle  part.  Sy  eult  consail  de  luy  retraire  et 
d'envoier  ses  gens  en  garnison  ;  car  pour  celle  saison  il  en 
avoit  assés  fait.  Sy  se  partirent  toutes  ses  gens  et  prist 
congiet  de  yauls  et  envoia  messire  Bertran  de  Claiquin  et 
tous  les  Bretons  en  Limosin  ;  car  le  duc  son  frère  séoit 
devant  Limoges.  Et  puis  se  retrait  le  duc  d'Ango  devers 
Toulouse,  et  messire  Bertran  esploita  tant  qu'il  vint  à 
Limoges  au  siège  que  les  Franchois  y  tenoient  ;  sy  fu  là 
rechut  des  seigneurs  à  grant  joie. 

Pour  le  tamps  de  lors  estoient  chil  de  Limoges  en  traitiet 
pour  rendre  la  cité,  et  y  metoit  l'évesque  du  lieu  grant 
paine.  Sy  aida  ledit  messire  Bertran  à  faire  et  passer  che 
traitiet,  et  se  tourna  la  chité  de  Limoges  franchoise.  Et 
tantost  après  che  que  le  duc  de  Berry  eult  pris  la  posses- 
sion, il  se  retrait  vers  Berry  atout  ses  gens  ,  car  enfourmés 
fu  de  messire  Robert  Canolle,  qui  volloit  venir  en  Auver- 
gne ;  et  pour  che  le  duc  de  Berry  et  le  duc  de  Bourbon  se 

retrairent  en  leur  pais  pour  garnir  villes  et  chastiaulx.  Mais 
à  leur  département  le  duc  de  Berry  institua  à  demorer  en 
Limoges  raonsigneur  Jehan  de  Villemur  et  monsigneur 
Huge  de  la  Roche  et  Rogier  de  Bieaufort. 

En  che  tamps  revint  tenir  son  siège  en  Avignon  le  pappe 
Urbain  V®,  qui  s'estoit  soustillement  partis  de  Romme,  de 
quoy  le  roy  de  Franche  et  tout  le  royalme  furent  moult 
resjoïs  ;  et  messire  Bertran  de  Claiquin  entra  en  Limosin 
et  fist  guerre  en  le  visconté  de  Limoges  pour  madame  de 
Bretaigne  qui  fu  [femme  à]  monsigneur  Charles  de  Blois  :  sy 
prist  villes  et  chastiaulx  et  guerria  grandement  le  païs  au 
title  dessusdit. 

Quant  les  nouvelles  vinrent  au  prinche  de  Galles  que 
Limoges  estoit  tournée  franchoise  et  que  ly  évesques  du 
lieu,  qui  estoit  son  compère,  y  avoit  grant  coupe,  sy  fu 
moult  courouchiés  et  ordonna  ses  besoignes  pour  aller  celle 
part.  Très  dont  ne  povoit-il  chevauchier,  mais  se  faisoit 
mener  en  litière.  Tant  esploita  le  prinche  atout  son  ost 
qu'il  vint  devant  Limoges  et  y  mist  le  siège,  et  jura  que 
jamais  ne  s'en  partiroit,  que  il  ne  le  raroit  à  sa  vol  lente,  et 
fist  mettre  mineurs  en  euvre  pour  mieulx  esploiter,  sans 
travillier  ses  gens,  au  prendre  ladite  chité. 


En  che  tamps  chevauchoit  en  Franche  messire  Robert 
Canolle,  tout  ensy  qu'il  volloit  ;  car  nuls  ne  ly  deffendoit, 
ne  aloit  au  devant,  et  passa  toutes  les  rivières  qu'il  conve- 
noit  passer  pour  venir  devant  Paris,  au  lés  devers  Gas- 
tinois,  est-à-savoir  la  rivière  de  Somme  prumièrement,  et 
puis  Oise,  Aisne,  Marne,  Aube,  Saine  et  Yonne,  et  fu  logiet 
devant  Paris  jour  et  demy,  et  manda  au  roy  de  Franche  et 
à  chiaulx  de  Paris  par  ung  hirault  que,  se  on  le  volloit  cora- 

batre,  que  on  le  trouveroit  tout  apparilliet  sur  les  camps, 
et  que  ne  quéroit  [que  bataille]  en  Franche,  ne  n'estoit 
pour  aultre  cose  là  venus  ;  mais  à  cheste  requeste  on  ne  \y 
respondy  point,  car  le  roy  n'estoit  pas  consilliet  pour  le  com- 
batre.  Dont  se  desloga  ledit  messire  Robert  CanoUe  de  devant 
Paris  et  prist  le  chemin  d'Orliens  et  de  Gastinois  pour  aller 
sieuvant  chelle  bonne  rivière  de  Loire  et  le  bon  cras  pais,  et 
dist,  se  il  plaisoit  à  Dieu,  il  yroit  veoir  le  bon  pais  d'Ango 
et  du  Maine. 

A  son  département  de  devant  Paris,  eult  ung  chevalier 
de  sa  route,  qui  vollpit  faire  aulcuns  fais  d'armes,  mais 
mieulx  ly  voulsist  à  estre  tenus  cois,  et  s'en  vint  lui  et  son 
paige  tant  seullement  courir  jusques  as  barrières  de  Paris 
et  près  de  la  porte  Saint-Jaques  où  le  conte  de  Saint-Pol  et 
messire  Wallerans  son  fils  et  grant  foison  de  bons  cheva- 
liers estoient  ;  mais  il  ne  fu  point  respondu.  Au  retour  que 
ledit  chevalier  fist,  il  eult  rencontre  d'un  viliain  boucher 
qui  l'atendy  à  ung  pas,  et  d'une  [hace]  en  passant  l'abaty 
jus  de  son  cheval  et  là  l'ochist  :  dont  che  fu  damaige,  car 
je  croy  bien  que  amours  ly  avoient  fait  faire  celle  haulte 
emprise. 

En  che  tamps  fu  pourposé  des  barons  de  Franche  par  le 
promotion  du  duc  d'Ango  à  estre  connestable  de  Franche 
messire  Bertran  de  Claiquin  ;  car  ossy  de  l'ofRse  se  volloit 
déporter  messire  Moriaulx  de  Fiennes.  Or  retournerons  au 
prinche  de  Galles  et  au  siège  de  Limoges. 


Environ  trois  sepmaines  sist  le  prinche  de  Galles  devant 
Limoges,  et  avintquechil  qui  empris  l'avoient  de  miner, 
vinrent  à  chief  de  leur  mine  et  firent  un  grant  pan  de 
mur  reverser  ,  par  quoy  tout  aisse  on  pooit  bien  entrer 
en  la  chité.  Le  prinche  de  Galles  qui  moult  aïrés  estoit 
sus  chiaulx    de    Limoges  ,   commanda  que  tout  fuissent 

armés  et  à  son  de  trompe  il  traissent  avant  ;  car  il  volloit 
destruire  la  ville  et  toute  mettre  en  feu  et  en  flame  sans 
déport  et  ochire  hommes,  femmes  et  enfans.  Son  comman- 
dement fut  fais.  Tout  furent  armés  et  montés  à  cheval.  Sy 
entrèrent  en  Limoges  ,  la  banière  du  prinche  et  celle  des 
marisaulx  tout  devant.  Là  estoient  pillars  et  homme  tout 
afaitiet  à  piet ,  qui  faisoient  le  persécution  et  ochioient  du 
peuple ,  ne  nul  n'estoit  pris  à  merchy ,  tant  estoit  le 
prinche  courouchiés  sus  yaulx.  Sy  se  requellèrent  les 
chevaliers  franchois  et  les  gens  d'armes  qui  là  estoient , 
derière  un  mur,  et  là  se  combatoient  moult  vaillaument, 
cascuns  desoubs  sa  banière  ou  penon  ;  mais  finablement 
il  ne  porent  durer  :  sy  furent  pris  et  rendu  s  au  prinche,  et  ly 
évesques  de  Limoges  pris  ,  qui  compère  estoit  du  prinche 
et  auquel  le  prinche  promettoit  qu'il  ly  feroit  coper  la 
teste.  Ensy  fu  la  cité  de  Limoges  arse  et  destruite  ,  et 
grant  foison  de  bonnes  gens  mors  ,  dont  che  fu  pités  ,  et 
moult  qui  couppe  n'y  avoient  à  chou.  Douze  bourgois  de 
la  ville  avoient  tout  fait ,  qui  point  ne  le  comparèrent.  Le 
pappe  Urbain  ,  qui  estoit  en  Avignon  ,  entendy  la  destrux- 
sion  de  Limoges  et  le  prise  de  son  cousin  l'évesque  et 
comment  le  prinche  le  raanechoit.  Sy  escripsy  moult  tost 
au  duc  de  Lenclastre  ,  en  priant  au  duc  de  Lenclastre  que 
il  luy  volsist  donner  l'évesque  de  Limoges  ,  et  le  duc  de 
Lenclastre  veult  dessendre  à  le  prière  du  Saint-Père.  Sy 
en  pria  affectueusement  à  son  frère  le  prinche  que  il  luy 
volsist  donner  ,  et  le  prinche  luy  donna  ,  et  le  duc  l'envoia 
au  pape.  Ensy  escapa  de  grant  péril  l'évesque  de  Limoges. 
Sy  s'en  party  le  prinche  ,  quant  il  eult  fait  tout  ardoir  et 
exillier ,  et  le  laissa  toute  vaghe  ,  et  se  retraist  vers 
Congnach,  où  madame  sa  femme  estoit,  et  ses  fils  Richart, 
et  donna  à  la  plus  grant  partie  de  ses  gens  congiet ,  et  fist 
cascun  retraire  en  sa. garnison. 


BKKiKAiNU    DU    GUESCLIN    EST    CKÈÉ    CONNÉTABLE.  503 

Sycomme  chi  dessus  est  dit,  messire  Bertrari  de  Glaiquin 
eult  le  vois  de  tout  le  royalme  de  Franche  à  estre  connes- 
tables,  et  le  fut  fait  et  ordonnés  à  Paris  ,  dont  tous  cheva- 
liers et  escuiers  qui  amoient  les  armes,   en  eurent  grant 

En  che  tamps  estoit  sy  très-bien  et  fu  toudis  en  le  grâce 
[du  roy]  le  sire  de  Cliçon  qu'il  n'y  avoit  nul  moien,  siques 
ehil  doy  barons  le  connestable  nouvel  et  le  sire  de  Clichon 
enprirent  le  fait  de  la  guerre  et  commenchèrent  tantost  à 
poursiévir  cauderaent  les  Englès  et  les  routes  de  messire 
Robert  CanoUe,  qui  se  tenoit  sur  la  rivière  de  Loire  ens 
ou  Mainne;  car  il  entendyrent  que  les  Englès  n'estoient  point 
bien  d'acort,  mais  se  commenchoient  à  desrompre  par  le 
fait  d'un  chevalier  englès  qui  puisedy  en  morut  villaine- 
ment  à  Londres  en  Engleterre,  lequel  on  appelloit  messire 
Jehan  Mestreourde,  Sy  estoit  le  connestable  de  Franche 
logiés  en  la  chité  du  Mans,  et  le  sire  de  Clichon  d'autre  part 
en  une  abéie  ens  ou  Mainne.  Messire  Robert  Canolle,  qui 
sentoit  le  connestable  près  de  luy  ,  lequel  il  désiroit  à  com- 
batre  (car  encores  n'avoit-il  trouvé  nul  fait  d'armes),  manda 
son  estât  tout  secrètement  à  monsigneur  Thomas  de  Grant- 
son  et  à  messire  JofFroy  Oursellée  et  à  monsigneur  Gillebert 
Gyfart,  qui  faisoient  leur  route  à  par  yauls  (et  povoient 
estre  environ  VII  lanches),  que  il  volsissent  traire  avant, 
car  il  combateroit  le  connestable  de  Franche. 

Chil  signeurs  furent  moult  resjoïs  de  ches  nouvelles  et 
s'ordenèrent  au  plus  tost  que  il  porent,  pour  estre  et  venir 
là  oii  messire  Robiert  estoit,  qui  les  mandoit.  Oncques  sy 
secrètement  ne  se  peut  chils  mandement  faire  que  messire 
Bertran  et  le  sire  de  Clichon  n'en  fuissent  ynformés,  et  se 
mirent  sur  les  camps  atout  IIP  lanches  et  droitement  en  un 
pas  où  ly  angles  dévoient  passer,  que  on  dist  Pont-Velain. 

Là  quéirent-il  en  l'embusque  des  Franchois,  et  furent  sou- 
dainement rencontré  ;  car  de  che  ne  se  donnoient  garde. 
Là  eult  grand  hustin  et  dur,  et  finablement  ly  Englès  ne 
peurent  porter  le  fais,  ne  soustenir  les  Franchois,  et  furent 
tout  pris  ou  mors.  Petit  s'en  sauvèrent.  Et  s'en  retournèrent 
les  Franchois  atout  leur  prisonniers  en  la  chité  du  Mans. 

Quant  messire  Robert  Canolle  entendy  les  nouvelles  que 
ses  compaignons  avoient  esté  rués  jus,  sy  se  retrait  au  plus 
bellement  que  il  pot  et  le  plus  saigement  en  Bretaigne,et  vey 
et  congneult  bien  que  traïson  y  ayoit  eut.  Sy  s'en  soufFry 
adont  au  mieulx  qu'il  peult  et  donna  tout  ses  gens  congiet, 
et  se  retrait  en  son  castiel  de  Derval,  et  messire  Alains  de 
Buqueselle,  qui  ses  compains  avoit  esté  en  cheste  armée, 
rapassa  la  mer  avoecq  les  Englès,  et  recorda  au  roy  d'En- 
gleterre  tout  le  fait  comment  il  avoit  allé.  Sy  furent  adont 
le  roy  et  son  consail  courouchiés  sur  Robert  Canolle, et  leur 
sambla  qu'il  ne  s'estoit  point  sur  la  fin  de  sa  chevauchée 
bien  acquîtes.  Sy  en  fu  moult  mal  de  court,  et  puis  en  eult 
se  pais  et  fu  du  tout  escusés. 


Après  la  conqueste  de  Limoges  [et  la  descoufiturej  de 
Pont-Velain,  messire  Bertran  de  Claiquin  demoura  en  l'of- 
fice de  le  connestablerie,  et  trespassa  de  che  siècle  en  Avi- 
gnon, environ  le  Noël,  le  pape  Urbain  V^  Sy  fu  Grigores 
XI«  papes,  qui  moult  greva  et  oppressa  le  clergiet  en 
décimes  et  en  soubsides,  et  donna  deus  fois  le  décime  au 
roy  de  Franche  en  son  royalme. 


En  che  tamps  trespassa  en  le  chité  de  Bourdiaulx  Édou- 
wars,  aisnés  fils  au  prinche  de  Galles,  dont  laprinchesse  et 
le  prinches  furent  moult  courouchiés,  Adont  fu  le  prinche 


LE   PRINCE  DE   GALLES   RETOURNE   EN   ANGLETERRE.         505 

consilliës  par  ses  plus  espésiauls  amis  que  il  retournast 
en  Engleterre,  pour  sa  santé.  A  clie  consail  dessendy-il 
assés  légièrement  et  ordonna  ses  besoignes,  et  manda  tous 
les  barons  de  Gascongne  qui  à  luy  obéissoient  et  chiaulx  de 
Poito  et  de  Saintonge  en  la  chité  de  Bourdiaulx,  et  là  moult 
saigement  et  moult  douchenient  il  leur  remonstra  qu'il  les 
avoit  tenus  en  pais  et  en  prospérité  tant  qu'il  avoit  peut,  et 
quec'estoit  son  intention  de  retourner  en  Engleterre;  mais 
il  leur  laisseroit  Jehan  son  frère,  duc  de  Lenclastre.  Sy  leur 
prioit  que  tous  obéissent  à  luy,  sycomme  il  avoient  fait  à 
luy  ;  et  il  l'eurent  tout  en  couvent  de  grant  volonté  et  luy 
firent  serment,  présentie  prinche,  de  foy  et  loyalté  à  tenir. 

Depuis  cheste  ordonnanche  faite  ne  demoura  gaires  de 
tamps  que  le  prinche  et  madame  le  princhesse  et  Richars 
leur  fils  montèrent  en  mer  à  belle  compaignie  de  gens  d'ar- 
mes, et  estoientbien  Xir,  que  uns,  que  aultres.  Là  estoient 
en  sa  compaignie  le  conte  de  Cantbruge,  ses  frères,  et  le 
conte  de  Pennebourcq.  Sy  singlèrent  tant  de  nuit  et  de  joui- 
qu'il  arivèrent  en  Engleterre  ou  havre  de  Zandvich,  et 
puis  se  mirent  au  chemin  devers  Londres,  en  laquelle  chité 
fut  rechut  à  grant  joie  ;  car  moult  l'amoient  tout  cheulx  du 
païs.  De  l'ordonnanche  du  prinche  et  du  roy  d'Engleterre 
son  père  et  des  paroUes  qu'il  eurent  ensamble,  je  m'en  tais  ; 
mais  il  fu  partout  bien  venus.  Sy  s'en  allèrent  demorer  le 
prinche  et  la  princhesse  et  son  fil  à  Berquamestede  à 
vingt  lieues  englesses  de  Londres,  et  là  se  tint  le  prin- 
che aise  en  espéranche  de  santé  recouvrer. 

Or  retournerons-nous  au  duc  de  Lenclastre. 

Assés  tost  après  le  département  du  prinche  qu'il  se  party 
de  Bourdiaulx,  le  duc  de  Lenclastre  fit  faire  l'obsèque  de 
son  nepveu  le  jone  fils  du  prinche  en  l'église  catédral  de 
Bourdiaulx,  et  là  furent  tout  li  barons  de  Poito,  de  Sain- 
tonge et  de  Gianne,  qui  pour  englès  se  tenoient. 

Entreulx  que  on  entendoit  à  faire  ches  besoignes,  chil 
de  la  garnison  de  Pieregorth  yssirent  hors  (environ  IP 
lanches),  et  s'en  vinrent  courir  devant  le  forteresse  de  Mon- 
paon,  et  messire  Guillarae  de  Monpaon  qui  sires  en  estoit, 
se  rendy  assés  légièrement  et  fist  sa  ville  franchoise,  et  fu 
rafrescie  de  Bretons. 

Ches  nouvelles  vinrent  au  duc  de  Lenclastre  et  as 
signeurs  qui  se  tenoient  à  Bourdiaulx;  sy  le  tinrent  en  grant 
vergonne,  et  dist  le  duc  de  Lenclastre  que  jamais  n'enten- 
deroit  à  autre  chose,  sy  le  raroit.  Sy  pria  à  tous  les 
signeurs  qui  là  estoient,  que  il  s'aprestaissent  du  plus  tost 
que  il  pouroient,  car  il  volloit  aller  vers  Montpaon.  Et 
tout  obéirent,  et  se  partirent  en  brief  jour  de  Bourdiaulx 
à  grant  compaignie,  et  allèrent  devers  Montpaon,  qui 
doubta  le  péril  ;  et  estoient  avec  monsigneur  de  Montpaon, 
messire  Guillames  de  Loncval,  messire  Allaiu  de  le  Hou- 
soie,  messire  Lois  de  Mailly  et  le  sire  d'Arsy  ,  tout  quatre 
Bretons.  Anchois  que  le  duc  de  Lenclastre  fust  venujus- 
ques  à  là,  messire  Guillame  de  Montpaon  se  party  et  s'en 
vint  en  la  chité  de  Piereghot. 

Par  devant  Monpaon  ot  grant  siège  et  grant  assault,  et 
moult  s'enforchèrent  les  Englès  pour  prendre  la  fortresse, 
et  tant  [que]  fînablement  il  furent  moult  apressés.  Encore  le 
siège  durant,  derechief  s'y  vinrent  rebouter  X  lanches  de 
Bretons,  desquels  Selevestre  Bude  estoit  capitaine.  En 
chel  estât  furent-il  bien  trois  sepmaines  et  se  tinrent  moult 
vaillaument.  Finablement,  quant  il  virent  que  plus  ne  se 
pooient  tenir,  il  commenchèrent  à  traitier  devers  le  duc, 
et  portoit  le  traitiet  messire  Guichart  d'Angle.  Nullement 
le  duc  ne  s'y  volloit  asentir,  se  messire  Guillarae  de  Mont- 
paon ne  luy  estoit  délivrés;  mais  il  jurèrent  que  point  n'es- 
toit  en  la  fortresche,  et  par  ainsy  il  se  partirent  et  ren- 
dirent la  plache  au  duc,  sans  en  riens  enporter  du  leur. 

Ensy  reult  le  duc  de  Lenclastre  la  fortresche  de  Mont- 
paon,  et  le  donna  à  monsigneur  le  captaul  de  Beus,  qui  en 
prist  le  possession,  et  y  mist  gens  de  par  luy,  et  le  duc  de 
Lenclastre  s'en  retourna  arière  à  Bourdiaus. 

Après  le  reconqueste  de  Montpaon,  et  que  le  duc  fu 
retournés  à  Bourdiaus,  et  tous  les  Poitevins  eurent  prins 
congiet  de  luy,  le  sires  de  Pons,  par  le  pourcach  du  vis- 
conte  de  Roçouwart,  et  aulcuns  signeurs  de  Poito  se  tournè- 
rent franchois,  et  se  femme  et  sa  ville  demourèrent  englès. 
De  ceste  advenue  fu  le  duc  de  Lenclastre  moult  courouchiés, 
et  tout  les  chevaliers  de  Poito,  car  il  avoient  perdu  en  luy 
ung  grant  bourdon;  mais  souffrir  les  convint,  car  amender 
ne  le  peureut. 

Or  eurent  conseil  ly  Poitevin,  messire  Guichart  d'Angle, 
messire  Lois  de  Harcourt,  le  sire  de  Partenay,  le  sire  de 
Tanaibouton  et  ly  aultres  que  chil  de  la  garnison  de  Mont- 
contour,  dont  messire  Pierres  de  la  Grésille  et  Jourdains  de 
Coulongneestoientcappitaines,les  constraindoient  moult;car 
il  couroient  tous  les  jours  devant  Poitiers  et  devant  Tou- 
wars.  Sy  firent  les  barons  et  chevaliers  de  Poito  ung  man- 
dement à  estre  à  Poitiers  pour  aller  devant  Montcontour.  Sy 
se  trouvèrent  bien  M.  lanches  et  II'"  brigans  à  lances  et 
à  pavais.  Sy  se  partirent  de  Poityers,et  messire  Thomas  de 
Persy  leur  sénescaus  avecques  yaus,  et  s'en  vinrent  devant 
Montcontour,  et  là  mirent  le  siège  tout  autour  et  afrumè- 
rent  entre  yauls  que  point  ne  s'en  partiroieut,  sy  l'aroient. 
Là  eult  pluiseurs  assauls  et  escarmuches  et  presque  tous 
lesjours.  Avecq  les  Poitevins  estoient  de  gens  decompaignes 
David  HoUegrave,  Bernart  de  West,  Lamit,  Naudon  de 
BagerautetCressuellesquiavoitplusde  C  combatans  dessous 
luy.  Sy  dura  che  siège  ung  grant  tamps  ;  car  ly  castiau  de 
Montcontour  est  moult  fors,   et  estoit  pourveus  pour  che 

tamps  de  bonnes  gens  d'armes  et  de  grant  pourvéanches.  Sy 
avoit  grant  avantaige  de  estre  tenus  et  deffendus  plus 
légièrement. 

Nous  nous  cesserons  ung petit  déparier  du  siège  de  Mont- 
contour  et  parlerons  de  monsigneur  Bertran  de  Claiquin, 
(jui  estoit  connestable  de  Franche  et  qui  s'estoit  tenus  ung 
grant  tampià  devers  le  roy  à  Paris.  Bien  savoit  le  connesta- 
ble comment  ly  Poitevin  et  li  Englès  avoient  asségiet  Mont- 
contour.  Sy  s'avisa  que  il  yroit  en  Limosin  et  en  Auvergne  ; 
car  là  avoit  encores  pluiseurs  chastiaulx  oîi  Englès  se 
tenoient,  dont  c  estoit  grandement  au  préjudisse  du  royalme 
de  Franche  et  des  seigneurs  et  de  luy  qui  estoit  connestable. 
Sy  le  remonstra  au  roy,  et  le  roy  qui  se  corn menchoit  gran- 
dement à  confier  en  luy,  luy  acorda  tout  son  pourpos  et 
commanda  expressément  à  tous  ses  frères  et  as  plus  pro- 
chains de  son  linage  que  tout  obéissent  à  luy, ou  aultrement 
il  lecouroucheroient.  Tout  respondirent  au  roy  que  il  estoient 
aparliet  de  faire  tout  che  que  à  messire  Bertran  de  Claiquin 
plairait  otant  bien  comme  au  roy  meismes.  Dont  se  dépar- 
tirent chils  seigneurs  de  Paris,  et  s'en  vint  le  duc  de  Berry 
en  son  pais,  et  le  duc  de  Bourbon  enBourbonois,etensy  tout 
ly  aultres,et  firent  leur  mandement  espéciauls.  Et  s'en  vint 
le  connestable  en  la  chité  d'Orliens,et  assambla  tout  les  Bre- 
tons et  Picars  et  Francliois,et  puis  passèrent  oultre  et  vin- 
rent à  Bourges  en  Berry, et  le  seigneur  de  Bieaugieu  et  grant 
chevallerie,  et  puis  passèrent  oultre  devers  Auvergne.  Sy 
revinrent  le  duc  de  Bourbon,  le  conte  de  Alenchon,le  conte 
du  Perche,  le  conte  de  Vendosme,  le  conte  de  Saint-Pol,  le 
conte  de  Boulongne,  le  daulfin  d'Auvergne, le  sire  de  Sully 
et  tout  chil  barons  qui  mandés  et  ordonné  estoient.  Sy  tirèrent 
tout  devers  le  chité  d'Uzès,qui  se  tenoit  englesse;  car  Englès 
le  tenoient  et  avoient  tenu  ung  grant  tamps.  Sy  le  cuidoient 

avoir  osy  tost  que  il  seroient  là  venus,  mais  non  n'eurent  ; 
car  oncques  gens  ne  se  defFendirent  sy  vaillaument  que 
cils  firent,  qui  dedens  estoient,  ne  oncques  en  che  voiage  on 
ne  les  peult  conquerre,  et  y  furent  ly  seigneurs  environ 
douze  jours. 

Quant  le  connestable  vit  que  point  ne  l'aroient,  si  eulrent 
conseil  de  aller  aultre  part  en  lieu  où  il  prouffiteroient  plus  , 
sur  le  marche  de  Limosin  ;  car  encores  y  avoit  aulcuns 
oastiaulx  qui  se  tenoient  et  qui  le  pais  durement  gastoient. 
Sy  se  départirent  tous  ches  gens  d'armes  de  devant  Uses 
l'un  de  l'autre,  et  s'en  vinrent  le  duc  de  Berry  ,  le  duc  de 
Bourbon  ,  le  conte  du  Perche  ,  le  conte  de  Saint-Pol  et 
pluiseurs  autres  grant  signeur  en  Avignon  devers  le  pappe 
Grëgore  et  le  duc  d'Ango  qui  se  tenoit  à  Villenove  dehors 
Avignon.  Sy  furent  en  grant  récréation  ensamble  toute  la 
sepmaine  peneuse  et  jusques  après  Pasques.  Et  là  fut  fait 
le  traitiel  de  mariage  de  mademoiselle  Marie  de  BouUongne, 
fille  au  conte  Jehan  de  BouUongne  ,  et  de  monsigneur 
Bernart,  conte  de  Clermont  et  daulfin  d'Auvergne, 

Tantost  après  les  Closes  Pasques,  à  l'entrée  de  may,  que 
on  conte  l'an  mil  IIP  LXXI ,  chil  signeur  prirent  congiet 
au  pape  et  se  retournèrent  tout  en  Auvergne  devers  messire 
Bertran  ,  et  s'en  vinrent  derechief  mettre  le  siège  devant 
Uses,  et  y  sirent  [tant]  et  par  sy  bonne  ordonnanche  l'açal- 
lirent  que  cils  de  dedens  se  rendirent,  et  s'en  partirent  chil 
qui  partir  s'en  volloient,  saulve  leurs  corps  seulement.  Ensy 
se  porta  le  traitiet ,  et  fu  la  chité  d'Usés  franchoise  et 
rendue  audit  conte  d'Usés,  qui  en  eutt  grant  joie.  Puis 
chevauchèrent  les  François  avant ,  qui  estoient  grant 
nombre  de  gens  d'armes  ,  et  reconquirent  sur  les  Englès 
en  Auvergne  et  en  Quersin  et  en  Limosin  en  celle  saison 
pluiseurs  castiaulx^  et  tinrent  tout  l'esté  les  camps  ;  car 
il  avoient  les  compaignes  ,  excepté  les  Englès  ,  de  leur 
acort. 

Or  parlerons-nous  ung  petit  de  l'ordenanche  d'Engle- 
terre. 


Ly  rois  Édouwars  d'Engleterre,  qui  se  veoit  guerryer  de 
tous  costés  ,  acquéroit  amis  par  deçà  la  mer  ,  che  qu'il 
povoit ,  et  par  espésial  en  l'empire  d'Alemaigne,  et  avoit 
pour  luy  oudit  empire  pluiseurs  grans  seigneurs,  ducs  et 
barons  apparilliet  à  son  serviche  si  trestost  que  il  seroient 
semons;  et  les  deus  seigneurs  plus  espésiauls  où  il  espéroit 
plus  grant  confort  et  qui  raieulx  le  povoient  conforter  et 
aydier  ,  c'estoient  le  duc  de  Gueldres  son  nepveu  et  le 
duc  de  Jullers  ,  et  ly  avoient  promis  chil  doy  signeur 
serviche  de  IIP^  lanches  ,  parmy  le  confort  de  messire 
Robert  de  Namur  ,  qui  ossy  estoit  tout  apparilliés  quant  il 
plairoit  au  roy  d'Engleterre.  Dont  chil  signeur  et  leurs  gens 
avoient  bien  intention  de  faire  ung  grant  fait  en  Franche 
et  de  chevauchier  jusques  à  portes  de  Paris  ,  maulgré 
tous  cheuls  qui  empeschier  le  voldroient.  De  quoy,  sus  chel 
estât,  à  le  fin  que  le  mieulx  il  monstrast  que  la  besoigne 
estoit  [sienne] ,  le  dessus  dit  roy  d'Engleterre  eult  consail 
de  remander  son  fils  le  duc  de  Lenclastre  ,  qui  estoit  en 
Gascongne  ,  pour  estre  avecques  les  dessus  dits  ducs  atout 
ung  grant  nombre  de  gens  d'armes  et  d'archierspour  mieulx 
espJoitier  en  Franche. 


Or  avint  en  celle  saison,  entreus  que  ches  besoignes  se 
vacoient,  que  messire  Winchelans  de  Behaigne,  duc  de 
Luxembourg  et  de  Brabant,  enprist  une  guerre  contre  le 
duc  Guillarae  de  Jullers  pour  aulcun  inconvénient  et  des- 
plaisir que  le  duc  de  Jullers  ly  avoit  fait  en  le  terre  de 
Fauqueraont,  et  tant  que  il  le  deffia  et  que  la  guerre  fut 
toute  ouverte  et  que  le  duc  de  Brabant  atout  sa  puissanche 

s'en  vint  contre  luy  ,  siques  entre  Tret- sus-Meuse  et 
JuUers  les  deus  host  trouvèrent  l'un  l'autre  et  se  comba- 
tirent  à  bataille  rengie ,  et  là  eult  forte  bataille  qui 
longeraent  dura ,  et  y  fu  mors  messire  Edouwart  de 
Gueldre  qui  pour  che  tamps  estoit  la  fleur  de  chevalerie 
en  Allemaigne,  et  ens  es  parties  de  là  estoit  delés  son  père 
le  duc  de  JuUers.  Non  obstant,  le  duc  de  Brabant  et  ses 
gens  par  le  forche  et  puissanche  des  AUemans  furent  des- 
confis ,  mors  et  pri3  ,  et  là  fut  mors  le  conte  Gui  de  Saint- 
Polet  graut  foison  de  bons  chevaliers  et  d'escuyers,  etpris 
le  duc  de  Brabant  et  messire  Robert  de  Namur  ,  messire 
Lois  de  Namur  ,  messire  Guillarae  de  Namur  ,  messire 
Wallerans  de  Ligny  ,  fils  au  conte  de  Saint-Pol,  et 
pluiseurs  aultres.  Et  fu  ceste  bataille  l'an  de  grâce  mil 
Iir  LXXI  ,  par  un  venredy ,  le  jour  Saint-Bertémieu 
en  aoust.  Toutesfois  par  le  mort  de  monsigneur  Edouwart 
de  Guéries  ,  qui  estoit  ung  très-grant  capitaine  de  gens 
d'armes,  et  pour  le  doubte  ossy  que  le  duc  de  JuUers 
eult ,  que  on  ne  ly  ardesist  son  païs  ,  se  il  s'en  partoit 
(car  l'empereur  d'Allemaigne  estoit  frères  à  ce  duc  de 
Brabant ,  et  par  laquelle  puissanche  il  fu  puis  délivrés) , 
le  voiage  du  roy  d'Engleterre  et  ses  pourpos  fu  brisiés  et 
rompus  et  ne  se  fist  point  en  celle  saison  ;  car  chil  qui 
confort  ly  avoient  promis,  furent  sy  ensonnyet  tant  d'une 
part  que  d'aultre  ,  que  il  n'y  avoient  loisir  d'entendre. 


En  che  tamps  et  chil  yvier  trespassa  de  che  siècle  che 
gentil  chevalier  messire  Gautier  de  Mauny  en  la  chité  de 
Londres,  et  fu  ensepvelis  en  une  église  des  Chartrous  au 
dehors  de  Londres,  laquelle  il  avoit  fait  fonder  et  les  reli- 
gieulx  approuvender.  Sy  fu  le  conte  Jehan  de  Pennebrucq, 
ses  fils,  sire  de  toutes  ses  terres,  tant  en  Haynau  comme 
d'aultre  part. 

En  che  tamps  se  trouvèrent  sur  mer  la  navire  du  roy 
d'Engleterre  et  les  chevaliers  de  son  hostel,  et  les  nefs  de 
Flandres  qui  faisoient  guerre  as  Englès,  de  laquelle  navire 
de  Flandres  Jehan  Pieterson  estoit  amiral,  et  des  nefs  du 
roy  messire  Guis  de  Brianne,  et  là  estoit  le  conte  de  Her- 
fort.  Sy  estoient  là  des  chevaliers  du  roy  d'Engleterre 
avoecq  le  dit  conte  messire  Richart  de  Pennebourcq,  mes- 
sire Alains  de  Bouqueselle,  messire  Richart  de  Sturi,  mes- 
sire Thomas  Wis  et  pluiseurs  autres,  et  se  trouvèrent  en 
Bretaigne  en  ung  lieu  que  on  dit  à  le  Bay,  et  estoient  là 
espyet  les  Englès  qui  venoient  de  parlementer  au  duc  de 
Bretaigne.  Là  eult  grant  bataille  et  forte,  et  dura  trois 
heures.  Finablement  les  Englès  obtinrent  la  plache,  et 
furent  les  Flamens  desconfis,  et  en  y  eult  bien  III'  mors  et 
noyés,  et  pris  des  plus  notables,  et  fu  pris  Jehan  Pietreson 
et  admenés  en  Engleterre,  et  tous  les  aultres. 

Sy  fu  le  roy  d'Engleterre  en  che  tamps  moult  courou- 
chiés  sur  les  Flamens  et  leur  fîst  faire  par  mer  grant  guerre 
et  couroient  les  Englès  jusques  devant  l'Escluse  et  y  pren- 
doient  gens,  barges  et  avoir,  dont  les  Flamencq  estoient 
moult  courouchiés,  et  s'asamblèrent  les  consaulx  des  bonnes 
villes  de  Flandres  et  en  parlèrent  au  conte,  syques  sur 
chiertains  articles  on  envoia  en  Engleterre  des  bourgois  de 
Bruges  et  de  Gand  et  des  chevaliers  du  conte,  et  fu  traitiet 
ung  respit  à  durer  dix  ans. 

Ossy  celle  saison  furent  trièves  prises  entre  les  Englès 
et  Escochois  durant  dix  ans. 


Or  parlerons-nous  ung  petit  du  roy  de  Maïogres,  qui  fu 
pris  ou  Val-d'Olif  du  roy  Henry  de  Castille,  quant  il  recon- 
quist  Espaigne  et  il  desconfy  le  roy  Piètre  son  frère, 
sycomme  dist  est. 

Vous  devés  savoir  que  par  le   pourcach  de  la  royne  de 

Napples,  sa  femme,  et  de  la  marquise  de  Montferrat  sa 
seur,  il  fut  mis  à  financlie  et  paia  cent  mille  frans.  Depuis 
ne  demoura-il  guères  de  tamps  que  atout  gens  d'armes  et 
grant  mise  il  revint  en  Avignon  devers  le  pappe  Grigore 
XP  et  se  complaindy  à  luy  du  roy  d'Aragon  qui  luy  tolloit 
son  hiretaige  de  Maïogres. 

Le  pappe  fut  adont  consilliet  que  il  consenty  bien  audit 
roy  de  Maïogres  de  faire  guerre  au  roy  d'Aragon,  et  prist 
le  roy  de  Maïogres  gens  d'armes  là  où  il  les  pot  avoir,  et 
fist  tant  qu'il  eult  bien  M.  lanches,  que  Francliois,  que  Gas- 
cons, que  Englès,  en  brief  tans,  desquels  messire  Garsioiis 
du  Castiel,  messire  Jehan  de  Malatrait,  Selevestre  Bude  et 
Jaques  de  Bray  estoient  cappitaines.  Et  eulrent  ces  gens 
congiet  par  l'acort  du  duc  d'Ango  de  passer  parmy  Franche, 
ensy  qu'il  firent,  et  entrèrent  entre  Fois  et  Hiermignach 
ens  ou  royalme  d'Arragon,  et  firent  là  grant  guerre  ou 
royalme  d'Arragon,  tant  que  de  pillier  et  d'ardoir  sur  le 
plat  pais  et  de  ochire  hommes  et  femmes. 

Le  roy  d'Arragon  qui  estoit  grans  et  puissans,  qui  ne 
prisoit,  ne  doubtoit  son  adversaire  le  roy  de  Maïogres, 
envoia  garnir  ses  chités  et  ses  chastiaus  et  mettre  nouvelles 
garnisons  et  prouvéanches.  Et  pour  estre  plus  fors  sur  les 
frontières,  affinque  ches  gens  d'armes  ne  ly  pourcachaissent 
nul  damage  plus  grant  que  il  avoient  fait,  il  envoia  le  vis- 
conte  de  Rochebertin  et  le  visconte  de  Rodais  atout  grant 
foison  de  bonne  gens  d'armes  et  de  brigans  sus  les  camps 
et  passaiges  où  ses  ennemis  povoient  passer.  Sy  fu  celle 
guerre  dure  et  felle,  et  advinrent  moult  de  raauls. 

Celle  guerre  pendant,  le  roy  de  Maïogres  s'acoucha  mal- 
lades  ou  Val  de  Serye,  de  laquelle  maladie  il  morut.  Ensy 
eulrent  chil  d'Arragon  pais  de  leur  guerre,  et  s'en  retourna 
chascun,  qui  mieulx  mieulx,  ens  ou  royalme  de  Franche 
ou  devers  les  Englès,  pour  y  avoir  nouvelles  saudëes. 

XVII.   — FROISSART.  33 


314  MARIAGE  DU  DUC  DE  LANCASTRE  ET  DE  CONSTANCE  DE  CASTILLE. 

Nous  parlerons  de  monsigneur  Jehan  d'Engleterre,  duc 
de  Lanclastre,  qui  se  tenoit  à  Bourdiaulx-sus-Géronde  et 
estoit  tenus  tout  le  taraps,  et  entendoit  à  faire  pourveoir 
villes  et  castiaulx  et  garnisons  parray  le  duché  d'Acqui- 
taine  ;  car  il  avoit  intention  de  retourner  en  Engleterre. 
Entreus  qu'il  séjournoit  en  la  chité  de  Bourdiaulx,  il  \y  fu 
mis  en  avant  qu'il  se  volsist  marier.  Il  demanda  en  quel 
lieu.  On  \y  dist  que  le  roy  dan  Piètre  de  Castille  avoit  deus 
filles,  sy  presist  l'aisnëe,  par  quoy  il  aroit  cause  de  guer- 
rier les  Espaignos  et  grant  droit  à  l'iretaige  d'Espaigne. 
Ches  parolles  et  infourmations  entamèrent  tellement  le  dit 
duc  qu'il  y  entendy  vollentiers,  et  envoia  quérir  en  la  chité 
de  Baïone  par  ses  chevaliers  les  deus  demoiselles  que  ly 
rois  leur  père  avoit  là  mis  jadis  de  son  vivant.  Sy  furent 
amenées  devers  Bourdiaus.  Le  duc  de  Lenclastre,  bien 
acompaigniés  de  chevaliers  et  d'escuiers,  alla  contre  elles 
et  espousa  depuis  l'aisnée  fille  qui  s'apelloit  madame  Cons- 
tance, en  ung  village  dehors  Bourdiauls,  que  on  dist  Saint- 
Andrieu,et  eultas  noches  grant  feste  des  barons  et  des  che- 
valiers du  pays.  Au  chief  de  trois  jours  il  vinrent  à  Bour- 
diaus, 

Depuis  ne  demeura  gaires  de  tamps  que  le  duc  de  Len- 
clastre ordonna  toutes  ses  besoignes  pour  partir  du  païs  et 
retourner  en  Engleterre,  et  institua  là  le  captaul  de  Beus,  le 
signeur  de  Muchident  et  le  signeur  de  Lespare  à  estre 
capitaines  et  gouverneurs  de  Bourdiauls  et  des  marches  de 
Gascongne,  et  en  Poito  messire  Lois  de  Harcourt  et  le 
signeur  de  Partenay,  et  en  Saintongo  monsigneur  JofFroy 
d'Argenton  et  monsigneur  Guillame  de  Montendre.  Et  laissa 
en  Poito  et  ens  es  marches  partout  sénescaulx  et  baillieus 
et  offissiers,  ensy  que  devant  il  estoient.  Et  puis  entra  en 
mer  et  monta  ou  havre  de  Bourdiauls  à  belle  compaignie 


LE  DUC  DE  LANCASTRE  RETOURNR  EN  ANGLETERRE.   515 

d'ommes  d'armes  et  d'archiers,  et  se  partirent  avecq  luy, 
tant  pour  luy  compaignier  que  pour  remonstrer  les  besoignes 
du  pays  au  roy  d'Engleterre,  messire  Guichart  d'Angle,  le 
sire  de  Puiane,  le  sire  de  Tharse,  et  enmena  ledit  duc 
avoecq  luy  sa  femme  et  sa  serouge  Ysabel,  et  singlèrent 
tant  par  mer  qu'il  vinrent  sans  péril  en  Engleterre,  et 
arivèrent  ou  havre  de  Hantone,  et  là  furent  deus  jours  pour 
yaulx  rafreschir,  et  puis  s'en  partirent  et  firent  tant  par 
leurs  journées  que  il  vinrent  à  Windesore,  où  le  roy  se 
tenoit,  et  duquel  il  furent  liement  recheu. 


Depuis  ne  demora  gaires  que  messire  Aymons,  conte  de 
Cantebruges,  espousa  la  seconde  fille  du  roy  d'Espaigne 
madame  Ysabiel,  et  en  furent  faites  les  neuches  à  Char- 
tesée.  Ches  demoiselles  furent  filles  aune  dame  fille  jadis 
au  roy  de  Portugal,  etencores  dist-on  pour  le  tamps  pré- 
sent que  elles  estoient  hoirs  du  royalme  de  Portugal  de 
par  leur  mère  et  leur  oncle,  et  ossy  du  royalme  de  Castille 
et  d'Espagne,  de  Toulette  et  de  Lusebonne  et  de  Séville. 

De  la  venue  de  monsigneur  Guichard  d'Angle  fu  le  roy 
d'Engleterre  moult  resjoïs,  car  moult  l'amoit,  et  l'onnoura 
grandement  et  ly  donna  grans  dons  et  biauls  jeuwauls,  et 
le  tint  avecq  luy  tout  le  tamps. 


Quant  che  vint  à  l'esté  Tan  LXXII,  par  le  infourmation 
de  monsigneur  Guichard  d'Angle  et  de  ses  compaignons,  le 
roy  d'Engleterre  institua  le  conte  de  Pennebourcq  qu'il 
apelloit  son  fil,  pour  aller  en  Poito  et  y  estre  le  souverain 
de  toutes  les  marches  de  Poito  et  de  Saintonge  ;  car  li 
Poitevins  le  volloient  avoir,  et  avecq  luy  furent  ordonné  de 
y  aller  messire   Othes   de  Grantson  et  aulcun  chevaliers 


516  DÉFAITE   ET    PRISE 

d'Engleterre.  Sy  firent  chil  signeurs  leur  pourvéanches  pour 
aller  en  Poito,  et  quant  il  eurent  le  congiet  du  roy,  il  s'en 
vinrent  à  Hantone  et  là  se  tinrent  tant  que  il  eurent  bon 
vent  pour  passer,  et  furent  là  quinze  jours.  Au  XVP,  il  se 
partirent  et  entrèrent  en  mer  et  se  désancrèrent  et  sin- 
glèrent  devers  la  Rochelle,  et  n'estoient  que  IP  hommes 
d'armes  et  otant  d'archiers,  car  messire  Guichart  d'Angle 
avoit  infourmé  le  roy  d'Engleterre  qu'il  avoient  gens  assés 
ens  ou  pais  de  Poito  et  de  Saintonge,  mais  qu'il  fussent 
payet  de  leurs  gaiges,  pour  tenir  les  camps  contre  les  Fran- 
chois,  syques  le  roy  d'Engleterre  par  le  conte  de  Penne- 
bourcq  et  ledit  messire  Guichart  envoioit  les  sommes  de 
florins  si  grandes  que  pour  payer  III™  sauldoyers  ung  an. 

De  l'aller  monsigneur  Guichart  d'Angle  en  Engleterre  et 
de  tout  leur  esploit  et  ordenanche  estoit  le  roy  de  Franche 
justement  infourmës  et  avisés,  et  avoit  tant  fait  devers  le 
roy  Henry  de  Castille  que  le  roy  Henry  envoia  sa  navire 
la  plus  grosse  devant  la  Rochelle,  et  se  tenoient  emprès  la 
Rochelle,  quant  les  chevaliers  d'Engleterre  revenoient  de 
Engleterre  par  mer  pour  venir  en  Poito.  De  la  navire  d'Es- 
paigne  estoient  gouverneur  et  amiral  Cabesse  de  Vache, 
dan  Ferrant  de  Pyon,  Antoine  Bouquenègre  et  Radigo  de  la 
Rocelle,  Chil  estoient  grant  gouverneur  de  naves  et  de 
vassiaulx  et  de  gens. 

Or  avint  que  la  nuit  devant  la  vegille  Saint-Jehan-Bap- 
tiste l'an  dessus  dit,  ensy  que  le  conte  de  Pennebourcq  et 
messire  Guichart  d'Angle  et  leur  routes  cuidèrent  prendre 
terre  et  arriver  ou  havre  de  la  Rocelle,  il  eurent  tel 
encontre  de  ches  Espaignos  qui  estoient  bien  pourveu  de 
gros  vassieaulx  et  de  bonnes  gens  d'armes  à  leur  usaige  , 
et  leur  sallirent  prestement  au  devant  ensy  comme  à  leurs 
ennemis.  Là  eult  grant  bataille  et  dure  et  bien  combatue  , 
et  dura  tout  che  jour  jusques  au  vespre,  et  conquirent  à  ce 

prumier  jour  les  Espaignos  [deux  barges]  sur  les  Englès,  et 
se  retrairent  chascun  au  soir  jusques  à  l'endemain  en 
espoir  de  encore  corabatre.  A  chelle  heure  estoient  en  la 
ville  de  la  Rochelle  le  sire  de  Tannaibouton  ,  messire 
Jehan  de  Brues  et  messire  Jaques  de  Surgières  qui  en 
grant  paine  se  mirent  toute  la  nuit  de  prjer  à  chiauls 
de  la  Rochelle  qu'il  volsissent  conforter  leur  gens,  mais  il 
n'y  volrent  riens  faire  et  monstrèrent  par  samblant  qu'il 
fuissent  plus  joieulx  de  leur  damaige  que  de  leur  proufît. 
Quant  che  vint  à  l'endemain  de  le  nuit  Saint-Jehan- 
Baptiste,  il  se  mirent  de  rechief  en  bataille  ensamble,  et 
là  eult  forte  bataille  et  dure,  et  conquirent  les  Espaignos 
de  rechief  quatre  nefs  et  enfondrèrent  deus,  dont  il  me  fu 
dit  que  toute  les  finanches  que  le  roy  d'Engleterre  envoioit 
en  Poito  ,  estoit  en  l'une.  Sy  devés  savoir  que  là  eult  fait 
pluiseurs  grant  fait  d'armes,  mais  oncques  gens  ne  se  com- 
batirent  si  vaillaument  que  firent  les  Englès.  Et  quant  le 
sire  de  Tannaibouton  et  messire  Jaques  de  Surgières 
virent  qu'il  ne  povoient  admener  chieulx  de  la  Rocellepour 
aydier  leur  gens,  il  entrèrent  tout  armet  en  une  barge  et 
s'en  vinrent  jusques  à  la  bataille  et  s'acquitèrent  loyaui- 
ment  de  che  qu'il  peurent.  Finablement  la  journée  fu  pour 
les  Espaignos,  et  y  furent  prins  le  conte  de  Pennebrucq, 
messire  Guicart  d'Angle,  messire  Othes  de  Grantson,  le 
sire  de  Puiane,  le  sire  de  Tannaibouton,  messire  Jaques  de 
Surgières,  messire  Robert  Tinfors,  messire  Jehan  Tourson, 
messire  Jehan  de  Gruières,  messire  Simon  Housagre,  mes- 
sire Jehan  de  Mortaing,  messire  Jehan  Touchet,  et  furent 
mors  Aimeris  de  Tharse  et  messire  Jehan  de  Lantonne  et 
pluiseurs  aultres.  Et  furent  les  Espaignos  tout  maistre  des 
Englès  qui  là  estoient  et  de  leurs  vaissiauls,  et  se  tinrent 
celle  nuit  de  la  Saint-Jehan  toute  nuit  jusques  à  l'endemain 
en  grant  sollas  devant  la  Rochelle  ;  ne  oncques  les  bour- 


518  OWEN    DE    GAF.LES    DÉBARQUE    A    GUERNESEY. 

gois  de  la  Rochelle  ne  firent  samblant  que  riens  leur  en  fust. 
Celle  [nuit]  esploita  sy  bien  messire  Jaques  de  Surgières 
qui  à  la  bataille  avoit  esté  pris,  que,  parmy  trois  cens  frans 
qu'il  paia  tout  prestement,  il  fu  quittes  et  délivres,  et  s'en 
revint  arière  le  jour  Saint- Jehan  à  la  Rochelle  ,  et  ly 
aultres  s'en  partirent  en  démenant  grantjoie  et  grant 
revel  de  trompes,  et  prirent  le  parfont  de  la  mer  pour  aller 
en  Espaigne, 

Che  propre  jour  entrèrent  en  la  Rochelle  bien  IIF  lan- 
ches  ,  Gascons  et  Englès  ,  que  le  sénescal  de  Poito  et  le 
sénescal  de  Bourdiaus  y  amenoiont.  Sy  furent  moult 
courouchiés  ,  quant  il  entendirent  les  nouvelles  que  leur 
compaignonsestoient  pris  etdesconfîs,  et  en  dirent  pluiseurs 
villonnies  à  chieulx  de  la  Rochelle  de  che  que  aultrement 
ne  les  avoient  confortés.  Et  par  celle  prise  et  desconfiture 
du  conte  de  Pennebrucq  ,  depuis  se  perdy  tout  le  pais  de 
Poito  et  de  Saintonge  au  damaige  du  roy  d'Engleterre  , 
sycomme  vous  orés  recorder  assés  briefraent  en  ches 
croniques. 

Or  vous  parlerons  de  Yeuwain  de  Galles  et  comment 
il  esploita  en  celle  saison. 

Chil  Yeuwains  de  Galles  ,  lequel  estoit  moult  grande- 
ment en  la  grâce  du  roy  de  Franche  ,  avoit  jadis  esté  fils 
à  ung  prinche  de  Galles,  lequel  le  roy  d'Engleterre  avoit 
fait  morir  et  ly  avoit  tolut  sa  terre  :  sy  le  hayoit  fort  le  dit 
Yeuwain  ,  ne  les  Englès  ,  et  estoit  bon  Franchois  et  loyal, 
et  ossy  moult  vaillant  hommes  d'armes  ,  saiges  et  soutils 
et  entreprendans  ,  mais  trop  convoiteus  fu,  et  che  le  fist 
morir  en  la  fin.  En  che  tamps  le  roy  de  Franche  ly  avoit 
chergié  une  grande  quantité  de  gens  d'armes  pour  faire 
guerre  ,  et  en  estoit  capitaine,  et  couroit  pour  che  tamps 
sur  mer  à  bien  IIII'"  combatans   et  vint  prendre  l'isle  de 

Grenessëe  en  Normendie  ,  et  l'ardy  toute,  et  desconfy  tous 
cheulx  que  le  roy  d'Engleterre  y  avoit  mis  ,  et  en  y  eult 
bien  mors  Vlir,  desquels  AymonsRoze,  ungescuierd'onneur 
du  roy  d'Engleterre,  estoit  capitaine,  et  n'eult  plus  confort 
[tant]  qu'il  entra  en  une  fortresse  ou  pais  ,  que  on  apelloit 
Cornet.  Là  vint  le  dit  Yeuwains  et  y  mist  le  siège  et 
l'environna  de  tout  costé  et  l'euist  pris  sans  faulte ,  car 
il  n'estoit  secourus  de  nul  costé  ;  mais  le  roy  de  Franche 
remanda  le  dit  Yeuwain  et  l'ordonna  d'aler  en  Espaigne 
prier  au  roy  Henry  que  il  ly  volsist  prester  sa  grosse 
navie  pour  asêgier  la  Rochelle. 


Sy  se  party  moult  tost  le  dit  Yeuwain  de  Grenesée,  et 
donna  une  partie  de  ses  gens  congiet  et  esploita  tant  par 
mer  que  il  vint  en  Galise  à  ung  port  que  on  dist  Saint- 
Andrieu  ,  à  celle  heure  mesmes  que  la  navire  du  dit  roy 
y  venoit ,  qui  desconfis  avoient  le  conte  de  Pennebrucq 
devant  la  Rochelle  ,  et  eult  là  grosses  paroUes  contre  le 
conte  de  Pennebrucq  ,  et  Yeuwain  de  Galles  l'eust  férut , 
mais  on  y  ala  entre  deus.  Sy  furent  le  conte  et  les  aultres 
chevaliers  englès  envoiet  en  pluiseurs  plaches  parmy 
Castille,  et  la  lettre  que  Yeuwain  avoit  du  roy  de  Franche, 
fut  si  bien  essauchie  que  le  roy  Henry  ly  acorda  sa  navie 
qui  estoit  belle  et  grosse  ,  et  firent  leur  pourvéanches  de 
toutes  coses  ,  et  puis  entrèrent  en  mer  chil  qui  ordonné  en 
furent.  Sy  estoit  amiral  de  toute  la  navire  de  par  le  roy 
Henry  dan  Radigho  de  Rous  de  Thouwars  ,  et  avoit  bien 
en  la  flote  XL  grosses  nefs,  XIIII  barges  et  XX  galées. 
Sy  singlèrent  tant  que  il  vinrent  devant  la  Rochelle  et 
l'aségèrent  par  mer. 

En  che  tamps  tenoient  les  camps  en  Auvergne  ,  en 
Roergue  ,  en  Quersin  et  en  Limosin  ,  le  conncstable  de 
Franche  ,  le  duc  de  Berry  ,  le  duc  de  Bourbon  et  les 
compaignes,  et  se  commenchoit  moult  fort  le  pais  à  esba- 
hir  et  à  pierdre  en  Poito  pour  le  cause  de  chiauls  qui 
desconfis  furent  à  l'entrée  de  la  Rochelle,  et  vinrent  adont 
chil  signeur  de  Franche  et  leur  gens  devant  Montcontour 
que  ly  Englès  avoient  pris  l'année  devant.  Sj  l'aségèrent 
de  tous  point  et  y  livrèrent  pluiseurs  assauls  (c'est  à  six 
heures  de  Poitiers),  et  firent  remplir  les  fossés  qui  y 
estoient  grans  et  larges.  Et  quant  il  eurent  che  fait,  il 
l'allèrent  assallir  de  sy  près,  que  de  Torche  il  le  conqui- 
rent ;  mais  Jehan  de  Cressuelle  et  David  Hollegrave  qui 
dedens  estoient ,  par  traitiet  que  il  eurent  as  Franchois, 
se  sauvèrent  et  furent  mené  en  Poitiers,  et  leur  gens. 

Ensy  eulrent  les  Franchois  le  castiel  de  Moncontour, 
dont  chil  de  Poitiers  furent  moult  esbahis  ,  et  se  doubtè- 
rent  d'avoir  le  siège.  Sy  mandèrent  le  sénescal  monsigneur 
Thomas  de  Persy  qui  chevauchoit  en  le  compaignie  du 
captaul,  que  venist  celle  part,  car  il  se  doubtoient  d'avoir 
le  siège.  Ledit  messire  Thomas  reraonstra  che  au  captai, 
et  eult  congiet  de  retourner  à  Poitiers,  et  y  vint  atout 
grant  compaignie  de  gens  d'armes. 


Quant  les  Franchois  seurent  che,  il  congnurent  assés 
bien  qu'il  ne  pouroient  esploitier  à  Poitiers  ;  car  il  estoient 
grandement  et  bien  rafreschy.  Sy  eulrent  consail  que  il 
se  trairoient  en  Limosin  devant  Sainte-Suyère,  laquelle  se 
tenoit  englesse  ,  et  en  estoit  sire  messire  Jehan  d'Évrues, 
et  le  gardoient  de  par  ly  messire  Guillaume  de  Persy  , 
Richart  Gille  et  Richart  Holme,  et  là  mirent  le  siège,  et 
estoient  bien  Vil™  combatans,  et  y  livrèrent  pluiseurs 
assauls. 

Les  nouvelles  vinrent  à  messire  Jehan  d'Évrues,  qui  estoit 
en  la  Rochelle  delés  le  captai  ,  et  aux  signeurs  qui  là 
estoient,  que  ly  Franchois  avoient  aségiet  sa  fortresche 
de  Sainte-Suyère  et  ses  gens  dedens.  Sy  prya  audit  captai 
et  as  seigneurs  que  il  le  volsissent  aydier  tant  que  le  siège 
fut  levés. 

Chil  signeurs  de  Gascongne  et  de  Poito  ly  otrièrent  et 
s'asarablèrent  à  Poitiers  ,  et  estoient  parrny  les  Englès 
Xir  lanches  et  se  tirèrent  celle  part  pour  lever  le  siège, 
et  les  nouvelles  vinrent  au  connestable  de  Franche  et  au 
duc  de  Berry  qui  estoient  devant  Sainte-Suyère  comment 
les  Englès  enforchiement  venoient  pour  lever  le  siège.  Il 
n'en  fu  noient  efFraès,  mais  fist  toutes  ses  gens  armer  et 
traire  à  l'assault,  et  là  fu  ladite  fortresse  tellement  asallie 
et  par  sy  bonne  ordonnanche,  que  chil  qui  dedens  estoient, 
tout  considère,  n'osèrent  atendre  l'aventure,  ne  le  secours, 
mais  se  doubtèrent  à  estre  prins  de  forche  ,  et  rendirent 
la  fortresse,  sauf  leur  corps  et  leurs  biens,  et  se  partirent 
et  alèrent  vers  Poitiers  ,  et  encontrèrent  leur  gens  qui  les 
venoient  secourir  ,  lesquels  furent  moult  courouchiès  de 
ceste  aventure,  et  jurèrent  là  sus  les  camps  que  jamais  en 
fortresche  qui  en  Poito  fust,  il  ne  se  logeroient ,  sy  aroient 
combatu   les  Franchois. 


En  che  tamps  esquèy  la  ville  de  Poitiers  en  grant  dis- 
sention  l'un  contre  l'autre  ;  car  li  aulcun  et  chil  de  l'Eglise 
se  volloient  tourner  franchois,  et  le  maire  et  aulcun  saiges 
hommes  ne  s'y  volloient  point  asentir.  Toutesfois  chil  qui 
le  plus  de  vois  avoient  en  le  chité,  mandèrent  secrètement 
au  connestable  que,  se  il  se  volloit  tant  avanchier  que  il 
venist  à  II  ou  IIP  lanches,  on  le  lairoit  en  la  ville.  Le 
connestable  ,   quant  il  oit  ces  nouvelles,  il  les  remonstra 

au  duc  de  Berry  et  au  duc  de  Bourbon,  et  fu  adont  acordé 
que  il  se  trairoient  celle  part,  et  se  partirent  de  leur  ost 
atout  IIP  latiches  bien  montés.  Le  maire  de  Poitiers  , 
qui  s'appelloit  Jehan  Renauls,  se  soupchonna  bien  de  le 
partie  de  celle  affaire  et  manda  secrètement  à  messire 
Thomas  de  Persy  qui  se  tenoit  sur  les  camps  en  le  route 
du  captai ,  le  vollenté  de  chiauls  de  Poitiers,  et  qu'il  s'en 
venist  ou  envoiast  gens  d'arm.es  ,  ou  il  perderoit  se  ville. 
Le  sénescal  de  Poito  y  ordonna  monsigneur  Jehan  d'Angle 
atout  L  lanches  pour  garder  la  ville,  et  se  party  des 
compaignes,  mais  il  ne  se  seult  oncques  sy  tost  haster  que 
le  connestable  de  Franche  ne  venist  devant,  et  chevaucha 
sur  demy  jour  et  une  nuit  plus  de  trente  lieues  et  entra  en 
Poitiers, 

Les  nouvelles  vinrent  à  monsigneur  Jehan  d'Angle  qui 
jà  estoit  à  une  lieue  près  de  Poitiers.  Sy  s'en  retourna 
arière  deviers  ses  compaignons  et  signeurs  qui  se  tenoient 
sur  les  camps,  et  leur  recorda  ces  nouvelles,  dont  il  furent 
moult  courouchiés  ;  et  adont  se  partirent  les  Englès  de  Poi- 
tiers, et  fist  cascuns  sa  route,  et  ossy  les  Gascons  le  leur. 
Sy  se  retrairent  les  Englès  qui  bien  estoient  IIP  comba- 
tans  deviers  Niorch.  et  quant  il  furent  là  venut,  chil  de 
Niorch  leur  cloïrent  leurs  portes.  Adont  les  assallirent  ly 
Englès  de  grant  volenté  et  les  conquirent  par  forche.  Sy 
fustèrent  et  pillèrent  la  ville  et  en  ochirent  desquels  qu'il 
veulrent,  et  se  tinrent  là  sur  celle  marche,  et  ly  captai  de 
Beus  se  retrait  vers  la  Rochelle  pour  consillier  et  aydier 
chieulx  de  la  ville  ,  quoyqiie  il  n'en  euissent  nul  besoing, 
et  s'en  vint  ledit  captai  séjourner  atout  IIIF  lanches 
en  le  bourc  de  Saint-Jehan-l'Angélier  ,  qui  est  à  dix  lieues 
de  la  Rochelle. 

Entre  chiaulx  de  la  Rochelle  et  Yeuwain  de  Galles  avoit 
un  secret  traitiés,  que  riens  il  ne  leur  pooit,  ne  devoit  riens 

faire,  ne  yauls  ossy  à  luy,  et  se  tenoient  par  couverture 
aségiet  là  devant  pour  savoir  comment  les  choses  se  por- 
teroient  en  Poito,  car  il  estoient  en  grant  vollenté  de  yauls 
rendre,  se  il  ne  doubtaissent  chianls  du  castiel  ;  mais  tant 
que  le  castiel  de  la  Rochelle  fust  englès,  il  ne  s'oseroient 
rendre. 


En  che  tamps  vint  mettre  le  siège  devant  le  castiel  de 
Subise  ,  séant  sur  la  rivière  de  Charente  à  l'entrée  de  la 
mer,  le  sire  de  Pons-en -Poito  à  IIF  lanches,  Poitevins  et 
Bretons,  et  là  l'envoia  le  connestable  de  Franche  ,  qui  se 
tenoit  à  Poitiers.  Quant  la  damme  se  vey  ensy  aségie  de 
ces  Bretons  et  Poitevins,  qui  estoit  tout  seulle  dedens  un 
castiel  sans  marit  et  sans  ayde,  sy  le  segnefîa  au  captai 
de  Beus,  qui  se  tenoit  à  Saint-Jehan-l'Angélier  en  luy  sup- 
pliant humblement  qu'il  le  volsist  conforter.  Le  captai  qui 
jamais  ne  l'eut  laissiet,  se  party  de  Saint-Jehan  atout 
C  lanches  seullement  de  bonnes  gens  à  l'eslite  ;  car  on  ly 
avoit  dit  que  le  sire  de  Pons  n'avoit  devant  Subise  que 
C  hommes  d'armes.  Sy  crut  che  consail  assés  légièrement, 
et  s'en  ala  celle  part  au  plus  tost  qu'il  peult,  en  grant  vol- 
lenté que  pour  lever  le  siège. 

Toutes  ches  ordonnanches  et  che  siège  et  le  mandement 
que  la  damme  de  Subise  avoit  fait  au  captai,  furent  sens  de 
Yeuwain  de  Galles  par  ses  espies.  Sy  tost  que  Yeuwain  le 
sceut,  il  prist  en  son  armée  VI  barges  et  VIII  vassiaulx, 
et  les  prouvey  de  gens  d'armes,  et  s'en  vint  par  mer  férir 
secrètement  en  la  rivière  de  Charente,  et  ariva  à  l'oposite 
du  castiel,  et  se  tint  là  tout  quoy  en  se  navire,  que  oncques 
chil  de  l'ost,  ne  la  damme  de  Subise  n'en  seurent  riens,  et 
là  se  tint  sans  yauls  monstrer,  tant  que  point  fust. 

Ensy  que  sus  jour  fallant,  le  captai  qui  volloit  faire  son 

emprise,  s'en  vint  férir  et  bouter  atout  ses  gens  en  l'ost  du 
sire  de  Pons  et  ala  de  prumière  encontre  en  yauls,  et  y  eult 
grant  foisons  de  reversés.  Finablement  le  sire  de  Pons  fu 
pris,  et  tous  chil  qui  y  estoient,  mors  ou  pris,  et  se  tenoit 
le  captai  et  ses  gens  en  leur  logis  comme  pour  tous  aseurés, 
et  chiauls  [s'ensonnioient]  pour  leur  prisonniers,  quant  evous 
Yeuwains  de  Galles  et  toutes  ses  gens  qui  là  estoient  bien 
infourmés  comment  le  ordonnanche  se  portoit.  Lors  s'en 
vint  férir  sur  les  gens  du  captai,  et  là  estoient  avoecq  luy 
messire  Jaques  de  Montmor  et  Morelès  son  frère.  Sy  eult 
dur  hustin  et  forte  raellée,  et  ne  peurent  les  gens  du  captai 
porter  le  fais,  dont  il  furent  vaincus,  et  fu  pris  le  captai  de 
Beus  et  tous  ses  gens  ou  en  partie,  et  li  aulcun  se  sauvèrent, 
messire  Guillame  de  Ferintone  et  messire  Guillames  de 
Persy  et  David  de  Holegart,  qui  se  sauvèrent  en  la  for- 
tresse  deSubise,  et  là  fu  le  sire  de  Pons  rescous,  et  tous  chil 
qui  pris  furent,  sauvés.  Che  serviche  leur  fîst  Yeuwain  de 
Galles  ;  se  l'en  dévoient  savoir  gré. 

Quant  che  vint  au  matin,  Yeuwain  de  Galles  et  le  sire  de 
Pons  et  leur  gens  aprochèrent  le  castiel  de  Subise  et  se 
mirent  en  ordenanche  pour  Tasalir.  Quant  la  dame  qui 
dedens  estoit,  se  vit  en  che  point,  et  que  son  confort  avoit 
perdu,  et  derechief  estoit  asalie  des  Franchois,  sy  se  con- 
silla  as  chevaliers  qui  dedens  estoient  retrait,  comment 
elle  se  pouroit  maintenir.  Ly  chevaliers  respondirent  que 
longement  elle  ne  se  pouroit  tenir  et  ly  consillèrent  que  du 
ly  rendre,  mais  que  chil  qui  là  dedens  estoient,  se  peuissent 
partir  quant  partir  volroient,  sauf  leurs  vies,  et  traita  sur 
celle  manière.  Sy  eulrent  grâce  de  partir  tous  ly  Englès 
que  laiens  estoient,  et  de  retralre  quelle  part  qu'il  voldroient 
sur  le  sauf-conduit  du  sire  de  Pons.  Ensy  vint  la  dame  de 
Subise  en  l'obéisanche  du  roy  de  Franche  et  demeura  fran- 
choise,  et  toute  sa  terre,  et  Yvain  de  Galles  se  retrait,  et 


CONQUÊTE  DE  l'aNGOUMOIS  ET  DE  LA  SAINTONGE.     525 

ses  gens,  en  leur  navires,  et  s'en  vinrent  ensy  comme 
devant  mettre  le  siège  devant  la  Rochelle,  et  là  amenèrent 
le  captai  de  Beus  et  tous  leurs  prisonniers. 


Ches  nouvelles  furent-  tantost  partout  sceuwes  que  le 
captai  estoit  pris.  S'en  furent  tous  les  Franchois  resjoïs,  et 
\y  Englès  tout  desconfîs,  et  couloura  le  prinse  du  captai 
grandement  le  guerre  du  roy  de  Franche  ;  car  les  bonnes 
villes  de  Poito  et  de  Saintonge  comraenchèrent  à  varier  et 
à  frémir,  et  ly  chevalier  englès  et  gascon  et  poitevin 
n'osèrent  lors  en  avant  chevauchier  fors  que  en  grandes 
compaignies,  et  encorres  n'osoient-il  partir  des  garnisons 
où  il  se  tenoient  ;  car,  osy  tost  que  partis  en  estoient,  il  se 
retournoient  franchois,  et  tantost  après  le  prise  du  captai 
de  Beus,  le  sires  de  Clichon  qui  en  Poitiers  se  tenoit,  le 
visconte  de  Rohem,  le  sire  de  Laval,  le  sire  de  Pons  et 
bien  IIIP  lanches  de  Franche  s'en  vinrent  courir  devant 
Saint-Jehan-l'Angélier,  qui  moult  tost  se  tourna  franchoise, 
par  condition  que  chil  qui  Englès  estoient,  s'en  pooient 
sauveraent  partir  sur  le  sauf-conduit  du  sire  de  Pons,  et  ensy 
fut  Saint-Jehan  franchoise,  et  puis  vinrent  devant  Sainte. 
Si  se  tourna  le  chité  françoise,  et  le  castiel  se  rendy  par 
composition  que  ly  Englès  se  partiroient.  Asés  tost  après  se 
tourna  le  ville  de  Pons-en-Poito  franchoise,  et  y  entra  le 
sire  à  grant  joie,  et  puis  Plasac,  Ausnoy,  Mirabel  et  tout 
le  païs  de  là  environ  jusques  à  le  Rochelle.  Sy  s'en  retour- 
nèrent chil  signeurs  de  Franche  à  Poitiers  devers  le  con- 
nestable,  quant  il  eulrent  pris  le  saisine  des  villes  et  cas- 
tiauls  dessus  nommés,  et  qu'ils  les  eulrent  rafreschy  de 
prouvéanches  et  de  gens  d'armes. 


526  LES  BOURGEOIS  DE  LA  ROCHELLE  CHASSENT  LES  ANGLAIS. 

Chil  de  la  Rochelle  n'estoient  pas  courouchiés,  quant  il 
veoient  que  le  païs  s'estoit  ensy  retourné  francliois  ;  car 
il  avoient  grant  désir  que  il  le  peuissent  estre  ,  et  tant 
esploitèrent  que  il  vinrent  à  leur  entente  ;  car  messire 
Jehan  d'Évrues  avoit  laissiet  ens  ou  chastiel  de  la  Rochelle 
un  escuier ,  simple  homme ,  qui  s'apelloit  Phelipot  de 
Mansiel.  Sy  firent  tant  chil  de  la  Rochelle  par  le  soubtil- 
leté  de  ung  maieur  de  la  ville  ,  qui  s  appelloit  sire  Jehan 
Caudourier  ,  que  il  firent  chil  escuier  et  ses  gens  faire  une 
monstre  en  une  plache  dehors  le  chastiel  ,  et  chil  de  la 
ville  tout  armet  s'estoient  mis  en  une  embûche  couverte- 
ment.  Sy  les  atrapèrent  et  furent  signeur  du  chastiel  ; 
mais  pour  che  ne  misrent-il  mie  encore  deux  mois  après 
les  Franchois  en  leur  ville  ,  et  mandèrent  leur  estât  au  roy 
de  Franche  et  ne  veulrent  oncques  entrer  en  son  obéis- 
sanche  jusques  à  tant  que  le  roy  leur  eult  sellet  que  jamais 
ne  les  metteroit,  ne  sy  successeur,  en  aultres  mains  que 
en  sienne,  et  veulrent  avoir  leur  castiel  abatu.  Tout  che 
que  chil  de  le  Rochelle  demandèrent ,  le  roy  leur  sella  et 
accorda  ,  ne  riens  ne  leur  débaty,  tant  les  désiroit-il  avoir 
franchois.  Sy  fu  abatu  le  castiel  de  la  Rochelle  ,  et  en 
vint  prendre  la  possession  ,  de  par  le  roy  de  Franche  , 
le  connestable  de  Franche,  auquel  on  fist  grant  honneur. 


Assés  tost  après  chevauchèrent  les  Franchois  devant  le 
castiel  de  Marant  à  quatre  lieues  de  la  Rochelle  et  le 
prirent,  et  puis  Benon,  et  furent  mors  tout  chil  qui  dedens 
estoient ,  et  puis  vinrent  devant  Surgières  ,  qui  se  tourna 
franchoise  ;  mais  madame  de  Surgières  n'i  estoit  point , 
ains  se  tenoit  à  Thouwars  où  tout  ly  Poitevin  s'estoient 
requelliet,  barons,  dames  et  chevaliers  et  esquiers  d'on- 
neur,   qui  pour  Englès  se  tenoient.  Et  vous  dy  que  pour 

le  tamps  de  lors  le  pays  de  Poito  et  les  signeur  estoient  en 
grant  tribulation  et  avoient  grant  desplaisanche  de  che  qu'il 
veoient  [tout  perdre],  et  se  n'y  pooient  remédier. 


En  che  taraps  s'avallèrent  le  duc  de  Berry ,  le  duc  de 
Bourbon  et  les  signeurs  de  Franche  où  bien  avoit  III" 
lanches,  en  la  marche  de  Poitiers,  et  eulrent  entention  que 
de  venir  mettre  le  siège  devant  Thouwars. 

Quant  tout  le  pais  d'environ  la  Rochelle  fut  acquîtes  et 
délivrés  des  Englès  ,  chil  signeurs  de  Franche  dessus 
nommés  s'en  vinrent  mettre  le  siège  devant  Thouwars  , 
en  laquelle  terre  les  barons  et  chevaliers  et  escuiers  de 
Poito,  qui  englès  se  tenoient,  estoient  requeliiet.  Là  estoit 
messire  Lois  de  Harcourt ,  le  sire  de  Partenay,  le  sire  de 
Tors  ,  messire  Hues  de  Vivone  ,  messire  Aimeris  de 
Roçouwart ,  messire  Percheval  de  Coulongne  ,  messire 
Renault  de  Thouwars  ,  le  sire  de  Rousiellon  ,  messire 
Guillaraes  de  Crupegnach  ,  messire  Joffroy  d'Argenton  , 
messire  Jaques  de  Surgières  ,  messire  Maubrun  de 
Linières  ,  messire  Jehan  d'Angle  ,  messire  Guillame  de 
Montendre  et  pluiseurs  aultres,  et  estoient  là  dedens  bleu 
IP  chevaliers  et  esquiers. 

Chil  signeurs  de  Franche,  qui  bien  estoient  III'"  lanches 
et  IIII'"  hommes  atout  pavais,  assirent  leur  siège  par 
grant  ordonnanche  autour  de  Thouwars  et  levèrent  grans 
engiens  qu'il  avoient  fait  acarier  de  Poitiers  et  fait  car- 
penter  tous  noefs,  et  dirent  que  il  ne  s'en  partiroient,  [si 
aroient]  ou  mort  ou  vif  tout  chil  Englès.  Ces  barons  et 
chevaliers  de  Poito  se  virent  là  enclos  ou  cuer  de  leur. pais 
et  ne  savoient  à  quel  fin  il  en  venroient  ;  car  nul  confort 
ne  leur  aparoit  de  nul  costé.  Sy  se  commenchèrent  à  consil- 
lier  ensamble  et  prirent  ung  avis  tel  que  je  vous  diray.  Il 

entrèrent  en  traitiet  devers  les  signeurs  de  Franche  qu'il 
segnefiroient  tout  leur  estât  à  leur  signeur  le  roy  d'Engle- 
terre,  et,  se  le  roy  ou  l'uiis  de  ses  fils  ne  venoit  sy  fort 
devant  Thouwars  pour  lever  le  siège  ou  tenir  les  camps,  il 
se  metteroient  en  l'obëisanche  du  roy  de  Franche.  Chils 
traitiet  fut  acordés,  et  le  jour  asignés  que  le  roy  d'Engle- 
terre  (o  ly  uns  de  ses  fils)  seroit  par  deçà  en  dedens  le 
Saint-Mikiel  que  l'on  dist  l'an  LXXII,  et  parmy  tant  il 
demouroient  en  seur  estât,  et  leur  dévoient  prouvéanches 
venir  pour  leur  deniers  bien  raisonnablement  ;  mais  ly 
Franchois  demorèrent  toudis  au  siège  devant  Thouars. 


Ches  seigneurs  de  Poito  escripsirent,  au  plus  justement 
que  il  porent,  tout  leur  estât,  et  puis  le  sellèrent  et  l'en- 
voièrent  par  certain  messaige  en  Engleterre  devers  le  roy. 
Quant  le  roy  vey  les  lettres  et  entendy  le  journée  que  ses 
gens  avoient  prise  devant  Thouwars  contre  les  Franchois, 
sy  dist,  se  il  plaisoit  à  Dieu,  que  luy  et  tous  ses  enfans  y 
seroient,  et  fist  tantost  le  roy  d'Engleterre  par  tout  son 
royalme  le  plus  grant  et  espésial  mandement  et  comman- 
dement que  oncques  euist  fait,  et  [fist]  ses  prouvéanches  au 
havre  de  Hantonne  si  grandes  et  si  grosses  que  c'estoit 
mervelles,  et  se  hasta  dji  plus  tost  que  il  peult  ;  mais,  ains 
son  département,  présent  tous  les  barons,  prélas  et  sei- 
gneurs de  son  royalme,  il  ordonna  le  jovène  fils  du  prinche, 
Richart,  à  estre  roy  d'Engleterre,  se  il  mouroit  ou  demou- 
roit  en  che  voiage,  et  ne  luy  successast  le  prinche  son  fils, 
et  le  fils  ensy  jura  à  tous  ses  foyauls,  barons,  prélas  et 
consauls  des  chités  et  bonnes  villes.  Quant  toutes  ches 
ordenanches  furent  faites,  il  en  vint  à  [Hantonne]  où  la 
plus  belle  et  grosse  navie  qu'il  euist  oncques  sur  mer,  l'aten- 
doit,  et  là  en  sa  compaignie  furent  ses  quatre  fils,  le  prin- 

che  de  Galles,  quoyque  il  ne  fust  mie  bien  haytiés,  mais  il 
voUoit  aller  en  che  voiaige,  le  duc  de  Lancastre,  le  conte 
de  Cantbruge  et  messire  Thomas  li  maisnés.  Là  eult  le  roy 
d'Engleterre  bien  VP"  hommes  d'armes  et  X""  archiers,  et 
eult  en  sa  flotte  plus  de  VF  vaissiauls,  que  uns,  que  aultres. 
Sy  nagèrent  par  mer  et  prirent  le  chemin  de  la  Rochelle 
et  de  Poito  ;  mais  fortune  leur  fu  toudis  sy  contraire 
que  il  furent  plus  de  soixante  jours  sur  mer,  ne  oncques 
il  ne  peulrent  prendre  terre,  ne  en  Poito,  ne  en  Bretaigne, 
ne  en  Saintonge  :  de  quoy  le  roy  d'Engleterre  dist  par 
grant  ayr,  quant  il  vey  que  le  jour  Saint-Michiel  aprochoit 
et  que  il  ne  povoit  estre  à  la  journée  devant  Thouwars  : 
«  Il  n'i  eult  oncques  mais  sy  meschant  roy  en  Franche 
«  comme  chils-chy  est,  et  se  n'y  eult  oncques  mais  roy  qui 
«  tant  me  donnast  à  faire,  que  cheluy-chi  fait.  »  Sy  s'en 
retourna  le  dit  roy  et  toute  sa  navire  qui  oncques  en  celle 
saison  ne  peult  prendre  terre,  ne  en  Bourdelois,  ne  aultre 
part,  et  à  son  retour  il  eult  vent  à  sa  vollenté,  et  tantost 
que  il  fu  revenus  à  Hantonne,  deus  cens  nefs  englesses  de 
marchans  d'Engleterre,  qui  aloientaux  vins  en  Gascongne, 
arivèrent  d'une  flote  ou  havre  de  Bourdiaus-sus-Géronde. 

En  che  tamps  fu  admenés  messire  le  captai  de  Beus  à 
Paris  comme  prisonniers  ,  dont  le  roy  de  Franche  eult 
grant  joie,  et  n'en  volsist  pas  tenir  deus  cens  mille  frans. 
Sy  fu  ledit  captai  mis  en  prison  en  le  tour  du  Temple 
dedens  l'enclos  de  Paris. 

Or  revenons  as  seigneurs  de  Poito,  qui  enclos  estoient 
dedens  Thouwars,  et  contons  comment  il  persévérèrent. 
Ensy  que  vous  avés  chi-dessus  oy,  le  roy  d'Engleterre,  ne 
sy  enfans,  par  la  fortune  qui  leur  fu  contraire,  ne  les  peult 
conforter,  et  espira  le  jour  de  le  Saint-Michiel.  De  quoy 
les  Franchois  eulrent  grant  joie  et  envolèrent  devers  chils 
de  Thouwars  les  hirauls  assavoir  quelle  cose  il  volloient 

dire,  et  leur  mandoient  che  que  juret  et  promis  avoient. 
Chil  seigneurs  prirent  à  demander  par  grâce  trois  jours 
de  conseil.  On  leur  accorda. 

Or  vous  diray  pourquoy  il  demandèrent  encore  trois 
jours  de  conseil.  Voir  est  que  tous  ly  barons  et  chevaliers 
de  Gascongne,  qui  pour  Englès  se  tenoient,  avoient  bien 
entendu  les  traitiés  et  compositions  que  ly  Poitevins  avoient 
fait  as  Francliois.  Sy  s'estoient  queilliet  et  assamblet  à 
Bourdiaus,  et  tant  que  bien  Vni<=  lanches,  et  s'en  vinrent 
à  Niorth  où  ly  Englès  se  tenoient ,  qui  bien  estoient 
IIIP  lanches,  et  cuidoient  certainement  estre  à  le  journée 
devant  Thouwars,  et  y  euissent  esté  sans  faulte,  se  ly  roys 
d'Engleterre  y  peuist  avoir  esté.  Et  quant  il  veirent  que  la 
journée  ne  se  povoit  tenir  ,  sy  segnefièrent  leur  estât  as 
Poitevins  qui  dedens  Thouwars  estoient,  en  disant  ensy  : 
«  Signeurs,  nous  veons  bien  que  le  roy  d'Engleterre  nos 
«  sires  ne  puelt  tenir  se  journée  et  que  fortune  ly  a  esté 
«  trop  contraire  sur  mer  :  pour  quoy  ,  se  vous  voilés 
«  aventurer  l'éritaige  du  roy  nostre  signeur  par  bataille 
«  contre  les  Franchois,  nous  aventurrons  nos  corps,  et  nous 
«  serons  bien  XIP  lanches  et  otant  de  archiers.  »  C'est  la 
cause  pour  quoy  ly  Poitevins  se  volloient  encore  mettre 
en  détry  de  leur  rendre  et  [d'eulx]  tourner  franchois  ; 
mais  il  n'estoient  pas  bien  d'accort  ,  car  li  uns  le  vol- 
loient, et  li  aultres  non,  et  trouvoient  par  le  teneur  du 
traitiet  saillet  que  juret  avoient  à  tenir  ,  que  nuls  ne 
pooit  de  che  fait  faire  fait,  ne  parler  fors  que  le  roy 
d'Engleterre  ou  li  uns  de  ses  fils,  et  pour  che  se  mirent-il 
tout  en  l'obéissanche  du  roy  de  Franche,  excepté  trois  qui 
se  départirent  du  parlement,  messire  JofFroy  d'Argenton, 
messire  Maubruny  de  Linières  et  messire  Guillame  de 
Montendre.  Chils  demorèrent  bon  Englès,  et  ly  aultres  se 
mirent  en  l'obéisanche  du  roy   de  Franche.   Et  quant  les 

Gascons  entendirent  che,  il  prisrent  congiet  pour  retourner 
devers  Bourdiaus  ;  mais  à  leur  retour  il  ardirent  toute  la 
terre  au  signeur  de  Partenay. 

Encores  se  tenoient  en  Poito  pour  englès,  avoecq  Niorth, 
Chisech,  Mortemer,  Luzegnen,Castiel-Achart,  leRoche-sur- 
lon,  Gensay,  la  Tour  de  la  Brée,  Merpin  et  Dieunée  ,  et 
se  tinrent  tout  l'ivier  enssi  et  guerrièrent  moult  les  Fran- 
chois  en  aultres  fortresses. 


Le  duc  de  Bretaigne  estoit  en  cuer  moult  courouchiés  du 
damaigedes  Englès,  se  amender  le  peuist.  Il  euist  voUentiers 
veu  que  son  païs  euist  esté  d'acord  à  luy  pour  servir  le  roy 
d'Engleterre  ;  mais  tout  ly  barons  et  les  chevaliers  de  Bre- 
taigne estoient  bon  Franchois  et  loyal,  et  disoient  bien  au 
duc  que  il  ne  s'avoit  que  faire  de  mouvoir  pour  l'un  roy,  ne 
pour  l'autre,  mais  se  tenist  en  pais  en  son  païs.  Nequedent 
ils  et  messire  Robiert  Canolle  euissent  voUentiers  veu  aul- 
tre  cose,  et  avoit  certain  traitiés  entre  le  roy  d'Engleterre 
et  le  duc,  mais  il  estoient  moult  secret.  Toutesfois  le  duc  se 
commença  à  doubter  de  ses  gens,  et  ses  gens  de  luy.  Sy  se 
tenoient  suspect  l'un  de  l'autre  :  de  quoy  le  duc  segnefia 
son  pourpos  au  roy  d'Engleterre  comment  il  n'estoit  pas 
bien  asségur  entre  ses  gens,  et  pour  ceste  cause  le  roy 
d'Engleterre  y  envoia  IIIP  hommes  d'armes  et  otant  d'ar- 
chiers,  desquels  fu  gouverneurs  le  sire  de  Noefville,  et  s'en 
vint  logier  à  Saint-Mahieu-de-Fine-Posterne,  et  là  se  tenoit 
sans  point  faire  lie  guerre  ,  mais  paioient  che  qu'il  pren- 
doient. 

Le  roy  de  Franche  entendy  Testât  de  Bretaigne  et  com- 
ment le  duc  ne  quéroit  aultre  cose  fors  que  son  païs  fuist 
englès,  et  tint  le  roy  de  Franche  [les  Bretons]  en  grant 
amisté  et  fist  tant  que  les  barons  de  Bretaigne  monstrèrent 

grant  raaltatent  par  samblant  à  leur  signeur  et  ly  dirent 
que,  se  il  faisoit  partie  pour  le  roy  d'Engleterre,  il  perderoit 
son  pais.  Sy  demorèrent  les  choses  en  chel  estât,  et  varioit 
le  duc  de  Bretaigne.  Envis  devenoit  englès  ouvertement 
pour  le  cause  du  biel  hiretaige  et  grant  qu'il  tenoit  du  roy 
de  Franche  et  duquel  il  luy  avoit  fait  hommage  ;  envis  le 
laissoit  ossy  pour  le  faveur  qu'il  avoit  au  roy  d'Engleterre. 
Or  retournons-nous  à  raonsigneur  Bertran  de    Claiquin. 


Sy  tost  que  ly  estet  fu  revenus,  le  connestable  de  Fran- 
che se  party  de  Poitiers  atout  XIIIP  lanches,  et  s'en  vint 
asségier  la  ville  et  le  castiel  de  Chiseck,  qui  estoit  englesse, 
de  laquelle  messire  Robert  Miton  et  messire  Robert  l'Escot 
estoient  gouverneur  et  capitaines.  Là  fu  le  siège  grant  et 
lonc,  fais  et  ordonnés  par  bonne  ordonnanche,  et  fîst  faire 
le  connestable  autour  de  son  logis  et  de  toutes  ses  gens 
une  deffense  de  palis,  par  quoy  de  nuit,  ne  de  jour,  soudaine- 
ment on  ne  leur  peuist  porter  damaige,et  avint  que  les  dessus 
dites  capitaines  segnefièrent  leur  estât  à  monsigneur  Jehan 
d'Évreus  et  à  messire  d'Aghorisset  et  à  Jehan  Cressuelle, 
qui  estoient  dedens  Niorch,  en  priant  que,  se  il  povoient,  il 
les  venissent  conforter  et  lever  le  siège, 

Chil  chevalier  et  Jehan  Cressuelle  regardèrent  à  leur 
be.soignesetadvisèrent  l'un  par  l'aultre  que  il  pouroient  bien 
estre  VHP  combatans  et  IIP  pillars,  et  qu'il  se  metteroient 
en  paine  et  en  adventure  de  ayder  leurs  corapaignons.  Sy 
s'armèrent  ung  jour  et  se  mirent  sus  les  camps  et  chevau- 
chèrent en  bonne  ordonnanche  devers  Chiseck  et  esploi- 
tèrent  tant  que  il  vinrent  sur  une  lande  au  dehors  d'un 
bois  priés  de  Chiseck.  Messire  Robiert  Miton  et  messire 
Robert  l'Escot  qui  secours  atendoient,  estoient  en  une  tour 
et  virent  leur  compaignons  tous  rengiès  sur  les  camps.  Sy 

en  eultrent  grant  joie  et  s'armèrent  et  firent  armer  tous  les 
compaignons,  et  pooient  bien  estre  XL  compaignons  de 
guerre,  et  avoient  intention  que  de  yssir  hors  et  aller 
sus  les  camps  avec  chiauls  qui  pour  leur  cause  là  venu 
estoient. 

Or  vous  diray  quelle  chose  il  avint  entre  ches  Englès 
qui  sus  les  camps  -estoient.  Il  y  avoit  en  leur  compaignie 
environ  IIF  Bretons  pillars.  Sy  tost  qu'il  furent  delés 
Chisech,  il  se  départirent  des  Englès  et  se  tournèrent 
franchois.  De  tant  furent  les  Englès  afaiblis  ,  et  par 
chiauls  seult  messire  Bertran  tout  le  convenent  des  Englès 
et  quelle  puissanche  il  avoient.  Sy  ordonna  que  osy  tost 
que  se  trompette  sonneroit ,  que  tout  fussent  armet  et 
pour  partir  ,  et  fist  au  lés  d'enviers  luy  selouc  terre  scyer 
tous  leurs  palis.  Or  advint  que  messire  Robert  Miton 
et  messire  Robert  l'Escot  et  leurs  gens  partirent  et 
vidèrent  hors  de  leur  castiel  et  s'en  vinrent  en  la  plache  , 
et  se  cuidoient  bien  passer  parray  les  Franchois.  Et  ossy 
tost  que  ly  Englès  les  veirent,  il  vinrent  pour  [les]  secourir. 
Se  il  commencèrent  la  bataille  ;  mais  ,  osi  tost  qu'il  furent 
en  le  plache,  il  trouvèrent  plus  de  IIIF  combatans  qui  les 
recuellèrent  de  grant  volenté  ,  et  furent  ly  Englès  moult 
tost  desconfis  ,  tout  pris  ou  mors.  Oncques  de  chiauls  nul 
n'en  escapa  ,  et  puis  quant  il  veirent  que  point  fust  ,  il 
abatirent  leurs  palis  et  asallirent  tout  à  piet  les  Englès, 
et  les  Englès  ossy  yauls.  Là  eult  du  premier  encontre 
grant  bataille  et  forte,  et  y  eult  fait  pluiseurs  bieau  fais 
d'armes  et  maint  homme  abatu  et  reversé  d'un  lés  et  de 
l'autre.  Finablement  les  Franchois  et  les  gens  messire 
Bertran  de  Claiquin  s'y  portèrent  sy  bien  qu'il  descon- 
firent leurs  ennemis  ,  et  furent  les  Englès  tous  mors  ou 
pris  ;  car  oncques  il  n'en  escapa  nul,  tant  que  on  sceult 
[les  cachier]  ,   et  furent  pris  toutes  les  capitaines  dessus 

nommés  ,  par  lesquelles  prises  toutes  les  garnisons 
englesses  se  commenchèrent  moult  fort  à  esbahir,  et  furent 
Chisech  et  Niorth  franchoises.  Et  puis  chevauchèrent 
Franchois  caudement  et  vinrent  par  devant  Luzegnen. 
Sy  se  rendirent ,  car  leur  capitaine  avoit  esté  pris  à  le 
besoigne  de  Chiseck.  Et  puis  chil  de  Mortaigne  et  chil 
de  Castiel-Achart  ossy  ,  et  fu  presque  tout  le  pais  fran- 
chois. 


En  che  tamps  avoient  les  barons  de  Normendie  mis  le 
siège  devant  Bécherel  sur  les  marches  de  Constentin.  Sy 
estoient  capitaines  de  la  fortresche  messire  Jehan  Apert  et 
messire  Jehan  deCornuaille.  Sy  eult  devant  Bécherel  moult 
grant  siège  et  qui  longement  dura,  et  y  eult  fait  pluiseurs 
biau  fais  d'armes. 

Ossy  en  Constentin  se  tenoit  englesse  le  garnison  de 
Saint-Saulveur-le-Visconte,  et  en  estoit  capitaine  ung 
escuier  englès  qui  s'apelloit  Quatreton,  hardit  homme  et 
saiges,  et  avec  Quatreton  estoient  deus  chevaliers  englès, 
dont  on  apelloit  l'un  messire  Jehan  du  Bourch  et  l'autre 
messire  Phelippe  Picourde,  et  ly  trois  frères  de  Maulé- 
vrier,  siques,  anchois  que  le  siège  fust  mis  devant  ches  cas- 
tiaulx,  les  chevaliers  et  escuiers  qui  dedens  estoient  en 
garnison,  couroient  et  avoient  courut  tout  le  pais  d'environ 
yauls. 


En  che  tamps  estoient  sus  la  mer  en  la  compaignie  de 
l'amiral  d'Espaigne,  Ywains  de  Galles,  le  conte  de  Ner- 
bonne,  messire  Jehan  de  Vianne  et  messire  Jehan  de  Ray, 
et  waulcroient  nuit  et  jour  sur  les  bendes  d'Engleterre  et 
portèrent  en  celle  saison  moult  de  damaiges  as  Englès  qu'il 
trouvoient  sur  mer.  De  cheste  armée  estoit  le  roy  d'Engle- 

terre  tout  infourmés ,    et  comment   il   avoit  ousy  perdu 
tout  son  païs  de  Poito,  de  la  Rochelle  et  de  Saintonge. 


Sy  eult  le  roy  d'Engleterre  conseil  qu'il  envoiroit  en  Bre- 
taigne  une  grosse  [navie]  de  gens  d'armes  et  d'archiers,  ensy 
qu'il  fist,  de  laquelle  armée  estoient  capitaines  le  conte  de 
Salbéry,  messire  Guillame  de  Noefville  et  messire  Phelippes 
de  Courtenay,  et  arivèrent  ches  gens  d'armes,  qui  estoient 
II""  combatans  et  III""  archiers,  à  Saint-Malo  eu  l'isle  de 
Bretaigne,  et  ardirent  au  havre  de  Saint-Mallo  sept  grosses 
nefs  d'Espaigne  qui  là  gisoient  à  l'entrée  à  l'ancre,  et  l'avoir 
qui  dedans  estoit,  de  laquelle  chose  tout  le  païs  de  Bre- 
taigne fut  durement  courouchiés  et  esmeus  sur  le  duc  ,  et 
l'encoupèrent  de  che  fait  et  dirent  que  il  les  avoit  là  mandés 
et  fait  venir.  Avec  tout  che,  aulcun  chevalier  de  Bretaigne 
asquels  le  duc  s'estoit  descouvert  de  ses  secrès,  relevèrent 
ches  paroUes  et  allèrent  sy  avant  que  le  roy  de  Franche  en 
fu  infourmés,  syque  prouvey  de  remède;  car  il  manda  à  son 
connestable  que  il  chevauchast  esforchiement  en  Bretaigne 
et  mesist  en  saisine  ou  non  de  luy  chités,  villes  et  chastiauls 
et  fesist  jurer  tous  féaulx  à  luy  foy  et  obéisanche,  car  il 
tenoit  Jehan  de  Monfort  pour  son  ennemy  et  bon  Englès.  Le 
connestable  de  Franche,  au  commandement  du  roy,  fist  un 
grant  mandement  et  asigna  à  tous  chiauls  qui  mandé  y 
estoient,  de  estre  en  la  chité  d'Angiers.  Là  estoient  en  sa 
compaignie  le  duc  de  Bourbon,  le  conte  d'Alenchon,  le 
conte  de  Perce,  le  daulfin  d'Auvergne,  le  conte  de  Vanta- 
dour,  le  sires  de  Sully  et  les  deus  marisal  de  Franche,  et 
estoient  bien  Vl""  lanches,  et  se  party  d'Auvergne  ledit 
connestable,  et  s'en  vinrent  devant  la  chité  de  Rennes  qui 
s'ouvry  contre  yaulx,  et  jurèrent  les  hommes  de  la  ville  de 
estre  bon  et  loyal  Franchois  de  che  jour  en  avant.  Et  puis 

vint  le  connestable  atout  sa  puissanche  devant  la  ville  de 
Dignant,  et  n'y  fu  pas  trop  longeraent,  quant  il  ouverirent 
leurs  portes  et  honnourèrent  le  connsstable  et  ses  gens  et 
se  mirent  en  l'obéisanche  du  roy  de  Franche.  Ensy  firent 
chil  de  Venues,  et  puis  vinrent  à  Ghingant,  qui  se  tourna 
franchoise,  et  puis  vinrent  à  Suseniot.  Là  avoit  des  Englès 
ou  chastiel  qui  se  mirent  à  deffense.  Sy  furent  tout  prins 
par  forche  et  tout  mors.  Et  puis  vinrent  devant  Camper- 
Corentin,  qui  se  tourna  franchois,  et  tous  les  castiaulx  et 
bonnes  villes  de  Bretaigne,  excepté  Auroy,  Brest  et  Han- 
bon  et  la  terre  à  monsigneur  Robert  CanoUe  à  Derval  et 
aultres  chastiaulx.  Et  s'en  vinrent  les  dis  Franchois  devant 
la  chité  de  Nantes.  Là  furent-il  cinq  jours,  et  y  eult  entre 
chiauls  de  la  ville  et  les  seigneurs  de  Franche  grans  traitiés 
et  parlemens,  et  ne  voiront  oncques  chils  de  Nantes  jurer 
loyauté,  ne  recongnoissance  d'obéissanche  audit  connes- 
table, se  il  n'estoient  quites  de  leur  fois,  quant  le  conte  de 
Monfort  se  volroit  retourner  franchois,  et  ledit  connestable 
les  prist  ensy. 


En  che  tamps  se  party  de  Bretaigne  et  monta  en  mer 
sur  le  havre  de  Saint-Mahieu-de-Fine-Posterne  pour  aller 
en  Engleterre  le  duc  de  Bretaigne,  et  institua  à  son  dépar- 
tement pour  estre  gouverneur  et  warde  de  Bretaigne 
monsigneur  Robert  Canolle  ;  mais  trop  pau  de  gens  obéi- 
rent à  luy,  ensy  que  chi-dessus  avés  oit.  Et  s'en  ala  ledit 
duc  de  Bretaigne  en  Engleterre,  et  fist  tant  qu'il  vint  à 
Windesore  où  le  roy  se  tenoit,  qui  le  rechut  liement,  et 
auquel  roy  le  duc  recorda  et  remonstra  toutes  ses  mes- 
chances  et  comment  les  Franchois  ly  avoient  tolut  près 
tout  son  païs  et  encores  se  maintenoient  et  mettoient 
painne  de  gaignier  tout  l'autre.  Le  roy  d'Engleterre  res- 

conforta  sen  fil  che  qu'il  peult  et  dist  que  les  choses  ne 
demoroient  pas  longement  ensy. 


Le  connestable  de  Franche  et  ches  gens  d'armes,  sicomme 
vous  avés  oyt,  se  tenoient  en  Bretaigne  et  conquestoient  vil- 
les et  castieaulx  à  pau  de  fait ,   car  tout  li  païs  se  tournoit 
franchois,  et  s'en  vinrent  devant  Hainbon,  et  là  eult  grant 
assault ,    et  se    deffendirent    moult   vaillaument    aulcuns 
Englès  qui  là  estoient ,   mais  finablement  il  se  rendirent 
par  composition,  car  nuls  secours  ne  leur  apparoit,   et  sy 
avoit  dit  le  connestable,  se  nuls  de  chiaulx  de   la  ville   se 
mettroient  à  deffense,  il  leur  feroit  oster  la  teste  et  nul 
n'en  prenderoit  à  merchy.  Pour  tant  ne  s'osoient-il  amons- 
trer   as  crestiaulx,  et  se  partirent  les  dit  Englès  ,   saulve 
leur  vies,  et  s'en  vinrent  à  Brest  où  messire  Robert  Canolle 
se  tenoit.  Là  furent-il  requelliet,  et  Hainbon  demora  fran- 
choise.  Et  s'en  vinrent  les  Franchois  devant  Conke-sur- 
mer,  dont  messire  Jehan  de  Laghinghay  estoit    capitaine, 
atout  grant  gens.  Sy  se  mirent  à  deffense,  et  y  eult  plui- 
seurs  assauls.  Finablement,  il  furent  prins  par  forche,  et 
tout  les  Englès,  qui  dedens  estoient,  mors  ,  excepté  le  dit 
monsigneur  Jehan  et  six  hommes    d'armes  ,   qui    furent 
prisonniers  ,     et    eurent   les  dis  Franchois  le  castiel  de 
Conke  et  le  réparèrent  et  y  mirent  nouvelles   gens.   Et 
puis  sy  s'en  vinrent  devant  Derval,   le  maistre  fortresche 
de  monsigneur  Robert  Canolle,  de  laquelle    messire   Hues 
Broe  estoit  capitaine  ,    et    estoit    cousin    audit   Robert 
Canolle. 


En   che    tamps    se   départirent   du    connestable    bien 
V«  lanches  de  Bretons  ,   desquels  le  sire  de  Clichon  ,  le 

visconte  de  Rohem  ,  le  sire  de  Biaumanoir  ,  le  sire  de 
Quintin,  le  sire  de  Rais  et  le  sire  de  Rieus  estoient  gouverneur, 
et  s'en  vinrent  au  commandement  du  duc  d'Ango  mettre 
le  siège  devant  le  Roche-sur-Ion,  qui  estoit  englesse,  sur 
les  marches  de  Poito,  et  là  vint  le  duc  d'Ango  en  propre 
personne  bien  à  M.  lanches  d'Auvergne  et  des  marches 
d'Ango  ,  et  ossy  vinrent  tout  li  Poitevin  qui  franchois  se 
tenoient.  Là  eult  grant  siège  et  fort  et  qui  longement  dura. 
Finablement  ly  Englès  de  le  Roche-sur-Ion  se  rendirent 
par  composition  ,  que  ,  se  il  n'estoient  conforté  et  secourus 
dedens  six  sepmaines,  il  renderoient  le  fortresse  et  s'en 
partiroient  sauve  leur  vies,  et,  che  terme  durant,  on  ne 
leur  faisoit  point  de  guerre.  Là  se  tint  tondis  le  siège  , 
tant  que  les  six  sepmaines  furent  acomplies  et  qu'il  ne 
furent  point  conforté.  Sy  s'en  partirent ,  sauve  leur  vies  , 
et  s'en  alèrent  vers  Bourdiaus  ,  et  la  fortresse  demeura 
franchoise. 


Sy  s'en  retournèrent  ly  Bretons  après  che  siège  devant 
Derval  où  toute  le  grant  ost  de  Franche  se  tenoit  devant 
le  castiel  de  Derval  ,  et  y  eult  fait  pluiseurs  assaulx  et 
escarmuches  ,  et  y  levèrent  les  Franchois  de  grans  engiens 
qui  y  jettoient  nuit  et  jour  et  qui  travilloient  durement 
chiaulx  de  la  fortresse.  Dont  s'avisèrent  messire  Hues  Broe 
et  ses  deus  frères  que  il  feroient  ung  traitiet  as  Franchois,  que, 
se  il  n'estoient  secourus  dedens  deus  mois  des  Englès  ,  il 
se  rendroient  à  yauls.  Chils  traitiet  fut  entamés  et  parle- 
menté et  se  passa  par  le  consentement  du  duc  d'Ango  , 
qui  vint  au  siège  ,  et  livrèrent  les  Englès  deus  chevaliers 
et  deus  escuiers  pour  hostaige  devers  les  Franchois.  Et  se 
desfit  le  siège  ;  car  le  roy  de  Franche  remanda  gens  et  par 
espésial  le  sire  de  Clichon  ,  le  visconte  de  Rohem,  le  sire 

de  Rochefort ,  le  visconte  de  Miaulx  ,  messire  Guillame 
des  Bordes  ,  messire  Jehan  de  Buel  et  les  aultres  pour 
aller  faire  frontière  en  Picardie  contre  le  duc  de  Lenclastre 
qui  estoit  arivés  à  Calais  atout  II"  hommes  d'armes 
et  IIII""  archiers.  Sy  se  partirent  du  connestable  la  plus 
grant  partie  de  ches  signeurs  ,  et  s'en  vinrent  à  Paris 
devers  le  roy  de  Franche  ,  et  le  duc  d'Ango  et  le  connes- 
table se  retrairent  viers  Nantes  et  là  se  tinrent  et  se  prou- 
virent  pour  tenir  leur  journée  devant  Derval. 

Sitost  que  messire  Robert  CanoUe  sceut  le  département 
du  siège  et  le  composition  et  traitiet  que  ses  gens  avoient 
fait  as  Franchois  ,  sy  se  party  de  Brest  et  s'en  vint 
atout  grant  gens  d'armes  en  son  castiel  de  Derval,  et  dist 
bien  que  il  ne  tenroit  jà  nuls  des  traitiés  que  ses  gens 
avoient  fait  et  qu'il  ne  povoient  faire  traitiet  de  nulle 
valeur  sans  son  sceut  ,  et  ensy  le  manda-il  par  un  hirault 
au  duc  d'Ango.  Quant  le  duc  d'Ango  entendy  che  ,  sy 
prist  ces  parolles  en  grant  despit  et  fîst  derechief  ung 
grant  mandement,  et  s'en  vint  devant  Derval  pour  tenir  se 
journée  contre  les  Englès,  et  avoit  bien  Iir"lanches  etlIIP" 
bringhans  parmy  les  Genevois.  Sy  furent  là  sur  le  darain 
jour  ly  Franchois  tout  armés  et  tout  ordonné  pour  atendre 
les  Englès.  Ensy  passa  le  journée.  Quant  che  vint  à  l'en- 
demain  ,  le  duc  d'Ango  manda  par  ses  hiraus  à  messire 
Robert  CanoUe  que  il  rendosist  la  fortresse  ,  ou  il  feroit 
décoller  ses  hostaiges.  Messire  Robert  ly  remanda  qu'il 
n'en  feroit  riens  et  que,  se  il  faisoit  morir  ses  gens  ,  que  il 
en  avoit  laiens  chevaliers  et  escuiers  ,  dont  il  povoit  avoir 
grant  avoir,  lesquels  il  feroit  morir  ensy.  Le  duc  d'Ango 
à  ches  manaches  n'acompta  riens  ,  mais  fist  décoller 
devant  le  castiel  les  hostaiges  de  monsigneur  Robert 
Canolle,  et  tantost  messire  Robert  CanoUe  fist  traire  avant 
une  planque  par  les  fenestres  du  castiel  et  fist  trois  cheva- 

liers  et  ung  escuier  décoller  et  reverser  les  testes  d'une 
part  et  les  corps  d'autre  ens  es  fossés,  dont  che  fu  grant 
pité,  quant  huit  gentilhommes  furent  ensy  mort  par  envie 
du  duc  d'Ango  et  de  messire  Robert  Canolle. 


Adont  se  desfit  le  siège  de  Derval,  et  se  retrairent  devers 
Nantes,  et  le  connestable  de  Franche  et  le  duc  de  Bourbon, 
le  conte  d'Alenchon,  le  sire  de  Clichon  ,  le  visconte  de 
Rohem  et  tout  l'ost  se  traist  devant  Brest  et  l'aségèrent 
par  terre  et  levèrent  devant  pluiseurs  grans  engiens  qui 
moult  fors  travillèrent  chiaulx  de  la  fortresse. 

Or  s'avisèrent  les  compaignons  qui  dedens  estoient  , 
qu'il  prendroient  ung  respit  as  Franchois  pour  durer 
quarante  jours  ;  et ,  se  là  en  dedens  il  n'estoient  secourus, 
il  rendroient  Brest,  et  le  faisoient  pour  tant  que  il  sen- 
toient  sur  mer  le  conte  de  Sallebrin  atout  grant  foison  de 
gens  d'armes  et  d'archiers,  auquel  il  segnefièrent  leur 
estât  et  liquels  nullement  ne  les  lairoit  en  nul  dangier  , 
mais  il  les  venroit  conforter.  Sy  traitèrent  devers  le  con- 
nestable ,  et  fu  le  traitiet  fait  que  ,  se  dedens  quarante 
jours  il  n'estoient  secourus,  il  renderoient  la  plache  et  la 
ville  de  Brest  as  Franchois.  Che  traitiet  fut  acordé  ,  et  en 
livrèrent  ly  Englès  hostaiges,  et  par  ensy  se  desfit  le  siège, 
et  se  retrairent  plus  en  païs  arière  de  la  ville  de  Brest 
pour  estre  mieulx  à  leur  ayse. 

Quant  le  conte  de  Sallebrin,  qui  s'estoit  tenus  toute  la 
saison  sur  mer  (et  avoit  en  sa  compaignie  M.  combatans 
et  II"  archiers),  entendy  la  composition  de  chiaulx  de 
Brest,  sy  dist  et  afrema  qu'il  seroit  à  la  journée.  Quant 
le  terme  deust  aprochier,  le  dit  conte  se  party  de  Saint- 
Malo  à  toutte  sa  navire.  Sy  estoit  avecq  luy  pluiseurs 
chevaliers  d'Engleterre,  et  par  espécial  le  sire  de  Lucy  , 

le  sire  de  Fil-Watier,  messire  Phelippes  de  Courtenay, 
messire  Guillame  de  Noefville,  messire  Bruians  de  Staple- 
tonne  ,  le  sire  de  Multon  et  pluiseurs  aultres.  Sy  s'en 
vinrent  singlant  par  mer  et  arivèrent  ou  havre  de  Brest, 
dont  chil  de  la  garnison  eulrent  grant  joie,  et  prirent 
placlie  sur  les  camps  devant  Brest  pour  atendre  les 
Franchois,  et  toutes  les  nuis  retournoient  en  leur  navire. 

Le  connestable  de  Franche,  le  sire  de  Clichon,  le  vis- 
conte  de  Rohem  et  les  Bretons,  avec  ches  hauls  et  grans 
barons  de  Franche,  qui  bien  estoient  VIP  combatans , 
s'en  vinrent  logier  à  quatre  lieues  près  de  Brest  pour 
tenir  leur  journée.  Sitost  que  le  conte  de  Sallebrin  les 
sceut  venus  ,  il  envola  devers  yaus  un  hirault  et  l'informa 
de  che  que  il  voUoit  qu'il  leur  desist.  Le  hirault  s'en  vint 
devers  le  connestable  et  les  signeurs  de  Franche  et  leur 
dist  de  par  le  conte  de  Sallebrin  et  les  seigneurs  cheva- 
liers d'Engleterre  que  il  volsissent  venir  avant,  car  il 
seroient  combatu,  et  qu'il  estoient  là  venus  pour  tenir  leur 
journée.  Ledit  connestable  ,  par  le  consail  des  barons  qui 
là  estoient,  respondy  et  dist  :  «  Hirauls,  vous  dires  à 
«  vostres  mestres  qu'il  traient  encores  plus  avant  et  qu'il 
«  ne  sont  pas  en  la  plache  oîi  le  traitiet  fu  prumièrement 
«  fais,  et  que,  se  il  venoient  là,  il  seroient  combatu.  »  Le 
hirault  raporta  ces  paroUes.  Adont  le  renvoia  derechief 
le  conte  de  Sallebrin  as  Franchois,  en  disant  ensy  que 
c'estoient  gens  de  mer  et  qu'il  n'avoient  nul  chevaulx 
admenës  avecq  yauls,  et,  se  il  leur  voUoient  envoier  les- 
leurs,  il  yroient  partout  où  on  les  manderoit  avant  qu'il 
ne  fussent  combatu.  Le  hirau  recorda  toutes  ces  paroUes 
moult  bien  au  connestable  et  as  barons  de  Franche  qui 
n'eulrent  mies  consail  de  envoier  leurs  chevaulx  à  leurs 
ennemis,  et  dirent  que  il  n'en  feroient  riens,  et,  se  on  ne 
leur  rendoit  le  castiel  de  Brest,  il  enmenroient  leur  hostai- 

giers.  Easy  allant  et  venant  nules  de  ches  parchons  ne  se 
firent  ,  et  se  partirent  les  Franchois  et  enmenèrent  leurs 
ostaigiers,  et  ly  castiaus  de  Brest  demora  englès. 


Nous  parlerons  du  duc  de  Lenclastre  et  du  duc  de  Bre- 
taigne  qui  en  celle  saison  arivèrent  à  Calais  à  II"  hommes 
d'armes  et  IIII™  archiers,  en  instanche  pour  chevauchier 
en  Franche,  et  estoit  connestable  de  l'ost  messire  Edouars 
le  sire  Despensier,  et  marichal  le  conte  de  Wervich  et  le 
conte  de  Sufort.  Là  estoient  de  barons  le  sire  de  Persy,  le 
sire  de  Noeufville,  le  sire  de  Ros,  le  sire  de  Cabretomie,  le 
sire  de  Berchet,  le  sire  de  Basset,  messire  Simon  Brûlé, 
messire  Thomas  de  Persy,  le  sire  de  Latimiers,  le  sire  de 
Boursier,  messire  Hues  de  Cavrelée,  messire  Gautier  Hues 
et  moult  d  autres  chevaliers  et  escuiers  ;  et  des  Haynuiers 
y  estoient  le  Canonnes  de  Robersart,  le  sire  de  Viertaing 
et  le  sire  de  Gomegnies.  Sy  se  partirent  toutes  ches  gens 
de  Calais  et  se  misrent  en  ordonnanche  pour  faire  leur 
voiaige,  et  chevauchoient  en  trois  batailles  moult  ordonnée- 
ment.  Sy  passèrent  devant  Arde  et  devant  le  Montoire,  et 
point  n'y  asallirent,  et  puis  au  despit  de  chiaulx  de  Saint- 
Omer  vinrent  à  Ayre  et  entrèrent  en  la  terre  du  conte  de 
Saint-Fol,  et  ardirent  tout  le  plat  païs,  et  livrèrent  grant 
assault  à  la  ville  de  Saint-Fol  ;  mais  riens  n'y  conquirent, 
car  le  conte  et  messire  Guis  de  Harcourt  estoient  dedens, 
et  grant  foison  de  chevalier  et  d'escuiers  ,  qui  trop  bien 
en  pensèrent.  Sy  passèrent  les  Englès  oultre,  et  s'en  vin- 
rent logier  denprès  Dourlens  sus  une  rivière  entre  Luceu  et 
Dourlens,  et  entendirent  que  le  sire  de  Saint-Fol  estoit 
dedens  Dourlens,  siques  au  matin,  il  sonnèrent  leur  trom- 
pettes et  se  mirent  en  ordonnanche  pour  assallir  Dourlens. 
Là  eult  grant  assault  et  dur,  et  fu  la  ville  asprement  assal- 

lie,  et  se  misrent  les  Euglès  en  grant  paine  de  l'avoir,  mais 
les  gentilhomme  qui  dedens  estoient,  le  gardèrent.  Sy  en  y 
eult  pluiseurs  de  blechiés  dedens  et  dehors,  et  dura  ly 
assaultjusques  à  nonne,  que  ly  Englès  se  retrairent  et  pas- 
sèrent oultre  et  alèrent  logier  d'autre  part  sur  ceste  mesme 
rivière,  et  l'eudemain  il  se  deslogèrent  et  prirent  le  chemin 
d'Aras,  et  s'en  vint  tout  ly  ost  jusques  au  Mont-de-Saint- 
Eloy  à  deus  lieues  d'Aras.  Sy  se  logèrent  les  deus  ducs  en 
l'abéie  du  Mont,  et  y  furent  deus  nuis  et  ung  jour,  et  puis 
se  partirent  et  chevauchèrent  en  grant  ordonnanche  au 
dehors  d'Aras.  Sy  vinrent  les  deus  raarescal  de  l'host  escar- 
muchier  à  cheuix  d'Aras,  et  là  estoient  le  conte  de  Saint- 
Pol,  le  sire  d'Antoing,  le  sire  de  Brifeul,  le  sire  de  Fosseus, 
le  sire  de  Wavrin,  le  sire  de  Wasières  et  bien  III™  lanches 
de  Franche,  qui  entendoient  à  defFendre  la  ville  et  le  chité, 
et  firent  tant  que  ly  Englès  n'y  conquirent  riens,  Sy  pas- 
sèrent oultre,  et  prirent  le  chemin  de  Bray-sus-Somme, 
pour  avoir  le  cras  païs  sur  le  rivière,  et  firent  tant  par 
leur  esplois  que  il  vinrent  à  Bray,  et  là  eult  grant  asault 
et  bien  defFendu.  Là  estoient  dedens  messire  Rauoul  de 
Couchy,  messire  Rauoul  de  Renneval,  messire  Jehan  de 
Roie,  messire  Flamens  de  Roie  et  grant  foison  de  bonnes 
gens  d'armes  de  Franche,  qui  riens  n'y  perdirent,  mais  il 
y  eult  des  Englès  assés  navrés,  et  l'endemain  il  passèrent 
oultre  et  prirent  le  chemin  de  Péronne-eu-Vermendois,  et 
puis  se  ravallèrent  vers  Cambresis  pour  passera  l'estroit  de 
la  rivière  de  Somme. 

Le  roy  Charles  de  Franche  qui  sentoit  ensy  son  païs  ars 
et  perdu  par  les  Englès,  estoit  moult  courouchiés  ;  mais  il 
avoit  par  toutes  ses  chités,  castiaulx  et  bonnes  villes  mis 
tant  de  bonnes  capitaines  et  de  bonnes  gens  d'armes  et 
vaillans,  que  les  Englès  par  assault  n'y  pooient  riens  faire. 
Toutesfois  à  Ribemont  y  eult  assault  et  escarmuche  dehors 

le  ville,  et  là  vint  messire  Guillame  des  Bordes,  et  y  fu  le 
sire  de  Bousies  bon  chevalier,  et  mirent  jus  environ  IIIF 
Englès  des  gens  messire  Hue  Cavrelêe,  et  y  eult  prins  des 
chevaliers  et  escuiers  d'Engleterre,  qui  furent  là  mené  en 
prison,  dont  le  duc  de  Lenclastre  fu  moult  courouchiés.  A 
ceste  escarmuche  fu  le  sire  de  Chin  très-bon  chevalier  et 
qui  de  sa  main  se  combaty  moult  vaillaument  ;  mais  il  y  fu 
tant  batus  en  ses  armes  que  oncques  depuis  n'eult  par- 
faite santé. 

Sy  passèrent  les  Englès  oultre  et  chevauchèrent  tout 
ensamble  et  point  ne  se  desfoucoient  ;  car  il  estoient  sur 
costière  poursiévy  de  foison  de  gens  d'armes  de  Franche, 
qui  toutes  les  nuis  se  logoient  ens  es  bonnes  villes,  et  au 
matin  se  mettoient  as  camps  et  repoursiévoient  moult  les 
Englès,  par  quoy,  se  aulcuns  issoient  de  leur  ordonnanche, 
il  estoient  rencontré.  Et  passèrent  les  Englès  assés  près  de 
Saint-Quentin,  dont  messire  Jehan  de  Buel  estoit  capitaine, 
et  vinrent  les  marisal  et  le  conte  de  Stanfort  escarmuchier 
à  la  porte  :  mais  riens  n'y  gaignèrent.  Sy  passèrent  oul- 
tre et  allèrent  vers  Laon.  Là  ardirent-il  le  plat  païs  et 
rainchonnèrent  à  vivres  moult  terriblement,  et  se  logèrent 
les  deus  duc  au  Val  desoubs  Laon,  et  là  se  reposèrent  par 
trois  jours  tout  à  leur  aise.  Et  amont  sur  le  chité  de  Laon 
estoient  bien  IIP  lanches  de  Franche  ,  mais  ne  firent  sam- 
blant  d'avaller,  ne  de  escarmuchier.  Les  Englès  au  qua- 
trisme  jour  se  deslogèrent  et  se  mirent  au  chemin  de  Sois- 
son  ;  mais  oncques  ne  portèrent  point  de  damaige  à  le  terre 
du  signeur  de  Couchy,  [qui]  pour  che  temps  estoit  hors  en 
Lombardie  et  se  dissimuloit  par  sens  de  l'une  partie  et 
l'autre. 

Assés  priés  de  la  chité  de  Soisson,  au  dehors  d'un  vil- 
laige  que  on  dit  Ouchy,  eut  une  escarmuche  environ  sollail 
levant  des  Franchois  et  des  Englès  en  le  keuwe  de  leur 

dit  host,  et  tant  que  messire  Gautier  Hues,  qui  bon  cheva- 
lier estoit  et  qui  trouvé  s'estoit  en  pluiseurs  grosses  besoignes , 
soudainement  pour  estre  à  clielle  escarrauche,  monta  sur 
ung  coursier  et  prist  sa  lanche  et  sa  targe,  et  de  haste  il  ne 
s'arma  que  d'une  cote  de  fier,  et  mist  son  bachinet  et  s'en 
vint  en  frapant  des  esporons  sur  les  Franchois,  son  penon 
devant  luy.  Là  fu  avisé  d'un  rade  chevalier  franchois,  qui 
s'apelloit  messire  Jehan  del  Mans,  qui  vint  jouster  avec  luy 
d'une  lanche  forte  et  rade,  et  par  forche  de  corps  et  de  son 
coursier  il  lui  percha  le  targe  et  le  cotte  de  maille  et  le 
doublet,  et  ly  passa  la  lanche  tout  parmy  le  corps  et  le 
navra  à  mort  :  dont  ses  gens  furent  esbahis  et  tout  des- 
confis ,  et  raportèrent  leur  signeur.  Ches  nouvelles  vin- 
rent en  l'ost  que  les  Franchois  escarmuchoient  et  avoient 
rebouté  les  gens  de  monsigneur  Gautier  Hue  et  le  navré  à 
mort.  Sy  se  tirfirent  toutes  gens  de  celle  part,  et  les  Fran- 
choys  ossy,  et,  quant  il  veirent  que  point  fu,  il  se  retrairent. 
Ensy  alla  de  ceste  aventure,  et  fu  là  mors  messire  Gautier 
Hues,  qui  grandement  fu  plains  et  regrettés  des  Englès. 

En  che  tamps  se  party  du  siège  de  Bécherel  le  connes- 
table  de  Franche,  le  sire  de  Cliçon,  le  visconte  de  Rohem  et 
tout  les  Bretons,  et  y  laissèrent  tant  seulement  les  Nor- 
mans.  Sy  vinrent  les  dessus  dit  à  Paris  devers  le  roy  pour 
savoit  quelles  cose  il  volloit  qu'on  fesist  de  ces  Englès  ;  car 
ly  aulcun  du  royalme  disoient  que  c'estoit  grans  blasmes 
et  confusions  pour  tous  les  nobles  du  royalme  de  Franche 
que  on  ne  combatist  les  Englès  qui  ensy  chevauchoient  le 
royalme  à  leur  aise.  Le  roy  eult  pluiseurs  immaginations  et 
pourpos  sur  che  et  n'en  scavoit  lequel  faire.  Toutesfois  il 
estoit  plus  enclins  à  non  combatre  que  du  combatre  ;  car 
il  resoignoit  et  doubtoit  tant  les  fortunes  et  les  périls  et  le 
damaige  de  ses  gens  que  pour  che  il  ne  s'osoit  aventurer  à 
faire  combatre. 

FROISSAUT.   XVII.  —  35 

En  che  tamps  se  tenoit  le  pappe  Grigores  XP  en 
Avignon,  et  avoit  grant  compassion  de  ches  guerres  de 
Franche.  Sy  envoia  en  légation  l'archevesque  de  Ravenne 
et  l'évesque  de  Carpentras  pour  haster  la  paix  ou  accord  , 
se  on  peuist,  entre  le  roy  de  Franche  et  le  duc  de  Len- 
clastre  ,  et  vinrent  les  dessus  dit  à  Paris  devers  le  roy 
pour  yauls  infourmer  sur  quel  estât  il  traiteroient.  Et  ton- 
dis chevauchoient  les  Englès  avant,  ardant  et  rainchonnant 
le  plat  païs,  et  passèrent  dehors  le  chité  de  Rains  et  le 
rivière  d'Esne  et  costiant  Challons-en-Champaigne,  et  s'en 
vinrent  devers  la  chité  de  Troies  ,  et  le  connestable  de 
Franche  s'estoit  jà  mis  sur  les  camps  à  plus  de  IP  comba- 
tans,  et  costioit  les  Englès  qui  tondis  se  tenoient  ensamble, 
sans  yaulx  desfouquier,  et  s'en  vinrent  les  Franchois  bou- 
ter en  la  chité  de  Troies  ;  car  on  disoit  que  les  Englès 
l'aségeroient  et  assaulroient.  Tant  esploitèrent  les  Englès 
qu'il  vinrent  assés  près  de  Troies,  et  se  logèrent  assés  près 
sur  la  rivière  de  Saine  entre  Fouchières  et  Troies.  Et  là 
vinrent  lesdis  enbassadeurs  du  pappe  qui  commenchèrent 
à  mettre  avant  [proupos]  pour  traitier  et  parchons  au  duc 
de  Lenclastre  et  [au  duc]  de  Bretaigne,  en  impétrant  saulf- 
conduit  qu'il  povoient  aller  de  l'un  à  l'autre  sauveraent  et 
sans  péril. 

Quant  le  duc  de  Lenclastre  eult  esté  cinq  jours  en  la 
marche  de  Troies,  il  se  deslogèrent  et  vinrent  passer  Saine 
à  Méry-sur-Saine,  et  puis  prirent  le  chemin  d' Auchoire  et 
de  Tounoire  ,  et  toudis  les  poursiévoit  le  connestable  de 
Franche  à  bien  XVP  lanches.  Et  ossy  les  enbassadeurs 
aloient  de  l'un  à  l'autre,  qui  portoient  traitiés  et  parolles 
pour  acorder,  se  il  peuissent  ;  mais  le  duc  de  Lenclastre 
respondist  toudis  qu'il  n'estoit  point  chergiet  sy  avant  du 
roy  son  père  que  pour  donner  trièves,  ne  respit  sans  son 
sent,  et  que,  se  il  plaisoit  à  Dieu,   il  parfftroit  son  volage 

ensy  qu'il  l'avoit  empris.  Ossy  le  connestable  de  France 
n'eu  faisoit  par  trop  grant  conte,  mais  le  poursiévoit  toudis 
de  grant  vollentë,  et  sachiés  que  les  Englès  sur  che  voiage 
eulrent  pluiseurs  nécessités,  espécialiement  quant  l'ivier 
aprochoit  ;  car  il  estoient  si  près  poursié^y  des  Franchois 
que  à  paine  s'osoient-ii  couchier,  quant  ii  estoient  logiet, 
fors  tous  armés,  et  ne  povoient,  ne  osoient  aller  fourer. 
Dont  le  plus  bieau  consail  qu'il  eurent,  che  fu  qu'il  rain- 
chonnoient  villes  et  petites  plaches  et  abbéies  à  non  ardoir 
à  vivres,  et  puis  le  départoient  par  portions  à  l'un  l'autre 
cascuns  selonc  se  quantité.  Et  tant  firent  qu'il  passèrent 
sans  bataille  tout  parmy  le  royalme  de  Franche  et  vinrent 
à  Bourdiaus-sus-Géronde ,  et  toudis  les  poursiévoit  le 
connestable. 

Ensy  que  vous  avés  oy  recorder  ,  firent  les  deus  dus 
dessus  nommés  leur  voiage  et  retournèrent  à  Bourdiaus  , 
et  jusques  à  là  les  poursiévirent  l'enbassade  du  pappe,  et 
messire  Bertran  de  Claiquin  et  les  Franchois  s'en  retour- 
nèrent en  Franche,  et  les  deus  duc  sur  l'esté  s'en  retour- 
nèrent en  Engleterre. 

Tout  l'ivier  devant  nommet  et  le  quaresme  ensiévant 
avoit  le  duc  d'Ango,  qui  se  tenoit  à  Thoulouse,  fait  secrète- 
ment ung  très-grant  appareil,  et  avoit  intention  que  de  che- 
vaucher en  le  Haulte-Gascongne  et  de  tout  destruire  ou 
constraindre  tous  les  signeurs  rebelles  à  luy  et  mettre  en 
l'obéisanche  de  son  frère  le  roy  de  Franche.  Tantost  après 
le  Pasque  l'an  LXIIII,  le  duc  d'Ango  se  party  de  Toulouse 
à  bien  XV™  hommes,  que  d'uns,  que  d'aultres  ,  dont  il  y 
avoit  V™  chevaliers,  que  escuiers,  et  se  mirent  toutes  ches 
gens  sur  les  camps,  et  là  estoit  le  connestable  de  Franche 
et  le  sire  de  Clichon,  le  visconte  de  Rohem  et  grant  plenté 
de  bonnes  gens  de  Bretaigne.  Tous  le  pais  frémissoit  devant 

yaulx,  et  disoit-on  que  il  volloient  aller  aségier  Baïone  ;  et 
quant  tout  furent  assamblet  à  Pieregorch,  il  s'en  vinrent 
devant  une.  ville  que  on  appelle Saint-Salvier,  dont  ung  abbé 
estoit  sires.  Ly  abbés  qui  doubta  le  puissanche  du  duc 
d'Ango,  vint  au  devant  et  pria  que  luy  et  sa  terre  peussent 
deraorer  en  pais  et  que  il  volsist  passer  oultre  ;  et  tout  ensy 
que  les  aultres  signeurs  feroient,  il  obéiroit.  Le  duc  d'Ango 
à  che  traitiet  s'acorda  légièreraent  et  passa  oultre  ;  mais 
on  prist  bons  ostaiges  de  dant  abet,  que  on  envoia  à  Piere- 
gorch, et  puis  chevauchèrent  devant  une  ville  que  on  appelle 
Lourde.  Sy  l'aségèrent,  et  fut  prise  de  forche  et  fu  toute 
pillie  et  arse,  et  à  leur  département  il  chevauchèrent  avant 
et  entrèrent  en  la  terre  du  visconte  de  Castielbon  et  l'ar- 
dirent  toute  ou  environ  et  toute  le  terre  du  Castiel-Noef, 
et  chevauchèrent  amont  viers  Bierne  et  vers  le  conté  de 
Fois,  et  sy  estoit  le  pais  efFraés  du  duc  d'Ango  que  toute 
gens  se  rendoient  à  luy  et  se  raetoient  en  son  obéissanche  ; 
et  vinrent  en  la  terre  du  signeur  de  Lescut,  et  vinrent 
devant  une  ville  et  un  fort  castiel  que  on  dit  Saut,  dont 
Guillame  de  Pons  estoit  capitaine.  Sy  l'aségèrent  et  y 
livrèrent  pluiseurs  assault. 

Le  conte  de  Fois,  qui  se  tenoit  en  son  pais  et  qui  sentoit 
le  duc  d'Ango  là  sy  enforchiement  venu,  veoit  que  tout  che 
païs  se  perdoit,  qui  estoit  de  ses  arière-fiefs  par  droit  et 
duquel  il  convenoit  qu'il  fesisthommaige  au  roy  de  Franche 
ou  au  roy  d'Engleterre.  Sy  manda  le  signeur  de  Marsen  et 
les  plus  grans  de  son  païs  pour  avoir  conseil  de  ches 
besoignes.  Sy  fu  adont  consilliet  que  d'envoier  une  esbas- 
sade  grande  devers  le  duc  d'Ango  et  le  connestable  de 
Franche  pour  traitier  pour  luy  et  pour  ses  gens,  affin  que 
le  duc  se  volsist  retraire  à  Pieregorch  ou  là  où  le  mieus 
que  luy  plairoit,  et  que  chils  qui  dedens  le  my-aoust  seroit 
le  plus  fors  devant  Montsack  en  Gaseongne,   ou    le  duc 

d'Ango  ou  le  duc  de  Lenclastre  qui  encores  se  tenoit  à 
Bourdiaus,  le  conte  de  Fois  et  tout  chils  signeurs  [luy] 
recongnoistreroient  foyaulté  et  hommaige.  Chil  tretié  et 
ches  parclions  furent  oyes,  et  les  acorda  le  duc  d'Ango  par 
l'acord  du  consail  du  connestable  de  Franche,  et  se  retrait 
devers  le  chité  de  Pieregorch,  et  ne  donna  nul  de  ses  gens 
d'armes  congiet. 

Or  advint  ensy  que  ly  archevesque  de  Ravenne  et  ly  éves- 
que  de  Carpentras  qui  estoient  en  la  marche  de  Bourdiaus, 
allèrent  tant  de  l'un  à  l'autre  que  en  celle  saison  une  trièves 
furent  faites  et  données  du  duc  de  Lenclastre  et  du  roy  de 
Francheà  durer  jusques  au  prumier  jour  de  may  l'an  LXXV 
(che  qui  estoit  delà  la  rivière  de  Géronde  tant  seulement), 
et  Guidèrent  les  Englès  que  ly  ordenanche  que  ly  barons  de 
le  Haulte-Gascongne  avoient  pris,  se  deuissent  tenir  et 
passer  parmy  chela,  mais  non  fist,  sycomme  vous  orës  chy- 
après. 

Tantost  ches  trièves  prises  et  accordés,  le  duc  de  Lenclas- 
tre et  tous  les  barons  et  chevaliers  d'Engleterre  qui  là 
estoient,  se  partirent  de  Bourdiaus  et  entrèrent  en  leur 
vassiaulx  sur  le  Géronde  et  singlèrent  tant  par  mer  qu'il 
retournèrent  arière  en  Engleterre. 


Or  vint  le  my-aoust,  et  le  duc  d'Ango  s'en  vint  tenir  son 
siège  devant  Montsacq  ossy  estofément,  et  otant  de  belles 
gens  d'armes  et  à  piet  y  mit-il  que  oncques  il  euist  ensam- 
ble.  Nuls  n'aparut  contre  luy  ;  car  les  Englès  s'en  estoient 
ralet,  et  ly  Gascons  ne  veulrent  mies  faire  partie  (le  sire 
de  Lespare,  le  sire  de  Rosera,  le  sire  de  Landuras,  le  sire 

de  Muchident,  le  sire  de  Pumiers,  ne  li  auîtres),  contre  le 
duc  d'Ango,  car  il  n'estoient  mies  fors  assés.  Et  demora  la 
journée  as  Franchois,  et  se  mirent  tous  les  seigneurs  chi- 
dessus  nommés  et  leurs  terres  en  l'obéissanche  du  roy  de 
Franche,  et  ossy  le  ville  de  Montsacli  :  de  quoy  les  Englès 
furent  moult  courouchiés  quant  il  seurent  les  nouvelles. 


Nous  retournerons  au  siège  de  Bécheriel  sur  les  marches 
de  Bretaigne  et  de  Normendie,  et  vous  conterons  comment 
chil  qui  le  tenoient,  persévérèrent.  Messire  Jehan  Appers  et 
messire  Jehan  Cornuaille  qui  cappitaines  en  estoient  et  qui 
jà  l'avoient  tenu  en  garde  contre  les  Franchois  plus  d'un 
an,  regardèrent  que  secours,  ne  confort  ne  leur  apparoit  de 
nul  costé,et  se  afoiblissoient  grandement  de  leur  prouvéan- 
ches.  Sy  eulrent  consail  et  traitiet  devers  ches  seigneurs 
de  Franche  qui  là  estoient,  que,  se  il  n'estoient  secourus 
dedens  le  jour  de  le  Tousain,  il  se  renderoient  sauf  leurs 
vies.  Chils  traitiés  fut  acordés  et  le  terme  vint,  nuls  ne 
s'aparut  d'iauls  aidier,  et  vint  devant  Bécheriel  ly  connes- 
table  de  Franche  à  plus  de  IP  lanches,  et  tint  se  journée  et 
eult  par  celle  ordenanche  devant  dite  le  castiel  et  en  prist 
la  saisine  ou  non  du  roy  de  Franche,  et  s'en  partirent  tous 
les  Englès  qui  dedens  estoient,  qui  partir  s'en  volloient.  Sy 
s'en  alèrent  à  Saint-Saulveur-le-Visconte  ,  où  il  furent 
recuelliet  et  devant  laquelle  fortresse,  tantost  après  le  siège 
de  Bécheriel  ,  les  Franchois  vinrent  mettre  le  siège,  et  s'y 
tinrent  grandement  toute  celle  saison. 


Or  advint  que  ly  capitaine  de  Calais,  messire  Jehan  de 
Harlestons,  et  le  capitaine  de  Ghines,  messire  Gautier 
[d'Évrues],  se  recuellèrent  ung  jour,   et  se  partirent  de 

leurs  plaches  et  s'en  vinrent  à  Ardre  querre  le  signeur 
de  Goumegnies  et  les  compaignons  qui  dedens  estoient. 
Sy  se  partirent  tous  ensamble  pour  faire  aulcune  chose  en 
Franche  et  estoient  environ  VIIP''  lanches.  Sy  alèrent 
devers  Boulongne. 

En  che  jour  estoit  parti  de  Boulongne  messire  Jehan  de 
Longvillers  ,  qui  capitaine  en  estoit ,  à  LX  lanches,  et 
avoit  chevauchiet  devers  Wissant  ;  sy  trouva  à  son  retour 
ches  Englès,  dont  il  fut  reboutés  villainement,  et  y  demo- 
rèrent  XIIII  lanches  de  ses  gens,  et  rentra  à  grant  paine 
en  la  ville  de  Boulogne. 

En  che  propre  jour,  avoit  [fait]  se  monstre  messire  Hues 
de  Castillon  ,  maistre  des  arbalestriers  et  capitaine  pour 
le  tamps  d'Abeville  ,  et  avoit  en  sa  compaignie  bien 
IIIP  lanches  des  garnisons  prochaines.  Sy  s'estoit  le 
jovène  conte  de  Saint-Pol  mis  en  sa  compaignie,  qui  nou- 
vellement estoit  revenus  de  sa  terre  de  Ligny  en  Lorai- 
gne  et  alloit  en  pèlerinage  à  Nostre-Dame  de  Boulongne, 
siques  sans  son  arroy  il  se  mist  privéement  en  la  com- 
paignie dudit  maistre  ;  et  chevauchoient  les  Englès  devers 
Ardres  et  volloient  rentrer  ens  ,  quant  on  leur  dist  que 
les  Franchois  chevauchoient  sur  les  camps.  Sy  se  mirent  as 
camps,  en  instanche  que  pour  trouver  les  Franchois.  Sy 
a\fint  que  assés  près  de  Likes,  il  se  trouvèrent  ;  et  assal- 
lirent  les  Franchois  les  Englès,  et  [les  cachièrent  jusques  à] 
l'embusque  que  avoit  fait  le  sire  de  Goumegnies  ,  et 
reboutèrent  prumièrement  les  Englès,  tant  qu'il  vinrent  au 
dehors  d'une  haie  où  leurs  gens  se  tenoient.  Sy  se  recuel- 
lèrent  là  tout  ensamble,  Esvous  venir  les  Franchois,  le 
conte  de  Saint-Pol  prumièrement  qui  s'estoit  mis  à  les 
cachier  moult  radement  ;  mais  les  Franchois  (la  plus 
grant  partie)  ne  s'aquitèrent  pas  bien,  et  tout  prumière- 
ment messire  Hues  de  Castillon  se  party  ,  et  ossy  firent 

plus  de  IIP  ,  dont  che  fu  grant  mesquiel'  et  lassetë,  car  il 
estoient  gens  assés  ,  se  riens  il  vaulsissent,  pour  envair 
les  Englès.  Là  demonra  le  jovène  conte  de  Saint-Pol 
qui  se  porta  assés  vaillaument ,  et  aulcuns  chevaliers  et 
escuiers  franchois  ,  asquels  il  sambîoit  honte  de  fuir.  Là 
furent  chils  qui  demorèrent,  rués  jus  ,  mors  ou  pris,  et 
fut  prins  d'un  escuier  allemant  le  conte  de  Saint-Pol,  et 
y  fu  pris  le  sire  de  Pois,  le  sire  de  Clary,  messire  Guilla- 
mes  de  Nielle,  messire  Charles  de  Castillon  ,  messire 
Lionnauls  d'Araines  ,  messire  Gauvains  de  Baiilioel  , 
messire  Henry  des  Ysles,  cappitaine  de  Dieppe,  et  Jehan 
son  frère,  le  sire  de  Chipoy,  castelain  de  Bieauvais,  et 
pluiseurs  aultres  (bien  LX  chevaliers,  que  escuiers),  et 
demora  la  plache  as  Englès,  et  s'en  retournèrent  à  grant 
joie  atout  leurs  prisonniers  en  la  ville  d'Ardre,  où  il  se 
tinrent  tout  aise.  Che  soir  accata  le  sire  de  Goumegnies 
à  son  maistre  le  jovène  conte  de  Saint-Pol,  et  fut  prison- 
niers au  signeur  de  Goumegnies.  A  l'endemain  chascun 
se  retrait  en  sa  garnison,  et  enmenèrent  leurs  prison- 
niers. 

En  che  tamps  assés  tost  après,  par  le  pourcach  de  l'ar- 
chevesque  de  Ravenne  et  de  l'évesque  de  Carpentras  furent 
données  trièves  entre  les  Franchois  et  les  Englès  à  durer 
tant  seulement  par  delà  la  rivière  de  Somme.  Pour  tant  le 
faisoient-il  que  le  duc  d'Ango  et  ses  gens  dévoient  venir  à 
Saint-Oraer,  ensy  qu'il  firent,  et  le  duc  de  Lenclastre  devoit 
estre  à  Bruges. 

En  che  tamps  se  rendirent  chil  de  Bécheriel  ;  car  les 
Franchois  tinrent  leur  journée  puissaument,  et  ne  furent 
point  confortés  li  Englès  qui  dedens  estoient,   et  fu  remis 

le  castiau  en  la  seigneurie  du  roy  de  Franche.  Et  puis 
après  on  vint  mettre  le  siège  devant  Saint-Salveur-le-Vis- 
conte-en-Constentin,  qui  se  tenoit  pour  englès  ,  et  en  es- 
toient  cappitaines  Quatreton  ,  messire  Thomas  Trivès  , 
messire  Jehan  de  Bourch  et  messire  Phelippes  Picourde, 
et  avoient  là  dedens  grant  foison  de  bonnes  gens  de  guerre. 
Sy  se  tint  là  le  siège  grans  et  fors  des  Normans  et  des 
Bretons  et  des  deus  marisaulx  de  Franche  tout  l'ivier.  Sy 
y  eult  fait  pluiseurs  assault,  et  avoient  les  Franchois  [fait] 
lever  de  grans  engiens  devant  le  castiel,  qui  jettoient  pier- 
res et  mangonneaulx  et  qui  travilloient  moult  chieulx 
dedens.  Encores  estoient  dedens  le  castiel,  qui  ne  sont  pas 
à  oublier,  ly  trois  frères  de  Maulevrier. 


Che  siège  durant  devant  Saint- Salveur,  s'en  vint  le  duc 
d'Ango  en  la  ville  de  Saint-Omer  moult  bien  accompagniet, 
et  manda  en  Hainau  son  cousin  monsigneur  Gui  de  Blois, 
signeur  de  Bieaumont  et  de  Chymay,  pour  luy  faire  com- 
paignie,  lequel  y  vint  bien  acompaigniet.  Sy  fu  là  le  duc 
toute  le  saison,  et,  pour  tout  tout  péril  eschièver,  messire 
Bertran  de  Claikin  avoit  en  la  ville  de  Cassiel  et  à  Bailleul 
en  Flandres  plus  de  XIP  lanches  de  Bretaigne,  adfin  que 
le  duc  d'Ango  ne  fust  de  riens  souspris  ;  et  le  duc  de 
Lenclastre  se  tenoit  à  Bruges  et  tenoit  moult  grant  estât, 
et  là  estoit  messire  Jehan  de  Montfort,  qui  se  disoit  duc  de 
Bretaigne. 

Les  dis  prélats  enbassadeurs  dessus  nommés  aloient  de 
l'un  à  l'autre  et  parlementoient  pour  faire  la  pais,  et  euis- 
sent  vollentiers  veu  que  le  duc  de  Lenclastre  fuist  venus  à 
Saint-Omer  ;  mais  oncques  il  ne  s'y  volt  acorder,  et  volloit 
que  le  duc  d'Ango  allast  à  Bruges,  lequel  ne  s'y  fust  jamais 
acordès.  Sy  deraorèrent  les  choses  en  chel  estât ,  et  furent 
là  tout  l'ivier  et  tout  le  quaresme. 

En  chetamps  se  composèrent  chil  de  Saint-Salveur-le-Vis- 
conte,  et  disrent  que,  se  il  n'estoient  secourus  en  dedens  le 
mois  de  may  de  gens  fors  asés  pour  lever  le  siège,  il  ren- 
deroient  au  conncstable  de  Franche  et  as  Franchois  le  for- 
tresse. 


Or  advint  que  chils  esbassadeurs  dessus  nommés  qui  les 
paroUes  portoient  de  l'un  à  l'autre,  esploitèrent  tant  que 
trièves  furent  données  et  ralongies  ung  an  et  deux  mois, 
et  dévoient  les  parties  revenir  à  Bruges  l'an  LXXV  et 
estre  là  à  le  Saint-Michiel  et  cascuns  fort  de  sa  partie  et 
du  roy  son  signeur  par  bonne  procuration  de  faire  pais,  se 
trouver  on  lepovoit,  et  estoient  crûtes  les  trièves  [par]  toutes 
les  mètes  et  limitations  du  royalme  de  Franche. 


Sur  che  se  partirent  les  deus  duc  englès,  et  dirent  que 
chil  de  Saint-Saulveur-le-Visconte  se  deuissentasurer  sur  che 
et  que  on  les  deuist  laissier  en  pais  parmy  celles  trièves, 
mais  non  fist  ;  car  les  Franchois  ne  le  entendirent  pas  ensy, 
ainschois  au  jour  qui  expressément  y  estoit  pour  tenir  leur 
journée,  il  y  furent  bien  X™  lanches,  et  nuls  n'y  aparu  con- 
tre yaulx,  Sy  demandèrent  les  signeurs  de  Franche  à 
chieulx  du  castiel  qu'il  leur  rendesissent  le  garnison,  ou  il 
feroient  morir  les  ostaigiers,  et  pour  che  ne  seroient  mies 
en  pais.  Chils  de  Saint-Saulveur  ne  volrent  pas  perdre 
leurs  bonnes  gens  qui  pour  yaulx  ostaigiers  estoient,  sy 
respondirent,  et  s'en  ala  la  garnison,  leurs  biens  et  leur 
vies  sauves  seullement.  Ensy  fu  Saint-Saulveur  franchoise, 
dont  le  roy  de  Franche  en  eult  grant  joie,  et  tout  chil  du 
pais  environ.  Sy  fut  réparée  et  rafreschie  de  nouvelles 
gens  et  de  prouvéanche. 

Vous  devés  savoir ,  quoyque  les  trièves  tenissent  en 
Picardie  et  jusques  à  la  rivière  de  Somme,  elles  ne  se  tenoient 
point  en  Bretaigne,  car  tondis  guerrioient  les  Bretons,  pour 
tant  que  le  duc  de  Bretaigne  y  estoit  arivés  à  II™  hommes 
d'armes  et  III™  archiers,  et  s'y  faisoit  moult  forte  guerre, 
et  cuidoit  lever  le  siège  de  Saint-Saulveur-le-Visconte  ; 
mais  il  n'y  peult  venir  à  tamps.  Toutesfois  depuis  il  prist 
terre  en  Bretaigne  bretonnant,  et  là  fist  forte  guerre. 

D'aultre  part,  le  sire  de  Clichon,  le  sire  de  Laval,  le  vis- 
conte  de  Rohem,  le  sire  de  Bieaumanoir,  le  sire  de  Roche- 
fort  et  les  barons  de  Bretaigne  faisoient  guerre  sur  les 
frontières  contre  luy  et  gardèrent  les  entrées,  par  quoy 
le  duc,  ne  ses  gens  n'entraient  point  trop  avant  en  pais, 
et  voUentiers  euist  veu  le  duc  qu'il  peuist  avoir  enclos  en 
aulcune  fortresse  le  signeur  de  Clichon  par  espésial  et  aul- 
cuns  des  barons  de  Bretaigne,  lesquels  il  désiroit  m.oult 
à  mettre  à  raison  ;  car  il  luy  sambloit  qu'il  luy  faisoient 
grant  tort. 

Or  vous  dy  que  par  avant  messire  Jehan  d'Évrues  avoit 
fait  ung  moult  fort  chastiel  assés  priés  de  Camperlé,  que 
on  nommoit  la  Nouvelle-Fortresse,  et  le  avoit  tenu  toute 
la  saison  contre  ches  signeurs  de  Bretaigne.  Dont  il  advint 
que  le  sire  de  Clichon  et  les  dessus  nommés  eulrent  con- 
seil et  advis  qu'il  venroient  mettre  le  siège  devant  le  Nouvel- 
Castiel,  ensy  qu'il  firent,  et  y  vinrent  moult  puissant,  et 
l'aségèrent  et  l'avironnèrent,  et  y  firent  pluiseurs  assauls  et 
firent  miner,  mais  les  ouvriers  perdirent  leur  paine  et  leur 
mine  ;  aultrement  il  l'euissent  eu. 

Le  duc  de  Bretaigne,  qui  se  tenoit  vers  Saint-Malo-de- 
risle,  entendy  comment  le  sire  de  Clichon,  le  sire  de  Laval, 
le  visconte  de  Rohem  et  les  aultres  avoicnt  aségiet  mon- 
signeur  Jehan  d'Évrues  en  son  Nouvel-Castiel ,  et  moult 

estraint  et  mis  en  tel  party  que  pries  il  estoit  sur  soy  ren- 
dre. Sy  s'avisa  que  il  le  conforteroit  et  monta  à  cheval  et 
fist  monter  toutl'eslite  de  ses  gens  à  cheval,  et  se  mist  au 
chemin  devers  le  Nouvel-Castiel,  et  aloit  le  plus  couverte- 
ment  que  il  pooit  ;  car  il  volloit  sur  ung  soir  à  eure  de 
souper  venir  en  l'ost.  Le  sire  de  Clichon  en  oït  les  nou- 
velles par  une  espie  qui  s'estoit  party  de  la  compaignie  du 
duc  et  qui  avoit  entendu  aulcunes  parolles  de  son  convenant 
et  comment  il  désiroit  à  prendre  le  sire  de  Clichon  et  les 
aultres,  et  l'avoit  jà  tout  pourposet  et  afermet. 

Ensy  que  le  sire  de  Clichon  et  ly  barons  de  Bretaigne 
séoient  au  souper  ,  esvous  les  nouvelles  qui  vinrent  de 
celle  espie  qui  li  dist  :  «  Sire  de  Clichon,  que  faite-vous 
«  chy  ?  Or  tos,  partés-vous  et  montés  à  cheval  et  vous 
«  sauvés,  ou  aultrement  vous  serés  pris  aus  mains  ;  car 
«  vechy  le  duc  de  Bretaigne  qui  vient  à  puissanche  atout 
«  bien  M.  combatans,  qui  moult  vous  manachent.  »  Quant 
le  sire  de  Clichon  et  les  barons  qui  là  estoient  tout  ensam- 
ble,  entendirent  ces  nouvelles,  sy  ne  leur  fu  mie  trop  agréa- 
ble, et  boutèrent  les  tables  oultre  oiî  il  soupoient,  et  mon- 
tèrent le  plus  hastivement  que  il  porent  à  cheval,  et  se 
partirent,  et  chascun  les  siévoit  qui  mieulx  mieulx,  et  pri- 
rent le  chemin  de  Camperlé.  Il  ne  furent  pas  eslougiet  une 
lieue  que  le  duc  et  toutes  ses  gens  entrèrent  ens  es  logis  et 
n'y  trouvèrent  nul,  mais  il  n'avoient  riens  enporté,  car  il 
ii'avoient  eut  losir.  Quant  le  duc  vit  que  il  avoit  falit  à  son 
entente,  sy  fu  moult  courouchiés  et  sceut  tantost  que  il  s'en 
aloient  à  Camperlé.  Sy  dist  :  «  Avant  !  avant  !  après  !  il  ne 
«  nous  pèvent  escaper.  »  Adont  se  mirent  au  chemin  en 
siévant  le  train  et  les  marches  des  chevaulx  qui  s'enfuioient. 
Sy  en  y  eult  des  maleureus  ratains.  Tuutesfois  le  sire  de 
Clichon  et  les  barons  qui  avecques  luy  estoient,  vinrent  en 
la  ville  de  Camperlé  à  sauveté,  et  furent  de  sy  près  siévis 

du  duc  de  Bretaigne  et  de  ses  gens  que,  entreus  que  on 
reclooit  les  barières,  il  avoient  leurs  ennemis  à  talons. 


Quant  le  duc  de  Bretaigne  vit  que  il  les  avoit  là  enclos  , 
sy  en  fu  raoult  resjuïs,  et  dist  que  jamais  ne  partiroit  de 
Camperlé,  se  les  aroit  mors  ou  prins  et  à  sa  vollenté.  Sy  se 
loga  et  fîst  logier  toutes  ses  gens  là  environ,  et  manda 
chiaulx  qui  estoient  encores  derière,  et,  quant  il  furent  tout 
venus,  il  y  avoit  bien  VI™  combatans,  que  uns,  que  aultres. 
Sy  fist  le  duc  grant  gait  de  nuit  et  de  jour,  afin  que  chiaulx 
dedens  ne  se  partesissent  qu'il  ne  fust  sceut. 

Vous  devés  savoir  que  le  sire  de  Clichon  et  chils  qui  en 
Camperlé  estoient,  n'avoient  pas  trop  grant  joie  ;  car  il  se 
veoient  enclos  et  aségiet  de  leurs  ennemis  et  en  moult  fort 
party  ;  car  la  ville  de  Camperlé  n'estoit  pas  trop  forte  pour 
yaulx  tenir  longement  contre  telle  puissanche,  et  sy  estoit 
mal  pourveue,  dont  il  estoient  là  dedens  moult  esbahis  ;  car 
nul  secours  ne  leur  aparoit  de  nul  costé.  Sy  se  fuissent  vol- 
lentiers  rendus,  sauve  leurs  vies,  mais  on  ne  les  volloit  point 
prendre,  se  il  ne  les  avoit  à  sa  vollenté. 


Or  devés- vous  savoir,  quoyque  le  duc  de  Bretaigne  guer- 
riast  à  ches  signeurs  de  Bretaigne,  le  duc  d'Ango  et  le 
duc  de  Bourgongne  d'un  costé  et  leur  gens  estoient  venus  à 
Bruges,  et  d'aultre  part  le  duc  de  Lenclastre  et  les  ambas- 
sadeurs les  deus  dessus  nommés  prélas,  et  parlementoient 
de  la  pais,  siques  le  roy  de  Franche  savoit  tous  les  jours  le 
convenant  et  Testât  des  barons  de  Bretaigne.  Sy  fu  moult 
courouchiés  quant  il  seut  que  le  duc  de  Bretaigne  avoit 
enclos  les  barons  de  Bretaigne  et  le  sire  de  Clichon  à  grant 
puissanche.   Sy  envoia  hastivement  devers   ses  frères  à 

Bruges  et  leur  manda,  comment  qu'il  fust,  que  les  trièves 
fussent  ralongies  et  toute  Bretaigne  misse  eus  ,  et  leur 
déclara  par  ses  lettres  la  cause  pourquoy.  A  ches  coses 
entendy  le  duc  d'Ango  et  le  duc  de  Bourgongne  et  leur 
consaulx  plus  espésiallement,  et  furent  les  trièves  derechief 
données  et  sellées,  et  y  furent  mis  et  enclos  tous  les  barons 
de  Bretaigne  et  les  terres  de  Bretaigne,  et  fu  la  chartre 
chergie  à  deus  chevaliers  pour  porter  en  Bretaigne,  dont 
on  apelloit  l'un  messire  Nicolle  Carvesuelle  et  l'autre  raon- 
signeur  Gautier  Orsuic.  Chil  doy  chevalier  furent  cergiet 
de  toutes  parties  de  chevauchier  vers  Bretaigne  et  de  faire 
chesser  toute  guerre  et  de  faire  partir  toutes  gens  d'armes 
en  quelque  estât  que  il  soient,  Onques  chose  ne  vint  sy  bien 
à  point  pour  le  signeur  de  Clichon  et  les  aultres  qui  en 
Camperlé  estoient  ;  car  on  ne  les  volloit  prendre  à  merchy, 
dont  il  estoient  moult  esbahis.  Sy  s'avisèrent  de  prendre 
huit  jours  de  respit  tant  seuUement  et,  se  dedens  ches  huit 
jours  il  n'estoient  secourus,  il  se  renderoient  à  le  voUenté 
du  duc  de  Bretaigne.  Oncques  sy  tost  le  duc  ne  leur  acorda, 
ne  sella,  qu'il  ne  s'en  repentesist,  et  dist  bien  que  il  avoit 
mal  fait,  car  le  sire  de  Clichon, ne  les  aultres  ne  se  povoient 
plus  tenir.  En  celles  trièves  durant  vinrent  les  deus  che- 
valiers englès,  qui  le  charte  de  ces  trièves  données  à  Bruges 
aportoient.  Sy  dessendirent  en  l'ost  du  duc  de  Bretaigne  et 
firent  leur  messaiges  bien  et  à  point,  et  monstrèrent  leur  let- 
tres et  leur  estât  tout  ensy  que  les  signeurs  qui  estoient  à 
Bruges  avoient  acordet  et  sellet,  et  que,  incontinent  ches  let- 
tres veues,  en  quel  point  que  il  fussent,  il  se  partesissent.  De 
ches  nouvelles  fu  le  duc  de  Bretaigne  moult  amèrement 
courouchiés,  et  euist  plus  chier,  che  dist-il,  avoir  perdu 
cent  mille  frans.  Toutesfois  il  ne  volt  pas  désobéir,  ne 
brisier  les  trièves  qui  faites 'estoient,  mais  se  party  de  Cam- 
perlé et  s'en  vint  à  Saint-Brieu-de-Vaus  où  une  partie  de 

ses  gens  estoient,  et  envoia  devers  le  roy  d'Engleterre  la 
ducesse  sa  femme  qui  estoit  en  la  garde  de  monsigneur 
Jehan  de  Gingay.  Sy  donna  à  toutes  manières  de  gens  d'ar- 
mes congiet  et  s'en  retourna  assés  briefment  en  Engleterre, 
et  sa  femme  avecq  luy.  Ensy  se  desfît  cheste  armée,  et 
leva  le  siège,  dont  le  sire  de  Cliclion  se  tint  pour  bien  eureus, 
et  ossy  firent  les  aultres,  ne  oncques  chose  ne  leur  vint  sy 
bien  à  point. 

En  che  tamps  estoient  à  Bruges  les  deus  duc  d'Engle- 
terre et  le  duc  d'Ango  et  le  duc  de  Bourgongne,  et  tenoient 
grant  estât,  et  d'autre  part  le  duc  de  Lenclastre.  Sy  eul- 
rent  pluiseurs  parlemens  et  traitiés  ensamble  sur  voie  de 
pais,  mais  nuls  n'en  vint  à  effet  ;  car  les  Englès  demandoient, 
et  les  Franchois  avoir  voll oient,  Sy  se  partirent  li  uns  de 
l'autre,  quant  il  eurent  là  esté  ung  grant  tamps  sur  le  bon 
respit  et  les  trieuves,  et  puis  retourna  chascun  en  son 
pais. 

En  che  tamps  se  rendirent,  sauve  leurs  vies  et  leurs  biens, 
chil  de  Saint-Saulveur-le-Visconte,  et  fu  la  fortresse  fran- 
choise,  et  en  prist  le  connestable  de  France  la  saisine  et 
possession  ou  non  du  roy  de  Franche. 


En  che  tamps  revint  le  sire  de  Couchy  en  France,  qui 
s'estoit  bien  tenus  cinq  ans  en  Lombardie  et  en  la  terre 
de  l'Église  contre  les  signeurs  de  Melan.  Si  eult  congiet  du 
roy  de  Franche  de  aller  en  Engleterre  et  de  veoir  le  roy  et 
les  signeurs.  Sy  y  alla  et  mena  sa  femme  avecq  luy  ;  mais  il 
n'y  demora  gaires.  Toutesfois  il  y  laissa  sa  femme,  quant 
il  retourna  arière  en  Franche. 

En  che  tamps  avoit  grant  foison  de  gens  d'armes  pillars 
et  aultres  en  Franche,  qui  ne  savoient  à  quoy  aherdre  ; 
car  bs  trièves  se  tenoient  en  Franche  et  on  Engleterre.  Sy 

piiloient  ossy  bien  en  Franche  et  surlesEnglès.  Si  regarda 
le  roy   de   Franche  et  son  consail  que  le  sire  de  Couchy 
demandoit  à  avoir  grant  droit  à  la  duché  d'Ostriche  de  par 
madame  sa  mère,  qui  avoit  esté  seur  au  duc  d'Ostriche,  et 
dont  on  ne  ly  faisoit  nulle  raison.  Sy  avisa  que  le  sire   de 
Couchy  se  trayroit  celle  part  et  y  menroit  les  corapaignons  et 
les  ensonniroit  là  et  en  feroit  sa  guerre.  Le  sire  de  Couchy 
fu  moult  lies  de  ceste  promesse  que  ly  rois  ly  fist,  et  l'en 
remerchia  moult  de  fois  ;  car  de  ches  corapaignons  il  cuida 
trop  bien  faire  sa  besoigne.   Sy  se  ordonna  et  aparreilla 
seîonc  che,  et  pria   derechief  grant  foison  de  chevaliers  et 
d'escuiers  de  Vermendois  et  d'Artois  et  de  Haynau  et  ossy 
de  Flandres,  Si  se  partirent  ces  gens  d,armes  et  ches  cora- 
paignons de  Franche,  et  entrèrent  en  Ausay  par  le  consente- 
ment du  duc  de  Luxembourch,  et  allèrent  vers    Ostriche  ; 
mais  oncques  n'i  entrèrent,  ne  eurent  vollenté  de  y  entrer 
les  compaignes,  dont  le  sire  de  Couchy  ne  s'en  peult  aidier 
à  son  plus  grant  besoing,  dont  il  en  fu  moult  courouchiés 
et  à  bonne  cause.  Encores  avoecq  tous  ches  meschiefs,  se 
il  ne  se  fust  emblés  de  yaulx,  il  l'euissent  pris  prisonnier, 
dont  il  n'euwist  point  veut  sa  délivranche.  Sy  s'en  retour- 
nèrent ches  gens  de  compaigne  à  vivre  en  Franche  tout 
pillant  quanqu'il  trouvoient. 


En  l'an  de  grâce  Nostre-Signeur  mil  IIF  LXXVII,  le 
jour  de  la  Trenité,  trespassa  de  che  siècle  à  Londres  le 
noble  et  vaillant  prinches  de  Galles  et  d'Acquitaine,  toute 
la  fleur  de  la  chevallerie.  Sy  fu  enbausmés  et  mis  en  ung 
vaissiel  de  ploncq,  et  là  eult  le  viaire  descouvert  tant 
seulement,  et  fu  mis  en  l'église  de  Saint-Thomas  de  Can- 
torbie,  et  en  chel  estât  fut-il  gardés  jusques  à  la  Saint- 
Mikiel  que  on  fist  son  obsèque  moult  honnourablement. 

Le  Noël  ensiévant  eult  grant  parlement  à  Londres  des 
barons ,  des  prélas  et  de  la  coramunaulté  d'Engleterre  ; 
car  on  volloit  savoir  qui  seroit  roy  d'Engleterre,  se  le  bon 
roy  Édouwart ,  qui  estoit  moult  vies  et  moult  foible,  tres- 
passoit.  Sy  fu  acordet  et  dit  par  certaine  sentenche  et 
par  l'acord  et  vollentë  du  noble  roy  Edouwart  que  Richart 
le  jovène  fils  du  princtie  seroit  roy,  et  fu  adont  eslevé  et 
portés  audit  roy  son  taion  et  assis  en  majesté  royaul  , 
présent  dus  et  prélas  et  tous  les  barons  d'Engleterre. 


Nous  vous  avons  oubliet  à  parler  du  conte  de  Penne- 
bourc  qui  fu  pris  devant  la  Rochelle  des  Espaignos,  et  de 
messire  Guichart  d'Angle,  comment  il  eulrent  leur  déli- 
vrauche.  Sy  y  retournerons.  Quant  il  eult  esté  environ 
deux  ans  prisonniers  en  Castille,  le  roy  Henry  qui  gran- 
dement se  sentoit  tenu  à  monsigneur  Bertran  de  Claiquin 
pour  les  serviches  que  il  luy  avoit  fait,  le  rendy  à  messire 
Bertran  pour  une  grant  terre  que  il  tenoit  en  Espaigne,  et 
messire  Bertran  mist  à  rainchon  ledit  conte  à  six  mille  frans 
parmy  ««tant  qu'il  le  devoit  livrer  sain  et  haitiet  en  la  ville 
de  Calais,  et,  luy  là  venut,  les  Lombars  de  Bruges  dévoient 
payer  la  finanche.  Sur  cel  estât,  le  conte  de  Pennebrucq 
se  party  de  prison  et  s'en  vint  passer  parmy  Franche. 
Or  avint  que  maladie  ly  prist  sur  le  chemin.  Sy  s'acoucha 
malades  en  la  chité  d'Arras  en  Picardie,  de  laquelle  mala- 
die il  morut.  Ensy  eult  perdu  messire  Bertran  de  Claiquin 
son  argent. 

Messire  Guichart  d'Angle  fu  délivrés  en  celle  manière  à 
monsigneur  Olivier  de  Mauny,  breton,  pour  le  terre  de  Gret 
qu'il  tenoit  en  Espaigne.  Sy  se  fist  ung  traitiet  dudit  mes- 
sire Olivier  à  chiaulx  du  linaige  du  seigneur  de  Roie  qui 
estoit  encores  prisonniers  en  Engleterre,  que,  se  on  vol- 

loit  acorder  une  fille  demoiselle  que  le  sire  de  Roie  avoit,  à 
Alain  de  Mauny,  frère  audit  messire  Olivier,  on  le  metteroit 
hors  d'Engleterre.  Che  traitiet  fu  vollentiers  oys  et 
entendus,  et  fu  ledit  messire  Guichart  d'Angle  délivré  pour 
le  signeur  de  Roie,  car  le  roy  d'Engleterre  ne  veult  autruy 
ravoir,  et  revint  le  sire  de  Roie  en  Franche,  et  eult  Alains 
de  Mauny  en  mariage  sa  fille  et  l'enmena  en  Bretaigne. 
Depuis  mourut  le  sire  de  Roye.  Sy  fu  cheluy  Alain  sire  de 
toutes  ses  terres,  qui  est  grant  baronnie  en  Franche.  Ensy 
se  firent  ches  parchons,  et  le  roy  d'Engleterre  et  son  con- 
sail  misrent  et  ordonnèrent  monsigneur  Guichard  d'Angle 
delés  le  jovène  Richart  pour  luy  endotriner  en  toutes 
bonnes  meurs,  car  à  pau  de  milleur  de  luy  le  povoit-on 
recommander. 


En  che  tamps  furent  envoyet  à  Bruges  de  par  le  roy  de 
Franche  le  conte  de  Sallebruc,  le  conte  de  Castillon  et 
messire  Phelippes  de  TEspinache,  et  du  costé  des  Englès 
messire  Jehan  de  Montagut,  le  sire  de  Gobehem,  l'évesque 
de  Harfort  et  le  doyen  de  Saint-Pol  de  Londres.  Sy 
estoient  toudis  les  moïeneurs  des  deus  parties  l'évesque  de 
Ravanne  et  l'évesque  de  Carpentras,  et  traitèrent  tout  che 
tamps  sur  le  mariage  du  fils  du  prinche  de  Galles  et  de  la 
fille  du  roy  de  Franche.  Et  offroient  les  Franchois  as 
Englès  douze  chités,  mais  il  volloient  avoir  Calais  abatue. 
Sy  ne  peult  che  traitiet  passer,  ne  les  parties  estre  d'acort, 
et  furent  les  trièves  ralongies  jusques  au  prumier  jour  de 
may,  et  retournèrent  les  Franchois  en  Franche,  et  les 
Englès  en  Engleterre  pour  dire  au  roy  et  au  consail  sur 
quel  estât  il  estoient  party. 

Sy  furent  de  rechief  envoyet  à  Calais  de  par  les  Englès 
messire  Guichart  d'Angle,  l'évesque  de  Saint-David,  chan- 
selier  d'Engleterre,  l'évesque  de  Harfort  et  JofFrois  Caucier  ; 

et  du  costé  des  Franchois  fu  envoyet  à  Monstreul  le  sire 
de  Couchy,  messire  Guillame  de  Dormans,  chanselier  de 
Franche,  et  Nicolas  le  Merchier.  Sy  se  tenoient  les  Englès 
à  Calais,  et  les  Franchois  à  Monstreul,  ne  oncques  ne  peul- 
rent  tant  esploitier  les  enbassadeurs  que  ches  parties  se 
volsissent  comparoir,  sur  une  certaine  plache  entre  Mons- 
treul et  Calais,  l'un  devant  l'autre,  car  il  ne  s'osoient  fier 
l'un  à  l'autre.  Sy  se  partirent  sans  riens  faire,  et  ne  furent 
les  trièves  plus  données,  ne  ralongies,  mais  la  guerre  toute 
ouverte  et  renouvelée  :  de  quoy  pluiseurs  chevaliers  et 
escuiers  en  l'un  royalme  et  en  l'autre  furent  moult  resjoïs  , 
car  il  ne  désiroient  que  la  guerre. 


Toute  chelle  saison  et  ches  traitiés  de  Bruges  et  de 
Calais  durant,  le  roy  de  Franche  s'estoit  poissaument  pour- 
veu  sur  la  mer,  et  avoit  une  partie  de  la  grosse  navire  du 
roy  d'Espaigne.  Et  ly  avoit  le  roy  Henry  envoyet  son  ami- 
ral qui  s'apelloit  dant  Ferran  Sans  de  Thouwars,  et  estoit 
amiral  de  la  mer  pour  le  roy  de  Franche  messire  Jehan  de 
Vianne.  Et  avoient  les  Franchois  grant  vollenté  de  pas- 
ser mer  et  aller  en  Engleterre. 


Sy  envoia  le  roy  de  Franche  messaigiers  au  [roy]  Robert 
d'Escoche,  car  le  roy  David  d'Escoche  estoit  nouvellement 
mort.  Sy  avoient  les  Escochois  couronné  son  nepveu  qui 
avoit  onze  fils  tous  vaillans  hommes.  Sy  prioit  le  roy  de 
Franche  au  roy  d"Escoche  que  il  volsist  tenir  les  alianches 
qui  jadis  estoient  jurées  et  sellées  entre  le  roy  de  Franche 
et  le  roy  d'Escoche  et  leurs  aydans.  Les  Escochois  qui 
oncques  parfaitement  n'amèrent  les  Englès,  s'y  enclinèrent 
assés,  parmy  les  biaulx  dons  que  le  roy  de  Franche  leur 
fist  présenter  et  départy  au  roy  d'Escoche  et  as  barons,  le 

conte  de  Duglas,  le  conte  de  Mouret,  le  conte  de  Surlant, 
messire  Robert  et  messire  Thomas  de  Versy  et  as  aultres, 
où  on  sentoit  que  il  estoit  enployet.  Sy  commenchèrent  les 
Escochois  à  haïr  ^  les  Englès,  et  leur  commenchèrent  à 
faire  guerre  du  costé  d'envers  Northonbrelant  ens  es  mar- 
ches de  Wervich  et  tant  que  les  Englès  se  doubtèrent 
moult  à  estre  grèves  de  che  costet,  et  plus  redoubtoient  le 
guerre  des  Escochois  que  des  Franchois. 


En  che  tamps  s'estoit  tenus  en  Flandres  delës  le  conte 
son  cousin  le  duc  Jehan  de  Bretaigne  par  l'espasse  d'un  an, 
et  avoit  esté  à  tout  ces  traitiés,  et  avoit  esté  cause  du  des- 
rompre ;  car  les  Englès  luy  avoient  juret  (che  que  bien  li 
tinrent)  que  jamais  ne  feroient  pais  as  Franchois,  sy  y 
seroit  et  raroit  son  pais  de  Bretaigne  et  tout  l'iretaige.  Ossy 
le  roy  de  Franche  volloit  mettre  en  sa  pais  le  roy  Henry 
d'Espaigne.  Ensy  estoit  la  cose  bien  tailliet  du  demourer. 

Quant  le  duc  de  Bretaigne  vit  que  la  guerre  estoit  renou- 
velée entre  le  roy  de  Franche  et  le  roy  d'Engleterre,  sy  prist 
congiet  à  son  cousin  le  conte  de  Flandres  et  se  retrait  vers 
Calais  ;  mais  messire  Hues  de  Cavrellée,  qui  pour  che 
tamps  estoit  capitaine  de  Calais,  vint  contre  lui  à  gens 
d'armes  et  archiers,  et  ossy  fist  che  gentil  chevalier  mes- 
sire Guichart  d'Angle,  qui  encore  estoit  à  Calais,  et  l'alè- 
rent  requerre  à  Gravelignes  et  le  ramenèrent  saulvement  à 
Calais,  et  depuis  ne  demoura  gaires  le  duc  de  Bretaigne  à 
Calais,  mais  monta  en  mer  avoecq  ses  gens  tant  seulement 
pour  retourner  en  Engleterre.  Il  vint  à  Londres  et  demanda 
du  roy  et  où  il  estoit.  On  li  dist  qu'il  estoit  encore  à  sept 
lieues  de  Londres  à  ung  hostel  sus  le  Tamise,   et  n'estoit 

pas  bien  haitiés,  mais  afoiblisoit  tous  les  jours.  De  ches 
nouvelles  fu  le  duc  de  Bretaigne  moult  courouchiés  et  ala 
moult  tost  celle  part,  et  là  trouva  le  roy  moult  grevé  de 
malladie  et  delés  luy  ses  trois  enfans  le  duc  de  Lenclastre, 
le  conte  de  Cantbruge  et  moasigneur  Thomas  le  maisnet. 


Eu  l'an  de  grâce  mil  IIIc  LXXVII,  le  jour  devant  le  vegille 
de  Saint-Jehan-Baptiste,  trespassa  de  che  siècle  en  l'ostel 
de  Cènes  près  de  Londres  le  noble  et  vaillant  et  redoubté 
roy  Edouwars  d'Engleterre.  De  la  mort  de  luy  furent  tou- 
tes manières  de  gens,  nobles  et  villains,parmy  le  royaulrae 
d'Engleterre  moult  désolé  ;  car  oncques  n'avoient  eu  sy  bon 
roy,  ne  sy  bien  fortunet  en  toutes  ses  besoignes.  La  mort  du 
vaillant  roy  ne  fu  pas  sitost  seue  par  deçà  la  mer  ;  car  on 
fist  clore  tous  les  passaiges  et  par  toutes  les  mettes  d'En- 
gleterre, ne  nul  n'y  passoit  oultre,  pour  cose  que  il  eust  à 
faire.  Se  fu  le  corps  du  roy  enbausmés  et  apportés  au  chas- 
tiel  de  Londres,  et  de  là  en  très-grant  ordonnanche,  en  le 
compaignie  de  ses  enfans,  des  nobles  et  des  prélas  de  En- 
gleterre,  fu  aportés  à  grant  solempnités  au  loncq  de  la  cité 
de  Londres  à  viaire  descouvert.  Sy  poés  bien  croire  et 
savoir  que  là  eult  che  jour  grant  doleur  et  grans  lamenta- 
tions de  toutes  gens.  En  pleurs  et  en  crys  et  regrès  fu 
le  corps  du  noble  roy  portés  en  l'église  et  abéie  de  Wes- 
monstre,  et  là  ly  fu  faitte  toutte  ses  ordonnanches  très- 
solemnellement,  et  fu  ensepvelis  dalés  la  bonne  et  noble 
royne  madame  Phelippe  de  Haynau  sa  femme,  ensy  que 
ordonné  en  leur  vie  l'avoient. 


Bien  se  doubtoient  chil  de  le  marche  de  Hantonne  et  des 
ysles  marchisans  sur  Normendie  de  le  grosse  armée  du 

roy,  de  Franche,  car  il  les  avoient  veu  aparoir  par  plui- 
seurs  fois  sur  les  costières  d'Engleterre.  Sy  l'avoient 
remonstré  chil  du  pais  au  duc  de  Lenclastre  et  à  ses  frères 
et  au  consail  de  Engleterre,  Sy  furent  ordonnés  d'aler  au 
passaige  de  Douvres  le  conte  de  Cantbruge  et  messire  Tho- 
mas son  frère  atout  IIIP  hommes  d'armes  et  Ville  archiers, 
et  d'aller  àHantonne  messire  Jehan  d'Arondel  à  IIIc  hommes 
d'armes  et  Y"  archiers. 


Anchois  que  chil  signeur  se  départesissent,consaulx  géné- 
raulx  fu  de  tous  les  barons  et  prélas  d'Engleterre  que  de 
couronner  à  roy  le  jovène  Richard  qui  fu  fils  au  prinche  de 
Galle.  Sy  fu  couronné  à  Wesmonstre  en  la  capelle  du 
palais  le  roy  Richart  le  onzième  an  de  son  eaige,  et  fist  che 
jour  quatre  contes  et  neuf  chevaliers,  prumièrement  monsi- 
gneur  Thomas  son  oncle,  conte  de  Boukinghem,  le  signeur 
de  Persy,  conte  de  Northombrelant,  monsigneur  Guichart 
d'Angle  son  maistre,  conte  de  Hostidonne,  le  signeur  de 
Moutbray,  conte  de  Nothingen.  Les  chevaliers  je  ne  les  say 
nommer,  et  fist  Camdos  le  hirault  roy  d'armes  d'Engleterre. 
Et  tout  le  gouvernement  du  royalme  d'Engleterre  mist  ens 
ou  duc  de  Lenclastre  son  oncle. 


Sy  se  partirent  ches  signeurs  qui  dévoient  faire  fron- 
tière sus  mer,  le  conte  de  Cantbruge  et  le  conte  de  Boukin- 
ghen  ses  frères  ,  et  s'en  vinrent  vers  Douvres.  Le  conte  de 
Sallebrin  et  messire  Jehan  de  Montagu  s'en  allèrent  d'aul- 
tre  part  en  le  conté  d'Exsesses  ,  et  monsigneur  Jehan 
d'Arondel  deviers  Hantonne. 

Entreulx  que  ches  ordonnanches  se  faisoient,  messire 
Jehan  de  Vianne  et  le  sire  de  Ray,  bourguignons,  et  leur 


RAVAGES  DES  FRANÇAIS  SUR  LES  COTES  d'aNGLETERRE.   567 

gens  et  ly  Espaignol  s'en  vinrent  prendre  terre  en  l'isle  de 
Wiske  et  ardirent  les  villes  qui  chy  s'ensieut  :  Le 
Monde  ,  Daremoude  ,  Pleumoude  et  Wesmoude  ,  et  fustè- 
rent  tout  le  païs  de  là  environ  :  de  quoy  chil  des  frontières 
furent  moult  esbahis,  et  se  doubtèrent  grandement  chil  de 
le  chité  de  Sallebrin  et  de  la  grosse  ville  de  Warvich  qu'il 
ne  fuissent  envay  de  clies  Franchois  ;  mais  les  Franchois 
retournèrent  en  leur  navire  atout  grant  butin  et  [foison] 
de  prisonniers,  et  puis  prirent  le  chemin  par  mer  pour 
venir  à  Hantoune,  et  entre  l'isle  de  Wiske  et  Hantonne  siet 
le  ville  et  le  port  de  Pesck.  Là  vinrent  les  Franchois  et 
Espaignol  d'une  flote,  et  voUoient  prendre  terre.  En  ychelle 
ville  estoient  le  conte  de  Sallebrin  et  messire  Jehan  de 
Montagut  ses  frères  ,  atout  grant  puissanche  qui  moult 
et  vaillaument  gardèrent  et  deffendirent  che  pas,  ou  aul- 
trement  la  ville  euist  esté  prise,  et  le  païs  d'environ  tout 
ars.  Sy  rentrèrent  ches  Franchois  en  mer  et  costièrent  le 
païs  pour  venir  à  Hantonne  et  vinrent  jusque  au  havre  de 
le  ville  avec  le  marée  pour  prendre  terre  ;  mais  messire 
Jehan  d'Arondel  atout  grant  puissanche  estoit  en  la 
ville.  Sy  le  gardèrent  vaillaument,  ou  aultrement  elle  euist 
esté  prinse  et  arse.  Sy  s'en  partirent  les  Franchois  et  les 
Espaignos  ,  et  costièrent  le  païs  en  aprochant  Douvres  et 
volloient  prendre  terre  à  le  fois  et  l'euissent  pris  pluiseurs 
fois,  mais  les  gens  de  guerre  les  poursiévoient  à  le  mesure 
que  il  nageoient,  et  leur  defFendoient  à  prendre  terre. 
Toutesfois  les  Franchois  vinrent  sur  ung  port  d'une  prioré 
que  on  dist  Liaus,  où  avoit  aulcuns  chevaliers  et  escuiers 
du  pays  et  bien  IIIP  bons  hommes  d'armes  qui  se  mirent 
à  defFense  avoecq  le  prieur  et  les  chevaliers.  Là  eult  grant 
hustin  et  dur  au  prendre  terre.  Toutesfois  il  le  prirent 
et  recullèrent  les  Englès.  Sy  dura  cheste  bataille  environ 
deus  heures.    Finablement    les    Franchois    obtinrent    la 

plache  et  furent  les  Englès  desconfis  ,  et  en  y  eult  mort 
11%  et  y  furent  pris  messire  Thomas  Ceni  et  messire  Jehan 
Afuselés  et  le  prieur  de  Liaus  et  foison  des  aultres .  Sy  fu 
ladite  abbéie  toute  pillie  et  arse,  et  la  ville  ossy  ,  et  puis 
s'en  retournèrent  en  leurs  navires,  et  là  y  menèrent  leur 
prisonniers  ,  par  lesquels  on  seut  que  le  roy  d'Engleterre 
estoit  mors,  siques  messire  Jehan  de  Vianne  monta  en 
une  barge  dont  il  traversa  la  mer  au  lés  devers  Dieppe, 
et  le  senefya  au  roy  de  Franche.  Quant  le  roy  de  Franche 
seut  la  mort  du  roy  d'Engleterre,  il  en  fist  ensy  que  je 
vous  diray  ,  car  il  fist  faire  en  le  Sainte-Capelle  du  palais 
de  Paris  son  obsèque  très-honnourablement  pour  cause 
de  lignaige  ,  et  ensy  l'avoit-il  fait  l'année  devant  du 
prinche  de  Galles,  desquelles  ordonnanches  il  fu  grande- 
ment prisiet. 

Nous  parlerons  de  messire  Jehan  de  Vianne  et  de  leur 
armée  sur  mer,  comment  il  persévérèrent  après  che  que  il 
eurent  estet  à  Liaus.  Il  retournèrent  en  mer  et  singlèrent 
viers  Douvres,  et  avoient  intention  de  là  prendre  terre  et  de 
ardoir  le  pais  ;  mais  il  seurent  par  leurs  prisonniers  que  le 
passaige  estoit  bien  gardés,  et  toutefois  singlèrent  tout 
celle  part,  mais  en  leur  chemin  il  prirent  terre  à  ung  port 
que  on  dist  Rie,  Sy  n'y  trouvèrent  que  les  hommes  de  la 
ville,  qui  furent  moult  tost  desconfis,  et  la  ville  arse,  et  puis 
rentrèrent  en  mer  et  s'en  vinrent  devant  Douvres.  Là 
estoient  sur  le  rivaige  les  deus  frères  le  conte  de  Cantbruge 
et  le  conte  de  Boukinghen  à  V*"  hommes  d'armes  et  bien 
M,  archiers,  et  toudis  leur  venoient  gens  de  Londres  et  de 
ailleurs  et  de  tous  lés  pour  aydier  à  garder  che  passaige, 
et  estoient  tous  les  gens  d'armes  rengiés  et  ordonnés  sur  le 
rivaige,  et  euissent  vollenté  veu  que  les  Franchois  fussent 
aprochiés  et  pris  terre,  car  il  avoient  grant  désir  de  les 
combatre  ;  mais  les  Franchois  n'eurent  pas  de  che  conseil , 


MORT  DU  CAPTAL  DE  BUCH.  569 

anchois  s'en  partirent,  quant  il  eurent  fait  leur  monstre, 
et  s'en  vinrent  de  celle  marée  devant  Calais,  et  là  furent 
devant  le  Havre  à  l'entrée  sept  jours,  dont  chil  de  Calais 
estoient  moult  esmervilliés  quelle  chose  il  voUoient  faire. 
Au  huitième  jour,  les  Franchois  se  désancrèrent  et  se 
retournèrent  devers  Normendie.  Ensy  se  porta  ceste  sai- 
son pour  yauls. 

En  che  tamps  trespassa  de  che  siècle  en  le  prison  du 
roy  de  Franche  che  vaillant  chevalier  le  capitau  de  Beus  , 
pour  qui  les  Englès  euissent  voUentiers  donné  le  conte 
de  Saint-Pol  et  trois  bons  aultres  chevaliers  prisonniers, 
et  [en]  fu  grant  parolles  à  Bruges,  mais  on  ne  le  peult 
ravoir.  Sy  morut  en  prison,  et  le  roy  luy  fist  faire  son 
obsèque  bien  et  soufisaument,  comme  il  fist  à  messire 
Ernoul  d'Audrehen,  qui  fu  en  son  tamps  marisal  de  Fran- 
che et  qui  servi  le  roy  de  Franche  moult  loyalment. 


Vous  avés  bien  oyt  recorder  comment  le  sire  de  Goume- 
gnies  estoit  capitaine  de  la  bastille  d'Ardre,  et  desoubs  luy 
le  tenoient  pluiseurs  bons  compaignons ,  chevaliers  et 
escuiers  de  Haynau  et  d'aultre  païs,  de  le  ducé  de  Gueldre 
et  de  Brabant  et  de  JuUers,  lesquels  issoient  souvent  hors  et 
couroient  ou  pais  d'environ  et  grevoient  moult  chiaulx  de 
Saint-Omer,  et  firent  les  dis  compaignons  pluiseurs  bieau 
fais  d'armes ,  et  plus  souvent  y  gaignoient  que  il  n'i 
perdoient. 

Or  eult  conseil  le  roy  de  Franche  qu'il  feroit  un  secret 
mandement  de  chevaliers  et  d'escuiers  et  les  envoiroit 
devant  Ardre  ;  car  il  avoit  entendu  que  la  fortresche  n'es- 
toit  point  trop  bien  pourveue  d'artillerie.  Sy  fist  faire  par 
le  duc  de  Bourgongne  à  Troies-en-Campaigne  son  mande- 

ment,  et  se  partirent  les  barons  et  chevaliers  et  tout  les 
aultres  de  leurs  hosteulx  et  s'en  vinrent  à  Troies,  et  là 
estoient-il  payet  pour  trois  mois.  De  là  il  vinrent  à  Paris 
où  on  ne  se  donnoit  garde  et  en  la  ville  de  Saint-Omer.  Le 
duc  de  Bourgongne  y  vint  à  bien  XXV'=  [lances].  Là 
estoient  avecq  luy  le  conte  de  Genève,  messire  Lois  de 
Chalon,  messire  Jaques  de  la  Rivière,  le  sire  de  Vergy, 
messire  Tibaut  du  Neufcastiel,  messire  Hues  de  Viane, 
Pierre  des  Bares,  le  sire  de  Sonbreraont,  le  sire  de  Poises, 
le  sire  d'Engleure,  le  sire  de  Rougemont  et  tout  les  barons 
de  Bourgongne;  et  de  Bretons,  le  sire  de  Clichon,  le  sire  de 
Bieaumanoir,  le  sire  de  Rochefort,  le  sire  de  Rieus  et  mes- 
sire Charles  de  Dignan  ;  de  Normans  et  d'aultres  païs  assés. 
Sy  s'en  vinrent  soudainement  toute  la  compaignie,  sans  che 
que  le  signeur  de  Goumegnie  en  seuist  riens,  et  se  logè- 
rent devant  Ardre,  et  estoient  pourveu  de  canons  et  de 
artillerie  très-poissaument.  Sy  se  mirent  en  ordenanche 
pour  assallir  et  mirent  leur  canons  et  leurs  espringalles 
et  commenchèrent  à  tirer  après  chiaulx  dedens  pour  yaulx 
assaillir  et  esbahir.  Le  sire  de  Goumegnies,  qui  se  veoit 
nus  et  au  bas  de  toute  artillerie  (car  petitement  en  avoit 
songniet),  n'estoit  pas  à  son  ayse  de  che  que  il  veoit  tant 
de  gens  d'armes. 

En  l'ost  du  duc  de  Bourgongne  estoit  le  sire  de  Rainne- 
val,  cousin  germain  au  signeur  de  Goumegnies,  siques  ils 
et  le  sire  de  Hangès  sus  aseuranches  vinrent  parler  as 
bailles  au  signeur  de  Goumegnies,  et  commenchèrent  à  trai- 
tier  à  luy  qu'il  volsist  rendre  la  fortresse  saulf  leurs  vies  ; 
car  bien  sèvent  que  le  duc  de  Bourgongne  avoit  juret  que  , 
se  il  estoient  pris  par  forche,  il  seroient  tout  mors  sans 
merchy.  Ches  parolles  et  aultres  esbahirent  moult  le 
signeur  de  Goumegnies,  et  entendy  à  che  traitiet  ;  car  il  ne 
veoit  confort  de  nul  costé  qu'il  leurpeuisl  venir.  Finablement 

il  rendy  le  garnison  as  Franchois,  dont  il  fu  moult  blâmés  en 
Engleterre,  quoyque  nulle  lachetet  il  n'y  euwist,  et  ne  fut 
fors  que  par  petit  d'avis  ;  car,  se  il  se  fuist  fait  assalir  deus  ou 
trois  fois,  on  n'en  euist  jà  parlet  sur  son  afaire,  ou  il  se 
fust  party  de  nuit,  sy  eust  bouté  le  feu  ens.  Mais  il  avoit 
pité  des  povres  gens  de  la  ville  :  sy  les  mist  tous  ens  ou 
traittiet,  et  s'en  party  le  chevalier  et  chils  qui  avecques 
luy  estoient,  et  furent  conduit  de  monsigneur  Gavain  de 
Bailleul  jusques  à  Calais.  De  là  endroit  vinrent  bien  V«  hom- 
mes d'armes  devant  Oudruich,  et  furent  là  du  merquedy  au 
semmedy.  Sy  se  rendirent  chils  de  Oudruich,  et  puis  [chils  de] 
le  Planke  qui  est  à  demy  lieue  de  là,  et  puis  vinrent  devant 
Bavelinghen,  sy  se  rendirent,  et  puis  devant  le  Haye,  mais 
les  Englès  s'en  estoient  party  et  y  avoient  bouté  le  feu. 

Ensy  en  celle  saison  reconquist  en  le  conté  de  Ghines  le 
duc  Phelippes  de  Bourgongne  les  castiauls  dessus  nommés, 
et  par  espésial  il  fist  prouveir  et  remplir  et  réparer  le 
bastille  d'Ardre,  ensy  que  pour  tenir  contre  tous  venans, 
et  y  laissa  à  son  département  à  capitaines  le  visconte  de 
Miauls  et  le  signeur  de  Saint-Py.  Chil  l'eurent  en  garde 
une  espasse  de  tamps,  et  puis  y  renvoia  le  roy  de  Franche 
monsigneur  Guillame  des  Bordes,  ung  soutil  homme  de 
guerre  et  vaillant,  en  quelle  garde  la  ditte  bastide  fu  ung 
grant  tamps.  Sy  le  fortefîèrent  les  Franchois  tellement  et 
le  ravitaillèrent  et  le  prouveirent  de  bonne  artillerie.  Et 
depuis  celle  chevauchie  ne  chevaucha  le  duc  de  Bourgogne 
en  celle  saison  plus  avant  ;  mais  s'en  retourna  en  Franche 
devers  le  roy  son  frère  qui  ly  fist  grant  chière,  et  se  par- 
tirent de  luy  toutes  gens  de  guerre,  et  s'en  râla  chascun 
en  son  lieu. 

En  che  tamps  ou  mois  de  septembre  fu  nés  Lois  de 
Blois  ,   fils  de  monsigneur  Gui  de  Blois,  signeur  de  Biau- 

mont  et  de  Chimay,  et  de  madame  Marie  sa  femme,  fille  au 
conte  Guillame  de  Namur,  et  en  fa  la  solempnité  du 
baptême  moult  grande  et  très-haulte  en  la  ville  de  Bieau- 
raont  en  Haynau,  et  y  eult  moult  de  noblesse. 


En  che  tamps  prist  en  dévotion  à  monsigneur  Charles 
de  Behaigne  de  venir  en  pellerinage  à  Saint-Mor-des- 
Fossés  ;  car  ledit  messire  Charles,  empereur  de  Romme, 
estoit  moult  batus  et  moult  grevés  de  goûtes.  Sy  se 
ordonna  seloncq  che  pour  venir  en  Franche,  et  enmena 
avecques  luy  le  roy  d'Allemaigne  son  fils  qui  prouveus 
estoit,  apriès  le  trespas  de  son  père,  par  l'acord  et  consen- 
tement de  tous  les  esliseurs  et  barons  de  l'Empire,  de 
obtenir  l'iretaige  et  les  droitures  de  l'Empire,  et  ly  avoient 
tout,  parsongrant  fait  etpourcach,  séellé.  Sy  s'avanchèrent 
tant  l'empereur  et  son  fils  qu'il  vinrent  en  la  ville  de 
Brouselles,  oîi  il  furent  du  duc  Winchelan  de  Brabant  et 
de  Luxembourg  honnourablement  recheu,  qui  frère  estoit 
à  l'empereur,  et  de  madame  la  duchesse  de  Brabant  [osy] 
grandement  bien  recheu  et  conjoy,  et  toutes  leurs  gens,  et 
furent  là  ung  mois  ou  environ,  et  puis  s'en  partirent  et 
passèrent  parmy  Haynau  et  furent  au  Quesnoit  veoir  les 
enfans  de  monsigneur  le  duc  Aubert.  Depuis  vint  l'empe- 
reur à  Cambray,  et  là  tint  sa  feste  du  Noël  ens  ou  palais 
de  révesque,  et  fu  en  la  chité  de  Cambray  onze  jours,  et 
puis  s'en  party  et  prist  le  chemin  de  Saint-Quentin.  Sy 
vinrent  contre  luy  de  par  le  roy  de  Franche  le  conte  de 
Sallebruck,  le  sire  de  Couchy  et  le  sire  de  la  Rivière  ,  qui 
ly  tinrent  compaignie  toudis,  et  partout  où  l'empereur  et 
ses  gens  aloient,  il  estoient  desfraiet,  et  envoia  le  roy  grant 
noblesche  contre  son  oncle  l'empereur  jusques  à  la  chité  de 
Senlis.  Sy   fu   ledit  empereur  du  roy  de  Franche  et  de  ses 

frères  recheus  et  oonjoïs  très-grandement  ,  car  bien  le 
savoient  faire,  et  fu  delés  le  roy  environ  sept  jours  et 
toudis  en  telle  solempnité  et  révérenche  que  on  ne  le  vous 
pouroit  dire . 

Quant  l'empereur  eult  fait  son- emprise  et  pellerinage, 
il  prist  congiet  au  roy  de  Franche  son  nepveu  et  à  ses 
aultres  nepveus  le  duc  d'Ango,  le  duc  de  Berry  et  le  duc  de 
Bourgongne,  et  puis  s'en  retourna  arière  en  son  pais  par 
une  aultre  voie  qu'il  n'euist  fait,  par  le  duché  de  Bar,  par 
Luxembourch  et  par  Lorayne  et  par  Ausay,  et  fist  tant 
qu'il  vint  à  Prage  en  Allemaigne. 

